
			פתח דבר

			שבתי צבי, שבשנת תכ“ה-תכ“ו (1666-1665) התקבל כמשיח בקרב כלל ישראל, לא עמד במצופה ממנו ולא הביא גאולה לעמו אלא המיר דתו והלך לעולמו, ואז, כצפוי, אך מעטים בלבד עוד שמרו לו אמונים והאמינו במשיחיותו באמונה שלמה. עם זאת גם אצל הפורשים מאמונה זו לא עברה היא בלי להשאיר רושם, אף שרושם זה בדרך כלל נשמר בסוד ואינו מתגלה אלא ברמזים הקוראים לפיענוח. 

			אכן, לדעתי יש לראות בהתפרצות המשיחית השבתאית מאורע מכונן שמני־אז ניכרים אותותיו ביהדות על כל הופעותיה, לעתים קרובות כצלקת וכטראומה שיש לפעול לביטולה ורפואתה או להעמיד מולה תמונת ראי הפוכה, אך לעתים גם בקרב המסתייגים מן השבתאות נחשבה היא בסתר ככישלון זמני בלבד שיש לתקנו או אף כשלב ראשוני, גם אם בוסרי, בדרכה של הגאולה.

			ולא רק אצל חוקרי יהדות הזמן החדש צריכה השבתאות לעורר עניין. גם אל העבר שולחת פרשה זו את קרניה ומוציאה אל האור יסודות שהיו חבויים בכוח בכבשוני מחשבת ישראל בהופעותיה הקלאסיות, למשל בזוהר ובקבלת האר“י ודומה שאפילו במקרא, בחז“ל, בפילון ובפילוסופיה של ימי הביניים, וכך מסייעת היא להבנת חידת נשמת היהדות.

			מתוך הכרה כזו, בכל יובל השנים שעוסק אני במחקר מחשבת ישראל הקדשתי מחקרים גם לשבתאות. בשנת תשנ“ה פרסמתי בהוצאת מוסד ביאליק בירושלים ספר בשם "סוד האמונה השבתאית" אשר כלל את מחקרי השבתאות שלי עד אותה שנה. אז סברתי שעניינה של פרשה זו כבר מוצה בעיקרו, אך בשנים הבאות נוכחתי שלא כן הדבר, והוספתי עוד לחקור גם בכך. הספר שלפנינו הוא אפוא קובץ של מחקרי שבתאות שנוספו לי משנת תשנ“ה, שחלקם נדפסו כבר באכסניות שונות, וחלקם היו הרצאות בעל פה, שנדפסות כאן בפעם הראשונה (אם לא נביא בחשבון את אתר האינטרנט שלי, שבו אפשר לקרוא עוד הרבה ממחקריי).

			חטיבת המאמרים המרכזית בספר שלפנינו עניינה בזיקה העמוקה שבין הגאון ר‘ אליהו מווילנא וחוגו לבין העולם השבתאי, זיקה שקודם לכן אף לא עלתה על הדעת. אפילו גרשם שלום, ראש המדברים בקבלה ובשבתאות בדור הקודם, מי שהואשם תכופות שהוא מפריז על המידה ומייחס לשבתאות השפעה מעבר לממדיה האמתיים, גם הוא לא כלל בכך את זרם ‘המתנגדים‘, תנועתו של הגאון. 

			לכך הגעתי כשמצאתי במקרה שכתבי התלמיד הקרוב ביותר לגאון מווילנא בשנותיו האחרונות, ר‘ מנחם מנדל משקלוב (מייסד היישוב האשכנזי בירושלים במאה התשע־עשרה), כתבים קשים להבנה שנדפסו ברובם רק בדור האחרון, רצופים אזכורים שבתאיים נסתרים, ובהם גימטריות רבות על שמו של שבתי צבי הידועות מכתבי השבתאים. אזכורים כאלה מצויים לרוב גם בכתבי ר‘ יצחק אייזיק חבר, תלמידו המובהק של ר‘ מנחם מנדל, ודרך שימושם אצל שני אלה מגלה יחס אמביוולנטי מצדם כלפי השבתאות. האזכורים השבתאיים הגיעו אל שני המקובלים, כפי שעלה בידי לגלות בשלב נוסף של המחקר, דרך הכתבים (הגנוזים עדיין בכתבי יד) של הנביא והמקובל השבתאי ר‘ העשיל צורף, שרוב ימיו פעל בווילנא, עירו של הגאון.

			גילויים אלה הניעוני לנסות ולהבין את יחסו של הגאון מווילנא עצמו אל השבתאות, ומתוך מחקר בכתביו הגעתי למסקנה שכאן מצוי מפתח חיוני להבנת תודעתו העצמית של הגאון והתפקיד שהועיד לעצמו בתהליך הגאולה. אמנם לא שבתאים היו הגאון ותלמידיו ויחסם אל שבתי צבי היה ביקורתי, אך בכל זאת מילאה השבתאות מקום חשוב, גם אם נסתר, בעולמם הרוחני.

			כנספח לעניין תודעתו העצמית של הגאון ר‘ אליהו מווילנא ודרכו המיסטית הוספתי כאן גם מאמר שאינו נוגע לשבתאות אלא מעלה את ההשערה שהחיבור 'מסכת אצילות', שנחשב בעבר לאחד מכתבי היסוד של ראשית הקבלה בימי הביניים, אינו אלא חיבור של הגאון, שכתב בנעוריו באופן פסידו־אפיגרפי בשמו של אליהו הנביא.

			נוסף לחטיבת הגאון הקובץ שלפנינו כולל גם עניינים אחרים. הוא פותח במאמרים כלליים העוסקים בשאלה התיאורטית בדבר מקום השבתאות ביהדות, ומכיל גם מאמרים שעניינם פרטי, כגון היחס לשבתאות מצדו של ר‘ נפתלי כ“ץ. זו סוגיה שכבר התעוררה בימי חייו של ר‘ נפתלי, ובעבר נדונה במחקר מכתבי התנצלות שכתב ר‘ נפתלי בעקבות האשמתו בשבתאות. לעומת זאת המחקר שלפנינו עניינו ברמזים שבתאיים המצויים לפי דעתי בספרי הדרוש של ר‘ נפתלי, ואלה עשויים לגלות את מסתריו באופן אמין יותר. 

			עוד מתפרסמים כאן דברי ביקורת שנכתבו על ספרים בענייני שבתאות שהתפרסמו לאחרונה, בהם דן אנוכי בשאלת הפראנקיזם כערב־רב בעקבות ספרו של פאבל מצ‘ייקו, ובשאלת דתו של אברהם קרדוזו בעקבות ספרו של ניסים יושע. 

			מקום לעצמו קובע המאמר על הסיפור 'זכות אבות' מאת ש“י עגנון. סיפור קצר זה נוגע לענייננו באשר הוא מציג מעין תחרות רוחנית בין המקובל ר‘ נתן בן שלמה שפירא בעל ספר 'מגלה עמוקות' לבין שבתי צבי. דומני שלמאמר זה, המתחקה על מקורות הסיפור (ר‘ נתן שפירא נחשב לדמות משיחית בחוגים שונים ומגוונים), יש חשיבות לחקר עגנון בכלל, באשר הוא מראה בעליל שכאן דווקא מופחתת ומוחלשת במודע דמותו של ר‘ נתן הן ביחס למסופר עליו בסיפורים ששימשו כמקור לעגנון והן לעומת מעמדו של ר‘ נתן וחשיבותו למעשה בספרות הקבלה. אינני יודע מה ראה עגנון לנהוג כך במה שבמבט ראשון נראה דווקא כסיפור שבח, אך דומני שאי־אפשר לבטל את הממצא הזה, הקורא להתעמקות נוספת בדרכו של עגנון, גדול המספרים בספרותנו החדשה, ואולי אף ביחסו לשבתאות.

			הפעם, שלא כמו בעת שפורסם הקובץ הקודם 'סוד האמונה השבתאית', סבור אני ששאלת השבתאות רחוקה עדיין ממיצוי ואני מקווה שהספר שלפנינו יוסיף ויעודד את המשך מחקרה של חידה זו, המעניינת מאין כמוה. תודתי נתונה להוצאת אִדְּרָא ולאבי אלקיים על היזמה להוצאה לאור של קובץ זה ועל הוצאתה אל הפועל. 

			יהודה ליבס, 

			ניסן תשע“ז	

		

	
		
			השבתאות וגבולות הדת

			פרק א

		

	
		
			פרק א

			השבתאות וגבולות הדת

			מחקרי השבתאות הם בעיניי פסגת פועלו של גרשם שלום. כאן עלה בידי החוקר הגדול להאיר את הדת היהודית באופן בהיר ומעניין במיוחד, כשהוא מפנה אליה את הזרקור מתוך נקודת הגבול שלה, מן הנקודה שבה הדת כמעט פוצצה את עצמה מתוך מלאותה שלה, מתוך המסורת המיסטית שבה שמיצתה את עצמה, ואף מרוב אמונה. שלום אף שילב כאן, יותר משבכל פרק אחר של תורת המסתורין היהודית, בין נשמת הדברים לבין גופם, בין חדירה לכבשוני סוד האמונה השבתאית לבין תיאור היסטורי מרתק, שבו גלל את התגלותה של אמונה זו, התפתחותה והפיכתה לפרק בתולדות עם ישראל.

			שלום פתח את המחקר ולא סגרו. לזכותו של שלום אפשר גם לזקוף את מחקר השבתאות המסועף בימינו, שהכרך הנוכחי יעיד עליו עדות נאמנה. אני בטוח שלו היה שלום בחיים היה מתברך במחקר החדש, גם כשהוא כולל ויכוחים עם מייסדו; כי בשנים האחרונות התפרסמו כמה מחקרים על השבתאות ועל רקעה במיסטיקה היהודית שמחדשים ומעמיקים באופן משמעותי את הבנת נושאים אלו. פרק זה מתבסס אכן לא רק על מחקרי שלום, אלא גם על מחקרים מצוינים של חבריי, שיש לי הזכות לעבוד עמהם בשיתוף פעולה.

			שבתי של ר‘ יוסף אשכנזי והמשיח של הרמב“ם

			נקודת המוצא של המאמר תהיה טקסט קבלי מסוף המאה השלוש־עשרה, קטע מ‘פירוש ספר יצירה‘ לר‘ יוסף בן שלום אשכנזי הארוך, הוא הפירוש שנדפס ברוב דפוסי ‘ספר יצירה‘ תחת שמו של הראב“ד, מאחר שיוחס לו בטעות.1 על אודות קטע זה התפרסמו בעת האחרונה מחקריהם של שני חוקרים מעולים בתחום בדור שאחרי שלום — משה אידל וחביבה פדיה. אידל עסק בו במאמרו ‘שבתי הכוכב ושבתי צבי: גישה חדשה לשבתאות‘,2 והראה עד כמה מכרעת הייתה השפעתו של הקטע הזה על עיצוב תודעתו העצמית של שבתי צבי, נוסף למה שהיה ידוע כבר קודם לכן, שהשבתאים הרבו להסתמך על קטע זה וששבתי צבי הכיר אותו, אם לא ממקורו אז מהעתקתו ב‘ספר הפליאה‘, שבעיני השבתאים הייתה היא המקור לראב“ד.3 דבריו של אידל מכוונים בעיקר כלפי היסוד האסטרולוגי שבקטע,4 והוא מראה שיסוד זה, הסטורניניות, מילא תפקיד חשוב בעיצוב תודעתם העצמית של אנשי רוח מרכזיים בדורותיו של שבתי צבי ביהדות ומחוצה לה. פדיה עסקה בקטע זה במאמרה ‘שבת שבתי ומיעוט הירח — החיבור הקדוש: אות ותמונה‘.5 היא עסקה בו כשהוא לעצמו, בלי זיקה לשימוש בו בתקופה השבתאית, וניתחה את אופיו הדתי ואת המיתוס המשיחי העולה ממנו. בפרק זה אתבסס על שני אלה, ואבקש לצעוד צעד נוסף שבמסגרתו אשאל את שאלתו של שלום בדבר החיבור שבין ההיסטורי לבין המיסטי. ברצוני לברר מה קורה למיתוס המשיחי המובע בקטע זה כאשר הוא משמש בפועל יסוד בתודעתו של משיח היסטורי כשבתי צבי, ובאיזו מידה גם אז עדיין יכול להתקיים מיתוס כזה בתוך גבולות הדת הנורמטיבית.

			וכך כותב ר‘ יוסף:

			המליך אות בי“ת בחיים וקשר לו כתר וצר בו שבתי בעולם ויום ראשון בשנה ועין ימין בנפש [עד כאן לשון הטקסט המתפרש].6 ר“ל [= רוצה לומר] שהעלה את הבי“ת להיות ראש בכח כ“ע [= כתר עליון], ושם בו כח החכמה וצר בו כוכב שבתי אשר מתחת לשם אבגית“ץ,7 והוא הוא אשר מסר חכמה לשבתי. אע“פ ששבתי הוא כוכב [צריך אולי להוסיף: הממונה] על חרבן בסוד השמטות, יש בו כח החכמה. וטעם להיותו ממונה על חרבן לפי שאינו חפץ בענין מענייני הגוף לפיכך מחריבן ואינו משגיח בהן ולא בקישוטן אלא על השכלים הפשוטים ועל השגת השם ית‘ ועל השגת השבעות,8 וממנו כח המגיע9 לשדים המבטלים אברי האדם, כמו הנכפים ובעלי הפלוג10 הקטן והגדול11 וחסרי הדעת. וא“ת [= ואם תאמר]: אם הוא12 ממונה על החכמה אם כן איך יצאו ממנו חסרי הדעת? ביאור: חסרי הדעת בעניני העולם הזה, אומנם נוסף בהם כח נבואיי, כמו שארז“ל [= שאמרו רבותינו זכרם לברכה]: ‘מיום שחרב בית המקדש ניתנה נבואה לשוטים ולתינוק ולתינוקת‘, ועיין במסכת בבא בתרא.13 וזהו סוד היותו ממונה על החלאים והמות ובית הסוהר והדלות והקלון והחרפה מזה העולם, ועל כל עיכוב. ולהיות בו החכמה הוא ממונה14 על הדינים ועל הבניינים בהצטרפו עם שם הוי“ה המורה על חידוש השמטות. ולהיותו נסתר מורה על כל דבר נסתר כמו הקרקעות והמטמונות. ולהיותו בשביעי אחרית כל הכוכבים מורה על אחרית כל דבר ועל הזקנים. ולהיותו ממונה על החכמות והדעות ממונה על היהודים ולפיכך הם בצרה בזה העולם, וממונה על העבדים15 בארצות הכושים. ולהיותו בשמטה מבטל כל העסקים ומלאכות.16 ולהיותו מסולק מן זה העולם מורה על הדאגה ועל טינופי בני אדם במעשיהם ובבגדיהם ובדבורם, ויגיד על דבר שחור וירידה ממעלת הכבוד והגדולה, ולו17 הם המוכסים והפקידים. ויורה על ספנים והמיית הים ואבידה. ויורה על חטה ושעורה ועל אבני דומם. ויורה על עצות רעות ועל חשד, ויורה על עומק המחשבות ועל אצילות18 ועל חשך ועל שוחות וקברות מתים. ויורה על מחנות גדולות ועל מחנות אויבים ועל השלוחים ועל הספינות ועל תנורים וריחים ואשפות, ועל הרדופים במלחמה ועל האסירים ועל הגנבים19 ועל סותרי בתים ועל חכמת הכשפים, ולדעת העתידות, ועל השפלות והזול20 בסחורה, ועל החרטה ועל שהוא מאמין בפיו ואינו מאמין בלבו, ועל חנף והרמאות, וחרבן, מדבר, יערים והרים, ופרידה ורעב ועינוי, ומבקשי פת לחם, ועל מיתת החולים והעבדים והשמועות הרעות והיאוש, ועל פיסחים ועל עיורים21 וכופרים, ועל תוחלת ממושכה ועל תנאים ועל המשכון.

			אמנם היותו ממונה על המות הוא בסוד השמיטות. וידוע כי החלאים הוא השתנות המזגים, לפיכך בסודו סוד החלאים, כי הוא משנה ומחליף בדין בני חלוף22 כל העניינים הנמצאים ומחסרן, לפי שחסרון הממון וחסרון הכבוד ברשותו. ולהיות תנועתו באיחור מורה על כל עיכוב. ולהיותו עליון לז‘ כוכבים מורה על הדינים. ובהצטרפו בשם ההוי“ה מורה על23 התחדשות ההויות והבניינים. ולאיחור תנועתו24 מורה על כל דבר כבד בלתי מתנועע כמו הקרקעות וכל דבר שנסתר ועל כל מטמון וחפירות ובורות ושיחין ומערות וקברות. ולהיותו אחרית הז‘ כוכבים מורה על כל דבר אחרית וסוף כל דבר וזקנה. וידוע כי הבינה היא ז‘ ממטה ולמעלה ומקבלת מן החכמה וכ“ע [= וכתר עליון] ולפיכך הוא ממונה על החכמה ועל ישראל והבינה, יהב חכמתא לחכימין ומנדעא לידעי בינה והוא גלא עמיקתא ומסתרתא ידע מה בחשוכא ונהורא עמיה שרא, והוא מהעדה מלכין ומהקם מלכין.25 ולהיותו מסתכל בידיעת26 העליון לא ירגיש בבזיונות ובגנות ובטינופים במעשים ובדיבור. ולהיותו מורה על כובד מורה על הבדל [אולי צ“ל: הבדיל] ועל כל דבר שחור ועל מרה שחורה ועל אבני דומם וחושך ואפלה ועלטה, ועל חותרי בתים ועל גנבים ושפלות וחרטה, ועל מי שסר לאחור מדברו ואינו מקיים,27 וחרבן ומדבר ושממה ויערים והרים ופרידה ושמועות רעות. וכל זה לפי שאינו משים השגחתו רק לשכלים שלמעלה ממנו, ולפיכך הוא מורה על עמקי המחשבות והחכמות. זה הכלל: כל מלאכה שתשוב לפעמים לאחור כמו הספינות, פעם תלך ופעם תעמוד ופעם תשוב לאחור, וכן התנורים פעם יחם ופעם ישוב לאחור ויקר,28 וכיוצא באלה, הוא ממונה עליהם. ולפי שהוא ממונה על ההתמדה, לפיכך כשיגיע עלייתו לא ירד עולמית, שנאמר [ישעיה יא, ב] ‘ונחה עליו רוח ה‘ רוח חכמה ובינה‘, והוא סוד משיח ה‘. ולהיות הבינה משותפת מכל שכל ואצילות ושש29 קצוות לפיכך יש בו שני מיני פעולות: בעת שמתדבק בעליונים הנה חורבן למטה, ובעת שמתדבק בשש קצוות מתחדש כל טוב שבעניינים.30 לפיכך כל עלייתם שלישראל31 אינו רק [כלומר: אלא] במצוות בהמשיך אליהם כח הבינה. ולפיכך נצחונם בלי חרב ובלי חנית ובלי כלי מלחמה, כי לא בחרב ולא בחנית יושיע ה‘ (בינה).32 ובזמן שמסתלקים מן המצות מסתלק מהם הבינה וירדו עד תכלית הירידה. וזה סוד [ויקרא כו, ג] ‘אם בחוקותי תלכו‘, וסוד כל התוכחות.33

			חביבה פדיה מסכמת זאת במילים אלה:

			ההסתכלות בידיעת העליון קשורה ראשית לכל בקישור עם הטבע היהודי — קישור המוכר לנו עוד למן העולם העתיק אם שהוא נדרש לשבח או לגנאי — בתכונתו המהותית של המשיח ושל הנביא. יחד עם זאת תנועתו של אדם כזה היא באיחור, בכובד, הוא נסתר ונעלם, תנועתו קשורה בחורבן ובמות. תנועות אלה קשורות באמת באופן מהותי בטבע המשיחי. 

			הטבע המשיחי הוא טבע מתמהמה, הטבע המשיחי הוא טבע עוברי במהותו. המשיח הוא בעל אופי מתעבר, הוא בתוך העולם, אך מתוך מצב מסוים של נסיגה ופניה גוברת יותר ויותר אלי מעלה. קשר חזק, דוגמת קשר חבל הטבור, הוא קשר הנביא והמשיח על ידי רוח הקודש אל מקורו העליון. זהו קשר של יניקה ממש המכתיב את אופי הצפייה בעולם הזה ואת הסירוב להיות מעורב בו. מהות המעוברת באלהי, מהות הנסוגה מן החומרי — זוהי מעלת הטבע המשיחי הנבואי, וזוהי אף מהות האופי ה‘שבתי‘.34

			טבעו המתמהמה של המשיח מתואר גם במקורות אחרים. פדיה מבטיחה הרחבה יתרה של הדיון35 ובינתיים אסתפק ברמז. כך באמת מצאנו כבר אצל חז“ל: ‘אם יתמהמה‘ שבדברי הנביא (‘אם יתמהמה חכה לו כי בא יבא לא יאחר‘, חבקוק ב, ג) פורש לעתים לא כתנאי אלא כקביעה. המשיח אכן עתיד להתמהמה, ואפילו התמהמהות בלא סוף וגבול, בסתירה גמורה לסוף הפסוק ‘בא יבוא לא יאחר‘.36

			טבעו זה של המשיח קשור גם בתיאורו כדמות סובלת. ראשיתו של תיאור זה יימצא אולי כבר במקרא, אם נפרש על המשיח את דברי הנביא על ‘עבד ה‘‘,37 ובוודאי במקורות בתר־מקראיים, ששם פירוש כזה מצוי ומפותח. כך כידוע בתיאורי סבלו של ישו בברית החדשה, ואף בתלמוד,38 במדרשי הגאולה,39 בספרות ימי הביניים,40 ובשבתאות.41

			עם זאת, אבקש להוסיף הסתייגות: טבע כזה אינו מיוחס למשיח בכל הספרות היהודית. הוא אינו נמצא אף במקום הסמכותי ביותר, בהלכות המשיח שקבע הרמב“ם בחתימת ספר משנה תורה:

			המלך המשיח עתיד לעמוד ולהחזיר מלכות בית דוד ליושנה הממשלה42 הראשונה, ובונה מקדש, ומקבץ נדחי ישראל. וחוזרין כל המשפטים בימיו כשהיו מקודם. מקריבין קרבנות, ועושין שמטין ויובלות ככל מצותה האמורה בתורה. [...] ואם יעמוד מלך מבית דוד הוגה בתורה ועוסק במצוות כדוד אביו כפי תורה שבכתב ותורה שבעל פה, ויכוף כל ישראל לילך בה ולחזק בדקה, וילחם מלחמות ה‘, הרי זה בחזקת שהוא משיח. אם עשה והצליח ונצח כל האומות שסביביו, ובנה מקדש במקומו, וקבץ נדחי ישראל, הרי זה משיח בודאי. ואם לא הצליח עד כה, או נהרג, בידוע שאינו זה שהבטיחה תורה עליו, והרי הוא ככל מלכי בית דוד השלמים והכשרים שמתו.43 

			כאן איננו מוצאים מאומה מן הטבע העוברי, המתמהמה או המתייסר. המשיח כאן רחוק מכובד, מחרטה, מחורבן ומסירוב להיות מעורב בעולם הזה. ההפך הוא הנכון: המשיח הרמב“מי הוא רב עיסוקים ופעלים, ויומרתו המשיחית מוכחת במונחים של הצלחה בעולם, הצלחה מדינית ודתית.

			לפיכך מציע אני לחלק את המחשבה היהודית המשיחית לשני סוגים: מחד משיחיות פונקציונלית, ומאידך משיחיות כתכלית לעצמה. יש מקורות שעניינם בתוצאות הארציות של ביאת המשיח, ואחרים מתעניינים בעיקר בדמותו של המשיח כשהוא לעצמו. אצלם ה‘משיחיות‘ פירושה ‘כריסטולוגיה‘ — לא ידיעת ביצועי המשיח ותהליך הגאולה אלא הבנת מהותו של המשיח ודמותו ומה שיקרה לו עצמו בעת ביאתו (זה אכן עניינם של טקסטים מרכזיים).44 אני מציע חלוקה זו נוסף על חלוקתו המפורסמת של גרשם שלום, שחילק בין משיחיות נסית ואפוקליפטית לבין משיחיות טבעית ושכלתנית, ובדברי הרמב“ם דלעיל (בצירוף הקטעים שלא צוטטו כאן, שלפיהם המשיח אינו עתיד לחולל נסים) מצא נציג מובהק לזו האחרונה.45

			אך אשר לדברי ר‘ יוסף, בכל זאת קשה להימנע מן השאלה, איך ייתכן משיח שממונה דווקא על חורבן ושבגללו היהודים מצויים דווקא ‘בצרה בזה העולם‘? האם לכך אנו מתכוונים בציפייתנו הכל כך ארוכה לביאת המשיח?! אמנם בשורות האחרונות של הקטע ריכך ר‘ יוסף את דבריו, ואִפשר גם ‘עלייה‘ ו‘ניצחון‘ באמצעות משיח זה, ניצחון שאמנם יושג לא באמצעים פוליטיים וצבאיים (‘בלי כלי מלחמה‘), אלא רק בדבקות בבינה על ידי קיום המצוות. אבל בתיאור ימי ההצלחה חוסך הוא במילים ומסתפק בהפניה לפסוקים של פרשת ‘בחוקותי‘. בחיוניות רבה הרבה יותר מתאר ר‘ יוסף דווקא את השפעתו השלילית של המשיח על מצב ישראל בעולם, חיוניות שנראית כאילו היא שופעת ומגיעה אל מילותיו מן המקורות הראשוניים שזיווגו את ישראל עם הכוכב שבתי, קישור שכידוע רווח בספרות הפגנית של שלהי העת העתיקה, ששם הוא מתואר בלהט אנטישמי.46

			אגב, מקובל מפורסם בן המאה השש־עשרה, ר‘ שלמה אלקבץ, מצא דרך מעניינת לרכך את הרעיון הקשה. זה לדעתו ההסבר לכך שבאילן היוחסים של המשיח נתערבו גם נשים נכריות, כתמר אשת יהודה ורות המואבייה: אלמלא הן היה כל מוצאו של המשיח טבוע בגורלו האומלל של מזל שבתי, מזלו של זרע אברהם אבינו.47

			אך ר‘ יוסף עצמו אינו מעניק הנחה שכזאת. אצלו אולי תיפתר הקושיה באופן חלקי אם נכיר בכך שהמשיח שהוא מתאר אינו בעיקרו דמות אחת מסוימת, שיש לצפות לה בשלב מוגדר של ההיסטוריה, אלא סמל של מהות העם היהודי, הקיים באופן מיתי בכוכב שבתי ובספירות חכמה ובינה, ומתגשם בעם שוב ושוב בצורות שונות, שכן, בלשונה של פדיה, ‘המיתוס הוא לא אחר מאשר סיפור המבקש לשוב ולהתהוות‘.48 המשיח של ר‘ יוסף יותר משהוא משיח של זמן ההצלחה הארצית, הוא משיח של התקופה המוכרת יותר למחבר הקטע, תקופת הגלות. האידאל שמסמל משיח זה הפוך הוא ממה שמקובל לייחס למשיחיות היהודית. כאן מדובר בעליונות רוחנית המתבטאת דווקא בשפלות ארצית. מסתמא בזמן הגלות אפשר למצוא נחמה וגאווה דווקא במשיחיות שכזאת.

			שבתי צבי כשבתי של ר‘ יוסף

			ובכל זאת, זו איננה כל האמת. המשיחיות האישית וההיסטורית נעוצה עמוק בתודעה היהודית ואינה חדלה ממנה, והיא פשט התפיסה המשיחית. אמנם בצדה מתקיימת גם תפיסה אחרת, שמוציאה יסוד זה מפשוטו, אך חיוניותו של הפשט שבה ונעורה מפעם לפעם גם אצל בעלי ההשקפות הרוחניות יותר (אמנם אינני מאמץ את ניסוחו החד של גרשם שלום, שסבר שאין ביהדות משיחיות בלא היסוד ההיסטורי־פוליטי,49 אבל בכל זאת יש לקבל משהו מדעה זו). כך אמנם קרה גם למשיח המיתי של ר‘ יוסף. גם אם ר‘ יוסף עצמו לא התכוון לכך, למיתוס שסיפר היו חיים משלו, וכשלוש מאות וחמישים שנה מאוחר יותר המיתוס ‘לבש בשר‘ בדמות שבתי צבי, אם לנקוט פרפרזה על דברי האוונגליון (יוחנן א, יד) על הלוגוס שלבש בשר והפך להיותו איש ומשיח, ישו הנוצרי.

			שבתי צבי אכן עונה להפליא על כפל הפנים של דמות המשיח של ר‘ יוסף (אני מבקש להתייחס לדמותו של שבתי צבי בכללה, ולהימנע מן ההבחנות הקשות בין האישיות ההיסטורית לבין מה שייחסו לו חסידיו, וכן בין תכונותיו העצמיות הגנטיות לבין מה שסיגל לעצמו, במודע או שלא במודע, בהשפעת הקטע של ר‘ יוסף). דמותו של שבתי כאילו קמה לחיים מתוך תיאורו של ר‘ יוסף. זה משיח ששמו שבתי, השרוי בחוליים ובמרה שחורה, ובמקום גאולה זורע הוא דווקא חורבן וסבל על עצמו ועל סביבותיו, ואף גורם בכוונת מכוון משבר עמוק בעם ישראל. זו דמות שמשפיעה עמוקות על מהלך ההיסטוריה, אף שמעייניה נתונים דווקא לשלילת העולם הזה, להתכנסות פנימה והסתכלות כלפי מעלה — כלפי האל העליון והאישי שהוא ביסודו בלתי נגיש לכל אדם אחר.50 זו דמותו של אדם בלתי החלטי, נוטה להתמהמה, ואף ‘סר לאחור מדברו ואינו מקיים‘, לפי ניסוחו של ר‘ יוסף.

			וכך, בעוד שבתי צבי מייצג בעיני חסידיו את החכמה העמוקה והנסתרת, כלפי חוץ אינו אלא שוטה מוחלט (כפי שהוא עצמו כינה את עצמו51) שמעשיו תמוהים ואי־רציונליים. לשם הבנת יסודה של סתירה אחרונה זו, שעוד נחזור אליה בהמשך, הסתמכו השבתאים גם על מקום אחר באותו מקור קבלי עתיק, ‘פירוש ספר יצירה‘ לר‘ יוסף, שם מכונה ספירת חכמה בכינוי ‘גולם‘ (כי ‘גלם בגימטריה חכמה‘),52 מכאן הכינוי ‘גולם‘ כסמל לשבתי צבי, המצוי אצל נתן העזתי,53 ובשירי בני כת הדונמה.54 אמנם בקטע שלנו מצאו השבתאים שמעלת שבתי צבי גבוהה אף יותר מן החכמה. חכמה, כידוע, היא הספירה הקבלית השנייה, אך שבתי צבי הוא כוחה של הספירה הראשונה, הנקראת ‘כתר עליון‘, שכן הביטוי ‘כח כתר עליון‘ המצוי בראשית הקטע המצוטט לעיל עולה בגימטרייה כמניין השם שבתי צבי.55

			כוכב שבתי, המשיח המתואר בקטע המצוטט מאת ר‘ יוסף, מצוי בשפל המדרגה גם בבחינות אחרות, וגם אלה התגשמו בשבתאות. זיקת שבתי ל‘שוחות וקברי מתים‘ ול‘חכמת הכשפים‘ מתאימה היטב לשבתי צבי, שנמשך לבתי קברות ולמעשי כשפים, לפחות לפי עדויות מתנגדיו.56 גם דברי ר‘ יוסף על ‘טינוף וירידה ממעלת הכבוד‘ מתאימים לרוחו של שבתי צבי, ולמצבה בעת ‘החשכה‘ שפקדה אותו כפעם בפעם57 בצד גינוני הכבוד והמלכות שנהג בעתות ‘ההארה‘. קו זה עוד התחזק בשבתאות אחרי ההמרה, והגיע לשיאו אצל הפראנקיסטים, שגרסו בספר הזוהר ‘כי דוקא בדוכתא בישא מכולא תמן תמצאו פורקנא‘ (= דווקא במקום הרע ביותר שם תמצאו את הגאולה. נוסח זה נראה כשיבוש מכוון של מאמר המצוי בזוהר).58

			חכמי השבתאים דרשו על שבתי צבי לא רק את תיאורי שבתי של ר‘ יוסף, שהשפלות שבהם דיאלקטית היא כבר במקורם, וכבר במקור נוגעים הם בדמות המשיח, אלא גם תיאורים אחרים, שבהם לכוכב שבתי מיוחס טבע שלילי בתכלית. כמה תיאורים כאלה מצויים בחלקי רעיא מהימנא ותיקוני זוהר, השייכים לספרות הזוהרית. אין לתמוה על כך שמתנגדי השבתאות קפצו כמוצאי שלל רב על אחד הקטעים מרעיא מהימנא (זוהר ח“ג, רפב ע“א), המקשר את שבתי עם ‘שפחה רעה‘, ‘לילית‘, ‘קבורה‘, 'צואה‘, ‘אשפה מטונפת‘ וכיוצא בכך.59 אך למרבה הפלא גם נתן העזתי ציטט קטע זה כדי להצדיק את המרתו של שבתי צבי,60 ואף טרח להוסיף ולדרוש גימטריות כגון ‘צואה‘ = ‘צבי‘.61 וכך כנראה גם שבתי צבי עצמו. אולי הוא עצמו הוא שהדגיש בקו, בעותק הזוהר שהיה ברשותו, את המילה ‘שבתי‘ המופיעה בשניים מן הקטעים הללו השייכים לתיקוני זוהר. בקטעים אלו מקושר ‘שבתי‘ עם הצבע השחור, עם שפל ראש, בית הסוהר, גלות, רעב, עניות, טחול, נחש, סוס, יצר הרע ואישה רעה.62

			דרך אגב, חירופי רעיא מהימנא מכוונים במקורם גם כלפי ישו ומוחמד, ובמקור הם אף נזכרים שם בשמותיהם, ואלה הושמטו בזוהר הנדפס מחמת הצנזורה.63 נתן העזתי ידע וציין זאת שם, שכן הדבר התאים לצרכיו, כששבתי צבי עבר לדת מוחמד. ואולי גם דמות המשיח השפל של ר‘ יוסף עוצבה במידת מה בהשפעת דמותו של ישו. שהרי ר‘ יוסף מזכיר כאן כדוגמה לשפלות את ‘המוכסים והפקידים‘. עניין זה אינו מסתבר לפי המצב החברתי בימי הביניים (וגם אין לו מקבילה בתקופת השבתאות), אלא רק לפי המצב המתואר בברית החדשה. ענוותנותו של ישו הגיעה עד כדי כך שהיה מוכן להתרועע וללמד סנגוריה על המוכסים,64 אותם יהודים ששיתפו פעולה עם השלטון הרומי, וגבו מסים למענו, ואף למען עצמם, והיו שנואים ומושפלים בתוך עמם.65

			נשוב לענייננו. תיאורו של ר‘ יוסף מתאים לשבתאות לא רק בדמות המשיח, אלא גם בסוג המשיחיות: גם בשבתאות, כמו אצל ר‘ יוסף, הגאולה המשיחית היא בעיקר גאולה רוחנית ומיסטית, גאולת הדת והאמונה, והפן המדיני טפל לה.66 אף דברי ר‘ יוסף בסוף הקטע, שלפיהם עליית ישראל תלויה בקיום המצוות, אינם סותרים את רוחם של השבתאים, כפי שיחשוב בוודאי מי שמכיר את השבתאות שלא ממקורות ראשוניים. גם בעיני השבתאים הגאולה תלויה במצוות. והם הקפידו מאוד על שמירתן, לעתים בנוסח המקובל ולעתים בנוסח משלהם.67

			בעיני השבתאים נראו דברי ר‘ יוסף אכן כל כך קולעים לעניינם, עד שאחד מחכמיהם, ר‘ אברהם פרץ, אחרי שציטט את הקטע בחיבור שכתב, מביע דאגה שמא קטע זה מוכיח יותר מדי טוב את משיחיותו של שבתי צבי, והוא חושש שמא הקטע ישכנע גם את הרשעים, ובזכותו יינצלו מן העונש הראוי להם.68 אותו חכם, ר‘ אברהם פרץ, לא הסתפק בדברים שבפרוזה והילל ושיבח את דברי ר‘ יוסף גם באחד משיריו.69

			אם כך, לאור ההצלחה של תיאור המשיח של ר‘ יוסף בתנועה השבתאית, חוזרת הקושיה למקומה: איך ייתכן שדמות משיחית כזאת אכן תתקבל כמשיח בעיני עצמה ובעיני אחרים? קודם לכן, כשהצגנו שאלה זו כלפי הקטע של ר‘ יוסף גופו, פטרנו אותה בכך שהקטע עוסק במשיח סמל ולא איש, אבל המשיח השבתאי אכן היה איש, ולאיש זה הייתה דווקא הצלחה עצומה. הרי לא קם בישראל מעולם כשבתי צבי משיח שזכה להכרה ולאמונה כה גורפת ועמוקה. מדוע לא העדיפו בני אותו דור משיח מעשי ופונקציונלי, שעתיד להביא טוב ולא רע, כדוגמת זה שמתאר הרמב“ם? והרי גם תיאור המשיח הרמב“מי צוטט לעתים קרובות בפי חכמי השבתאים, ובראשם נתן העזתי,70 שכן גם הם ראו ברמב“ם סמכות עליונה (קשה לומר, עם זאת, באיזו מידה היו הם מודעים לסתירה שבין דמות המשיח שלו לשלהם).

			את התשובה לכך יש לחפש, כמדומני, במקומו של המשיח בתודעת העם. בדמות המשיח מתגלם האידאל, פסגת הקיום והשאיפה, ולכך יש אופי דתי וטרנסצנדנטי. כך בכל דור ודור, ובוודאי במאה השבע־עשרה, הרוויה כולה במתח דתי. לפיכך, ולמרות דברי הרמב“ם, קשה לצפות שהציבור יוותר על הבחינה המיתית שבדמות המשיח ויסתפק בצד הפוליטי והפונקציונלי (שגם הוא כמובן פן הכרחי). דומה שתכונותיהם של מצביא מוכשר ומדינאי ערום, ואף רב ופוסק חכם ובעל ידע, אין די בהן כדי להכשיר איש להתקבל כמשיח. משיח הוא יותר מכך. קשה לחשוב שתכונות כאלה, שכיוצא בהן אפשר למצוא אצל רבים (לפחות לפי דעתם שלהם), עשויות לספק את הכמיהה למשיח. משיח צריך לענות גם על צורך שמצוי במישורים אחרים. צריך שיימצא בו גם יסוד רוחני מוחלט שאיננו ארצי כלל. זה היסוד המיתי והמיסטי, שהוא אלוהי ונעלה על כל בינה אנושית. מלכותו של משיח כזה אינה מן העולם הזה (אם לנקוט את לשון ישו. יוחנן יח, לו), וחכמתו איננה חכמת העולם הזה.

			כללו של דבר, על משיח אמת לענות על שתי הדרישות המנוגדות, זו של ר‘ יוסף וזו של הרמב“ם. מצד אחד עליו להיות אישיות מיתית, רוחנית, ניהיליסטית ואף הרסנית, ומצד אחר עליו להיות אישיות גואלת ומתקנת, שמקבלת על עצמה אחריות למצבה של האומה ולמצב הדת המסורתית. היסוד הראשון בלא השני יביא להרס העם והדת ולא לקיומם, היסוד השני בלי הראשון לא יענה על הציפיות הרוחניות הנדרשות מן המשיח, ולא יתקבל כאידאל משיחי; ואם יתקבל, עתיד הוא להפוך את הדת לגוף בלי נשמה.

			משבר מרוב אמונה ואור שיש בו מחשבה

			האומנם עמדה השבתאות באתגר עצום זה של איחוד שני ההפכים? אני מבקש לענות על שאלה זו בתשובה מורכבת, המבחינה יסודות שונים בתוך התנועה השבתאית. לדעתי נתן העזתי התמודד ברצינות רבה עם סתירה זו, ונתן לה תשובה מעמיקה ביצירתו ובאישיותו הרב־גונית, ובמידה פחותה מזו גם מקובלים שבתאיים אחרים, כגון קרדוזו או ר‘ יהונתן אייבשיץ. אך לא כן בחלקים אחרים של השבתאות. רוב העם, שנהה אחרי שבתי צבי בשנת השיא של התנועה (תכ“ה–תכ“ו), הטה את כפות המאזניים לצד המשיחיות הפונקציונלית ועזב את השבתאות ומשיחה בהגיע השמועות על ההמרה, ואילו שבתי צבי עצמו והנוהים אחריו באופן אישי החזיקו בקנאות ביסוד המיתי־מיסטי והביאו להרס העם והדת. היסוד ההרסני שבתפיסתם אף חרג מעבר לתיאורו של ר‘ יוסף, שכזכור התנה את ביאת המשיח בקיום המצוות, וקיבל תפנית אנטי־נומיסטית. עם זאת, אפשר לראות גם תפנית זו כפיתוח קיצוני של כיוון קבלתו של ר‘ יוסף, עם פיתוח מקביל של כיוונים אחרים של המיתוס הקבלי, המצטיינים גם הם בפרדוקסליות דיאלקטית: קבלת תיקוני זוהר, ספר הקנה והפליאה, וקבלת האר“י.71

			שבתי צבי עצמו אכן הרחיק לכת בדרכו שלו, והתעלם גם מן העם וצרכיו וגם מן הדת היהודית. לדידו אין בעולם אלא שניים, הוא עצמו ואלוהיו. האל הנקרא בפיו ‘אלהי אמונתי‘ או ‘אלהי שבתי צבי‘, שכל פועלו של שבתי, לפי עדותו הוא, אינו אלא למענו. לדעת שבתי צבי המשיח אינו בא לשם הדת אלא הוא בעצמו הדת. בלי האמונה בו הדת היא רק גויה חסרת רוח חיים ונחשבת כעבודה זרה, שיש לשברה כמו משה ששיבר את הלוחות.72 לעם אין אלא ללכת אחריו באשר ילך ולהאמין בו אמונה עיוורת. האמונה במשיח והאמונה באלוהיו כרוכים יחד, שכן המשיח הוא היחידי המכיר את האל,73 ועל שניהם אין לשאול ולהקשות כי הידיעה בהם היא מעבר לכוחו של אדם, ועל שניהם חל הכלל ‘אילו ידעתיו הייתיו‘.74 על האמונה במשיח להיות כה עמוקה ועיוורת ופרדוקסלית עד שיש לציית לו אפילו כשהוא מצווה להפסיק להאמין בו, או לפחות לקבור את האמונה בלב, כפי שמצינו באיגרתו המופלאה שנתפרסמה בעת האחרונה,75 ולא כל שכן חובה ללכת אחריו, ואחרי ממשיכיו אחריו, כשהוא מצווה לעבור על מצוות התורה, ואפילו על החמורות שבהן המחייבות כרת, כי זה לדעתו פירוש האמרה ‘ביטולה של תורה הוא קיומה‘,76 וכך, אותם שהיו נאמנים למשיח נאלצו לעזוב את הדת ולעבור לאסלאם ואבדו לישראל (אמנם עתה אנו שומעים לשמחתנו שאחדים מהם, צאצאי הדונמה, מבקשים לחזור ליהדות ואף לעלות ארצה). רוח כזו נשבה גם בקרב הפראנקיסטים. גם יעקב פראנק לא החשיב אלא את עצמו ואת המיתוס שיצר סביבו, וחסידיו היו נאמנים רק לו, ובמצוותו עברו לדת הקתולית, ולא נרתעו אף מעלילת דם על כלל ישראל.

			אמונה כזאת הורסת את הדת גם באופן אחר, שכן היא שוברת את האופי הדיאלקטי הטבוע במיתוס הדתי, שמקומו הטבעי באמצע, בין הקונקרטי לבין המופשט. זה נושא רחב שדנתי בו במקום אחר,77 וכאן אסתפק בסיכום: כפי שההפשטה הגמורה מחסלת את המיתוס, כך עושה זאת גם הקונקרטיזציה המוחלטת. מעשה בלתי דתי הוא להצביע באצבע על הישות המיתית ולומר ‘אלה אלהיך ישראל‘, היקבע אדם אלוהים? לכן בספרות ההיכלות, אחרי הקביעה שהאל הוא ממש כאדם, מוסיף ר‘ עקיבא את ההסתייגות ‘אל תדבקו בדבריכם‘.78 כך גם בעניין המשיח, שעל זמנו אמרו חז“ל ‘תיפח עצמן של מחשבי קיצים‘, ושהוא אחד מן הדברים הבאים דווקא בהיסח הדעת (סנהדרין צז), וקבעו כי מועד זה הוא בלבו של הקב“ה ואינו יכול לעלות אל תחום המודעות.79 לפיכך, אם להיזקק שוב לאותו פסוק מן האוונגליון של יוחנן, כפי שהלוגוס משעה שלובש בשר שוב איננו לוגי, כך המיתוס כשהוא מתגשם באדם חי שוב איננו ממש מיתי.80 וגם אם יהיה אותו אדם דיאלקטי ופרדוקסלי כשבתי צבי, הדיאלקטיקה שלו כבר איננה דיאלקטית מרגע שיש לנהות אחרי כל משובותיה בלא היסוס ושאלה. כדי לשמר את הדיאלקטיקה צריכה להתקיים מחשבת דת, שתתחום את המיתוס במסגרתה.

			אך אין להסיק מכאן את המסקנה הוולגרית שכל משיח מרגע שבא בפועל משיח שקר הוא. אפשר גם אחרת, וזאת אפשר ללמוד מן האיש הגדול השני של השבתאות, נתן העזתי. נתן אכן התווה מסגרת כזאת, את המפעל הקדמון (‘מפעל קדמון‘ הוא מונח חשוב בקבלת נתן העזתי81) המנתב את האנרגייה הגרעינית לצורכי שלום. הכוח המניע מפעל זה הוא האנרגייה האקסטטית ההרסנית של שבתי צבי, אבל במסגרתו אין היא מביאה להרס הדת אלא דווקא להחייאתה. מפעל כזה יכול ליצור רק אדם כנתן, שהיה מן הדמויות העצומות שקמו בישראל בתחום האמונה, היצירה, ההגות והמיסטיקה.82

			נתן היה המאמין הגדול ביותר שקם לשבתי צבי. הוא האמין בו אף יותר ממה ששבתי האמין בעצמו, ולעתים חיזק הוא בשבתי צבי את אמונתו העצמית, בהיותו הנביא המבשר את בוא המשיח גם למשיח בעצמו.83 עם זאת, אמונתו של נתן לא הייתה כדוגמת אמונתם של אותם חסידים שדיברנו עליהם קודם לכן, שקיבלו עליהם בלא היסוס את כל מצוותיו של שבתי, גם כאשר מצוות אלה אינן אלא עברות. נתן לא האמין לשבתי צבי אלא בו. אמונתו לא הייתה מן הסוג שיתורגם לאנגלית במילה belief אלא מהסוג המתורגם faith, אמונה שדווקא מקיימת את הדיאלקטיקה המיתית. וכך, כפי שנתן הודה במפורש, נבואתו לא כללה אלא את עובדת משיחיותו של שבתי צבי, ואם חזה גם תהליכים ותאריכים פרטיים, הרי לא עשה זאת בנבואה אלא באמצעות דרגות מיסטיות נמוכות יותר, שעלולות גם להטעות.84

			אמונתו של נתן במשיחיותו של שבתי צבי לא הייתה רק במראה הנבואה. הייתה כאן גם הסתכלות פסיכולוגית־קבלית חודרת ומפוכחת, שבעזרתה הבין את מהות משיחיותו של שבתי על הסיכויים והסיכונים שבה. הוא חדר לסוד אישיותו של משיחו, בהגדירו את מעמדה של נשמתו ותפקידה בקוסמוס ואת מקורה בעולמות העליונים, ובכך נתן הסבר רציונלי, אם כי מטפיזי, לאופייה ולסתירותיה. הוא ניסח בדיוק את עניינה של נשמת המשיח מבחינה פסיכולוגית, אפיסטמולוגית וקוסמולוגית־קוסמוגונית, וכל זאת במסגרת תורה קבלית מפותחת ומדהימה, שהאקסטזה והשיטתיות משמשות יחד ביצירתה. תורה מקורית זו נשענת כמובן, כמו כל תאוריה קבלית, גם על יסודות קדומים, ואצל נתן העזתי דומה שהמקור הקבלי העיקרי, נוסף לזוהר ולאר“י, הוא ‘פירוש ספר יצירה‘ לר‘ יוסף, מיודענו.

			כפי שכבר ראינו, נתן העזתי הוא שנתן לנשמת שבתי את המעמד של גולם־חכמה שמצא אצל ר‘ יוסף. כדאי לשים לב לאחד השימושים של נתן בזיהוי זה. פעם אחת, אחרי ששבתי צבי המיר את דתו לדת האסלאם, ואחרי שראה שנתן איננו הולך בעקבותיו למרות מצווה מפורשת ממנו ומאלוהי אמונתו, וביום שהיה במצב רוח זועף במיוחד, שלח שבתי צבי מכתב קצר לנתן העזתי, מלא חרפות וגידופים, שבו הוא מאשים את הנביא בשקרים, מאיים עליו בעונשים, ומצווה עליו להתייצב מיד לפניו, ככל הנראה לשם המרת הדת.85 על פתקה כעוסה זו ענה נתן העזתי בסגנון אחר לגמרי. נתן הקדים לתשובתו שיר מזמור, המנון ארוך ומחורז המוקדש רובו ככולו לשבח מעלתו של המשיח, שבתי צבי, שבח שאין נעלה ממנו בשירה העברית.86 שיר זה כולל שלושים ושניים בתים, כמניין נתיבות פליאות החכמה של ‘ספר יצירה‘. אבל לא כמשמעותם ב‘ספר יצירה‘ המקורי, אלא כפי שהם מופיעים בפירושו של ר‘ יוסף (לאמתו של דבר ר‘ יוסף מעבד כאן חיבור שמקורו בחוג המקובלים המכונה בספרות המחקר ‘חוג העיון‘).87 כל אחד מנתיבות החכמה נקרא בשם המתחיל במילה ‘שכל‘, כגון ‘שכל מופלא‘, ‘שכל מזהיר‘, ‘שכל מקודש‘, ולכל נתיב מיוחסת אחת משלושים ושתיים ההזכרות של שם ‘אלהים‘ בבראשית פרק א.88 אך בשימושו של נתן העזתי כל אחד מן הנתיבות, השכלים והאזכרות, כולם נהפכים לכינויי שבח נשגבים למשיח, זה שחירפו וגידפו, שהרי הוא מגלם את החכמה.

			ואולם, טעות תהיה להסיק מכך שנתן חשב אף להיענות למצוות שבתי, כלומר לבוא ולהמיר את הדת. ההפך הוא הנכון. נתן מסרב לכך דווקא מפני שהוא מכיר את מעלתו הרוממה של המצווה ויודע בדיוק מה עניינה של החכמה הגולמית שנתלבשה בשבתי. ודאי הוא שחכמת שבתי נעלית בעיני נתן על חכמתו שלו, שהרי אין גבוה מן החכמה הקדומה. אבל נתן הוא שמשקיף מבחוץ ויודע איך חכמה זו משתלבת במכלול הכולל, וברור לו שהיא כזאת שאין לאפשר לה להכתיב מהלכים הלכה למעשה. מודעות עצמית כזאת חסרה לשבתי, שנתן מבין טוב יותר משהוא מבין את עצמו. ולכן יודע נתן היטב שעליו לקבל על עצמו באהבה את חרפותיו של המשיח, הגולם החכם (הוא משתמש כאן במליצת הפסוק — איוב יג, טו — ‘אם יקטלני לו איחל‘), ועם זאת אסור לו לקיים את מצוותו ולהמיר את הדת.

			כדי להמחיש זאת אביא כאן אחד משלושים ושניים בתי השבח הללו:

			שכל נשרש, והרשעים כים נגרש,89 ענן למסך פרש,90 כי לא פורש,91 ובן האמה לא יירש, לכלם נתן נשך, ויבדל אלהים בין האור ובין החושך.

			‘שכל נשרש‘ הוא כינוי שמכנה בו ר‘ יוסף בעקבות ‘חוג העיון‘ אחד משלושים ושניים נתיבות החכמה, הנתיב המיוצג גם על ידי הפסוק ‘ויבדל אלהים בין האור ובין החושך‘ (בראשית א, ד), שהוא אחד משלושים ושניים הפסוקים שבהם נזכר במעשה בראשית שם ‘אלהים‘. נתיב נעלם זה, כמו שאר נתיבות החכמה, משמש כאן כינוי לשבתי צבי, שמתואר באמצעותו כשרוי בחושך נעלה ובמסתורין. אך בתיאורו של נתיב זה מובעת גם התנגדות לאסלאם ולהמרה, וממילא התנגדות לקיום מצוות המשיח: ‘בן האמה לא יירש‘ רומז לדברי שרה (בראשית כא, י) לפני גירוש הגר, אמה של אומת האסלאם. ‘לכלם נתן נשך‘ רומז לכך שהטובה שניתנה לאסלאם עתה, עם התאסלמותו של שבתי צבי, עתידה עוד להיגבות מהם בנשך ובריבית, ואולי אף ברמז לדברים כג, כא: ‘לנכרי תשיך ולאחיך לא תשיך‘. הבדל זה בין האסלאם הנכרי לבין ‘אחיך‘ שהוא עם ישראל ואמונתו מובע בחדות בפסוק האחרון: ‘ויבדל אלהים בין האור ובין החושך‘.

			כדאי לזכור כאן, בדרך אגב, שגם אברהם מיכאל קרדוזו, התאולוג המתחרה לנתן וההוגה השני במעלה בתנועה השבתאית, גם הוא סבר שהוא מבין את שבתי צבי טוב יותר מששבתי הבין את עצמו, וגם הוא יצר תאוריה מסביב לכך. הוא ייחס לעצמו את מעלת משיח בן יוסף שתפקידו להסביר למשיח בן דוד את התאולוגיה של עצמו. לפיכך הרשה לעצמו לזייף על שם שבתי צבי את הקונטרס ‘רזא דמהימנותא‘, כפי שהראיתי בפרטות במקום אחר.92

			נשוב לנתן. יחסו אל הכוח ההרסני של שבתי צבי היה דיאלקטי: לדעתו אין לוותר על כוח זה, שיש לו חשיבות דתית רבה, אך גם אין לקבל אותו כפשוטו ואין לתת לו להשתולל כאוות נפשו. עמדה זו מעוגנת בתורה קבלית עמוקה ביותר. לדעת נתן הקוסמוס כולו הוא יצירה של שני יסודות מנוגדים, הגבוה שבהם נקרא ‘אור שאין בו מחשבה‘ והשני ‘אור המחשבה‘93 (הוא מפתח תורה זו מתוך מאמר מפורסם בספר הזוהר).94 ‘אור שאין בו מחשבה‘, או בשמו המלא ‘אור שאין בו מחשבה לבניית העולמות‘, איננו מבקש כמובן לברוא את העולם. אדרבא, הוא ‘מהדר בתר חורבנא‘ ומבקש להחריב כל מה שימצא. אבל מאחר שאין בו מחשבה, אפשר גם להערים עליו. כך באמת עושה ‘אור מחשבה‘. אור זה, שבניין ותיקון הם מטרתו, משתמש דווקא באנרגייה השלילית של ‘אור שאין בו מחשבה‘, ובהסטה קלה גורם לו ליצור בניינים ועולמות. כך נברא העולם, וכך הוא עוד הולך ומשתכלל עד שיגיע לתיקונו בימות הגאולה.

			נתן העזתי מדבר כאילו על כוחות קוסמיים כמעט מופשטים, אבל אפשר להראות ולהוכיח שבעיניו שני האורות הללו מתגשמים בבני אדם חיים, וטבע האורות ואופי האנשים מלמדים זה על זה. ‘אור שאין בו מחשבה‘ הוא כמובן שבתי צבי, ו‘אור המחשבה‘ הוא נתן עצמו, שהופך את המשיח המיסטי, האינטרוברטי, הניהיליסטי וההרסני לגואל אמתי של העם והדת.95

			הזיהוי, שרק משתמע מכתבי נתן, מפורש בשירותיהם ותשבחותיהם של השבתאים המומרים, בני כת הדונמה. שלום העיר בהערותיו על הכרך הנדפס של שירות אלו שאולי יש לפרש כך לשון סתום באחד השירים, ושזיהוי מפורש כזה (שלדעת שלום מוציא את דברי נתן מפשוטם) נמצא בכרך אחר של השירות, שעדיין לא נדפס.96 זיהוי מפורש ומלא של שבתי צבי עם ‘אור שאין בו מחשבה‘ אכן נמצא באחד השירים הכלולים באותו כרך ביש מזל.97 שיר זה אף פותח במילים ‘אור שאין בו מחשבה‘ (‘אור שאיין בו מאחאשאב‘ה‘ בהתאם לכתיב הפונטי של שירים אלו, שנכתבו בלדינו), וכינוי זה מיוחס שם לשבתי צבי, שטבעו הוא להרוס (‘שבתי צבי שי טיב‘אח קי איס דירוקאר‘), ובמיוחד מפני שהוא הורס את המצוות כדי להעלות את השכינה, כפי ששמע כותב השיר, לפי עדותו שם, מר‘ אברהם היכיני. כפי שמסתבר מן הבית האחרון, השיר בכללו הוא הספד על נער בשם משה עשהאל, שהלך לעולמו והוא עודנו נער, והמשורר משתמש במוטיב ההרס לשם תיקון הכרוך במושג ‘אור שאין בו מחשבה‘ כדי להסביר ולהצדיק את מות הנער.

			מכאן אפשר אמנם ללמוד שאף בני כת הדונמה נזקקו לקבלת נתן העזתי, אך אין בכך כדי להעיד על קרבה רוחנית אמתית (אגב, בני הכת נזקקו עוד יותר לקבלת קרדוזו, ואף העריצוהו וראו בו שותף של שבתי צבי, אף על פי שקרדוזו היה בוטה אף הרבה יותר מנתן בהתנגדותו לכל המרה, חוץ מזו של שבתי עצמו).98 בין נתן לבין המומרים פעורה תהום, כי מיום שעזבו את דת ישראל, חדל בקרב הדונמה המתח הדיאלקטי בין הכוח ההורס לבין הכוח הבונה, שהוא לבה של מחשבת נתן, ולא נותר בתורתם אלא יסוד ההרס בלבד. לא מקרה הוא שרק ‘אור שאין בו מחשבה‘ מצוי בשיריהם כסמל דתי, ו‘אור המחשבה‘ לא נזכר. יש לשער אמנם שעם התגבשותם כעדה נוצרו אצלם מתחים דיאלקטיים אחרים, שהרי לא תיתכן עדה דתית הבנויה רק על יסוד ההרס, אבל מתח זה נטוע כבר בעיקר מחוץ ליהדות ולמחשבתה. אולי היום, עם התקרבותם המחודשת של אחדים מבני העדה, ייפתחו בפנינו אפשרויות למחקר ולהבנה של סוד קיומם בתוך האסלאם.

			בניגוד לאלה, אבל לא בניגוד גמור, מצוי החוג השבתאי שפרח בלב היהדות הרבנית במאה השמונה־עשרה. גם כתביו הסודיים של חוג זה, שהדמות המרכזית שבו הייתה ר‘ יהונתן אייבשיץ, הושפעה מקבלת נתן העזתי (בצד מקורות אחרים, ובהם סודות מבית מדרשם של הדונמה). המשיח חזר בקבלה זו והיה בעיקר סמל קבלי, אף שטבעו זה לא מנע ממנו להתגשם בדמויות בשר ודם כגון ר‘ יהונתן או בנו ר‘ וולף או יעקב פראנק. בקבלה זו מצאנו מערכת של שלושה משיחים (משיח בן דוד, משיח בן אפרים ומשיח בן מנשה), המהווים שכבה חדשה של הקוסמולוגיה (היא גם התאולוגיה) הקבלית, שכבה העוטפת ומגִנה על שילוש הישויות הרוחניות העמוקות יותר שהגדירה הקבלה השבתאית.99 אך בהפיכת המשיח לסמל אין כאן חזרה למתח הפנימי המעצים את הדת, שאותו מצאנו אצל ר‘ יוסף ואצל נתן. כאן הפנימיות הקבלית מחד והפשטנות וההלכתיות מאידך אינן הפכים דיאלקטיים של אחדות אחת, אלא תורת הסוד הופכת כאן למחתרת העוינת את החזות ההלכתית, וחותרת בסתר את יסודותיה. הדבר מתבטא גם באופי המיני הבוטה של המיתוס הקבלי שבכתביו הסודיים של חוג זה, שאפשר בהחלט לכנותו פורנוגרפי, בניגוד למתח הארוטי או לתיאור הסקסואלי המאפיין את הקבלה הקלאסית.100

			כמדומני, חסידי הבעש“ט שצמחו באירופה במקביל לחוג האייבשיצייני היו קרובים יותר לרוחו האמתית של נתן העזתי. הם קלטו הרבה מן המחשבה הפרדוקסלית השבתאית, אם כי לא בגלוי ולא בצד ההתנהגות החיצונית. מה שקלטו הפנו הם פנימה, ומה שהיה יסוד לעברה ולהרס, בחסידות עובר הוא סובלימציה ומשמש לאינטנסיפיקציה של הדחף הדתי (דוגמאות של שימוש חסידי בתורות שבתאיות הובאו הרבה במחקריו של שלום, ובעקבותיו גם אצל אחרים, כולל בכתביי שלי).101 נתן העזתי היה חסיד במלוא מובן המילה. בחסידותו ובסגפנותו לא היו צביעות והסתרה, ולא היו הן מן השפה ולחוץ. האמונה במשיח ההרסני הייתה אצל נתן, כמו רעיונות דומים בחסידות, יסוד לחיזוק הדת ולעילויה.

			דרך החסידות הוסיפה מחשבת נתן העזתי להחיות ולהפרות את היהדות, גם אם ספריו ואישיותו לא התקבלו ברצון מחוץ לחוג מאמיני השבתאות (אפילו זה איננו מדויק, שכן רבים מחכמי הספרדים המשיכו להתייחס אליו בהערצה).102 הוא נדחה אולי בשל החשיבות המוגזמת שייחס ליסוד האמונה, המתאימה יותר לנצרות מאשר ליהדות.103 אך עיקר האשמה על דחייתו של הוגה זה, שהיה כאמור מגדולי הגדולים במחשבת ישראל, רובצת בוודאי על שאר זרמי השבתאות, שלא הפנימו את דרכו הפרדוקסלית, המצריכה אישיות דתית מן המעלה הראשונה.

			‘אור המחשבה‘ ו‘אור שאין בו מחשבה‘ אינם חייבים להתחלק בגופים שונים. אפשר גם למצוא את שתי הבחינות מתרוצצות באישיות אחת. יתר על כן, דומה שמזיגה כזאת, הרכבה במינון מיוחד בין היסוד ההרסני והניהיליסטי לבין היסוד הקונסטרוקטיבי והמשמר, תימצא בכל אישיות דתית אמתית. מיזוג כזה אפיין כמדומני גם את אישיותו של גרשם שלום, שאפשר לגלות בה יצר של הרס דתי,104 וגם את פעילותו של אור המחשבה. זה בא לידי ביטוי גם באמונה בכוחה של הציונות לחדש את נעורי העם ואת תרבותו, ובעיקר במפעלו המחקרי העצום, הקדמון והראשוני של גרשם שלום. כי אפשר להשוות את דרך פעולת אור המחשבה בקרב ה‘גולם‘, ה‘תוהו‘ וה‘טהירו‘ לפעולתו של פילולוג גדול, המכניס סדר ובניין לתוך הכאוס של המקורות.

					49	כך קבע שלום באופן חד־משמעי. שלום, ‘הרעיון המשיחי‘ (לעיל, הערה 45), עמ‘ 155. על דבריו אלו חלקתי במאמרי ‘המשיחיות השבתאית‘, בספרי סוד האמונה השבתאית, ירושלים תשנ“ה, עמ‘ 9–19.

				

				
					50	על כך כתבתי במאמרי ‘יחסו של שבתי צבי להמרת דתו‘, בספרי שם, עמ‘ 20–34.

				

				
					51	ראה המקורות שהובאו ונדונו אצל גרשם שלום, שבתי צבי והתנועה השבתאית בימי חייו, תל אביב תשי“ז, עמ‘ 110. גם אנוכי דנתי בכך והשוויתי זאת לתודעתם של יעקב פראנק ור‘ נחמן מברסלב במאמרי ‘התיקון הכללי של ר‘ נחמן מברסלב ויחסו לשבתאות‘, בספרי סוד האמונה השבתאית (לעיל, הערה 49), עמ‘ 252. כן דנתי בכך והשוויתי זאת לכסילותו המפורסמת של ר‘ וולף אייבשיץ במאמרי ‘חיבור בלשון הזוהר לר‘ וולף בן ר‘ יהונתן אייבשיץ על חבורתו ועל סוד הגאולה‘, בספרי שם, עמ‘ 91–94. וראה עוד במאמרו של אלקיים, ‘השיגעון האלוהי‘ (לעיל, הערה 41).

				

				
					52	בראשית הפירוש למשנה הראשונה של ספר יצירה (לעיל, הערה 6), יג ע“א.

				

				
					53	כך למשל בספרו ‘רזא דמלכא משיחא‘, בקטע שפרסמתי מכתב יד במאמרי ‘יחסו של שבתי צבי‘ (לעיל, הערה 50), עמ‘ 33. וראה עוד ב‘דרוש התנינים‘ שלו, בתוך גרשם שלום (עורך), בעקבות משיח, ירושלים תש“ד, עמ‘ יז. וראה מאמרי ‘גלם בגימטריא חכמה‘, קרית ספר סד (תש“ן–תשנ“א), עמ‘ 1319 הערה 52. על שימוש אחר של נתן בזיהוי החכמה עם שבתי צבי אעמוד להלן, אחרי הערה 87.

				

				
					54	ספר שירות ותשבחות של השבתאים, מהדורת משה אטיאש וגרשם שלום ויצחק בן־צבי, תל אביב תש“ח, עמ‘ 72, 88, 93, 105.

				

				
					55	כך למשל בקטע מספר ‘רזא דמלכא משיחא‘ המצוטט במאמרי ‘יחסו של שבתי צבי‘ (לעיל, הערה 50), עמ‘ 33.

				

				
					56	זה לשון ר‘ יעקב ששפורטש: ‘ובראותו זה הלך [שבתי צבי] לעיר הקודש, ושם היה מתעסק בשמות הקודש ושמות הטומאה, ונעשה חסיד נקפי [לפי סוטה כב ע“ב] ובבית הקברות ובנצורים ילין‘. ששפורטש, ציצת נובל צבי (לעיל, הערה 4), עמ‘ 4.

				

				
					57	דוגמה מובהקת לכך תימצא בפתקה שכתב עם המרתו, שהמילים ‘דך אני‘ משמשות בה בכפל משמעות. ראה שלום, שבתי צבי והתנועה השבתאית (לעיל, הערה 51), עמ‘ 579.

				

				
					58	משפט זה מובא בשם הזוהר הן בספר ‘דברי האדון‘ של יעקב פראנק והן ב‘איגרות האדומות‘ ששלחו הפראנקיסטים לקהילות ישראל בשנת תק“ס. ראה גרשם שלום, ‘מצוה הבאה בעבירה‘, בספרו מחקרים ומקורות לתולדות השבתאות וגלגוליה, ירושלים תשל“ד, עמ‘ 64 והערה 129. שלום כותב שם: ‘אין מאמר כזה בזוהר, עד כמה שאני יודע, אבל הוציא את הרעיון מדברי הזוהר על יציאת מצרים, שהיא הגאולה הראשונה‘. אך לדעתי מקור המשפט בזוהר חדש, פרשת כי תבוא, ס טור א: ‘אמר ליה ר‘ שמעון: באן אתר אתגלייא פורקנא דישראל בהני קללות? אמר [אליהו הנביא]: אשגח ודייק דוכתא בישא מכלהו, תמן הוי‘. השאלה במקורה נסבה לא על מקום גאוגרפי וזמן היסטורי אלא על פרשת הקללות שבספר דברים פרק יח, באיזה פסוק אפשר למצוא שם את הגאולה. התשובה, אגב, היא פסוק סו: ‘והיו חייך תלואים לך מנגד ופחדת לילה ויומם ולא תאמין בחייך‘. פשר הדבר שם קשה להבנה, אך דומה שמכלל הדברים עולה הטענה שדווקא חוסר ידיעת הזמן המיועד לגאולה מבטיח את הגאולה עצמה. ואכן, על קטע זה מצאנו גם דרשה דומה ומעניינת מאוד של נתן העזתי. ראה מאיר בניהו, התנועה השבתאית ביוון (ספר יוון, ד; ספונות, יד), ירושלים תשל“א–תשל“ח, עמ‘ סג. כל הקטע הנדפס בזוהר חדש פרשת ‘כי תבוא‘, שבו נכלל מאמר זוהר זה, איננו בסגנון רוב הזוהר, ודומה שמוצאו מן הפריפריה של החוג הזוהרי. הוא נמצא גם בסוף ספר ‘לבנת הספיר‘, המיוחס לר‘ דוד בן יהודה החסיד, ומחברו האמתי הוא ר‘ יוסף אנגליט. ירושלים תרע“ג, ק–קא (והשווה שם, ג טור א), וסבורני ששם מקורו, ומשם הועתק לזוהר חדש.

				

				
					59	הקטע מצוטט בהרחבה אצל ששפורטש, ציצת נובל צבי (לעיל, הערה 4), עמ‘ 181. גם ר‘ יעקב עמדין השתמש שימוש אנטי־שבתאי מרובה בקטע זה ובכינויים הכלולים בו. ראה במאמרי ‘משיחיותו של ר‘ יעקב עמדין ויחסו לשבתאות‘, בספרי סוד האמונה השבתאית (לעיל, הערה 49), עמ‘ 200–203, ועוד. שם נאמר למשל ש‘אשפה‘ עולה בגימטרייה שפ“ו, היא שנת הולדתו של שבתי צבי.

				

				
					60	ראה ‘איגרת נתן העזתי על שבתי צבי והמרתו‘, בתוך שלום, מחקרים ומקורות (לעיל, הערה 58), עמ‘ 242.

				

				
					61	ראה במאמרי ‘משיחיותו של עמדין‘ (לעיל, הערה 59), עמ‘ 401 הערה 60.

				

				
					62	ראה אברהם אלקיים, ‘הזוהר הקדוש של שבתי צבי‘, קבלה ג (תשנ“ח), עמ‘ 361–365. מדובר באחד מכתבי היד העתיקים ביותר של הזוהר שהגיעו לידינו, ולפי עדותו של אחד מבעליו, נתן בכר בן יהודה נח, הוא קיבלו מידי אברהם מיכאל קרדוזו, שהעיד שקודם לכן היה שייך לשבתי צבי. אלקיים מגיע שם למסקנה שאין לפקפק בעדותו של קרדוזו, אך איננו דן באפשרות שכל עדותו של קרדוזו אולי הומצאה על ידי אותו נתן נח, שהיה שבתאי, ורצה להגדיל את ערך הספר שברשותו. וגם אם ספר זה היה ברשותו של שבתי צבי, אין ראיה לכך שהסימון תחת השם ‘שבתי‘ יצא מתחת ידו, ואכן אלקיים מפקפק בכך (אגב, גם כותב כתב היד שמו שבתי, הוא שבתי בלבו המפורסם מקנדיה). כפי שאלקיים כותב, הקטעים הנדונים נמצאים בעותק זה בתיקון סט, ובנוסח אחר בדפוס תיקוני זוהר, תיקון ע, ירושלים תשל“ח, קכד ע“א–ע“ב, קלד ע“א.

				

				
					63	הנוסח המקורי נמצא בהגהות הלוריאניות ‘דרך אמת‘ שנדפסו לעתים בשולי הזוהר. אמנם הגהה זו נשמטה גם היא ברוב הדפוסים מחמת הצנזורה, אך היא מצויה בדפוס אמסטרדם תע“ז. כך לפי הערת שלום בטופס הזוהר שלו, שהתפרסם בפקסימליה, ירושלים תשנ“ב. לדעת שלום ישו ומוחמד רמוזים בכינויים דומים, אך בלי לנקוב בשמותיהם, גם במקום אחר ברעיא מהימנא: זוהר ח“ב, קטז ע“ב.

				

				
					64	ביוונית: telonai, בלטינית: portitores, או לפי השימוש המאוחר, המפורסם בגלל תרגום הוולגטה: publicani (בתקופת ישו publicani היו רק אזרחים רומים. ראה Walter Bauer, A Greek-English Lexicon of the New Testament and Other Early Christian Literature, Chicago 1979, s.v. telones).

				

				
					65	ראה מתי ט, י–יא; יא, יט; יח, יז; כא, לא; לוקס יט, א–י; ועוד.

				

				
					66	ראה מאמרי ‘המשיחיות השבתאית‘ (לעיל, הערה 49).

				

				
					67	כידוע, נתן העזתי הנהיג מנהגי חומרה ותשובה כדי לקרב את הגאולה (ראה שלום, שבתי צבי והתנועה השבתאית [לעיל, הערה 51], עמ‘ 373–374). הנטייה המחמירה והסגפנית נשארה גם בשבתאות המאוחרת, למשל בחוג ספר ‘חמדת ימים‘. באשר למצוות המיוחדות לשבתאות, רשימה של שמונה־עשרה מצוות כאלה מובאת בסוף הקונטרס השבתאי שמחוג מומרי הדונמה ‘צמיחת קרן בן דוד‘, בתוך גרשם שלום, מחקרי שבתאות, ההדיר יהודה ליבס, תל אביב תשנ“ב, עמ‘ 301–303. אף במנהגי העריות לא נהגו השבתאים אלא בטקסים מסוימים. ראה מצווה ח‘ שם, והערתו של גרשם שלום. וראה גם במאמרו ‘ברוכיה ראש השבתאים בשאלוניקי‘, שם, עמ‘ 346.

				

				
					68	ראה ‘איגרת מגן אברהם מארץ המערב‘, שלום, מחקרי שבתאות (שם), עמ‘ 176.

				

				
					69	זה לשונו: ‘פרוש להראב“ד, מאד מאד נכבד, בשב“תי נזבד, מלך רם על רמים‘. הכוונה בוודאי לקטע שציטטנו מ‘פירוש ספר יצירה‘ לר‘ יוסף, שכאמור מיוחס לראב“ד. השיר פורסם בתוך בניהו (לעיל, הערה 58), עמ‘ שע. אגב, הקבלה זו בין האיגרת לשיר היא הוכחה נוספת לכך שאברהם פרץ הוא מחבר ‘איגרת מגן אברהם‘, נוסף על ההוכחות שהבאתי על כך במאמרי ‘מיכאל קרדוזו — מחברו של ספר “רזא דמהימנותא“ המיוחס לשבתי צבי, והטעות בייחוסה של “איגרת מגן אברהם“ לקרדוזו‘, בספרי סוד האמונה השבתאית (לעיל, הערה 49), עמ‘ 46–48.

				

				
					70	ראה שלום, שבתי צבי והתנועה השבתאית (לעיל, הערה 51), עמ‘ 173, 628.

				

				
					71	על שלושת אלה כרקע לאנטינומיזם השבתאי עמד באריכות שלום, בפרק הראשון של ספרו שבתי צבי והתנועה השבתאית (שם).

				

				
					72	כך לפי איגרתו לאחיו, שהובאה והתפרשה באריכות במאמרי ‘יחסו של שבתי צבי‘ (לעיל, הערה 50).

				

				
					73	כך מצאנו גם בברית החדשה, יוחנן א, יח.

				

				
					74	כך מנוסח הדבר באיגרת מגן אברהם (לעיל, הערה 68), עמ‘ 160. מקור הניסוח בפילוסופיה של ימי הביניים (כגון בספר העיקרים לר‘ יוסף אלבו, מאמר ב, פרק ל), אך שם הוא מכוון כלפי האל בלבד. גם ר‘ נחמן מברסלב השתמש ברעיון זה כלפי האל והצדיק כאחד, ומקורו לדעתי ב‘איגרת מגן אברהם‘. ראה מאמרי ‘התיקון הכללי‘ (לעיל, הערה 51), עמ‘ 442 הערה 102.

				

				
					75	אברהם אלקיים, ‘“קברו אמונתי“ — איגרת מאת שבתי צבי ממקום גלותו‘, פעמים 55 (תשנ“ג), עמ‘ 4–37.

				

				
					76	ראה שלום, 'ברוכיה' (לעיל, הערה 67), עמ‘ 344–351. קשה להכריע בדבר אם הפיכת הכרתות למצוות היא חידוש של ברוכיה או של שבתי צבי בשנותיו האחרונות (אחרי ההמרה). שלום נטה לשלול חידושים כאלה משבתי צבי, אך ראה מאמרי ‘כתבים חדשים בקבלה שבתאית מחוגו של ר‘ יהונתן אייבשיץ‘, בספרי סוד האמונה השבתאית (לעיל, הערה 49), עמ‘ 118–119.

				

				
					77	‘יהדות ומיתוס‘, דימוי יד (חורף תשנ“ז), עמ‘ 6–15.

				

				
					78	ראה סינופסיס לספרות ההיכלות (מהדורת פטר שפר, טיבינגן 1981, עמ‘ 148–149), סעיף 352. נוסח אחר: ‘תבדקו‘ במקום ‘תדבקו‘.

				

				
					79	מדרש תהלים (שוחר טוב), ט, ב; ומקבילות. וראה במאמרי ‘על המיתוס היהודי‘ (לעיל, הערה 37), עמ‘ 271–278.

				

				
					80	משה הלברטל ואבישי מרגלית דנים בספרם העוסק בעבודה זרה במעבר ‘ממיתוס למיתוס חי‘, אך ארבע המשמעויות הניתנות שם לביטוי ‘מיתוס חי‘ אינן כוללות את המשמעות ‘מיתוס המתגשם באדם חי‘. ראה Moshe Halbertal & Avishai Margalit, Idolatry, Cambridge, Mass., 1992, pp. 78–83

				

				
					81	על מונח זה ראה אברהם אלקיים, סוד האמונה בכתבי נתן העזתי, עבודת דוקטור, בהדרכת יהודה ליבס, האוניברסיטה העברית בירושלים, תשנ“ד, עמ‘ 205–207.

				

				
					82	בעת האחרונה צעד המחקר בהגותו צעד גדול קדימה בחיבורו הנזכר של אלקיים, שם.

				

				
					83	ראה שלום, שבתי צבי והתנועה השבתאית (לעיל, הערה 51), עמ‘ 167–176. עם זאת נראה ששלום הפריז על המידה בפיחות משקלו של שבתי צבי לעומת נתן העזתי. על כך ראה ישעיה תשבי, ‘על משנתו של גרשם שלום בחקר השבתאות‘, נתיבי אמונה ומינות, רמת גן 1964, עמ‘ 245–258.

				

				
					84	ראה ‘איגרת נתן העזתי על שבתי צבי והמרתו‘ (לעיל, הערה 60), עמ‘ 237. על ההטעיות של המלאכים ‘המגידים‘ ראה שם, עמ‘ 262.

				

				
					85	נדפס על ידי אברהם אמארילייו, ‘תעודות שבתאיות מגנזי ר‘ שאול אמארילייו‘, ספונות ה (תשכ“א), עמ‘ רסח.

				

				
					86	נדפס על ידי בניהו (לעיל, הערה 58), עמ‘ שפד–שפט.

				

				
					87	ספר יצירה (לעיל, הערה 6), יא–יב. החיבור המקורי שמ‘חוג העיון‘ נדפס שם, י.

				

				
					88	ציון פסוקי בראשית בהשוואה לנתיבות נמצא שם, ב ע“א. והשווה יוסף ג‘יקטיליה, שערי אורה, שער ו, ורשה תרמ“ג, עא ע“א.

				

				
					89	ישעיה נז, כ.

				

				
					90	לפי תהלים קה, לט.

				

				
					91	במדבר טו, לד.

				

				
					92	במאמרי ‘מיכאל קרדוזו‘ (לעיל, הערה 69), עמ‘ 35–44. כפי שהראיתי שם, כבר ר‘ חיים ויטל העניק תפקיד כזה למשיח בן יוסף.

				

				
					93	ראה חיים וירשובסקי, ‘התיאולוגיה השבתאית של נתן העזתי‘, הנ“ל, בין השיטין, משה אידל (עורך), ירושלים תש“ן, עמ‘ 152–188 (כנסת, ח [תש“ג–תש“ד], עמ‘ 210–246). וירשובסקי אינו מפרש את מונחי הקבלה אצל נתן העזתי כמשקפים צדדים בנשמותיהם של אישים מסוימים. וראה עוד במאמרי ‘צדיק יסוד עולם — מיתוס שבתאי‘, בספרי סוד האמונה השבתאית (לעיל, הערה 49), עמ‘ 57–60.

				

				
					94	מאמר זה מופיע בזוהר כמה פעמים ובצורות שונות: ח“א, סה ע“א; ח“ב, רכו ע“א; רסח ע“ב. הוא מכונה בספרות הקבלה בשם ‘מאמר הרעותין‘, ולפעמים מיוחס לספרות האידרא. ראה במאמרי שם, עמ‘ 309 הערה 75.

				

				
					95	על הזיהוי של האורות עם המשיח והנביא עמדתי בשיעוריי באוניברסיטה ובקיצור נמרץ במאמרי ‘המשיחיות השבתאית‘ (לעיל, הערה 49), עמ‘ 16. עניין זה זכה לפיתוח ולביסוס בעבודות תלמידים שנכתבו בהדרכתי: אלקיים, סוד האמונה בכתבי נתן (לעיל, הערה 81), במקומות רבים; אלי שי, אהבה וחיים בדמדומי השבתאות, עבודת מוסמך, האוניברסיטה העברית בירושלים, תשמ“ה, עמ‘ 41–76.

				

				
					96	שירות ותשבחות (לעיל, הערה 54), עמ‘ 138, שיר קלו. במקור בלדינו כתוב: ‘איס לוז קי נו אפ‘ירה‘. אטיאש תרגם שם ‘הוא אור, אין לו אחיזה‘. ושלום העיר: ‘אולי כוונתו לאור שאין בו מחשבה המזדהה בקובץ ב‘ סי‘ צג עם המשיח. [...] את הרעיון המפתיע על המשיח כאור שאין בו מחשבה (או: גולם הטהירו) יכלו להסיק מתוך הנחות מסוימות בתורתו של נתן, כגון דעתו בס‘ דרוש התנינים ששורש המשיח הוא הרע הגמור, ועיין שם עמ‘ 235‘.

				

				
					97	העתקתו של כרך זה ותרגומו הושלמו על ידי משה אטיאש, והוא מצוי במכונת כתיבה בספריית מכון בן־צבי ובצילום אצלי. זיהוי שבתי צבי עם ‘אור שאין בו מחשבה‘ מצוי שם, עמ‘ 100, 108, בשיר צז (ולא צג, כפי שכתב שלום בטעות בדבריו שהובאו בהערה הקודמת).

				

				
					98	ראה הערת שלום, שירות ותשבחות (לעיל, הערה 54), עמ‘ 56. על יחסי שבתי צבי וקרדוזו ראה אלקיים, ‘הזוהר הקדוש‘ (לעיל, הערה 62), עמ‘ 355–357.

				

				
					99	ראה במאמרי ‘כתבים חדשים בקבלה שבתאית‘ (לעיל, הערה 76), עמ‘ 168–182.

				

				
					100	ראה שם, עמ‘ 107–134.

				

				
					101	מראי מקומות ראה שם, עמ‘ 359 הערה 4. וראה גם מנדל פייקאז‘, בימי צמיחת החסידות, ירושלים תשל“ח, עמ‘ 175–302. פייקאז‘ מכנה חלק חשוב זה של ספרו בשם ‘ראדיקאליזם דתי מחוץ לשבתאות‘, אך לדעתי גם חלק מן הניסוחים הרדיקליים שהוא מביא כאן נתנסחו בדרך זו בהשפעת התנועה השבתאית. עוד ראה רחל אליאור, תורת האלוהות בדור השני של חסידות חב“ד, ירושלים תשמ“ב, עמ‘ 244–288.

				

				
					102	ראה שלום, שבתי צבי והתנועה השבתאית (לעיל, הערה 51), עמ‘ 794. אפשר ללמוד על כך מעמדתו של הרב חיים פאלאג‘י, רבה הגדול של איזמיר במאה התשע־עשרה. אמנם הוא קיבל בלא ערעור את דעתו (המוטעית) של ר‘ יעקב עמדין, שנתן העזתי הוא מחברו של ספר ‘חמדת ימים‘, אבל ייחוס זה לא מנע את הערצתו לספר, ובגללו הוא מכנה את נתן העזתי ‘הרב חמדת ימים‘. ראה דבריו בספרו כל החיים, איזמיר תרל“ד, יז–יח, שהובאו אצל אברהם יערי, תעלומת ספר, ירושלים תשי“ד, עמ‘ 142–149. וראה שם, הערה 146.

				

				
					103	ראה שלום, שבתי צבי והתנועה השבתאית (לעיל, הערה 51), עמ‘ 220–231. וראה גם אלקיים, סוד האמונה בכתבי נתן (לעיל, הערה 81).

				

				
					104	קו זה בפעילותו של שלום הדגיש מאוד קורצווייל. ראה ברוך קורצווייל, במאבק על ערכי היהדות, ירושלים ותל אביב תש“ל.

			פרק ב

			מעמד השבתאות בדת ישראל

			לפני שבעים שנה פרסם גרשם שלום את מסתו ‘מצוה הבאה בעבירה‘,105 והציג מפתח חדש להבנת תולדות ישראל, בהראותו שהתנועה השבתאית שימשה גורם מכריע ביהדות לא רק במשך אותה אפיזודה בת שנתה, מהכרזת משיחיותו של שבתי צבי בליל שבועות תכ“ה ועד להמרתו באלול תכ“ו, אלא גם במאה וחמישים השנים שלאחר מכן. בכל אותם דורות לא הייתה השבתאות נחלתם של קומץ של סוטים, חולים ורשעים בלבד, כפי שהוצג הדבר קודם לשלום. הייתה זו תנועה רוחנית ענפה, בעלת שורשים עמוקים דווקא בעילית הרוחנית היהודית, והייתה לה השפעה עזה, באופן ישיר או דיאלקטי, על היווצרות תנועת ההשכלה ותנועת החסידות. דעה זו הוסיפה והתבססה במחקרים נוספים של שלום ושל אחרים,106 ואף אם עוררה היא גם פולמוסים ודברי התנגדות, סבורני שהיא מאוששת דייה. אדרבא, לדעתי יש להוסיף ולצעוד בכיוונו של שלום אף מעבר לדבריו שלו, ולהוסיף לרשימת התנועות המושפעות על ידי השבתאות גם את המתנגדות.

			תוספת כזאת, לאו מילתא זוטרתא היא, והיא בבחינת שדרוג עצום למעמד השבתאות ביהדות. שהרי בניגוד למשכילים ולחסידים, שראו עצמם, כל אחד בדרכו, כחידוש בעולם היהודי, המתנגדים התייצבו כנגדם כשלומי אמוני ישראל par excellence וכמייצגי הגרעין הקשה של היהדות הנאמנה בלא כל כחל ושרק, שהתגלמה, ולא רק בעיניהם, בדמותו של מנהיגם, ר‘ אליהו הגאון מווילנא. על אלה אמנם אי־אפשר להחיל את דברי שלום באותה מסה,107 שראה בשבתאות את ‘משבר היהדות אשר הוכן כבר מבפנים, בפינות נעלמות של הנפש היהודית‘ וחיכה להתפרצות כלפי חוץ. בקרב המתנגדים ההשפעה השבתאית שימשה אך להעמקה דיאלקטית במהות היהדות ולפיתוח תורת הגאולה.

			אך גם כך מנוגד הדבר לתדמיתה של המתנגדות. אף עצם מציאות הקבלה בקרב המתנגדים עשויה להישמע כחידוש באוזני רבים, הרואים במתנגדים אנשי הלכה שכלתניים ומיובשים. כנגד חוקר מסוים שכתב ש‘ר‘ אליהו מווילנא לא היה מקובל ולא מיסטיקן‘ ו‘לא היה מאשר שום דבר שריח של מיסטיקה נודף ממנו‘ ציין גרשם שלום: ‘הגאון מווילנא חיבר כרכים רבים מאוד בקבלה, ובספרייתי נמצאים לא פחות מעשרים מהם בדפוס‘.108 אך גם המכירים בקיומה של קבלה בקרב המתנגדים יופתעו מעצמתה וחדשנותה, ולא כל שכן מן האלמנטים השבתאיים שבתוכה, ודבר זה אמור, דומני, אף לגבי גרשם שלום עצמו, שלא הקדיש מחקר לקבלה זו ולא מנה אותה בין הזרמים העיקריים של המיסטיקה היהודית, ולא ראה בה, ככל הנראה, אלא המשך של קבלת האר“י. זאת אינני אומר בנימת ביקורת. שלום לא עסק בקבלת המתנגדים כי באותו הזמן חקר המון דברים אחרים. אינני שותף למי שמבקרים את שלום גם על מה שלא חקר. מי שמנסים להמעיט את דמותו בדרך זו גורמים לו את העוול ההפוך, קנוניזציה או איקוניזציה, כאילו שלום צריך היה לדעת הכול, ולא להשאיר כל פרנסה לבאים אחריו.

			הדימוי הקפוא של המתנגדות מתבטא מכינויה ומושפע ממנו. כביכול אין למתנגדים משלהם כלום, חוץ מהתנגדות לחסידים, ולכל דבר חדש. לעומת זאת מציע אני לראות בכינוי ‘מתנגדות‘ משהו דומה לכינויה של תנועת הקונטר־רפורמציה בכנסייה הקתולית. לפי שמה היה אפשר לחשוב שאין הקונטר־רפורמציה אלא התנגדות לתנועת הרפורמציה שיסד לותר, אך כידוע הקונטר־רפורמציה הייתה גם תנועת תחייה רוחנית של הקתוליות, שהיו בה גם רכיבים מיסטיים, ואף לא נמנעה מלקלוט יסודות שמקורם ברפורמציה, יריבתה.

			יחס המתנגדות אל הקבלה אינו שלילה ולא התעלמות. אפשר להגדיר יחס זה כגבריות, שבעיניי זו עדיין תכונה חיובית. שלא כמו החסידות, שדעתה קלה ודמעתה מצויה, המתנגדות השכילה להצפין כראוי את הרגש, את המיסטיקה והסוד, תחת קליפתו הקשיחה של הנגלה. ביסודות השבתאיים, כך מסתבר לי לאחרונה, נקטו המתנגדים אף הסתרה תוך כדי הסתרה, ונהגו בדרך שאכן הולמת את טבעה של השבתאות המאוחרת: שלילה גמורה כלפי חוץ, עם יחס אמביוולנטי ומסובך יותר בעולם הפנימי.

			הדימוי המסורתי של המתנגדות הקל על מלאכת ההסתרה. אף החוקרים שקנו להם בעיני ההמון מוניטין מפוקפקים כ‘ציידי שבתאים‘ לא יכלו להפנים את העדויות על קשרים בין שבתאות ומתנגדות שעלו פה ושם על פני השטח. וכך גרשם שלום, שהסתמך על עדותו של הפילוסוף לצרוס בנדויד בשאלה מסוימת הנוגעת לתולדות הפראנקיסטים, נמנע אף מלצטט את סוף דבריו של בן־דוד, שבהם מעיד הפילוסוף שאחרי ר‘ יהונתן אייבשיץ ויעקב פראנק בחרו להם השבתאים למנהיג את הגאון מווילנא.109 דוגמה אחרת ליחס כזה נמצא אצל החוקר האמריקאי סיד ליימן. הוא מעמיק בחקר עמדת הגר“א בפולמוס סביב קמעותיו של אייבשיץ, וקובע אל נכון שקשה להאמין שעובדת שבתאותם של הקמעות נעלמה מן הגאון, אך עם זאת ליימן, שלא מצא הסבר סביר ליחסו הפושר של הגאון כלפי אייבשיץ, אף אינו מעלה על דעתו את ההשערה הפשוטה שהגאון נהג כפי שנהג מפני שחש אהדה לעמדתו של אייבשיץ כלפי השבתאות.110 עמדה מחקרית זו הגיעה לשיאה אצל ישעיה תשבי, שבמנהגיהם השבתאיים של תלמידי הגאון, כביטול הקינות בתיקון חצות והשמטת אחד הבתים בפיוט ‘לכה דודי‘, מוצא הוא דווקא אישור לכך שתלמידים אלו נעלים הם מכל חשד לקשר עם השבתאות.111

			יש להניח שקשר כזה לא היה עולה גם על דעתי שלי, אלמלא עוררו את סקרנותי שפע הפרסומים החדשים של כתבי ר‘ מנחם מנדל משקלוב, מי שהיה תלמידו הקרוב ביותר של הגאון, ובשנותיו האחרונות לא זז ממנו, וטיפל בו במסירות.112 כבר בעיון ראשון באותם פרסומים, שנדפסו מתוך אוטוגרף של ר‘ מנחם מנדל, עלו לנגד עיניי המון רמזים שבתאיים מובהקים המוכרים לי היטב מעיסוקיי בספרות השבתאית.

			אליבא דאמת, רמזים כאלה נמצאים גם בספרי ר‘ מנחם מנדל (ובספרי תלמידו ר‘ יצחק אייזיק חבר), שנדפסו כבר במאה התשע־עשרה, ומצויים היו גם בספרייתו של שלום.113 אך קודם למומנטום שחוללה ההדפסה החדשה, שנכללו בה גם ספרים רבים נוספים של מחבר זה, לא עוררו הם תשומת לב, וזאת לא רק בשל תדמית המתנגדות, שעליה דיברנו לעיל, אלא גם בגלל אופיים של הכתבים, הנותרים סודיים גם עם פרסומם, באשר כתובים הם ככתב חידה קשה לפיענוח, בפואטיקה מיוחדת, הנעה ומתקדמת על גלי גימטריות, ברוח ר‘ אברהם אבולעפיה, שר‘ מנחם מנדל הושפע ממנו עמוקות, כפי שהראה משה אידל.114

			קצה חוט ומפתח לפיענוח טקסטים קשים אלה שימשו בידי, אכן, רמזים שבתאיים אלו, שעוררו את סקרנותי, והולידו שני מאמרים רבי כמות. שם האחד ‘תלמידי הגר“א, השבתאות והנקודה היהודית‘,115 ושם השני ‘צדקת הצדיק: יחס הגאון מווילנא וחוגו כלפי השבתאות‘.116 בין השאר העליתי במאמרים אלה מכתבי ר‘ מנחם מנדל שפע של גימטריות שעולות תתי“ד, כמספר השם שבתי צבי. גם אם שם זה עצמו לא מובא במפורש, אין כל ספק שאליו הכוונה; שכן רמזים אלה, שחלקם מסובכים ומפורטים, ידועים ומוכרים מן הספרות השבתאית. כמו למשל האותיות הראשונות של שמות ששת ימי בראשית, שיחד עולות בגימטרייה כמניין ‘שבתי צבי‘.117

			לרמזים למשיח השבתאי נוסף כאן לעתים אף נופך אנטי־נומיסטי. דוגמה לכך יוכל לשמש הקישור בין המילים ‘אמונה‘, ‘אלהינו‘ והפסוק ‘צדיק באמונתו יחיה‘. ר‘ מנחם מנדל, שמציין ש‘אמונה‘ עולה בגימטרייה ‘אלהינו‘, אמנם אין הוא מוסיף ומפרש, כפי שרגיל בספרות השבתאית, שמילים אלה עולות בגימטרייה גם כמניין ‘צבי‘, ואף אינו טורח להודיע שראשי התיבות של ‘צדיק באמונתו יחיה‘ מצטרפים גם הם לשם זה. אך כמו השבתאים, ובניגוד לסטראוטיפ המתנגדי, לומד הוא מכאן שהאמונה נעלית על ההלכה. דווקא באמונה תימצא לדעתו אותה נקודה שנשארת בתוקפה תמיד בנפש היהודי, גם בעת ביצוע עברה (משמעותם האנטי־נומיסטית של הדברים מתבהרת ומתחדדת עוד יותר בדברי ר‘ יצחק חבר, בפירושו על קטע זה של רבו, ר‘ מנחם מנדל משקלוב).118

			ר‘ מנחם מנדל אף אינו מתכחש לעובדת שימושו במקורות שבתאיים. אדרבא, הוא אף מנסח תאוריה מדוע מותר וצריך להשתמש, ודווקא היום, בדרשות שמקורן בכתבי מינים, גם אם הן דרשות של דופי: את המילה ‘דופי‘ מפרש הוא כמורכבת מ‘דו‘ ו‘פי‘, כלומר שני פיות, או ‘דו פרצופים‘. ב‘דרשות של דופי‘ יש אפוא פנים לכאן ולכאן, ומתוך המינות עולה גם סתירתה, כי כפי שאמרו חז“ל ‘כל מקום שפקרו המינים תשובתן בצדן‘.119 אפשר לטעון שבכך הולך ר‘ מנחם מנדל דווקא בדרכו של הלוחם האנטי־שבתאי המפורסם ר‘ יעקב עמדין, שגם הוא מצא לעצמו זכות וחובה להשתמש בדרשות שבתאיות. ואכן נוכחתי לדעת שר‘ מנחם מנדל נעזר בדברי יעקב עמדין גם בכללים וגם בפרטים.120 אך מן הדמיון עולה ההבדל: עמדין אינו מוצא בכך לשבתאות כל זכות או טובה. אדרבא, כל טוב שמיחסים השבתאים למשיחם מנכס הוא דווקא לזכות אויבם המושבע, הנקרא גם הוא בשם צבי: החכם צבי, אביו של עמדין, שממנו באה לו בירושה הקנאות האנטי־שבתאית.121

			אך כאמור, לר‘ מנחם מנדל גישה שונה. הוא אמנם מבקר קשות את שבתי צבי, בעיקר על יומרתו וגאוותו: היחס בין שבתי צבי לגאון מווילנא, הדמות המשיחית הנערצת על ר‘ מנחם מנדל, הוא כיחסו של קורח למשה העניו.122 הפגם באופיו של שבתי צבי גרם לו להיכשל ולהעלות חרס בידו. ובכל זאת פעילות זו של שבתי צבי, שמכונה כאן ‘הגואל הראשון‘, לא הייתה לשווא. להעלות חרס — גם זה משהו. זאת לומד ר‘ מנחם מנדל מן המשל התלמודי על אודות אדם המעלה, כלומר מרים, כלי חרס, ובא אחר אחריו ומוצא תחתיו מרגלית. ומדגיש ר‘ מנחם מנדל: לולא העלה הראשון את החרס, לא היה השני מוצא את המרגלית. ובמילים אחרות, ניסיונו של שבתי צבי, אף שהיה כושל, שלב הכרחי הוא משלבי הגאולה.123

			רמזים כאלה לשבתי צבי אינם נמצאים בכתבי הגר“א, וככל שידיעתי מגעת אף לא בכתבי שאר תלמידי הגאון, פרט לר‘ מנחם מנדל ותלמידו. מתעוררת אפוא השאלה אם אין זה עניין פרטי של ר‘ מנחם מנדל, שלא למדו מן הגר“א. זאת אמנם אפשרות קשה, שהרי ר‘ מנחם מנדל הוא תלמידו המובהק של הגאון, וכמעט שאינו מסתמך במפורש על שום מקור פרט למורו זה, שהוסיף ונגלה לו בחלום גם אחרי מותו.124 נוסף על כך, אם שפע הרמזים השבתאיים היו זרים בעיני שאר תלמידי הגאון, היו כתבי ר‘ מנחם מנדל מעוררים בוודאי התנגדות קשה, וכזאת לא שמענו. אינני מאמין שמה שגלוי וידוע לפניי נעלם מתלמידי החכמים שהיו קרובים לר‘ מנחם מנדל ברוחם ובזמנם, או מתלמידי תלמידיהם שהתעוררו עתה להדפיס את הכתבים (אמנם גונב לאוזניי שבעקבות מאמריי התעוררו ספקות אם להמשיך בהדפסות כאלה, אך הם התגברו עליהם, ולאחרונה מוסיפים ועולים אף כתבים חדשים כאלה על מזבח הדפוס125). מחקר מדוקדק עשוי אמנם להעלות התרוצצויות וחיבוטים נסתרים בקרב תלמידי הגאון בעניין השבתאות, כדוגמת הפולמוס ההלכתי שהתעורר בקרבם בעניין דרך כתיבת האות צד“י, שרקעו האמתי הוא שאלת השבתאות, כפי שהוכחתי במאמרי ‘צדקת הצדיק‘ (מכאן שם המאמר); ועל רקע זה אפשר להסביר אולי גם את הסתייגותם של כמה מחשובי תלמידי הגר“א מדמותו של ר‘ מנחם מנדל.126 עם זאת, דומה שלא התכנים השבתאיים כשלעצמם מעוררים את הסערה, אלא סוגיית עובי שריון הסודיות שיש לעטפם בו.

			מסתבר אפוא שהיסודות השבתאיים של ר‘ מנחם מנדל יסודם במסורות מבית רבו. כדי לבסס זאת במקצת הראיתי במאמריי הקודמים שיסודות אלה אין בהם סתירה לדעת הגאון, ויכולים היו להשתלב בהיסטוריוסופיה שלו.127 כמו כן הצבעתי שם אף על עניינים שבתאיים שונים שמבצבצים בחוגו של הגאון, ודוגמאות להם כבר הזכרתי קודם לכן. אך רק לאחרונה מצאתי את המקור לרוב היסודות השבתאיים שבכתבי ר‘ מנחם מנדל, ומקור זה הוא אכן וילנאי. הכוונה לר‘ העשיל צורף, נביא שבתאי שפעל בווילנא בתקופתו של שבתי צבי. גרשם שלום תיאר יפה את דמותו של ר‘ העשיל ואת התקדשותו במסורת החסידית128 (לדעת שלום הוא התגלגל גם לדמותו של ר‘ אדם בעל שם, מורהו המסתורי של הבעש“ט129), אך מסתבר שהשפעתו של ר‘ העשיל על המתנגדות, כפי שעולה מכתבי ר‘ מנחם מנדל, רבה הרבה יותר מהשפעתו על החסידות. במקום אחר אפרט בעניין, אך כאן אקדים ואחשוף את הכללים.

			בצד הרמזים הרבים לשבתי צבי, בכתבי ר‘ מנחם מנדל כלולים גם רמזים רבים לר‘ העשיל צורף, ואינני רואה איך אפשר יהיה לחלוק על עובדה זו בכנות וברצינות. בצד הגימטריות העולות תתי“ד, כמניין השם שבתי צבי, רבות גם הגימטריות העולות תת“ו, כמניין השם יהושע העשיל, ואלה משולבות בדרשות העוסקות למשל במשמעות האשל שנטע אברהם בבאר שבע. גימטריות ודרשות אלה מתפענחות בדיוק בכתבי ר‘ העשיל צורף, שחלקם מצויים בכתב ידו בבית הספרים הלאומי בירושלים, ושם עניינם אכן אוטוביוגרפי. ר‘ מנחם מנדל אמנם אינו מעתיק את דרשותיו של ר‘ העשיל כלשונן, אלא מעבדן לפי רוחו וסגנונו, ואינו נמנע גם מלמתוח על מקורו ביקורת סמויה, אך בכך לא תתבטל זיקתו אליו; אדרבא, דרך זו מעידה דווקא על עומק רב יותר של הפנמה והשפעה.

			יקצר כאן המצע להסבר מקומו של ר‘ העשיל בתורת ר‘ מנחם מנדל. זאת אדחה למאמר אחר, והפעם אסתפק בהצבעה על הקשר בין ר‘ העשיל לבין פעילותו הקדם־ציונית של ר‘ מנחם מנדל, שכידוע היה מראשי חבורת תלמידי הגאון שעלו ארצה, והיה מייסדו של היישוב האשכנזי בירושלים. עד ימיו אשכנזי שהגיע לירושלים מועד היה להיאסר בגין החוב שהשאירו אחריהם בני חבורת ר‘ יהודה חסיד, שניסו להיאחז בעיר יותר ממאה שנה קודם לכן.

			פרשת עליית הפרושים, תלמידי הגר“א, שנויה הייתה בשנים האחרונות במחלוקת החוקרים: יש הסוברים שהרקע לעלייה זו אידאולוגי משיחי, ושורשיה נטועים בקבלת הגאון ובעידודו, ואחרים מוצאים לעלייה זו סיבות אחרות.130 אך שני הצדדים בוויכוח זה לא נזקקו לסוג המקורות החשוב ביותר לגילוי סודם של תלמידי הגר“א, כתבי הקבלה המקוריים שלהם (להבדיל מספר ‘קול התור‘, שהוא תמצות וניסוח מודרני של תורת הגאולה של הגר“א).131 עיון בכתבי הקבלה של ר‘ מנחם מנדל ותלמידיו לא רק מכריע את הוויכוח בצורה חד־משמעית אל הצד המשיחי, אלא מוסיף לו אף אלמנטים שבתאיים, שלא עלו על דעת איש מבעלי המחלוקת.

			ויכוח דומה התרחש בעבר בנוגע לעליית המקובל האיטלקי ר‘ אברהם רוויגו וחבורתו, וגם הוא הוכרע באופן דומה, כשגרשם שלום מצא וניתח את הכתבים הקבליים שבהם מגלה רוויגו את צפוני לבו ואת הרקע המשיחי־שבתאי של עלייתו.132 שני המקרים אינם רק דומים אלא אף קשורים זה בזה, כי ר‘ מנחם מנדל ראה בעלייתו המשך ישיר לפועלם של המקובלים שעלו לירושלים במשך המאה השמונה־עשרה, ופעלו, מי יותר ומי פחות, בהשראת השבתאות. ראשונים לאלה הם ר‘ יהודה חסיד, שר‘ מנחם מנדל פעל לקימום בית הכנסת שלו (‘החורבה‘), ור‘ אברהם רוויגו וחבורתו שעלו בעקבותיו. כן יש להזכיר כאן גם את ר‘ חיים ן‘ עטר, שר‘ מנחם מנדל לימד בבית מדרשו ונקבר לידו לפי בקשתו, ואת ר‘ עמנואל חי ריקי, שר‘ מנחם מנדל כתב פירוש על ספרו ‘משנת חסידים‘.

			גם בהקשר זה עולה שמו של ר‘ העשיל צורף. אמנם הוא לא זכה לעלות לארץ, ונפטר בחוץ לארץ בשנת ת“ס, שנת עליית חבורת ר‘ יהודה חסיד; אך ידוע שהשתתף בפגישה של ראשי החבורה לפני עלייתם. שמו אף נזכר הרבה, כמורה רוחני, במכתביו הסודיים של רוויגו, שבהם שוקל הוא את עלייתו ארצה.

			כתבי ר‘ העשיל רצופים דרשות על השם ‘ציון‘, שעולה גם הוא בגימטרייה כמניין יהושע העשיל (זאת בדרך חישוב שלפיה נמנות האותיות הסופיות אחרי תי“ו, ונו“ן סופית היא 700. בדרך הרגילה, שבה הנו“ן הסופית עולה 50, תעלה ‘ציון‘ בגימטרייה כמניין ‘יוסף‘, כשם אביו של ר‘ העשיל). גימטריות ‘ציוניות‘ אלה ועוד רבות כמותן נשאלו מר‘ העשיל אל כתבי ר‘ מנחם מנדל, שפיתח אותן לפי דרכו. זה אולי גם עניינו של השם ‘מנחם ציון‘, שבו קרא ר‘ מנחם מנדל גם לבית הכנסת שהקים במתחם חורבת ר‘ יהודה חסיד, וגם לפירושו המשיחי על מגילת רות (שעל אופיו וזיקתו לשבתאות עמדתי באריכות במאמרי ‘צדקת הצדיק‘133). שם זה לא רק מביע את תשוקתו של ר‘ מנחם מנדל לראות בנחמת ציון וקימומה, אלא יש בו גם רמז לשמו, מנחם, בצירוף שמו של ר‘ יהושע העשיל, העולה כאמור בגימטרייה ‘ציון‘.

			לביטול האיסור על ישיבת אשכנזים בירושלים וקימום חורבת ר‘ יהודה החסיד אין די בכוונות קבליות, לשם כך צריך גם עזרה פוליטית וגם מזומנים. מסתבר שר‘ מנחם מנדל היה מוכשר גם בתחומים אלה, והיו לו קשרים טובים הן עם השלטון המוסלמי והן עם המיסיונרים הנוצרים, בעיקר אנגלים מילינריסטים (הדומים במקצת לאוונגליסטים אוהבי ישראל היום), שמהם גייס כספים רבים, ולשם כך התרועע ושוחח אתם (כולל עם מומרים יהודים לשעבר) על תקוות ישראל.134 אפשר אמנם למצוא תקדים לעניין זה בהתנהגותו של השד“ר המקובל במאה השבע־עשרה ר‘ נתן בן ראובן שפירא,135 אך דומני שגם כאן יימצא עיקר ההסבר בהשפעת תורת ר‘ העשיל צורף, שכמו שבתאים אחרים יחסו אל האסלאם והנצרות הצטיין באמביוולנטיות. מצד אחד ראה ר‘ העשיל בעצמו לוחם חסר פשרות בעשו ובישמעאל, אך מצד שני ראה עצמו כקשור אליהם בקשרים עבותים, שדווקא הם מאפשרים מלחמה זו (כזאת למד ר‘ העשיל ממקובל אחר איש המאה השבע־עשרה שגם שמו ר‘ נתן שפירא, הוא ר‘ נתן שפירא בן שלמה מקראקא, בעל ספר ‘מגלה עמוקות‘, שר‘ העשיל נולד בשנת פטירתו וראה עצמו כיורשו).

			אמביוולנטיות כזאת נמצאת אכן גם בכתבי ר‘ מנחם מנדל, שכתביו מלאים התבטאויות קשות ביותר כנגד עשו וישמעאל, או כנגד ישו ומחמוד[!] ש‘שמו את ירושלים לעיים‘.136 מאידך גיסא, בראש ספרו העמוק ביותר, הנקרא ‘רזא דמהימנותא‘ (במקרה או שלא במקרה כשם הספר המיוחס לשבתי צבי) מוצא הוא את שורשם של עשו וישמעאל במקום עליון, בראשית האצילות, במקום שנקרא למרבה הפליאה גם בכינוי ‘אשל‘,137 כשם האילן שר‘ העשיל סיגל לעצמו ככינויו.

			ואוסיף עתה ואעלה השערה בדבר המקור שממנו קיבל ר‘ מנחם מנדל את פרטי תורתו של ר‘ העשיל צורף (זו תהיה השערה בלבד, ולא כמו הדברים הקודמים, המבוססים היטב, בדבר עצם זיקתו של ר‘ מנחם מנדל לר‘ העשיל). אולי נמסרו פרטי תורת ר‘ העשיל לאוזני מנחם מנדל מפי מי שהייתה לו מסורת משפחתית בעניין זה (אמנם פרטים אלה יכלו להתקבל על דעתו של ר‘ מנחם מנדל רק אם קדמה להם הסכמה כללית של הגר“א). מקור כזה היה אולי ר‘ אברהם שלמה זלמן (ראש“ז) צורף. ראש“ז, שמוצאו מקיידנוב שבתחום השפעת הגר“א, עלה ארצה בעליית הפרושים, התחבר עם ר‘ מנחם מנדל, והיה לתלמידו, חברו ועוזרו הקרוב. הוא שהשתדל, בשליחותו של ר‘ מנחם מנדל, אצל השלטונות המצריים לקבלת הרישיון (פירמאן) לבניין חורבת ר‘ יהודה חסיד, ועסק בבניין בית המדרש מנחם ציון, והשתדלות זו, מפעל חייו, אף נחקקה על מצבתו.138 אולי היה ראש“ז צורף מצאצאיו (אולי נינו) של ר‘ העשיל, וממנו ירש את שמו? אמנם בכתבי היסטוריונים נמצא ש‘צורף‘ היה כינוי שנוסף לראש“ז בגלל מלאכתו, אך שמא גם מלאכת הצורפות עברה בירושה במשפחה, כמו השם, והרי גם ר‘ העשיל נקרא צורף על שם מלאכתו. חיזוק להשערתי מצאתי בדברי אחד ההיסטוריונים, שמכנה את ראש“ז ‘שלמה זלמן בן מורנו הרב יעקב צורף‘,139 ומכאן אפשר אולי להסיק שהשם צורף היה גם שם אביו, כלומר שם משפחה, ואכן ידוע שהכינוי צורף עבר גם לר‘ מרדכי, בנו של ראש“ז. אמנם בניו של מרדכי השמיטו כינוי זה ולקחו לעצמם כשם משפחה את השם ‘סלומון‘, שמקורו ב‘זלמן‘, אחד משמותיו של ר‘ אברהם שלמה זלמן צורף, ואולי עשו כך כדי להצניע את קשרם לר‘ העשיל צורף, אם היה כזה.

			אך גם אם שינו את שמם, את פעילותם למען בניין הארץ לא שינו בני אותה משפחה, ואם לא יימצאו כתבים המסגירים את סודות לבם לא נדע אם משהו משורשיה של פעילות זו נעוצים אצל העשיל צורף ובתנועה השבתאית. על כל פנים, ר‘ מרדכי צורף, בנו של הראש“ז, עסק גם הוא בטיפוח בית הכנסת של החורבה, ונסע כשד“ר לגבות כספים למענה. כמו כן פעל הוא רבות גם למען מוסדות דת אחרים בארץ ישראל, ואף לטיפוח החקלאות והמסחר של היישוב היהודי בארץ. בנו של ר‘ מרדכי, ר‘ יואל משה סלומון, הקים, עם שישה חברים, את השכונה היהודית נחלת שבעה שמחוץ לחומות ירושלים, ואחר כך, כידוע, בבוקר לח בשנת תרל“ח, היה הוא ממייסדי פתח תקווה.140

			קווים לדמותו של 
ר‘ נפתלי כ“ץ מפרנקפורט ויחסו לשבתאות

			 ר' נפתלי בן יצחק הכהן כ“ץ (1645–1719) היה מן הדמויות המעניינות ביותר של המאה השמונה־עשרה, וככזה כבר נכתב עליו לא מעט.141 נפתולי חייו צדו את עיני ההיסטוריונים והביוגרפים, מימי שביו בילדותו בידי הטטרים, דרך כל פולמוסיו וגלויותיו, ועד פטירתו בקונסטנטינופול, בדרך לארץ ישראל. לכך תרמה גם אישיותו הצבעונית — בעיקר כאיש פלא, המחולל אותות ומופתים, שפעם אחת אף שרף את עירו פרנקפורט, שבה שימש אב בית דין, או למצער הניח לה לעלות באש ולא הרשה לקרוא לכבאים, כדי לנסות את פעולותיהם של קמעותיו, שהיו ככל הנראה טעוני שיפור. מאורע זה הביא למאסרו ולגירושו בידי השלטונות הנוצריים. אמנם היהודים, שהרובע שלהם הוא שעלה באש, לא השתתפו בהאשמה זו, או לא התייחסו אליה בחומרה, כי בעיניהם קדושת הרבי וקמעותיו הייתה חשובה הרבה יותר מן העצים והאבנים שמהם נבנתה עירם.142

			נוסף לענייני קבלה מעשית, ר‘ נפתלי עסק גם בתחומים רבים אחרים. הוא היה בעל מוסר והנהגות, במיוחד בתחום דיני שכיב מרע ומנהגי מוות, ואף איש הלכה. וגם בתחומים אלה אין טענה כלפי המחקר, כי התחום הראשון זכה לאחרונה למחקר מאלף של אברי בר לבב,143 ואילו כתבי ההלכה של ר‘ נפתלי אבדו ואינם.144 אבל רוב היצירה הרוחנית שהשאיר לנו ר‘ נפתלי היא בשני תחומים אחרים, שירה ומדרש, ודווקא בהם לא עסקו אלא מבחינה ביבליוגרפית בלבד.145 לדעתי בשירתו ובדרשותיו הותיר ר‘ נפתלי חותם אישי ומיוחד במינו, ונמצאים בהן מפתחות חשובים להבנת אישיותו ועולמו הרוחני, ובאמצעותם יישפך מעט אור חדש על התקופה שחי ופעל בה, שהיא אחת התקופות המופלאות בתולדות מחשבת ישראל. מפתחות כאלה אנסה לחפש במאמרי זה, שהפעם יתבסס בעיקר על דרשותיו של ר‘ נפתלי. (כדאי לציין כאנקדוטה שמאז שנדפס לראשונה ‘סמיכת חכמים‘, ספר הדרשות העיקרי של ר‘ נפתלי, לפני כשלוש מאות שנה, הוא לא נדפס מחדש, למעט בדפוס צילום. אך הוא יצא בדפוס חדש ומהודר,146 כאילו לקראת מאמר זה, זמן קצר לפני שנשאתי את הנוסח הראשון שלו באנגלית, בכינוס על המיסטיקה היהודית בגרמניה, בפרנקפורט בשנת תשנ“ד.)

			כזווית נוחה להתבוננות בדמותו ישמש לי יחסו של ר‘ נפתלי אל השבתאות. גם פרשה זו איננה דבר חדש. כבר בחיי ר‘ נפתלי התעורר פולמוס בעניין זה, והוא מתואר תדיר בספרי ההיסטוריה.147 במבט ראשון דומה שר‘ נפתלי נמנה עם ראשי המתנגדים לשבתאות, וכתביו החריפים נגדה משמשים מקור היסטורי חשוב לתולדות פרשת השבתאות. רושם זה יכולה לחזק גם העובדה שר‘ נפתלי השיא את נכדתו לרודף השבתאים המפורסם ר‘ יעקב עמדין.148 ואולם, נסיבות צאתו של ר‘ נפתלי למאבק בשבתאות יכולות להטיל צל כלשהו על עמדתו החד־משמעית כלפי תנועה זו. עניין זה הוא פרק בפרשה ההיסטורית הידועה בכינוי ‘פולמוס חיון‘, ומעשה שהיה כך היה: הספר ‘עוז לאלהים‘, ספרו של ר‘ נחמיה חיון בקבלה שבתאית, נדפס עם הסכמה מאת ר‘ נפתלי כ“ץ. לאחר שהתעורר הפולמוס סביב ספר זה149 התנצל ר‘ נפתלי על הסכמתו, ואמר שחיון הוציאה ממנו במרמה. דברי ר‘ נפתלי נראים מוקשים מכמה בחינות, אך מאחר שבשאלה זו כל העובדות גלויות וידועות, וכבר נפרשו לעיני המתעניין כמה וכמה פעמים,150 רשות בידי כל אדם לשקול שוב את דברי ר‘ נפתלי, ולהכריע לפי נטיית לבו אם הוא מאמין להם או לא.

			לפיכך לא אעסוק כאן שוב בדברים גלויים אלה, אלא אפנה לדמותו של ר‘ נפתלי כפי שהיא מצטיירת מכתביו ומעדויות אחרות עליו, שאינם עוסקים באופן ישיר וגלוי בשאלת יחסו לשבתאות. דווקא במקורות כאלה, שעדיין לא עסקו בהם, יש לקוות שנוכל להעמיק יותר בחידת דמותו של ר‘ נפתלי כ“ץ בכלל וביחסו לשבתאות בפרט.

			מי שמחפש עדויות כאלה על יחסו של ר‘ נפתלי אל השבתאות ימצא שהיה לו יחס מיוחד לסמל הצבי; בראש צבי גם השתמש כבאחת מסגולותיו נגד שרפה.151 אפשר לשער שסמל זה קשור לשמו של שבתי צבי, אבל אולי אין כאן רמז אלא לשמו הפרטי של ר‘ נפתלי עצמו, לפי הפסוק ‘נפתלי אילה שלֻחה‘ (בראשית מט, כא), שבעקבותיו הוצמד כמעט לכל נפתלי בארצות אשכנז גם השם הירש (צבי).

			אם נחפש אחרי ראיות ממשיות יותר, ניווכח לדעת שחוץ מן ההסכמה הנזכרת על ספרו של חיון, ר‘ נפתלי הסכים גם על ספרים שבתאיים אחרים שנדפסו בימיו: על ספר ‘אור ישראל‘ לר‘ ישראל יפה משקלאב152 ועל ספר ‘חמדת צבי‘ לר‘ צבי חאטש.153 קשה לשער שמקובל מעמיק בן הזמן כר‘ נפתלי לא עמד על אופיים השבתאי של ספרים אלה. כנגד זאת אפשר לטעון שר‘ נפתלי נתן את הסכמתו גם לספרים רבים אחרים.154 כמו כן, על הספרים השבתאיים הללו הסכימו גם אחרים, בהם ר‘ דוד אופנהיים,155 שהיה אספן ספרים ידוע ורעהו של ר‘ נפתלי, ואצלו מצא מחסה לאחר שנאלץ לעזוב את פרנקפורט בעקבות העסק הביש הנזכר הכרוך בשרפת העיר. אך כאן אפשר אולי לטעון ‘ערבך ערבא צריך‘, שהרי גם יחסו של ר‘ דוד לשבתאות עדיין לא הוברר כדבעי.156

			אך ר‘ נפתלי הסכים גם על ספרו של שבתאי אחר, ועל צפונותיו של זה עמד בוודאי. כוונתי לספר ‘אבק סופרים‘ לר‘ אברהם קוונקי157 ידידו בנפש של ר‘ נפתלי, שעליו כתב, בין השאר, בהסכמתו זו:

			ויודע כל שער עמי שיעור האהב‘[ה] עזה כמות [שיר השירים ח, ו] אשר אהבתיו משנת התמ“ח אשר חבלים נפלו לי בנעימותו [...] כמעט שתי שנים ומחצה לא זזה ידי מתוך ידו. בהיותו רחוק — בלבי צפנתי אמרתו, ובהיותו קרוב — מכוסי שתה ובחיקי שכב בתווני דלבא [= בחדרי הלב].158

			אמנם ר‘ אברהם קוונקי לא היה אלא שבתאי קטן, אבל בשל חברותו עם ר‘ נפתלי הוא נמצא משיח לפי תומו ומגלה את קשריו של ר‘ נפתלי עם שבתאים חשובים הרבה יותר. האחד הוא המקובל השבתאי ר‘ אפרים הכהן,159 ומעל לכול (או אם תרצו, מתחת לכול): ישמעאל צבי, בנו של שבתי צבי! וכך מעיד ר‘ אברהם קוונקי בסוף זיכרונותיו על שבתי צבי, שפרסם ר‘ יעקב עמדין:160

			ועיני ראו ולא זר בתוך גלותי בהיותי בק“ק אוסטריאה אצל הגאון מהורר נפתלי נר“ו, אשר היום יושב על כסא הוראה בפוזנא, כי שם היה ת“ח חשוב ושמו מהורר אפרים [...] והוא הראה לו שאלה מישמעאל צבי ותשובתו הרמה161 דברים עמוקים מאוד. זה ראיתי בעיני וכאלה רבות.162

			קשה לתאר שר‘ נפתלי ישב בביתו בחברת שני המקובלים השבתאים הנ“ל, נשא־ונתן בדבריו העמוקים של ישמעאל צבי, ויחסו לשבתאות היה שלילי לחלוטין.

			אך גם זה אינו עיקר דברינו. כדי לעמוד על עולמו הרוחני של חכם יהודי יש לבדוק את תורתו הוא. נעיין אפוא בכתביו הדרשניים של ר‘ נפתלי בעצמו כאשר אין הוא מדבר במפורש על השבתאות, וניווכח לדעת שבדרשות אלה מצויים רעיונות המאפיינים את הספרות השבתאית.

			למשל: בהקדמה לספרו הבלתי גמור ‘ספר בראשית ופירוש פי ישרים‘163 נמצאת דרשה ארוכה של ר‘ נפתלי על סודה של לאה אשת יעקב, שהיא בבחינת הספירה האלוהית העליונה, ובעולם הזה אי־אפשר להשיג את עניינה, כי ‘נפלה בחלקו של עשו‘, והיא תישאר שם עד ימות המשיח, שאז ישיגנה המשיח, הנקרא כאן גם ‘גואל האמיתי‘, ויפדנה מיד עשו, וישיב אותה אל הקדושה.

			ר‘ נפתלי מסתמך כאן על ‘כתבי איש האלקי מהר“ר ר‘ חיים ויטל ז“ל שלאה לא היתה ראויה להיות בקדושה כי אם בחלקו של עשו‘. ואכן דברים כאלה נמצאים בקבלת האר“י, המדברת על היות לאה גלגול וטיהור מסוים של לילית, חוה הראשונה, ועל הקליפות שדבקו בה, והיה צורך לטהרה לפני זיווגה עם יעקב,164 ומקורם במדרש המפורסם בבראשית רבה (ע, טז), שלפיו לאה הייתה מיועדת מלכתחילה ליפול בחלקו של עשו. אבל בכל אלה לא מצאנו שלאה נפלה בפועל בחלקו של עשו והיא עתידה להישאר בחלקו עד ימות המשיח! אמנם ר‘ נפתלי מביא דברים כאלה בשם ספר ‘עשרה מאמרות‘ לרמ“ע מפאנו, אך אני לא מצאתים שם. מכל מקום, דברים אלה מתאימים ביותר לרוח השבתאית הסינקרטיסטית,165 וביותר לגוון שהתגבשו בו הדברים בימי יעקב פראנק, בדור שאחרי ר‘ נפתלי. כידוע, פראנק הלך לדת עשו, הוא אדום, היא הדת הנוצרית, שכן לדעתו הליכה זו נדחתה מימי יעקב אבינו עד ימי המשיח, הם ימיו שלו, ובה תגיע דת ישראל לידי שלמותה.166 אך גם בספרות השבתאית שלפני פראנק, שלא הטיפה להמרת דת, מצאנו שהישות האלוהית העליונה נקראת ‘עשו‘ או ‘אדום‘, כגון בספר השבתאי המפורסם ‘ואבוא היום אל העין‘.167

			מובן מאליו שר‘ נפתלי לא חשב על התנצרות, ואף אינני יכול להצביע על מקור שבתאי לדבריו, שהרי הסינקרטיזם היהודי־נוצרי, אף שהוא קיים מראשיתה של התנועה השבתאית,168 לא הגיע למלוא גיבושו אלא אחרי ימיו של ר‘ נפתלי. אבל דמיון וקרבה יש כאן. קרבה זו מתבטאת גם בציור המשיח בדרשה זו, שעיקר עיסוקו הוא בתורת ההשגה: השגת הבחינה האלוהית הגבוהה ביותר. אמנם גם בזוהר ובמקורות קודמים מצאנו שהמשיח ישיג את הבחינה האלוהית הגבוהה שאיננה מושגת בזמן הזה,169 אבל בשבתאות הגיע עניין זה לשיאו, וההשגה הייתה לעניינה העיקרי של המשיחיות.170 הזיקה אל הטרמינולוגיה המשיחית השבתאית נחשפת כאן גם בשימוש הלשון ‘גואל האמיתי‘, שהיה שכיח אצל השבתאים ככינוי למשיחם.171

			זיקתה של דרשה זו אל השבתאות איננה מבוססת רק על הרעיונות הכלליים הללו, אלא גם על פרטי הסימבוליקה הקבלית. בשום מקום לא מצאתי שהישות הקבלית העליונה נקראת בשם ‘לאה‘ אלא כאן, ובספר השבתאי הנזכר ‘ואבוא היום אל העין‘,172 ובספר אחר השייך לאותו חוג, שמצאתי בכתב יד, וכיניתיו ‘מ“ט כללים על דרך “ואבוא היום אל העין“‘.173 בספרים אלה מפותח יותר הבסיס הדרשני של הכינוי ‘לאה‘ ל‘אין סוף‘.174 בין השאר, השם ‘לאה‘ מפורש שם מלשון ‘לאות‘ או עייפות, ולאות זו מציינת, בין השאר, את העובדה שספירה זו מצויה מעל לתחום האפשרי להשגה. דומני שפירוש זה רמוז גם בדרשתו של ר‘ נפתלי, שבמשפט אחד שבו הוא מנסה לרכך את דבריו המפורשים על אודות נפילתה של לאה בידי עשו, ומפרש זאת באמרו שעשו, כלומר כוח הרע הנוצר מעוונות האדם ושולט בעולם הזה, מונע מן האדם את ההשגה של הבחינה האלוהית העליונה הנקראת ‘לאה‘.

			לחיזוק טענתי בדבר האופי השבתאי של זיהוי ‘לאה‘ עם הבחינה האלוהית העליונה אעיר שספר ‘ואבוא היום אל העין‘ הותקף קשות בפי ר‘ יחזקאל לנדא (הוא ‘הנודע ביהודה‘), ככל הנראה דווקא בגלל זיהוי זה. ר‘ יחזקאל אומר על מחבר הספר:

			כופר בהשגחת אין סוף בכפירה גרועה מכפירת אריסטו וחבריו, שהם כפרו לרוממותו, אבל המחבר הקונטריס הזה כופר בהשגחתו באמרו שתשש כוחו. כפירה זו לא פקרו אפילו האומות הקדמונים מעולם.175

			דברים אלה על תשות כוחו של אין־סוף נוגעים ככל הנראה לזיהוי אין־סוף עם לאה, שהיא נקבה, וברמז ללשון חז“ל ‘עכשיו יאמרו אומות העולם תשש כחו [של האל] כנקבה‘ (ברכות לב ע“א), ודרשת חז“ל זו אכן מצוטטת בהקשר זה באותה פסקה בספר ‘ואבוא היום אל העין‘. ובחיבור ‘מ“ט כללים‘ מצויות גם דרשות סקסואליות נועזות שבהן הישות האלוהית העליונה ממלאת לעתים את תפקיד הנקבה.176 ועוד: שמה של לאה מרמז כזכור על לאות, וזו נדרשה באותה פסקה ב‘ואבוא היום אל העין‘ גם על תשות כוח ממש מצד אין־סוף, ולא רק על נמנעות השגתו. וזאת, ככל הנראה, לפי הרעיון השבתאי הידוע של ‘הגנוזיס ההפוכה‘, השולל מן הישות האלוהית העליונה את ההשגחה בתחתונים,177 וכמו שהאשים הנודע ביהודה.178

			ושוב: אין מדובר בהכרח בהשפעת ספרים שבתאיים אלה על ר‘ נפתלי. איננו יודעים מתי נכתב החיבור ‘מ“ט כללים‘, אך ‘ואבוא היום אל העין‘ נכתב כנראה בעשור השני של המאה השמונה־עשרה,179 כלומר, כעשרים שנה אחרי שכתב ר‘ נפתלי את דבריו. עם זאת נראה שר‘ נפתלי היה שותף להלך רוחם של שבתאים רבים, וכתביו יכולים לעזור למי שמבקש להתחקות אחר התגבשות רעיונותיהם. אין גם להדביק לר‘ נפתלי את התואר ‘שבתאי‘ לפי הגדרתו המדויקת, כי אין כל ראיה לכך שראה בשבתי צבי את המשיח. אף ספק אם הגדרה כזאת תהיה חשובה מאוד להבנת עולמו הרוחני. בעיני מי שאינו עורך דין אלא היסטוריון של הרוח, ואיננו עוסק בתוויות אלא בהסברים, קביעת שמו של המשיח לא תיחשב לעיקר עולמו הרוחני של המקובל הנדון.

			הדרשה דלעיל על אודות ‘לאה‘ אינה אלא דוגמה אחת להלך רוח משיחי כמו שבתאי אצל ר‘ נפתלי, וכמוה גם אחרות. למשל: בספרו ‘סמיכת חכמים‘ מצוי הרעיון שמיתת המשיח (המזוהה עם המלך דוד) הייתה ‘רק הסתלקות וכסוי מן העין לפי שעה כמו הלבנה ועתיד להתחדש ולהתגלות במהרה בימינו‘ (עמ‘ סח). ואולי נכון להזכיר כאן שר‘ נפתלי הדפיס ספר זה בשנת תס“ו, השנה שהשבתאים ציפו בה להתגלותו השנייה של משיחם, לרגל מלאות ארבעים שנה להתפרצות השבתאית של שנת תכ“ו.180

			דוגמה אחרת תימצא ברעיון המפותח באותו הספר (‘סמיכת חכמים‘), שאדם וחוה קודם החטא היו ‘במדרגת אלקים‘. את הפסוק ‘ויברך אֹתם אלהים‘ (בראשית א, כב) ר‘ נפתלי מבין: ‘ויברך אותם שיהיו אלהים‘ (עמ‘ סה). קביעה זו מביאה את ר‘ נפתלי לידי תמיהה, מדוע נענשו אדם וחוה על חטאם, והרי כל איסור ‘אינו שייך באלהות‘ (כך הוא מפרש גם את נשיאת שתי האחיות של יעקב, שתיקן את חטא אדם הראשון, וגם הוא ‘היה בסוד האחדות שנקרא אל כמו אדם הראשון‘ [עמ‘ סב]). ואולי יש לקשור עניין זה עם הדעה שהמשיח הוא תיקונו של אדם הראשון. דעה זו, המפורסמת גם בנצרות וגם בקבלה, מפותחת ומודגשת בספר זה (עמ‘ פט). ואם המדובר במשיח שהוא כאל וכל העבֵרות הן לפניו בבחינת היתר, קשה שלא לחשוב על המשיח השבתאי.

			דוגמה אחרת: ר‘ נפתלי מפתח בספר זה את הרעיון שהתורה נכתבה מלכתחילה כגט גירושין שכתב הקב“ה לישראל, בשעה שחשב על הדור של ‘עיקבות המשיח‘ (עמ‘ עט-פ). רעיון מפתיע זה מעלה על הדעת את דברי שבתי צבי בדבר החלפת התורה וישראל באסלאם ובקוראן, שהיה בעיניו כ‘כתובה חדשה‘.181

			דוגמה נוספת: ר‘ נפתלי מביא את דברי חז“ל, שלפיהם כל המועדות עתידין להיבטל חוץ מימי הפורים (מדרש משלי ט, ב), ומוסיף עליהם שגם תשעה באב, לאחר שיהפוך לששון ולשמחה, לא יתבטל לעולם (עמ‘ נח). אמנם רעיון הפיכת תשעה באב ליום ששון ושמחה מקובל ביהדות מאז זכריה הנביא (זכריה ח, יט), אך לא מצאתי מקורות קודמים שהופכים יום זה למועד רשמי, ואף מפריזים בערכו, ומציינים אותו, כתוספת לפורים, כחג שלא ייבטל אף בעת ביטול שאר המועדים.182 מי שעשה כן היה שבתי צבי, שציווה לחוג את תשעה באב כיום הולדתו, ובין השאר ציין בצו המלכות שלו:

			והיה היום הזה לכם לזכרון יום טוב גדול לדורות עולם אות היא לעולם ביני ובין בני ישראל.183

			הפסוק ‘ביני ובין בני ישראל אות הִוא לעֹלם‘ (שמות לא, יג) נאמר במקורו לא על מועד כי אם על יום השבת, ועליו אמרו חז“ל: ‘“אות היא לעולם“ — מגיד שאין שבת בטלה מישראל‘.184

			דבר אחר. ר‘ נפתלי מציין כמה דעות המצויות, לדבריו, בשאלת הימצאות השכינה עם ישראל בזמן הגלות. בין אלה הוא אף מונה דעה, שאינני מכיר ממקום אחר, ולפיה בימי הגלות שרויה השכינה רק בחוץ לארץ ודווקא בארץ ישראל אין היא מצויה.185 דעה פרדוקסלית זו משקפת לדעתי את ההתרוצצות שהייתה בתנועה השבתאית סביב שאלת העלייה לארץ ישראל, ובייחוד בשנים שבהן כתב ר‘ נפתלי את דבריו, שנות עליית ר‘ יהודה החסיד וחבורתו.186 שאלה זו הטרידה כנראה מאוד את ר‘ נפתלי, אשר בסוף ימיו ביקש אמנם לעלות לארץ ישראל, ולא עלה בידו, ונפטר בדרך בקונסטנטינופול.187 

			ובכלל, לפי רוח התקופה ר‘ נפתלי היה מחבב את הפרדוקסים. למשל: לפי הפירוש המקובל שנתו של הקב“ה מסמלת חוסר השגחה, וממילא זמנים רעים וקשים.188 ור‘ נפתלי חולק וטוען, ‘כי ממה נפשך אם ישראל הם בשלום וישנים באין מחריד, גם הקב“ה נדמה כישן‘.189 

			ר‘ נפתלי לא בחר את הדרך הסלולה והבטוחה בשאלות הטוב והרע, האמת והאמונה, והוא דומה כמי שהולך כל העת על פי התהום. כך אפשר גם להבין את נוסח ‘מסירת המודעה‘ שהתקין והקפיד מאוד על אמירתה, שבה הוא מתחרט מראש על הרהורי כפירה העלולים לבוא לו לפני מותו.190 נוסח זה הוא פיתוח של נוסח קודם, שפרסמתי במקום אחר, ושיערתי שמחברו הוא ר‘ שמשון מאוסטרופוליה191 (והוא חיברה בהשפעת ספר השל“ה192), שם שיערתי שר‘ שמשון כיוון בתפילתו לפיתויים ולאיומים של שנות השמד.193 אמנם אצל ר‘ נפתלי הכוונה ליצר הרע הבא מתוך הנפש פנימה, ואינו נזקק למעורר מבחוץ. מעניין שבערך באותן שנים שכתב ר‘ נפתלי את דבריו, נוסח זה של מסירת המודעה צוטט על ידי יוהן קמפר, יהודי שבתאי שהתנצר, ושימש בידו ראיה שהיהודים נוטים בלבם להמיר את דתם, ורבניהם נלחמים בנטייה זו בכל כוחם.194 ואף מצאתי שהיו שייחסו לר‘ יהונתן אייבשיץ בהיותו על ערש מותו הצהרה על אמונת השילוש הנוצרי.195

			ר‘ נפתלי נטה לאסוף מן הספרות היהודית דווקא את המדרשים והמאמרות הבוטים והפרדוקסליים ביותר. לדוגמה: בספרו ‘סמיכת חכמים‘ הוא מאריך ביותר בדברי המדרש שלפיו מיתתו של אדם הראשון לא נגזרה עליו בשל חטאו אף שכך אמר לו האל במפורש (עמ‘ פה-צ, ר-רג). ויש לומר שכאן נהג האל ב‘עלילה‘ שרירותית כנגד האדם.196

			ר‘ נפתלי אף לא הקפיד בבררת המקורות של מדרשיו. כך, למשל, הוא כותב על מה הוא מסתמך בספרו:

			מאמר המורגל בפומיה דאינשי, אם אמנם לא ראיתיו, והוא: כל ימיו של דוד היה מצטער עד שהגיע לפרק בתולה נשאת ליום הרביעי — נתקררה דעתו (עמ‘ סז).

			מאמר זה, שהוא דורש עליו סודות נוראים (העניין שראינו לעיל על אודות היעלמותו של המשיח), היה במקורו, כפי שנראה לי, בדיחה עממית הקרובה לניבול פה; המאמר מצוטט כבר בספרי דרוש מן המאה השבע־עשרה.197

			מקורות אחרים של ר‘ נפתלי הם מדרשים לכאורה קיימים וידועים, שהוא מצטט בספרו בשינויים קטנים, ההופכים אותם על פיהם ויוצרים בלא משים מדרשי פליאה חדשים. כך, למשל, מצטט ר‘ נפתלי:

			דאיתא במדרש כל מה שברא הקב“ה בעולמו שנים ברא. אמר שבת לפני הקב“ה: ‘לכל נתת בן זוג ולי לא נתת בן זוג‘. אמר הקב“ה: ‘אני הוא בן זוגך‘ (עמ‘ לב).

			אבל במדרש חז“ל (בראשית רבה יא, ח), לא הקב“ה הוא בן זוגה של השבת, אלא כנסת ישראל.

			אף תמוהה מזאת היא המובאה הבאה, המובאת בשם ‘מדרש‘:

			כשביקש יוסף להזדקק לאשת פוטיפר נטל יעקב האבן שתיה וביקש להשליך עליו, ופירש (עמ‘ יט).

			המקור הקרוב ביותר שמצאתי לעניין זה הוא המובא בילקוט שמעוני (ח“א, סימן קמה):

			אמר רבי: שמע לה [יוסף לאשת פוטיפר], אלא שהביא הקב“ה איקונין של אביו ונתבייש וברח. פעם שניה נכנס, נטל הקב“ה אבן שתיה, אמר לו: ‘אם תיגע בה הריני משליכו ואחריב את העולם‘.

			ואפילו פסוק תנ“ך חדש ועז ביטוי נוצר בדרך זו: ר‘ נפתלי דורש באריכות את הפסוק ‘והיה ביום ההוא יכה ה‘ כף אל כף‘ (עמ‘ נו–נז). אין פסוק כזה בתנ“ך שלפנינו, והוא נוצר, ככל הנראה, מצירוף שני פסוקים בספר יחזקאל: ‘אתה בן אדם הנבא והך כף אל כף‘ (כא, יט), ‘וגם אני אכה כפי אל כפי‘ (כא, כב. ואלה דברי האל).198

			היש בכך משהו שבתאי במובהק? לכאורה אין סיבה לטענה שכזאת. אך בכל זאת מעניין הדבר שאחד מכתבי היד השבתאיים המובהקים והידועים ביותר ראה לנכון להעתיק את הדרשה הקשורה ל‘פסוק‘ זה (‘והיה ביום ההוא יכה ה‘ כף אל כף‘) מן הספר ‘סמיכת חכמים‘. וכל שאר כתב היד אינו מכיל אלא דברים משל נתן העזתי ותלמידיו.199

			ואולי לא רק הפסוק היפה שבה את עינם של השבתאים, אלא גם תוכן הדרשה המפרשת אותו. אמנם אין תוכן זה שבתאי במובהק, אבל הוא מדבר על שלמות העולם לעתיד לבוא. כאשר שמו של הקב“ה יהיה שלם — ‘יהיה‘. הכאת הכפיים מרמזת על עניין זה, כי ‘הכאה‘ בלשון ימי הביניים פירושה גם כפל מספרים. ו‘יה‘ בכפל הוא ‘כף‘ (כלומר י X ה + ה X י = 100 = כף), ופעמיים ‘כף‘ הן פעמיים ‘יה‘. וכאן, לדעת ר‘ נפתלי, שורשו של המנהג להכות כפיים בעת האבל — בכך מראים האבלים את אמונתם בעולם המושלם והטוב הצפוי לנו בעתיד. שבו אין מוות בעולם, ואף אין עולם הזה כלל, כי ישראל יידבקו במקורם, וייהפכו להיות כאלוהים, ו‘עין בעין יראו בשוב ה‘ ציון‘ (ישעיה נב, ח).

			עם החידוש הדרשני של עניין הכאת הכפיים, ואף חידוש הפסוק עצמו, ברעיון המובא כאן אין ממש חידוש. שינוי שמו של הקב“ה לעתיד לבוא לשם ‘יהיה‘ מצוי בספרות הקלאסית,200 וכך גם רעיון השלמות המיסטית וההתכללות באל בעת הגאולה. ייחודו של ר‘ נפתלי איננו ברעיון המופשט אלא בלהט האוטופי המאפיין את כתביו ואת חייו. וכך הגיע אף לכלל הדעה הרדיקלית הבאה להגשים את העולם הבא כבר בתוך העולם הזה. יש להתעלם מצורכי הפרנסה ולעסוק בתורה בלבד, ובלשונו:

			כי אדם לעמל תורה יולד201 ולהשליך הכל אחרי גוו, והקב“ה יעשה לו נסים [...] וצריך לומר הטעם שנתנה [תורה] במדבר, לומר שלא להתעסק בשום דבר כי אם בתורה, ולסמוך על הנס (סמיכת חכמים, עמ‘ קנה-קנו).

			בראשית דברינו הזכרנו שר‘ נפתלי הואשם ששרף את עירו כדי לנסות את קמעותיו. אינני בטוח אם האשמה זו נכונה מבחינת העובדות, אבל שרפת העיר למטרה כזאת מתאימה לר‘ נפתלי מצד העולם הרוחני, המתבטא במובאה דלעיל. החיים בעולם אוטופי כזה היו נחלתם של לא מעטים בראשית המאה השמונה־עשרה, אבל הם התאימו ביותר לשבתאים, שעולמם לא היה עולם הגלות הנגלה, אלא עולם הגאולה הנסתר תחת קליפות המציאות, עולם שאף את האמונה בו יש להסתיר מפחד הממסד הקהילתי. אכן, כבר עמדו על כך החוקרים שחלק ניכר מהדרשנים הנודדים, האידאליסטים העניים של ראשית המאה השמונה־עשרה, שבתאים נסתרים היו.202 גם עצם העיסוק בקבלה מעשית היה במאה השמונה־עשרה אופייני לשבתאים (בוודאי לא באופן אקסקלוסיבי), שהעדיפו את הלא־טבעי על המציאות הפשוטה, ובעיקר בענייני אש ופירוטכניקה, שבעטיין גורש מעירו באותה תקופה ממש גם הנביא השבתאי ר‘ ליבלי פרוסניץ.203

			אכן, ר‘ נפתלי שאף לשלמות. שאיפה זו מתגלית גם בדרך דרשותיו, שהשתדל למצות בהן כל דעה מדרשית עד תומה ולהסיק ממנה שיטות שלמות לגבי כל עניין ועניין. וכך, אם פלוני דרש פסוק מסוים באופן מסוים, אי־אפשר לייחס לו דרשה אחרת על אותו עניין (למשל: סמיכת חכמים, עמ‘ סב). לא אוכל להרבות בדוגמאות והסברים לעניין זה, החורג הרבה ממסגרתנו. אבל שאיפת השלמות של ר‘ נפתלי עומדת גם ביסוד הרעיון הכללי של כתביו והמבנה המונח ביסודן (וכך הראה גם בר לבב).

			בספר הדרשות העיקרי שלו, ‘סמיכת חכמים‘,204 ר‘ נפתלי מסביר בדרך דרשנית את הסיבה לסדר המסכתות שבתלמוד ואת מהותה הרוחנית של כל מסכת. זה סוג ספרותי נדיר ביותר בספרות ישראל, ואינני מכיר אלא עוד ספר אחד בלבד שאפשר לשייכו לז‘אנר זה — הוא ספר ‘צפנת פענח‘ לר‘ יוסף אלאשקר, ממגורשי ספרד.205 את הסיבה לכתיבת הספר כתב ר‘ נפתלי בראש ספרו (עמ‘ ה), וסיבה זו היא בקשת השלמות בעצמה: הוא הגיע לידי מסקנה שאדם צריך לחזור על התלמוד כולו בכל יום ויום, ובמיוחד ביום שלפני מיתתו. וכדי לאפשר מבצע כזה כתב את הספר, שהוא כעין תמציתו של התלמוד כולו.

			‘סמיכת חכמים‘ נחשב להקדמה לפירושו של ר‘ נפתלי על מסכת ברכות, המסכת הראשונה בתלמוד.206 הוא כתב גם חלק נוסף לספר זה, ‘משך הזרע‘ שמו, שלא נדפס ולא נשתמר, והוא פירוש על שאר סדר זרעים, הסדר הראשון של התלמוד,207 ומסתבר שלו הסתייעה כוונתו של המחבר היה ספר זה גם הקדמה לפירוש דרשני על כל התלמוד. אידאל השלמות של ספר זה וחשיבותו לנפש יכולים להסביר מדוע ביקש ר‘ נפתלי ש‘סמיכת חכמים‘ יונח על קברו אחרי מותו.208

			גם את ספרו האחר, ‘ספר בראשית ופירוש פי ישרים‘, כתב ר‘ נפתלי באופן דומה: בהקדמתו ביקש להראות איך כל פרשות התורה שבכתב מתקשרות זו לזו, וגופו (האבוד) של הספר היה ניסיון להראות איך כל התנ“ך ודברי חז“ל כלולים באותיות המילה ‘בראשית‘.209 אידאל זה של שלמות יסביר גם את מבנהו של השיר ‘הוידוי הגדול‘ שחיבר ר‘ נפתלי,210 שבו הוא מתוודה על פגימה אפשרית בכל ספר יסוד של דת ישראל. וכך נמנים שם, למשל, כל מסכתות התלמוד. כן נמנים שם גם כל איברי האדם, וגם מהם מבקש המחבר סליחה,211 ואין מי שלא נזכר.

					158	לפי נידה כ ע“ב. בהמשך הקטע יימצאו עוד דברי אהבה ורעות והזדהות. עוד ראה מאיר בניהו, התנועה השבתאית ביוון, ירושלים תשל“א–תשל“ח (ספונות, יד; ספר יון, ד), עמ‘ קסו. וראה הנ“ל, ‘אגרות ר‘ אברהם קוונקי לרבי יהודה בריאל‘, סיני לב (תשי“ג), עמ‘ שז.

				

				
					159	עליו ראה בניהו, התנועה השבתאית ביוון (לעיל, הערה 18), עמ‘ קז–קכב.

				

				
					160	יעקב עמדין, תורת הקנאות, אלטונא תקי“ב, כא ע“ב.

				

				
					161	מקור המליצה: שמואל א ז, יז.

				

				
					162	על ישמעאל צבי ראה בניהו, התנועה השבתאית ביוון (לעיל, הערה 18), עמ‘ קסג–קעח. דברים אלו מצוטטים שם, עמ‘ קסו, אך בלי ניסיון להוצאת מסקנות לגבי ר‘ נפתלי. בעל ‘שלשלת זהב‘ (לעיל, הערה 1, עמ‘ תנ) ייחס בטעות עדות זו לר‘ יעקב עמדין במקום לר‘ אברהם קוונקי. על קשרי ר‘ נפתלי עם עמדין ראה לעיל, ליד הערה 8.

				

				
					163	ספר בראשית ופירוש פי ישרים (לעיל, הערה 4), ט טור ד — י טור ג. ואולי הדרשה דלהלן היא הסיבה לחרטת המדפיסים, שלא גמרו את הספר, ואולי אף השמידו את רוב עותקיו.

				

				
					164	ראה ‘מאמר פסיעות של אברהם אבינו‘, מכתיבת האר“י עצמו, שנדפס מחדש במכון אהבת שלום, ירושלים תשמ“ח (נכרך עם חיבורים אחרים בכרך כתבים חדשים לרבינו חיים ויטאל ז“ל), עמ‘ ט–יב; ספר הגלגולים, תורת הגלגול, ירושלים תשמ“ב (פרמישלא תרל“ה), סה ע“א–ע“ב, פרק נ.

				

				
					165	על סינקרטיזם זה ראה מאמרי ‘על כת סודית יהודית־נוצרית שמקורה בשבתאות‘, בספרי סוד האמונה השבתאית (לעיל, הערה 9), עמ‘ 212–237, 421–429.

				

				
					166	ראה גרשם שלום, מחקרים ומקורות לתולדות השבתאות וגלגוליה, ירושלים תשל“ד, עמ‘ 132.

				

				
					167	ספר זה עדיין לא נדפס. בינתיים נדפס הספר: ואבוא היום אל העין : קונטרס בקבלה לר‘ יונתן אייבשיץ [מהדורה מוערת ומבוארת מאת פאבל מצ‘ייקו, הוסיפו מחקרים נועם לפלר, יונתן בן הראש ושי אליסון־גרברג, כרוב 2016]. הפִּסקה הרלוונטית הובאה בתוך משה אריה פרלמוטר, ר‘ יהונתן אייבשיץ ויחסו אל השבתאות, ירושלים ותל אביב תש“ז, עמ‘ 90–91. על ראשו של עשו שהוא בקדושה כותב ר‘ יהונתן אייבשיץ בספרו יערות דבש, ירושלים תשכ“ח, ח“ב, עה טור ב.

				

				
					168	כגון בתורתו של נתן העזתי. ראה גרשם שלום, שבתי צבי והתנועה השבתאית בימי חייו, תל אביב תשי“ז, עמ‘ 229, 252 ובמקומות אחרים שם.

				

				
					169	ראה מאמרי ‘המשיח של הזוהר‘, שמואל ראם (עורך), הרעיון המשיחי בישראל, ירושלים תשמ“ב, עמ‘ 170–173.

				

				
					170	ראה מאמרי ‘המשיחיות השבתאית‘ בספרי סוד האמונה השבתאית (לעיל, הערה 9), עמ‘ 9–19, 269–272.

				

				
					171	ראה מאמרי ‘כתבים חדשים בקבלה שבתאית מחוגו של ר‘ יהונתן אייבשיץ‘ בספרי סוד האמונה השבתאית (לעיל, הערה 9), עמ‘ 103–197, 359–396.

				

				
					172	הפסקה הרלוונטית הובאה אצל פרלמוטר (לעיל, הערה 27), עמ‘ 74, וחזרה ונתפרסמה, עם תיקונים מכתבי יד אחרים, במאמרי ‘כתבים חדשים‘ (לעיל, הערה 31), עמ‘ 108 ובהערות לעמוד זה.

				

				
					173	ראה שם, עמ‘ 108–109 ובהערות.

				

				
					174	ראה שם. אמנם אצל ר‘ נפתלי ‘לאה‘ אינה מכונה ‘אין סוף‘ אלא ‘ספירת כתר‘, אבל הרעיון זהה.

				

				
					175	דברים אלו מצויים בשניים מספרי עמדין, והובאו אצל פרלמוטר (לעיל, הערה 27), עמ‘ 50.

				

				
					176	ראה מאמרי ‘כתבים חדשים‘ (לעיל, הערה 31), עמ‘ 109.

				

				
					177	ראה גרשם שלום, זרמים ראשיים במיסטיקה היהודית, תרגם סדריק כהן סקלי, תל אביב 2016, עמ‘ 333-322; מאמרי ‘יחסו של שבתי צבי להמרת דתו‘, בספרי סוד האמונה השבתאית (לעיל, הערה 9), עמ‘ 20–34, 274–295.

				

				
					178	ראה פרלמוטר (לעיל, הערה 27), עמ‘ 74. פרלמוטר היה הראשון ששיער שדברי הנודע ביהודה נוגעים לפסקה זו בספר ‘ואבוא היום אל העין‘.

				

				
					179	לפי דעתי נתחבר הספר בשיתוף פעולה בין ר‘ ליבלי פרוסניץ לר‘ יהונתן אייבשיץ. שניהם חיברו את הספר בווינה או בפראג, לאחר שר‘ ליבלי גורש מפרוסניץ, ור‘ יהונתן, תלמידו בשבתאות, הלך אחריו. ראה מאמרי ‘חיבור בלשון הזוהר לר‘ וולף בן ר‘ יהונתן אייבשיץ על חבורתו ועל סוד הגאולה‘, בספרי סוד האמונה השבתאית (לעיל, הערה 9), עמ‘ 344 הערה 85; ‘מחבר ספר “צדיק יסוד עולם“ — הנביא השבתאי ר‘ ליבלי פרוסניץ‘, שם, עמ‘ 70–76, 330–338.

				

				
					180	ראה זלמן שזר, התקוה לשנת הת“ק, ירושלים תש“ל, עמ‘ 10–12, 26–28. וראה מאמרי על ר‘ ליבלי פרוסניץ (לעיל, הערה 39).

				

				
					181	ראה מאמרי ‘יחסו של שבתי צבי‘ (לעיל, הערה 37), עמ‘ 31.

				

				
					182	מצינו את הדעה שגם יום הכיפורים לא יתבטל (למשל במדרש משלי ט, ב), וכך גם חנוכה: ירושלמי, מגילה א, ז (ע טור ד).

				

				
					183	איגרתו זו של שבתי צבי הובאה אצל י‘ ששפורטש, ציצת נובל צבי (מהדורת ישעיה תשבי, ירושלים תשי“ד, עמ‘ 130). ממקור אחר נדפסה האיגרת אצל אברהם אמארילייו, ‘תעודות שבתאיות בגנזי רבי שאול אמארילייו‘, ספונות ה (תשכ“א), עמ‘ רנא.

				

				
					184	מכילתא דרבי ישמעאל, מסכתא דשבת, כי תשא, פרשה א.

				

				
					185	ראה שלשלת זהב (לעיל, הערה 1), עמ‘ כג. ככל הנראה הוא מסתמך על הדרש בסנהדרין צו ע“ב על משלי ז, יט–כ. וראה עוד 'זוהר איכה', זוהר חדש, צב, טור ב.

				

				
					186	ראה מאמרי 'כתבים חדשים' (לעיל, הערה 31). התנגדותו של קרדוזו לר‘ יהודה החסיד אולי נגעה גם בשאלת העלייה.

				

				
					187	ראה שלשלת זהב (לעיל, הערה 1), עמ‘ תעד–תעה.

				

				
					188	ראה למשל זוהר ח“ג, קלו ע“ב, אידרא רבא.

				

				
					189	סמיכת חכמים (לעיל, הערה 1), עמ‘ כז.

				

				
					190	נוסח מסירת המודעה נדפס בספרו של ר‘ נפתלי, שער ההכנה, קושטא תצ“ד, יו ע“א — כא ע“א, במסגרת ‘הודוי הגדול‘. ושוב, עם דיון מפורט בעניינה ובמקורותיה, אצל בר לבב (לעיל, הערה 1), עמ‘ 146–151. ראה בצוואתו של ר‘ נפתלי, שנדפסה מחדש בסוף סמיכת חכמים החדש (לעיל, הערה 1), עמ‘ תמד.

				

				
					191	ראה מאמרי ‘חלום ומציאות: לדמותו של הקדוש המקובל ר‘ שמשון מאוסטרופוליה‘, תרביץ נב (תשמ“ג), עמ‘ 101–103, וכן באתר שלי.

				

				
					192	ראה יעקב כ“ץ, ‘לדמותו של ר‘ שמשון מאוסטרופוליה‘, תרביץ נב (תשמ“ג), עמ‘ 661–662.

				

				
					193	אולם ייתכן שלא כך ההקשר של השל“ה, שלגביו נכונה טענתו של כ“ץ. שם.

				

				
					194	כוונתי ליוהן קמפר שכתב באותן שנים באוניברסיטת אופסלה ספרים עבריים רבים. בספריו, שעדיין לא נדפסו, הוא מנסה להוכיח את אמיתות הנצרות מתוך ראיות קבליות ושבתאיות, המעידות על התעמקות לא מעטה במקורות. את דברי השבתאים שלמד בילדותו (הוא היה מחסידי הנביא השבתאי ר‘ צדוק מגורודנה) הוא הסב משבתי צבי לישו הנוצרי. על כל אלה נכתבה עבודה סמינריונית מקיפה ומעולה בשנת תשנ“א בחוג להיסטוריה באוניברסיטה העברית בירושלים, בהדרכת יוסף קפלן ומיכאל הד: שפרה אסולין, יוהאן קמפר — ספור גלגוליו של מומר שבתאי אחד במאה השבע עשרה. שם יימצא גם דיון מפורט על ‘מסירת המודעה‘. עבודה זו התפרסמה בעיקרה בתוך רחל אליאור (עורכת), החלום ושברו: התנועה השבתאית ושלוחותיה, א (מחקרי ירושלים במחשבת ישראל, יז), ירושלים תשס“א, עמ‘ 423–470.

				

				
					195	ראה מאמרי ‘על כת סודית‘ (לעיל, הערה 25), עמ‘ 229–230 ובהערות לדפים אלה. הוספה לעניין זה ראה במאמרי ‘באזורי הגבול של הקבלה‘, תרביץ ס (תשנ“א), עמ‘ 138 הערה 20, וכן באתר שלי. בר לבב (לעיל, הערה 1, עמ‘ 150) שיער שמסירת המודעה של ר‘ נפתלי קשורה לתסיסה השבתאית שבדורו, שבגללה רק בעת מיתתו של אדם היה אפשר לדעת את אמונתו האמתית.

				

				
					196	תנחומא, וישב ד.

				

				
					197	ראה יעקב שמואל שפיגל, ‘מדרש פליאה — שיטת הדרשנות במאה ה־ט“ז–י“ז‘, מחניים 4 (תשנ“ג), עמ‘ 260. וראה גם מדרש פליאה, ורשה תרנ“ה, פא ע“א, סימן קעט; מדרש פליאה החדש, פייטרקוב תר“ע, כב ע“ב, סימן נ. שני קובצי ‘מדרש פליאה‘ הופיעו בכרך אחד בדפוס צילום, ירושלים תשל“ו.

				

				
					198	אני מודה לאהרן אוסיבל שסייע בידי להגיע לפתרון זה.

				

				
					199	כ“י ניו יורק קולומביה, X893 Z8 (אוסף שלום פוטוסטאט, 72), עמוד אחרון (44 ע“ב). כתב יד זה ידוע בספרות המחקר בכינוי ‘פנקס קולומביה‘.

				

				
					200	ראה למשל יוסף ג'יקטיליה, שערי אורה, ירושלים תש“ך (ורשה תרמ“ג), צא ע“א, ראשית שער ט.

				

				
					201	באיוב ה, ז, נאמר: ‘כי אדם לעמל יולד‘.

				

				
					202	ראה שלום, מחקרים ומקורות (לעיל, הערה 26), עמ‘ 77–116.

				

				
					203	ראה מאמרי על ר‘ ליבלי פרוסניץ (לעיל, הערה 39), עמ‘ 160–161. יש לציין שאותו שודט, המספר על השרפה של ר‘ נפתלי (ראה לעיל, הערה 2) הוא גם אחד המקורות העיקריים למעשה ליבלי. את מעשה ליבלי הזכיר גם ר‘ נפתלי במכתביו. ראה שלשלת זהב (לעיל, הערה 1), עמ‘ תסד.

				

				
					204	ראה לעיל, הערה 1. אמנם מבחינה כמותית רב יותר חלקו של ספר ‘קדושה וברכה‘. על כך ראה להלן, הערה 66.

				

				
					205	הספר יצא לאור, בהוצאה פקסימילית של כתב יד קריא ויפה, בהוצאת משגב ירושלים (ירושלים תשנ“א), בצירוף מבוא מאת משה אידל ומפתחות מאת אברי בר לבב. לספר חשיבות רבה כאוצר של קבלת הראשונים, ואף לחקר התהוות הזוהר ודרכי התקבלותו.

				

				
					206	פירושו על ברכות נקרא ‘קדושה וברכה‘, ועם ‘הקדמת סמיכת חכמים‘ נקרא הספר כולו ‘ברכת ה‘‘, וברמז לשם נפתלי לפי דברים לג, כג.

				

				
					207	הספר נזכר בסמיכת חכמים (לעיל, הערה 1), עמ‘ רנ, ואף בראש ה‘ציונים‘ (לעיל, הערה 4), ואף בספר פירוש פי ישרים (לעיל, הערה 4), ה טור א. ספר זה, וכן 'הפירוש על מסכת ברכות', נכתבו כנראה לפני ‘סמיכת חכמים‘. ראה להלן, הערה 69. שאר מסכתות סדר זרעים, חוץ ממסכת ברכות, אינן נמצאות בתלמוד הבבלי.

				

				
					208	כך נאמר בצוואתו. ‘צוואה‘ זו שבה ונדפסה בסוף המהדורה החדשה של סמיכת חכמים (לעיל, הערה 1). וראה שם, עמ‘ תמה. על עניינו של אידאל השלמות העומד ביסוד ‘סמיכת חכמים‘ עמד בפירוט בר לבב (לעיל, הערה 1), עמ‘ 37–40.

				

				
					209	ספר בראשית ופירוש פי ישרים (לעיל, הערה 4). הקדמת הספר נקראת ‘חומת אנ“ך‘. על עניינו של ספר זה וגורלו ראה בפרטות בר לבב (לעיל, הערה 1), עמ‘ 19–21. הדפסת הספר הופסקה אחרי שנדפסה ההקדמה, וגם מהקדמה זו לא נותרו אלא שני עותקים, ששימשו לאחרונה להוצאת צילום מצומצמת. הקדמת ‘ספר בראשית ופירוש פי ישרים‘ נכתבה כנראה אחרי הפירוש למסכת ברכות ולסדר זרעים, אך לפני ‘סמיכת חכמים‘. אנו למדים זאת מתוך שהוא כותב שם בזה הלשון: ‘ובהקדמה לספר ברכת ה‘ שחיברתי אכתוב אי“ה ואקשר כל המסכתות זו לזו‘ (פי ישרים, ד טור ד), ובמקום אחר (שם, ה טור א) הוא מזכיר עניין ‘שכתבתי במקומו בחיבור על סדר זרעים במסכת ברכות‘.

				

				
					210	נכלל בספר שיריו שער נפתלי, ברין תקי“ז, ב ע“א — יג ע“ב.

				

				
					211	לתיאור מפורט של הווידוי ראה בר לבב (לעיל, הערה 1), עמ‘ 40–48. וכבר הוא ביאר זאת לפי אידאל השלמות והסמיך זאת לעניינו של ספר ‘סמיכת חכמים‘. 

				

			

		

	
		
			פולמוס עמדין–אייבשיץ

			פרק ד

		

	
		
			פרק ד

			פולמוס עמדין - אייבשיץ

			מחלוקת עמדין–אייבשיץ, מאורע מכונן בתולדות היהודים בזמן החדש, נחקרה הרבה, ושורשה שנוי במחלוקת בין החוקרים. למשל, ראובן מרגליות סבר שיסודה במחלוקת הלכתית בין ר‘ יהונתן אייבשיץ לבין החכם צבי, אביו של ר‘ יעקב עמדין, בשאלת כשרותה של תרנגולת שנמצאה בלא לב. אחרים, ובהם מורטימור כהן, ראו את יסודה בריב של אמביציה אישית או במחלוקת סוציאלית מעמדית, או כחלק מניסיון של השתלטות ושיטור על החברה היהודית מצד עמדין וקרובי משפחתו.212 

			לא אכחיש שעניינים אלה ודומים להם אכן מילאו שם תפקיד, והתקיימו ברקע הדברים. גם מקובלים הם בני אדם, ושום דבר אנושי אינו זר להם, ומי שאמון על מחשבת ספר הזוהר יודע שצריך לתת גם שוחד לשטן. עם זאת אני מבקש להתרכז בשטח שלי, ובמה שנראה בעיניי כעיקר — מחשבת ישראל, שבעיית השבתאות נגעה אז בלבה. אינני מצטרף למגמה העכשווית להעביר תחום זה ממדעי הרוח למדעי החברה ולהעמידו בעיקר על מאבקי כוח, במין עידון של המטריאליזם ההיסטורי המרקסיסטי. אנסה לדבר, ככל האפשר, לפי השקפותיהם המודעות, או דרך עיניהם, של הצדדים הנוגעים במחלוקת במאה השמונה־עשרה, ולא דרך אספקלריית השיפוט המודרנית והפוליטיקלי קורקט העכשווי, כגון זו של ערכי הפלורליזם וחופש הדעות.

			ההרצאה תתחלק לשלושה חלקים: תחילה אבחן את עמדתו של ר‘ יהונתן אייבשיץ, אחר כך אעבור לר‘ יעקב עמדין, ואז אדבר על המשמעות הכללית של המחלוקת, ועל כמה דמויות עיקריות אחרות שנטלו בה חלק.

			ר‘ יהונתן אייבשיץ

			ר‘ יהונתן אייבשיץ היה הצד המותקף במחלוקת והוא בוודאי לא רצה בה. ועם זאת הוא שגרם לה, כשגילה ולא גילה את אמונתו השבתאית, כאשר כתב ומסר לנזקקים קמעות המכילים דברי אמונה בשבתי צבי. הקמעות היו אמנם קשורים וסגורים וכתובים בקוד להסוואה, אך גם ניתנים לפתיחה, ופתיחתם ופיענוחם בידי ר‘ יעקב עמדין הביאו לפריצת המחלוקת בשנות החמישים של המאה השמונה־עשרה. האם באמת ר‘ יהונתן האמין או קיווה שלא ייפתחו? מי יודע.

			תוכנם השבתאי של הקמעות הללו ברור לכל מי שעניינו האמת. ההסברים הבלתי שבתאיים שנתן אייבשיץ לקמעות מופרכים, עד שנדמה שגם דרכם בחר ר‘ יהונתן בעצמו לשדר את אמונתו השבתאית. דרך כזאת, של הסתרה למחצה, נקט אייבשיץ עשרות שנים קודם לכן, בהיותו בפרוסניץ ובפראג, כאשר השתתף בחרם נגד השבתאים וגם חיבר, בידיעת חבריו, ולדעתי בשיתוף הנביא השבתאי ר‘ לייבלה פרוסניץ, את הספר ‘ואבוא היום אל העין‘, המכיל מיתוס קבלי שבתאי, וכן את חליפת המכתבים בתאולוגיה שבתאית (מבית מדרשם של קרדוזו וחיון), שהתפרסמה אחר כך בספר ‘שם עולם‘. זיקתו לשבתאות אושרה שוב בהתפרצות השבתאית הגלויה שהתרחשה בביתו בשנת תק“כ, בחבורתו של בנו הצעיר, ר‘ וולף אייבשיץ.

			עם זאת, התעלומה בעינה עומדת. מה פירוש שבתאות מאה שנה אחרי מות שבתי צבי? איזה גורל ייעד ר‘ יהונתן לעם ישראל ולדתו לפי האמונה השבתאית? הרי אין מדובר בסתם מקובל שבתאי, אלא ברב ומנהיג של קהילות חשובות ביותר, כפראג, מץ ושלוש קהילות אה“ו (אלטונה המבורג ואנסבק), ואולי בגדול אנשי ההלכה והדרש במאה השמונה־עשרה, שחיבר בתחומים אלה עשרות ספרים נפלאים.

			תכניתו של ר‘ יהונתן נשמרה בסוד ואינני יודע מה היא. באופן כללי אפשר אולי לשער שהמשיחיות השבתאית, שצפנה בחובה ערעור על הסדר הקיים ועל גבולות הדתות והמדינות, שימשה לר‘ יהונתן למהפכה פנימית בנשמת היהדות, עם שמירה על יסודותיה ההלכתיים החיצוניים, ובקשר עם התמורות שחלו אז בעולם בכלל.

			משהו בכיוון זה נוכל אולי ללמוד מהתעניינותו של אייבשיץ בדתות העולם ומקשריו הענפים עם הנצרות, שעליהם מעידות הן אגדות עם רבות והן עובדות, כגון הקשר האמיץ שהיה בינו לבין הָסֶלבָּאוֶר, הבישוף הישועי של פראג, שבשיתוף אתו ר‘ יהונתן הוציא לאור מחדש את התלמוד, עם שינויים משמעותיים, בעיקר בנוסחן של אגדות מיתיות. קשרים מסועפים עם הנוצרים היו לו גם אחר כך, בימי המחלוקת בהמבורג, ואז אף התפרסמו בגרמנית כמה ספרים המפרטים את הדמיון בין השקפותיו של אייבשיץ לבין הנצרות, ובחלקם הוא אף מוצג כנוצרי נסתר. ספר אחד כזה נכתב על ידי קרל אנטון (לשעבר: משה גרשון הכהן), תלמיד של אייבשיץ שהתנצר, וגם בנצרותו שמר ר‘ יהונתן על קשרים עמו, ואחרים על ידי הפרופסור ההבראיסט פרידריך מגרלין, ור‘ יהונתן לא מחה על פרסומים אלה. גם אחרי מותו הוסיף והתפתח מוטיב זה: בידינו מכתבים של כת סודית נוצרית בקרב היהדות, שבעיני חבריה אייבשיץ הוא גיבורה ומייסדה.213 יחס חיובי אל הנצרות, אגב, מצינו גם אצל עמדין, יריבו של אייבשיץ, שסבר שזאת הדת שהוענקה ממרום לגויים.

			אולי נכון להזכיר כאן שאייבשיץ תמך גם במשה מנדלסון, מייסד תנועת ההשכלה, והביע בכתב הערכה לדרכו, ובנו וולף גם למד אצלו (מנדלסון, אגב, ואולי בלא קשר, העריך מאוד דווקא את ר‘ יעקב עמדין, וכתב עליו שבחים מפליגים).

			משהו מסודו של אייבשיץ מצוי אולי גם בקשריו המדיניים. הוא היה בקשר מכתבים אינטנסיבי עם פרדריק החמישי מלך דנמרק ודן אתו בענייני דת ומדינה (חליפת מכתבים אלה פורסמה רק בחלקה הקטן, וכפי ששמעתי, מכתבים רבים מצויים עוד בכתבי יד בספרייה המלכותית בקופנהגן). המלך פרדריק היה איש הבונים החופשיים, השקיע עצמו עד מאוד בשאלת דת העתיד, ואף השכיל לשמור על הניטרליות של ארצו במלחמת העולם שהתחוללה אז, מלחמת שבע השנים. אף ייתכן שנסיעתו של ר‘ וולף הנזכר, שנסע בשליחות אביו ר‘ יהונתן לארצות המזרח, קשורה הייתה גם בעניינים מדיניים, שלא היו רחוקים מלבו של אייבשיץ, אשר נחשד כידוע גם בריגול לטובת הצרפתים בימים שכבשו את פראג, שממנה היגר ר‘ יהונתן למץ שבצרפת.

			קשרי אייבשיץ והמלך נגעו אולי גם לסביבה הקרובה. ר‘ יהונתן ישב באלטונה, שהייתה בריבונות דנית, אך מצודתו הייתה פרושה גם על הקהילות הקרובות, ואנסבק והמבורג, ואולי ביקש פרדריק להיעזר ברב כדי להשתלט גם על ערים אלה. לכן, אולי, הסנאט של המבורג, שהייתה עיר האנזה חופשית, תמך דווקא בעמדין.

			ר‘ יעקב עמדין

			עמדין היה ניגודו של אייבשיץ גם לפי אופיו: איש קשה, ממורמר ומסובך, ולא סודי אלא כמעט אקסהיביציוניסט. את דרכו ואישיותו שוטח הוא לפנינו בגילוי לב כמעט מביך באוטוביוגרפיה המפורטת שכתב ובשאר כתביו הרבים. מדבריו עולים גוונים שונים שמספקים רקע למחלוקת הקשה שעורר על ר‘ יהונתן — גם משפחתיים וגם אישיים, כגון קנאה קשה של תלמיד חכם גדול ועצום, שלא קיבל התמנות רבנית, אף שזו הייתה בעיניו גם ירושה טבעית שקיבל מאביו החכם צבי, שהיה בעבר רבה של המבורג (אמנם לדבריו נהג הוא לברך ‘שלא עשני אב“ד‘ באל“ף דווקא, כלומר ברוך שלא עשהו אב בית דין, אך ספק אם זו כל האמת). ועם כל זאת אין ספק בעיניי שסיבת התנגדותו עקרונית, הוא שנא את השבתאות, וראה בה ניגוד קוטבי ליהדות, וסכנה לחורבן הדת וישראל.

			אך עצמת התנגדותו של עמדין מעלה על פני השטח גם את החשיבות העקרונית שראה בשבתאות, ובגללה דווקא הוא עצמו הועיל הרבה לשבתאות, בהעלותו אותה אל מודעות חזקה בציבור בדורו ובדורות הבאים. הוא גם תרם ותורם המון לידיעתנו את התנועה השבתאית, כחוקר שבתאות ממדרגה ראשונה, שחשף את מקורותיה הראשוניים בהסתמכו לא רק על אויבים דוגמת ר‘ יעקב ששפורטש, אלא גם על שבתאים מובהקים, שהוא שימר לנו את דבריהם, כגון תיאור תולדות השבתאות מאת ר‘ אברהם קוונקי, שעמדין פרסם בספרו ‘תורת הקנאות‘.

			כך כמובן עוד יותר בנוגע לפעילות השבתאית בחוגו של אייבשיץ, שבלי תיאורי עמדין לא היינו יודעים עליה דבר. לא, למשל, את שמו של הנביא השבתאי ר‘ משה דוד מפודהייץ (שחיים ורשובסקי כתב עליו מאמר יפה), ולא את מעללי ר‘ וולף אייבשיץ, שרק הודות לאינפורמציה אצל עמדין זוהו כתביו השבתאיים, שנתפרסמו ונחקרו על ידי. דוגמה זו, כמו שפע מחקרים אחרים על השבתאות, מוכיחה גם שעמדין צדק ברוב האשמותיו, גם אם אין צורך תמיד לראות בכך אשמה דווקא.

			עמדין עמד נכונה על גודל המשמעות של המהפכה השבתאית, שאיימה לגרוף אתה את היהדות כולה. גם מי שמכיר כמוני בכוח המושך והחיובי של השבתאות אינו יכול לזלזל בסכנותיה, שחלקן הפגינו הפראנקיסטים הלכה למעשה, בהתנצרותם וכן בעלילת הדם ושרפת התורה שיזמו. ועוד סכנה טבועה בשבתאות, ובה מכיר המחקר החדש כפי שהכיר בה כבר עמדין: טשטוש הגבולות בין הדתות. אינני מוכן אפוא לקבל את התיאור (בהרצאה הנ“ל של אליאור) שלפיו משפחת עמדין רודפת השבתאים ניפחה דבר של מה בכך, כגון מסיבת שישי פרטית שנעשתה ברשות היחיד.

			עמדין רדף בחֵמה לא רק שבתאים ממש אלא כל מי שמקבל בחיוב עניין שבתאי כלשהו, אפילו מקפיד הוא בתכלית ההקפדה בקלה כבחמורה, כגון ספר ‘חמדת ימים‘, ואפילו ספר ‘משנת חסידים‘ של ר‘ עמנואל חי ריקי, שכל חטאו היה בהשפעה מועטת מספר ‘חמדת ימים‘.

			אפשר אמנם להבין לרוחו של עמדין, שראה בכל שמץ שבתאות את ראשיתו של מדרון חלקלק ותלול שסופו בהרס גמור. אבל גם לגישה זו יש מחיר בצדה, כי סופה לאסור כל מחשבה לא הלכתית גרדא, גם פילוסופית (עמדין אף פקפק בייחוס לרמב“ם את ספר ‘מורה נבוכים‘), וגם מיתית קבלית (גם בחלקים גדולים מספר הזוהר מפקפק עמדין), שהרי מתוך הקבלה נולדה גם השבתאות, כפי שהראה גרשם שלום.

			ואף אצל עמדין, בשלילתו המוחלטת את השבתאות, ניכרת עמדה דיאלקטית, שממנה אפשר ללמוד גם על החיוב שבה. הוא הכיר אף בכך שימי ההתפרצות השבתאית היו ימי רצון לגאולה, אך לדעתו השבתאים הפכו את הטוב לרע. מן הנגטיב השבתאי אפשר לדעתו ללמוד על הפוזיטיב, על המשיחיות הנכונה המקבילה בהיותה הפוכה בדיוק, וכך נוקט עמדין הלכה למעשה, ומגייס לצרכיו את התורות השבתאיות באופן מהופך. לדעתו השבתאים צדקו אף בשם המשיח, צבי, אך לדעתו של עמדין המועמד המתאים לכך הוא ההפך המדויק של שבתי, כלומר החכם צבי, רודף השבתאים ואביו של ר‘ יעקב עמדין, שגם במשיחיות עמדין, קנאי בן קנאי, הוא ממשיכו.214

			הרקע הכללי

			עמדין ואייבשיץ צדקו שניהם בחשיבות שייחסו לשבתאות. בהופעת התנועה בשנת תכ“ה נגרם ביהדות פיצוץ שאין ממנו חזרה. לכך גרם המצב ההיסטורי והרוחני, הציפיות האקוטיות הממושכות למשיח, שמקורן גם בגזרות ת“ח ות“ט ודומיהן, ובעיקר ברוח המשיחית, שציינה את התקופה כולה, עם רוחות החידוש הרוחני והדתי ששטפו את העולם המערבי ועם הרוח החדשה בקרב אנוסי ספרד, ובעיקר עם המחשבה הקבלית, שהפכה משיחית יותר ויותר ופרדוקסלית יותר ויותר בתיאור יחסי הטוב והרע. על רקע זה הופעתם של שבתי צבי ונתן העזתי, שתי הדמויות העצומות המשלימות זו את זו בתכונותיהן המנוגדות, הציתה את הפיצוץ המושלם, שלא נדם גם עם המרתו של שבתי צבי ומותו.

			גם אחרי כישלונה של תנועה כזאת אי־אפשר עוד להפטיר כדאשתקד, או אולי דווקא צריך, כפי שיאמרו אחרים, אך גם לכך צריך להתאזר בגבורה גדולה. מכאן עצמתה של מחלוקת עמדין–אייבשיץ, שכל האוחזים בה אינם מתעלמים מן הביג־בנג השבתאי. להתעלם ממנו פירוש הדבר התעלמות מעצם הנקודה היהודית (במאמר שהקדשתי לכך הראיתי שמקור ביטוי זה הוא בקבלה השבתאית), הנקודה הכואבת בלב כל יהודי בעל הכרה.

			אחרי המרת המשיח כל אמונה שבתאית המבקשת להתקיים במסגרת היהדות עומדת על הסוד. ולא רק בשעת אמונה שלמה במשיחיותו של שבתי צבי, כל מי שרוצה אף להחיות אי אלו ניצוצות של חיוב מתנועה כושלת זו, האזוטריות היא חלק אינטגרלי מאמונתו. זאת נוסף ליסוד האזוטרי, שהוא חלק מהותי מתורת הקבלה גופא, שממנה נולדה גם השבתאות, שכן לפי הזוהר ‘לא קיימא עלמא אלא ברזא‘ (זוהר ח“ג, קכח ע“א).

			זאת ידע אף שבתי צבי עצמו, ולכן ציווה על חסידיו בגזרת מלכות: ‘קברו אמונתי בלבכם‘. כך מצאנו באיגרת האחרונה שכתב, שפרסמה אברהם אלקיים,215 אשר, אגב, איננו נוהג לפיה, ומפיץ בגלוי אמונה שבתאית בניגוד למצוותו המפורשת של מלכו משיחו. אבל השבתאים שנשארו נאמנים גם לשבתי וגם לתורת משה שמרו בקפדנות על מצוות ‘אחד בפה ואחד בלב‘ (לדעת חז“ל זו הייתה ‘רוח אחרת‘, רוח הקודש של כלב בן יפונה), ואת שבתאותם הפגינו רק בעניינים דקים כמו אכילת שתי דובדבניות (צוויי וויינטשלעך) בליל תשעה באב, או אפילו רק בהוספת המילה ‘בית‘ בצירוף ‘בית סופריהם‘ בברכת ‘על החסידים‘ בשמונה־עשרה בנוסח אשכנז, או אף בהשמטתה מן התפילה בנוסח ספרד, אף שהיא קבועה בו משנים קדמוניות, וזאת מפני שהיו מי שחישבו ומצאו ש‘בית סופריהם‘ עולה בגימטרייה כמניין ‘שבתי צבי‘.

			מידת האזוטריות כלפי העניין השבתאי משתנה ממקרה למקרה, ובה לדעתי יימצא השורש האמתי של פולמוס עמדין–אייבשיץ. השבתאים הקיצוניים ביותר לא נהגו באזוטריות כלל, לפחות לא במסגרת היהדות, ולכן המירו את דתם, או שפרקו מעליהם את עול הדת, או שנודו ממנה (כר‘ נחמיה חיון), ולא נטלו חלק בפולמוס. בהשקפתם האנטי־אזוטרית דומים הם אולי למתנגד הקיצוני לשבתאות: ר‘ יעקב עמדין. אך אינני בטוח שאת עמדתו של עמדין נקטו באמת כל בני בריתו, רבני המערב, מגרמניה צרפת והולנד, ואם עמדתם כלפי השבתאות הייתה קיצונית פחות, הרי שהצליחו יפה להסתירה.

			בני בריתו של אייבשיץ נמצאו בין רבני ארצות מולדתו המזרחיות, בעיקר מבוהמיה ומורביה ומאזור השליטה של ועד ארבע ארצות (פולין ואגפיה). רבים מאלה לא ביקשו אלא להשתיק את המחלוקת, שכן הכירו גם הם יסודות חיוביים בשבתאות, אלא שלדעתם אסור לגלות זאת, ‘גם קוב לא תקבנו וגם ברך לא תברכנו‘.

			המייצג המובהק של עמדה זו היה ר‘ יחזקאל לנדא, הנודע ביהודה. מעמדו היה עדין במיוחד, בשבתו על כיסא הרבנות בפראג, שאותו תפס ר‘ יהונתן כמה שנים לפניו, ובהיות העיר פראג מבצר שבתאי ידוע שאף לאחריו, במאה התשע־עשרה, פעלה בו בגלוי חבורת שבתאים. הנודע ביהודה הצדיק בפומבי את ר‘ יהונתן אייבשיץ וקבע שאיננו שבתאי, ופעל הרבה להשכחת המחלוקת, אף שבלבו ידע שהוא אכן שבתאי, כפי שמתברר ממכתב סודי ששלח לקיסרית אוסטריה, מרייה תרזה. במקביל פעל רבות הנודע ביהודה לחיזוק האזוטריות של תורת הקבלה, כמפורסם למשל מן החרם שהוציא נגד לימודה לפני גיל ארבעים.

			באזורי ועד ארבע ארצות פעל אז גם ר‘ ישראל בעל שם טוב, הבעש“ט מייסד החסידות, וגם הוא נמנה עם מבקשי השלום. הבעש“ט אמנם לא נטל חלק פעיל במחלוקת עמדין–אייבשיץ, וגם לא בוויכוח הפומבי עם הפראנקיסטים (אף שהיו שייחסו לו השתתפות כזאת), אך הדבר מאוד נגע ללבו. לפי מסורת שמספר נינו ר‘ נחמן מברסלב, שני חורים בלב נגרמו לו לבעש“ט מחמת השבתאות, ולפי שבחי הבעש“ט התנצרות הפראנקיסטים הייתה בעיניו ככריתת איבר מאיברי השכינה. אך בניגוד לעמדין הפתרון בעיניו היה לא להכרית את השבתאות אלא לתקנה, כפי שביקש לפניו גם הרמח“ל. ספר ‘שבחי הבעש“ט‘ מתאר ניסיון של הבעש“ט לתקן את שבתי צבי, שהיה בו לדעתו ‘ניצוץ קדוש‘, או, לפי נוסח המצוי בכתב יד של הספר, אפילו ‘ניצוץ משיח‘. ניסיון זה נכשל, ואז פיתה שבתי את הבעש“ט לשמד ‘והשליך אותו בהשלכה גדולה [...] וראה שהוא עם יש“ו על לוח אחד שקורין טאבל‘. לפני שנים רבות התעורר ויכוח ביני לבין יהושע מונדשיין, חוקר החסידות, שניסה לטעון שהבעש“ט מתואר כאן כמי שהשליך את שבתי צבי, ולא להפך. הטקסט עצמו אולי ניתן בדוחק גם לפירוש כזה (שגם משה אידל נוקט), אך בשבוע שעבר שמעתי הרצאה מפי צבי מארק (בערב עיון לכבוד ספרה החדש של רחל אליאור), שבה הובאו מקורות נוספים ממרחבי המסורת הברסלבית אשר מספרים על ניסיון קשה להתנצרות שהבעש“ט כמעט נכנע לו, ומוכיחים לדעתי באופן סופי שהמשליך הוא שבתי צבי.

			היחס לשבתאות כפגם הצריך תיקון היה גם נחלתו של ר‘ נחמן מברסלב, נינו של הבעש“ט, כפי שהראיתי באריכות במאמרי ‘התיקון הכללי של ר‘ נחמן מברסלב ויחסו לשבתאות‘.216 ר‘ נחמן מביע דעה גם בנוגע לפולמוס עמדין–אייבשיץ, כשהוא מפרש באופן בלתי שבתאי את אחד מן השמות המופיעים בקמעותיו של אייבשיץ. פירושו של ר‘ נחמן אינו מתקבל על הדעת: בקמע כתוב ‘עבדו מביחו‘ ואחר כך השם ‘שבתי‘ בשינוי קטן, וברור ש‘מביחו‘ הוא במקום ‘משיחו‘ (בחילוף בי“ת בשי“ן לפי דרך אתב“ש), ואילו ר‘ נחמן מתעלם מן ההקשר, ומפרש ‘מביחו‘ כראשי תיבות של הפסוק ‘ונח מצא חן בעיני ה‘‘. בכך הולך ר‘ נחמן בדרכו של ר‘ יהונתן עצמו ושל סנגוריו, בבחינת אחד בפה ואחד בלב, ואפשר שגם הבעש“ט היה הולך בדרך זו, לו נטל חלק בפולמוס.

			נסיים בניגודו של הבעש“ט, ר‘ אליהו הגאון מווילנא מנהיג המתנגדים, גם הוא מאזור ארבע הארצות. אליו הופנתה פנייה מצד אייבשיץ, והוא ענה במכתב. המכתב מלא כינויי כבוד לר‘ יהונתן, אבל לגופו של עניין אין בו אלא התנצלות על כך שהגאון אינו יכול להכניס עצמו במחלוקת.217 דומה שיש לחפש את הסיבה לכך ביחסו שלו אל השבתאות, שהגאון מצא בה גם צדדים חיוביים ומקום בתולדות הגאולה (זאת כמובן בלי לקבל את עדותו של הפילוסוף לצרוס בנדויד, שאחרי ר‘ יהונתן אייבשיץ, יעקב פראנק ובתו חוה בחרו השבתאים את החסיד מווילנא למנהיגם). כך אני מעלה בשורת מחקרים על הגאון וחוגו ויחסם לשבתאות, ומראה בין השאר את הדמיון בין עמדת הגאון כלפי אייבשיץ לבין יחסו של חוג הגאון כלפי הספר ‘אור ישראל‘, שנמצא שבתאי.218

			הגאון מווילנא אינו הולך בדרכו של אייבשיץ, ואינו נוקב בשמו של שבתי צבי, גם לא תחת הסוואה, ולכן אולי נמנע מתמיכה בפה מלא בעמדת ר‘ יהונתן. לא הייתי משער את מקומו של שבתי צבי בהיסטוריוגרפיה של הגאון לולא מצאתי כך בכתבי תלמידו ר‘ מנחם מנדל משקלוב, האדם הקרוב ביותר לגאון בשנותיו האחרונות (ומייסד היישוב האשכנזי בירושלים במאה התשע־עשרה). התבנית ההיסטורית שלו דומה לשל רבו, אך אצל ר‘ מנחם מנדל התרופפה מאוד חומת האזוטריות, וכתביו רצופים רמזים לשבתי צבי, רמזים שמקורם בספרות השבתאית, וכן לשמו של ר‘ העשיל צורף, הנביא השבתאי שישב בווילנא, עירו של הגאון.

			מסכת אצילות

			חיבור קבלי פסידו־אפיגרפי מאת הגאון מווילנא בצעירותו?

			פרק ה

		

	
		
			פרק ה

			מסכת אצילות  
חיבור קבלי פסידו-אפיגרפי מאת הגאון מווילנא בצעירותו?

			אני שמח להרצות לכבוד רבקה הורוביץ, ועצוב מאוד על היעדרה מעולמנו. הערכתי מאוד את מחקרה וחכמתה וגם את אישיותה הישירה והאמתית, ואת חברותה העמוקה שהוכחה לי במקרים אחדים. אני גאה לומר שמדובר בהערכה הדדית. גם היא התעניינה במחקרי, ובשנותיה האחרונות אף נהגה לפקוד שיעורים שנתתי באוניברסיטה. יש יסוד להנחה שגם ההרצאה הבאה הייתה מעניינת אותה. בהרצאה זו אנסה לגאול מיתמותו חיבור קבלי מפורסם, ובה בעת גם להוסיף נדבך לאחת הדמויות המרכזיות והמופלאות ביהדות, הגאון מווילנא.

			אהרן ילינק, מראשוני חוקרי הקבלה המודרניים, פתח את האנתולוגיה שלו ‘גנזי חכמת הקבלה‘ (לפסיה תרי“ג)219 בחיבור קצר שנקרא ‘מסכת אצילות‘. כך עשה, ככל הנראה, שכן בשל אופיו הספרותי של החיבור, שתוכנו הקבלי מובע במסכת כעין חז“לית, מצא בו ילינק את החוליה המקשרת שבין חז“ל לבין ספרות הקבלה, והוא מדבר בהקדמתו הגרמנית על הגיל המופלג של חיבורנו זה (ein hohes Alter unseres Tractats). בהמשך דבריו משער ילינק שמחבר ‘מסכת אצילות‘ הוא ר‘ יעקב הנזיר, מראשוני המקובלים, איש פרובנס במאה השתים־עשרה, וזאת מפני שלפי מסורות אחדות אליהו הנביא נגלה לו לר‘ יעקב, ואף ‘מסכת אצילות‘ מיוחסת לאליהו (כפי שעוד נראה).

			השערתו זו של ילינק נדחתה על ידי גרשם שלום. כבר בראשית דרכו, בערך על ‘מסכת אצילות‘ שהתפרסם באנציקלופדיה יודאיקה הגרמנית בשנת תר“ץ (ולימים חזר והתפרסם שוב באנציקלופדיה יודאיקה האנגלית), הראה שלום שאין לייחס את החיבור ‘מסכת אצילות‘ לתקופה קדומה זו, הן בשל התאוריה המופיעה בו בדבר ארבעת העולמות אבי“ע (אצילות בריאה יצירה עשייה) והן בשל זכרי לשון זוהריים שאפשר למצוא במסכת, ובעיקר שמות ההיכלות המנויים בה, הזהים לשמות ההיכלות הבאים בתיאוריהם בזוהר בפרשות בראשית ופקודי, ומכאן שהחיבור הכיר כבר את ספר הזוהר. מטעמים אלה איחר שלום את זמנו של החיבור עד למאה הארבע־עשרה.

			טענותיו של שלום נגד השערת ילינק נכוחים ועומדים. באמת אי־אפשר לייחס את החיבור למאה השתים־עשרה, ואין למצוא בו את ראשית הקבלה. אך מה בכל זאת עניינו של חיבור זה? ככל הידוע לי, מאז שדחה שלום את השערתו של ילינק והסיר מגבירה את ‘מסכת אצילות‘ לא נדון החיבור במחקר, אף שלדעתי יש בו עניין רב, כפי שנראה.

			שלום, כאמור, קבע את זמן החיבור למאה הארבע־עשרה, אך לכך לא הביא כל נימוק. ויש לשאול: מדוע דווקא אז ולא מאוחר יותר? שום כתב יד של החיבור לא השתמר בידינו, ואיננו יכולים אפוא להיעזר בתאריך של כתב יד כדי לקבוע את זמן החיבור, וכפי שמעירים כבר ילינק ושלום, אף אין מי שמזכיר חיבור זה לפני הדפסתו הראשונה, בראשית המאה התשע־עשרה.

			בדברים הבאים מבקש אני להעלות השערה שגם תיתן לחיבור ‘מסכת אצילות‘ מושב בחיים (Sitz im Leben) וגם תבקש לעשות דבר חשוב מזה בתחום מחשבת ישראל: להוסיף קו בפורטרט של ר‘ אליהו בן שלמה זלמן, הגאון מווילנא (הגר“א). לפי השערה זו הגאון הוא מחברה של ‘מסכת אצילות‘, והוא חיבר אותה בימי ילדותו, בהשראה מיסטית ובהעלמת שם המחבר. השערה זו אמנם אינה מוכחת, אך היא נשענת על כמה עמודים, שאעמיד עתה.

			ראשית: ‘מסכת אצילות‘, שכאמור אין לה זכר לפני שנקבעה בדפוס, נדפסה לראשונה בידי ר‘ אברהם בנו של הגאון מווילנא, בתוך קובץ מדרשים שבראשו מדרש אגדת בראשית (וילנא תקס“ב). בנו של הגאון הדפיס זאת מתוך כתב יד שהיה ידוע רק לו עצמו (ואבד בינתיים). הפירוש היחיד שנעשה על ‘מסכת אצילות‘ הוא הנקרא ‘גנזי מרומים‘ (יוהניסברג תרכ“ד), ומחברו הוא ר‘ יצחק אייזיק חבר, תלמידו של ר‘ מנחם מנדל משקלוב תלמידו המובהק של הגאון. ר‘ יצחק אייזיק ידוע כממשיך מובהק לתורת הגאון מווילנא, והקדיש לה את חייו.

			שנית: ‘מסכת אצילות‘ אינה אנונימית, אלא פותחת במילים: ‘אליהו בן יוסף פתח‘. המשנה השנייה במסכת פותחת ב‘יערישיה בן יוסף פתח‘; משנה ו במילים: ‘זכריה בן יוסף פתח‘; משנה ט: ‘ירוחם בן יוסף פתח‘. כל אלה הם דמות אחת, גם אם מייצגים הם אספקטים שונים שלה — אליהו הנביא, שיערישיה וזכריה וירוחם גם הם שמותיו. כך אפשר לקבוע בוודאות בהסתמך על מדרש חז“ל (שאותו ציינו כאן גם ר‘ אברהם בן הגר“א, וגם ילינק וחבר), שמות רבה מ, ד: ‘ונקראו לו לאליהו ד‘ שמות שכן כתיב [דברי הימים א ח, כז] “ויערשיה ואליה וזכרי בני ירֹחם“‘.

			דמותו של אליהו הנביא כמחבר המסכת מתאימה להשערתי הנ“ל. במחקרי על תודעתו העצמית של הגאון מווילנא220 הצבעתי על כך שהגאון ייחס משמעות משיחית לעצמו ולפועלו ההלכתי והפרשני (מחקר רב בכיוון זה נעשה גם בידי ביטי רואי221). במיוחד הזדהה הגאון, ששמו היה אליהו, עם דמותו של אליהו הנביא וגילוייו באחרית הימים. ואכן אליהו בשמותיו השונים משמש ב‘מסכת אצילות‘ הן בדמות המלאך המגיד המגלה את הסודות למחבר והן כדמותו של המחבר עצמו, המזדהה חלקית עם מגידו.

			אליהו, על שמותיו השונים, מכונה במסכת ‘בן יוסף‘, ומכאן שאין מדובר באליהו כפשוטו, כי לא מצאנו יוסף כשם אביו של אליהו הנביא. אמנם גם אליהו הגאון מווילנא לא בן יוסף היה, אלא בן שלמה זלמן, ומכאן שגם את הכינוי ‘בן יוסף‘ יש לפרש לא לפי פשוטו אלא לפי תודעתו העצמית המשיחית של הגאון, וזאת לפי תפקידו של משיח בן יוסף בקבלת האר“י, הדומה לתפקידו של אליהו הנביא, להפיץ את סודות התורה וללמדם222 (אגב, תפקיד זה של משיח בן יוסף הודגש במיוחד בתודעתו העצמית של מיכאל קרדוזו223).

			את השערתי שהגאון הוא שכתב את הספר אפשר לתמוך גם בהקבלות אחדות בין ‘מסכת אצילות‘ לבין כתבי הגר“א. כך למשל, בתחילת המסכת דן אליהו בפסוק (משלי כה, ב) ‘כבוד אלהים הסתר דבר‘, והוא מוצא שם דווקא חיוב של גילוי סתרי תורה בדיבור (‘אימת אתה עושה לאלקים כבוד? בשעה שאתה עוסק בנסתרות, ואל תקרי דבר אלא דבור‘). והנה, פסוק זה מפרש הגר“א בכתביו על גילויי הנסתרות של אליהו הנביא לעתיד לבוא.224

			ועוד: ‘מסכת אצילות‘ עוסקת, כאמור, בהיכלות הזוהריים, ואלה אכן העסיקו מאוד את הגר“א. הגאון, שפירש בפרטות את חטיבות רעיא מהימנא ותיקוני זוהר, בגוף הזוהר עסק אך מעט, והסתפק בהערות שעניינן בדרך כלל תיקוני נוסח. יוצאות מכלל זה שתי חטיבות זוהריות, שאותן פירש הגאון באופן אינטנסיבי, האחת היא 'ספרא דצניעותא' והשנייה חטיבת ההיכלות, שבה גילה ברמז את סתריו (מאמרי הנזכר על תודעתו העצמית של הגאון מתבסס בעיקרו על קטעים מפירושו להיכלות הזוהר). בפירושו מרבה הגאון לערב עם היכלות גוף הזוהר את דברי רעיא מהימנא, וכך עושה גם בעל ‘מסכת היכלות‘, שמוצא את מקום ההיכלות בעולמות אבי“ע של רעיא מהימנא (אמנם כך נהגו גם מקובלים אחרים, כגון הרמ“ק והאר“י).

			עם כל זאת, רב אמנם השוני בין ‘מסכת אצילות‘ לבין כתבי הגר“א הידועים, הכתובים כולם בסגנון דרשני קשה, לעומת לשון החיווי הפשוטה של המסכת. הבדל זה תלוי בוודאי בהבדל גדול מזה, שבוודאי גורם תמיהה קשה לשומעי דבריי המכירים משהו מכתבי הגר“א. כתביו של הגאון כתובים כולם בשכל אנושי חריף, ואין בהם גילויים מלמעלה, ובוודאי לא כתיבה פסידו־אפיגרפית.

			אך זאת איננה כל האמת. כך הוא אמנם סגנון הגאון בבגרותו, אך בילדותו נהג אחרת. כך למדים אנו מן התיאור המפורט של ר‘ חיים מוולוז‘ין, גדול תלמידי הגר“א, בהקדמה הביוגרפית שהקדים לפירוש ‘ספרא דצניעותא‘ של הגאון (וילנא תרע“ג). לדבריו, הגאון עצמו סיפר לו על חוויותיו המיסטיות, עליית הנשמה בכל לילה ולילה, ובהן אף גילוי אליהו (שעל נסיבות היגלותו סיפר הגאון לתלמיד אחר שהעיד כזאת לפני ר‘ חיים). אך הגאון לא היה לו חפץ באלה ובכיוצא בהן, כפי שכותב שם ר‘ חיים:

			אף כי רצו למסור לו מן השמים בלי שום עמל ויגיעת בשר רזין וסתרין עליוני עליונין ע“י מגידים מארי דרזין ושרי התורה, לא נשא עיניו לזה, עמו היתה וריחקה,225 כי שמעתי מפיו הק‘ שפעמים רבות השכימו לפתחו כמה מגידים מן השמים בשאלתם ובקשתם שרוצים למסור לו רזין דאורייתא בלא שום עמל. ולא הטה אוזנו אליהם כלל וא‘[חד] מן המגידים הפציר בו מאוד, עכ“ז [= עם כל זה] לא הביט אל מראהו הגדול. וענה ואמר לו איני רוצה שתהיה השגתי בתורתו ית“ש ע“י [= יתברך שמו על ידי] שום אמצעי כלל וכלל. רק עיני נשואות לו ית“ש מה שרוצה לגלות לי וליתן חלקי בתורתו ית“ש בעמלי אשר עמלתי בכל כוחי.226

			כך הייתה דרכו של הגאון בגדלותו (כפי שמוסיף ומתאר שם ר‘ חיים), אך אפשר שלא כך היה בילדותו, כפי שמסופר שם שכשהיה רך בשנים ‘קודם י“ג שנה‘ אף ‘התחיל לברוא גולם‘, אך הפסיק את מעשיו בשל מראה מפחיד שראה. ואפשר שבתקופה זו לא נמנע גם מכתיבת ספרים לפי גילוי אליהו ומגידים אחרים. ואכן ר‘ חיים מעיד שם: ‘מצאתי ראיתי בעיני בכתבי קדשו נ“ע [= נוחו עדן] רזין עלאים קדישין מה שגילה לו יעקב אבינו ע“ה [= עליו השלום] ואליהו ז“ל [= זכור לטוב]‘. ואם ר‘ חיים מצא אחרי מות הגאון ספר שכתב הגר“א מפי אליהו, אולי מצא כזאת גם ר‘ אברהם בנו של הגר“א, ואולי ספר זה (או דומה לו) הוא ‘מסכת אצילות‘, שבבגרותו גנזה הגאון מן הסיבה האמורה מפיו. 

			ר‘ אברהם בן הגר“א, שמצא את כתב היד של אביו, ראה לנכון לפרסמו, מאחר שהמסכת היא דברי אביו ויש בה גילויים אמתיים של אליהו הנביא. ועם זאת ראה לנכון גם לכבד את רצון אביו הגאון ואת דרכו בבגרותו, ולכן לא פרסם את שם המחבר, אף שיש להניח שלא נעלם זה ממנו. וכך גם המפרש המוסמך של הגר“א ושל ‘מסכת אצילות‘, ר‘ יצחק אייזיק חבר. זה אולי השאיר רמז לכך שלפנינו חיבור של הגאון שקיבל ממרומים וגנזו ועלה למרום בעצמו, בכנותו את פירושו בשם ‘גנזי מרומים‘. ואולי אף באירוניה על שם האנתולוגיה של ילינק, ‘גנזי חכמת הקבלה‘, שהתפרסמה כעשר שנים לפני פירושו של ר‘ יצחק, ושבה מוצגת ‘מסכת אצילות‘ כטקסט עתיק ביותר, בראשית הקבלה.227

			
				
					219*	הרצאה לזכר רבקה הורוביץ, במלאות עשר שנים לפטירתה.

						ילינק בחר לציין את התאריך בלשון הפסוק: עם לבן גרת“י.

				

				
					220	ראה להלן פרק ו, ‘תודעתו העצמית של הגאון מווילנא ויחסו אל השבתאות‘, עמ‘ 120-93. 

					222	ראה מאמרי ‘“תרין אורזילין דאיילתא“ — דרשתו הסודית של האר“י לפני מותו‘, רחל אליאור והנ"ל (עורכים), קבלת האר“י: דברי הכנס הבינלאומי הרביעי לחקר המיסטיקה היהודית לזכר גרשם שלום (מחקרי ירושלים למחשבת ישראל, י), ירושלים תשנ“ב, עמ‘ 113–169, בעיקר עמ‘ 133 ליד הערה 95, וכן באתר שלי.

					227	אוסיף עוד בהערת אגב, מקבילה לכך בחיי ר‘ יחזקאל לנדא, הנודע ביהודה, גאון הדור השני בדורו של הגר“א. גם הוא הסתייג בבגרותו מעברו המיסטי, ובנו ר‘ יעקבקא העלה זאת על פני השטח אחרי מות אביו, וכינהו ‘חכם הרזים‘. את פרטי העניין אפשר לקרוא בספרו של מעוז כהנא, מהנודע ביהודה לחתם סופר, ירושלים תשע“ו, פרקים שמיני ותשיעי. אפשר להוסיף זאת להשוואה שעורך כהנא בין דרך הפסיקה של הגר“א והחת“ם סופר, בפרק השלושה־עשר של ספרו.

				

			

		

	
		
			תודעתו העצמית של הגאון מווילנא ויחסו 
אל השבתאות

			פרק ו

			תודעתו העצמית של הגאון מווילנא ויחסו אל השבתאות

			בין תלמידי הגאון לרבם ביחס לשבתאות

			 

			לפני שנים אחדות הופתעתי מאוד לגלות שכתביו של ר‘ מנחם מנדל משקלוב (להלן רמ“מ), תלמידו הקרוב של הגאון ר‘ אליהו מווילנא, רצופים רמיזות הנוגעות לשבתי צבי. ברמיזות אלה, השאובות לעתים מן הספרות השבתאית (כגון מכתבי ר‘ העשיל צורף, הנביא השבתאי איש וילנא), מגלה רמ“מ יחס אמביוולנטי כלפי שבתי צבי: הוא מבקר אותו קשות, אך גם רואה בו שלב הכרחי בתהליך הגאולה. ממצאים אלה, שדומה שאינם ניתנים לערעור באופן פילולוגי (הגם שאפשר לפטור אותם בזלזול כללי, כפי שנוכחתי לדעת), שטחתי בסדרת מאמרים מפורטים.228 במאמרים אלה אף העליתי את השאלה בדבר יחסו של הגר“א עצמו אל השבתאות, והראיתי שיחס זה, שאפשר להסיקו למשל מעמדתו כלפי פולמוס עמדין–אייבשיץ, איננו שלילה סתמית, גורפת וחד־משמעית.229 שם אף דנתי בתורת הגאולה של הגאון לפי פירושו ל‘ספרא דצניעותא‘ הזוהרי, והראיתי שעמדתו של רמ“מ כלפי השבתאות עשויה להשתבץ בתוכה.230 אז אמנם לא מצאתי עדיין בדברי הגאון הקבלה אמתית ליחסו של רמ“מ כלפי אישיותו של שבתי צבי, ועתה דומני שעלתה בידי הקבלה בנושאים אלה מכתבי הגאון עצמו. תוספת חשובה זו מבקש אני להקדיש לבעל היובל פרופ‘ משה חלמיש, שאת הראשון בסדרת המאמרים הנזכרים פרסם הוא בגיליון היובל של כתב העת ‘דעת‘ שבעריכתו, החשוב שבכתבי העת למחשבת ישראל, ועודדני להוסיף ולחקור בכיוון זה.

			יש אמנם לפתוח בהסתייגות ולציין שגם לאור הממצאים החדשים נראה שהגר“א נמנע מלרמוז לשמו של שבתי צבי או לשמות ממשיכיו, ובכך נבדל הוא מתלמידו רמ“מ, ומתלמידו של זה, ר‘ יצחק אייזיק חבר, שרמזים כאלה, בגימטריות וכיוצא בהן המכוונות לשם שבתי צבי או לשם העשיל צורף, מצויים אצלם בשפע רב. רמזים אלה, כפי שהראיתי, מקורם אכן בספרות השבתאית, שממנה אסף רמ“מ מלוא חופניים. אצל הגר“א לעומת זאת, גם בקטע שיידון להלן, לא נמצא אלא מובאות מן הספרות הזוהרית, ורק צירופן יחד, הכיוון הכללי של פירושן וראייתן לאור כתבי התלמידים יעידו על מציאות השבתאות בתודעתו. עובדה זו אינה צריכה להתמיה, גם בשל סייג השתיקה שהיה מקובל בנוגע לשבתאות, וגם מאחר שהגאון לא הפנה כאן כלל למקורות שאינם חז“ליים או זוהריים. אפילו הקבלה הלוריאנית אינה מיוצגת בדברי הגר“א במקום זה במפורש, הגם שאין כל ספק שהיא נוכחת ברקע הדברים.

			אף ייתכן שעמדתו של רמ“מ בנוגע לשבתי צבי, גם אם נשענת היא על דברי רבו, איננה זהה למעשה לעמדתו של הגר“א: בעיני הגר“א, כפי שנראה בהמשך, שבתי צבי נחשב לחוליה בשושלת המשיחית החותרת לקראת הגאולה, שהוא, הגר“א, אחד משלביה האחרונים, ובא לתקן את פגמיה, ואפשר גם שהגאון ראה בשבתי צבי חלק נמוך מנפשו שלו או גלגול קודם מגלגולי נשמתו. דקות אבחנה מסוג זה אין לחפש בכתבי התלמיד, רמ“מ, שכתב אחרי מות רבו, ובעיניו מדובר בשתי דמויות מנוגדות: האחד, שבתי צבי, המכונה אצלו ‘ראשון‘, ניסה להביא את הגאולה ונכשל בכך, והשני, הוא הגר“א, בא לתקן ולהצליח במקום אותו כישלון. אמנם גם לפי רמ“מ אין לזלזל בפעולתו של הראשון, ש‘העלה חרס בידו‘, שכן, כדבריו, אם הראשון לא היה מרים אותו כלי חרס, לא היה השני מוצא תחתיו את המרגלית!231

			היכל הרצון

			דברי הגר“א שיידונו כאן מצויים בפירושו על ‘היכל הרצון‘ בספר הזוהר, הוא ההיכל השישי מעולם ההיכלות, כפי שתואר בחטיבת ההיכלות המצויה בספר הזוהר בפרשת פקודי.232 במבט ראשון עשוי הדבר להפתיע שדווקא בפירוש על קטע זה, העוסק לכאורה באחת הישויות הנמוכות והשוליות במבנה העולמות הקבלי, יגלה הגאון את צפונות לבו העמוקות ביותר, ולפיכך הוסבה תשומת הלב המחקרית, כנזכר לעיל, לפירושו של הגאון על ‘ספרא דצניעותא‘, החיבור הזוהרי הקצר שנחשב כמפתח לסודות הקבלה העמוקים ביותר. אך אליבא דאמת גם בדברי המקור הזוהרי עצמו על ‘היכל הרצון‘ אפשר למצוא שלב חשוב בהתגבשות המיתוס היהודי: כאן מצרף הזוהר יחד את שני המיתוסים העיקריים של תורת הסוד היהודית הקדומה, שבשניהם מככבת דמותו של ר‘ עקיבא. האחד הוא הסיפור התלמודי, המוסיף ומתפתח בספרות ההיכלות ובקבלה, על ארבעה שנכנסו לפרדס,233 והשני הוא מיתוס עשרת הרוגי מלכות, הידוע מספרות ההיכלות ומן הפיוט הקדום, ומפיתוחו בספרות חסידי אשכנז וספרות הקבלה.234 הזוהר מקביל במפורש לסיפור זה גם את מיתוס הבריאה שלו, שלפיו נברא העולם בדרך של קתרזיס, כלומר בירור וצירוף של המחשבה העליונה, וכך משמשים כאן הרוגי מלכות בתפקיד דומה למלכי אדום, שמיתתם מסמלת תהליך קוסמי דומה, לפי המיתוס הידוע של ספרות האידרא.235

			מלכי אדום אמנם לא נזכרו כאן, אך הקְבלה מתבקשת זאת הוכרה על ידי המקובלים ובמיוחד אצל האר“י. בקטע חשוב ביותר להבנת התגבשות קבלתו, בעודו כותב במו ידיו פירושי זוהר לפני עלותו ממצרים, כתב האר“י פירוש למקור זוהרי המדבר על עשרת הרוגי מלכות ומצוי בזוהר על רות,236 ופירושו נדפס בספר ‘שער מאמרי רשב“י‘,237 הכולל את כתיבתו הראשונה של האר“י. כדרכו בשלב זה של חייו וקבלתו מסגיר האר“י בכתיבתו כאן את דרך התפתחות מחשבתו ורוחו בעת מאבקו בטקסט המתפרש, במשפטים כגון ‘עוד אפשר לפרש‘ או ‘ואם[!] זה הרוחנו דרך אחרת בכל המאמר מתחילתו‘.238 התפתחות זו מגיעה לשיאה במילים ‘והנה עתה עת דודים לגלות‘.239 על משמעות מילים אלה, שכמותן מצאנו גם בספר ‘מגיד מישרים‘ לר‘ יוסף קארו, עמדתי במקום אחר,240 והראיתי שמאחוריהן מצוי גילוי מיסטי של מגיד מן השמים, שמתגלה ומסייע לפרשן בתום עמל פרשני רב. זאת, כפי שהראיתי שם, מעלה מיסטית נמוכה ביחס, המוסברת באופן תאורטי בספר הלוריאני ‘שער רוח הקודש‘, ולפי הספרות הביוגרפית־‘הגיוגרפית‘ על האר“י אפיינה היא את דרכו לפני עלייתו.

			הנוסח השלם של משפט זה, הנאמר בנקודת השיא של ביאור האר“י על המאמר בזוהר רות העוסק בהרוגי המלכות, הוא: ‘והנה עתה עת דודים לגלות אשלמות רוחא קדישא הנז‘[כר] בס‘[פר] הזוהר בפ‘[רשת] פקודי דף [ר]נד241 ע“ב מהו‘. ‘אשלמותא דרוחא קדישא‘, השלמת הרוח הקדושה, הוא הביטוי שנוקט הזוהר שם (היכל הרצון) לתיאור אופן תיקון מלכות שמים, היא השכינה, באמצעות נשמות עשרת הרוגי המלכות242 (אפשר שהביטוי ‘השלמת הרוח הקדושה‘ מביע עם זאת גם משהו באשר למצב רוחו של האר“י בשלב זה של פירושו). כאן חיבר האר“י, בהשפעת המלאך המגיד, את ענייני גלגולי נשמותיהם של עשרת הרוגי מלכות כפי שהם מתוארים בזוהר רות עם דברי ‘היכל הרצון‘ בדבר הטיהור והתיקון הקוסמי המתאפשר בזכות הריגתם (רעיון זה אכן נרמז כמדומני גם בקטע שבזוהר רות243). האר“י צירף לכאן גם את עניין מות מלכי אדום כפי שהוא מתואר בספרות האידרא, והחל ליצור מאלה את תורתו בדבר שבירת הכלים, כפי שנתגבשה אחר ביאתו לצפת ונכללה בספרי קבלת האר“י המשוכללים, כגון ב‘שער ההקדמות‘ וב‘ספר עץ חיים‘ (הצירוף ‘שבירת כלים‘ עדיין אינו מצוי ב‘שער מאמרי רשב“י‘).

			כמו האר“י גם הגאון מווילנא, כך דומה, החשיב ביותר את ‘היכל הרצון‘ הזוהרי. והא ראיה: על שאר חלקי גוף הזוהר (להבדיל משכבת תיקוני זוהר, כדלהלן) לא כתב הגאון אלא הערות מעטות הנוגעות ברובן לתיקוני נוסח, ורק שני חיבורים זוהריים קצרים יחסית פירש הוא באריכות: האחד הוא ‘ספרא דצניעותא‘ (הנזכר לעיל), והשני הוא ‘חיבורי ההיכלות‘, שפירושו עליהם נדפס כמה פעמים,244 ומפירוש ההיכלות נוטל ההיכל השישי, ‘היכל הרצון‘, את חלק הארי (למעלה ממחצית החיבור).

			משה של התיקונים ושל נתן העזתי

			בפירושו של הגר“א על ‘היכל הרצון‘ ניכרים כצפוי עקבות פירושו של האר“י, המשייך לכאן כאמור את פרשת מות המלכים ושבירת הכלים. אך הגאון הוסיף וצירף הנה גם יסודות ממקורות אחרים, ומצירוף זה נוצרה אצלו שכבה חדשה של המיתוס היהודי. המקור הבולט כאן ביותר הוא ספרות תיקוני זוהר ורעיא מהימנא, השכבה המאוחרת של הספרות הזוהרית. חטיבה זוהרית זו הייתה אהובה במיוחד על הגאון, וראיה לדבר: בעוד שמספרות גוף הזוהר לא פירש הגאון כאמור אלא קטעים מעטים, ספרות זו נתפרשה בידיו בשלמות, ואף שימשה מכשיר עיקרי לצורך פירוש קטעי ההיכלות של עיקר הזוהר, כפי שנראה להלן.

			שאלה מרתקת וחשובה היא במה זכתה דווקא שכבה זו, הידועה באנטינומיזם (מסוג מסוים),245 לאהבתו של הגר“א, הנחשב כידוע לאבי אנשי ההלכה המובהקים בדורות האחרונים. תשובה חלקית על כך אפשר שתימצא בדמות הגיבור של ספרות זו: ברובה של שכבת התיקונים הדמות המרכזית איננה רשב“י אלא משה רבנו. אם בגוף הזוהר נחשב רשב“י כנעלה על משה, שכבת תיקוני זוהר ורעיא מהימנא חולקת על כך, ומעניקה למשה את זכות הבכורה, ואף רואה בו את הדמות המשיחית העיקרית.246 משה האמור כאן אינו רק זה של דור המדבר אלא מצוי בכל דור ודור, לעתים הוא מתואר כ‘מתפשט‘ בין כל תלמידי החכמים, ולעתים הוא מתואר כמתגלגל בחכם אחד שבדור.247 בספר רעיא מהימנא הזוהרי (פירושו של שם זה הוא ‘הרועה הנאמן‘, כלומר משה) מחבר הספר מזהה עצמו עם גלגול משה בדור האחרון.248 בעקבות רעיא מהימנא ראו עצמם גם אחרים כגלגולו של משה: התיאורים ברעיא מהימנא על מעמדו הירוד והבזוי של משה בדור האחרון התאימו לנתן העזתי, נביאו של שבתי צבי, לתאר בהם את שבתי משיחו אחרי שהמיר דתו לאסלאם,249 וגם ר‘ משה חיים לוצאטו הושפע מאוד ממשיחיות משה של רעיא מהימנא, והזדהה עם דמות משה.250

			הגאון מווילנא הושפע מאוד מכתבי הרמח“ל ומדמותו,251 אך משיחיותו של משה התאימה לו גם בלאו הכי. משיחיות כזו עיקרה כמובן בתיקון התורה. בחיבור רעיא מהימנא מתואר משה החדש כנלחם באנשי ההלכה המתווכחים, מתפלפלים וחולקים זה על זה, כשמטרתו ‘הלכה למשה מסיני‘, הלכה אחת בלי מחלוקות וקשיים, הזורמת בשפע מיסטי.252 אידאל זה מתאים בחלקו גם לגאון מווילנא, שהיה, ולא רק בעיני עצמו, חכם כולל, שעניינו קביעת הלכה אחת לעם כולו, ואיחוד בין הממד ההלכתי לממד המיסטי.253 אמנם חלקים אחדים שבפשט תיאורו של רעיא מהימנא אינם מתאימים לגאון, כגון תיאורו של משה בחיבור זה כמי שמתרחק מעיון נוקשה ומדוקדק בפרטי ההלכה וסומך על שפע מיסטי אסוציאטיבי, שבשלו מצטייר הוא אפילו כמעין עם הארץ; אך תשובה אפשרית לקושי זה היא שהגאון אינו שותף לפירוש כזה של הדברים, והוא קורא אחרת את תיאורי רעיא מהימנא. גם תיאורו של רעיא מהימנא כאדם בודד מבוזה ומותקף בפי חכמי ההלכה בדורו, תיאור שהתאים מאוד לנתן העזתי לצייר בו את שבתי צבי אחרי ההמרה, רחוק מדימויו של הגאון מווילנא; אך גם על כך אפשר לענות בהשערה המתקבלת על הדעת מבחינה פסיכולוגית, שדימויו העצמי של הגר“א, לפחות בתקופות מסוימות, שונה היה מדימויו בעיני אחרים, ואפשר גם שהגאון ייחס את תיאורו זה של משה לא לו עצמו אלא לאחד מגלגוליו הקודמים, שאותו בא הוא לתקן.

			בגלגולי משה דן כאן הגאון בעזרת מיתוס נוסף של ספרות תיקוני זוהר, מיתוס גלגולי הבל בן אדם הראשון. לדעת תיקוני זוהר, ועוד יותר לפי פיתוח הדברים בקבלת האר“י,254 הבל התגלגל בגדולי התורה: במשה וברשב“י, ולפי הקבלה הלוריאנית גם באר“י עצמו. תיקונו של הבל קשור לתיקון התורה והווייתה, כי ‘הבל‘ איננו רק שם פרטי, אלא גם מציין את הבל הפה, שממנו עולה, בין השאר, גם היצירתיות התורנית. בניגוד לדימוי המקובל, הבל אינו דבר של מה בכך. לדעת הזוהר על ההבל עומד העולם כולו,255 ולדעת תיקוני זוהר, על מי שאינו מכיר בסודות ההבל נאמר הפסוק ‘והזר הקרב יומת‘.256 אך הבל אינו רק עניין חיובי. יש בו מנעד שלם, מעיסוק בתורה דרך צחוק ומשחק עד בחינת השרירות וחוסר הצדק השורר בעולם, שעליו התריע קהלת בספרו, ספר ההבל. הריגת ר‘ עקיבא וחבריו, עשרת הרוגי מלכות, היא דוגמה מובהקת לחוסר צדק כזה. ועליה קורא ‘היכל הרצון‘ הזוהרי, שדן כאמור בגורל העשרה, את הפסוק ‘יש הבל אשר נעשה על הארץ אשר יש צדיקים אשר מגיע אלהם כמעשה הרשעים‘.257 לפסוק זה מסמיך הגאון את עיקר פירושו על ‘היכל הרצון‘, שהוא חיבור לא קצר המורכב ממובאות ארוכות מספרות תיקוני זוהר, רובם תיאורים של דמות רעיא מהימנא (הוא משה בגלגולו), כשביניהם מילות קישור מעטות.

			גלגוליו של משה, שהוא כאמור גלגול הבל, משמשים רקע והצדקה לאותו ‘הבל‘, עיוות דין שאירע לר‘ עקיבא ולחבריו, ובאחרית הימים יביאו גם לתיקונו. משה אמנם לא נזכר בטקסט המתפרש, ‘היכל הרצון‘ הזוהרי, ואליבא דאמת, לפי קבלת האר“י ר‘ עקיבא אף אינו גלגול הבל ומשה, שנתגלגלו כאמור באר“י עצמו, אלא גלגול קין, שסופו שנתגלגל בר‘ חיים ויטל,258 אך בכל זאת יש קשר הדוק בין משה לבין עקיבא. ר‘ עקיבא, יסוד התורה שבעל פה,259 נתפס לפי דברי חז“ל (המצוטטים בחלקם בפירוש הגאון) והמקובלים כמין גרסה משופרת של משה, מקבל התורה שבכתב,260 וכך הוא תיקונו. תיקון ר‘ עקיבא הוא מניה וביה גם תיקון לחבריו, שהרי לפי הרמוז כבר בקטע הזוהרי המקביל במדרש רות (ולפי פירוש האר“י שם), ר‘ עקיבא הוא גלגול יעקב, אביהם של השבטים שהתגלגלו בהרוגי המלכות, ולכן, לדעת הגאון, הוא כללות כולם,261 וכזאת ניתן לומר גם על משה, שהרי יעקב ומשה מציינים שניהם אספקטים של תפארת או של הקו האמצעי בספירות.

			קבורת משה

			לא רק הרוגי המלכות נתקנים בגלגולי משה. ‘היכל הרצון‘ הזוהרי עוסק כאמור גם במיתוס נוסף, שגם במרכזו ר‘ עקיבא, הוא סיפור ארבעה שנכנסו לפרדס.262 הטקסט הזוהרי עורך הקבלה בין הארבעה לבין ארבעת היסודות החומריים: אש (היא אלישע־אחר), עפר (בן עזאי), רוח (בן זומא) ומים (ר‘ עקיבא).263 הגאון מצרף זאת לעניין גלגולי הבל של ספרות תיקוני זוהר, וכל הארבעה הופכים בפירושו לגלגוליו של הבל־משה, ונתקנים באישיותו של הנכנס האחרון, הוא ר‘ עקיבא. כאמרו:

			והעניין כי אלה כלם באו לתקן גלגול הבל שהיו מגלגולו כי אתגלגל בתלת גלגולים264 אלו הג‘. כי הבל הוא בסוד הבל דנפיק מפומא265 דכליל בתלת266 אש ורוח מים, שהוא רזא דתלת אבהן.267 וכמו שאדם נתגלגל בתלת אבהן,268 שלש היסודות הנ“ל, ובמשה יסוד הרביעי כליל כולם.269

			אך לא די בכך. הגאון מצרף לכאן בפירושו רעיון אחר ממקום אחר בספרות תיקוני זוהר, שבו מקבילים ארבעת הנכנסים לפרדס לא ליסודות אלא לארבעת נהרות גן עדן,270 ואלה בתורם מקבילים לארבע דרכי פירוש התורה.271 זיהוי כזה הולם את דרך תיקונם על ידי ר‘ עקיבא, וכן על ידי משה והגאון מווילנא, שהרי בתורה היא גדולתם של המתקנים הללו, ובתורה היה חטאם של הקודמים. הבנת החטא והתיקון, וכן הזיהוי ההיסטורי האפשרי של אותם חוטאים לפי דעת הגאון, מצריכים התבוננות קודמת בדברי המקור הקשה מספרות התיקונים, שזה לשונו (בתרגום מארמית):

			‘ומשם יפרד והיה לארבעה ראשים‘ [בראשית ב, י], אלה הם ארבעה שנכנסו לפרדס. אחד נכנס ב‘פישון‘ שהוא פי שונה הלכות. שני בא ב‘גיחון‘ ושם הוא קבור, שנאמר בו ‘כל הולך על גחון‘ [ויקרא יא, מב]. ‘גבריאל‘, ‘גבר אל‘, עליו נאמר ‘לגבר אשר דרכו נסתרה ויסך אלוה בעדו‘ [איוב ג, כג], ולא ידע איש את קבורתו,272 עד היום הזה שהתגלה שם, וזה הוא ‘רמז‘ ו‘לחכימא ברמיזא‘.273 שלישי נכנס ב‘חדקל‘, חד קל,274 וזה לשון חדה קלה לדרשה. רביעי נכנס ב‘פרת‘ שהוא מוח, שבו פריה ורביה.275 בן זומא ובן עזאי נכנסו בקליפות התורה, ר‘ עקיבא נכנס במוח, נאמר בו276 שנכנס בשלום ויצא בשלום.277

			אין ספק שהרביעי הנכנס במוח הוא ר‘ עקיבא, שעם היצירתיות שבו (המצוינת ב‘פריה ורביה‘) מזדהה המחבר, ובוודאי גם הגאון המפרש. ובאשר לאחרים, רק בנוגע לאלישע יכולים אנו לשער לאיזה נהר נכנס, אף שהוא אינו נזכר כלל במשפט האחרון בקטע, המונה את שאר השלושה. אמנם לפי נוסח אחר, אחרי הקטע דלהלן נוספו המילים: ‘אלישע אחר נפק לתרבות רעה‘,278 אך אפשר שמשפט זה הוא השלמה מאוחרת לפי נוסח התלמוד,279 כי הוא חריג בכך שאינו מגדיר את מקום כניסת אלישע־אחר בקטגוריה של קליפה או מוח.280 נוסף על כך דומה שמקומו של אלישע צריך להיות עם הראשונים שנכנסו בקליפות, ולא אחרי ר‘ עקיבא שנכנס במוח. ומכל מקום דומה שאין זה הנוסח ששימש כאן את הגאון.

			שמו של אלישע אולי הוסתר כאן, כפי שהוסתר בתלמוד תחת הכינוי ‘אחר‘,281 ואולי אפשר למצוא רמז לכך בתיאורי הנכנס ב‘גיחון‘ בפסוקים ‘לגבר אשר דרכו נסתרה‘, ו‘לא ידע איש את קבורתו‘. אך זיהויו של אלישע עם הנכנס בגיחון נסמך גם על יסוד איתן מזה: אלישע־אחר, איש סטרא אחרא שלפי התיאור ב‘היכל הרצון‘ הזוהרי נדבק ב‘אל אחר‘, מתאים כאן גם לפי הפסוק ‘כל הולך על גחון‘, הרומז לנחש, שנתקלל בלשון ‘על גחֹנך תלך‘ (בראשית ג, יד),282 ונקרא גם הוא ‘אל אחר‘.283

			אבל זיהוי הנכנס בגיחון עם אלישע מתנגש עם אחרים שבוודאי נכנסו שמה, והם דווקא טיפוסים חיוביים. ראשון הוא המלאך גבריאל, הנזכר כאן בשמו,284 ועליו נדרש במפורש הפסוק ‘לגבר אשר דרכו נסתרה‘, והשני הוא משה רבנו, וגלגולו ברעיא מהימנא, שהרי על משה נאמר הפסוק ‘ולא ידע איש את קבורתו‘ (דברים לד, ו),285 וגלגולו האחרון נרמז בוודאי במילות ההמשך ‘עד היום הזה שהתגלה שם‘. ואולי אפשר למצוא גם בהזכרת גבריאל כאן רמז למשה, כי השם ‘גבריאל‘ מתפרש כאן כ‘גבר אל‘, הנראה כניסוח אחר של ‘איש האלהים‘, כינויו של משה.286 אין הדבר מחוור איך התיישבו זיהויים סותרים אלה אצל בעל התיקונים, ואף לא ברור איך משה, מקבל התורה, נכנס כאן רק לבחינה זו (בחינת רמז, הנחשבת כאן כאחת הקליפות), בעוד שר‘ עקיבא מתואר כיחיד שנכנס במוח התורה. אולי אפשר ליישב את הדברים בדרך גלגול נשמות, ולומר שבכל הארבעה התגלגל משה. קבורת משה ואלישע יחד באותו מקום פירושה אולי שאפילו אלישע בן אבויה זכה בנשמת משה, או לפחות בניצוץ ירוד של נשמתו, באחד מן השלבים שריצה בהם משה את עונשו. ואפשר להשוות זאת למה שמצינו במקום אחר ברעיא מהימנא, שקבורת משה היא עם ישו ומוחמד.287

			אך גם אם כוונתו של בעל תיקוני זוהר נותרת בערפולה, בכיוון זה בוודאי מפרש הגאון. הוא אינו מוצא סתירה בין ייחוס ארבעת החכמים שנכנסו לפרדס לארבע שיטות פירוש התורה לבין ייחוסם למשה. אדרבא, זיהוי זה משתלב בראייתו ההיסטורית של הגר“א, ובהגדרת החסרונות של שיטות הלימוד שנטל על עצמו לתקן, בהיותו גלגול משה והבל. הנכנסים לפרדס חטאו ב‘הצצה‘ בעץ הדעת טוב ורע. כך עשה הבל, לפי תיקוני זוהר,288 וכך עשו גם הם, גלגוליו המאוחרים, ואת זאת יש לתקן. שלא כפי תדמיתו המקובלת, הגאון מווילנא מבקש אפוא דווקא להימנע מעיון מעמיק בשכל האנושי, המכונה כאן ‘מחשבה‘, ומדיבור המכונה כאן ‘הבל‘, ובמקומם מבקש הוא לשקוע בעץ החיים, עולם האלוהות הטהורה, שאין בה טוב ורע, כפי שעשה ר‘ עקיבא, המודל לחיקוי, היחיד שהגיע אל מוח התורה. אמנם גם ר‘ עקיבא בדרכו אל המוח לא יכול היה להימנע מלעבור דרך הקליפות החוצצות, בהיות השכל, כך מסתבר, רע הכרחי, ואמצעי לזיקוק וצירוף, שבלעדיו לא ייתכן המעבר אל מעבר לו. אך ר‘ עקיבא ידע להתמודד כראוי ועשה זאת בדרך הנכונה, רק עבר בקליפות ולא התעכב, ובכך תיקן את שלושת הנכנסים לפניו, שהיו כנראה גלגולי נשמתו או אף חלקים של נפשו ושכלו.

			דברים אלה, האמורים בר‘ עקיבא, נכונים גם על משה, והם אכן באו בפירוש ‘היכל הרצון‘ בהמשך ישיר לדברים שצוטטו לעיל על גלגולי הבל ותיקונו ביד משה,289 וזה לשונו:

			וכלם נתענשו שכלם חטאו בזה שהבל הציץ [...] וכן כאן כולם הציצו כמ“ש ב“ע הציץ ומת ב“ז הציץ וכו‘.290 וענין ‘הציץ‘ הוא במחשבה חטאו כמו בהבל שכלם נכנסו לפרדס שהוא עה“ד טו“ר [= עץ הדעת טוב ורע], ושם חטא אדה“ר [= אדם הראשון] ושם מקום הטעות ‘אל תמר בו‘,291 ושם קלקל הבל במחשבה וכן אלה לא תקנו רק ר“ע [= רבי עקיבא] לבד [...] לא הציץ ותקן הכל שנכנס ויצא בשלום. שהן עאלו בקליפין דפרדס והוא נכנס במוחא292 כי קודם שמגיעין אל הקדושה צריך לעבור גו קליפין ולאצטרפא שם אבל לא לעמוד שם ולהסתכל רק דרך מעבר לבד. וכולם293 עמדו שם אדם והבל כו‘ רק אבהן וכמ“ש [= וכמו שאמר (בזוהר)] פרשת לך לך דף פג ע“א294.295

			משה מצוי אמנם בכל ארבעת נהרות גן העדן ובשיטות הפרשנות המתאימות להם וכן בכל ארבעת הנכנסים לפרדס, אבל כמו במקורו בשכבת התיקונים הזוהרית, במיוחד מצוי קברו, לדעת הגאון, בנהר גיחון, באלישע בן אבויה ובשיטת הרמז. גיחון־גחון מתאים למשה כי הוא עצמו נחש, כמו אלישע בן אבויה, אשר גם לפי פירוש הגאון מבין ארבעת הנכנסים לפרדס, אליו מכוונים דברי בעל תיקוני זוהר על אודות הנכנס לגיחון.296 אלישע זקוק במיוחד לתיקון מצד משה, ולא רק בהיותו הרשע שבארבעה אלא גם בהיותו המעולה שבהם, שכמעט עלה בידו להביא את הגאולה.

			נהר הגיחון מתאים לקבורת משה גם לפי מיתוס אחר המפותח גם הוא ברעיא מהימנא. גיחון הוא כאמור שיטת הרמז, ובשיטה זו חטא משה לפי רעיא מהימנא. הכאתו על הסלע במקום לדבר אליו מתפרשת כאן גם היא על דרך עיסוקו בתורה: במקום שפע של דברים גלויים, כראוי למשה, עסק הוא ברמז, כלומר בשיקולים שכליים שבחזקת היד, וכך הוציא מסלע התורה טיפות בלבד במקום השטף העצום שהיה מוציא לו דיבר ולא הִכה.297 וכך מובע הדבר במילותיו של הגאון בפירושו לדברי תיקוני זוהר דלעיל על הנכנס בגיחון:

			שהוא נכנס ברמז והוא גיחון ששם קבור משה כמ“ש בפ‘ [= כמו שאמר (הזוהר, כלומר רעיא מהימנא) בפרשת] כי תצא דף רע“ט ור“פ298 ‘[...] ובמחאה תניינא נפקו טיפין ואילין אינון רמיזין דחכמה רמיזין דקבלה דאינון בחגיגה ושאר מתניתין, והאי אבן לית מאן דאפיק מנה חכמה דאיהו מלגו דל“ל [= דלית לה] סוף דאיהו מוחא מלגאו (בר אנת כו‘)299 הלכה למשה מסיני‘. ור“ל300 הרמז שהוא קליפה תניינא שבו גנוז הסוד שהוא לפנים [...] והענין301 כי סוד משה הוא תורתו הלכה למשה מסיני שהוא הסוד והוא גנוז ברמז והן הגדות שהן בש“ס כמו המעשים דרבב“ח302 וסנחריב303 שהן לפי הנראה ח“ו [= חס ושלום] דברים בטלים ובהן גנוז כל האורה והתורה תורת משה כל רזין דאורייתא. וזה שבקש משה שלא יגנז הסוד באלו הדברים ולא ניתן לו. וזהו ‘מחולל מפשעינו‘304 שנעשה חול, דברים של חול, והוא בפשעינו כמ“ש [= כמו שנאמר] ‘ויתעבר ה‘ בי למענכם‘,305 וזהו ‘נבזה ולא תאר לו‘ כו‘.306 ולעתיד יתגלה הסוד שבתוכו וזהו התורה חדשה שיתגלה לעתיד. וגרם הכאת הסלע דהוא קליפה תניינא רמז כנ“ל ולכן נגזר המיתה והקבורה בצולמא דלא דיליה,307 ואין מתגלין אלא הטיפין דנפקו ע“י.308 וז“ש309 ‘ותמן הוא קבור ההוא דאתמר ביה כל הולך על גחון‘, ר“ל [= רצונו לומר] משה שהוא התנין הגדול לויתן נחש בריח.310

			נחש החיים וגבריאל

			במילים האחרונות זיהה הגאון בין משה לבין התנין והנחש. במקורות מצאנו אמנם שהמשיח מצטייר כדמות נחש (כדלהלן), ואף את זיהוי התנין הגדול עם רשב“י אפשר להעלות מדברי הזוהר,311 אך באשר למשה, לא מצאנו כזאת במפורש. זיהוי זה מסיק הגאון בהמשך מדברי רעיא מהימנא אלו (בתרגום מארמית):

			אבל אדם שהוא למעלה מכולם, נאמר בו ‘וירדו בדגת הים ובעוף השמים‘.312 והם בעלי משנה בתיבה313 תנינים, ‘התנין הגדול‘,314 ‘נחש בריח‘ [ישעיה כז, א] לעומת ‘הבריח התיכון בתוך הקרשים‘ [שמות כו, כח; ...] בינתיים הנה דג גדול אזדמן אצלו ואמר: רעיא מהימנא, ‘איתן מושבך ושים בסלע קנך‘ [במדבר כד, כא], תנא315 שמסייע לך [...] הישמר מהם, שהרי אתה כבד פה וכבד לשון [לפי שמות ד, י].316

			בפשוטו של מקור זה לא ברור אם התנין הגדול זהה באמת עם רעיא מהימנא, שהרי התנין מייצג כאן את התנאים, שרעיא מהימנא מוזהר כאן מפניהם. זיהוי זה אמנם איננו מן הנמנע אם נביא בחשבון את דמותו הנזילה והמשתנה של רעיא מהימנא בספרות תיקוני זוהר, ונוסיף כשיקול גם את הצירוף ‘הבריח התיכון‘, שמשמש כסמל לספירת תפארת, העמוד האמצעי שבספירות, ולכן משמש גם ככינוי ליעקב, המייצג באישיותו ספירה זו,317 ואם כך אפשר אולי גם להעביר כינוי זה למשה, המייצג גם הוא את אותה ספירה. אפשר גם שזיהה הגאון את אותו עמוד אמצעי עם האות ו‘ שבמילה ‘גחון‘ בפסוק דלעיל ‘כל הולך על גחון‘, שכן חישבו הראשונים ומצאו שאות זו היא אמצע התורה, ולכן אות זו כתובה בגדול (‘ואו רבתי‘) בספרי התורה.318 מכל מקום זיהוי משה והנחש אינו מפורש במקור זה שממנו שוקד הגר“א להעלותו.

			ניכר אפוא שלגאון יש עניין רב בציור משה כנחש, כי בכך מובעת זיקתו אל מי שמנוגד לו, הנחש האחר שהוא אלישע בן אבויה, זיקה שבלעדיה לא ייתכן תיקון. תיקונו של אלישע חשוב יותר מתיקונם של האחרים, ולא רק בהיותו רשע יותר מכולם, אלא בעיקר מפני שהוא גם נעלה עליהם, כי יותר מכולם כמעט הצליח לתקן את חטא אדם הראשון, החוטא הראשון בחטא (עץ) הדעת. ובלשון הגאון:

			הזהיר אותם [ר‘ עקיבא את הנכנסים לפרדס] שיעלו לעץ החיים ולא יסתכנו, והם נחתו לעה“ד טו“ר [= לעץ הדעת טוב ורע] וכלם נענשו שם. ועל היותר אחר [הוא אלישע] שירד בגיחון ששם הנחש הולך על גחון, ושם נתפתה אדה“ר ג“כ [= אדם הראשון גם כן] שלכן ישב בגיחון ק“ל שנה.319 ואלמלא לא הציצו היו מתקנים חטא אדה“ר, ואחר [הוא אלישע] יותר מכלם, ששם משה קבור התנין הגדול.320

			בהמשך מוסיף הגאון ומתאר את משה כנחש. זאת עושה הוא כדרכו בעזרת פיתוח נוסף של מוטיבים עתיקים, וביניהם המיתוס המסועף על האיילה היולדת (גם את המשיח) באמצעות נשיכת נחש בערוותה. במיתוס זה והשתלשלותו ממדרשי חז“ל ועד ספרות הזוהר והתיקונים, קבלת האר“י והשבתאות עסקתי במקומות אחרים.321

			במהלכו מזכיר הגאון (בשינוי קטן, כדלהלן) גם את הצירוף ‘חויא דחיי‘, כלומר נחש החיים. לצירוף מאלף זה, כפי שנראה להלן, משמעות רבה לתודעתו העצמית של הגאון וליחסו לשבתאות, לפיכך כדאי להתחקות בדיוק אחרי מקורותיו. אמנם הגאון עצמו מציין במפורש בפירושו ל‘היכל הרצון‘ את מקורו של הצירוף, אך ציון זה מצריך עוד עיון:

			וז“ס [= וזה סוד] ‘וראה אותו וחי‘ [את נחש הנחשת. במדבר כא, ח] שבו החיים. כמ“ש בפ‘ [= כמו שאמר בפרשת] בשלח שם בז“ח [= בזוהר חדש] שתרין חויין הן חד דחיי וחד דמותא, כמ“ש בפ‘ בראשית דף נב322 ע“א: ‘האי חוי‘[א] הוא מותא דעלמא כו‘ ואית חויא אחרא דחיי בסט‘[ר] ימינ‘[א] ותרווייהו אזלי עמיה דב“נ [= דבר נש] כו‘.323 והוא יצ“ט ויצה“ר [= יצר טוב ויצר הרע] ושניהם מצד שמאל‘.324

			במובאה השנייה, מפרשת בראשית שבזוהר, נזכר אכן ‘נחש אחר של חיים‘ (‘חויא אחרא דחיי‘), ובכל זאת אין זה מקור הצירוף אצל הגר“א, כי אין קשר בין הנחש הנזכר שם לבין המיתוסים הנרחבים של האיילה והמטה. הנחש של מובאה זו אינו אלא, כפי שמפרש גם הגר“א, יצר הטוב. הכינוי ‘נחש‘ ליצר הטוב, שלמיטב ידיעתי אינו נמצא במקומות אחרים, מופיע פה אגב כינוי זה ליצר הרע, ומכאן המילה ‘אחר‘ בצירוף ‘נחש אחר של חיים‘. הכינוי ‘נחש‘ ליצר הרע שכיח אמנם במקורות רבים, אך במאמר זוהר זה יש לו משמעות מיוחדת, כיוון שהוא קשור למעי העיוור, שכן הזוהר מתארו כמי ש‘נכנס במעי הסתום של אדם‘.325 המעי העיוור, אותו סרח עודף של מעי (appendix בלטינית), נראה כמו נחש ואינו משמש כלום, ורק גורם מוות בשעה שתוקפת אותו דלקת (בימים שעוד לא נהגו ניתוחי תוספתן). מכאן נגזר תיאורו כנחש המוות, ובזכותו מקבל זה שלעומתו את הכינוי ‘נחש החיים‘ (אפשר שדיוקו של הגאון, שהוא מחזקו בהסבר קבלי, ש‘שניהם מצד שמאל‘, בא ליישב סתירה עם המציאות, שכן מבחינה אנטומית המעי העיוור מצוי דווקא בצד ימין).

			המקור העיקרי לכינוי ‘נחש החיים‘ בפי הגאון הוא אפוא זה שבאמת מופיע ראשון במובאה דלעיל, כלומר פרשת בשלח בזוהר חדש. הכוונה למדרש הנעלם לפרשת בשלח בזוהר חדש, שהוא מאמר אחד המשתרע על דף בודד ועוסק כולו בסוד מטה משה והנחש.326 לפי קטע זה במטה משה היו שני צדדים: מצד אחד היה חקוק בו שם קדוש,327 ומצד שני היו בו סימני דין שמקורם בצד הנחש, ונותרו בו מאז שהפך המטה לנחש, כמסופר בתורה (שמות ד, ב). יתר על כן, אף בנחש עצמו היה גם צד חיים, לפי סיפור נחש הנחושת ששימש לרפואה מנשיכת נחשים (במדבר כא, ט), ולפיכך נאמר עליו כאן ש‘דין היה לרשעים וחיים לבעלי אמת‘.328 ניסוח זה קרוב אמנם לרוח דברי הגאון, אבל המשפט המצוטט מכאן ‘תרין חויין הן חד דחיי וחד דמותא‘ אינו מופיע בקטע זה, ודומה שנוצר מחיבור דברי הקטע (מדרש הנעלם על בשלח) עם דברי הזוהר במקום אחר, שבו לא נזכרו נחשים אלא ‘ממונים‘: ‘דתרין ממנן נינהו חד דחיין וחד דמותא‘.329

			כבר במאמריי הקודמים דנתי באריכות בצירוף ‘חווייא דחיי‘ ובצירוף הדומה לו ‘נחשא דחיי‘, שמצאתי בכתבי הגאון (במקום אחר) ובכתבי תלמידיו, ר‘ מנחם מנדל משקלוב ור‘ יצחק אייזיק חבר. שם הראיתי שלצירוף זה, בעיקר לפי הבנת התלמידים, משמעות רבה הנוגעת לתפיסת אישיותו של הגר“א וליחסו לשבתאות.330 לא אחזור כאן על אותם מקורות, שהובאו בפירוט ועם דיון נרחב, ואסתפק כאן בסיכום דבריי שם, בתקווה שדברי הגאון המוסברים כאן יעזרו לביסוסם, כפי שדברי התלמידים יעזרו לנו להבין את עומק כוונתו כאן. מאחר שההקבלה בין המקורות רבה (גם שם הובא הצירוף בקשר למיתוס האיילה והנחש ולעניין נחש הנחושת והמטה־נחש) מתקבל על הדעת שהתלמידים משמרים את מסורת הרב, ולא חידשו מדעתם עניין כה רגיש כמו היחס לשבתי צבי, מה שבלאו הכי קשה היה להניח.

			בכתבי התלמידים מוצאים אנו תיאורים של שני טיפוסים מנוגדים זה לזה, המתלבשים בדמויות היסטוריות מנוגדות. זוג אחד הוא קורח, איש המחלוקת הידוע, ומשה,331 הצדיק העומד מולו ומתואר גם בדמות עבד ה‘ הסובל, בעקבות תיאורי רעיא מהימנא.332 זוג אחר הוא אלישע־אחר ולעומתו ר‘ עקיבא ‘שהוא תיקן מה שקלקל אח“ר‘.333 בצד אלה אפשר לזהות גם דמות שאינה נזכרת במפורש אך מסתתרת מאחורי קורח ואלישע. היא דמותו של שבתי צבי, הרמוזה בשפע של גימטריות המכוונות לשמו, שנשאבו, כפי שיכולתי להראות, מן הספרות השבתאית והאנטי־שבתאית.

			גם מול שבתי צבי ניצבת דמות חיובית ומתקנת, והיא מתוארת במקומות אחדים בכתבים אלה כאליהו הנביא, שעתיד לשוב באחרית הימים ולבאר את דברי משה (שמו של אליהו מצוי באותיות ‘הואיל‘ שבפסוק ‘הואיל משה באר‘ [דברים א, ה]), והוא הנקרא ‘נחשא דחיי‘, או ‘חויא דחיי‘, הן בכתבי ר‘ יצחק אייזיק חבר והן בכתבי הגר“א עצמו. דמות זו מייצגת, כפי שיכולתי להראות, את הגאון מווילנא עצמו, שגם שמו היה אליהו, ותיאורה כנחש מתאים לזה שעומד נגדה, כי גם שבתי צבי מתואר כנחש. תיאור כזה נמצא גם בספרות השבתאית (השואבת מהספרות העתיקה, המקשרת בין ‘נחש‘ לבין ‘משיח‘, ואף מציינת ששתי מילים אלה שוות הן בגימטרייה),334 וגם בספרות המתנגדים, במיוחד בכתבי ר‘ יעקב עמדין, המציב מול שבתי צבי, נחש השקר, אותו עצמו ואת אביו, החכם צבי רודף השבתאים, המתואר כנחש העומד כנגד אותו נחש, משיח השקר. בכתבי הגאון ותלמידיו ירש הגר“א תפקיד זה של החכם צבי, אך שלא כבמקורו אצל ר‘ יעקב עמדין, הגאון לא רק מכלה ומבטל את שבתי צבי אלא גם מתקנו, וכולל את היסודות הטובים שבו לשם הגאולה.335

			בהנחה שתלמידי הגאון נאמנים למה ששמעו מפיו, כתביהם יסייעו להבנת פרט חשוב נוסף שמצאנו בפירוש הגר“א ל‘היכל הרצון‘, והוא נוגע לדרך תיקון השבתאות. לעיל ראינו שמקום קבורתם של משה ואלישע, המזוהה כאמור בכתבי התלמידים עם שבתי צבי, מצוי דווקא ב‘רמז‘, שאותו מזהה הגאון עם הגדות הש“ס.336 והנה גם בכתבי ר‘ יצחק אייזיק חבר מתואר משה כקבור ב‘הגדות שבתורה שבעל פה‘, ואלה דומים לזפת שבה הייתה מצופה תיבת משה (שמות ב, ג), זפת שמתאימה לכופרים, הם השבתאים, הנמשכים אחרי ‘נחש הטמא‘, ‘ובאו על התורה שלא כדרכה‘.337 הכופרים השבתאים הסתמכו על אגדות חז“ל ופירשון לפי דרכם, שהשתבשה מפני שניסו להעמיק בשכלם יותר מן המותר, בשל ההיבריס הטבוע בהם ובמשיחם, כדרך שעשו קורח ואלישע בן אבויה.338 וכך ממש ראינו גם לעיל, בפירוש ‘היכל הרצון‘, המדבר על הנכנסים לפרדס שהעמיקו יותר מדי בקליפות, הן עץ הדעת טוב ורע.

			אמנם הכופרים שיבשו את התורה והסיטוה מדרכה, אך בכל זאת יש ממש בפירושיהם, ואפשר ונכון ללמוד מהם. זו אכן דרכם של תלמידי הגאון, שלא רק נהגו כך למעשה אלא אף הצדיקו זאת להלכה: רמ“מ מורה היתר לעצמו ללמוד אף מ‘אגדות של דופי‘339 של השבתאים, בדרשו את המילה ‘דופי‘ כ‘דו־פי‘, כלומר שני פיות או שתי פנים. מול הצד הטמא מסתתר בפירושי השבתאים גם צד טהור, שאותו יש להעלות משם, וכך יצדקו דברי חז“ל ‘כל מקום שפקרו המינים תשובתן בצדן‘,340 כלומר בצדה של דרשת השבתאים עצמה יימצאו דברי אמת, הסותרת את דרכם ומשיבה על כפירתם.341

			בגיחון, הוא ‘רמז‘, קבור כזכור, לפי תיקוני זוהר, בצד משה ואלישע, גם ‘“גבריאל“, “גבר אל“, עליו נאמר “לגבר אשר דרכו נסתרה ויסך אלוה בעדו“‘.342 הגאון מפרש זאת לפי מיתוס זוהרי ידוע, שחלקיו מצויים בכל הספרות הזוהרית, על אודות הגבר גבריאל, הוא התרנגול העליון הקורא בחצי הלילה לתיקון חצות ומבשר את מיתוק הדין הקשה השורר בחציו הראשון של הלילה, ואותו דין מתמתק ומתמתק עד שנהפך לחסד בשעות הבוקר. תרנגול זה פעיל גם בליל ההיסטוריה, הוא הגלות, וקריאתו מבשרת את עלות שחר הגאולה.343

			הגאון מתעכב במיוחד על מאמר זוהרי אחד, המוסיף פרט שאינו מצוי בשאר המקורות: בחצות הלילה אצבעותיו של גבריאל הן אכן אצבעות תרנגול, אך עם עלות השחר מתאחדות הן ונראות כמו טלפי עגל.344 וכך מפרש זאת הגאון:

			והעניין הוא כי חילוק האצבעות הוא מורה על אחיזת ס“א345 ולכן בלילה הוא שס“א יש לו אחיזה למעלה והוא במידת הגבורה כידוע והוא בגבריאל346 כמ“ש [= כמו שאמרנו] לעיל, שלכן הוא באצבעין כתרנגול.347 וביום שאז יוצא חוט החסד348 והוא נכלל בחסד כידוע, נתחבר הרגלין ונעשה טלפין. ואעפ“כ [= ואף על פי כן] יש סדק בין הטלפין על אחיזתם מעט.349 והוא גבר והוא שור שעליו נאמר ‘ככף רגל עגל‘ [יחזקאל א, ז]. כמ“ש [= כמו שאמרו (חז“ל)] בקש יחזקאל והפכו לכרוב שלא יזכר מעשה עגל.350

			גם תיאור זה יכול בקלות להתפרש על שבתי צבי, אם נזהה אותו, לפי כתבי תלמידי הגאון, עם אלישע בן אבויה, שכזכור נקבר בגיחון עם גבריאל. מכאן נוכל לנסות לשער עוד בשאלת יחסו של הגאון כלפיו: בשורתו הראשונה של שבתי צבי ניבאה אולי את קרבת הגאולה, שהרי אף אז היה הוא בבחינת המלאך גבריאל, אבל אז היה עדיין אחוז גם בסטרא אחרא, כמו השדים שרגליהם רגלי תרנגול. אך במרוצת מאות השנים מאז מיתתו נתקנה נשמתו של שבתי, אולי גם באישיותו של הגאון, ורגליו נהפכו לרגלי עגל, שהן אמנם כרגלי חיות המרכבה, אך בכל זאת יש בהן עדיין יסוד רע, בהיותן מזכירות את מעשה העגל במדבר. יש צורך אפוא להפכו לכרוב ולא להזכיר את שמו.

			עניין אחרון זה נוגע גם למדיניות ההסתרה שיש לנקוט בנושא השבתאות. מידת הסודיות המדויקת הנדרשת לעטיפת נושא זה השתנתה בקרב חכמי ישראל, ושנויה הייתה במחלוקת גם בין תלמידי הגר“א. הגאון עצמו נמנע אף מלרמוז בכתביו לשמו של שבתי צבי, ואת כוונתו למדנו בעיקר בהשוואת דבריו לדברי התלמידים שלא נמנעו מכך. אפשר אף שסודיות זו רמוזה לדעת הגאון בפסוק מאיוב הנדרש כאן על גבריאל: ‘לגבר אשר דרכו נסתרה‘. פסוק זה אגב שגור היה גם בפי השבתאים כדי לציין את עניינו של שבתי צבי, שדרכיו היו נסתרות מהם, ואף ממנו עצמו.351

			תוספת בשעת ההגהה: על משיחיותו של הגאון כמי שכולל את התורה ראה גם במאמרה של רואי, הנ"ל בעמ' 89 הערה 3. עניין זה מוצא עוד אישור מעניין בעדותו של ר' ישראל משקלוב, בהקדמת פאת השולחן (הובא אצל אריה מורגנשטרן, דוחקי הקץ, ירושלים תשע"ה, עמ' 221): 'אח"כ אמר [הגר"א] כי ב"ה כל התורה כלה שנתנה בסיני ידעה לתכליתה [...] רק שני דברים חמורים בסתרי תורה שבזוהר היו מוקשי' אצלו. ואמר לפניו איה מקומם. ואלו הוי ידע מי שיודעם הי' הולך ברגליו אליו וממתין בזה על משיח צדקנו'.

			
				
					228	‘תלמידי הגר“א, השבתאות והנקודה היהודית‘ (להלן, פרק ז, עמ‘ 174-121); ‘צדקת הצדיק: יחס הגאון מווילנא וחוגו כלפי השבתאות‘ (להלן, פרק ח, עמ‘ 282-175); ‘נבואתו של השבתאי ר‘ העשיל צורף מווילנא בכתבי ר‘ מנחם מנדל משקלוב תלמיד הגאון מווילנא ומייסד היישוב האשכנזי בירושלים‘ (להלן, פרק ט, עמ‘ 362-283).

				

				
					229	‘צדקת הצדיק‘ (לעיל, הערה 1), עמ‘ 197-196. שם, עמ‘ 195-191, הצבעתי גם על יחסו המקל של חוג הגר“א כלפי השבתאות של ספר ‘אור ישראל‘, עמדתי על מנהגים ממקור שבתאי בקרב תלמידיו, ועוד.

				

				
					230	שם, עמ‘ 273-258. אגב, המחקרים שפורסמו בעת האחרונה בידי חוקרים העוסקים בתורת הגאון ובמשיחיות שלו אינם משתמשים שימוש אמתי במחקריי אלו ואינם מנסים להתמודד עם גודל המשמעות העולה מהם, גם כשאינם חולקים על נכונותם. רוב החוקרים גם ממעטים בכלל להשתמש בכתבי הקבלה הקשים להבנה של הגר“א ותלמידיו, אף שזה המקום הנכון לחפש את צפונות הלב של המקובלים.

				

				
					231	‘תלמידי הגר“א‘ (לעיל, הערה 1), עמ‘ 216, 133-132. 

				

				
					232	זוהר ח“ב, רנד ע“ב — רנה ע“א. חטיבת היכלות נוספת מצויה בזוהר בפרשת בראשית.

				

				
					233	מן הביבליוגרפיה העצומה על סיפור זה אציין שלושה פריטים: יהודה ליבס, חטאו של אלישע, ארבעה שנכנסו לפרדס וטבעה של המיסטיקה התלמודית, ירושלים תש“ן; Moshe Idel, ‘PaRDeS: Some Reflections on Kabbalistic Hermeneutics’, John J. Collins & Michael Fishbane (eds.), Death, Ecstasy and Other Worldly Journeys, Albany 1995, pp. 245–264; Moshe Idel, Absorbing Perfections, New Haven – London 2002, pp. 429–437 (‘Appendix I – Pardes: The Fourfold Method of Interpretation‘)

				

				
					234	על פרקים במיתוס זה נכתבה ספרות עצומה, ועדיין חסר חיבור כולל על התפתחותו ועל מעמדו המרכזי בתודעת היהדות. לענייננו ראה ‘טיהור המחשבה, תורת הגלגול ומות המלכים‘, נספח למאמרי ‘כיצד נתחבר ספר הזוהר‘, יוסף דן (עורך), ספר הזוהר ודורו: דברי הכנס הבינלאומי השלישי לתולדות המיסטיקה היהודית (מחקרי ירושלים במחשבת ישראל, ח), ירושלים תשמ“ט, עמ‘ 66–68, וכן באתר שלי.

				

				
					235	גם על מיתוס מלכי אדום ומקורותיו נכתב הרבה. לענייננו ראה שם. וראה ‘המקורות לרעיון מיתת המלכים‘, נספח למאמרי ‘המשיח של הזוהר — לדמותו המשיחית של ר‘ שמעון בר יוחאי‘, שמואל ראם (עורך), הרעיון המשיחי בישראל: יום עיון לרגל מלאת שמונים שנה לגרשם שלום, ירושלים תשמ“ב, עמ‘ 219–221, וכן באתר שלי. וראה אסתר ליבס, ‘קורדובירו והאר“י — בחינה מחודשת של מיתוס מות מלכי אדום‘, נדפס כאחד המבואות לספרו של ר‘ משה קורדובירו, מעיין עין יעקב: המעיין הרביעי מספר אלימה, ההדירה ברכה זק, באר שבע תשס“ט, עמ‘ לב–ס.

				

				
					236	בימי האר“י נדפס הזוהר על רות בספר יסוד שירים, טיהונגן ש“ך (בספר זה לא מצוין השם ‘זוהר‘), והקטע המדובר נמצא שם בדף הלפני אחרון (הספר בלא מספרי עמודים), ובמהדורה שנייה של אותו הספר, דפוס ונציה שכ“ד (כאן כותרת הספר היא ‘מדרש הנעלם על מגלת רות‘. מהדורה זו התפרסמה שוב בהוצאה פקסימילית בידי דניאל אברמס ליום חתונתו, ירושלים תשנ“ב), כט ע“א, ולפי אוצר הספרים גם בקרקוב שכ“ט (אך לפי דעת אברמס, בדברי המבוא לפקסימיליה הנ“ל, דפוס זה כנראה לא היה). אך האר“י השתמש כנראה לא בספר מודפס אלא בכתב יד (ראה להלן, הערה 16). זוהר רות נדפס מאוחר יותר גם בתוך ספר זוהר חדש (אמנם לא בדפוס הראשון של ספר זה), ובמהדורת זוהר חדש של מוסד הרב קוק (ירושלים תשי“ג) נמצא הקטע בדף פט טורים ג–ד.

				

				
					237	שער מאמרי רשב“י, ירושלים תשי“ט, סה–סז. על פירוש זה ראה יוסף אביב“י, קבלת האר“י, ירושלים תשס“ח, עמ‘ 86–88. על כל פירושי הזוהר של האר“י בשלב זה של התפתחות קבלתו כותב אביב“י שם, עמ‘ 77–97.

				

				
					238	שער מאמרי רשב“י (לעיל, הערה 10), סה טור ד.

				

				
					239	שם, סו טור ב.

				

				
					240	במאמרי ‘כיוונים חדשים בחקר הקבלה‘, פעמים 50 (תשנ“ב), עמ‘ 164–165 והערה 47, וכן באתר שלי.

				

				
					241	‘נד‘ היא בוודאי טעות דפוס.

				

				
					242	הביטוי ‘הרוגי מלכות‘ מתפרש בשני אופנים מנוגדים ומשלימים זה את זה: הרוגים לשם מלכות, מלכות שמים, היא השכינה, וגם הרוגים על ידי מלכות הרשעה, שאינה רק מלכות רומי אלא גם סטרא אחרא.

				

				
					243	רמז לכך מצוי במשפט ‘וקנו למלכות שמים‘. כך הוא הנוסח שהאר“י מצטט, בוודאי מתוך כתב יד, כי הנוסח בדפוס טיהונגן (לעיל, הערה 9) הוא ‘נקין למלכות שמים‘, ובדפוס ונציה, כט ע“א: ‘נהוו למלכות שמים‘, וכך גם במהדורות זוהר חדש.

				

				
					244	הדפוס הראשון הוא היכלות הזוהר עם ביאור הגר“א, קניגסברג תרי“ז. בפעם השנייה נדפס החיבור עם שאר פירושי הזוהר של הגר“א (למעט הפירוש על תיקוני זוהר) בספר יהל אור, וילנא תרמ“ב, ושוב וילנא תרע“ג (דפוס צילום ירושלים תשל“ב. משם אצטט להלן), ספר ‘יהל אור‘ נדפס גם בהוצאת אידרא, ירושלים תשמ“ו. בעת האחרונה נדפס הפירוש בספר היכלות הזוהר (עם תיקונים מכתב יד ופירוש על השער השביעי מאת יצחק אייזיק חבר), ירושלים תשס“ו. כתב יד של ספר זה, ‘היכלות הזוהר עם פירוש הגאון‘, יצא לאור בהוצאה פקסימילית בשם ספר היכלות, ירושלים תש“ל.

				

				
					245	על שכבה זו ויחסה אל ההלכה ראה במאמרי ‘הזוהר והתיקונים — מרנסנס למהפכה‘, רונית מרוז (עורכת), חידושי זוהר: מחקרים חדשים בספרות הזוהר (תעודה, כא–כב), תל אביב תשס“ז, עמ‘ 251–301, וכן באתר שלי.

				

				
					246	גם על כך, ועל ההבדל שבדרך המיסטית בין גוף הזוהר לספרות התיקונים, הרחבתי את הדיבור שם.

				

				
					247	ראה מאמרי ‘המשיח של הזוהר‘ (לעיל, הערה 8), עמ‘ 106–107 (בסביבות הערה 75).

				

				
					248	ראה מאמרי ‘הזוהר והתיקונים‘ (לעיל, הערה 18). וראה עמוס גולדרייך, ‘בירורים בראייתו העצמית של בעל תיקוני הזוהר‘, מיכל אורון ועמוס גולדרייך (עורכים), משואות: מחקרים בספרות הקבלה ובמחשבת ישראל מוקדשים לזכרו של פרופ‘ אפרים גוטליב ז“ל, ירושלים תשנ“ד, עמ‘ 459–496.

				

				
					249	ראה ‘איגרת נתן העזתי על שבתי צבי והמרתו‘, גרשם שלום, מחקרים ומקורות לתולדות השבתאות וגלגוליה, ירושלים תשל“ד, עמ‘ 241–243. נתן העזתי מביע שם בחדות את ההבדל בין משה רבנו ההיסטורי לבין גיבור החיבור רעיא מהימנא, בדברו על ‘האיש שהיה בזמנו נקרא רעיא מהימנא לפי שהיה מגולגל בו נשמת מרע“ה [= משה רבנו עליו השלום] וזה ברור לרגיל בספר זה‘. נתן העזתי מסתמך שם בעיקר על זוהר ח“ג, רפב, שממנו מרבה לצטט גם הגאון בפירושו על ‘היכל הרצון‘.

				

				
					250	ראה ישעיה תשבי, ‘התסיסה המשיחית בחוגו של משה חיים לוצאטו לאורם של כתובה ושירים משיחיים‘, הנ“ל, חקרי קבלה ושלוחותיה, ג, ירושלים תשנ“ג, עמ‘ 729–755. הכתובה של משה לוצאטו וציפורה כלתו היא גם כתובה בין משה רבנו לאשתו ציפורה, המייצגת את השכינה. וראה גם לפי מפתח העניינים שם בסוף הכרך, ערך ‘משיח‘, וערכי משנה ‘משה ושני המשיחים‘ ו‘משה כמשיח‘.

				

				
					251	ראה הנ“ל, ‘דרכי הפצתם של כתבי קבלה לרמח“ל בפולין ובליטא‘, חקרי קבלה ושלוחותיה (שם), עמ‘ 937–938.

				

				
					252	לפרטים ראה מאמרי ‘הזוהר והתיקונים‘ (לעיל, הערה 18), ושם הראיתי של‘הלכה למשה מסיני‘ (צירוף תלמודי שכיח. ראה למשל שבת כח ע“ב) נודעת בספרות תיקוני זוהר גם משמעות מיסטית וארוטית.

				

				
					253	כך עולה למשל מהקדמתו של ר‘ חיים מוולוז‘ין, גדול תלמידי הגאון, לפירושו של הגר“א על 'ספרא דצניעותא'. וראה מעוז כהנא, מפראג לפרשבורג: כתיבה הלכתית בעולם משתנה, מ‘הנודע ביהודה‘ אל ה‘חת“ם סופר‘ 1730–1839, עבודת דוקטור, בהדרכת מיכאל סילבר, האוניברסיטה העברית בירושלים, תש“ע, עמ‘ 113–121.

				

				
					254	רוב תיקון ס“ט מספר תיקוני זוהר מוקדש לנושא גלגוליהם של אדם הראשון, קין והבל. בקבלת האר“י מצוי העניין בשער הגלגולים, הקדמה לה.

				

				
					255	על ההבל בגוף הזוהר ראה מאמרי ‘זוהר וארוס‘, אלפיים 9 (תשנ“ד), עמ‘ 67–119, וכן באתר שלי. וראה זלי גורביץ‘, חשבונו של קהלת, תל אביב תשס“ח. לביקורתי על ספר זה ראה ‘קהלת שלנו‘, מקור ראשון, מוסף שבת, י“ט בשבט תשס“ט (13.2.2009), עמ‘ 10–11, 14, וכן באתר שלי.

				

				
					256	תיקוני זוהר, תיקון סט, קג ע“ב (מהדורת מוסד הרב קוק, ה‘ באייר תש“ח). על עניין זה מרחיבה ומעמיקה תלמידתי ביטי רואי בעבודת הדוקטור שלה. ראה ביטי רואי, מיתוס השכינה בספרות תיקוני הזוהר, עבודת דוקטור, בהדרכת צבי מארק, אוניברסיטת בר־אילן, רמת גן תשע“ב.

				

				
					257	קהלת ח, יד. זוהר ח“ב, רנד ע“ב.

				

				
					258	ראה במאמרי ‘De Natura Dei — על המיתוס היהודי וגלגולו‘, עלילות אלהים, ירושלים תשס“ט, עמ‘ 71 והערה 55, וכן באתר שלי.

				

				
					259	ראה סנהדרין פו ע“א: ‘וכולהו אליבא דר‘ עקיבא‘.

				

				
					260	ראה ‘המיתוס היהודי וגלגולו‘ (לעיל, הערה 31), עמ‘ 63–71. לפי תיאורי שם, לעומת משה, המייצג את הצדק המקובל, ר‘ עקיבא מייצג כבר במדרשי חז“ל בחינה נעלה יותר, שאפשר לראותה כבחינת ‘הבל‘ על משמעויותיו השונות.

				

				
					261	באור ההיכלות לגאון, יהל אור, וילנא תרע“ג (דפוס הצילום ירושלים תשל“ב), לא טור א: ‘ועקיבא אותיות יעקב ועל כן כל העשרה נתייחסו על שמו של ר“ע [= ר‘ עקיבא] וחביריו שהוא אב לכלם‘.

				

				
					262	חגיגה יד ע“ב.

				

				
					263	זוהר ח“ב, רנד ע“ב. ייחוס המים לר‘ עקיבא לא נזכר במפורש, אך זה היסוד הנותר, והוא מתאים לר‘ עקיבא, שהתרה בנכנסים ‘אל תאמרו מים מים‘ (חגיגה יד ע“ב).

				

				
					264	כלומר: כי התגלגל בשלושה גלגולים. כך נאמר בספרות תיקוני זוהר על הבל (למשל תיקון סט, קי ע“א). אפשר לאדם להתגלגל שלוש פעמים, לפי הפסוק ‘הן כל אלה יפעל אל פעמים שלוש עם גבר. להשיב נפשו מני שחת לאור באור החיים‘ (איוב לג, כט–ל. תיקון כא, נו ע“א. דומה שלכך רמז גם הרמב“ן בפירושו לאיוב בפסוק זה, באמרו ‘יתכן שכך היא המדה‘). אמנם לפי מקורות מסוימים ייתכן גם גלגול רביעי (ראה תיקון ע, קלח ע“א) והוא מתאים כאן לגלגולו של ר‘ עקיבא המתקן את שלושת הנכנסים לפניו.

				

				
					265	= הבל שיוצא מן הפה. לשון הזוהר ח“ג, מז ע“ב: ‘על הבל מתקיים עלמא, דאלמלא לא הוה הבל דנפיק מפומא, לא אתקיים בר נש אפילו שעתא חדא‘.

				

				
					266	= שנכלל בשלושה. והם שלושת היסודות המתאימים לנכנסים לפרדס לפי ‘היכל הרצון‘.

				

				
					267	= שהוא סוד שלושת האבות. לפי הקבלה אברהם קשור למים (חסד), יצחק לאש (דין) ויעקב לרוח (תפארת).

				

				
					268	אדם הראשון התגלגל בשלושת האבות לפי תיקוני זוהר, תיקון סט, קי ע“א, ועוד.

				

				
					269	יהל אור (לעיל, הערה 34), כח טור ב.

				

				
					270	לפי בראשית ב, י–יד.

				

				
					271	יש בכך כמובן הקבלה ברורה לפירוש המילה ‘פרדס‘ כראשי תיבות של ארבע דרכי הלימוד: פשט, רמז, דרש וסוד, אשר נזכר לראשונה בכתביו העבריים של ר‘ משה די ליאון, שלפי עדותו אף כתב ספר שלם העוסק בכך (דברי רמד“ל הובאו בתוך גרשם שלום, ‘משמעותה של התורה במיסטיקה היהודית‘, פרקי יסוד בהבנת הקבלה וסמליה, ירושלים תשל“ו, עמ‘ 60). ‘פרדס‘ כנוטריקון לציון שיטות הפרשנות אינו נמצא כלל בשכבת גוף הזוהר, אך קיים בשכבת התיקונים: במקום אחד (זוהר חדש [לעיל, הערה 9], קב טור ד, תיקונים) כראשי תיבות של ‘פשט ראיה סוד דאורייתא‘, ובמקום אחר (שם, קז טור ג, תיקונים) כ‘פשט ראיה דרשה סוד‘. עוד ראה הכתבים העבריים של בעל תקוני זהר ורעיא מהימנא (מהדורת אפרים גוטליב, ירושלים תשס“ג, עמ‘ 38). במקום הנדון בפנים מדובר בארבעת הנכנסים לפרדס ולא בארבע אותיות המילה ‘פרדס‘, וארבע הדרכים הנדונות כאן — הלכה, רמז, דרשה ומוח — מקבילות לפשט, רמז, דרשה וסוד רק באופן חלקי. על שיטות מרובעות של דרכי פירוש התורה בחוג הזוהר ומקורותיהם ראה שלום, ‘משמעותה של התורה‘ (לעיל בהערה זו), עמ‘ 52–66. וראה עודד ישראלי, פרשנות הסוד וסוד הפרשנות: מגמות מדרשיות והרמנויטיות ב‘סבא דמשפטים‘ שבזוהר, לוס אנג‘לס תשס“ה, פרק רביעי.

				

				
					272	המקור הזוהרי מנסח גם זאת בארמית, וניסוחו הוא תרגום של דברים לד, ו.

				

				
					273	= לחכם ברמז. מקורו ב‘אלפא ביתא דבן סירא‘ (ועוד). ראה עלי יסיף, סיפורי בן סירא בימי הביניים, ירושלים תשמ“ה, עמ‘ 272. צירוף זה פירושו במקורו די לחכם ברמז כדי להבין, אך בדברי רעיא מהימנא פירושו החכם (שהוא משה, כפי שנראה) גנוז בתוך הרמז.

				

				
					274	ברכות נט ע“ב: ‘מאי חדקל אמר רב אשי שמימיו חדין וקלין מאי פרת שמימיו פרין ורבין‘.

				

				
					275	ראה בהערה הקודמת. לדעת הזוהר במוח מקור הזרע, והוא כמובן גם מקור לחידושי תורה.

				

				
					276	חגיגה טו ע“ב: ‘רבי עקיבא עלה בשלום וירד בשלום‘.

				

				
					277	זוהר ח“א, כו ע“ב. הקטע שייך לשכבת תיקוני זוהר (כך הוא כידוע בדפים כב ע“א — כט ע“א). ובמקור (לפי נוסח הדפוס הראשון, מנטובה שי“ח): ‘ומשם יפרד והיה לארבעה ראשים אלין אינון ארבעה דנכנסו לפרדס חד עאל בפישו“ן דאיהו פי שונה הלכות. תניינא עאל בגיחו“ן ותמן הוא קבור ההוא דאתמר ביה כל הולך על גחון גבריא“ל גב“ר א“ל, עליה אתמר לגבר אשר דרכו נסתרה ויסך אלוה בעדו, ולא ידע גבר ית קבורתיה עד יומא הדין דאתגלייא תמן ודא איהו רמז ולחכימ‘ ברמיזא תליתאה עאל בחדק“ל חד קל ודא לישנא חדידא קלא לדרשא. רביעאה עאל בפר“ת דאיהו מוחא דביה פריה ורביה. בן זומא ובן עזאי עאלו בקליפין דאורייתא הוו לקאן בהון. ר‘ עקיבא עאל במוחא אתמר ביה דעאל בשלם ונפק בשלם‘.

				

				
					278	כך בזוהר (דפוס קרימונה שי“ט) ח"א, לד טור קלד.

				

				
					279	חגיגה טו ע“א: ‘נפק אחר לתרבות רעה‘.

				

				
					280	על תורתו של אלישע־אחר כמורכבת ממוח ומקליפה אפשר ללמוד מדברי הגמרא על אודות הלימוד שספג ר‘ מאיר ממורו אלישע: ‘רבי מאיר רמון מצא תוכו אכל קליפתו זרק‘. חגיגה טו ע“ב.

				

				
					281	על כינוי זה ראה חטאו של אלישע (לעיל, הערה 6), פרק שלישי.

				

				
					282	כך במפורש במקבילה למאמר זה בתיקון נד, פח ע“א: ‘מסטרא דשמאלא נחש דאתמר ביה “כל הולך על גחון“‘.

				

				
					283	זוהר ח“א, כט ע“א (שייך לשכבת התיקונים), ועוד.

				

				
					284	בדרשה קודמת, כמה שורות לפני דרשה זו (זוהר ח“א, כו ע“ב), כל אחד מארבעת נהרות גן העדן מקביל לאחד המלאכים, והנהר השני, גיחון, הוא נהרו של גבריאל. ואולי זיהוי זה נמשך גם לדרשתנו, אף שבה אין נזכרים מלאכים אחרים.

				

				
					285	במקבילה שם (תיקון נד, פח ע“ב) נוסף רמז: ‘גיחון גי חון, ההוא דאתמר ביה “ויקבור אותו בגי“ (דברים לד, ו)‘.

				

				
					286	דברים לג, א; יהושע יד, ו; תהלים צ, א; דברי הימים א כג, יד; דברי הימים ב ל, טז.

				

				
					287	זוהר ח“ג, רפב ע“א. השמות ישו ומוחמד נשמטו בדפוס מפני הצנזורה. ראה שלום, מחקרים ומקורות (לעיל, הערה 22), עמ‘ 242 והערה 50.

				

				
					288	תיקוני זוהר, תיקון סט, קב ע“א.

				

				
					289	לעיל, ליד הערה 42.

				

				
					290	= כמו שאמרו, בן עזאי הציץ ומת בן זומא הציץ ונפגע. חגיגה יד ע“ב.

				

				
					291	שמות כג, כא. ודרשו חז“ל: ‘אל תמירני בו‘. סנהדרין לח ע“ב. ועל המרה כזאת פורשו דברי אלישע בן אבויה על שתי הרשויות. חגיגה טו ע“א.

				

				
					292	ראה לעיל, ליד הערה 51.

				

				
					293	נוספה כאן המילה (לא) בסוגריים, והיא מיותרת, כי לפי המשפט הקודם אין מדובר על עמידה בניסיון אלא על עמידה במקום שאין לעמוד בו.

				

				
					294	שם מסופר על הניסיונות שהתנסו אדם ונוח ולא עמדו בהם, והאבות נצרכו להם גם כן ועמדו בהם. וראה ‘זוהר וארוס‘ (לעיל, הערה 28), עמ‘ 101 והערה 217.

				

				
					295	יהל אור (לעיל, הערה 34), כח טורים ב–ג.

				

				
					296	שם, כט טורים ב–ג.

				

				
					297	על כך ראה במאמרי 'הזוהר והתיקונים' (לעיל, הערה 18).

				

				
					298	בדפים אלו, השייכים לחיבור רעיא מהימנא, נפרש הפירוש דלעיל בדבר חטא משה.

				

				
					299	= ובהכאה שנייה [על הסלע] יצאו טיפות, ואלו הן רמזים של חכמה, רמזים של קבלה שהם בחגיגה [הכוונה למעשה ארבעה שנכנסו לפרדס המצוי בתלמוד במסכת חגיגה] ושאר משניות [‘מתניתין‘ פירושו בשכבת תיקוני זוהר כל הספרות התלמודית]. ואותה אבן אין מי שמוציא ממנה חכמה שאין לה סוף שהוא המוח בפנים, אלא אתה. הסוגריים מצויים במקור ומעידים על השלמה בידי מעתיק.

				

				
					300	= ורצונו לומר. כאן מתחיל פירושו של הגאון על דברי רעיא מהימנא.

				

				
					301	לפני מילה זו צוטט עוד קטע מרעיא מהימנא העוסק בגורלו של משה.

				

				
					302	דרבה בר בר חנה. ראה בבא בתרא עג ע“ב. סיפורי רבה בר בר חנה שימשו יסוד לדרשות מיסטיות רבות.

				

				
					303	ראה סנהדרין צד–צו.

				

				
					304	ישעיה נג, ה. פסוק זה, ואחרים השייכים לפרשת עבד ה‘, נדרשים בקטע מרעיא מהימנא שהגאון ציטט קודם לכן. דברי רעיא מהימנא אלו מתפרשים על המרתו של שבתי צבי באיגרתו של נתן העזתי (לעיל, הערה 22).

				

				
					305	דברים ג, כו. פסוק זה נתפרש על גלגולו (עיבורו) של משה, והאר“י דרשו על עצמו ועל ייסוריו ומותו. על כך ראה במאמרי ‘“תרין אורזילין דאיילתא“ — דרשתו הסודית של האר“י לפני מותו‘, רחל אליאור ויהודה ליבס (עורכים), קבלת האר“י (מחקרי ירושלים במחשבת ישראל, י), ירושלים תשנ“ב, עמ‘ 113–126, וכן באתר שלי.

				

				
					306	ישעיה נג, ג. עוד אחד מפסוקי עבד ה‘ שנדרש שם ברעיא מהימנא.

				

				
					307	= בצלם שאינו שלו. לשון רעיא מהימנא שם לתיאור מצבו השפל של משה, וכך הוא מתואר גם אצל ר‘ יצחק אייזיק חבר. ראה 'תלמידי הגר“א' (לעיל, הערה 1), עמ‘ 284 והערה 253. השבתאים השתמשו בצירוף זה לתאר את מעמדו של שבתי צבי אחרי ההמרה. ראה בספרי סוד האמונה השבתאית, ירושלים תשנ“ה, עמ‘ 180 והערה 86.

				

				
					308	= על ידו. הטיפין, שהם רמזי התורה, שיצאו על ידי הכאת הסלע, הם הבחינה היחידה של התורה המתגלית בעת הגלות.

				

				
					309	= וזה שאמר. ראה לעיל, לפני הערה 45.

				

				
					310	יהל אור (לעיל, הערה 34), כח טור ד — כט טור א.

				

				
					311	ראה במאמרי ‘מרעיש הארץ: יחידותו של רשב“י‘, חביבה פדיה ואפרים מאיר (עורכים), יהדות: סוגיות, קטעים, פנים, זהויות — ספר רבקה, באר שבע תשס“ז, עמ‘ 337–357, וכן באתר שלי.

				

				
					312	בראשית א, כח. ושם: ‘ורדו‘.

				

				
					313	משמעותה של מילה זו (שהושמטה בדפוסים מאוחרים) אינה ברורה כאן. ואולי הכוונה שהתיבה, כלומר המילה, ‘מתניתין‘ היא מלשון ‘תנין‘.

				

				
					314	יחזקאל כט, ג: ‘התנים הגדול‘.

				

				
					315	במקור ‘תניא‘, אותיות ‘איתן‘.

				

				
					316	זוהר ח“ג, רעח ע“ב, רעיא מהימנא. ובמקור, לפי נוסח דפוס מנטובה: ‘אבל אדם [בדפוסים מאוחרים נוסף: דאינון מארי קבלה] דאיהו לעילא מכלהו אתמר ביה וירדו בדגת הים ובעוף השמים ואינון מארי מתניתין בתיבה תניניא התנין הגדול נחש בריח לקבל הבריח התיכון בתוך הקרשים [...] אדהכי הא נונא רבא אזדמן לגביה ואמר רעיא מהימנא איתן מושבך ושים בסלע קנך תניא דמסייע לך [...] אסתמר מנייהו, דהא אנת כבד פה וכבד לשון‘.

				

				
					317	זוהר ח“א, קמח ע“ב; ח“ב, קעה ע“ב, ועוד.

				

				
					318	קידושין ל ע“א: ‘לפיכך נקראו ראשונים סופרים שהיו סופרים כל האותיות שבתורה שהיו אומרים וא“ו דגחון חציין של אותיות של ספר תורה‘. וראה מנחת שי על אתר (ויקרא יא, מב).

				

				
					319	נראה כחיבור של שני מדרשים: א) ‘באחד בשבת נכנס אדם במימי גיחון העליון עד שהמים הגיעו עד צוארו והיה מתענה שבע שבתות ימים‘ (פרקי דרבי אליעזר, פרק כ); ב) ‘אדם הראשון חסיד גדול היה, כיון שראה שנקנסה מיתה על ידו ישב בתענית מאה ושלושים שנה‘ (עירובין יח ע“ב. וראה גם בראשית רבה כד).

				

				
					320	יהל אור (לעיל, הערה 34), כט טור ד.

				

				
					321	ראה ‘תרין אורזילין‘ (לעיל, הערה 78), עמ‘ 126–148 (פרק ב), 166–167 (נספח א). אשר לפיתוחים השבתאיים של עניין זה ראה סוד האמונה השבתאית (לעיל, הערה 80), עמ‘ 172–182, 280.

				

				
					322	בטעות נדפס כאן ‘כב‘ במקום ‘נב‘.

				

				
					323	= נחש זה הוא מות העולם [...] ויש נחש אחר של חיים בצד ימין, ושניהם הולכים עם האדם.

				

				
					324	יהל אור (לעיל, הערה 34), לה טור ג.

				

				
					325	במקור: ‘והוא עאל במעוי דסתים דבר נש‘.

				

				
					326	זוהר חדש (לעיל, הערה 9), ל טור ב — לא טור א. סגנון הקטע שונה מהרגיל בספרות הזוהרית על חלקיה השונים (כולל מדרש הנעלם), ודומה שמקורו אף איננו בית מדרשו של ר‘ יוסף אנג‘לט, האחראי לקטעים רבים אחרים שנדפסו בזוהר חדש על התורה. ראה רונית מרוז, ‘ר‘ יוסף אנג‘לט וכתביו ה“זוהריים“‘, חידושי זוהר (לעיל, הערה 18), עמ‘ 303–404. מרוז מציינת (ובדין) שהקטע הקודם, זוהר בשלח, זוהר חדש, ל טור א — טור ב, שייך לאנג‘לט, והיא נמנעת מלציין זאת בעניין הקטע ממדרש הנעלם על בשלח. שם, עמ‘ 306.

				

				
					327	לשם הקדוש החקוק על המטה יש מקורות רבים. ראה למשל תרגום ירושלמי לשמות ב, כא.

				

				
					328	במקור, זוהר חדש, ל טור ג: ‘דינא הוא לחייביא וחיין למארי קשוט‘.

				

				
					329	זוהר ח“א, יד ע“א. ובתרגום: שני ממונים הם, אחד של חיים ואחד של מוות.

				

				
					330	‘צדקת הצדיק‘ (לעיל, הערה 1), עמ‘ 282-175, ובעיקר ליד הערה 187; תלמידי הגר“א (לעיל, הערה 1), עמ‘ 174-121.

				

				
					331	ראה 'צדקת הצדיק' (לעיל, הערה 1), עמ‘ וליד הערה 325.

				

				
					332	ראה לעיל, ליד הערה 89.

				

				
					333	‘צדקת הצדיק‘ (לעיל, הערה 1), ליד הערה 180.

				

				
					334	על תיאורי המשיח כנחש בספרות השבתאית ומקורותיהם ראה סוד האמונה השבתאית (לעיל, הערה 80), עמ‘ 172–182, 383–389.

				

				
					335	‘צדקת הצדיק‘ (לעיל, הערה 1), עמ‘ 231-204; ‘תלמידי הגר“א‘ (לעיל, הערה 1), עמ‘ 174-167. על שני הנחשים אצל ר‘ יעקב עמדין ראה במאמרי ‘משיחיותו של ר‘ יעקב עמדין ויחסו לשבתאות‘, סוד האמונה השבתאית (לעיל, הערה 80), עמ‘ 205–206.

				

				
					336	לעיל, ליד הערה 82.

				

				
					337	‘תלמידי הגר“א‘ (לעיל, הערה 1), ליד הערה 252.

				

				
					338	‘צדקת הצדיק‘ (לעיל, הערה 1), עמ‘ 224-223. 

				

				
					339	ראה סנהדרין צט ע“ב.

				

				
					340	סנהדרין לח ע“ב.

				

				
					341	‘תלמידי הגר“א‘ (לעיל, הערה 1), ליד הערה 61.

				

				
					342	לעיל, ליד הערה 45.

				

				
					343	על התרנגול הזוהרי ותולדותיו כתבתי באריכות בספרי פולחן השחר: יחסו של הזוהר לעבודה זרה, ירושלים 2011. לנושא זה מוקדשים שם פרקים יז–יח. וראה גרשם שלום, ‘מסורת וחידוש בריטואל של המקובלים‘, פרקי יסוד (לעיל, הערה 44), עמ‘ 140–145.

				

				
					344	זוהר ח“ג, קעב ע“א.

				

				
					345	= סטרא אחרא. כוחות הרע.

				

				
					346	גבריאל קשור, לפי שמו, למידת הגבורה האלוהית, שממנה משתלשל גם סטרא אחרא.

				

				
					347	השדים ניכרים ברגלי התרנגול שלהם. ראה גיטין סח ע“ב, לפי פירוש רש“י ובמקבילות.

				

				
					348	לפי חגיגה יב ע“ב: ‘כל העוסק בתורה בלילה הקדוש ברוך הוא מושך עליו חוט של חסד ביום‘. אמרה זו מפותחת הרבה בזוהר, גם לעניין תיקון חצות וגם לעניין הגאולה.

				

				
					349	הכוונה לאחיזה בעולם הדינים.

				

				
					350	יהל אור (לעיל, הערה 34), כט טורים א–ב. המשפט האחרון לפי חגיגה יג ע“ב: ‘כתוב אחד אומר “ודמות פניהם פני אדם ופני אריה אל הימין לארבעתם ופני שור מהשמאל לארבעתן“ וגו‘ [יחזקאל א, י] וכתיב “וארבעה פנים לאחד פני האחד פני הכרוב ופני השני פני אדם והשלישי פני אריה והרביעי פני נשר“ [יחזקאל י, יד] ואילו שור לא קא חשיב? אמר ריש לקיש: יחזקאל ביקש עליו רחמים והפכו לכרוב. אמר לפניו: רבונו של עולם קטיגור יעשה סניגור?!‘.

				

				
					351	ראה למשל משה אטיאש, גרשם שלום ויצחק בן־צבי (עורכים), שירות ותשבחות של השבתאים, תל אביב תש“ח, עמ‘ 98.

				

			

		

	
		
			תלמידי הגר“א, 
השבתאות והנקודה היהודית

			פרק ז

		

	
		
			פרק ז

			תלמידי הגר"א, השבתאות והנקודה היהודית

			מעמדה של התנועה השבתאית ככוח רוחני מכריע בתולדות ישראל התבסס כהלכה במחקר, מאז גרשם שלום, והוכרה השפעתה על הזרמים התרבותיים העיקריים: החסידות, ההשכלה והציונות. אך זרם אחד נשאר בחוץ, זרם המתנגדים, שבראשו ר‘ אליהו, הגאון מווילנא. המתנגדות, שאין בעולמה, לפי הדימוי המקובל, אלא לימוד והלכה, נראתה כצוק איתן השולל את האנטינומיזם השבתאי בתכלית השלילה. השבתאות הייתה לכאורה בעיני המתנגדים כסמל לכל רע, וכשרצו להבאיש את ריחם של יריביהם החסידים בכינוי גנאי חריף במיוחד, האשימום בשבתאות.352

			אך כלפי המתנגדים עצמם לא נמצא מי שיבטא ‘האשמה‘ כזאת, לא בקרב החסידים ואף לא בקרב החוקרים. ביטוי אופייני של דעת המחקר בשאלה זו אפשר למצוא בספרו של עמנואל אטקס, שעניינו דמותו של הגר“א:

			ראוי להצביע על הפער הבולט בין עמדת הגר“א בעניין זה לבין העמדה המיוחסת לבעש“ט. זה האחרון לא זו בלבד שלא נרתע ממגע עם כוחות הסטרא אחרא, אלא שאף התעמת אתם פנים אל פנים ביוזמתו. בין השאר הוא נאבק עם שדים, נשא ונתן עם סמאל וניסה לתקן את נשמתו של שבתי צבי. עימותים אלה, כך סבר הבעש“ט, הם מרכיב חשוב של שליחותו כמנהיג. הגר“א, לעומת זאת, לא סבר שייעודו כמנהיג מחייב אותו להתמודד ישירות עם כוחות הסטרא אחרא.353

			אמנם ידוע היה שתלמידי הגר“א בארץ ישראל החזיקו בכמה מנהגים שבתאיים (ביטול הקינות שבתיקון חצות, השמטת בית מן הפיוט ‘לכה דודי‘, הסתמכות על ספר ‘חמדת ימים‘ ועוד), וכבר בימיהם עורר הדבר חשד מה בשבתאות.354 אך חוקרי זמננו לא העזו להסיק מכאן קרבה אל השבתאות, אלא להפך, הם מצאו כאן הפגנת ביטחון גמור מצד המתנגדים שהם נעלים על כל חשד בשבתאות,355 ולא עלה על דעת שום חוקר ש‘פרושים‘ אלה דומים לשבתאים לא מהיותם אנטי־שבתאים אלא מפני שהם ממשיכי השבתאות (במונח שבתאות מכוון אני לכלל התנועות המחשבתיות המשיחיות המייעדות לשבתי צבי תפקיד חיובי בתהליך הגאולה).

			במסמך אחד מאותה תקופה מצאתי אף קישור בין הגאון מווילנא לבין השבתאות. כוונתי לזיכרונות הפילוסוף לצרוס בנדויד, המעיד שאחרי ר‘ יהונתן אייבשיץ ובנו וולף ויעקב פראנק ובתו חוה בחרו השבתאים בגאון מווילנא למנהיגם.356 דברי בנדויד נשמעים אמינים, כי זאת עדות של משיח לפי תומו, שאינו נוגע בדבר, בהיותו רחוק מן החסידים והמתנגדים ומחלוקותיהם. מידע זה קיבל בנדויד מן הפראנקיסטים עצמם, שהוא מספר שם על קשריו עמם ואף על ביקור אצל פראנק בחצרו שבאופנבך. על כך מצביע גם האופן שבו מכונה כאן הגאון, שאינו נזכר בשמו אלא בכינוי שהיה רווח בפי מקורביו — ‘החסיד מווילנא‘ (der Chassid zu Wilno),357 ואפשר שבנדויד אף לא ידע את זהותו. גרשם שלום לא פקפק באמינותו של בנדויד, ודלה מזיכרונותיו פרטים חשובים על פראנק ודוברושקה,358 אך איננו מזכיר בשום מקום את הדברים הנוגעים לגאון מווילנא, ועד היום לא נעשה בהם כל שימוש במחקר השבתאות. ובעצם אין להתפלא על כך, שהרי בנדויד עצמו מפקפק במידע זה, ומביאו בלשון ‘אולי‘ ו‘סבורני‘ (ich glaube, vermutlich), ואף ריחוקו הרוחני של בנדויד מעולם המתנגדים עשוי להחליש את אמינות דבריו, כל עוד המידע שבפיו אינו נתמך בשום עדות פנימית, ועומד בבדידות מוזרה כנגד הדימוי האמור של המתנגדות, כהיפוך קוטבי של השבתאות.359

			מנחם מנדל משקלוב

			אך עתה, כך דומה, משתנית התמונה. לאחרונה התגלו ונדפסו כתבים מחוגו של הגר“א המגלים זיקה מפורשת אל השבתאות (אם נוגע הדבר גם לגאון עצמו, לפי שעה אי־אפשר אלא לשער). כוונתי לשני כרכים מכתבי ר‘ מנחם מנדל משקלוב שנדפסו בירושלים (תשס“א) תחת הכותרת ‘כתבי הגרמ“מ ז“ל‘.360 עורכי כתב היד מעידים במבוא על כך שהמקור הוא אוטוגרף של ר‘ מנחם מנדל עצמו, ורואים בגילויו על ידי הרב שמואל אריה שטרן ‘בדרך מופלאה‘ ובהדפסתו בדורנו סימן לגאולה.

			ר‘ מנחם מנדל (להלן רמ“מ) משקלוב היה תלמידו הקרוב ביותר של הגאון מווילנא ומשמשו בסוף ימיו. אחר מות הגאון עסק בהוצאה לאור של כתבי רבו, ואחר כך עלה לארץ ישראל, תחילה לצפת ואחר כך לירושלים, ושימש בה מנהיג לתלמידי הגר“א (‘הפרושים‘), עד מותו בשנת תקפ“ז.361 בשנות ישיבתו בארץ כתב חיבורים לא מעטים, רובם ככולם כתבי קבלה, חלקם נדפסו (כמה מספרי הקבלה של רמ“מ נדפסו עוד לפני הקובץ הנזכר — ‘כתבי הגרמ“מ ז“ל‘) וחלקם עדיין בכתבי יד.362 כתבים אלה, בדומה לכתבי הגר“א, פרשניים הם ברובם (בדרך כלל פירושים לכתבי קבלה, כגון מאמרי זוהר וקבלת האר“י, ‘ברית מנוחה‘, ‘משנת חסידים‘, וכן פירוש למגילת רות), אך היסוד הפרשני משולב כאן במקוריות ויצירתיות, ובעצמה מיסטית. בצד ההשפעה השבתאית שתידון להלן והשפעתו של הגר“א (גם מובאות לא מעטות מפי הגר“א יימצאו כאן363) אפשר להכיר כאן גם בהשפעה רבה של כתבי ר‘ אברהם אבולעפיה,364 וכמו כן של כתבי מקובלי פולין במאה השבע־עשרה, ר‘ נתן בן שלמה שפירא ור‘ שמשון מאוסטרופוליה, שכמו אצלם יימצא גם כאן מיתוס דואליסטי חזק ומקורי, הנבנה באמצעות שפע מהמם של גימטריות, ומתאפיין במגמה משיחית חריפה.365

			אמנם על עצם האידאולוגיה המשיחית שהיוותה רקע לעלייתם של תלמידי הגר“א ולהתיישבותם אפשר היה לעמוד כבר לפי כתבים ידועים משכבר,366 ואף דרשות שבתאיות במקורן נמצאות גם בכתבים אחרים של ר‘ מנחם מנדל ושל תלמידו, כפי שנראה בהמשך.367 אך בקובץ החדש, ‘כתבי הגרמ“מ ז“ל‘, נמצא התייחסות כמעט מפורשת אל השבתאות, המבהירה את מודעות הכותב לשבתאות של רבות מדרשותיו, וכן הצדקה אידאולוגית לשימוש במקורות שבתאיים וראיית השבתאות כשלב הכרחי בתהליך הגאולה.

			זאת אולי אחת הסיבות שקובץ זה וכתבים אחרים של רמ“מ לא נדפסו זמן כה רב. ואכן, רמ“מ עצמו התריע לא אחת על הצורך בשמירת הסוד, כגון ‘כמה פעמים הוצרכתי להסתיר ולדבר בדרך רמז, כי אסור לגלות אפילו מפה לאוזן‘, או ‘כשיתן לי ה‘ חיים ויודיע במכתבו כו‘, אבאר לו קצת. אך דפוס הוא כמו שדורש ברבים, כו‘‘.368

			אך במקומות אחרים, עם המודעות לבעייתיות שבדבריו, מדבר הוא גם על החובה שבגילוי.369 כגון בדברים הבאים כהקדמה לאחד מדיוניו הפרדוקסליים על סוד המשיח:

			אוי לי שצריך אני להיות הולך רכיל ומגלה סוד, אבל גלוי וידוע לפני מי שאמר והיה העולם שלא לכבודי ח“ו, אבל ראיתי עני עמנו ב“י [= בית ישראל] שלא ישתכח תורה ח“ו. עת לעשות כו‘.370

			וכן במקום אחר, שבו תולה הוא את חובת הגילוי דווקא בצורך להילחם ברשעים:

			אגלה סתרי פלאות דרכי ה‘ אשר ישרים ילכו המה, צדיקים ילכו בם ופושעים יכשלו בם.371 ומחמת אשר ישוטטו רבים והלכו אחר שטותם ואחר שרירות לבם הרע יצאו מגדרות התורה, ונפת תטופנה שפתי זרה וחלק כו‘,372 עד שמדיחין את האמת מפני השקר. לכן עת לעשות לה‘ הפרו תורתך,373 וחיוב לגלות דרך האמתי.374

			אכן יש סכנה רבה בסודותיו של רמ“מ, השאובים במודע מן השבתאות. אך הפושעים הרמוזים בקטע דלעיל אינם חסידי שבתי צבי, שהוא, כפי שנראה מיד, גואל שיש בו אמת וצורך, אלא, כמדומני, דווקא חסידי הבעש“ט.375 תיאורם כאן כמי שיצאו מגדרות התורה והולכים אחרי סטרא אחרא מתאים לתיאורם במכתבו של רמ“מ לר‘ יהודה ליב ביבוטין (או די בוטין). רמ“מ מביע שם תכלית שנאה כלפי החסידים ודורש מר‘ יהודה לפרוש מהם לחלוטין, וכל עוד פוסח הוא על שתי הסעיפים אל לו לר‘ יהודה להמשיך להתכתב עם רמ“מ.376 אך יחסו לשבתי צבי, כפי שמתברר לפי הכתבים החדשים, שונה לחלוטין. לזה מספק רמ“מ תיקון, מעין התיקון שהציע שבתי צבי לישו הנוצרי, לפי נתן העזתי.377 כן נזכרים אנו שתיקון לנפשו של שבתי צבי ניסה לעשות גם הבעש“ט לפי ספר ‘שבחי הבעש“ט‘,378 ואף ר‘ נחמן מברסלב, כפי שהראיתי באריכות במאמרי ‘התיקון הכללי של ר‘ נחמן מברסלב ויחסו לשבתאות‘.379 אך יחסו של רמ“מ אל שבתי חיובי הרבה יותר, ואצלו התיקון מוכתר בהצלחה, שלא כתיקונו של הבעש“ט, המתואר ככישלון.

			החיוב שבשבתאות בכתבי רמ“מ

			יחסו של רמ“מ לשבתי צבי מובע בבהירות בקטע מפירושו של רמ“מ לחטיבת סבא דמשפטים שבזוהר.380 המקור הזוהרי381 כשלעצמו אינו עוסק בגאולה לאומית, אלא בנפש הפרטית של מי שמת בלא בנים וגאולתה בסוד הייבום, כשאחי המת גואל את נשמת אחיו המתגלגלת בבן שהוא מוליד בזיווג עם האלמנה. אבל בפירושו של רמ“מ מקבל הקטע משמעות משיחית, וכזאת לא מצאנו קודם לכן אלא אצל השבתאים,382 אשר ראו ברב ייבא סבא, גיבור סבא דמשפטים, אב טיפוס של המשיח.383 גם האח המת בלי בנים וגם האח הגואל הופכים כאן לשני משיחים, האחד נקרא ‘הראשון‘ והאחר הוא ‘מ“ה החדש‘, ומ“ה הוא בוודאי ראשי תיבות ‘מלך המשיח‘, כמקובל.384

			שני משיחים מוכרים היטב בתורת הגאולה היהודית גם לפני השבתאות, ועניינם מפותח מאוד גם בקבלת הגר“א, ונדון במחקר לפי אידאולוגיה עתיקה זו.385 אך כאן, בכתבי רמ“מ, מתקבל הרושם הברור ש‘ראשון‘ זה הוא שבתי צבי, המכונה בכינוי זה (‘הראשון‘) גם אצל יעקב פראנק.386 רושם זה מתעורר כבר בראשית הקטע, כשראשון זה מתואר בו כמי שנפל לתוך עומק חושך ענן וערפל (לעתיד ‘יצא מן עומק החשך ענן ערפל אשר נפל שמה‘), מליצה, שעם היותה מוכרת ממקומות רבים, הולמת מאוד את האידאולוגיה השבתאית על המרת המשיח, שתוארה לעתים קרובות כנפילה לקליפות.

			רמ“מ מוסיף ומתאר כאן את דמותו של המשיח הראשון שנפל כנגטיב, דמות צל או מקבילה שלילית של המשיח החדש, באמרו:

			וידוע שרוחו של משיח בסוד ק“ן צפ“ר,387 שהוא נעלם של משיח,388 והוא גי‘[מטריה] שנ“י ההפכי“ם חיי“ם ומו“ת,389 פנים ואחור...390 רוח“א ברוח“א, בסוד אחו“ר באחו“ר,391 כי לא נתבנה [=נבנתה] זאת מזה.392 ומזה יצא חרש“ת הגוים,393 עד שיבוא הגואל ופריק יתיה, והאי פרוקא בני ליה כמלקדמין.

			המילים האחרונות (הלקוחות בשינויים קטנים מן הטקסט המתפרש), תרגומן לעברית הוא: ‘עד שיבוא הגואל ויגאלנו, ואותו גואל בונה אותו כבראשונה‘. שבתי צבי אמנם אינו מוצג כמשיח האחרון, והכותב רואה בו חוטא הצריך תיקון, אך בכל זאת אפשר לזהות עמדה זו כשבתאית, כי זאת הייתה עמדתם של כל שבתאי הדורות האחרונים, שראו את פעולתו של שבתי כחלקית ופגומה וצריכה תיקון. כזה היה יחסו של פראנק אל שבתי ‘הראשון‘, ורבים אחרים מצאו משום כך בשבתי צבי לא את משיח בן דוד אלא את משיח בן יוסף,394 ומצאתי עדות על כך ששבתאות כזאת, הרואה בשבתי צבי את משיח בן יוסף, הייתה חיה ופשוטה בחוגים רבניים עוד בימיו של רמ“מ ובסביבתו.395 אך השבתאות שבדברי רמ“מ שלפנינו חזקה עוד יותר, משום שהוא מדבר על זיקתו המיוחדת של המשיח החדש אל הראשון. חדש זה עשוי לגאול את שבתי צבי מאחר שהוא החדש נתהווה מרוחו של הראשון, כפי שרמ“מ מוסיף ומסביר:

			וההוא רוחא דשביק בה ואתדביק לא אתאביד [לפי לשון הטקסט המתפרש מסבא דמשפטים. ותרגומו: ואותה רוח שעזב בה ונדבק — כלומר הרוח שהשאיר הבעל המת באשתו בביאה ראשונה — אינו הולך לאיבוד],396 וכמ“ש בזוהר פרשת שלח, לכן אין לה ולד397 כאן, אבל עביד מזה נפשין לגיורין [= אבל נעשה מזה נפשות לגרים].398 כמו כן בסוד הכלים שנשברו ונסתלק האור, נשאר בתוכו רשימו להחיות המתים,399 אשר זהו סוד הד“ר, גי‘ קנה המד“ה,400 ויצא מזה פרי עץ הדר,401 אשר הדר הוא לאלקינו,402 בסוד מ“ה [= מלך המשיח] החד“ש.

			המשך הדרשה על מלך המשיח החדש עוסק בדרך התיקון, ונדלג עליו עתה ונחזור ונדון בו אחרי הקטע שלאחריה, שממנו עולה בבירור שביאתו של שבתי צבי הייתה שלב הכרחי בגאולה. גאולת המשיח החדש תלויה בהכנה שהכין לו הראשון, ולכן מן הדין שראשון זה, שבתי צבי, למרות חטאו, ייגאל אף הוא. כפי שנאמר כמה שורות אחר כך, בהמשך התיאור של הגואל הראשון והאחרון:

			וזה דלי חספ“א וזה אשכח מרגניתא תותיה [= זה הסיר חרס וזה מצא מרגלית תחתיו].403 והגם שזה דלי חספא, אעפ“כ404 גם זה לא אתאביד [= והגם שזה הסיר405 חרס, אף על פי כן גם זה לא הלך לאיבוד], דאי זה לא דלי חספא זה לא היה מוצא מרגניתא [= שאם זה לא היה מסיר חרס, זה לא היה מוצא מרגלית].406 וז“ס [= וזה סוד] ביאה ראשונה407 דלא מתעבר [צ“ל: מתעברת] מזה אעפ“כ עושה אותה כלי.408 ומתהפך זה העבירה שעשה [הראשון] למצוה לזה השני, ושורש קיום המצוה נעשה ע“י זה הראשון, ולא ימחה שמו מישראל.409

			בקטע הקודם, שעליו דילגנו, מגדיר רמ“מ את המשיח ואת דרך פעולתו. לדידו עיקר הפעולה המשיחית היא ביאור סודות התורה, ותיקון המשיח הראשון, שבתי צבי, בידי המשיח החדש ייעשה גם הוא בתחום זה, כאמרו:

			בסוד מ“ה [= מלך המשיח] החד“ש, שהוא סוד רז“י עול“ם.410 והיינו בזה המלה אשר יש בתורה, שמזה פקרו המינים ודורשים באגדות של דופי,411 וסוד דופי דו פי,412 והן דורשין לגנאי, אבל שם תשובתן בצדן.413 והוא סוד נוקבא.414 וזה הגואל מוצא זה הפרוקא415 לקושיה שלו, ודורש זה הקושיא עצמה וטוב ומצוה לו, ומדבר ומגדיל הקושיא כדי לפרקא [צריך להיות: לפרקה] ולמתק הדבר.

			בהמשך פירוש סבא דמשפטים חוזר רמ“מ ומפתח את דבריו, וזה לשונו:

			והגואל [...] נכנס בתוך התהום, שלא ימחה שם המת, ועושה מצות ה‘, והוא דוגמת נפש הגר ממש, שחוקר מה שאסור לחקור לישראל. ובאלה החקירות יוצא זה הגר מן החשך ענן ערפל שעל פני תהום, כמו כן אשת אח בכרת לזה הגואל, ובזה מקיים מ“ע [= מצוות עשה] כשלא זכה האח לבנות.

			ולכן בזה המצוה מתלבש נשמות ערטלאי“ן שלא יש לו לבוש, שאכל סוד ע“ש, והוא ש“ע פנים טמא, ומתהפך בסוד צפ“ר.416

			כאן מסתבר שנפש המשיח החדש יצאה ממש מן ארבע הקליפות (חשך ענן ערפל ותהום), ולכן היא בחינת גר (לפי הטקסט הזוהרי המתפרש, לנשמות הגרים חלק חשוב בגאולתו של המת בלא בנים), שכן גר מקורו באומות העולם, כלומר בסטרא אחרא. בגלל מוצאו יכול משיח חדש זה לחקור את מה שעל ישראל ממש אסור לחקירה.417 פעולתו של המשיח החדש היא אפוא מעין ‘מצווה הבאה בעברה‘,418 ורמ“מ מדגיש זאת במשפט ‘כמו כן אשת אח בכרת לזה הגואל, ובזה מקיים מצוות עשה‘. בדרך כלל אשת אח אסורה באיסור כרת, ורק בגאולת הייבום הופכת עברה זו למצווה.419 נמצא שם שלכל העולם נחשב עברה, מצווה היא לגואל. קשה שלא להיזכר כאן במשיח הראשון של רמ“מ, הוא שבתי צבי, שבשבילו נחשבו למצוות עברות רבות, ואף המרת הדת, ושממשיכיו הפכו למצוות את איסורי הכרת.420

			משמעות זו של מעשי המשיח החדש מתחזקת ומתבהרת במקבילה באותו חיבור:

			כי זהו מסוד תהו, ועכשיו נתחדש מצוה מחייבי כריתות כלל עריות, ונתהוה מצוה חדשה לזה לבדו דוקא, ליקח את אשת אחיו, וז“ס מ“ה החד“ש בסוד רז“י עול“ם,421 כי עכשיו נעשה מרכבה רכ“ב מ“ה מן הנח“ש, להיות בנוי בסוד המשי“ח, כי מזה הסוד נבנה מלך המשיח כידוע משד“ה מוא“ב.422

			כאן גם מתחדדת זיקתו של המשיח החדש אל הישן, הוא שבתי צבי, המכונה כרגיל בכינוי ‘נחש‘.423 הנחש הוא מרכבתו של מלך המשיח (=מ“ה) החדש (‘מרכבה‘ אותיות ‘רכב מ“ה‘). לאישוש עניין זה נזכר כאן ‘שדה מואב‘, שהוא כידוע מקורו הנכרי של דוד, שמוצאו מרות המואבייה,424 וגם עולה בגימטרייה 358, כמניין ‘נחש‘ וכמניין ‘משיח‘.

			אך עוד נותר לנו לפרש את המשפט שבסוף הקטע הקודם. שם מדובר על כך שהמשיח החדש ממתק בחקירתו את לבושו, כלומר את תורתו,425 של המשיח הראשון. לבוש זה אכלו עש, והשאיר את לובשו ערטילאי (‘עש‘ עולה בגימטרייה 370, כמניין ‘ערטילאין‘), אך בתיקון ייהפך העש לציפור (‘צפר‘ גם הוא 370), שהוא סמל למשיח.426 כאן ראוי לציין שלבושו הרע של המשיח הוא נושא חשוב בשבתאות, ומסמל שם את הלבוש הנכרי שלבש שבתי צבי אחרי המרתו.427 ואכן, במשפט שבא מיד אחר כך מזוהה אותו ראשון בשם ‘שבתי‘:428

			ובזה מוציא הלבוש מיד התרין רוחין של סוד שבתא“י מאדי“ם. כי מבין סוד הנקוד“ה אמצעית, שהן סוד שכנו“ת, ויקרא ש“ם מן זה סוד חש“ך גי‘ שבתא“י מאדי“ם, ור“ת ש“ם.

			זה משפט לא קל (וכנראה גם משובש במקצת), אך ניתן לפירוש. המשיח החדש מוציא את הלבוש מידי שבתאי ומאדים. שבתאי ומאדים הם אפוא המשיח הראשון. יתר על כן, אלה רומזים לשמו של אותו משיח, שכן, כמצוין כאן, ראשי התיבות של שבתאי ומאדים הם ‘שם‘. אין ספק אפוא ששבתאי הוא שבתי צבי, ואם כן הוא, אפשר שמאדים הוא יעקב פראנק, אותו משיח שבתאי ממשיך, שהמיר דתו ל‘דת (או דעת) אדום‘.429 

			המילים ‘חש"ך גי‘ שבתא“י מאדי“ם‘ מתבארות במקום אחר בכתבי רמ“מ.430 שם מוסיף הוא שמילים אלה עולות בגימטרייה גם כמניין ‘תחת‘,431 ומפרש ‘שהך‘ הוא ה‘ מאות‘. ואכן לפי חישוב כזה, שבו משתמשים באותיות הסופיות ךםןףץ במניין המאות אחרי ת‘, המילה ‘חשך‘ עולה 808, אך הדרשה שבאה שם בסמוך מחזירה אותנו אל השבתאות: ‘ולחש“ך [בראשית א, ה] גי‘ ר“ת של ז‘ ימי בראשית, אחד, שני, שלישי, רביעי, חמישי, השישי לעשות‘. ‘ולחשך‘ אכן עולה בגימטרייה כמניין ראשי התיבות של ‘אחד שני שלישי רביעי חמישי השישי לעשות‘ = 844. אך ברור שמאחורי גימטרייה זו מסתתרת אחרת, שאיננה כוללת את ‘לעשות‘, ומופיעה גם היא בכתבים אלה. להלן נביא זאת עם דיון מפורט, ונראה שהיא עולה 814, כמניין השם שבתי צבי, ואף לקוחה ממקור שבתאי.432 ואכן המילה ‘לעשות‘ נראית חריגה, היא אמנם דומה לשאר המילים בכך שהיא המילה האחרונה שבתיאור המקראי של היום השביעי (בראשית ב, ג), אך שלא כמותן אין היא מציינת את שמו של היום. דומה אפוא שיש לוותר עליה כאן, וגם על הלמ“ד המקבילה לה ב‘ולחשך‘, ותיוותר עיקר הדרשה, שנסבה על המילה ‘וחשך‘ (בראשית א, ב), שעולה כמניין ראשי התיבות של ששת ימי בראשית, וכמניין שבתי צבי. ואולי רמוזה כאן גם הגימטרייה ‘שבתאי ומאדים‘ = ‘שבתי צבי‘. שכן גימטריות העולות למניין השם ‘שבתי צבי‘ מצויות, כפי שעוד נראה, גם במקומות אחרים, גם אם לא נזכר בם, מטעמי הסתרה, השם המלא ‘שבתי צבי‘.

			‘שבתאי‘, לעומת זאת, נזכר הרבה בכתבי רמ“מ, שכן בחזית הדברים מדובר תמיד בשמו של כוכב הלכת. גם בדרשה דלעיל שבתאי ומאדים הם כמובן, בראש ובראשונה, שני כוכבי לכת שפגיעתם רעה לפי תורת האסטרולוגיה. אך אין בכך משום סתירה לפירוש דלעיל, הרי שבתי האיש ושבתאי הכוכב כרוכים היו זה בזה מראשית ימיה של השבתאות.433

			המשיח החדש יכול להוציא את הלבוש מיד שבתאי ומאדים מכיוון שמבין הוא את ‘סוד הנקוד“ה אמצעית שהן סוד שכנו“ת‘. גם כאן צריך לתקן מעט את הטקסט, ולגרוס ‘סוד הנקוד“ה אמצעי“ת שהיא סוד השכנו“ת‘, כי המילים ‘הנקודה אמצעית‘ עולות בגימטרייה 781, כמניין ‘השכנות‘. ברקע הדברים ודאי נדרש כאן הפסוק ‘ותקראנה לו השכנות שם‘ (רות ד, יב), שכבר לפי פשוטו מדבר הן על גאולת הייבום והן על לידת המשיח, ‘עובד הוא אבי ישי אבי דוד‘ (רות ד, יז).434

			באשר למהות השכנות וסוד הנקודה האמצעית, שאותה מבין המשיח, על כך נדבר באריכות להלן בפרק שנקדיש לנקודה זו. שכן נקודה אמצעית זו היא באמת הנקודה המרכזית של מחשבת רמ“מ, ויש לה מקורות עמוקים ביותר ביהדות בכלל (הנקודה היהודית), ובשבתאות בפרט, בהיותה נשמת המשיח.

			הצדקת השימוש בדרשות שבתאיות

			הדברים דלעיל על המשיח ‘שחוקר מה שאסור לחקור לישראל‘ מזכירים הן את דרכו של הרמב“ם, שהתיר לעצמו לחקור ולקרוא את כל ספרי עבודה זרה שהזדמנו לו, ואסר זאת על אחרים, וכן את דרכו של ר‘ נחמן מברסלב, שאסר על כל אדם לעיין בדברי האפיקורסות, חוץ מאשר על ‘מנהיג גדול שהוא בבחינת משה‘, כלומר על ר‘ נחמן עצמו, שעליו יש דווקא חובה לעיין בדברים אלה.435 אך הרמב“ם ור‘ נחמן מעיינים בכפירה כדי לגבור עליה, ואילו משיחו של רמ“מ (והוא עצמו הלכה למעשה) מעיין כדי להביא גאולה לדברים אלה ולאומרם. 

			אפשר להביא גם הקבלה מדויקת מזו. דבריו של רמ“מ על כפל הפנים שבדברי הכפירה, ‘דופי‘ = ‘דו פי‘, והצורך של המשיח להיעזר בכך ולהשתמש דווקא בדרשות שבתאיות מזכירים מאוד את שיטתו של ר‘ יעקב עמדין, אבל השוואה מדויקת תבהיר גם את ההבדל הגדול בין רמ“מ לבין אותו לוחם אנטי־שבתאי. עמדין, שאת עמדתו שטחתי באריכות במאמרי ‘משיחיותו של ר‘ יעקב עמדין ויחסו לשבתאות‘,436 הצדיק גם הוא את השימוש בדרשות שבתאיות, ועמד גם הוא על כפל הפנים שבהן. אך ההצדקה שנתן הוא לכך לא נגעה כלל בצורך ‘לגאול‘ את שבתי צבי, ולגרום ‘שלא יימחה שמו מישראל‘. אדרבא, הוא התנגד בכל תוקף לסברה ‘שיש תקומה למפלתו‘, וקיווה להשמדתו הגמורה,437 ואף פעל לשם כך בעצמו, כחלק מן התפקיד המשיחי שהועיד לעצמו. גם שימושו בדרשות השבתאיות נועד למטרה זו: לדעתו אפשר להשתמש בדרשות השבתאיות מפני שהן דומות לקדושה בהיותן ניגודה הקוטבי, כתמונת תשליל, או בלשון המקובלים ‘סטרא אחרא‘, כי ‘זה לעומת זה עשה האלהים‘;438 המבין את דרשת השבתאים יכול בקלות להפוך את משמעותה, ולגרום לביטולה ולהריסת אותו משיח שהיא משבחת.

			ראיתי להביא כאן שוב את אחת הדוגמאות לשימושו של עמדין בדרשה שבתאית, וזאת מפני שבאותה דרשה שבתאית עצמה משתמש גם רמ“מ, ולכן בדוגמה זו יוברר היטב גם ההבדל שבגישתם. וכך כותב עמדין:

			וכנגד מ“ש [= מה ששמעתי] בשם המי“ן [שבתי צבי או ר‘ יהונתן אייבשיץ] שאמר לאיש אחד בחשאי, שהוא [שבתי צבי] נרמז בר“ת [= בראשי תיבות] של ששת י“ב [= ימי בראשית] שכך עולה מספרן, ולפיכך לא נאמר יום ראשון, נשיב: כן הוא הדבר. בוודאי רמזה התורה על רשע זה, לפי שצפה הקב“ה בו וברשעיו הנתלים בו, לכן נגנז האור שברא הקב“ה ביום ראשון.439

			הדרשה על ראשי התיבות של ששת ימי בראשית, שעולים בגימטרייה כמניין השם ‘שבתי צבי‘ (אם נדייק בשמותיהם כפי שהם כתובים בתורה, ונגרוס, כאמור כאן, ‘יום אחד‘ ולא ‘יום ראשון‘, וכן ‘הששי‘ במקום ‘ששי‘),440 אכן מצויה בתעודה מראשית התנועה השבתאית, וזה לשונה:

			וצא ולמד מהיכן התחילה התורה לרמוז על שמו וכנויו. במלת בראשית [...] ובששת ימי בראשית, שלכך לא התחיל למנות ולומר יום ראשון, ואמר יום א‘[חד] ויום שני ויום שלישי ויום רביעי ויום חמישי, ובששי לא נאמר יום ששי אלא יום הששי. ואם תמנה ר“ת [= ראשי תיבות] של ימי בראשית אלו נרמז חשבון משיח האמת, והוא חשבון שבת“י צב“י.441

			כבר מצאנו אצל רמ“מ דרשה דומה מאוד,442 אך גם דרשה זו עצמה מצויה כאמור בכתביו, וזה לשונה:

			תתי“ד, שי“ן דל“ת יו“ד, ר“ת [= ראשי תיבות] של הששת ימים אשר עשה יקו“ק443 את השמים ואת הארץ.444

			וגם הדרשה הכלולה בראשית הקטע המצוטט מאותה תעודה, שבה נמצא רמז לשם ‘שבתאי‘ במילה ‘בראשית‘, מצויה בכתבי רמ“מ.445 

			גם אם אפשר לטעון (בדוחק רב) שעניין אחרון זה מכוון לכוכב הלכת בלבד, אין ספק שבדרשה על תתי“ד מכוון רמ“מ לשבתי צבי. על כך יעיד גם המקור השבתאי דלעיל, שבלעדיו כמעט שאי־אפשר לפרש את דבריו הקצרים של רמ“מ, וגם המילים הקודמות, ‘תתי“ד, שי“ן דל“ת יו“ד‘. אמנם בין הגימטריות המרובות שבספרות הקבלה שלפני השבתאות אפשר למצוא גם את ערכו המספרי של הקודש שדי במילואו (שי“ן דל“ת יו“ד),446 אך השוויון בינו לבין השם שבתי צבי הוא בוודאי הגימטרייה השבתאית המפורסמת ביותר. היא חודשה בידי שבתי צבי עצמו, בהיותו עוד בעיר עזה, מיד עם הכרזתו למשיח,447 ונמצאת בהדגשה רבה בתעודה השבתאית הראשונה, מכתבו של נתן העזתי לרפאל יוסף,448 ובכל הספרות השבתאית מאז (דוגמה לכך תימצא להלן).449

			דומה שגם הציון המפורש תתי“ד שבדברי רמ“מ עשוי להצביע על קשר זה, שכן תתי“ד אינה מילה עצמאית הקשורה לשדי במילואו על דרך הגימטרייה, אלא רק ציון המספר 814 כשהוא לעצמו, ואין זה מדרכו של רמ“מ בגימטריותיו המרובות לציין את המספר עצמו, אלא רק את המילים השונות השוות בגימטרייה. הציון המפורש תתי“ד בא לדעתי להדגיש ולהפנות את הדעת לחשיבותו של המספר הזה, המפורסם ביותר בכל הספרות השבתאית.

			אך הזיהוי עם שבתי צבי עולה בבירור גם מהקשר הדברים. גימטרייה זו (והמשכותיה דלהלן) באה בסוף דרשה משיחית ארוכה בעלת אופי שבתאי. עניינה של זאת בנפתולי גלגולי נשמתה של נשמת המשיח, הנופלת תדירות אל העפר או הקליפות. נפילות אלה הן שמקנות למשיח את הכינוי ‘בר נפלי‘. הכינוי עצמו מקורו בתלמוד (סנהדרין צו ע“ב), ולפי התלמוד נקרא כך המשיח מפני שהוא מקים את ‘סוכת דוד הנופלת‘. בקבלה נתפרשה נפילה זו לעתים כנפילת המשיח עצמו,450 ופירוש זה פותח מאוד בשבתאות, שבה נתפרשה הנפילה על תקופות הדיכאון שהיו מנת חלקו של שבתי צבי, או, ובעיקר, על המרתו. ראשיתו של הסבר זה אצל נתן העזתי, והוא מפורסם ביותר, ונפוץ גם בספרות השבתאית המאוחרת.451

			ראשית גלגולו של המשיח הוא בנשמת אדם הראשון ובניו קין והבל. חטאיהם של אלה נמתקים בגלגוליהם המסובכים במרוצת הדורות, ולא יבואו על תיקונם אלא במשיח, שבו ייכללו שניהם. היכללות זו מבוטאת במשפט המסיים את הקטע, ובא בהמשך לציטוט הקודם, שעניינו כזכור במספר תתי“ד, וזה לשונו: ‘ואז נכלל סוד קו“ף יו“ד נו“ן, ה“י בי“ת למ“ד בא‘ בסוד רא“ש חד“ש‘. השמות קין והבל במילוי אותיות (קו“ף יו“ד נו“ן ה“י בי“ת למ“ד) ועוד א‘452 עולות בגימטרייה תתי“ד. וגם זאת במקורה דרשה שבתאית, כי השבתאים ראו בשבתי צבי את כללות קין והבל, כפי שאנו למדים מדברי ר‘ אליהו מוג‘אג‘ון, ששמע מנתן העזתי: ‘והנה מר“ן [= מורנו הרב נתן] פירש שקין והבל הם סוד [...] מ“ה [= מלך המשיח]‘.453 ומתקבל על הדעת שנתן העזתי (שנוסח דבריו לא הגיע לידינו) אף חיזק את העניין בעזרת גימטרייה זו.

			רמ“מ מזכירנו כאן שגם ‘ראש חדש‘ (עם הכולל) עולה למניין תתי“ד, וגם לכך יש ודאי רקע שבתאי. אמנם מצאנו כבר בכתבי האר“י ש‘ראש חדש‘ עולה כמניין שדי במילואו,454 אך שם אין לכך כל הקשר משיחי. הקשר כזה נמצא דווקא בספר השבתאי ‘חמדת ימים‘.455 הפרק בספר זה המוקדש לראש חודש מתמקד שם במשמעות המשיחית שנודעה מקדמת דנא ליום חידוש הירח.456 וכשהוא מגיע לגימטרייה זו הוא מאריך ומוסיף לה הדגשה ריטואלית מיוחדת (לכל אחת מאותיות השם שדי במילואו הוקצה פסוק הפותח בו, ואת כל אלה יש לומר בתפילת ערבית של ראש חודש). לריטואל זה מעניק בעל ‘חמדת ימים‘ גם כוונה מיוחדת, המקשרת בין המשיח שנפל לבין השם שדי, כאמרו:

			וצריך להיות כל איש מתעורר בכונתו לעתור ולרצות נוכח אלהינו זה קוינו לו בגילה וברעדה, להתנפל לפני ה‘, יעלה וירומם עטרת רוח אפינו משיח ה‘ אשר הוא נלכד בשחיתותנו.457 והן עתה ביום החדש בצל שד“י נתלונן,458 ירום הודו ותנשא מלכותו לתקן עולם במלכות שד“י.459

			לפיכך, כאשר מופיעה גימטרייה זו אצל רמ“מ בשיא הדרש המשיחי, ואחרי גימטריות שבתאיות אחרות, הנופך השבתאי ניכר גם בה.

			השבתאות אצל ר‘ יצחק אייזיק חבר

			יחס דומה לשבתי צבי מצאתי גם בכתבי ר‘ יצחק אייזיק חבר וילדמן (להלן רי“א), תלמידו המובהק של רמ“מ, והמקובל החשוב ביותר באסכולת הגר“א.460 את דבריו בנושא זה מכתיר כצפוי המחבר בכותרת ‘סוד נורא ונסתר‘, ומזהיר ‘ששם טעות כל הראשונים‘. למרות אזהרה זו, דומני שהמשמעות הכללית של המאמר ברורה בלא חשש לטעות. וזה לשונו (בדילוגים):

			עוד יש בזה סוד נורא ונסתר והוא מ“ש ברע“מ פ‘ פנחס [= מה שכתוב ברעיא מהימנא פרשת פנחס] קנא קנאתי461 — תרין קנאות חד בשד“י דלעילא ותניינא בשד“י דלתתא [...] ובגלותא דלאו איהו נהיר [...] לאו איהו אלא מטטרו“ן דאתקרי שד“י וכו‘.462 

			והענין כי יסוד דאצי‘[לות] הוא שד“י דלעילא [...] ומילוי דשד“י [...] הוא תתי“ד, והם ב‘ נחשים, נחשא דחיי ביסוד דלעילא [...] ומט“ט [= ומטטרון] הוא שד“י463 דלתתא ושם עה“ד טו“ר [= עץ הדעת טוב ורע], ולמטה ממנו הנחש דסט“א [= דסטרא אחרא...] והם בסוד צ‘ כפופה צ‘ פשוטה464 כי צדיק דלתתא מט“ט [= מטטרון] צריך להיות רגלוי כפופין מפני הנחש הכרוך בעקבו שהוא תינוק הלוחם עם שרו של עשו,465 ושעש“ע466 יונק על חור פתן,467 והוא תינוק היונק משד“י אמו468 ובעקבות משיחא [...]

			היינו נאמן כפוף וכו‘ הוסיף כפיפה על כפיפה וכו‘.469 והוא כמ“ש470 וצדיק באמונתו יחיה, שצדיק דלתתא מטטרון הוא קשור בשכינתא שהוא אמו שהיא אמונה כמש“ל [= כמו שכתבנו לעיל], ואז הוא נחשא דחיי, משא“כ [= מה שאין כן] כשיפרד ממנה הוא ח“ו [= חס ושלום] בחסרון אמונה, שאז נחש ועקרב כרוך בעקבו,471 ועליו נאמר472 אל תמר בו אל תמירנו בו וכו‘473 ששם טעות כל הראשונים בסוד שתי רשויות כידוע,474 וכמו שצריך שמירה באמונה דלעילא שרגלי‘ יורדות מות475 לייחדה עם עה“ח [= עץ החיים...], כ“ש [= כל שכן] שצריך שמירה כאן במט“ט [= במטטרון] דלא לאחלפא לי[ה] וכו‘,476 ולכן צריך כאן להוסיף כפיפה וכו‘ שצריך שמירה יתירה מן הנחש העומד בעקבו.477

			מאמר זה רצוף רמזים שבתאיים, שסמיכותם זה לזה מותירה אך מעט מקום לספקות וויכוחים. בראש ובראשונה המספר תתי“ד, שאיננו רק שם שדי במילואו אלא גם שבתי צבי, כפי שראינו לעיל.478 גם רמז היסטורי יש כאן, האזהרה כנגד ההמרה (‘אל תמירני‘) וההחלפה (‘דלא לאחלפא‘) מכוונים ודאי כנגד המרת דתו של שבתי צבי, וכן הדברים על הצורך שלו להיות קשור בענווה (‘כפיפה‘) ל‘אמונה‘, שאם לא כן ייפול אל הנחש התחתון, הוא סטרא אחרא. המחבר שולל אפוא את ההמרה אך עם זאת מכיר הוא בשבתי צבי כמשיח אמת מיסודו, שנכשל בשליחותו, ובדומה למה שראינו לעיל בכתבי רמ“מ, רבו של ר‘ יצחק.

			מעמד הביניים של שבתי צבי, החיובי בעיקרו, מודגש בזיהויו עם ‘מטטרון שהוא שדי דלתתא ושם עץ הדעת טוב ורע‘. מטטרון הוא מלאך קדוש, ואף מכונה בשם הקדוש שדי, אותו שם שבספירות האלוהיות מכונה בו ‘נחשא דחיי יסוד דלעילא‘. גם עץ הדעת טוב ורע הוא כזכור מעצי גן העדן, אך יש בו גם אפשרות של רע. המשמעות המדויקת של דרשה זו תתברר לפי מקורה, בחטיבת רעיא מהימנא שבזוהר. מטהו של משה, שכידוע גם מתהפך לפעמים לנחש, מוגדר כ‘אילנא דטוב ורע, מטטרון טוב סמאל רע‘.479 ואכן, זיהויו של שבתי צבי עם מטטרון נפוץ גם במקורות השבתאות.480

			הקשרו השבתאי של קטע זה מתחזק עוד יותר על ידי הקישור ההדוק שנעשה כאן בין משיח תחתון זה לבין ‘אמונה‘, העולה בגימטרייה ‘צבי‘, וגם ל‘צדיק באמונתו יחיה‘, שראשי תיבותיו מצטרפים ל‘צבי‘, ונעשה בהם שימוש אינטנסיבי בתנועה השבתאית מראשיתה. יסודות אלה מפותחים גם במקומות אחרים בכתבי רי“א, ואת הדיון בהם נדחה להמשך.481 (נוסף לאלה יש להביא בחשבון גם דרשה אינטנסיבית על המילה ‘צבי‘, שגם לה יש כנראה רקע שבתאי.482) כן נדחה גם את הדיון במושג המאלף ‘נחשא דחיי‘ שהופיע כאן, את הקשר של שבתי צבי לנחש ואת זהותו של אותו נחשא דחיי הבא לתקנו.483 בהמשך ננסה להבין טוב יותר גם את עמדתו של רי“א כלפי הכפירה. זאת נעשה בעזרת מקומות מקבילים בכתביו. אך לשם כך נזדקק להקדמה רחבה על תולדות מושג הנקודה. שכן מושג זה, הניזון גם הוא מן השבתאות, הוא העיקר של שיטת רי“א וכתבי רמ“מ, ועומד ביסודה של תפיסת האמונה והכפירה שלהם.

			לתולדות המונח ‘הנקודה היהודית‘

			מושג הנקודה מופיע כמעט בכל עמוד בכתבי רמ“מ, אך איננו המצאה שלו. זה יסוד חשוב מיסודות המיסטיקה והמיתוס היהודיים, ועל טיבו ומקורותיו, והשתלשלות העניין מ‘ספר יצירה‘ ומדרשי חז“ל עד ספר הזוהר עמדתי באריכות רבה בספרי ‘תורת היצירה של ספר יצירה‘,484 שם ימצא הקורא דיונים טקסטואליים מפורטים, וכאן רק אסכם את הנצרך לעניינו.

			המונח ‘נקודה‘ אמנם אינו מופיע ב‘ספר יצירה‘, אך את עיקרו של הספר מצאתי בקריאת האדם לחזור מן הקצוות אל ‘האמצע‘, אל נקודת המרכז, מן הריבוי אל האחדות. מן התופעות אל המהות. מרכז זה מצוי בכל אחד מממדי המציאות — המרחב, הזמן והאדם (‘עולם שנה ונפש‘ בלשון ‘ספר יצירה‘). בממד המרחב האמצע הוא בית המקדש (‘היכל הקודש‘ בלשונו) והאל השוכן בו, בממד הזמן האמצע הוא ההווה המסומל גם ביום השבת, המקדש שבזמן, ובממד האדם האמצע הוא איבר המין ובלשון (‘מילת המעור ומלת הלשון‘), המביעים את יכולתו היצירתית של האדם, יכולת ההולדה והיכולת הנפשית, וכן היכולת הלשונית והשכלית. הספר ממליץ על יצירה בדרך של ריכוז איחוד ובלימה של היצר והמחשבה, השואפים לפיזור וריבוי.

			רעיון מקביל מצוי גם בתלמוד ובמדרשים, וגם שם המונח 'נקודה' אינו מופיע בהקשר זה. המקבילה הרלוונטית היא המיתוס הקוסמולוגי המפותח בדבר בריאת העולם ממרכזו, מאבן השתייה המצויה בציון, בקודש הקודשים שבבית המקדש. אבן זו אחראית גם על המשך קיום העולם, בשמרה על ההרמוניה הקוסמית, על האיזון של מי התהום שיעלו רק במידה הנחוצה ולא יציפו את העולם. איזון זה תלוי גם בבני האדם, בעבודת הקודש בבית המקדש, ובשמירת כבוד שם האל, החקוק, לפי מקורות רבים, על אותה האבן. במקומות אחרים במקורות חז“ל לא האבן היא יסוד העולם אלא האדם הצדיק.

			ספר הזוהר מעצב יסודות אלה באופן מגוון במיתוס הקבלי שלו. במקום אחד מפותח היחס הדיאלקטי בין אחדות לריבוי המצוי בלבו של ‘ספר יצירה‘. עשר הספירות מייצגות ב‘ספר יצירה‘ הן את הריבוי — שהרי מעשרת המספרים הראשונים נגזרים כל שאר המספרים, והן את האחדות — מפני שהמספר הראשון הוא אחד, ושלמות העשירייה מייצגת אותו. הזוהר נותן לכך ביטוי עז בראש החיבור הנקרא ‘אידרא זוטא‘.485 שם מתואר מאור (‘בוצינא‘) שממנו מתפשטים עוד תשעה מאורות. אמנם התשעה גלויים והאחד נסתר, אך לאמתו של דבר אין לתשעה כל קיום, האחד הוא היחידי שקיים. דיאלקטיקה זו מייצגת את היחס האונטולוגי בין האחד לריבוי כפי שפותח בפילוסופיה היוונית (מפרמנידס עד הנאו־אפלטוניות), אך יש לה גם פן אנושי — האחד הוא המורה והרבים הם תלמידיו.486

			אך המיתוס הנ“ל של ‘ספר יצירה‘ ושל חז“ל מעוצב בזוהר גם באופנים נוספים. אבן השתייה, צדיק יסוד עולם, מילת המעור ויום השבת מתאחדים בסמל המרתק של ספירת יסוד, השומר גם הוא על כפל הפנים הקוסמי־אנושי. אבן השתייה מכונה כאן גם ‘נקודה‘, בהשפעת לשון ימי הביניים, שהעניקה למילה זו גם משמעות גאומטרית כנקודת המרכז חסרת הממדים שבתוך העיגול, וכן ‘נקודת ציון‘ בבחינה זו שהאבן מציינת גם את השכינה, או משהו הדומה ל‘יסוד שבמלכות‘).487 אך סמל הנקודה מפותח בזוהר גם לכיוון אחר. הנקודה היא גם סמל לספירת חכמה, הדומה לזרע, שממנה נוצר העולם. כך הוא במקום מפורסם, במאמר הראשון של פרשת בראשית בספר הזוהר,488 שבו מכונה גם הנקודה בכינוי המאמר הראשון (‘מאמר קדמאה‘), בהיותה מקבילה הן לספירה הראשונה של ‘ספר יצירה‘, המציינת שם את האחדות, והן למאמר חז“ל, המוצא במילה ‘בראשית‘ את המאמר הראשון מעשרה מאמרות שבהם נברא העולם.489

			בקבלה השבתאית קיבלה נקודה זו משמעות נוספת, וזוהתה עם שבתי צבי. המשיח השבתאי תואר לעתים קרובות כספירת יסוד,490 שתוארה בזוהר כאבן השתייה וכצדיק, ולעתים כספירת חכמה,491 ולפעמים גם כשילוב של שניהם, כ‘יסוד דאבא‘492 (‘אבא‘ בקבלה הוא החכמה). אך לא די בכך. השבתאים נזקקו דווקא לסמל הנקודה שמייחס הזוהר לחכמה, וראו ב‘נקודה חדא‘, ‘נקודה קדישא‘ או ‘נקודה סתימאה‘ את נשמת המשיח, ופירשו כך את אותו מאמר ראשון של הזוהר, שעניינו ‘בראשית‘, שהרי מילה זו מכילה את האותיות ‘שבתאי‘, והשבתאים הרבו לדרוש אותה על שמו של משיחם, שמצאו לו רמזים רבים בראשית התורה.493 עניין הנקודה כנשמת המשיח מפותח ביותר בפירוש ל'ספרא דצניעותא' מחוגו של ר‘ יהונתן אייבשיץ שמצאתי בכתב יד, ונזכר בהדגשה אף בשיר משיחי שחיבר ר‘ וולף בן ר‘ יהונתן אייבשיץ, ושבית אחד ממנו השתמר בכתבי ר‘ יעקב עמדין.494 עניין זה נמצא אף בכתבי יוהן קמפר, הלוא הוא המקובל השבתאי משה בן אהרן הכהן מקרקוב, שהמיר את דתו והמשיך, כפרופסור באוניברסיטת אופסלה, לדרוש על ישו הנוצרי מה ששמע ביהדותו על שבתי צבי.495

			זיהוי הנקודה עם המשיח משקף את המהפכה שחוללה השבתאות. עתה נדרשת מן האדם במקום שיבה אל נקודת האחדות האלוהית, הקוסמית או הנפשית, אמונה באישיות בשר ודם. נתן העזתי נתן לכך ביטויים מפורשים, כגון בפירושו ל‘סוד אמונת אדוננו‘, שציווה ‘לקרותה בכל יום ערב ובוקר‘, ששם הביא משל ‘למלך גדול שמינה מלך אחר תחת ידו וכל מאמרי המלך נגזרים ממנו וכל הרוצה לשאול מאת המלך ישאל ממנו והוא ישאל מהמלך‘.496 השבתאים הוסיפו והסבירו משל זה במשל נוסף שלא נוצר אלא כשינוי והיפוך של ערכי ‘ספר יצירה‘, כפי ששטחתי והראיתי במקום אחר.497

			שינוי ערכים זה בא לידי ביטוי גם בתעודה שנזכרה לעיל, איגרת היסוד של האמונה השבתאית ששלח נתן העזתי לרפאל יוסף, ראש יהודי מצרים. שם שטח נתן את דעתו שהאמונה במשיח הטבועה בלב היא עיקר היהדות, ונעלית על קיום המצוות, ובלעדיה אין חיים.498

			לדעתי שינוי זה שחל בנקודה משתקף בצירוף ‘הנקודה היהודית‘. צירוף זה, הרווח בספרות ההשכלה,499 עניינו הקשר העמוק, אך הבלתי מוסבר, בין היהודי ליהדותו, שאינו קשור לא להלכה ולא ללימוד (אופיו זה של המושג, וכן שכיחותו, מובעים בחדות בשירו של נתן אלתרמן ‘הנקודה היהודית‘).500

			קל לשער שצירוף זה הוא תרגום מן הצירוף היידי ‘דאס פינטעלע יוד‘, המשמש באותו מובן.501 אך מוקשה מעט היא צורתו התחבירית של צירוף זה ביידיש, כי בו ‘יוד‘ בא כתמורה (אפוזיציה) ל‘דאס פינטעלע‘. בתרגום מילולי אומר הצירוף ‘הנקודה יהודי‘, ולא ‘הנקודה היהודית‘ (שהיה צריך להיות כמדומני ‘דאס יידיש פינטעלע‘), או נקודת היהודי (דעם יידענס פינטעלע). איך להסביר את הדבר?

			לדעתי הצירוף הוא פרפרזה על המאמר הראשון בפרשת בראשית שבזוהר, המתאר כזכור את בריאת העולם מנקודה אחת. בהמשך דבריו מדבר שם הזוהר על נקודה זו כעל האות יו“ד, ונוקט גם צירוף של אפוזיציה: ‘האי נקודה יוד‘.502 ‘דאס פינטעלע יוד‘ פירושה הראשון היה אפוא הנקודה יו“ד, ורק אחר כך קיבלה את המשמעות הנקודה היהודית, מפני שהמילה ‘יוד‘ פירושה ביידיש גם יו“ד וגם יהודי (המילה על שתי משמעויותיה נהגית באזורים שונים בתנועת u או בתנועת i). אבל הקונוטציה האנטינומיסטית של הצירוף, המתנגד להכרחיות הקשר בין היהדות לבין ההלכה, מסתברת דווקא אם נשער שהביטוי הגיע ליידיש באמצעות השבתאות, שכזכור מצאה באותה נקודה ראשונית במאמר זה שבזוהר את שורש נשמתו של שבתי צבי. קשר זה יסתבר עוד יותר בידענו שתרגומי הזוהר ליידיש נפוצו דווקא בהשפעת השבתאות, כפי שהראה לאחרונה בועז הוס.503

			קשר זה מסביר היטב את שימושם של החסידים במונח ‘נקודה‘ במשמעות הנקודה היהודית, גם לפני שנוצר בעברית צירוף אחרון זה. הרעיון נפוץ ביותר בספרות החסידית, ואף זכה לתיאור מעמיק בידי חוקר החסידות מנדל פייקאז‘.504 פייקאז‘ הסביר גם את מקורותיו התאורטיים של הרעיון, כגון בגלגוליה של האמרה ‘ישראל אף על פי שחטא ישראל הוא‘, ברעיון הערבות ההדדית בין נשמות ישראל הנסמך על ‘ואהבת לרעך כמוך‘, או בפירושים על הפסוק ‘נצח ישראל לא ישקר‘. אבל מקורות אלה, המרימים תרומה חשובה לתולדות הרעיון, אינם נותנים דין וחשבון על מוצאו של המונח ‘נקודה‘ בהקשר זה, ואף אינם מזכירים את השבתאות, שבלעדיה אי־אפשר לרדת עד חקרו של חידוש זה בפניה של היהדות.

			ובאמת הקשר בין נקודה זו לבין האות יו“ד ומשמעויותיה הקבליות מתועד היטב בספרות החסידית. לפעמים קשורה הנקודה היהודית (בלי צירוף זה) להתחלת האצילות לפני התפרטותה לבחינות (חכמה), ולעתים לבחינה התחתונה (מלכות), העקב או הניצוץ שנשאר מעולם האלוהות. אפשר לראות זאת היטב בקטע הבא, מכתבי ר‘ אברהם יהושע העשל מאפטא:

			כי בריאת כל העולמות היה ע“י החכמה עילאה קדישא בחי‘ ראשית המחשבה [...] וחכמה הוא בחי‘ יו“ד [...] ועיקר בחי‘ הגלות הוא הסתלקות המוחין וכמובא בספרי המקובלים, ע“פ [= על פסוק] ‘נאלמתי דומיה‘ גו‘505 היינו כי נעשה כביכול משם הק‘[ודש] אלהי“ם. אל“ם לבד. והטעם דומי“ה. דום. י“ה. שנסתלקו המוחין קדישין כביכול ע“י גלות השכינה כביכול. וזהו ג“כ [= גם כן] סוד הגלות והיסורין של כל אדם בפרטות ובכל זמן כשנופל ממדריגתו הוא רק מחמת הסתלקות המוחין ממנו אך הוא ירידה לצורך עליה. והיינו הגם שנסתלקו המוחין ממנו. עכ“ז [= עם כל זה] עדיין נשאר אצלו נקודה א‘[חת] פנימית בחי‘ יו“ד תתאה. סוד יו“ד עק“ב [ביחד ‘יעקב‘]. והוא בחי‘ יו“ד משם הק‘[דוש] אדנ“י סוד המלכות הק‘[דושה] כי עדיין בכל זאת שמך לא שכחנו506 ועול מ“ש [= מלכות שמים] על האדם. ובזו הנקודה יוכל האדם לחזור למדריגתו ביתר שאת ורום המעלות. והיינו ע“י שמקבל עליו עול 
מ“ש ביראה ואהבה והכנעה ומבין ומביט באיזה מדרגה תחתונה הוא בעת הזאת. וצועק במר נפשו אל הש“י [= השם יתברך] שיושיע אותו מצרתו ומדחקו ועושה תשובה שלימה, אזי חוזרין אליו המוחין, ויגאל מצרתו ומדחקו. והירידה זו הוא לצורך עלייה, כי הש“י עושה זאת להאדם בכוונה מכוונת כדי שבעת חזרתו למדריגה הראשונה יחיה ג“כ אז הניצוצין קדישין ויעלה אותן לשורשן הרמה בקודש. ועי“ז [= ועל ידי זה] נתעלה אז האדם במדריגה יותר עליונה מקדם והכל הוא ע“י הנקודה שהוא היו“ד שנשארה אצלו כנ“ל. ועד“ז [= ועל דרך זה] הוא ג“כ גלות הכללי בכלל ישראל. והבן [...]

			‘הבאים ישרש יעקב יציץ ופרח ישראל‘.507 [...] היינו שכ“א [= שכל אחד] בא עם בחי‘ נקודה הפנימית שנשאר אצלו, ומזו הנקודה יוכלו לחזור למדריגתן ויותר. ויזכו להגאולה. והבן זה [...] כי הגם שהם בצרות גדולות ובבחי‘ עק“ב. ובפרט בעקבות משיחא. עכ“ז עדיין נשאר אצלם נקודה הפנימית. שהוא יו“ד עק“ב וכנ“ל. ומזה השורש ‘יציץ ופרח ישראל‘.508

			גם הקשר בין שם האות ‘יוד‘ בהקשרה הקבלי לבין ‘יהודי‘ מצוי ביותר. לכאן יש לשייך את הסימבוליקה הזוהרית הנוספת, שקושרת, כפי שראינו, בין האות יו“ד לבין ספירת יסוד. דומה שדברי הזוהר, המזהה את אות הברית המתגלית בשעת ברית המילה עם האות יו“ד,509 תרמו להרגשה הכללית שרק בשעת המילה הופך האדם ליהודי, כי מתגלית בו פינטעלע יוד. כמו אות המילה גם הצדיק מזוהה עם ספירת יסוד, היא האות יו“ד, וגם הקשר אתו נחשב בעיני החסידים למהות היהדות, פינטעלע יוד. ודומה שיש לקשר זאת גם עם הצירוף ‘גוטער יוד‘ (יהודי טוב), שהוא כינוי ידוע לצדיק החסידי. קישור כזה נמצא למשל אצל ר‘ אפרים מסידילקוב, נכד הבעש“ט, המצרף לכאן גם את משמעותה דלעיל של האות יו“ד כסמל לחכמה:

			‘מרדכי היהודי‘, היינו הצדיק, הוא מקרב הכל אל היו“ד, סוד המחשבה [...] ידוע מרדכי הוא יסוד אבא510 הנקרא בשם יוד וזהו ‘איש יהודי‘.511

			הקשרים כאלה מצויים לרוב בכתבי ר‘ נחמן מברסלב, הממליץ באחת מתורותיו512 שאדם יתקן עצמו ‘ע“י שמקשר את לבו להנקודה השייך ללבו‘, ונוסף לנקודה אינדיווידואלית זו מדבר הוא גם על ‘נקודה כלליות[!] של כל ישראל‘, ומזהה נקודה זו גם עם האות יו“ד, שהיא גם ספירת חכמה (‘וחכמה היא בחי‘ נקודה היינו יוד‘) וגם ספירת יסוד, כלומר צדיק. התיקון המומלץ אפוא הוא שוב התקשרות ואמונה באיש בשר ודם, אף שאצלו אין הכוונה לשבתי צבי אלא לצדיק החסידי (כלומר לו עצמו), כפי שהוא מבטא זאת שם בבהירות כשהוא ממליץ לקשר את הלב ‘להיוד היינו נקודה, שהיא בחי‘[נת] צדיק‘.

			מאחר שנקודה כזאת נמצאת בכל יהודי, בלי קשר למעשיו והשקפותיו, היא המאפשרת לקרב מינים ורשעים ולתקנם. במקומות אחרים בספרות הברסלבית513 מדבר ר‘ נחמן על כך שיש לדון את הרשעים לכף זכות בדרך של ליקוט ‘הנקודות טובות‘[!] מתוך הרע.514 ותלמידו ר‘ נתן מנמירוב הוסיף והסביר שנקודות טובות אלה הן בחינת המשיח.515

			אסיים סקירה זו בהערה על ‘קוצו של יוד‘, אפוס המחאה המפורסם של יהודה ליב גורדון (יל“ג).516 השיר מספר על אישה שהושארה בעגינותה, מפני שבגט שנמסר לה נכתב שמו של הבעל שנְטשה בכתיב חסר, בלא יו“ד. ‘קוצו של יו“ד‘ משקף אפוא חומרה הלכתית בלתי אנושית (אף ששמו של הבעל הוא ‘הילל‘, שם שאמור לסמל את ההפך). כבר הוכר שצירוף זה אצל יל“ג חורג ממשמעותו הטכנית (שגם לה יימצאו שורשים במקורות),517 וכפי שכתבה זיוה שמיר:

			ומאחר שלפנינו סיפורו של היהודי שבכל הדורות, ובדורות האחרונים בפרט, הכתיר יל“ג את יצירתו בכותרת קוצו של יוּד (ולא יוֹד). ‘יוּד‘ הוא היהודי, והבחין בכך מתרגמו י“י לינצקי, שתרגם את היצירה תרגום חופשי ליידיש בשם ‘איבער א פינטעלע‘ (מתוך רמיזה לפתגם העממי ‘א פינטעלע ייד‘).518

			דומני שדיוננו דלעיל מחזק מאוד מסקנה זו, בהצביעו על חיבור בין שתי המשמעויות של ‘יוד‘ כבר באותו ‘פתגם עממי‘. יתר על כן, גם ‘קוצו של יוד‘ משמש בקבלה סמל לספירה העליונה (ספירת כתר שממנה נאצלה החכמה, היא היו“ד והנקודה דלעיל).519 על רקע זה הופך שימושו של יל“ג לאירוני ביותר. דווקא הנקודה שצריכה לסמל את אחדותו של העם היהודי ופתיחותו, מעבר לקיום המצוות, דווקא זו מסמלת את ההפך מזה (‘אך קוצו של יוד הוא הרגני‘. במילים אלה מסתיים השיר). אולי יש כאן מחאה כנגד החסידים שעשו כאמור שימוש נרחב בסמל זה, שהרי אותם שנאו המשכילים במיוחד. ואולי יש כאן גם מודעות לשימושם של המתנגדים, שעליו נדבר עתה, שהרי יל“ג יליד וילנא היה, ונתחנך בידי תלמידי הגאון.

			הנקודה בכתבי תלמידי הגר“א

			עניין הנקודה בהשכלה ובחסידות ידוע משכבר, אך לא כן הוא בספרות המתנגדית. מספר לי חברי הרב מנחם פרומן שבעת לימודיו בישיבת מרכז הרב בשנות השבעים היה הרב צבי יהודה הכהן קוק מדגיש לתלמידים שתורתו של אביו, הרב אברהם יצחק הכהן קוק, בדבר המהות היהודית המשותפת גם לחילונים, אין מקורה בתורת החסידות, כפי שסברו כולם, אלא דווקא במסורת הגר“א. תלמידי הרב צבי יהודה עיכלו ידיעה זו בקושי גדול, שכן תדמית המתנגדות הייתה אחרת לחלוטין, אך מסתבר שרבם לא המציא דבר זה, כפי שנראה עתה, כשנחזור לעיין במסורת זו.520

			רמ“מ (בן דורו של ר‘ נחמן) ורי“א תלמידו משתמשים בעניין הנקודה באופן דומה לאופן שבו משתמשים החסידים, אך באופן מחודד יותר, כשהרקע השבתאי בולט ומודע עוד יותר.521 לדוגמה, ר‘ נחמן מדבר על הנקודה המפרידה בין האותיות דל“ת לרי“ש ובכך בין האמונה המצוינת במילה ‘אחד‘ לבין הכפירה הקשורה ל‘אחר‘.522 ר‘ נחמן מדבר במונחים כלליים, ונסמך מאוד על מקורותיו העתיקים של הרעיון.523 דרשה כזאת חוזרת ביתר תוקף בכתבי המתנגדים, שהפכו את קוצו של הדל“ת לסימן ההיכר בין אמונה לכפירה. כך נראה בהמשך אצל רי“א,524 וכך הוא גם אצל רמ“מ, הרומז כאן שוב לשני המשיחים. שבתי צבי המסומל באלישע הנקרא אחר, והמשיח החדש המתקן אותו, הוא ר‘ עקיבא, כאמרו:

			ונתברר בגלות בסוד שער הנו“ן,525 סוד עשר“ה ספירו“ת526 שגילה ר‘ עקיבא בסוד ספר יצירה,527 ויצאה נשמתו באח“ד,528 שהוא תיקן מה שקלקל אח“ר, וזהו ארצה שעיר,529 ארצ“ה גי‘ רמו“ן,530 צו“ר.531 אשר דרך נח“ש על“י צ“ר,532 גי' תה“ו ובה“ו חש“ך, אשר משחי“ת533 נפשו הוא יעשנה,534 לירד בתוכה, אבל נח“ש על“י צו“ר535 בו‘ [כלומר ‘צור‘ בכתיב המלא], גי‘ רז“א דמהימנות“א.536

			וזה שורש הנקודה של ד‘ של אחד, ובארתי דברי במ“א,537 והוא כלל הכל, נרמז בפסוק ויר“א אלקי“ם א“ת האו“ר כ“י טו“ב538 גי‘ אל“ף חי“ת דל“ת,539 וזה הנקודה שורש של זה השער, צדיקים יבואו בו,540 ובו ג‘ בארות שחפר יצחק, וקרא שמם שטנ“ה רחובו“ת עש“ק541 ר“ת [= ראשי תיבות] שע“ר, והוא שער שונאיו542 אשר כבש, בהדי כבשי דרחמנא למה לך ומה דמפקדת כו‘,543 כי התורה ממתקת הכל וישלימנה לך,544 תור“ה גי‘ סמא“ל לילי“ת, כי תור“ה מכפרת עו“ן ופש“ע וחטא“ה545.546

			אותה הנקודה הגורמת לאחד להיות שונה מאחר בכל זאת הייתה גם למשיח הקודם, כי היא ‘שורש של זה השער‘, כלומר שורש נשמתו של המשיח הראשון, הוא השער לאותם שיבואו אחריו,547 וודאי שלא במקרה הובא כאן הפסוק ‘צדיקים יבואו בו‘, שראשי תיבותיו מצטרפים לשם ‘צבי‘. על שער זה, שהאבות ייסדוהו בחפירת בארות, מדבר גם יעקב פראנק.548 שער זה, הוא שער השונאים, נכבש בדרך הסוד (כיבוש מלשון ‘כבשי דרחמנא‘) על ידי המרת הדת, ונראה שרמ“מ מבקר כאן מעשה זה: גם אם יש לכך הצדקה לפי סודות התורה, אסור לאדם לעבור על מצוות התורה, אשר עשויה להתגבר על השונאים גם בלאו הכי. גם תיאורו של המשיח הראשון כ‘נחש עלי צר‘ מרמז להתאסלמותו של שבתי צבי, וזאת לפי הזיקה הידועה של שבתאי צבי לסמל הנחש.549

			המשפט ‘בהדי כבשי דרחמנא למה לך‘ נאמר בתלמוד למלך חזקיה, שנגזרה עליו מיתה מפני שלא עסק בפרייה ורבייה, כי צפה שעתידים רשעים לצאת ממנו. הקשר זה מתאים כאן הן מצד הטקסט המתפרש מסבא דמשפטים, שעניינו מי שמת בלא בנים, והן לפי הפירוש המשיחי, שהרי חזקיה נחשב לניצוץ משיח.550

			דרשות כאלה נמצאות למכביר בכתבי רמ“מ. לעתים אפשר להראות את רקען השבתאי רק בהשוואה מפורטת לכתבים שבתאיים אחרים. כך הוא בנוגע לדרשות השונות העוסקות בצורת האות ם הסתומה, שהיו“ד היא הנקודה ונשמת המשיח, נמצאת בתוכה ופורצת ממנה בחלקה את האות לשניים.551 משהו מזה ראינו לעיל, בדרשה על הנקודה האמצעית והשכנות.552 השכנות הן כנראה שתי השכינות, שהן חלקי האות ם שנפרצה. דרשות כאלה הבאתי במקום אחר ודנתי באריכות במשמעותן וברקען בספרות שלפני השבתאות,553 ואין כאן מקום להאריך.

			אך קשה לעבור בשתיקה על הגימטריות הקשות בעניין התורה בסוף הקטע דלעיל. אמנם התורה אינה עולה בגימטרייה ‘סמאל לילית‘ או ‘עון ופשע וחטאה‘ אלא כדי שתוכל למתק את אלה ולהשלימם לנו, אך בכל זאת הלב נוקף. קל יותר לשמוע כזאת מצדיק חסידי דוגמת ר‘ נחמן מברסלב, שגם בידו עלתה גימטרייה דומה: ‘תלמוד‘ = ‘לילית‘.554 אליבא דאמת גם גימטרייה זו מצויה אצל רמ“מ, שמצא ש‘לילית‘ עולה לא רק כמניין ‘תלמוד‘ אלא גם כמניין ‘אחותי כלה‘.555

			עלינו לשנות אפוא את התדמית של המתנגדים, כמי שאצלם ההלכה היא הערך העליון, שאין אחריו כלום. גם אצלם אחרת היא הנקודה היהודית. אפשר לראות זאת היטב בפירושו של רמ“מ לאותו קטע מראשית אידרא זוטא דלעיל, שבו מפתח הזוהר את הדיאלקטיקה של ‘ספר יצירה‘ בדבר האחד, הנקרא בזוהר ‘עתיקא קדישא‘, לעומת הריבוי, תשעת האורות היוצאים ממנו.556 וזה מה שאומר על כך רמ“מ:

			וענין עתיקא הוא על סוד העלמו נק‘[רא] כן.557 הנקודה העשירית הנעלמה כלל הט‘ נקודין והיא שורש העיבור,558 וכן סוד נקודת ציון הנעלמה, מקום הארון, אינה מן המדה,559 ושם שורש ‘תיקון מכון הר ציון‘,560 גי‘[מטרייה] ‘מזרח מערב צפון דרום‘.561 והנקודה אמצעית יראה תשובה, שבזה תיקון נפש עולם שנה,562 וזאת נעלמה מעין כל חי ותלוי באמונ“ה שהוא אלהינ“ו.563 וכרת ברית ע“ז,564 ועניין ע“ק [= עתיקא קדישא] הוא סוד כתר, כמ“ש [= כמו שכתב] בפרד“ס565 וע“ח566 בשער עתיק פ“א [= פרק א],567 והוא סוד רצון הבורא ית“ש [= יתברך שמו] הנעלם,568 והן טעמי תר“ך מצות569 שכיסה ע“י [= עתיק יומין].570 וכולם נכללים בא‘[חת] סוד כתר,571 כעניין שכתב אדמ“ו ז“ל572 [...] וכן המצות הנגלים כולם נכללים באנכי ולא יהיה לך,573 ושניהם בדיבור אחד נאמרו,574 בסוד בא חבקוק והעמידן על אחת,575 והוא האמונה.576

			בקטע זה מגדיר רמ“מ במידת האפשר את הנקודה האמצעית שבלבו. ראשית זו ‘נקודת ציון‘. לצורך זיהוי זה יכול אמנם רמ“מ להביא הרבה מקורות ספרותיים,577 אך ניכר שהמקור האמתי הוא ניסיונו שלו, כמי שעלה ארצה וייסד מחדש את היישוב האשכנזי בירושלים. אין תמה אפוא שספרי רמ“מ מלאים דרשות על נקודת ציון, וכן על ציון וירושלים, ולנתן אלתרמן יש אפוא על מי שיסמוך בקשר המודגש בשירו הנזכר,578 בין הנקודה היהודית לאדמת ארץ ישראל.

			אך הנקודה היא גם אמונה. על טיבה של אמונה זו אפשר ללמוד משהו מן המשפט ‘אמונ“ה שהוא אלהינ“ו‘. זו גימטרייה נפוצה מאוד בספרות השבתאית, שכן ‘אמונה‘ עולה בגימטרייה לא רק ‘אלהינו‘ אלא גם כמניין ‘צבי‘.579 אמנם גימטרייה זו, בלא צבי, מצויה, ככל הידוע לי, פעם אחת בלבד, אף בכתבי מקובל קלאסי שקדם לשבתאות (וגם דבריו השתנו בדפוס בהשפעת השבתאות),580 אך ההקשר השבתאי מתחזק גם בעזרת ההמשך: ‘בסוד בא חבקוק והעמידן על אחת, והוא האמונה‘. מקורו של משפט זה הוא בתלמוד: ‘שש מאות ושלוש עשרה מצוות נאמרו לו למשה [...] בא חבקוק והעמידן על אחת, שנאמר:581 וצדיק באמונתו יחיה‘.582 המשפט ‘צדיק באמונתו יחיה‘ הפך להיות לססמה שבתאית עיקרית, מראשיתה של התנועה, ולא רק מפני שהוא מדבר על אמונה ככלל הגדול שבתורה, אלא גם מפני שראשי התיבות שלו הם ‘צבי‘.583

			העוקץ האנטינומיסטי שבדברי רמ“מ אלה מתחדד עוד יותר בדברי הפרשן שנדפסו על הדף עם חיבורו זה של רמ“מ. מחברו של פירוש זה, הנקרא ‘באר יצחק‘, הוא רי“א. ואלה דבריו על אתר:

			סוד האמונה הוא נקודה הנ“ל שבו כלל כל המצוות, ולכן כל המצות יש בהם בחי‘ עלי‘ וירידות...584 לפוגמי‘ [כנראה צריך להיות: לפעמים] עושים רש“מ [= רצונו של מקום] כו‘.585 אבל נקודת האמונה אינו סר לעולם ממי אשר בשם ישראל יכונה. וע“ז נאמר ‘וארשתיך לי לעולם‘,586 כי בחינת אירוסין אינו סר לעולם, כמו שכתבתי במ“א [= במקום אחר] באריכות. ואמונה היא רק בלב בנקודה האמצעית.

			דומה שעוברי עברה יוכלו למצוא סנגוריה ממקור בלתי צפוי. ‘מתנגד‘ זה יודע שלמצוות יש לפעמים ‘בחינת ירידה‘, ובוודאי בדורו, דור עליית החסידות וההשכלה, אך גם אז ‘נקודת האמונה אינו סר לעולם ממי אשר בשם ישראל יכונה‘, שהרי היא בבחינת אירוסין ש‘אינו סר לעולם, כמו שכתבתי במקום אחר באריכות‘. ואכן, רעיון זה חוזר כמה וכמה פעמים בכתבי ר‘ יצחק,587 ובהם מודגש שבחירת ישראל קדמה למתן תורה, כפי שאירוסין קודמים לנישואין.

			היחס לכופרים בכתבי רי“א

			אך דברים אלה אינם ממצים את יחסו של רי“א כלפי הכופרים. בספרו הגדול ‘פתחי שערים‘, כאשר חוזר הוא על הרעיון בדבר נצחיות האמונה והאירוסין, ממתן מאוד רי“א חבר את עמדתו, ומוציא מן הכלל את מי ‘שבועל בת אל נכר‘, וחטא זה הוא מפרש באופן אלגורי על מי שנמשך אחרי הפילוסופיה הנכרית.588 אך כדי לעמוד ביתר עומק על גישתו הדו־ערכית יש להיזקק לחלק האזוטרי ביותר של ספר זה, ‘פתחי שערים‘, שלא נדפס אלא רק בדורנו זה.589 חלק זה נקרא ‘נתיב בניין הקליפות ומרכבה טמאה‘, והדמונולוגיה המפותחת בו משמשת גם כדי לסווג את רשעי הדור.

			עולם הרע (סטרא אחרא) מתחלק לפי תורת הקבלה לארבע ‘קליפות‘,590 שלוש הראשונות הן רע מוחלט, והרביעית, המכונה ‘קליפת נוגה‘, יש באפשרותה להשתנות מרע לטוב. את שלוש הראשונות מזהה שם רי“א עם עשו, ישמעאל וערב רב, ואת הרביעית עם ישראל שלמדו ממעשיהם של הנ“ל.591 היחס הדו־ערכי אל רשעי ישראל מתבטא בשתי הקטגוריות האחרונות. שכן בניגוד לכינוי ‘ישראל‘, המיוחס לכת האחרונה, הכינוי ‘ערב רב‘ הוא בעל אופי דטרמיניסטי, המוציא את נושאו מכלל ישראל באופן מוחלט, ואכן נקטו אותו, בין השאר, גם השבתאים ומתנגדיהם, זה כנגד זה.592

			שתי הכתות מובחנות לכאורה זו מזו בחדות רבה: ‘ערב רב‘ דבקים בתורה שבכתב בלבד (‘דבקים באותיות התורה לדרכי המינות שלהם [...] והמלעיגים על תורה שבעל פה‘), והכת הרביעית, ‘קליפת נוגה‘, בהפך מזה, מבקשים ‘להדבק במצות בלא תורה‘. אך למעשה ההבדל חד פחות, שכן במקום בזכר הקדוש נדבקת קליפת נוגה, שהיא הנקבה, בזכר של הקליפה, הוא הנחש, שממנו ערב רב, וזה ‘ממציא דרכים חדשות שלא ע“פ [= על פי] התורה רק שמדמה עצמו לקדושה, והוא גורם להחמיר במה שהקילו חכמים ולהקל במה שהחמירו חכמים‘. אם אפשר לזהות את ‘ערב רב‘ עם הרפורמים שביטלו מעליהם עול מצוות, הרי זיהוי האחרים קל פחות, אלה דבקים במצוות בלבד, ולעתים אף מחמירים יותר מדי, אך בלא הרוח הנכונה, שמקורה בקבלת הגר“א.

			ובאמת התורה שבעל פה, כפי שננקטה למעשה, גם כשהיא בהתאם להלכה הנכונה, יפה היא הרבה פחות ממה שהיינו מצפים, לפי הדימוי המקובל, לשמוע מפי איש בית מדרשו של הגר“א. בהמשך מפרש רי“א באופן אינטנסיבי את אותם דפים בחיבור הזוהרי רעיא מהימנא שבהם מתוארת ההלכה בצבעים קודרים ומכוערים כקבר שנקבר בו משה, וכלבוש הצרעת שלו. בעל רעיא מהימנא אכן הפגין כאן את איבתו לרובד ההלכה ולנושאיה,593 ומחרה ומחזיק אחריו רי“א:

			וכל זה היה בסוד הגלות האחרון שמשה, הוא סוד פנימיות אור התורה, הדעת פנימי דחו“ב [= דחכמה ובינה] עילאה,594 שע“י [= שעל ידי] שהכה בסלע595 נגנזו טעמי תורה596 בסוד אותיות התורה מבפנים שהוא חמ“ר,597 רמ“ח598 אור דאברה“ם,599 ובזפת600 מבחוץ, הוא סוד הגדות שבתורה שבע“פ [= שבעל פה], בצולמא דלא הגונה ליה,601 כמ“ש [= כמו שכתוב]602 כי [צריך להיות: כן] משחת מאיש מראהו, לא תואר לו ולא הדר וכו‘.603 והתיבה604 היא השמירה מאימא605 שלא יאחזו בו החיצונים. והענין כמ“ש במ“א במ“ש [= כמו שראינו במקום אחר במה שאמרו]606 שתורה שבע“פ לא ניתן ליכתב כדי שלא ידעו בה אותם שאינם ראוים אליה. כי הוא סוד נוקבא שאין מגלה בשרה אלא לבעלה וכו‘.607 ובשביל אריכות הגלות שהי‘ גורם שכחה ח“ו התירו לכתוב בסוד אותיות ותיבות אבל עשו לה הגנה במה שהלבישו אור הפנימי בלבושים חיצוניים דלא הגונה לי‘, שעי“ז [= שעל ידי זה] הם מגנים אותה והיא בורחת מפניהם.608

			רי“א ממשיך ומגדיר את אותם כופרים חיצוניים ‘ערב רב‘, שחסרה בהם נקודת האמונה, המוצגת כאן כנקודת החיבור של תורה שבכתב עם תורה שבעל פה. 'ערב רב' אלה:

			נמשכו אחרי תנין, נחש הטמא הרובץ בתוך יאוריו,609 ולקחה [בת פרעה] אותו [= את משה] מן התיבה, ובאו על התורה שלא כדרכה,610 ועי“ז [= ועל ידי זה] סתמו מיניה זיהרא עילאה דהוה ביה,611 והוא שערי חכמה העליונה שנסתתמו ע“י הע“ר [= על ידי הערב רב]. והוא סוד הצרעת, ונספחו על בית יעקב, ספחת,612 כמ“ש [= כמו שכתבתי] למעלה,613 שאין להם אמונה, כי אמונה היא סוד קוצו של ד‘ דאחד,614 שהוא עטרת היסוד, חשמל עילאה,615 ושם שורש הנוקבא, והוא חיבור תורה שבכתב ושבע“פ [= ושבעל פה], שנקודה זו אינו סר מישראל לעולם [...] אבל ע“ר [= ערב רב], עם לא אמון בם,616 והם בסוד הצרעת על בשר הברית, עטרה הנ“ל, שצריך לקוץ הצרעת, כי מילה דוחה צרעת.617 והוא בסיום האלף השישי אשר אז מתגברים בעיקבות משיחא המינים והאפיקורסים,618 והוא אשר גם בביאת משיח הם מכחישים, והרבו לדבר על תורה שבעל פה, תיפח רוחם ונשמתם.619

			קשה לחשוב שהתקפה זו מכוונת בעיקר כנגד השבתאים, שבוודאי אינם מכחישים בביאת המשיח, ואף לא כנגד החסידים, שגם המחלוקת אתם דומה שרפתה קצת בימיו, וגם הם אינם מכחישים לא בביאת המשיח, ולא בתורה שבעל פה. עיקר המחלוקת היא כנגד המשכילים, או ‘הנאורים‘ בעיני עצמם, ובעיני רי“א ‘ההולכים חשכים ואין נוגה להם‘.620 אלה הם שהמירו את האמונה בפילוסופיה הנכרית,621 ומקרבם יצאו הרפורמים, שמחו כידוע מסידור התפילה את הקטעים המשיחיים, וכפרו במצוות חז“ל.

			יתר על כן, דבריו של רי“א מתאימים דווקא לאידאולוגיה השבתאית. השבתאים הם שהסתמכו באופן אינטנסיבי ביותר על דברי רעיא מהימנא דלעיל, המתארים את משה בשפלותו החיצונית, כעבד ה‘ שבספר ישעיה, והצדיקו לפיהם את המרתו של המשיח.622 בכתביהם גם מצאנו את השניות הגדולה בין הפנימיות לחיצוניות, כאשר משיחיהם מהווים רובד קבלי חדש, שהוא פנימי לעומת כל מה שהיה ידוע קודם לכן.623 גם ראיית המתנגדים כ‘ערב רב‘ מאפיינת מאוד את השבתאות,624 וכן, כאמור, הדגש על נקודת האמונה כמבחינה בינם לבין מי שראוי לשם ישראל.

			ובכל זאת נראה שרי“א מייחס את הכפירה שהוא יוצא כנגדה להשפעת השבתאות. שבתי צבי נחשב בעיני תלמידי הגר“א כראש ועיקר לכל הכפירות המודרניות, ממש כפי שראהו ר‘ נחמן מברסלב,625 ואף בדומה לחוקרים החדשים, המוצאים השפעה ניכרת של השבתאות בחסידות ובהשכלה.

			דומני שבכיוון זה מצביעים הדברים דלעיל, על אודות 'ערב רב' ש‘נמשכו אחרי תנין, נחש הטמא הרובץ בתוך יאוריו‘. ‘נחש טמא‘ זה אינו אלא שבתי צבי, שחסידיו הרבו כל כך לתארו כנחש, ולדרוש עליו את הגימטרייה הידועה ‘נחש‘ = ‘משיח‘ (=358).626 כך אפשר ללמוד ביתר שאת מהמשך הדברים, שם חוזר רי“א ומדבר על ערב רב ‘הבאים מצדו של הנחש הקדמוני‘, ומוסיף ומתאר גם נחש נוסף, הוא המשיח שמצד הקדושה הנלחם בהם. בכך תימצא שוב הקבלה לתיאורו העצמי של ר‘ יעקב עמדין ויחסו אל השבתאות. בהתאם ליחס זה, שעליו דיברנו לעיל,627 מכנה גם ר‘ יעקב עמדין את עצמו בשם ‘נחש‘, ומתאר באריכות איך נלחם הוא בנחש הטמא, הוא שבתי צבי.628

			משיחיותם של הגר“א ורמ“מ

			הנחש הטהור, המשיח המתקן את חטא השבתאות, נקרא כאן ‘נחשא דחיי‘ — נחש החיים. כינוי פרדוקסלי ומאלף זה אינו מצוי בכתבי עמדין, וככל הידוע לי אף לא במקום אחר בספרות היהודית קודם לרי“א, שבכתביו הוא חוזר כמה פעמים,629 ומהן כבר פגשנו לעיל.630 לציור שמאחורי הכינוי יש אמנם שורשים עתיקים, כגון נחש הנחושת שעשה משה במדבר, שכל הנשוך בפיו של נחש רע הביט בו וחי,631 וישו הנוצרי חזה את הוקעתו על צלב בדמות נחש הנחושת המוקע על הנס, כדי להביא חיים למאמינים.632 כן מתבקשת כאן ההשוואה לאסקלפיוס, אל הרפואה היווני־רומי, שלובש לעתים דמות נחש, והוא סמלו הידוע.633 אך משמעותו המדויקת של הכינוי בכתבי רי“א תתבהר אולי לפי דבריו כאן, בהמשך להתקפה דלעיל על ערב רב:

			בעת קץ קודם שיתבער ע“ר [= ערב רב] מעלמא, ואז אליה“ו עתיד לבאר דבריו [של משה רבנו] בסוד634 הואי“ל635 מש“ה באר את התורה כו‘, כי אליהו הוא מלאך הברית,636 קנא קנאתי לה‘ וכו‘,637 והוא נחשא דחיי, וע“י [= ועל ידיו] יתבערו אותם דאתיין מסטרא דנחש638 הקדמוני.

			לקטע זה יש אמנם מקור בספר הזוהר,639 ובכתבי האר“י, המדבר גם הוא על משה שעתיד לשוב באחרית הימים, ועל אליהו כמתורגמנו, ושם משה השב בגלגול הוא האר“י ואליהו הוא ר‘ חיים ויטל, כפי שהראיתי במקום אחר,640 אך קשה לקרוא דברים כאלה על אליהו בספרו של רי“א בלא לקשרם לרבו הנערץ, ר‘ אליהו הגאון מווילנא. ואכן השם אליהו מודגש כאן יותר מאשר במקורות, ורק כאן, בעקבות השבתאות, מודגשת שוב קנאתו ומלחמתו בכופרים.

			לעניין אליהו ותפקידו התורני־משיחי יש מקבילות רבות בכתבי רי“א, ואחת מהן ראינו כבר לעיל, בקטע שמצאנו בו רמזים מפורשים יותר לשבתי צבי.641 ובאמת יש יסוד לדבר גם בכתבי הגר“א עצמו, שבדבריו על אליהו ניכרת תודעה עצמית. אחד המקומות החשובים לעניין זה הוא פירוש הגר“א על דברים א, ה: ‘הואיל משה באר את התורה‘, הוא הפסוק הנזכר גם בקטע דלעיל, ובו גרשיים על ‘הואי“ל‘, ואלה מתפענחים על פי המקבילה. לדעת הגר“א מילת ‘הואיל‘ מרמזת הן על הפסוקים הראשונים שבתורה,642 והן על אחרית הימים (שבהם עוסק ספר דברים), שאז תפורש התורה כל צורכה בפי אליהו, משה של הדור האחרון, שאותיות שמו הן אותיות המילה ‘הואיל‘. דברי הגר“א, שגם על פירושו שם הוסיף רי“א פירוש אינטנסיבי ביותר משלו,643 דורשים עיון ארוך ומעמיק שאין מקומו כאן (לדבריו יש מקבילה גם בכתבי רמ“מ).644 אך באופן כללי מזכירה תפיסה זו את דרכו של הרמח“ל, המקובל הנערץ על הגר“א ותלמידיו,645 שתודעתו המשיחית גרמה לו לכתוב ‘תיקונים חדשים‘ על הפסוק האחרון שבתורה, כנגד ספר תיקוני זוהר, שמוקדש לפסוק הראשון שבתורה.646

			זיהוי הגר“א עם ‘מלך המשיח החדש‘ מתקבל על הדעת גם משיקולים נוספים. ראינו לעיל שהמשיח החדש גואל בעזרת דרשות וסתרי תורה, ואף מכונה ‘רזי עולם‘,647 ותיאור זה מתאים לדמותו של הגאון כפי שהצטיירה בפי תלמידיו, וכבר הועלתה במחקר הסברה שהתלמידים ייחסו לרבם ייעוד משיחי וניסיון לקרב את הגאולה על ידי גילוי סודות התורה,648 ואפשר למצוא עדויות לכך בכתבי תלמידי הגר“א,649 ודברים מפורשים יותר על היסוד המשיחי בפעילות גילוי הסודות של הגר“א מצויים בכתבי ר‘ יצחק בן יהודה כהנא, תלמידו של רי“א.650 ואפשר לצרף לכאן גם את עדותו של לצרוס בנדויד דלעיל, שלפיה נבחר הגר“א למנהיג השבתאים.651

			ואולי נמצא עוד רמז לכך בדרשתו של רמ“מ דלעיל, הרואה במשיח החדש בחינת גר, המעיין בדברים האסורים לעיון על שאר ישראל,652 שהרי תלמידי הגר“א העריצו את רבם כמי שמצוי מאין כמותו גם בחכמות העמים, ואף ראו בעיסוקו זה עניין משיחי, של מי שמוציא את ניצוצות הקדושה מתוך הקליפה.653 אם נכון הדבר, אז גם הגר“א נחשב לגר, כמו אותם כופרים, ערב רב, שנספחו על ישראל בחינת ספחת, לפי הדרשה דלעיל של רי“א,654 ומכאן גם ההדגשה על מוצאו של המשיח מ‘שדה מואב‘.655 ואולי דמיון זה הוא המאפשר לו את המלחמה בהם, כפי שבהיותו נחשא דחיי יכול הוא להיאבק בנחש הטמא, ואף להפוך אותו למרכבתו.656 ואולי בכינוי ‘גר‘ יש אף רמז לשוני לכינוי ‘הגר“א‘, שכן תלמידי הגר“א רמזו לשם רבם גם בחידות, ואף נימקו זאת בפירוש, ואמרו שכפי ש‘תורתו ג“כ נסתרת ונעלמת ולכן שמו בהעלם בר“ת [בראשי תיבות] ובנסתרות‘.657 

			ועם כל זאת, קשה לחשוב שרמ“מ מצא את המשיח הסופי בגאון מווילנא, שכבר נפטר לעולמו לפני שרמ“מ כתב את דבריו. אפשר אמנם שהגאון הוא ‘מלך המשיח החדש‘ שרמ“מ מרבה כזכור לדבר על אודותיו,658 אך אין לשלול את האפשרות שרמ“מ רואה בפעילותו שלו עצמו השלמה לפעילותו המשיחית של רבו, שכן לפעילות של רמ“מ נודע אופי משיחי. פעילות זו מתבטאת הן בגילוי סתרי תורה, שאצל רמ“מ הם מפורשים יותר מאשר אצל הגר“א, והן בפעילות ארצית, עלייה לארץ ישראל וכינונה. הגר“א ניסה לעלות לארץ ישראל, ולא עלה בידו,659 ורמ“מ עלה בעקבותיו (וכנראה בהוראתו),660 ואף הגיע לירושלים, וכונן בה את קהילת הפרושים. אריה מורגנשטרן טען בספריו באופן משכנע שלעלייה זו היה רקע משיחי,661 ודבריו מתחזקים עוד יותר בעזרת הכתבים הקבליים של רמ“מ, כפי שאפשר להיווכח בעיוננו הנוכחי. ואולי יש בכתבים אלה גם רמזים אישיים מדויקים יותר, כגון הדרשה דלעיל על ‘רזא דמהימנותא‘662 הכוללת אולי רמז לשמו של אחד מספרי רמ“מ, הנקרא ‘רזא דמהימנותא‘,663 כשמו של הספר המיוחס למשיח הראשון ‘שבתי צבי‘,664 שהוא בא לתקנו. רמז זה כמובן אינו בא להפקיע את המשמעות הפשוטה של ‘רזא דמהימנותא‘, שהוא צירוף בלשון הזוהר שפירושו ‘סוד האמונה‘, ויש בו כדי להעיד על חשיבות יסוד האמונה במשנת רמ“מ.

			עמדתו זו של רמ“מ ויחסו אל השבתאות יכולים אולי לסייע בהבנת יחסו אל מיסיונרים נוצרים, ובהם גם יהודים מומרים, שרמ“מ נהג להרבות בשיחות ובוויכוחים עמהם, הן כדי להחזירם בתשובה, והן מפני שייעד להם מקום בתהליך הגאולה. אפשר להשוות גם זאת לדרכו של המשיח שהוא בחינת גר ומעלה ניצוצות מקרב העמים. ואכן, אנשי המיסיון האנגליקני, חלקם יהודים מומרים, סייעו לרמ“מ להתגבר על התנגדות השלטון התורכי, ולשקם את חורבת ר‘ יהודה חסיד בירושלים.665

			שלומי אמוני ישראל

			אסיים באנקדוטה. גרשם שלום, בדברו על החידוש ברעיון שבתאי זה, המעלה את האמונה מעל המעשים, פוסק ואומר:

			מה היתה ‘יהדות‘ בדור מסוים, לא נקבע על־פי הגדרה דוגמטית, שאין לה כל יחס למציאות ההיסטורית, אלא על־ידי מה ששלומי־אמוני־ישראל הסכימו עליו או חשבוהו כאפשרי בזמנם.666

			שלום אינו מגדיר מיהם ‘שלומי אמוני ישראל‘ המוסמכים לפסוק הלכה בשאלת מהי יהדות. דומה שבכוונה בחר לו מליצה מקראית667 מעורפלת זו, ובכך הפך את טענתו למעגלית במקצת. אך אפשר שרמ“מ, בעצמו נציג מובהק של שלומי אמוני ישראל, יתייצב לעזרתו, ולא רק בגישתו הכללית בשאלת נקודת האמונה והיחס אל השבתאות. רמ“מ אף חישב ומצא ש‘שלומי אמוני ישראל‘ עולה בגימטרייה כמניין ‘נקודה אמצעית בנין עולם‘ (=1034).668 ועוד מוסיף כאן רמ“מ שאלה עולים גם כמניין ‘ורוח אלהים מרחפת‘ (=1034), ונכון לזכור כאן שלפי חז“ל רוח אלוהים מרחפת היא רוחו של משיח,669 ונתן העזתי מצא ש‘אלהים מרחפת‘ עולה בגימטרייה כמניין שמו של שבתי צבי.670 וגם כאן רמ“מ אינו עוצר, ומודיע לנו ש‘ורוח נקודה אמצעית בנין עולם‘ עולה בגימטרייה כחשבון ‘נקודת ציון בת עין‘.671 אמנם חשבון זה עולה רק בשינוי קטן,672 אך הוא מעיד נאמנה על בבת עינו של רמ“מ. דומה שהוא דומה לגרשם שלום גם בהגדרת היהדות וגם בנטייה הציונית. 

			
				
					352*	אני מודה לחבריי על הערותיהם, ובמיוחד לפרופ‘ חביבה פדיה.

						ראה באיגרת המלשינות של ר‘ אביגדור מפינסק לקיסר פאוול, בתוך מרדכי וילנסקי, חסידים ומתנגדים, א, ירושלים תש“ל, עמ‘ 240–241.

				

				
					353	עמנואל אטקס, יחיד בדורו: הגאון מווילנה — דמות ודימוי, ירושלים תשנ“ח, עמ‘ 38. כדאי להשוות זאת עם תיאור הגר“א כ‘נחשא דחיי‘, להלן ליד הערה 305.

				

				
					354	ראה דברי צבי הירש לעהרן בתוך אריה מורגנשטרן, משיחיות וישוב ארץ ישראל, ירושלים תשמ“ה, עמ‘ 158–159.

				

				
					355	ראה ישעיה תשבי, ‘על העליה לארץ ישראל לשם הקמת השכינה‘, קתדרה 24 (תשמ“ב), עמ‘ 75; אריה מורגנשטרן, גאולה בדרך הטבע בכתבי הגר“א ותלמידיו, אלקנה תשמ“ט, עמ‘ 24. דומה שזו בערך גם דעתו של יעקב כ“ץ (שם, עמ‘ 22–23). מורגנשטרן ‘מקבל בהחלט‘ את דעת תשבי, ומוסיף לדוגמאות הנ“ל גם את יחסם החיובי של תלמידי הגר“א לר‘ יהודה חסיד, השבתאי שבנה לראשונה את בית הכנסת החורבה. אמנם מורגנשטרן מסיים את דבריו בלשון ‘והדברים עדיין צריכים עיון‘ (שם, עמ‘ 27).

				

				
					356	יעקב גוטמן הדפיס את זיכרונות בנדויד בתוך Monatsschrift für Geschichte und Wissenschaft des Judentums 61 (1917), pp. 205–206. וראה עוד בספרי סוד האמונה השבתאית, ירושלים תשנ“ה, עמ‘ 370 הערה 72.

				

				
					357	על הכינוי ‘חסיד‘ לגאון מווילנא ראה אטקס (לעיל, הערה 2), עמ‘ 31 ואילך.

				

				
					358	ראה גרשם שלום, מחקרים ומקורות לתולדות השבתאות וגלגוליה, ירושלים תשל“ד, עמ‘ 148, 199.

				

				
					359	וראה להלן, ליד הערה 300.

				

				
					360	כתבי הגרמ“מ ז“ל, ירושלים תשס“א. כתבים אלו נכללים גם בתקליטור התורני DBS.

				

				
					361	סיכום תולדות חייו של ר‘ מנחם מנדל ואוסף עדויות יימצאו במבוא שהקדימו העורכים לכתבים אלו. וראה גם אריה ליב פרומקין, תולדות חכמי ירושלם, ח“ג, ירושלים תרפ“ט, עמ‘ 158–163.

				

				
					362	רשימה של כתבי רמ“מ תימצא בהקדמה הנזכרת של עורכי הקובץ הנדון (לעיל, הערה 9). וראה שם.

				

				
					363	רשימה של מובאות אלו התקינו העורכים בסוף החלק השני של ‘כתבי הגרמ“מ ז“ל‘. שם, עמ‘ תיד.

				

				
					364	ראה משה אידל, ‘בין הקבלה הנבואית לקבלת ר‘ מנחם מנדל משקלוב‘, משה חלמיש, יוסף ריבלין ורפאל שוח“ט (עורכים), הגר“א ובית מדרשו, רמת גן תשס“ג, עמ‘ 173–184. אידל מצביע שם אף על העתקות מכתבי אבולעפיה. הוא מסתמך על ספרים שנדפסו קודם לכן (מים אדירים, ירושלים תשמ“ז; דרך הקודש, ירושלים תשנ“ט), ואפשר להוסיף עתה דוגמאות להשפעה אבולעפיינית בכרכים החדשים של ‘כתבי הגרמ“מ ז“ל‘.

				

				
					365	על קבלת ר‘ נתן ור‘ שמשון ראה במאמריי ‘חלום ומציאות: לדמותו של הקדוש המקובל ר‘ שמשון מאוסטרופוליה‘, תרביץ נב (תשמ“ג), עמ‘ 83–109; ‘יונה בן אמיתי כמשיח בן יוסף‘, יוסף דן ויוסף הקר (עורכים), מחקרים בקבלה בפילוסופיה יהודית ובספרות המוסר וההגות מוגשים לישעיהו תשבי במלאת לו שבעים וחמש שנים (מחקרי ירושלים במחשבת ישראל, ג [תשמ“ד]), ירושלים תשמ“ו, עמ‘ 269–311. שני המאמרים ניתנים לקריאה גם באתר שלי.

				

				
					366	ראה רפאל שוח“ט, תורת הגאולה של הגר“א מווילנא: מקורותיה והשפעתה לדורות, עבודת דוקטור, בהדרכת תמר רוס ומשה אידל, אוניברסיטת בר־אילן, תשנ“ח. בחיבור סולידי זה שוח“ט מקדיש לשבתאות פחות מעמוד (עמ‘ 123–124), ואינו נוגע בשאלת אפשרות השפעתה על קבלת הגר“א. גם אריה מורגנשטרן עוסק באינטנסיביות באידאולוגיה המשיחית מבית מדרשו של הגר“א. ראה להלן, הערה 310 ולידה. לרשות מחקר האידאולוגיה המשיחית של תלמידי הגר“א שעלו לארץ עומד לכאורה גם מקור נוסף, הוא ספר ‘קול התור‘ (ירושלים תש“ז. ושוב תשכ“ט). ספר זה מציג את עצמו כספרו של ר‘ הלל משקלוב, תלמידו של הגר“א, ומראשוני הפרושים שעלו לארץ. אך הספר לפחות שוכתב על ידי מהדירו, שלמה זלמן ריבלין, כפי שהוא עצמו מספר בהקדמה, וכפי שניכר מלשונו וסגנונו. אי־אפשר אפוא לדעת מה באמת כלל ספרו המקורי של תלמיד הגר“א, ואולי אפשר לשחזר משהו בדרך של השוואת ספר זה לספרי רמ“מ החדשים. על ספר זה, הפולמוס סביבו והשוואה בינו לבין כתבי הגר“א ותלמידיו ראה שוח“ט (לעיל בהערה זו), עמ‘ 201–222.

				

				
					367	דוגמה לכך תימצא להלן, הערה 225 ואחריה.

				

				
					368	לשונות אלו הביא פרומקין (לעיל, הערה 10), עמ‘ 160 הערה 2, מכתבי היד שהיו לפניו.

				

				
					369	על דיאלקטיקה זו, הטבועה בספרות הקבלה, ראה מאמרי ‘המשיח של הזוהר — לדמותו המשיחית של ר‘ שמעון בר יוחאי‘, שמואל ראם (עורך), הרעיון המשיחי בישראל: יום עיון לרגל מלאת שמונים שנה לגרשם שלום, ירושלים תשמ“ב, עמ‘ 134–157, וכן באתר שלי.

				

				
					370	כתבי הגרמ“מ ז“ל (לעיל, הערה 9), ח“ב, עמ‘ צ. על ‘עת לעשות כו‘‘ ראה ‘המשיח של הזוהר‘ (לעיל, הערה 18), עמ‘ 166–170.

				

				
					371	לפי הושע יד, י.

				

				
					372	משלי ה, ג.

				

				
					373	פסוק זה (תהלים קיט, קכו) משמש לאותו הצורך גם בפי רשב“י שבזוהר. ראה ‘המשיח של הזוהר‘ (לעיל, הערה 18).

				

				
					374	מנחם ציון, פרזעמישל תרמ“ה, יג ע“א.

				

				
					375	עם זאת לא מן הנמנע שהכוונה גם למשכילים, שהם הכופרים שכנגדם נלחם ר‘ יצחק אייזיק חבר, תלמידו של רמ“מ. ראה להלן, ליד הערה 269.

				

				
					376	ראה וילנסקי (לעיל, הערה 1), עמ‘ 314–318.

				

				
					377	ראה גרשם שלום, שבתי צבי והתנועה השבתאית בימי חייו, תל אביב תשי“ז, עמ‘ 231–232.

				

				
					378	שבחי הבעש“ט (מהדורת הורודצקי, תל אביב תש“ז, עמ‘ קכה). בכתב יד מובא סיפור זה בשינויי גרסה חשובים, ועל משמעותם עמדתי במאמרי ‘חדשות לעניין הבעש“ט ושבתי צבי‘, סוד האמונה השבתאית (לעיל, הערה 5), עמ‘ 262–263.

				

				
					379	שם, עמ‘ 238–261, 429–448.

				

				
					380	כתבי הגרמ“מ ז“ל (לעיל, הערה 9), ח“ב, עמ‘ קסג–קסד.

				

				
					381	זוהר ח“ב, צט ע“ב, סבא דמשפטים.

				

				
					382	עם זאת יש לציין שבקבלת האר“י פורשה תורת הנפש של סבא דמשפטים גם על בחינות הנפש שבעולמות העליונים, וכך קיבלה תפקיד בדרמת המיתוס הקוסמי וההיסטורי ששיאה בגאולה (ראה למשל שער הכוונות, ירושלים תרס“ב, כוונות קריאת שמע, דרוש ו). שני הגואלים בדרך הייבום הנזכרים במגילת רות ג, יג, נתפרשו פעמים רבות על שני המשיחים (שהרי מייבום זה נשתלשל דוד המלך). ראה סוד האמונה השבתאית (לעיל, הערה 5), עמ‘ 66.

				

				
					383	במקום אחד מצינו שר‘ ייבא הוא ‘ניצוץ משיח‘. ראה יצחק בן־צבי (ובעצם יעל נדב), ‘קונטריס בקבלה שבתאית מחוגו של ברוכיה‘, מאיר בניהו (עורך), ספר שז“ר (ספונות, ג–ד), ירושלים תשי“ט–תש“ך, עמ‘ שפ. במקום אחר, בפירוש השבתאי ל'ספרא דצניעותא', שמחוגו של ר‘ יהונתן אייבשיץ, מדובר ב‘ר‘ ייבא סבא, שהוא היה בסוד מלכא משיחא‘. סוד האמונה השבתאית (לעיל, הערה 5), עמ‘ 181. האלמנטים המשיחיים בדמותו של רב המנונא סבא הזוהרי, החופף במידה מסוימת לדמות רב ייבא סבא, נדונו בעבודה סמינריונית פרי עטו של בועז הוס. וראה להלן הערה 152. על הדמיון בין פירושו של רמ“מ לפירוש השבתאי על 'ספרא דצניעותא' ראה להלן, הערה 45.

				

				
					384	‘מ“ה החדש‘ מופיע עשרות פעמים בכתבי רמ“מ (ראה בתקליטור התורני DBS), ואף לא פעם בשלמות: ‘מלך המשיח החדש‘. בחישובי הגימטרייה המילה 'מ“ה' שבצירוף נחשבת 45 (כגון להלן, הערה 60), ולעתים ‘מ“ה‘ בצירוף זה פירושו שם בן מ“ה הידוע בקבלת האר“י (שם הויה במילוי אלפין). למשל בכתבי הגרמ“מ ז“ל (לעיל, הערה 9), ח“ב, עמ‘ קפב (גם הצירוף כולו שכיח בקבלת האר“י בהקשר כזה). אך במקומות רבים ברור שהכוונה גם לראשי תיבות ‘מלך המשיח‘, כגון במובאה להלן ליד הערה 71.

				

				
					385	על שלבי הגאולה בקבלת הגר“א ראה שוח“ט (לעיל, הערה 15), עמ‘ 140–200.

				

				
					386	ראה גרשם שלום, ‘מצוה הבאה בעבירה‘, מחקרים ומקורות (לעיל, הערה 7), עמ‘ 50.

				

				
					387	‘קן צפור‘ הוא היכלו של המשיח לפי הזוהר ח“ב, ז–ח.

				

				
					388	כלומר: סכום האותיות המשלימות את שמות האותיות של המילה ‘משיח‘ (ם [של שם האות מ“ם] + ין [של שי“ן] + וד [של יו“ד] + ית [של חי“ת]) עולה בגימטרייה 520, כמניין ‘קן צפר‘. על ‘קן צפר‘ ראה גם דרך הקודש (לעיל, הערה 13), עמ‘ קלד.

				

				
					389	‘שני ההפכים‘ בגימטרייה עולה גם כן 520, וכן גם ‘חיים ומות‘. עניין זה נדרש גם קודם לכן בחיבור זה, עמ‘ קיח, ושם פותח הדבר לצדדים אחרים.

				

				
					390	שלוש הנקודות במקור הנדפס. לפי דברי המהדיר במבוא (ח“א, עמ‘ 15) שלוש נקודות כאלה מעידות על מקום בלתי קריא בכתב היד. אך ייתכן גם שכאן נקט צנזורה עצמית.

				

				
					391	‘רוחא ברוחא‘ הוא ציטוט מן הטקסט המתפרש (מסבא דמשפטים), ושם מתאר הוא את דבקותו של הבעל הראשון באשתו, שבזמן ביאה ראשונה השאיר בה משהו מרוחו. זיווג זה איננו מושלם, שהרי לא נולדו ממנו בנים, ולפיכך דורש רמ“מ מילים אלה לגנאי, כי ‘רוחא‘ אותיות ‘אחור‘. ‘אחור באחור‘ הוא מדרגת הזיווג הנמוכה והפגומה ביותר לפי הקבלה. יש לציין שבמקומות אחרים בזוהר ובקבלת האר“י הצירוף ‘רוחא ברוחא‘ (בדרך כלל ‘דבקותא דרוחא ברוחא‘) דווקא חיובי ביותר.

				

				
					392	כלומר לאשת המת לא נולדו בנים מן הבעל הראשון. ורמ“מ מפרש זאת ככל הנראה על כנסת ישראל שלא נגאלה בימי שבתי צבי.

				

				
					393	שופטים ד, טז. ודומה שיש כאן רמז להמרת המשיח. המילה ‘חרשת‘ נדרשת עשרות פעמים בכתבי רמ“מ (כפי שאפשר למצוא בנקל בתקליטור התורני DBS), והיא משמשת סמל משיחי מובהק. בדרשות אלה מעלה רמ“מ למשל ש‘חרשת‘ (שעולה למניין 908) עולה בגימטרייה כמניין ‘נחש נשר‘, ‘רוחו של משיח‘, ‘חץ‘ (ץ = 900), “בוצינא דקרדוניתא“ + שם ההויה, ‘שמעאל מטטרון יהואל מיכאל‘ ועוד.

				

				
					394	ראה במאמרי ‘ספר “צדיק יסוד עולם“ — מיתוס שבתאי‘, סוד האמונה השבתאית (לעיל, הערה 5), עמ‘ 65–67.

				

				
					395	כך אפשר ללמוד מיומנו של המומר יוסף וולף, שליח החברה המיסיונרית האנגלית. הוא מספר שפגש בקהיר בשנת 1822 את החכם מ‘ ‘הכהן הגדול של הרבנים‘ (the first High Priest of the Rabbinists), הוא בוודאי ר‘ יוסף משה אלגאזי, שהיה רבה של קהיר בשנים 1820–1846 (ראה רפאל אהרן בן שמעון, טוב מצרים, ירושלים תרס“ח, לב ע“א; יום טוב ישראל, ספר מנהגי מצרים, ירושלים תש“ן, עמ‘ ד). בוויכוחם על ביאת המשיח הסכימו החכם והמומר שהמשיח כבר בא פעם אחת. אך החכם לא הודה בכך שהמשיח שבא הוא ישו, וטען כי רבים מחזיקים בדעה שזהו שבתי צבי, משיח בן יוסף. דברי וולף התפרסמו בתוך Jewish Expositor 7 (1828), p. 155. בנו של חכם זה, כפי שמספר וולף שם, היה רב בירושלים באותם ימים, הם הימים שבהם רמ“מ היה ראש הקהילה האשכנזית של עיר זו. יוסף וולף זה נפגש באותה שנה (1822) גם עם רמ“מ, ומספר על פגישותיו אתו שם, עמ‘ 507–508. על פגישות אלו ראה להלן, הערה 314.

				

				
					396	פירוש משיחי על רוח זו מצאנו בפירוש השבתאי על 'ספרא דצניעותא' הנזכר לעיל (הערה 32): ‘היו“ד פנימיות אשר השפיע א“י וע“ק [= אלהי ישראל ועתיקא קדישא] בחיבורא חדא לתוך הדלי“ת בסוד רוחא דשביק בה בעלה‘. להקשר הדברים ופירושם ראה סוד האמונה השבתאית (לעיל, הערה 5), עמ‘ 171. ‘היו“ד פנימיות‘ היא נשמת המשיח, כפי שנראה להלן (ליד הערה 143).

				

				
					397	מדובר על שרי. בראשית יא, ל. 

				

				
					398	לפי זוהר ח“ג, קסח ע“א, פרשת שלח. שם מדובר על אברם ושרי העקרים שהולידו נפשות לגרים. גם בחיבור המתפרש, סבא דמשפטים (זוהר ח“ב, צח ע“ב), מתקשר העניין לנפשות הגרים. לפי פירושו של רמ“מ, הגואל החדש הוא בחינת נפש הגר, כפי שנראה להלן, ליד הערה 66.

				

				
					399	לפי תורת שבירת הכלים הלוריאנית. רשימו הוא רושם האור שעדיין מחייה את העולמות שנשברו.

				

				
					400	‘הדר‘ ו‘קנה המדה‘ שניהם עולים בגימטרייה 209. הדר הוא שמו של האחרון ממלכי אדום לפי בראשית לו, לט. לפי הזוהר וקבלת האר“י מלך זה הוא האחרון לעולמות השבירה וממנו החל התיקון. בכך דומה הוא לקו המידה, שגם הוא ראשית האצילות המתוקנת לפי הזוהר וקבלת האר“י.

				

				
					401	ויקרא כג, מ. וראה זוהר, רצב ע“א, אידרא זוטא, המקשר בין המלך הדר לפרי עץ הדר. דומה שכאן ‘פרי עץ הדר‘ הוא כינוי למשיח.

				

				
					402	מליצה זו חוזרת הרבה בכתבי רמ“מ.

				

				
					403	לפי יבמות צב ע“ב.

				

				
					404	זה תיקון המהדיר. במקום ‘אע“פ‘ שבכתב היד.

				

				
					405	או העלה. ברמז למשמעות המליצה: העלה חרס בידו.

				

				
					406	לפי יבמות צב ע“ב. ויותר מזה לפי בבא מציעא יז ע“ב; מכות כא ע“ב. שימוש דומה במליצה תלמודית זו מצאתי (כסלו תשע“ה) בספר ‘לבנת הספיר‘ לר‘ יוסף אנג‘לט (מיוחס בדפוס בטעות לר‘ דוד בן יהודה החסיד), ירושלים תרע“ג, ו טור א. המחבר מצטט שם קטע מנוסח ארמי של הספר ‘חכמתא רבתי דשלמה‘ (הקטע המצוטט אינו נמצא במקור היווני של ‘ספר חכמת שלמה‘) ומסתמך עליו בהסתייגות, בטענה שדברי הספר אף שאינם מדויקים יש בהם כדי לכוון אל האמת, ולשם כך נוקט לשון ‘וחכמתא רבתי דלי לן חספא ואשכחנא מרגינתא‘.

				

				
					407	דומה שבצד ההוראה הסקסואלית הפשוטה של הצירוף ‘ביאה ראשונה‘ נרמזת כאן גם ביאת המשיח הראשונה, כלומר התגלותו של שבתי צבי, וזיווגו אז עם השכינה.

				

				
					408	ראה יבמות לד ע“ב: ‘אין אשה מתעברת מביאה ראשונה‘. סנהדרין כב ע“ב: ‘אשה גולם היא ואינה כורתת ברית אלא למי שעשאה כלי‘. שני מאמרים תלמודיים אלה אכן עומדים בבסיס הטקסט המתפרש בסבא דמשפטים.

				

				
					409	דברים כה, ו. בדין הייבום לא יימחה שמו של המת.

				

				
					410	‘מה החדש‘ הוא בגימטרייה 362, ו‘רזי עולם‘ בגימטרייה 363. כרגיל בחישובי הגימטרייה, הפרש של אחד איננו מבטל את השוויון בגימטרייה (בצד החסר מוסיפים את ‘הכולל‘). המליצה ‘רזי עולם‘ מקורה בתפילת מוסף של ראש השנה. גימטרייה זו מובאת כמה פעמים אצל רמ“מ, כגון כתבי הגרמ“מ ז“ל (לעיל, הערה 9), ח“ב, עמ‘ רעו, ובסמיכות לדרשה דלעיל על ‘שבתאי מאדים‘; וכן ח“ב, עמ‘ קפ“ב, שם כינוי זה מעיד על חסרון יחסי ל‘מ“ה החד“ש‘. עוד ראה להלן, ליד הערה 70 וליד הערה 296. עוד על ‘רזי עולם‘ שיש לשמרם מפני הנחש ראה דרך הקודש (לעיל, הערה 13), עמ‘ כז.

				

				
					411	לפי סנהדרין צט ע“ב.

				

				
					412	דו־פי בתבנית דו־פרצופין. כלומר דו־משמעות. דבר המשתמע לשתי פנים.

				

				
					413	לפי סנהדרין לח ע“ב: ‘כל מקום שפקרו המינים תשובתן בצדן‘.

				

				
					414	כלומר האישה האלמנה שעל גאולתה מדובר בסבא דמשפטים היא לפי פירוש רמ“מ הקושיה הנפתרת.

				

				
					415	‘פרוקא‘ הוא גואל בארמית, ובטקס המתפרש מסבא דמשפטים. אך כאן פירושו פירוק, כלומר תשובה על קושיה. פירוש זה מקובל בספרות התלמודית והרבנית (‘הוא מותיב לה והוא מפרק‘).

				

				
					416	כתבי הגרמ“מ ז“ל (לעיל, הערה 9), ח“ב, עמ‘ קסז.

				

				
					417	השערה על מיהותו של ‘גר‘ זה ראה להלן, ליד הערה 306.

				

				
					418	אני משתמש במליצה זו לא במשמעותה ההלכתית הראשונה, אלא כפי שהשתמש בה גרשם שלום, שקרא בשם זה למסתו המפורסמת על דרך הגאולה השבתאית.

				

				
					419	ראה יבמות י ע“ב, ובפירוש רש“י שם.

				

				
					420	ראה גרשם שלום, ‘ברוכיה ראש השבתאים בשאלוניקי‘, מחקרי שבתאות, יהודה ליבס (מהדיר), תל אביב תשנ“ב, עמ‘ 345.

				

				
					421	ראה לעיל, הערה 59.

				

				
					422	כתבי הגרמ“מ ז“ל (לעיל, הערה 9), ח“ב, עמ‘ קעא, פירוש סבא דמשפטים.

				

				
					423	ראה להלן, הערה 275 ולאחריה.

				

				
					424	לפי הפסוקים הראשון והאחרון של מגילת רות.

				

				
					425	כך מפורש בתיאור אותו ראשון כמה שורות קודם לכן: ‘היה ראוי להשיג ולהלביש בתורה וללמד דעת את העם, ועתה בחטאו במה ישכב, ונשאר ערטילאי, והבגד אכל עש, ומלבישין בהם דבריהן הטמאים, בסוד (בראשית לט, יב) ויעזב בגדו בידה‘.

				

				
					426	ראה לעיל, הערה 35.

				

				
					427	ראה ‘איגרת נתן העזתי על שבתי צבי והמרתו‘, שלום, מחקרים ומקורות (לעיל, הערה 7), עמ‘ 244. נתן מתבסס שם על ספר תיקוני זוהר.

				

				
					428	ידידי משה אידל הפנה לראשונה את תשומת לבי למקום זה.

				

				
					429	ראה שלום, ‘מצווה הבאה בעברה‘ (לעיל, הערה 35), עמ‘ 57.

				

				
					430	כתבי הגרמ“מ ז“ל (לעיל, הערה 9), ח“א, עמ‘ רעו. מיד אחרי עניין ‘רזי עולם‘. ראה לעיל, הערה 59.

				

				
					431	‘שבתאי מאדים גי‘ תחת‘ מצוי גם בכתבי הגרמ“מ ז“ל (שם), עמ‘ קפז. העניין מצוי גם בתוך דרך הקודש (לעיל, הערה 13), עמ‘ עב: ‘ונקוד“ה אמצעי“ת אשר בסוד שכנו“ת שהן משבתא“י מאדי“ם גי‘ תחת‘.

				

				
					432	להלן, הערה 93.

				

				
					433	ראה משה אידל, ‘שבתי הכוכב ושבתי צבי: גישה חדשה לשבתאות‘, מדעי היהדות 37 (תשנ“ז), עמ‘ 161–168. וראה ‘השבתאות וגבולות הדת‘ (לעיל, פרק א), עמ‘ 38-11.

				

				
					434	דרשה דומה על אותו פסוק מרות מצויה בכתבי הגרמ“מ ז“ל (לעיל, הערה 9), ח“א, עמ‘ רכט (וגם שם מצוי ‘שבתאי מאדים‘).

				

				
					435	ראה מאמרי ‘נחמן מברסלב ולודוויג ויטגנשטיין‘, דימוי 19 (חורף תשס“א), עמ‘ 10–13, 134, וכן באתר שלי.

				

				
					436	סוד האמונה השבתאית (לעיל, הערה 5), עמ‘ 198–211, 396–421.

				

				
					437	ראה דבריו שהובאו שם, עמ‘ 205.

				

				
					438	ראה דבריו שהובאו שם, עמ‘ 201.

				

				
					439	יעקב עמדין, תורת הקנאות, אלטונה תקי“ב, עא ע“ב. והובא בספרי סוד האמונה השבתאית (לעיל, הערה 5), עם הקשר רחב והערות נוספות. כאן הוספתי כמה סימני פיסוק.

				

				
					440	א(חד) + (ש)ני + (ש)לישי + ר(ביעי) + ח(מישי) + ה(ששי) = 814 = שבתי צבי.

				

				
					441	‘איגרת מגן אברהם מארץ המערב‘. מחקרי שבתאות (לעיל, הערה 69), עמ‘ 177. על מחבר האיגרת ראה בנספח הביבליוגרפי מאת המהדיר (יהודה ליבס), עמ‘ 179–181. הקטע שלפנינו נדפס גם באותו מאמר, סוד האמונה השבתאית (לעיל, הערה 5), עמ‘ 399 הערה 43. ושם בהקשר רחב יותר והערות נוספות. כאן הוספתי כמה סימני פיסוק.

				

				
					442	לעיל, לפני הערה 81.

				

				
					443	כתיב זה של שם ההויה הוא כנראה תיקון המהדיר, שמעיד, בהקדמתו לכתבי הגרמ“מ ז“ל (לעיל, הערה 9), ח“א, עמ‘ 17, שכך נהג.

				

				
					444	שם, ח“ב, עמ‘ קסט (בהמשך פירוש 'סבא דמשפטים').

				

				
					445	שם, עמ‘ שיז.

				

				
					446	ראה להלן, הערה 103.

				

				
					447	שלום, שבתי צבי והתנועה השבתאית (לעיל, הערה 26), עמ‘ 190.

				

				
					448	ראה שם, עמ‘ 239.

				

				
					449	ליד הערה 108.

				

				
					450	ראה חביבה פדיה, ‘מנגד ועברים — המשיח המתעכב‘, זאב הרוי ואחרים (עורכים), ציון וציונות בקרב יהודי ספרד והמזרח, ירושלים תרס“ב, עמ‘ 102.

				

				
					451	שלום, שבתי צבי והתנועה השבתאית (לעיל, הערה 26), עמ‘ 107, 693, 774; ליבס, סוד האמונה השבתאית (לעיל, הערה 5), עמ‘ 183.

				

				
					452	היא האל“ף שבמילית ‘את‘ שבפסוק הראשון שבתורה.

				

				
					453	ראה ישעיה תשבי, ‘אגרות רבי מאיר רופא לרבי אברהם רוויגו‘, חקרי קבלה ושלוחותיה, ב, ירושלים תשנ“א, עמ‘ 287. וראה גם אברהם אלקיים, סוד האמונה בכתבי נתן העזתי, עבודת דוקטור, בהדרכת יהודה ליבס, האוניברסיטה העברית, תשנ“ד, עמ‘ 218–219. לדעת אלקיים דמויותיהם של קין והבל שכאן רומזות גם על אישיותם של שבתי צבי ונתן העזתי.

				

				
					454	שער הכוונות (לעיל, הערה 31), עניין ראש חודש, עו טור ד.

				

				
					455	שבתאותו של ספר ‘חמדת ימים‘, שעולה בבירור אף מן המובאה הקצרה דלהלן, נדונה הרבה במחקר, ואיננה מוטלת בספק, למרות דברי ‘המסנגרים‘, שעליהם נוסף לאחרונה מאמרו של משה פוגל, ‘שבתאותו של ספר “חמדת ימים“: התבוננות מחודשת‘, רחל אליאור (עורכת), החלום ושברו: התנועה השבתאית ושלוחותיה (מחקרי ירושלים במחשבת ישראל, יז) ירושלים תשס“א, ב, עמ‘ 356–422. יטעה מי שיסיק מדברי המחבר, שבתחילת מאמרו מודה לכותב שורות אלו על הערותיו, שהבעתי תמיכה בדעות המובאות במאמר. נהפוך הוא, בשיחתי הארוכה עם המחבר טענתי שגישתו אינה גישת היסטוריון המבקש להבין, אלא גישת פרקליט המבקש להגן על לקוחו.

				

				
					456	בהקשר זה אפשר לציין למשל את המשפט ‘דוד מלך ישראל חי וקיים‘, ששימש כססמה סודית לקידוש החודש. ראש השנה כה ע“א. וראה פדיה, ‘מנגד ועברים‘ (לעיל, הערה 99).

				

				
					457	לפי איכה ד, כ.

				

				
					458	לפי תהלים צא, א.

				

				
					459	מלשון תפילת עלינו לשבח. חמדת ימים, ח"ב, ונציה תקכ“ג, ‘משמרת החדש‘, פרק ב, יז ע“ב. הוספתי כמה פסיקים. שתי ההדגשות על שד“י נמצאות במקור.

				

				
					460	ראה חיים פרידלנדר, במבוא לספרו של יצחק חבר, שיח יצחק, ירושלים תש“ס.

				

				
					461	דברי אליהו הנביא. מלכים א יט, י; יד. וראה להלן, אחרי הערה 287.

				

				
					462	עד כאן, בשינויים קטנים לשון רעיא מהימנא, זוהר ח“ג, רטו ע“א.

				

				
					463	‘מטטרון‘ בגימטרייה ‘שדי‘ (=314).

				

				
					464	לשון הטקסט המתפרש. שבת קד ע“א.

				

				
					465	לפי תיקוני זוהר, סוף תיקון יג, כט ע“ב. על עניינו של תינוק זה בספר תיקוני זוהר ראה עמוס גולדרייך, ‘בירורים בראייתו העצמית של בעל תיקוני הזוהר‘, מיכל אורון והנ“ל (עורכים), משואות: מחקרים בספרות הקבלה ובמחשבת ישראל מוקדשים לזכרו של פרופ‘ אפרים גוטליב ז“ל, ירושלים תשנ“ד, עמ‘ 486–491.

				

				
					466	המילה כוללת את אותיות השם ‘עשו‘. וגם רמז ל‘ישע‘, לפי מקבילה בכתבי הגרמ“מ ז“ל (לעיל, הערה 9), ח“א, עמ‘ קיט.

				

				
					467	ישעיה יא, ח.

				

				
					468	ברכות ג ע“א. הסימן על ‘שדי‘ רומז על קריאה נוספת של מילה זו כשם קודש.

				

				
					469	המשך לשון הטקסט המתפרש, שבת קד ע“א, בשינוי.

				

				
					470	= כמו שנאמר. חבקוק ב, ד.

				

				
					471	לפי המשנה, ברכות ה, א.

				

				
					472	שמות כג, כא.

				

				
					473	סנהדרין לח ע“ב. נאמר על מטטרון.

				

				
					474	לפי חגיגה טו ע“א, כשאלישע בן אבויה ראה את מטטרון אמר ‘שמא חס ושלום שתי רשויות הן‘.

				

				
					475	משלי ה, ה. בקבלה נדרש פסוק זה דווקא על השכינה, שרגליה מגיעות לסטרא אחרא. והיא שנקראת כאן ‘אמונה דלעילא‘.

				

				
					476	זוהר חדש, ואתחנן (מאמר קו המידה) נז טור א. לשון זו נאמרה על האותיות דל“ת ורי“ש של ‘אחד‘ ו‘אחר‘. ראה להלן, הערה 174 ואחריה.

				

				
					477	יצחק אייזיק חבר, אפיקי ים, א, על שבת קד ע“א, ירושלים תשנ“ד, עמ‘ לז–לח. בתוספת כמה סימני פיסוק.

				

				
					478	הערה 95 ולידה.

				

				
					479	זוהר ח“ב, קטו ע“א. וראה גם ח“ג, פג ע“א; ח“ג, רעז ע“א. וראה יהודה ליבס, פרקים במילון ספר הזוהר, עבודת דוקטור, בהדרכת גרשם שלום, האוניברסיטה העברית בירושלים, תשמ“ב (תשל“ז), עמ‘ 120–124, ערך אילנא, וכן באתר שלי.

				

				
					480	ראה שפרה אסולין, ‘המרת דת והבראיזם במאה השבע עשרה באירופה: עיון בדמותו של יוהן קמפר מאופסלה הוא משה בן אהרן כהן מקרקוב‘, בתוך החלום ושברו (לעיל, הערה 104), ב (יז), עמ‘ 450–458.

				

				
					481	להלן, הערה 229 ואחריה.

				

				
					482	ראה שיח יצחק (לעיל, הערה 109), עמ‘ שכז.

				

				
					483	ראה להלן, הערה 278 ואחריה.

				

				
					484	תורת היצירה של ספר יצירה, ירושלים תשס“א, בעיקר חלקים ב–ד, ו–ז.

				

				
					485	זוהר ח“ג, רפח ע“א.

				

				
					486	על כך עמדתי בהוצאה השנייה של ספרי תורת היצירה של ספר יצירה, תל אביב תשס“ב, ב‘השלמות למהדורה השנייה‘, עמ‘ 351–353. כמובא שם, כבר בכתבי הנאו־אפלטונים, היוונים ממשילים את הדיאלקטיקה האונטולוגית הנזכרת ליחסי מורה ותלמידיו, והמורה שמדובר בו באידרא זוטא הוא רשב“י, שבמעמד זה, שעת פטירתו, מדבר לבדו ואינו מותיר מקום לתלמידיו. כאן המקום להוסיף שהמורה האחד לעומת תלמידיו המרובים הוא גם רב המנונא סבא, המתואר כמה שורות קודם לכן כמי שבא עם תלמידיו מעולם האמת. רב המנונא זה מזוהה כאן (לפחות חלקית) עם ‘עתיקא קדישא‘ (הזקן הקדוש), הוא האל האחד שלעומת הריבוי, ושבעים תלמידיו מאירים מאורו ככוכבים מן השמש (בדוגמת משה ושבעים הזקנים). רב המנונא זה אכן מכונה במקום אחר בזוהר (ח“א, ו ע“א) ‘בוצינא קדישא‘ (המאור הקדוש), כינויו הקבוע של רשב“י. וראה פרקים במילון ספר הזוהר (לעיל, הערה 128), עמ‘ 139–140.

				

				
					487	תורת היצירה של ספר יצירה (לעיל, הערה 135), עמ‘ 199–204.

				

				
					488	זוהר ח“א, טו ע“א. זה המאמר הראשון של הספר אחרי ההקדמה.

				

				
					489	ראש השנה לב ע“א.

				

				
					490	ראה סוד האמונה השבתאית (לעיל, הערה 5), עמ‘ 54, 304–306.

				

				
					491	ראה ‘השבתאות וגבולות הדת‘ (לעיל, פרק א), עמ‘ 38-11. 

				

				
					492	ראה שלום, שבתי צבי והתנועה השבתאית (לעיל, הערה 26), עמ‘ 247. וראה להלן, ליד הערה 160.

				

				
					493	ראה לעיל, ליד הערה 90. באותה פסקה מ‘איגרת מגן אברהם‘ נמצאת גם דרשה הקושרת בין המילים ‘בראשית‘ ל‘שבתי‘. השבתאים מצאו את שם משיחם גם בפסוק השני שבתורה ‘ורוח אלהים מרחפת‘, שכן ‘אלהים מרחפת‘ עולה בגימטרייה כמניין ‘שבתי צבי‘, ובעקבות דברי חז“ל (בראשית רבה ב, ד), שפירשו ‘רוח אלהים זה רוחו של מלך המשיח‘ (כך ב‘דרוש התנינים‘ לנתן העזתי, בתוך בעקבות משיח [מהדורת גרשם שלום, ירושלים תש“ד, עמ‘ יז]. וראה עוד לעיל, הערה 42, ולהלן ליד הערה 319). יש לציין שב‘ספר יצירה‘ (א, ט) ‘רוח אלהים‘ הוא אכן כינויה של הספירה הראשונה.

				

				
					494	ראה סוד האמונה השבתאית (לעיל, הערה 5), עמ‘ 171–172.

				

				
					495	ראה אסולין (לעיל, הערה 129), עמ‘ 442.

				

				
					496	ראה שלום, שבתי צבי והתנועה השבתאית (לעיל, הערה 26), עמ‘ 255.

				

				
					497	ראה מאמרי ‘גלם בגימטריא חכמה‘, קרית ספר סג (תש“ן–תשנ“א), עמ‘ 1312. 

				

				
					498	שלום, שבתי צבי והתנועה השבתאית (לעיל, הערה 26), עמ‘ 220–235. אל דברי שלום שסביב איגרת זו נשוב עוד להלן, ליד הערה 318. על האמונה בכתבי נתן העזתי ראה אלקיים, סוד האמונה בכתבי נתן (לעיל, הערה 102). על האיגרת הנדונה, התפתחות רעיונותיה בשבתאות והתגובות לה מצד המתנגדים לשינוי הערכים ראה שם, עמ‘ 71–77.

				

				
					499	מובאות אחדות משם הובאו בערך זה במילון אבן שושן.

				

				
					500	נתן אלתרמן, הטור השבועי, תל אביב תשי“ב, עמ‘ 321–324. גם יצירות אחרות נכתבו סביב עניין זה, כגון שיריהם של יצחק קצנלסון (‘דאס פינטעלע ייד‘) ורבקה מרים (‘הנקודה היסודית‘), וסיפור מאת יוסף חיים ברנר (‘מסביב לנקודה‘).

				

				
					501	ראה ערך זה במילון אלכסנדר הארקאווי, ניו יורק תרפ“ח. דוגמה לשימוש במושג זה, כניצוץ שנשאר מן היהדות ומחכה שייפחו בו ויהפכוהו לשלהבת, אפשר למצוא במאמרה של וייס על תולדות כתב העת ‘דער ייד‘. Ruth R. Wisse, ‘Not the Pintele Yid, But the Full Fledged Jew’, Prooftext 15 (1995), p. 35 & note 4.

				

				
					502	זוהר ח“א, טז ע“ב.

				

				
					503	בועז הוס, ‘השבתאות ותולדות התקבלות ספר הזוהר‘, בתוך החלום ושברו (לעיל, הערה 104), א (טז), עמ‘ 66–67.

				

				
					504	מנדל פייקאז‘, חסידות פולין, ירושלים תש“ו, עמ‘ 122–153 (הפרק ‘רעיון בחירת ישראל בנוסח אקטואליסטי חדש: הנקודה הפנימית‘).

				

				
					505	תהלים לט, ג.

				

				
					506	ראה תהלים מד, כא.

				

				
					507	ישעיה כז, ו.

				

				
					508	אברהם יהושע העשל מאפטא, אוהב ישראל, ראש פרשת שמות, ז‘יטומיר תרכ“ג, כד ע“א.

				

				
					509	למשל זוהר ח“ב, לו ע“א.

				

				
					510	ראה לעיל, ליד הערה 141. הקשר בין מרדכי לבין יסוד דאבא מצוי כבר בכתבי האר“י, שער הכוונות (לעיל, הערה 31), עניין פורים, דרוש א, קט טור ב.

				

				
					511	אפרים מסידילקוב, דגל מחנה אפרים, דרוש לפורים, ירושלים תשכ“ג, עמ‘ קמד. הדרוש הוא על הפזמון ‘ברוך מרדכי היהודי‘, ועל אסתר ב, ה: ‘איש יהודי היה בשושן הבירה ושמו מרדכי‘.

				

				
					512	ליקוטי מוהר“ן, ח“א, תורה לד.

				

				
					513	כך הראה מנדל פייקאז‘, חסידות ברסלב, ירושלים תשל“ב, עמ‘ 37–38, 52–54.

				

				
					514	ליקוטי מוהר“ן, ח“א, תורה רפב.

				

				
					515	נתן מנמירוב, ליקוטי הלכות, ירושלים תשל“ח, א, הלכות השכמת הבוקר, הלכה א, א–ו.

				

				
					516	כתבי יהודה ליב גורדון: שירה, תל אביב תש“י, עמ‘ קכט–קמ.

				

				
					517	מקור הביטוי בתלמוד, מנחות כט ע“א (לפי הנדפס ‘קוצה של יוד‘ בגמרא, ו‘קוצו של יוד‘ בפירוש רש“י), וההקשר שם הוא דיני כתיבת המזוזה. אך בהקשר כללי יותר ראה דברי ישו בברית החדשה, מתי ה, יח: ‘כי אמן אומר אני לכם, עד כי יעברו השמים והארץ, לא תעבור יוד אחת או קוץ אחד מן התורה, עד אשר ייעשה הכול‘ (תרגום דליץ. וביוונית ‘יוד‘ = iota, ‘קוץ‘ = keraia).

				

				
					518	זיוה שמיר, ‘בקול ענות גבורה או בקול ענות חלושה: “קוצו של יוד“ של יל“ג — האפוס הפרודי (mock heroic) הראשון בספרות העברית‘, הנ“ל (עורכת), עיונים ביצירת י“ל גורדון (סדן: מחקרים בספרות עברית, ג), תל אביב תשנ“ח, עמ‘ 74–75.

				

				
					519	ראה למשל יוסף ג'יקטיליה, שערי אורה, שער ב, ורשה תרמ“ג, לב ע“א.

				

				
					520	אמנם שוח“ט קובע כי ‘תורת תהליכי הגאולה של הראי“ה קוק בנויה רובה ככולה על תורת הגר“א‘ (לעיל, הערה 15), עמ‘ 235, אך בלא להקדיש עיון נרחב לשאלה זו.

				

				
					521	אמנם גם בעיני ר‘ נחמן השבתאות הייתה שורש וסמל לכל הכפירות, כפי שהראיתי במאמרי ‘התיקון הכללי של ר‘ נחמן מברסלב ויחסו לשבתאות‘ (לעיל, הערה 28), עמ‘ 238–261, 429.

				

				
					522	ליקוטי מוהר“ן, ח“א, תורה לו בסופה. וראה שם, תורה י, אות ה.

				

				
					523	תיקוני זוהר, ראשית תיקון כא, מב ע“ב. וראה סוטה כ ע“א.

				

				
					524	ליד הערה 263.

				

				
					525	לפי ראש השנה כא ע“ב.

				

				
					526	שער הנו"ן = עשרה ספירות = 1331 (האות ן‘ = 700). צריך אפוא להוסיף גרשיים גם על המילה שע“ר.

				

				
					527	הקשר בין ר‘ עקיבא ל‘ספר יצירה‘ מצוי במקומות שונים. דומה שכאן מוזכר ‘ספר יצירה‘ משום רעיון האחדות שבעשר.

				

				
					528	ברכות סא ע“ב.

				

				
					529	בראשית לב, ג.

				

				
					530	ראה חגיגה טו ע“ב. דרוש מפותח על רימונו של ר‘ מאיר, תלמידם של ר‘ עקיבא ושל אחר, מצוי בכתבי הגרמ“מ ז“ל (לעיל, הערה 9), ח“א, עמ‘ ד.

				

				
					531	ארצה = רמון = צור = 296.

				

				
					532	מלשון צר ואויב, ובשינוי מן הפסוק דלהלן.

				

				
					533	נחש עלי צר = תהו ובהו חשך (לפי בראשית א, ב) = משחית = 758.

				

				
					534	משלי ו, לב.

				

				
					535	משלי ל, יט.

				

				
					536	נחש עלי צור = רזא דמהימנותא = 764. והשווה דרך הקודש (לעיל, הערה 13), עמ‘ יא: ‘תה“ו ובה“ו וחשך גי‘ רז“א דמהימנות“א‘. רזא דמהימנותא הוא סוד האמונה בלשון הזוהר. ואולי יש כאן רמז לספריהם של שבתי צבי ושל רמ“מ. ראה להלן, הערות 311–312.

				

				
					537	= במקום אחר. ראה למשל כתבי הגרמ“מ ז“ל (לעיל, הערה 9), ח“ב, עמ‘ רפ.

				

				
					538	בראשית א, ד. פסוק זה עומד ביסוד הדרשה בראשית הזוהר על יציאת הנקודה, שנדרשה כזכור על נשמתו של שבתי צבי (לעיל, ליד הערה 143). הפסוק גם נדרש על שבתי צבי בפי נתן העזתי. ראה דבריו אצל מאיר בניהו, התנועה השבתאת ביוון (ספר יוון, ד; ספונות, יד), ירושלים תשל“א–תשל“ח, עמ‘ שפד.

				

				
					539	אל“ף חי“ת דל“ת היא המילה ‘אחד‘ במילוי אותיות. וירא אלהים את האור כי טוב = אל“ף חי“ת דל“ת = 963.

				

				
					540	לפי תהלים קיח, כ.

				

				
					541	בראשית כו, יט–כב.

				

				
					542	בראשית כד, ס.

				

				
					543	ברכות י ע“א. ותשלומו: איבעי לך למעבד. תרגום: באותם סודות של הרחמן למה לך, ומה שנצטווית נצרך אתה לעשות.

				

				
					544	ראה סוכה נב ע“א: ‘ישלימנו לך‘ (את יצר הרע).

				

				
					545	שמות לד, ז. תורה = סמאל לילית = עון ופשע וחטאה = 611. וראה להלן.

				

				
					546	כתבי הגרמ“מ ז“ל (לעיל, הערה 9), ח“ב, עמ‘ קטז.

				

				
					547	גם בדת הבהאית המנהיג הראשון נקרא ‘באב‘, כלומר שער.

				

				
					548	ראה שלום, ‘מצווה הבאה בעברה‘ (לעיל, הערה 35), עמ‘ 56–57.

				

				
					549	ראה להלן, הערה 275 ואחריה.

				

				
					550	ראה סנהדרין צח ע“ב. וראה סוד האמונה השבתאית (לעיל, הערה 5), עמ‘ 204.

				

				
					551	ראה למשל כתבי הגרמ“מ ז“ל (לעיל, הערה 9), ח“ב, עמ‘ רנח–רסב.

				

				
					552	לעיל, ליד הערה 82.

				

				
					553	סוד האמונה השבתאית (לעיל, הערה 5), עמ‘ 63–64, 158–182.

				

				
					554	= 480. ליקוטי מוהר“ן, ח“א, תורה ריד. גימטרייה זו מצויה גם במקומות אחרים בספרות החסידית. והשווה בתלמוד (הבבלי!), סנהדרין כד ע“א: ‘“במחשכים הושיבני כמתי עולם“ (איכה ג, ו) — אמר ר‘ ירמיה: זה תלמודה של בבל‘.

				

				
					555	כתבי הגרמ“מ ז“ל (לעיל, הערה 9), ח“ב, עמ‘ כב. בטעות נדפס כאן ‘אחתי‘. חסרה וא“ו, ובלי גרשיים.

				

				
					556	לעיל, ליד הערה 135.

				

				
					557	מלשון העתק והסרה. וכן הוא גם בחיבור ‘עשרה כללים‘, שנדפס בספרו של יוסף אביב“י, קבלת הגר“א, ירושלים תשנ“ג, עמ‘ קכו. וראה דברי אביב“י שם, עמ‘ קי. אמנם ייתכן שגם ‘עשרה כללים‘ הוא בעצם חיבורו של רמ“מ ולא של הגר“א, ואביב“י מתלבט בשאלה זו שם, עמ‘ קיא. פירוש כזה של ‘עתיקא‘ נמצא גם בכתבי רי“א, בית עולמים: ביאור על האדרא רבא קדישא, ורשה תמ“ט, יז ע“ב.

				

				
					558	כלומר, כמו זרע שממנו עיבור שממנו נולדים התשעה. וראה כתבי הגרמ“מ ז“ל (לעיל, הערה 9), ח“א, עמ‘ שיט.

				

				
					559	יומא כא ע“א: ‘מקום ארון אינו מן המדה‘. כלומר הארון לא תפס כל מקום. וכמוהו הנקודה אין לה ממדים. ויש לזכור שנקודה זו זוהתה עם אבן השתייה, שעליה עמד הארון בבית המקדש.

				

				
					560	במקום אחר (כתבי הגרמ“מ ז“ל [לעיל, הערה 9], ח“ב, עמ‘ סז) מסמיך רמ“מ את ‘מכון הר ציון‘ (ישעיה ד, ה) ל‘העמידו דבר על מכונו‘, המושפע מלשון ‘ספר יצירה‘ (א, ד).

				

				
					561	תיקון מכון הר ציון = מזרח מערב צפון דרום = 1,043.

				

				
					562	שלושת ממדי המציאות לפי ‘ספר יצירה‘. ראה לעיל, אחרי הערה 133.

				

				
					563	ראה להלן, ליד הערה 228.

				

				
					564	= על זה. ולפי ‘ספר יצירה‘ (א, ח): ‘עשר ספירות בלימה, בלום פיך מלדבר ולבך מלהרהר, ואם רץ לבך שוב למקום [...] ועל דבר זה נכרת ברית‘.

				

				
					565	ספר פרדס רימונים לר‘ משה קורדובירו, ב, מונקאטש תרס“ו, שער כג, שער ערכי הכינויים, ערך עתיקא, לה ע“ב.

				

				
					566	= ועץ חיים. הוא הספר העיקרי של כתבי האר“י.

				

				
					567	הוא שער יב, היכל ג, שער א, ירושלים תר“ע, נו ע“א.

				

				
					568	‘שמו‘ בגימטרייה ‘רצון‘ (וכך נפוץ בספרי קבלה). עניין הנקודה הכוללת עשר, שהיא רצונו הקדום של האל, מצוי גם בחיבור 'עשרה כללים' (לעיל, הערה 207), עמ‘ קלח–קלט.

				

				
					569	תרי“ג מצוות התורה ועוד שבע מצוות דרבנן. וכך פירש גם ר‘ יצחק חבר, בפירושו ‘באר יצחק‘ על דברי רמ“מ שנדפס כאן.

				

				
					570	לפי פסחים קיט ע“א.

				

				
					571	האותיות תר“ך הן אותיות המילה ‘כתר‘.

				

				
					572	אדוננו מורנו ורבנו זיכרונו לברכה. הוא הגר“א.

				

				
					573	שני הדיברות הראשונים. ולפי מכות כד ע“א: ‘אנכי ולא יהיה לך מפי הגבורה שמענום‘. בכתבי ר‘ אברהם אבולעפיה מצאתי קטע מקביל לקטע הזוהר המתפרש מראשית אידרא זוטא, המדבר על המאור האחד לעומת התשעה היוצאים ממנו. אבולעפיה יוצר שם ניגוד דומה בין הדיבר הראשון, ‘אנכי‘, לבין שאר תשעת הדיברות. ראה בנספח למהדורה השנייה של ספרי תורת היצירה של ספר יצירה (לעיל, הערה 133).

				

				
					574	ראה שבועות כ ע“ב, אך שם אין מדובר על שני דיברות אלה. אך לפי הרמב“ם, מורה נבוכים, ח“ב, לג, שני הדיברות נשמעו לבני ישראל כאחד, בצורת קול ללא חיתוך הדיבור.

				

				
					575	ראה להלן.

				

				
					576	מנחם מנדל משקלוב, מים אדירים (לעיל, הערה 13), עמ‘ ד–ה.

				

				
					577	ראה לעיל, הערה 137.

				

				
					578	לעיל, הערה 149.

				

				
					579	= 102. על גימטרייה זו בספרות השבתאית ובכתבי ר‘ יעקב עמדין ראה סוד האמונה השבתאית (לעיל, הערה 85), עמ‘ 202, 400–402.

				

				
					580	במילון הקבלי של ר‘ מאיר פאפרש הנקרא ‘מאורי אור‘. מילון זה נדפס עם פירוש והשלמות ‘יאיר נתיב‘ לר‘ נתן נטע מנהיים. שני הספרים הללו נדפסו יחד (‘יאיר נתיב‘ מקיף כפירוש את ‘מאורי אור‘) תחת הכותרת ‘מאורות נתן‘ (פרנקפורט דמיין תס“ט, ועוד. דפוס צילום של ספר זה, ורשה תרכ“ז, התפרסם בשם ספרי הערכים בקבלה, ירושלים תשל“ו, עם המילונים הקבליים ‘ציצים ופרחים‘ לר‘ יעקב עמדין ו‘קונטרס כל הנקרא בשמי‘ לריא“ז מרגליות). בחלק ‘מאורי אור‘ של ספר זה נאמר: ‘אמונ“ה גימטרי‘ אלהינ“ו כי שורש האמונה בת“ת הנק‘ אלהינו‘ (דפוס ורשה הנ“ל, ח ע“א. וכך גם בדפוס הראשון). משפט זה נראה כשבתאי, לא רק בגלל הגימטרייה אמונה=אלהינו, אלא גם בגלל ההמשך, התולה את האמונה בספירת תפארת. והרי זה חידושו המפורסם של שבתי צבי (ראה אלקיים, סוד האמונה בכתבי נתן [לעיל, הערה 102]), שהתפארת הייתה ‘אלהי אמונתו‘, ולא נמצא כזאת בכתבי המקובלים הקודמים, שבהם לא מצאנו גם את הקשר בין תפארת לבין ‘אלהינו‘. אבל כאמור משפט זה נמצא כאן דווקא בחלקו של ר‘ מאיר פאפרש, שנפטר בשנת תכ“ב, עוד לפני פרוץ התנועה השבתאית (לעומתו נתן נטע מנהיים, בעל חלק ‘יאיר נתיב‘, היה שבתאי. ראה שלום, מחקרי שבתאות [לעיל, הערה 69], עמ‘ 701–702). לכן משפט זה חשוד היה כמניפולציה, ואכן שמעתי מאברהם אלקיים שחיפשו בכמה כתבי יד של ספר ‘מאורי אור‘ ולא מצאו. אך אני מצאתיו בכתב יד ירושלים 108 40, 37 ע“ב, ששם מצוי רק החיבור ששימש יסוד למילונו הנדפס של פאפרש (ראה גרשם שלום, כתבי יד בקבלה הנמצאים בבית הספרים הלאומי והאוניברסיטאי בירושלים, ירושלים תר“ץ, עמ‘ 148), בלא תוספותיו של נתן מנהיים. וזה נוסח המשפט בכתב היד: ‘אמונה גי‘ אלהינו כי שורש האמונה באו“א הנק‘ אלהינו כנז‘ בזוהר‘. נוסח זה מקיים אמנם את הגימטרייה אמונה=אלהינו, אך אין בו הנוסחה השבתאית המקשרת זאת בתפארת. או“א פירושו ‘אבא ואימא‘, שהם המקבילה הלוריאנית של חכמה ובינה. ‘כנז‘ בזוהר‘ מתייחס אולי לזוהר ח“ג, רסד ע“ב. השינוי מאו“א לת“ת אולי איננו מניפולציה מודעת, אבל נעשה בהיסח הדעת על ידי שבתאי (ר‘ נתן נטע מנהיים?) שרגיל בסודו של שבתי צבי, ונגרר אחרי הגימטרייה אמונה=אלהינו הרגילה בהקשר שבתאי.

				

				
					581	חבקוק ב, ד.

				

				
					582	מכות כג ע“ב — כד ע“א.

				

				
					583	ראה שלום, שבתי צבי והתנועה השבתאית (לעיל, הערה 26), עמ‘ 229. על ‘צדיק באמונתו יחיה‘ בשבתאות ובספרות שקדמה לה ראה אלקיים, סוד האמונה בכתבי נתן (לעיל, הערה 102), עמ‘ 34–48. ואוסיף שבספר השל“ה לר‘ ישעיהו הורוביץ, שנפטר בשנת ש“ץ, שנים רבות לפני השבתאות, מצינו: ‘צבי ר“ת צדיק באמונתו יחיה‘ (שני לוחות הברית, פרנקפורט דאודר תע“ז, רי ע“ב). וכאן ‘צבי‘ הוא בעל החיים הנקרא כך.

				

				
					584	שלוש הנקודות מצויות במקור, ומעידות או על קושי בקריאת כתב היד, או על השמטה מחמת צנזורה פנימית.

				

				
					585	ויש להשלים ‘ולפעמים אין עושים רצונו של מקום‘.

				

				
					586	הושע ב, כא. ובפסוק הבא: ‘וארשתיך לי באמונה‘. פסוקים אלה אומרים בעת הנחת תפילין.

				

				
					587	ראה למשל שיח יצחק (לעיל, הערה 109), עמ‘ שיב. וראה להלן בהערה הבאה.

				

				
					588	ספר פתחי שערים, נתיב עולם התיקון, פתח ד, ורשה תרמ“ח, סה ע“ב.

				

				
					589	בתוך ספר מגנזי הגר“א ובית מדרשו, המביא לבית הדפוס: קלמן דוד רעדיש, לייקווד תשנ“ט.

				

				
					590	ראה פרקים במילון ספר הזוהר (לעיל, הערה 128), עמ‘ 24–26.

				

				
					591	‘נתיב מרכבה טמאה‘, פרק כב, ספר מגנזי הגר“א (לעיל, הערה 238), עמ‘ רנו–רנז.

				

				
					592	על תולדות המונח ראה שלום, שבתי צבי והתנועה השבתאית (לעיל, הערה 26), עמ‘ 184–185 ועוד. עוד על שימושו בשבתאות ראה סוד האמונה השבתאית (לעיל, הערה 5), עמ‘ 78. על שימושו אצל העדה החרדית במאה העשרים ראה במאמרי ‘העדה החרדית בירושלים וכת מדבר יהודה‘, מחקרי ירושלים במחשבת ישראל, א, חוברת ג, ירושלים תשמ“ב, עמ‘ 142, וכן באתר שלי.

				

				
					593	ראה ישעיה תשבי, משנת הזוהר, ח“ב, ירושלים תשכ“א, עמ‘ שעה–שצח.

				

				
					594	על מעמדו הקבלי הזה של משה רבנו ראה במאמרי ‘מיתוס לעומת סמל בזוהר ובקבלת האר“י‘, חביבה פדיה (עורכת), המיתוס ביהדות (אשל באר שבע, ד), ירושלים תשנ“ו, עמ‘ 192–209, וכן באתר שלי.

				

				
					595	במדבר כ, ז–יג.

				

				
					596	‘טעמי תורה‘ מקבילים ל‘סתרי תורה‘ בפסחים קיט ע“א. על מטה משה כקולמוס הסתרים ועל גניזתם בעקבות ההכאה בסלע ברעיא מהימנא בתיקוני זוהר ראה גולדרייך (לעיל, הערה 114), עמ‘ 484–489.

				

				
					597	לפי שמות ב, ג: ‘ותיקח לו [למשה] תבת גמא ותחמרה בחמר ובזפת‘.

				

				
					598	מספר המצוות, אותיות חמ“ר.

				

				
					599	אברהם בגימטרייה רמ“ח.

				

				
					600	ראה לעיל, הערה 246.

				

				
					601	= בתואר שאינו ראוי לו. זוהר ח“ג, רפ ע“א, רעיא מהימנא. על שימוש הצירוף בשבתאות ראה סוד האמונה השבתאית (לעיל, הערה 5), עמ‘ 180 והערה 86.

				

				
					602	ישעיה נב, יד. פסוקי ‘עבד ה‘‘ מצוטטים לרוב גם במאמר רעיא מהימנא הנ“ל, וגם בשימושיו אצל השבתאים.

				

				
					603	ישעיה נג, ב.

				

				
					604	היא תיבת משה.

				

				
					605	כלומר על ידי אימא, היא הבינה.

				

				
					606	ראה למשל תנחומא, מהדורת בובר, וירא ו: ‘ביקש משה שתהא אף המשנה בכתב, וצפה הקב“ה על שעתידין אומות העולם לתרגם את התורה ולקרות אותה יונית, והן אומרין אף אנו ישראל. אמר לו הקב“ה: אכתוב לך רובי תורתי ואם כן כמו זר נחשבו (לפי הושע ח, יב). וכל כך למה, אלא שהמשנה מסטורין שלו של הקב“ה, ואין הקב“ה מגלה מסטורין שלו אלא לצדיקים‘.

				

				
					607	ראה זוהר ח“ג, כח ע“א, רעיא מהימנא.

				

				
					608	‘נתיב מרכבה טמאה‘ (לעיל, הערה 240), פרק כד, עמ‘ רס.

				

				
					609	הוא פרעה מלך מצרים לפי יחזקאל כט, ג.

				

				
					610	לביטוי זה גם קונוטציה סקסואלית גסה.

				

				
					611	= סתמו ממנו את הזוהר העליון שהיה בו.

				

				
					612	ראה יבמות מז ע“ב: ‘קשים גרים לישראל כספחת, דכתיב (ישעיה יד, א) ונלוה הגר עליהם ונספחו על בית יעקב‘.

				

				
					613	‘נתיב מרכבה טמאה‘ (לעיל, הערה 240), עמ‘ רמב–רמג. שם יימצאו הקבלות רבות נוספות לקטע שלפנינו.

				

				
					614	ראה לעיל, הערה 173 ואחריה.

				

				
					615	החשמל מל ומגלה את העטרה של היסוד, איבר הזכר של מעלה (ראה זוהר ח“ב, רג ע“ב), ובכך הוא הופך את הכפירה לאמונה. והשווה חגיגה יג ע“ב.

				

				
					616	דברים לב, כ: ‘בנים לא אמון בהם‘.

				

				
					617	ראה שבת קלב ע“ב.

				

				
					618	ראה משנה, סוטה ט, טו.

				

				
					619	‘נתיב מרכבה טמאה‘ (לעיל, הערה 240), עמ‘ רס–רסא.

				

				
					620	לפי ישעיה נ, י. ‘נתיב מרכבה טמאה‘ (שם), עמ‘ רנט.

				

				
					621	ראה לעיל, הערה 237.

				

				
					622	שלום, שבתי צבי והתנועה השבתאית (לעיל, הערה 26), עמ‘ 629–634. וראה הנוסח השלם של דברי נתן העזתי בתוך מחקרים ומקורות (לעיל, הערה 7), עמ‘ 241–245; ונוסח דברי קרדוזו שם, עמ‘ 307–308.

				

				
					623	ראה סוד האמונה השבתאית (לעיל, הערה 5), עמ‘ 158–172.

				

				
					624	ראה לעיל, הערה 241.

				

				
					625	ראה מאמרי ‘התיקון הכללי‘ (לעיל, הערה 170).

				

				
					626	ראה בספרי סוד האמונה השבתאית (לעיל, הערה 5), עמ‘ 172–182. וראה לעיל, ליד הערות 72, 127, 198.

				

				
					627	ליד הערה 87.

				

				
					628	ראה במאמרי ‘משיחיותו של ר‘ יעקב עמדין‘ (לעיל, הערה 85), עמ‘ 203–206.

				

				
					629	חיפוש בתקליטור התורני DBS מעלה שבע־עשרה היקרויות. ויש גם נוספות, כגון זו דלהלן, הלקוחה מחיבור שאינו כלול בתקליטור.

				

				
					630	אחרי הערה 113.

				

				
					631	במדבר כא, ו–י.

				

				
					632	יוחנן ג, יד–טו.

				

				
					633	ראה אובידיוס, מטמורפוזות, ספר טו, שורות 659–661.

				

				
					634	דברים א, ה.

				

				
					635	על הרמז שבמילה זו ראה להלן, ליד הערה 291.

				

				
					636	ראה מלאכי ג, א; כג. הצירוף ‘אליהו מלאך הברית‘ מצוי בטקס ברית המילה.

				

				
					637	דברי אליהו הנביא. מלכים א יט, י; יד.

				

				
					638	תרגום: הבאים מצד הנחש.

				

				
					639	זוהר ח“ג, כז ע“ב — כח ע“א, רעיא מהימנא. שם מזוהה אהרן, פיו של משה (שמות ד, טז), עם אליהו, שעתיד להיות לו לפה בסוף הימים. מאמר רעיא מהימנא זה הוא הרמוז גם בשער הגלגולים דלהלן, ולא הצלחתי למצאו בשעה שכתבתי את מאמרי דלהלן בהערה הבאה, וצריך לתקן זאת שם בהערה 78.

				

				
					640	ראה מאמרי ‘“תרין אורזילין דאיילתא“: דרשתו הסודית של האר“י לפני מיתתו“, רחל אליאור ויהודה ליבס (עורכים), קבלת האר“י (מחקרי ירושלים במחשבת ישראל, י), ירושלים תשנ“ב, עמ‘ 121–122, ליד הערה 89, וכן באתר שלי. הסתמכתי שם על הטקסט של שער הגלגולים, ירושלים תשמ“ב, מב ע“א–ע“ב, ועל פרשנותו של ר‘ שמואל ויטל המובאת שם, המזהה את אביו, ר‘ חיים ויטל, עם אליהו. אך זיהוי זה מופיע כבר מפי האר“י בעצמו בכתבי ר‘ חיים ויטל, ספר החזיונות (מהדורת אשכולי, ירושלים תשי“ד, עמ‘ קס).

				

				
					641	ראה לעיל, הערה 112 ולידה. מקבילה נוספת תימצא כאן, ‘נתיב מרכבה טמאה‘ (לעיל, הערה 240), עמ‘ רמב, וכן במקום המצוין בהערות להלן.

				

				
					642	לפי מקבילות שציין רי“א בפירושו על אתר מספר המילים שבחמשת הפסוקים הראשונים של ספר בראשית, עד המילה ‘אחד‘, הוא כמניין ‘הואיל‘ (52).

				

				
					643	ספר אדרת אליהו על ספר דברים, ירושלים תשמ“ח, עמ‘ 526–534.

				

				
					644	דרך הקודש (לעיל, הערה 13), עמ‘ כז.

				

				
					645	על יחסם של הגר“א ותלמידיו אל הרמח“ל ראה תשבי, חקרי קבלה ושלוחותיה (לעיל, הערה 102), ג, תשנ“ג, עמ‘ 912–913, 936–939, 949–952, 961. רפאל שוח“ט מצא בקבלת הרמח“ל את המקור העיקרי לקבלת הגר“א. ראה שוח“ט (לעיל, הערה 15), עמ‘ 84–119, 124–125, 145.

				

				
					646	משה חיים לוצאטו, תיקונים חדשים, ירושלים תשי“ח. וראה צביה רובין, רמח“ל והזוהר: חיבורים ופירושים, עבודת דוקטור, בהדרכת רבקה ש“ץ, רחל אליאור ויהודה ליבס, האוניברסיטה העברית בירושלים, תשנ“ז, בייחוד עמ‘ 334.

				

				
					647	לעיל, הערה 59.

				

				
					648	ראה אריה מורגנשטרן, ‘הנסיונות לקרוב הגאולה על־ידי גילוי “סודות התורה“‘; וכן ‘ייעודו המשיחי של הגר“א כפוסק אחרון‘, בספרו מיסטיקה ומשיחיות, ירושלים תשנ“ט, עמ‘ 275–319. עוד על משיחיותו של הגר“א ראה מורגנשטרן, משיחיות (לעיל, הערה 3), עמ‘ 94–99; מורגנשטרן, גאולה (לעיל, הערה 4), עמ‘ 6–7.

				

				
					649	ראה מובאה אצל אטקס (לעיל, הערה 2), עמ‘ 40.

				

				
					650	יצחק כהנא, תולדות יצחק, ח“ג (או כפי שנדפס ח“ב), ירושלים תרמ“ד, קמג ע“ב. הובא גם בספר ליקוטי הגר“א, ניו יורק תשנ“ט, הקדמה, עמ‘ 24.

				

				
					651	לעיל, ליד הערה 5.

				

				
					652	לעיל, ליד הערה 66.

				

				
					653	ראה אריה מורגנשטרן, ‘יחסו של הגר“א למדעים בעידן המשיחי‘, בתוך מיסטיקה ומשיחיות (לעיל, הערה 297), עמ‘ 293–298. וראה את הדברים שציטט ר‘ ברוך משקלוב מפי הגר“א, והביאם מורגנשטרן שם, עמ‘ 293, שלפיהם ידע החכמות הוא ‘כדי להוציא בולעם מפיהם‘.

				

				
					654	ליד הערה 264.

				

				
					655	ראה לעיל, ליד הערה 73.

				

				
					656	ראה שם.

				

				
					657	כך כתב ר‘ ישראל משקלוב, וצוטט אצל מורגנשטרן, מיסטיקה ומשיחיות (לעיל, הערה 297), עמ‘ 303.

				

				
					658	לעיל, הערה 33.

				

				
					659	ראה אריה מורגנשטרן, ‘נסיונו של הגר“א לעלות לארץ ישראל‘, מיסטיקה ומשיחיות (לעיל, הערה 297), עמ‘ 263–274. דברי מורגנשטרן נראים מבוססים, אך ראה כנגדם דב אליאך, הגאון: חייו ומשנתו של הגר“א, ח“ג, ירושלים תשס“ב, עמ‘ 1285. וראה עוד שוח“ט (לעיל, הערה 15), עמ‘ 52–56.

				

				
					660	שוח“ט דן בשאלה זו וקובע שעליית תלמידי הגר“א הייתה כנראה במצוותו, ולכל הפחות ‘בהשראתו‘ של הגר“א. שם, עמ‘ 59–61.

				

				
					661	ראה בספריו משיחיות ויישוב ארץ ישראל (לעיל, הערה 3); גאולה (לעיל, הערה 4); מיסטיקה ומשיחיות (לעיל, הערה 297). בספר ‘גאולה בדרך הטבע‘ הובאו גם מחקרים של חוקרים החולקים על דעתו של מורגנשטרן. סיכום יפה של הפולמוס בשאלה זו, עם הכרעה לצד מורגנשטרן בעיקרי הדברים, ראה שוח“ט (לעיל, הערה 15), עמ‘ 61–77.

				

				
					662	לעיל, ליד הערה 185.

				

				
					663	כתבי הגרמ“מ ז“ל (לעיל, הערה 9), ח“א, עמ‘ ג–קב.

				

				
					664	על ספר זה ראה מאמרי ‘מיכאל קרדוזו — מחברו של ספר “רזא דמהימנותא“ המיוחס לשבתי צבי‘, סוד האמונה השבתאית (לעיל, הערה 5), עמ‘ 35–43, 295–299.

				

				
					665	ראה אריה מורגנשטרן, ‘הפרושים, החברה המיסיונרית הלונדונית והקמת הקונסוליה הבריטית בירושלים‘, בתוך גאולה (לעיל, הערה 4), עמ‘ 28–50. סיד ליימן העיר לפניי על דמיון אפשרי בין יחסו של רמ“מ למיסיונרים לבין מה שהעליתי בנוגע ליחסו לשבתאות. על יוסף וולף, המומר שאתו נפגש רמ“מ, ראה לעיל, הערה 44. את יחסו של רמ“מ למיסיונרים אפשר להשוות ליחסו של ר‘ נתן שפירא הירושלמי אליהם באמצע המאה השבע־עשרה. גם הוא שקע בשיחות דת עם מיסיונרים פרוטסטנטים, ואף מצא בהם צד זכות, וניצל זאת לאיסוף כספים לטובת היישוב היהודי בארץ ישראל. ראה בספרי סוד האמונה השבתאית (לעיל, הערה 5), עמ‘ 234–235. גם ר‘ יהונתן אייבשיץ היה שקוע כל ימיו בשיחות וויכוחים עם נוצרים ואף מומרים. ראה שם, עמ‘ 227–229.

				

				
					666	שלום, שבתי צבי והתנועה השבתאית (לעיל, הערה 26), עמ‘ 230.

				

				
					667	שמואל ב כ, יט. ושמא מצא שלום במילה ‘שלומי‘ רמז לעצמו?

				

				
					668	כתבי הגרמ“מ ז“ל (לעיל, הערה 9), ח“ב, עמ‘ שלח. המילה ‘שלומי‘ כתובה כאן מלא וא“ו, שלא כמו במקרא, וכך נצרך לפי הגימטרייה. במקום אחר שם, עמ‘ שנז, מוצא רמ“מ שהמילה ‘שלומי‘ מ‘שלומי אמוני ישראל‘ עולה בגימטרייה כמניין ‘דוד בן ישי‘ (386).

				

				
					669	ראה להלן, בהערה הבאה. בדרשה מקבילה, כתבי הגרמ“מ ז“ל (שם), ח“ב, עמ‘ שנז, מופיעה אסוציאציה זו במפורש.

				

				
					670	ראה לעיל, הערה 142.

				

				
					671	על הזהות בין ‘בת עין‘ לבין ‘נקודת ציון‘ ראה בספרי תורת היצירה של ספר יצירה (לעיל, הערה 133), עמ‘ 200–202.

				

				
					672	אם נגרוס ‘נקודת ציון ובת עין‘ יעלה החשבון ל־1,254, כמניין ‘ורוח נקודה אמצעית בנין עולם‘.

			צדקת הצדיק

			הזיקה המפתיעה בין הגאון ר‘ אליהו מווילנא (הגר“א) לבין השבתאות עלתה לראשונה במאמרי ‘תלמידי הגר“א, השבתאות והנקודה היהודית‘,673 אף שעיקרו של מאמר זה לא עסק בגר“א אלא בכתבי תלמידו המובהק ר‘ מנחם מנדל משקלוב (להלן רמ“מ) ובכתבי תלמידו של זה ר‘ יצחק אייזיק חבר (וילדמן). את זיקתם של אלה לסבך השבתאות העמדתי, דומני, על בסיס מוצק, שעיקרו פיצוח פרטני של הכתבים הקשים והצבעה על כך שהם מלאים רמזים לשמו של שבתי צבי, ושהם שואבים מלוא חופניים ממקורות שבתאיים ומכילים עמדה אמביוולנטית כלפי שבתי צבי ותנועתו. בין השאר חשפתי בדבריהם תאוריה שמצדיקה עקרונית את השימוש בדרשות של דופי שבפי המינים ואף הופכת אותו למצווה, כי בדרשות אלה יש בהכרח גם פנים של קדושה.674 על רקע זה ביקשתי להסביר את העובדה, שלא נעלמה לגמרי מן החוקרים, של כמה מנהגים שבתאיים שנהגו בחבורתו של רמ“מ.675

			אך כל אלה נוגעים לתלמיד הגאון ולתלמידו, ולא בהכרח לגר“א עצמו. זאת לא העלמתי שם, וכתבתי: ‘אם נוגע הדבר גם לגאון עצמו, לפי שעה אי־אפשר אלא לשער‘.676 אם הבאתי גם את עדותו של בן התקופה, הפילוסוף לצרוס בנדויד, ששמע מפי הפראנקיסטים שהם בחרו להם כמנהיג את הגאון מווילנא,677 לא עשיתי זאת אלא כדי לתת בידי הקורא את כל האינפורמציה הרלוונטית, ובעצמי ציינתי שעדות זו, שאף בנדויד הביאה בלשון פקפוק, אינה נוגעת אלא לנקודת ההשקפה הפראנקיסטית ולא להשקפת הגאון ובית מדרשו, שבנדויד היה מרוחק מעולמו.678

			אך גם כך, עם פרסום המאמר הגיעוני לא מעט תגובות של מורת רוח, מצד שומרי כבוד הגאון בתוך האקדמיה ומחוצה לה, שמצאו פגם בעצם הזכרת הגר“א בהקשר שכזה. אני סברתי שכבודו של הגאון מווילנא, שהיה כידוע ראש ה‘מתנגדים‘, ראוי ליחס שאינו דומה לזה שבו מתייחסים חסידים אל ‘הצדיק‘ שלהם. אל הגאון יש להתייחס כמו לומדי תורה המבקשים לרדת לעומק עולמו הרוחני של רבם, וכאשר נחשפים סודות עמוקים אצל תלמידיו המובהקים של הגר“א, אותם הידועים כממשיכי תורתו, מותר וצריך לעורר את השאלה אם גם סודות אלה אין מקורם בתורת הגאון.

			עתה, דומני, יש בידי להעמיק יותר הן בפשר זיקתו של רמ“מ לשבתאות (וזאת על סמך מקורות אחרים בכתביו, שלא נדונו במאמר הקודם), והן בשורשיה בכתבי רבו הגאון. כנקודת מוצא שסביבה ייסוב הדיון תשמש שאלת הצורה הראויה בכתיבת האות צד“י. זו בעיה קטנה לכאורה וגדולה למעשה, שכבר עסקתי בה בעבר ומצאתי בה מפתח להבנת יחסי הזוהר והנצרות.679 עתה נוכחתי לדעת שעל צד“י זו התעורר בחוג תלמידי הגר“א פולמוס הלכתי שלא שכך עד היום, ואת הרקע לכך יש למצוא בשאלת השבתאות.

			מחלוקת הצד“י בחוג הגאון לדורותיו, ורקעה בשבתאות

			בלי לעמוד על הרקע השבתאי אי־אפשר להבין את עצמת המחלוקת והסערה שהתחוללו בבית מדרשו של הגר“א בנוגע לצורת האות צד“י, שתיראה כסערה בכוס מים. מדובר בקוצו של יו“ד פשוטו כמשמעו. אפילו לא כאותו קוץ שהוא נושא שירו של י“ל גורדון (יל“ג) ‘קוצו של יו“ד‘, הבא לנגח את העוולות הגדולות הנובעות מדקדוקי עניות של רבני זמנו. כי יל“ג משתמש ב‘קוצו של יו“ד‘ כמליצה,680 באשר המקרה ההלכתי המוצג בשירו נוגע לא בקוץ אלא באות יו“ד בכללה (חסרונה של היו“ד בשם הלל, שנכתב בגט בכתיב חסר, הוא שהביא לעגינותה של אשתו ואף למותה), ואילו המחלוקת שלנו עניינה דווקא בקוץ,681 כלומר בקו העליון של האות יו“ד. ובעצם גם לא ביו“ד כשלעצמה, אלא בחלקה הימני של האות צד“י, שצורתו צורת יו“ד, והיו מי שכתבו יו“ד זאת בצורה הפוכה, כאשר ראשה פונה ימינה.

			בין תלמידי הגר“א ‘נפוצו שמועות‘ שהגאון אסר על כתיבת האות צד“י בצורה כזאת, עם יו“ד הפוכה, ופסלו ספרי תורה, תפילין ומזוזות שנכתבו כך,682 אך אחרים שללו את אמתותן של אותן שמועות וטענו שהגר“א לא התנגד לצד“י כזאת. אחד מן האחרונים, אריה ליב פרידמן, מחסידי הגר“א שבדורנו, שהתקומם בכל כוחו כנגד אותן שמועות וביקש להכשיר צד“י כזאת, הקדיש לכך ספר שלם בשם ‘צדקת הצדיק‘.683 בספר זה פורש פרידמן את השמועות שנפוצו בעניין זה בשם הגר“א וסותר את אמתותן. בסוף הספר אף מביא הוא חליפות דברים ומכתבים בינו לבין ‘החזון אי“ש‘ (ר‘ אברהם ישעיהו קרליץ), שאליו פנה בשאלה בעניין זה.684 

			בנוגע לעמדת החזון אי“ש, מנהיג החרדים מבני ברק — כששמע בשם הגר“א בגנות היו“ד ההפוכה ‘קלא דלא פסק‘ [= קול שאינו פוסק], מיהר תחילה והחמיר אף הוא, בלא להתחשב בקולות אחרים ממחנה הגאון שפרידמן שטח לפניו.685 לדעתו השמועות בשם הגר“א מעידות על עצמן שאינן זיוף, אלא באו ‘ממקום קדוש‘.686 בעיניו היה הגאון מאותם ‘שרוח ממרום שורה עליהן, ועל פיהן נקבעו הלכות‘.687 זה חשוב היה בעיניו אף יותר ממה שאפשר ללמוד ממסורות ומנהגים עתיקים, ולפיכך בחר שלא להתעסק ‘בחיפושים ובחקר קדמוניות‘,688 וזאת לפי גישתו הכללית, המעדיפה את סמכויות ההלכה על פני מנהגים.689 את המסורות הקבליות המאששות כתיבת צד“י ביו“ד הפוכה דוחה הוא, מפני שלדעתו הקבלה אין עניינה בעולם המעשה אלא בעולמות עליונים בלבד. על עולמות עליונים אלה חלה דינמיקה של שינוי, אך זה אינו חל על ההלכה דווקא מפני ארציותה: ו‘יוד שבצדי“ק בעולם האצילות יוכל להתחלף, אך בעולם המעשה אחר מתן תורה ההלכה נצחית‘.690 נימוק זה, השולל עקרונית עירוב קבלה בשיקולי הלכה, מחזק החזון אי“ש גם בשיקול קבלי, כשהוא מפרש את מאמר הזוהר בעניין זה, והוא יובא להלן.691 לפי הזוהר הצד“י ההפוכה מעידה על הפגם של עולם התוהו, ובעולם התיקון נהפכו פנים בפנים גם היו“ד וגם הנו“ן.692 אך צד“י כזו, שבה הנו“ן מחזירה ראשה לאחור, אינה מוכרת בשום מקור הלכתי (ר‘ יוסף קארו גורס יו“ד ונו“ן פנים כנגד אחור).693 דברים אלה נראים אמנם כהולמים היטב את פשט הזוהר, אך, ראוי לציין, אינם מתאימים לפירושו של הגר“א, שלדעתו, כפי שנראה, עולם התוהו עדיין נמשך גם בימינו,694 ומשיקול זה יכול היה להכשיר צד“י ביו“ד הפוכה (אמנם לא מצאתי בכתבי הגר“א פסק הלכתי בעניין זה, ופירושו לאותו מאמר זוהרי נשאר בתחום הקבלה).695 ואכן אולי גם בשל כך, אך בוודאי בגלל ראיות הלכתיות ועדויות רבות שהובאו לפניו (ובעיקר לפי דבריו של החת“ם סופר),696 שינה החזון אי“ש את עמדתו. בתחילה כה חמור היה עניין זה בעיני החזון אי“ש, עד שאסר לקרוא בספר תורה שנכתב עם צד“י ביו“ד הפוכה, ואף לא הניח להניח תפילין שנכתבו כך. ומספרים שאף בצאתו לנופש לקח עמו מזוזות משלו כי לא סמך על הצד“י במזוזותיו של בעל האכסניה.697 אך אחר כך ריכך את עמדתו, והכשיר את הצד“י ביו“ד הפוכה, אמנם רק למי שנוהג כמנהג הספרדים או כמנהג המקובלים.698 ויש מספרים שבסופו של דבר חזר בו החזון אי“ש לגמרי, והתיר לחלוטין את הצד“י ביו“ד הפוכה.699

			גם מדברי פרידמן, התומך הנלהב בצד“י ההפוכה, ניכר שעניין קוצו של יו“ד הצד“י אינו שולי כלל, וחורג מן הבעיה ההלכתית גרדא. כך אפשר ללמוד לא רק מעצם כתיבת ספר שלם בנושא זה (זאת אפשר היה גם לתרץ בצורך להגן על כשרות הלכות הקדמונים), אלא גם מסגנון הדברים, כגון ‘וכאן מתפרצת שאגה מלב קרוע ומורתח, איך אפשר להעלות על הדעת ולהוציא מן הפה ולהדפיס דברים נוראים כאלו על אדמו“ר רשכבה“ג [= אדוננו מורנו ורבנו רבן של כל בני הגולה] הגאון האמיתי החסיד הגר“א ז“ל?‘.700 ושבה ומתעוררת השאלה, מה פשר הדבר, ועל מה הקצף הרב הזה.

			לשם כך נבחן תחילה את המקורות שלפיהם הגר“א התנגד לצד“י ביו“ד הפוכה. המקור החשוב ביותר הוא מאת ר‘ ישראל משקלוב (פרידמן אמנם מעלה גם פקפוק בשאלת ייחוס מקור זה לר‘ ישראל),701 מתלמידיו המובהקים של הגר“א בהלכה, וזה לשונו, בתיאור מנהגי הגר“א:

			והיה מהדר שהכתב יהיה בתמונת אותיות שדקדק הרב ב“י עפ“ס ב“ש [= הרב בית יוסף על פי ספר ברוך שאמר],702 והיה מזהיר שהלמ“ד לא יהיה למטה כמו כ“ף [...] והשינין שמשנים בתמונות. וכן הצד“י כפופין עקומין מאחוריו703 הי‘ פוסל, והוי עובדא שראו דהביא לפניו חתנו הרב המנוח מ‘ משה ז“ל [= מורנו משה זכרו לברכה] פרשיותיו704 כתובין בשיני“ן וצד“י כנ“ל, וחתכן בעצמו, והיה אומר דגמירא ליה דבא705 טעות בכתבי‘ [=בכתבים]706 על ידי תלמידי הצבי שבור, שהעתיקו בתוך כ‘ [=כתבי] האר“י ז“ל.707

			יש להניח שבמילים ‘הצד“י כפופין עקומין מאחוריו‘ הכוונה ליו“ד ההפוכה באחורי הצד“י. כך הבינו כל אותם שחוללו את הפולמוס והמחלוקת בעניין זה, וכך יוצא גם מן המקבילות דלהלן, המבהירות איך עניין זה נוגע לשבתאות, שהרי ‘תלמידי צבי שבור‘ בלא ספק הם השבתאים (המליצה ‘צבי שבור‘708 משמשת כינוי קבוע לשבתי צבי בכל הספרות האנטי־שבתאית).709 מכאן אפשר ללמוד על הרקע האמתי לפשר הסערה הנזכרת סביב קוצו של יו“ד שבצד“י — יש כאן ספיח לסערה האמתית שטלטלה את היהדות בעקבות שבתי צבי, מאמצע המאה השבע־עשרה. אך פשר הדבר נשאר עלום: איפה, מתי, מדוע ואיך העתיקו השבתאים צד“י ביו“ד הפוכה לתוך כתבי האר“י?

			תשובה לכך ניתנת לכאורה במקור אחר מחוג תלמידי הגר“א, בספר על דיני כתיבת האותיות שחיבר סופר הסת“ם ר‘ אברהם חיים שמאלעוויצר ממינסק. אברהם חיים מבסס את דבריו על מאמר מספר הזוהר המתאר את האות צד“י כמורכבת מן האותיות נו“ן ויו“ד. מאחר שמאמר זה הוא יסוד העניין גם לדיונים הבאים אביאנו במלואו:

			עאלת את צ‘ אמרה קמיה: רבון עלמא, ניחא קמך למברי בי עלמא, דאנא בי חתימין צדיקים, ואנת דאתקריאת צדיק בי רשים, דכתיב ‘כי צדיק ה‘ צדקות אהב‘, ובי יאות למברי עלמא. אמר לה: צדי, צדי אנת, וצדיק אנת, אבל אנת צריך למהוי טמירא, לית אנת צריך לאתגלייא כל כך, בגין דלא למיהב פתחון פה לעלמא. מאי טעמא? נ‘ איהי, אתיא י‘ דשמא דברית קדישא ורכיב עלה ואתאחד בהדה. ורזא דא, כד ברא קב“ה לאדם הראשון דו פרצופין בראו, ובגין כך אנפוי די‘ מהדר לאחורא כגוונא דא: צ,710 ולא אתהדרו אנפין באנפין כגוונא דא: צ. אסתכל לעילא, כגוונא דא: צ, אסתכלת לתתא, כגוונא דא: צ. אמר לה קב“ה: תו, דאנא זמין לנסרא לך ולמעבד לך אפין באפין, אבל באתרא אחרא תסתלק. נפקת מקמיה ואזלת.711

			(תרגום: באה אות צ‘, אמרה לפניו: ריבונו של עולם, נוח לפניך לברוא בי את העולם?! שאני, בי חתומים צדיקים, ואתה, שאתה קרוי צדיק, בי רשום, שנאמר ‘כי צדיק ה‘ צדקות אהב‘,712 ובי ראוי לברוא את העולם. אמר לה: צד“י, צד“י את וצדיק את, אבל את צריכה להיות טמירה, אין את צריכה להתגלות כל כך, כדי שלא לתת פתחון פה לעולם. מה טעם הדבר? נו“ן היא. בא י‘ של שם ברית הקודש,713 ורכב עליה ונאחז בה.714 וסוד זה — כאשר ברא הקב“ה את אדם הראשון דו פרצופין בראו.715 ולפיכך פני היו“ד חוזרים לאחור כגון זה: צ‘,716 ולא חזרו פנים בפנים כגון זה: צ‘.717 הסתכלה למעלה, כגון זה: צ‘,718 הסתכלה למטה כגון זה: צ‘.719 אמר לה הקב“ה: שובי, שאני עתיד לנסרך ולעשותך פנים בפנים, אבל במקום אחר תעלי.720 יצאה מלפניו והלכה.)

			ר‘ אברהם חיים לומד מכאן תחילה שעל היו“ד להסתכל לאחור (‘לאחורא‘), אך הוא מוסיף על כך הסתייגות:

			אמנם שמעתי מהרב ה“ג721 ר‘ אלעזר משה ממאנאשטירצענע722 נ“י [= נרו יאיר] משמיה דרבינו הגר“א מווילנא זצלה“ה [= משמו של רבנו הגאון רבי אליהו מווילנא זכר צדיק לחיי העולם הבא], שאמר דעיקר הגירסא בזו“ה [= בזוהר הקדוש] ‘מהדר לאסתחרא‘ ולא ‘לאחורי‘.723 והראה לי הרב הנ“ל נ“י [= הנזכר לעיל נרו יאיר] הגירסא כן בדפוס ישן.724

			ומכאן מסיק ר‘ אברהם חיים שלמעשה אין לכתוב צד“י ביו“ד הפוכה, ושכך הייתה גם דעת הגר“א.725

			אין ספק אמנם שדברי ר‘ ישראל על ‘תלמידי הצבי שבור, שהעתיקו בתוך כתבי האר“י ז“ל‘, נוגעים למאמר זוהר זה, שצוטט כלשונו ופורש גם בידי האר“י.726 אך העניין תמוה ביותר, שכן כתיבת הצד“י ביו“ד הפוכה מנהג קדמון היא, שהיה שכיח בימי הביניים גם בנוסח ספרד וגם בנוסח אשכנז, ומתואר במקורות רבים, הקודמים הרבה לשבתאות.727 ובזמן שאחרי שבתי צבי מובאת להלכה צד“י כזאת גם בספרו ההלכתי של ר‘ יעקב עמדין,728 גדול הלוחמים האנטי־שבתאיים, מי שחשף גם את שבתאות ספר ‘אור ישראל‘,729 הוא הספר שמצא בצד“י כזו רמז לשבתי צבי.

			בין המקורות הקודמים לשבתאות המדברים על הצד“י ביו“ד הפוכה יש למנות גם את מאמר הזוהר הנדון המדבר על היו“ד שבצד“י שפונה ‘לאחורא‘, ואת הפירושים עליו. בדקתי זאת בכתבי יד ובדפוסים רבים, ובהם כל הדפוסים הנמצאים באוסף גרשם שלום (שהוא, ככל הנראה, האוסף הגדול ביותר הקיים לספרי זוהר), ובכל אלה לא נמצא אותו ‘דפוס ישן‘, שלפי העדות דלעיל היה בידי אותו ר‘ אלעזר משה, והכיל את הגרסה ‘לאסתחרא‘, שאותה שמע לדבריו גם מפי הגר“א. גרסה כזאת, במקום ל‘אחורא‘, לא מצאתי בשום מקום, וגם לא ראיתי עדות נוספת המציינת זאת כגרסה חלופית.730 נוסח זה אינו מופיע גם בשום פירוש מפירושי הזוהר, המתארים ומפרשים דווקא את צורת הצד“י שבה היו“ד פונה לאחור. מקום של כבוד בין מפרשים אלה תופס האר“י, ואף הגאון מווילנא עצמו, שגם הוא מתאר את הצד“י באופן כזה ומאריך במשמעותה הקבלית, כפי שנראה בהמשך.731

			ועם כל זאת, שינוי כזה של גרסה בספר הזוהר, גם בלא עדויות כתבי יד או דפוסים עתיקים, דווקא מתאים לדרכו של הגר“א. על כך יעיד כל מי שרגיל בפירושיו והגהותיו של הגר“א על הזוהר (שרובם נקבצו בספר ‘יהל אור‘), ואת מנהגו זה מתאר בפירוש ר‘ חיים מוולוז‘ין, בכיר תלמידיו של הגאון, וזה לשונו:

			וביחוד בגירסותיו הנקיות אשר המציא732 בזוה“ק ור“מ ותקונים733 [...] לא יאומן ולא ישוער יגיעותיו הרבות ועצומות שהיו לו. והיה שוקל וסופר אותיותיהם, עד דאנהירו ליה עיינין משמיא לאוקומי גירסא [= עד שהאירו את עיניו מן השמים להעמיד גרסה] חדשה, יפה ברה איומה, עלי קו האמת נשקלה, על מקומה יבא בשלום. עכ“ז [= עם כל זה] עדן לא התברך בלבבו להחליטו לאמת ברור, עד אשר חזר ויגע יגיעה נוראה בפשפוש ומשמוש וחיפוש מחיפוש רב מאד בכל הזוה“ק ור“מ ותקונים אם היא מאירת עיניים שיתיישבו על ידה עוד מקומות רבות בזוה“ק ור“מ ותקונים. וכאשר כן נמצא, אז הבין כי חכמת אלקים בקרבו לעשות משפטי ה‘ אמת כאשר צדקו יחדיו יהיו תמים מאירים ומשלימים דבריהם. ותמכה בימין צדקו וקרבה בזרוע עזו לקובעה במתניתא דיליה [= במשנתו]. ושמעתי מפורש יוצא מפיו הק‘[דוש] שלא מלאו לבו הטהור לשנות ולקבוע גירסא חדשה בנסתרות, עד אשר האירו אל עבר פניו הטהור הרבה מקומות, ולפעמים עד מאה וחמשים מקומות יבאו שלום ינוחו מנוחת אמת לאמתה של תורה ע“י גרסתו הטהורה מהקושיות הנופלות שם. ובס‘[פר] יצירה היתה משנתו סדורה [...] ואמר לי גירסתו הברורה כגירסת האריז“ל, רק דבר א‘[חד] הוסיף מה שנשתבש גי‘[רסת] האריז“ל בדפוס.734

			ר‘ חיים רואה לנכון להאריך כאן בתיאור זהירותו של הגר“א בקביעת גרסה חדשה בספר הזוהר, וטרחתו בעניין זה, ועם כל זאת ברור מכאן שהגר“א לא נזקק כלל לאישורן של גרסאות בדפוסים ישנים ובכתבי יד, אלא סמך על חכמתו ועל סיוע ממרומים (מאה וחמישים המקומות הנזכרים כאן אינם עדויות נוסח, אלא מקומות קשים המתיישבים בעזרת הגרסה החדשה). רק מעריצים מאוחרים, שלא זכו להכיר את הגר“א, חשבו שהיה זקוק גם לעדויות נוסח (שבשכמותן השתמש הוא לעתים כתנא דמסייע). אם כן, גם אם לא היה ולא נברא אותו ‘דפוס ישן‘ הגורס ‘לאסתחרא‘ במקום ‘לאחורא‘ בתיאור הצד“י בזוהר, אותו שר‘ אלעזר משה טורח להביאו כסיוע להגהת הגר“א, בכל זאת אפשר שהגר“א הגיה כך מדעתו, כדי להיפטר מקושי כלשהו שעשוי לעלות מן הנוסח הרגיל. ואם נסתמך על עדותו של ר‘ ישראל משקלוב, קושי זה היה האמונה השבתאית, שכן, לפי עדות זו, סבור היה הגר“א שצורת הצד“י ביו“ד הפוכה מקורה ב‘תלמידי הצבי שבור שהעתיקו בתוך כתבי האר“י‘.735 סברה מעין זו אכן מצאנו גם בסוף הפסקה שלפנינו, בעדותו של ר‘ חיים שהגר“א סיפר לו על תיקון שתיקן במקום אחד, שבו שיבש לדעתו הדפוס המקובל את נוסחתו המקורית של האר“י (אמנם הפעם לא מדובר בגרסת האר“י בזוהר אלא ב‘ספר יצירה‘).

			אם באמת הגר“א עצמו הוא שהגיה את המאמר הזוהרי בעניין הצד“י ההפוכה בדרך שמייחס לו ר‘ אלעזר משה,736 לא עשה כן אלא בסוף ימיו, אחרי שכתב את פירושו ל'ספרא דצניעותא', שבו נמצא פירושו לאותו מאמר זוהר, ובנוסחו המקובל.737 מאפשרות זו תיוולד גם המסקנה שדווקא בסוף ימיו נתעורר אצל הגר“א צורך דחוף להילחם בשבתאים, שניכסו לעצמם את הנוסח המקובל של אותו מאמר זוהרי, ומצאו בו, כפי שנראה בהמשך, רמז לשבתי צבי.738 אך קל יותר לשער שמקור ההגהה איננו הגר“א, אלא אחד מתלמידיו, וקרוב לוודאי שזה אינו אלא ר‘ ישראל משקלוב, בעל העדות הנזכרת, שלפיה ראה הגר“א בצד“י ההפוכה זיוף שבתאי. דומה שר‘ ישראל התעורר לכך מפני שפירוש דומה, המוצא בצד“י ההפוכה רמז לשבתי צבי, חזר ונעור בימיו, אצל תלמיד מובהק אחר של הגר“א, בן עירו של ר‘ ישראל ושותפו להנהגת העלייה ארצה ולפרסום כתבי הגר“א, אך גם בעל פלוגתא ותחרות לו. כוונתי לר‘ מנחם מנדל משקלוב, שעל פירושיו לצד“י ההפוכה נעמוד בהמשך.739 ר‘ ישראל עשוי היה להתייחס לכך בחומרה מיוחדת מפני שרמ“מ היה קרוב לגר“א בשנותיו האחרונות, ושומעי הדברים יכלו להסיק שמפי הגר“א קיבל רמ“מ את פירושו, שהוא באמת, כפי שנראה, פיתוח של רעיונות הגר“א המצויים בפירושו ל'ספרא דצניעותא'.740

			קביעתו של ר‘ ישראל שהגר“א אסר לחלוטין לכתוב צד“י ביו“ד הפוכה מצויה אכן גם בניגוד לפסיקתו ההלכתית של רמ“מ. שכן בכתביו מצאנו לא רק דיונים תאורטיים במשמעות הצד“י ביו“ד הפוכה בזוהר, אלא גם מודעות למחלוקת ההלכתית באשר לכשרות צד“י כזאת, וקביעה ברורה להכשיר, באמרו:

			תמונת צדיק הוא י‘ נ‘, והי‘ מאחורי הנו“ן, או פניה לגבי הנו“ן, או הי‘[ו“ד] מחזיר פניו מהנו“ן כמ“ש [= כמו שכתב] הרב האריז“ל, זה לא איכפת לך, כי אלו התמונת אין מעכבין, ואלו ואלו דברי אלקים חיים.741

			עניין זה מצטרף כנראה למחלוקת רחבה יותר ששררה בין שני תלמידי הגאון שעלו לארץ ישראל בראשית המאה התשע־עשרה, בין איש ההלכה ר‘ ישראל משקלוב לבין המקובל ר‘ מנחם מנדל משקלוב. יש בידינו ידיעות על כך שר‘ חיים מוולוז‘ין, גדול תלמידי הגר“א, חלק על עיסוקו האינטנסיבי של רמ“מ בקבלה (אף שר‘ חיים עסק בכך בעצמו),742 וקל לשער שגם ר‘ ישראל הצטרף למחלוקת זו. ואולי שורש המחלוקת הוא בכך שרמ“מ היה ביחסים קרובים ואינטימיים עם הגר“א באותם עשרים חודש שבהם שירת אותו, בנאמנות, ‘ולא זזה ידו מתוך ידו‘, ואז יכול היה לשמוע מפיו גם ענייני קבלה, ולא כשאר התלמידים, שלא באו אלא להתייעצויות, שנסבו, כפי שקל לשער, על ענייני הלכה.743

			מכל מקום ברור שיחסי ר‘ מנחם מנדל ור‘ ישראל לא התנהלו על מי מנוחות. מחלוקת חריפה שררה ביניהם בשאלת העלייה מצפת לירושלים ובשאלת מעמד הקהילה הירושלמית אחרי העלייה.744 ואפשר שלא העלייה ירושלימה גרמה למחלוקת, אלא להפך, יש למנות את המחלוקת עם ר‘ ישראל וסיעתו עם הגורמים שדחפו את רמ“מ לעזוב את הגליל, מקום מושבו של ר‘ ישראל, ולעלות ירושלימה, ולקומם שם את הקהילה האשכנזית ואת בית הכנסת שלה, ‘החורבה‘ הקרויה על שם עולה הרגל השבתאי ר‘ יהודה חסיד,745 למרות הסכנה שהייתה כרוכה בכך (כידוע, כל אשכנזי שהגיע לירושלים הסתכן במאסר, כערבות לחוב העדה האשכנזית לשלטון התורכי, מימי בניינה הראשון של חורבת יהודה חסיד). עם זאת, גם גורמים אחרים פעלו את פעולתם בעליית ר‘ מנחם מנדל ירושלימה, ובהם גם המחלוקת עם החסידים שבגליל,746 וגם המגפה בגליל, שהיא הגורם הרשמי לעלייה זאת, הנזכר במקורות.747

			במבט ראשון, לפנינו מחזה מופלא ורחוק מן השכל: מחלוקת סודית על פירוש שבתאי לצד“י המתרחשת בתוך חוג תלמידי הגאון מווילנא. אך בעיון נוסף ניווכח לדעת כי אותה מחלוקת עצמה נערכה באותו החוג גם בדורות הקודמים, וגם אז ניסו לטשטש ולהסוות את אופייה האמתי. הפירוש השבתאי לצד“י עם יו“ד הפוכה הופיע לראשונה יותר ממאה שנה קודם לכן, בראשית המאה השמונה־עשרה, בכתבי מחבר הנקרא גם הוא בשמו של בעל המחלוקת דלעיל: ר‘ ישראל משקלוב. הכוונה לר‘ ישראל בן אהרן יפה משקלוב, שבספרו הגדול 'אור ישראל' כלל דרשה שבתאית על האות צד“י עם יו“ד הפוכה.748 לפי מאמר הזוהר שהובא לעיל, אחרי שמנע הקב“ה מהאות צד“י את בריאת העולם (בשל צורתה ביו“ד הפוכה) מועיד הוא לה תקומה לעתיד לבוא, ואומר ‘אבל באתרא אחרא תסתלק‘.749 בעיני ר‘ ישראל ‘אתרא אחרא‘ היא תקופת המשיח, שאז ‘יתוקן עולם במלכות שדי‘, ומביא לכך ראיה מן השם שדי, שבמילואו (כלומר: שי“ן דל“ת יו“ד) עולה בגימטרייה כמניין ‘באתרא אחרא‘.

			פירוש זה בוודאי שבתאי הוא, שכן ‘שדי‘ במילואו עולה בגימטרייה גם כמניין ‘שבתי צבי‘, והיא אולי הגימטרייה הנפוצה ביותר בספרות השבתאית, מראשיתה בימי ראשית התגלותו של שבתי צבי ועד לגלגוליה האחרונים בימי ר‘ מנחם מנדל משקלוב ור‘ יצחק אייזיק חבר.750 נוסף על כך, אותו קטע זוהרי מתאים לשבתי צבי גם מסיבות אחרות, וגם שבתאים אחרים מצאו בו רמז למשיחם, ובהם ר‘ וולף (בנו של ר‘ יהונתן) אייבשיץ, ותלמידו וולף עקיבש.751

			אך שבתאותם של דברי ר‘ ישראל יפה על הצד“י ההפוכה כלל אינם צריכים ראיה, שכן מחבר הספר בעצמו מודה בכך, ולפחות לפי עדותו של נכדו. הספר ‘אור ישראל‘ נדפס אמנם עם הסכמות של רבנים חשובים שלא חשו בשבתאותו (או שביקשו לכסות על כך),752 אך לאחר מכן עלה קולם של המאשימים בשבתאות. עם אלה נמנה, כצפוי, ר‘ יעקב עמדין,753 אך היו גם אחרים, כפי שאפשר ללמוד מדברי הסנגורים שיצאו כנגדם. סנגוריה זו נתרחשה ברבע האחרון של המאה השמונה־עשרה, בשעה שהתפרסם ספרו של נכדו של ר‘ ישראל יפה, שגם שמו היה ר‘ ישראל בן אהרן, וכדי להבדילו מסבו נקרא ישראל זוטא (בדומה לאנגלית, שבה היה מתכנה Israel Junior). בספר זה, הנקרא ‘תפארת ישראל‘,754 פרסם ישראל זוטא כתבים חדשים של סבו, בצירוף הערות משלו. בראש הספר נמצאות הסכמות אחדות, המנקות את המחבר (ישראל סבא) מאשמת השבתאות, וכן הקדמה שלדברי הנכד מכילה את צוואת סבו, ובה דברי התקפה אנטי־שבתאיים והתנצלות על הקטעים השבתאיים שנשתרבבו לספרו, ובהם הקטע המדובר על האות צד“י ביו“ד הפוכה.

			בדברי ההתנצלות על קטע זה ר‘ ישראל יפה (או נכדו המדבר מפיו) אינו מכחיש את העובדה שכלולה בו אמונה שבתאית (שלא כדרכו בנוגע לכמה קטעים אחרים שהוא מנסה להפקיעם משבתאותם), אך טוען שאת כל הקטע ‘צריך למחוק כי הכל דברים זרים‘, ומבקש להחליף את הקטע בקטע אחר, כשר למהדרין, שאותו כותב הוא כאן בצוואתו,755 אך עם זאת איננו מספק כל הסבר איך בדיוק אותם ‘דברים זרים‘ השתרבבו לקטע זה, ואף לאחרים כמוהו. ועוד יותר קשה היא הקושיה לאור דברי ר‘ אהרן, בנו של המחבר ישראל יפה (ואביו של ישראל זוטא), שמתאר באריכות עד כמה שקד בעיון שהספר יצא בדיוק כמו שכתבו אביו,756 שלפי לשונות ההסכמות וההקדמות עדיין היה בחיים בשעת פרסום ספרו (וודאי שכך אם באמת הוא מחבר ההתנצלות שפרסם נכדו). נוסף על כך, התנצלות המחבר (או נכדו) אינה כוללת את כל הרמזים השבתאיים שבספר.757 טענה זו דומה בזרותה וכן בעניינה (הצד“י ההפוכה והשבתאות) לטענת תלמידי הגר“א דלעיל, שהגאון ראה בצד“י ההפוכה אינטרפולציה שבתאית בכתבי האר“י.758

			הזיקה בין שתי הטענות תגדל עוד יותר כשיוברר לנו שגם דברי הסנגוריה הנזכרים על ספר ‘אור ישראל‘ מחוגו של הגאון יצאו. ראשית, הנכד, ישראל זוטא, היה בעצמו מתלמידי הגר“א, והוא מביאו בספרו בלשונות, כגון ‘שמעתי מאמ“ו [= מאדוני מורי ורבי] חסידא ופרישא הגאון‘, מ'[ורנו] "אליהו מווילנא“‘,759 וגם הרבנים המסכימים על ספרו ‘תפארת ישראל‘ ידועים ברובם כבעלי זיקה הדוקה לגאון ולחוגו, ובעיקר אלה המגִנים בלהט רב על ‘ישראל סבא‘ מאשמת השבתאות, ובהם גם ‘שמואל אב“ד ור“מ [= אב בית דין וריש מתיבתא] דק“ק ווילנא‘, הוא ר‘ שמואל בן אביגדור, רבה של וילנא בתקופת הגאון760 (לגר“א עצמו, כידוע, לא הייתה כל משרה רשמית, אך מנהיגותו הייתה מקובלת על הכול, ובכלל זה על רב העיר).

			בין ההסכמות על ספר ‘תפארת ישראל‘ יש לציין גם מכתב קיבוצי מאת ‘רוזני נגידי ק“ק שקלאב יצ“ו‘, ומתחתיו עשר חתימות. אפשר אמנם להסביר זאת בהיות ‘ישראל סבא‘ בזמנו רב בשקלוב, אך אין להתעלם גם מעובדה נוספת, שבזמן ההסכמה הייתה שקלוב מרכז חשוב ביותר לתלמידי הגר“א. מעניין שהחותם העשירי על המכתב הוא ‘אליהו במ‘ [= בן מורנו] שלמה זלמן‘, ששמו כשם הגאון. אפשר אמנם שאיש בשם זה אכן נמצא אז בין פרנסי שקלוב (השמות אליהו ושלמה זלמן אינם נדירים), אך אפשר גם שחותמי המכתב רצו לרמוז שאף הגר“א הסכים עמהם, לכן צירפו את שמו כעשירי, בבחינת מעשי תשעת אחי יוסף, שכשנתקשרו בחרם ולא מצאו עשירי למניין, צירפו את המקום עמהם.761

			תלמיד אחר של הגאון, ששמו אינו מופיע בין המסכימים על הספר ‘תפארת ישראל‘, טרח לתרץ במקום אחר את פשר הקטעים השבתאיים בספר ‘אור ישראל‘. למרבה הפלא במקרים אחרים תלמיד זה לא היה כלל מן המקלים בנוגע למינות ולשבתאות. הכוונה לר‘ דוד ממאקוב, גדול הקנאים שבמתנגדי החסידים, שכתב נגדם את כתבי הפולמוס והפלסתר החריפים מאין כמותם: ‘זמיר עריצים‘ ו‘שבר פושעים‘. בכתבים אלה כלולה גם האשמת החסידים במינות שבתאית, והאשמה זו מביא הוא גם בשם הגר“א.762 והנה קנאי זה דורש לשבח את הספר ‘אור ישראל‘, ומשלים עוד את הסנגוריה על הקטעים השבתאיים בזה הלשון:

			כזה קרה כבר בספר קבלה של הרב המקובל משקלאב763 אשר בא השטן וערבב הדברים ונטע קוצים בכרם והטיל מום בקדשים להמיר רע בטוב ואור לחושך ואין תמורתם תמורה, ובאמת חלילה וחלילה לתלות בוקי סריקי שמץ דבר בהרב המקובל הנ“ל רק הספר הוא קודש קדשים אין ערוך אליו והמחבר היה מופלג בתורה וגדול בדורו, ואחד מחרשי משחית764 השחית עץ בלחמו765 לחם חמודים ונתן שנים או שלשה גרגרים סמא דמותא [= סם המוות] באיזה מקומות מועטים ונער יכתבם, וראוי לכל ירא שמים למחקם והשאר ישאר בכשרותו וצדיק באמונתו יחיה.766

			המליצה ‘צדיק באמונתו יחיה‘767 באה לכאורה להצביע על כשרותו של מחבר הספר ‘אור ישראל‘, או להלל את ירא השמים שישמע לעצה זו וימחק את המקומות הזרים, אך לנוכח רפיפותם הבולטת של דברי הסנגוריה שבקטע זה אולי יש כאן אף רמז לחכמים שלא יקבלו את הדברים כפשוטם, ואפשר לפרש כאן את שימוש הפסוק ‘צדיק באמונתו יחיה‘ בערך כפי שמשמש בלשוננו היום הפסוק ‘פתי יאמין לכל דבר‘.768 ואולי אף יותר מכך: המבינים שבמבינים יוכלו להבין מ‘צדיק באמונתו יחיה‘ שעליהם דווקא להשאיר על כנה את הדרשה המקורית על הצד“י ההפוכה שבספר ‘אור ישראל‘, גם אם זו מרמזת על שבתי צבי. שהרי ‘צדיק‘ הוא גם שמה של האות צד“י, וראשי התיבות של ‘צדיק באמונתו יחיה‘ מצטרפים לשם ‘צבי‘ (העולה בגימטרייה כמניין ‘אמונה‘), ובאופן זה משמש הפסוק כמעט כססמה בספרות השבתאית, מראשיתה בימי שבתי צבי, עד גלגולה האחרון בכתביהם של תלמיד הגאון ותלמיד תלמידו, ר‘ מנחם מנדל משקלוב ור‘ יצחק אייזיק חבר.769 זאת כמובן רק השערה בלבד, אך חיזוק לה יימצא בהמשך דברינו, כשנראה שדרשות כאלה, המוצאות את אישיותו של שבתי צבי באות הצד“י ביו“ד הפוכה, מצויות גם הן בכתבי רמ“מ,770 ושדרשות אלה מצדן הן פיתוח משנתו התאורטית של הגר“א ודבריו על הצד“י ההפוכה.771

			פרשת ר‘ ישראל משקלוב בעל 'אור ישראל' מזכירה לנו שאזורי פעולתם של הגר“א וחסידיו היו בעבר מרכזי פעולה שבתאיים. בליטא פעל למשל הנביא והמשיח השבתאי ר‘ צדוק מגרודנו,772 ובווילנא גופא פעל הנביא השבתאי ר‘ העשיל צורף.773 אין תמה בכך שבין אנשי הגר“א נמצאו צאצאים וקרובים של השבתאים בדומה לנכדו של ר‘ ישראל יפה משקלוב, ושמשהו מהלכי רוחם עדיין היה חי בקרבם. ואכן ידוע גם על מקרה של התעוררות משיחית מעין שבתאית במקומם של תלמידי הגר“א, בזמנם ובחוגם.774

			אך מן הראוי לחתום את פרשת יחסו של חוג הגר“א לספר השבתאי ‘אור ישראל‘ בהשוואה ליחסו של הגר“א אל רב שבתאי אחר, מפורסם יותר, ר‘ יהונתן אייבשיץ. עמדת הגר“א בסכסוך אייבשיץ, שנזכרה הרבה במחקר, זכתה לאחרונה לחקירה ממצה במאמר מאת סיד ליימן.775 בדברים הבאים אמנם אסתמך על דברי ליימן ועל ניתוחו הפילולוגי, אך מסקנותיי תהיינה שונות משלו, לאור פרשת יחסו של חוג הגר“א לספר ‘אור ישראל‘.776 מצד אחר יוסיף עניין אייבשיץ ויחזק את דברינו לעיל על פרשת 'אור ישראל'.

			הגר“א נדרש למחלוקת אייבשיץ–עמדין בנסיבות אלה: לאחר שנפתחו קמעות שכתב ר‘ יהונתן אייבשיץ ונקראו, ונמצא כתוב בהם, בהסוואות קלות, שמו של שבתי צבי, הוסיף ר‘ יהונתן לכמה מן הקמעות פירושים משלו, המפרשים אותם באופן בלתי שבתאי, ושלחם לרבנים רבים בתפוצות ישראל, בבקשה שיתמכו בו כנגד מאשימיו, שבראשם עמד ר‘ יעקב עמדין. גם הגר“א נמנה עם נמענים אלה, והוא ענה במכתב לר‘ יהונתן, וזה כלל את המכתב, בין מכתבי תשובה אחרים, בספרו ‘לוחות עדות‘, כאילו יש בו הסכמה לדבריו. אך באמת מכתב זה אינו כולל אלא דברי התנצלות על כך שאין הגאון יכול להכניס את ראשו במחלוקת זו. קודם להתנצלות מכנה אמנם הגר“א את ר‘ יהונתן אייבשיץ בהרבה כינויי כבוד, ואף מציין שקמעותיו ‘יסודת‘[ם] בהררי קודש‘, ואת פירושיו להם מכנה הוא ‘אמיתיי‘[ם]‘, אך כפי שהראה ליימן, אין אלה קביעות שקובע הגאון בשם עצמו, אלא רק כציטוט לשון הכותרת לקמעות ולפירושיהם במכתב ששלח לו ר‘ יהונתן.777

			כך פתר ליימן את הקושיה הגדולה שהציג קודם לכן: איך יכול היה הגר“א, שהיה אולי גדול המקובלים במאה השמונה־עשרה, לאשר את פירושו של ר‘ יהונתן על קמעותיו. אישור כזה, בלשונו של ליימן ‘simply defies belief‘.778 ואכן, הפירוש השבתאי של הקמעות ברור ופשוט וצועק לעיניים.779 אך בכל זאת נותרת תמיהה: למה נמנע הגאון מלומר את דעתו האמתית ולחשוף את שבתאות הקמעות? לדעת ליימן הגר“א ראה עצמו צעיר מדי ומרוחק מדי ממרכז המחלוקת. אך לדעתי אין לקבל הסבר זה. המרחק בין שתי הערים שבאזור הים הבלטי, המבורג ווילנא, אינו גדול מדי בשביל איש בשיעור קומתו של הגאון, ואף גילו (שלושים וחמש) אינו צעיר כל כך. הסיבה האמתית מתגלית לדעתי בהשוואה לפרשת יחסו של חוג הגר“א לספר ‘אור ישראל‘. בשני המקרים הגאון וחוגו עמדו על שבתאות הטקסטים ולא הכחישו אותם, אך הצדיקו את המחברים, כנראה מתוך הבנה לרוחם. בנוגע לספר ‘אור ישראל‘ טענו שחלו בו ידיים זרות, אך בנוגע לקמעות ששלח ר‘ יהונתן, כשטענה כזאת לא הייתה אפשרית נאלץ הגר“א להימנע מתשובה לגופו של עניין.

			לענייננו, עניין הצד“י ההפוכה, שייכת הסנגוריה על ‘אור ישראל‘. לדעתי ברור כשמש שהטענה בדבר אינטרפולציה בספר זה לא נטענה בחוג הגר“א אלא מן השפה ולחוץ, ולא רק מפני פרכותיה הגלויות של טענה זו,780 אלא משום שפירוש כפירושו של בעל ‘אור ישראל‘ לא היה רחוק כל כך מרוחם של תלמידי הגר“א, כפי שנראה עתה.

			צד“י הפוכה, נחש החיים, בלע, בעל וצבי בחוג הגאון, ומקבילות אצל ר‘ יעקב עמדין והבעש“ט

			ר‘ מנחם מנדל משקלוב לא הסתפק בהיתר שנתן לכתיבת צד“י ביו“ד הפוכה, וכמה פעמים בכתביו מפרש הוא את מאמר הזוהר שהובא לעיל בעניין אותה צד“י.781 כמה מקומות כאלה נמצאים בכתביו שנדפסו לא מכבר, ואחד מהם נמצא, מטבע הדברים, בדיונו באות צד“י בספרו ‘תמונת האותיות‘, דיון שפותח בהיתר הנ“ל,782 וזה לשונו אחרי כמה פסקאות:

			כי מה שהי‘[וד] מחזיר א“ע783 פניו מן הנו“ן, ועומד באחורי“ו בסוד אחור באחור, והיינו ‘כי צדי אנת וצדיק אנת ואנת צריך למהוי בטמירו‘,784 והיינו שסוד צדי, נקרא צדי ונקרא צדיק, כי עשו הוא הצד צי“ד785 בפיו, ומהפך החרב פיפיות לפתוח הפה סתומה, ולסתום הפה פתוחה,786 והוא איש שעי“ר787 גי'[מטרייה] עתי“ק,788 […] והוא ג“כ בדע“ת גי‘ ער“ב ר“ב,789 ואין בין זה לזה רק כפשע בינו לבין המות,790 כחד חוטא דשערי דקי“ק,791 ומי מפיס792 ומי יכריע.793

			כאן עיקר הרמז שבצד“י אינו נוגע לשבתאות אלא דווקא ל‘עשו‘, הסמל הידוע לנצרות, אך בכל זאת דומה שיש כאן זיקה כלשהי גם לשבתאות, כי הנצרות והשבתאות קשורות בקשר אסוציאטיבי בתודעת רמ“מ, וכמה מן הסמלים המובאים בדרשה זו מתאימים לא רק לנצרות אלא גם לשבתאות.794 ואין בכך כל סתירה, שכן השבתאות מראשיתה קיימה זיקה עמוקה עם הנצרות, וזו התחזקה מאוד במאה השמונה־עשרה, ולא רק בשל התנצרות הפראנקיסטים.795

			רמז לשבתאות מצוי בקטע שלפנינו בכינוי ‘ערב רב‘, שהוא כינוי רגיל לשבתאים בפי מתנגדיהם (ולמתנגדים בפי השבתאים),796 וכן בכינוי ‘בלעם‘ (הרמוז כאן בסוד ‘דעת‘).797 בין בלעם לבין הנצרות מצוי בספרות קשר עתיק יומין, שמקורו כבר בתלמוד,798 אך בתקופות מאוחרות נקשר בלעם גם לשבתאות. כך נמצא הרבה בכתבי ר‘ יעקב עמדין,799 ודומה שכך היה אף בתודעת הבעש“ט, מייסד החסידות.800 ואפילו אדום, בצד הזיהוי הרגיל עם הנצרות, רומז גם לשבתאות. בלעם בן בעור קשור לשבתאות באמצעות בלע בן בעור, הראשון ממלכי אדום, שכמעט זהה לו בשמו,801 והוא סמל שבתאי חשוב ביותר, כפי שנראה בהמשך באריכות, וכן באמצעות אסוציאציות נוספות802 (במקום אחר מוצא רמ“מ בשם ‘בעור‘ קשר גם אל האסלאם,803 הדת שזיקתה אל השבתאות מפורסמת אף מן הזיקה לנצרות, שכן אליה ‘נכנס‘ כידוע שבתי צבי, ורבים מחסידיו).

			בתיאור דלעיל מפגין רמ“מ קרבה גדולה ומסוכנת כלפי הנצרות, ואף מודעות לסכנה זו (‘כפשע בינו לבין המות‘), שכן אדום מתואר כאן כקרוב לקדושה כחוט השערה, וצד ציד נפשות בפתיחת פה, ונקרא ‘צדיק‘. בהקשר זה נכון לזכור את קשריו של ר‘ מנחם מנדל ושיחותיו עם המיסיונרים, כולל מומרים,804 ואם קטע זה רומז גם לשבתאות, הרי קרבה זו נוגעת גם אליהם. ואולי הצדיק שכאן, הצד נפשות, רומז גם לצדיקי החסידות. ויש לזכור שגם החסידים השתמשו שימוש רב במאמר זוהר זה, שהוא אחד מן המקורות החשובים לרעיון הצדיק הנסתר.805 מעניין ביותר הוא זיהויו של ‘שעיר‘, הוא עשו, עם הפרצוף הקבלי הגבוה ביותר — ‘עתיקא‘, זיהוי שחוזר פעמים רבות בכתביו של רמ“מ. עניין זה ייעשה אולי מעניין אף יותר, בידענו שהמקור לזיהוי זה הוא הספר השבתאי המפורסם ‘ואבוא היום אל העין‘, שככל הנראה מחברו הוא ר‘ יהונתן אייבשיץ.806

			הקשר שבין דמות האות צד“י במאמר זוהר זה לבין הנצרות לא נוצר יש מאין בידי רמ“מ, ודומה שאינו רחוק מפשט הזוהר. לפי דעתי כבר במקורו הזוהרי רומז הקטע על הצד“י ביו“ד ההפוכה על ישו הנוצרי (היו“ד והנו“ן המרכיבות אות זו הן גם ראשי תיבות של הכינוי ‘ישו נוצרי‘). כך הראיתי במאמרי ‘השפעות נוצריות על ספר הזוהר‘, כשעמדתי על מקורו של מאמר זוהרי זה במדרש אותיות דרבי עקיבא, הדורש את צורת האות צד“י במפורש על ישו. עוד הראיתי שבנוסחאות קדומות של אותיות דרבי עקיבא היחס לישו היה חיובי יותר מאשר בגרסת הדפוסים, ושמדרש זה מקורו בחוגי היהודים הנוצריים.807 בעקבות מאמרי זה הוסיף אליוט וולפסון ומצא את עקבות היהודים הנוצריים גם ב‘ספר הבהיר‘, הדורש גם הוא את האות צד“י כהרכבה של יו“ד ונו“ן.808

			במקומות אחרים שבהם דורש רמ“מ מאמר זוהר זה, על הצד“י ביו“ד הפוכה, אין ספק שכוונתו לשבתי צבי. כך הוא בחיבורו ‘ביאור משנת חסידים‘, אף אם הוא מצרף לרמזים אלה גם מליצות הנוגעות לעשו אבי אדום:

			ומחמת זה צריך לברר בסוד הצרע“ת, נעשה בעו“ה [= בעוונותינו הרבים] ע“ת צר“ה,809 וידוע שיש צירים ודלתות לבית הרחם ומפתח,810 והוא בסוד שם שד“י [...] ושד“י במילוי תתי“ד, וד“ן שהוא הנחש דקדושה בסוד מט“ה811 מאסף לכל המחנות812 והן מספר כל הששה ימים813 [...] וכשיגיע הזמן לעבורי דש“י,814 יתהפך שד“י815 ויהי‘ הצי“ר בסוד שין, ונפתחו הדלתים במפתח, סוד י‘ של יתו“ש,816 אשר בימי העיבור הי‘ שד“י עם ד“ם, והי‘ אחיזת הנח“ש817 ושליטתו לר“ע ימי‘ עיבור,818 כי דרך נחש עלי צור,819 אין צייר כאלקינו, צר צורה בתוך צורה,820 כן הקב“ה יודע שורש כל נקודת נשמה של כל א‘ וא‘ וכמה צער צריכה לסבלה, ומראש צורים אראנו.821

			ובהגיע זיווג מטרונית“א של היתו“ש הנ“ל, ולהעביר ושת“י822 המרשעת, וראיתי שיש יתרון לאור מן החשך823 ממש, הקב“ה מזמין ב‘ נחשים,824 ב‘ פעמים נח“ש, סוד ושת“י,825 כי רחמה, רחם וה‘ אברים דנוקבא היתרים,826 עדיין צר,827 ויעמוד מיכאל העומד מצד רו“ח צפו“ן, ויהי‘ אחיזה סוד עש“ו אב“י אדו“ם,828 ויהי‘ נושק במקום התור“ף829 בלשון מדברת גדולות,830 ויחטוף לבושי הצדיק אשר הוא צדיק וצדי, אם הוא בטמירו הוא צדיק831 ואם הוא באיתגליא הוא צדי, הצד ציד832 ויגביה עצמו כנשר,833 אשר דרך הנשר בשמים,834 וישים קנו בין הכוכבים835 כי יפרוש כנפיו לתימן,836 ואין להאריך בזה, ויתגלה שטות“א, גי‘ ב‘ פעמים נחש,837 בעולם, שורש כלל חרש“ת הגוים838.839

			כאן הקשר לאישיותו של שבתי צבי איננו השערה בלבד. שבתי צבי, שכידוע עולה שמו בגימטרייה תתי“ד, הוא הרמוז במשפט ‘ושד“י במילוי תתי“ד [...] והן מספר כל הששה ימים‘. על רמזים אלה עמדתי בהרחבה במאמרי הקודם,840 שם עסקתי באריכות בגימטריות אלה והראיתי שמקורן בספרות השבתאית. ‘שדי במילואו‘ היא אולי הגימטרייה השבתאית המפורסמת ביותר, ובהקשר משיחי אין לטעות בשבתאותה (ורמ“מ מוסיף ורומז לכך כשהוא מציין במפורש, שלא כדרכו, גם את המספר תתי“ד כשהוא לעצמו). וכן מציאת המספר תתי“ד בצירוף ראשי התיבות של שמות ששת ימי הבריאה מקורו בספרות השבתאית, ומשם נשאלה גם לדרשה אנטי־שבתאית של ר‘ יעקב עמדין (המציין במפורש את שבתאיות מקורו).841

			אמנם שבתי צבי וניסיונות הגאולה שלו מתוארים כאן במונחים שליליים, אך בכל זאת באמפתיה, המתבטאת באמירה על הקב“ה היודע את עניינה של כל נשמה ונשמה ואת צערה, מה שמזכיר את מאמצי רמ“מ, שתוארו במאמרי, לגאול גם את הגואל הראשון, אף על פי שחטא.842 צער זה מתואר כאן גם כימי צער העיבור, אך את הדיון במוטיב זה נדחה להמשך, כשנדון בפירוש רות לרמ“מ, שם עניין זה מפותח יותר.843

			מתוך ההקשר השבתאי מתבקשת גם זיקת האות צד“י אל שבתי צבי. אמנם לאות זו יש שתי פנים, צדי וצדיק, ושבתי צבי מתאים בוודאי לבחינת ‘צדי‘, שאותיותיה ‘ציד‘, כי הוא הצייד שצד את לבושיו של הצדיק, והכריז על עצמו כמשיח ‘באיתגליא‘, ו‘הגביה עצמו כנשר‘ כשגינוני המלכות והמשיחיות שלו עשו רעש גדול בעולם היהודי, ו‘צדו‘ את הבריות. ושוב, זיהוי זה אינו סותר זיהוי קרוב אחר, זיהוי של הצד“י בבחינתה הנגלית עם צדיקי החסידות, ‘המפורסמים‘ (כך אף לפי הטרמינולוגיה הנקוטה בפיהם), גם אם יודעים הם באופן תאורטי שהעולם אינו עומד אלא על הצדיק הנסתר, אשר מסומל כאן בבחינתה השנייה של האות צד“י — ‘צדיק‘ שהוא ‘בטמירו‘. ולא מן הנמנע לזהות צדיק זה, הנוהג בצניעות ובהסתרה, עם הגאון מווילנא.

			במקביל לשתי בחינות הצד“י מדבר הקטע דלעיל גם על שני נחשים. הבהרת עניינם של אלה תוסיף משקל להסבר הנזכר על שתי בחינות הצד“י. זו תהיה גם הזדמנות להשלים את דבריי במאמרי, ולהוסיף מקורות מכתבי הגאון עצמו לרעיונות המפתיעים שציינתי שם מפי תלמידיו.

			הרקע לעניין הנחשים הוא מיתוס האיילה והנחש, מיתוס קבלי־משיחי עמוק ומסועף, הנזכר בספרות חז“ל ופורש בזוהר ובקבלת האר“י על דרך הגאולה, וכבר עסקתי בו באריכות במקום אחר,844 וכן בפיתוחיו הרבים בספרות השבתאים, שעליהם נתחבב ביותר.845 עיקרו של המיתוס הוא סיפור לידת המשיח מרחם האיילה, היא השכינה, שיולדת בעזרת נשיכת נחש ברחמה. אצל רמ“מ לובש מיתוס זה אופי דיאלקטי ופרדוקסלי אף יותר ממה שמצוי כבר בזוהר ובקבלת האר“י, ומתאים לפיתוחים השבתאיים שבהם מעורבים הטוב והרע כמעט לבלי הכר, וקשה להבחין מתי מדובר על הטוב ומתי על זה שכנגדו. דוגמה לכך תימצא כאן בעיסוק ברחם הצר, המסמל במקורות הקבליים את רחמה של השכינה, וכאן מיוחס הוא גם לושתי המרשעת, כמו שמצאנו גם אצל השבתאים, שלעתים מייצגת אצלם האיילה שבמיתוס לא את השכינה אלא את הקליפה.846

			באחת מנוסחאות המיתוס פוגשת האיילה לא בנחש אחד אלא בשניים, אחד של אור ואחד של חושך, ואלו נזכרו בדברי רמ“מ דלעיל.847 במקורות אחרים מדובר לא על שני נחשים אלא על כפל מצבים של נחש אחד, הוא הנחש של משה שהפך למטה, ובו בקע את ים סוף בשתי מכות. לפי הזוהר והאר“י שתי מכות אלה הן שני זיווגים של מעלה, והם שונים במעלתם לפי השוני במצבה של ספירת יסוד, איבר הזכר האלוהי. בראשונה האיבר עדיין איננו קשה כמטה, אלא רך כנחש, וזיווגו הוא כנשיכת נחש בערוות האיילה, ורק בחינת המטה היא זיווג כהלכתו, בבחינת ‘גדלות‘. גם להבדל זה נמצא רמז אצל רמ“מ כאן, המדבר, מצד אחד, על ‘הנחש דקדושה בסוד מטה‘, ומצד שני מתאר אותו גוזֵל את לבושי הצדיק כמי ש‘נושק במקום התורף‘. הנשיקה במקום התורף, הוא הערווה, איננה אלא תיאור אחר של נשיכת הנחש באותו מקום. אותו ‘נושק במקום התורף‘ הוא בוודאי שבתי צבי, ולכך מתאים גם תיאורו כ‘לשון המדברת גדולות‘.

			בעוד שהנחש האחד הוא שבתי צבי, הנחש השני הוא הגאון מווילנא. פירוש זה עולה בבירור מן ההקשר, והוא גם מתאשר בעזרת מקבילות ממקומות אחרים מחוגו של הגאון. במקבילות אלה עסקתי כבר במאמרי הקודם. את זהותו של שבתי צבי עם הנחש הראשון ביססתי בעזרת מקורות רבים מן הספרות השבתאית וספרות הפולמוס שכנגדה, ואת זהותו של השני עם הגאון ביססתי בעזרת מקבילות מכתבי רמ“מ ותלמידו, ר‘ אייזיק חבר, הנזקק כמה פעמים לכינוי המרתק ‘נחשא דחיי‘ (= נחש החיים).848 על השורשים העתיקים, ביהדות ובנצרות, העומדים ברקע אותו כינוי עמדתי שם בהרחבה, אך קבעתי שהצירוף המילולי עצמו אינו מצוי בשום מקום לפני ר‘ יצחק אייזיק,849 וקביעה זו צריכה תיקון. ‘נחשא דחיי‘ אולי לא נמצא, אך את הביטוי בצורה יותר ארמית מזו, 'חוויא דחיי‘, מצאתי בשני מקומות בכתבי הגר“א עצמו,850 ואלה מאפשרים גם העמקה במשמעותו של סמל זה וגם הסמכת דברי התלמידים אל רבם.

			ר‘ יצחק אייזיק מזהה את נחשא דחיי עם אליהו, שעתיד לבוא בסוף הימים ולבאר את דברי משה, ובעזרת ביאורים אלה להכרית את ‘אותם שבאים מצד הנחש הקדמוני‘.851 הנחש הקדמוני הוא בוודאי שבתי צבי, והנחש שכנגדו הוא בוודאי הגאון, שגם שמו ‘אליהו‘. זיהוי פשוט זה נתמך גם בעזרת מקבילות בכתבי הגאון עצמו, שבהן משתקפת תודעה עצמית. מקבילה אחת כזאת הבאתי כבר במאמרי, ובעזרתה הבהרתי את עניינו של אליהו,852 אך שם לא מתואר הוא כנחש, ובוודאי לא כ‘נחשא דחיי‘. אך בינתיים מצאתי זאת בפירוש התורה של הגר“א, המפרש כך את המצווה שנצטווה משה לעשות נחש נחושת: 

			‘עשה לך שרף‘853 — להחזירו לשרשו, ושם הוא חיים, חוויא דחיי, ‘קנא קנאתי‘, וכן הוא בכל הדברים, לכן דווקא ה‘ יתברך מרפא במה שהיכה.854

			‘קנא קנאתי‘ הם דברי אליהו הנביא,855 שנלחם בקנאתו בנביאי הבעל. אינני בטוח אם הגר“א רמז כאן גם לשבתי צבי, אך תלמידיו יכלו בקלות לפתח גם זאת מכאן, שהרי ‘בעל‘ הוא כינוי רגיל לשבתי צבי (‘בעל‘ בגימטרייה ‘צבי‘), ועוד נדבר עליו בהמשך,856 ממש כמו הנחש. לפחות בעיני התלמידים, למלחמת הדרקונים שלפנינו כתובת אקטואלית מדויקת: הגר“א נחש החיים הוא סם החיים כנגד נשיכת הנחש הקודם, הוא שבתי צבי. אך מכל מקום אין זו מלחמה לחיים ולמוות. הגר“א אינו מכה למוות את הנחש הקודם אלא מחזירו לשורשו. שני הנחשים גם אינם רק שני הפכים, הגר“א טורח להדגיש דווקא את הזיקה החיובית שביניהם, שהרי ‘דווקא ה‘ יתברך מרפא במה שהיכה‘.857 ועוד נעמיק בכך בהמשך, כשנעמוד על ההבדל העקרוני שבין דברים אלה לבין יחסו של ר‘ יעקב עמדין אל השבתאות.858

			לעניין זה חוזר הגר“א גם במקום אחר:

			וכן ב‘ היצרים, כידוע שיצ“ט [= שיצר טוב] הוא חוויא דחיים, סם חיים, והוא מ“ש859 ‘וראה אותו וחי‘, והוא סוד אליהו ‘קנא קנאתי‘, וזכה לחיים תחת אשר קנא לאלהיו860.861 

			כאן מתבאר יותר הקשר בין ‘נחש החיים‘ לבין אליהו. אליהו מייצג את החיים מאחר שלא מת כדרך כל אדם. בוודאי זוכר כאן הגר“א גם את דברי הזוהר, שלפיהם זכה לכך אליהו בהיותו דבוק כולו בעולם הזכר, הוא עץ החיים.862 עוד חיבור בין אליהו לבין חיים עולה ממקבילה מכתבי האר“י, ששימשה בוודאי מקור עיקרי לדברי הגר“א. כוונתי לדרשה לוריאנית המעניקה לאליהו של הדור האחרון תפקיד דומה לזה שמעניק לו הגר“א, ושם מזוהה אליהו עם אדם ששמו ‘חיים‘, הוא ר‘ חיים ויטל, החשוב שבתלמידי האר“י.863

			אפשר בהחלט שגם ברקע הקטע שלפנינו מצוי פולמוס אנטי־שבתאי. שבתי צבי מתאים מאין כמותו לייצג את יצר הרע, שכנגדו מכוונת קנאתו של אליהו, נחש החיים ויצר הטוב. הקטע מובא בתוך פירוש לדברי ההשבעה שמשביע ר‘ שמעון בר יוחאי את חבריו בפתיחת אידרא רבא שבזוהר.864 השבעה זו מפרש הגר“א, כמו רבים אחרים, כאזהרה כנגד הגשמת האלוהות.865 ויש לזכור שהגשמת האל הייתה מן ההאשמות הנפוצות ביותר כנגד השבתאות.866 וכך נמצא גם בכתבי רמ“מ, בקטע שיובא מיד, התולה את טעותו התאולוגית של שבתי צבי בפגם שבאופי, כלומר ביצר הרע.

			בקטע דלהלן שב רמ“מ ומדבר גם על הגואל החיובי, המתקן את חטאי קודמו, הוא שבתי צבי. כאן רמ“מ אינו נוקט סמל של נחש החיים, אלא מכנה את הגואל בכינוי ‘מ“ה החדש‘. במאמרי עסקתי בכינוי זה, שמתפרש גם כהופעה חדשה ומתוקנת של שם הקודש מ“ה הידוע מקבלת האר“י (כפנימיות האלוהות המתגלה בזעיר אנפין)867 וגם כ‘מלך המשיח החדש‘, ושיערתי שהדמות המסתתרת מאחוריו היא הגאון מווילנא,868 ועתה נאשש זאת בעזרת קטע זה, המצוי בכתבי רמ“מ שנדפסו לא מכבר:

			אך כל המצות נכללין באמונה, בסוד צדיק באמונתו יחיה,869 וזה האמונה סוד ששה פעמים טוב,870 כלומר שרצונו להיטיב, וכל טוב גנוז בשביל הצדיק,871 אך הוא ביד בל“ע872 מלך אדום,873 מחמת שבעו“ה [= שבעוונותינו הרבים] חיל בלע.874 אך בשמרנו מצות, נאמן בע“ל875 מלאכתך שישלם שכר פעולתך.876 אך זה הבלע הוא הפוך האמונה, סוד המו“ת, בסוד וחשך על פני תהום,877 בנוקבא דתהומא רבא,878 סמל הקנאה המקנא,879 שתמיד חומד ומתאוה שאינו שלו, ומת ואין חצי תאותו בידו880 ואין די לו במעשה המצות הגלוים וחקירתן על ידי תורה שבעל פה שמסר לנו משה רבינו ע“ה [= עליו השלום] מסיני, מה שמותר לנו לחקור, ומה שאסור לנו לחקור בסוד הקרח881 הנורא, ומשם ולהלאה במופלא כו‘.882 והבא לחקר חפץ להיות יותר ממשרע“ה [= ממשה רבנו עליו השלום], סוד קרח,883 החקר אלוה תמצא,884 וזה הבלע הפוך משרע“ה, כמ“ש בפי‘ האדרא,885 אשר חקר לכל תכלית,886 כלומר לזה הטוב השביעי הכללי,887 וראה את כל אשר עשה והנה טוב מאד זה המות.888

			ובאמת אח“כ [= אחר כך] נתקנים בסוד מ“ה החדש, בשמירת הפנימיות, בסוד יראת ה‘, ואז ביראת ה‘ מבטח עז ולבני“ו889 יהיה מחסה,890 כי לו יגלה ה‘ רצונו ית‘891 או על ידי נביא או על ידי רו“ח הקוד“ש, ע“י משפ“ט וצדק“ה892 אשר עשה בירא“ת893 ה‘ באמונה, כי הקב“ה נותן לו חכמה ומגלה לו בסוד, סוד ה‘ ליריאיו ובריתו להודיעם,894 סוד התרי“ג895 מצות, שהכל אחד, ובהתחברות הסוד לירא“ת ה‘,896 לשמור התורה ביראת ה‘ ביתר שאת ויתר עז, נתגלה היסוד בסוד עטרת בעלה,897 כי התחבר בבעל האמיתי והוא בעלה, והיא אז אשת חי“ל,898 מ“ח899 דברים שהתורה נקנה בהם,900 ויודע ענין התורה וסודה על בוריו והלכה כמותו בכל מקום901.902

			דמותו של ‘מ“ה החדש‘ שכאן תואמת בוודאי את דמות הגאון כפי שנתפס על ידי תלמידיו. מי יתאים יותר ממנו להיות זה אשר ‘הקב“ה נותן לו חכמה ומגלה לו בסוד [...] סוד התרי“ג מצוות שהכל אחד‘, והרי קישורה יחד של התורה היה תכלית לימודו של הגר“א, כפי שמתאר זאת תלמידו המובהק ר‘ חיים מוולוז‘ין.903 ובוודאי רק על רבו זה עשוי היה רמ“מ לומר את שאומר הוא במשפט האחרון, כי הוא ‘יודע ענין התורה וסודה על בוריו והלכה כמותו בכל מקום‘.

			‘מ“ה החדש‘, הוא הגאון, מוצג כאן גם כ‘בעל האמתי‘, בעל השכינה והתורה, וכניגודו ותיקונו של ‘בלע‘, שאותיותיו ‘בעל‘,904 הוא ‘בלע מלך אדום‘. קשה שלא לזהות כאן את ‘בלע‘ עם שבתי צבי, שכן ‘בלע‘, כמו ‘בעל‘, עולה בגימטרייה ‘צבי‘, ולפי ראשית הקטע ‘בלע‘ זה הוא גם ‘היפוך אמונה‘, והיפוכה של בחינת ‘צדיק באמונתו יחיה‘. כל אלה רמזים מובהקים לשבתי צבי, הידועים היטב מן הספרות השבתאית. ראשי התיבות של ‘צדיק באמונתו יחיה‘ מצטרפים למילה ‘צבי‘, ואף ‘אמונה‘, עיקר העיקרים של השבתאות, עולה בגימטרייה ‘צבי‘.905 גימטרייה זו, וגם ‘בעל‘ ו‘בלע‘, שימשה לא רק את השבתאים אלא גם את מתנגדיהם, ובראשם ר‘ יעקב עמדין, שציין, כמו רמ“מ, ששבתי צבי הוא היפוך האמונה (היפוך ההיפוך היה בשבילו אביו, שנקרא גם הוא בשם ‘צבי‘).906

			הדמיון בגישת עמדין ורמ“מ אינו מקרי. ברור לי שרמ“מ לקח מלוא חופניים מכתבי עמדין, אך דווקא על רקע הדמיון הרב בפרטים צף ועולה גם ההבדל העקרוני שבגישה. כדי להבהיר זאת אביא עתה קטעים מקבילים, העוסקים בבירור בשבתי צבי, הלקוחים מר‘ יעקב עמדין ומכתבי רמ“מ, ואדון בשוני העקרוני שעולה מהם ביחס כלפי שבתי צבי.

			הקטע הראשון לקוח ממילונו הקבלי (האנטי־שבתאי) של עמדין (המכונה ‘ציצים ופרחים‘), ערך ‘קב‘. ‘קב‘, העולה בגימטרייה ‘צבי‘, שימש יסוד למיתוס שבתאי מסועף, המפותח בכתבים השבתאיים מייסודו של ר‘ יהונתן אייבשיץ ובכתבי יעקב פראנק ומתאר מציאות ספק היסטורית ספק מיתית של חבורת ‘בעלי קבין‘. מיתוס זה יסודו בקטעים מסוימים בספר תיקוני זוהר ובקבלת האר“י, ומשם פותח על ידי השבתאים, שהסמיכו לכאן גם קטעים אחדים מספרות חז“ל.907 קטע זה, ואת הבא אחריו, הבאתי כבר בספרי ‘סוד האמונה השבתאית‘,908 ושם ימצא הקורא הפניות רבות ומקבילות נוספות. כאן אסתפק בהבאת הקטע עם ההערות הנצרכות להבנתו המידית:

			קב גי‘ אלהינו גם אמונה.909 ומבטל כח בעל עגל (ע“ה).910 בלע בן בעור. לקצץ רגלי נחשים צפעונים היונקים מקליפות אלה, שפיהם מלא צואה911 רותחת912 של צבי מודח913 חר“ו,914 ויוצאים בק“ב הקטע915 שהוא הנחש הקדמוני שנקטעו רגליו ואין לו תקנה אף לעתיד.916

			ובמקום אחר מוסיף עמדין:

			ועתה אראך כסילות המינים השוטים עובדי הכסיל917 ורצים אחרי צבי שבור,918 ויוצאין בקב הקיטע — אחרי שנתקצצו רגלי הנחש עושין רגלים לשקר.919

			וכיוצא בזה בכתבי רמ“מ:

			ואלהינ“ו,920 אל“ף למ“ד ה“י יו“ד נו“ן וא“ו גי‘ אמ“ת,921 וזה אלהינ“ו אמונ“ה922 שלנו, שהוא של“ט923 על אר“ץ, אל“ף למ“ד ה“א יו“ד מ“ם,924 הגם בחורבן הקיט“ע יוצא בק“ב שלו,925 ק“ב חרובי“ן926 במלבו“ש927 נכרי,928 שלכן נקרא קיט“ע, שקר אין לו רגלים929 (נתגבר בעו“ה [= בעוונותינו הרבים] השקר, האמת ואמונה אינו מתלבש אלא בק“ב חרו“ב),930 אך אמונ“ה היא הק“ב שלו באר“ץ,931 שהוא אמ“ת, אך ק“ב חרובי“ן שהוא או“ר פנ“י א“ל,932 הוא להצדיק אמיתי סוד חנינ“א,933 וטוב מע“ט934 לצדיק מהמו“ן רשעים,935 שחסר להם א‘ של אמונה,936 ומאמינים בהפכפך ואיש זר, המהפך תורת אלהים במלבו“ש נכר“י, שהוא הס“ם937 הגנוז בפנ“י אלהי“ם בע“ל צפו“ן,938 אשר בחש“ך939 של ב‘ עו“ר הנ“ל.940

			עניינן של המילים האחרונות, ב‘ עור, מוסבר כמה שורות קודם לכן, ושם מקושרות הן לשתי הדתות, לאסלאם ולנצרות, שהן בחינת שני העורות, העפעפיים המכסים על העיניים מלראות נכוחה.941 אך זיהוי זה אינו מוציא מן הכלל את הקשר לשבתאות, ששימשה כעין נציגתן ביהדות של שתי הדתות,942 ועל הזיקה העמוקה של ‘בעור‘ והשבתאות עוד נדבר להלן. ואם לא הזכיר כאן רמ“מ במפורש ש‘קב‘ ו‘אמונה‘ הם גם ‘צבי‘, הרי עשה כן במקומות אחרים, המקבילים לקטע זה, והם יובאו ויפורשו בהמשך,943 כאבני בניין להבנת מקומה של השבתאות בתורת הגאולה שפורש רמ“מ בפירושו למגילת רות.

			ולענייננו, הדמיון בין הקטעים, זה של עמדין וזה של רמ“מ, בולט לעין, וייתכן שאף דברי עמדין אלה בעצמם עמדו לנגד עיני רמ“מ בכתבו את דבריו. אך דווקא מן הדמיון בפרטים מתבלט ההבדל בין גישתו של רמ“מ כלפי השבתאות לבין גישתו של עמדין. לא בכדי אין רמ“מ חוזר כאן על קביעתו של עמדין, שלפיה הנחש ‘אין לו תקנה אף לעתיד‘. קביעה זו עקרונית היא מאוד אצל עמדין, והוא דן בה גם במקומות אחרים בכתביו, כגון בפירוש ‘פרק שירה‘, שבו תוהה הוא על שירתו של הנחש, שפרק שירה מייחס לו את הפסוק ‘סומך ה‘ לכל הנופלים‘,944 שמכאן ‘משמע שיש תקומה למפלתו‘, מה שעומד כנגד דעתו הנחרצת של עמדין, המאוששת כאן במובאות אחדות. מסתירה זו מסיק עמדין שפרק שירה אינו מכוון לנחש הטמא, שבתי צבי, אלא למשיח האמתי, ‘העומד כנגדו לשבר כוחו‘.945 את דעתו זו של עמדין יש להבין כפולמוס כנגד אותם שהקדימו את רמ“מ, ובדרשות כאלה ביקשו למצוא תיקון לחטא השבתאות, ואף לראותה כשלב בדרך לגאולה. כך מצאתי אמנם בכתביו של חכם אחד, ר‘ אהרן בן ישעיהו קרגלושקר, המשתייך לפריפריה של ראשוני החסידים, שמדבר על תיקון שבר השכינה, המתואר בפסוק ‘כי גדול כים שברך מי ירפא לך‘.946 לדעת אותו חכם עתיד הקב“ה להפוך את האות נו“ן שבראשיתו של ‘נחש‘ למילה ‘מי‘ השווה לה בגימטרייה, ומרמזת על הפיכת הטמא לטהור (לפי ‘מי יתן טהור מטמא‘).947 ר‘ אהרן מסתמך גם הוא על עניין רגלי הנחש שנקצצו, ועל השקר שאין לו רגליים, אך בניגוד לעמדין, הוא דווקא מוצא תיקון לאותו נחש. האות נו“ן בראש המילה ‘נחש‘, המרמזת על נפילה, תהפוך גם למילה ‘לך‘, שגם היא שווה לה בגימטרייה, ומרמזת על הליכה ברגליים מתוקנות. וברוח זו מסיים ר‘ אהרן את דבריו: ‘ואמת יהיה באותו העת, ויתבטל השקר ויהיה לו רגליו‘.948

			בכך אין רמ“מ בן ברית לעמדין אלא דווקא לר‘ אהרן. גם אצל רמ“מ נמצא הפסוק ‘סומך ה‘ לכל הנופלים‘ בקשר עם תקומתו של שבתי צבי,949 ותקומה זו עקרונית היא בשיטתו. כך הראיתי כבר במאמרי הקודם, כשהצבעתי על כך שבניגוד לעמדין רמ“מ רואה בשבתי צבי, עם חטאיו וכישלונותיו, שלב הכרחי בדרך לגאולה,950 בבחינת מי שהרים את כד החרס כדי שהבא אחריו יוכל למצוא תחתיו מרגלית,951 ולכן גם לו עצמו, לשבתי, יש למצוא תיקון וגאולה. גישה זו, ששורשיה נמצאים כזכור בכתבי הגאון עצמו,952 תאושש בהמשך דברינו, כשנראה שרמ“מ אף חוזה את תיקונו של שבתי צבי, הפיכת ‘צבי לצדיק‘, והפיכת ‘בלע‘ לעדן ועונג וחיי עולם.953 רמ“מ מוסיף והולך באותו כיוון כאשר במקום אחר מדבר הוא על חזרה בתשובה של בלעם בן בעור, שעתיד לברך על כך שלא נפתה בפיתויי עצמו!954

			משהו מגישה זו לנפשו של שבתי אפשר למצוא כבר בקטע דלעיל,955 כאשר מנתח רמ“מ את אישיותו של ‘בלע בן בעור‘, הוא שבתי צבי, ומנגידו לבעל התורה, הוא הגר“א. אמנם רמ“מ אינו חוסך את שבט ביקורתו מאותו ‘בלע‘ שהוא לדעתו ‘הפוך האמונה‘ ו‘הפוך משה רבינו‘, אך הוא גם מהפך בזכותו, במילים ‘שרצונו להיטיב‘, שמתייחסות לדעתי לשבתי צבי. רמ“מ גם מבין את השורש הפסיכולוגי של חטאו, שמנע ממנו להגשים את הטוב, והבנה כידוע (גם לפי הפסיכולוגיה האנליטית) היא ראשית התיקון. אמנם שבתי צבי ביקש טוב, אך לא יכול היה להגשים זאת, בגלל פגם באופיו.

			אמנם רמ“מ היה מראשי ‘המתנגדים‘, אך יחסו כלפי שבתי צבי קורא להשוואה אל יחסו של ר‘ ישראל בעל שם טוב מייסד החסידות,956 כפי שהוא מתואר בספר ‘שבחי הבעש“ט‘. הבעש“ט אומר שם על שבתי צבי ‘שהי‘[ה] בו ניצוץ משיח אלא שתפסו הס“מ957 במצודתו ר“ל [= רחמנא ליצלן], ושמע מהבעש“ט המעשה איך הי‘ הנפילה שלו על ידי גדלות וכעס‘.958 גם הבעש“ט רואה בשבתי צבי בחינת משיח, גם הוא מייחס את נפילתו לפגם באופיו, וגם הוא מנסה לתקנו. אך יחסו של רמ“מ חיובי עוד יותר, שכן הוא מאמין בהצלחת התיקון, ואילו הבעש“ט נכשל בכך והתייאש.

			פגם האופי שהפיל את שבתי צבי היה חטא הגאווה, אם כל חטאת במיסטיקה היהודית.959 זה פירושה של המילה ‘גדלות‘ בדברי הבעש“ט דלעיל,960 וכך נמצא גם אצל רמ“מ, בקטע שיידון בהמשך.961 אך בקטע שלפנינו רמ“מ אינו מדבר על חטא זה, אלא על חטא אחר, הקשור לו, הוא חטא התאווה. חטא זה רמוז גם הוא בשם ‘בלע בן בעור‘. שבתי צבי נפל מחמת בחינת ‘בלע‘ שבו, בחינת הבלענות (כנראה לפי השימוש ביידיש של המילה ‘בלען‘ או ‘בעלן‘) המאפיינת את מי ‘שתמיד חומד ומתאוה שאינו שלו, ומת ואין חצי תאותו בידו‘. אמנם התאווה המדוברת כאן איננה תאוות ממון אלא תשוקה בלתי מרוסנת לחקר סודות התורה. תשוקה כזאת אפיינה אכן את השבתאים, שהכפיפו את קיום המצוות להבנת סודותיהם הקבליים, ועניין זה נרמז כאן בהמשך, באמרו: ‘ואין די לו במעשה המצות הגלוים וחקירתן על ידי תורה שבעל פה שמסר לנו משה רבינו ע“ה מסיני, מה שמותר לנו לחקור, ומה שאסור לנו לחקור בסוד הקרח הנורא, ומשם ולהלאה במופלא כו‘‘. ברובד המשל, רובדו של קורח, ודאי מכוון כאן רמ“מ לדברי חז“ל,962 שלפיהם קורח חלק על ההלכה שטלית חייבת בציצית גם אם כולה תכלת, ובית חייב במזוזה גם אם הוא מלא ספרים, שהרי הלכה שכזאת אינה עולה בקנה אחד עם שיקול דעת אנושי. ובכך הגיע קורח, לדעת רמ“מ, לחקירת ‘הקרח הנורא‘ שאסור לחקירה לפי התלמוד, כמו שאמרו חז“ל: ‘עוד רקיע אחד יש למעלה מראשי החיות דכתיב963 “ודמות על ראשי החיה רקיע כעין הקרח הנורא“, עד כאן יש לך רשות לדבר מכאן ואילך אין לך רשות לדבר שכן כתוב בספר בן סירא “במופלא ממך אל תדרוש ובמכוסה ממך אל תחקור“‘.964

			במקבילה שתובא להלן, הפרזתו של שבתי צבי איננה בתחום החקירות השכליות, אלא דווקא באהבה וביראה ‘חמות‘ במיוחד,965 שקשה שלא לחוש כלפיהן גם אהדה מסוימת. בדומה לכך אפשר למצוא חיוב מסוים גם ביחסו של רמ“מ לחקירותיו של קורח, גם אם יחס זה שלילי הוא בעיקרו. מדברי רמ“מ, כמה שורות לפני הקטע דלעיל העוסק ב‘אלהינו‘,966 נוכל ללמוד שחקירות קורח כאלה, שבהן עסק לא רק שבתי צבי אלא גם ישו, מוצאן ממידת הדין האלוהית. אך אין בקביעה זו שלילה בלבד, שכן כפי שטורח רמ“מ לציין כאן, מידת הדין היא גם מוצאם של דברי רשב“י, אבי הזוהר והקבלה, כאמרו:

			מחמת עונותינו נסתתר אלהינ“ו967 בשביל זה בבע“ל968 הדין הזה, ובעלונו אדונים בסוד זולת“ך,969 גי‘ תבונ“ה,970 [...] שמשם יצאו מרגלים חר“ש,971 שורש ב“ן סטד“ה972 [...] ובו שורש חרש973 שכישף והסית והדיח כו‘974 [...] והכל בהרע הנאחז מתבונ“ה, סוד ב“ן וב“ת,975 אשר מזה ש“ם עו“ן,976 האיר לנו קדוש ישראל מלכינו רשב“י.977 שם תבונ“ה.978

			אך הניגוד האמתי לקורח (שהתגשם ב‘בעל‘ ו‘בלע‘, שהם בגימטרייה ‘צבי‘) הוא כמובן משה רבנו,979 המיוצג כזכור על ידי הגאון מווילנא, הנקרא כאן ‘הבעל האמיתי‘ ו‘מ“ה החדש‘. בשל הניגוד לקורח היינו יכולים לשער שזה שכנגדו ימנע עצמו מתורת הסוד, או לפחות יצמצם את היקף עיונו בה, כדי שלא יסתכל ‘במה שאסור לנו לחקור בסוד הקרח הנורא‘, כי ‘משם ולהלאה במופלא ממך אל תדרוש‘. אך לא היא. דומה שמשה והגר“א מגיעים בחקירתם אף למעלה ממה שהגיע בלע־צבי. להבנת אופן השגתו של הגר“א נעיין שוב במשפט אחד מן הקטע שצוטט, שבו יימצא הניגוד המדויק בין השגת בלע (הוא קורח) להשגת משה:980

			והבא לחקר חפץ להיות יותר ממשה רבינו עליו השלום, סוד קרח, החקר אלוה תמצא, וזה הבלע הפוך משרע“ה, כמו שכתבתי בפירוש האדרא, אשר חקר לכל תכלית, כלומר לזה הטוב השביעי הכללי, וראה את כל אשר עשה והנה טוב מאד זה המות.981

			משה רבנו והגר“א אחריו982 ‘חקרו לכל תכלית‘. שלא כבלע, שהגיע רק לבחינת ‘אמונה‘ (בגימטרייה ‘בלע‘ ו‘צבי‘), שהיא ‘סוד ששה פעמים טוב‘, כפי שאומר הוא בראשית אותו קטע,983 משה הגיע גם לבחינת הטוב השביעי, הכללי. את מהותו של טוב זה אכן הסביר רמ“מ בפירוש אידרא זוטא שלו, שאליה מפנה הוא כאן (‘כמ“ש בפי‘ האדרא‘) באמרו:

			ואז ע“י הבל“ע המ“ם סתומה984 עם הבן בעור ימשלו בו. וז“ס [= וזה סוד] שגיאות כו‘.985 השגגות א“א [= אי־אפשר] להמלט מהם רק ע“י הדמע“ה, לבקש מה‘ שיסייע לו ולהסיר מאתו, בסוד ז‘ פעמים טוב, שהטוב הז‘ הוא הכללי, ושערי דמע“ה לא ננעלו986.987

			שש פעמים ‘טוב‘ עולה בגימטרייה כמניין ‘אמונה‘, אך שבע פעמים עולה כמניין ‘דמעה‘.988 ובעזרתה אפשר להשיג יותר מאשר באמצעות האמונה. אצל שבתי צבי עיקר הייתה האמונה, והיא לא מנעה ממנו את הכישלון. אך הדמעה גבוהה יותר, והיא כללית יותר, ובעזרתה יגיע הגאון מווילנא אל התכלית, ויצליח בשליחותו המשיחית שבה נכשל שבתי צבי. שבע המעלות של המשיח האחרון, לעומת השש שהיו כבר למשיחים קודמים, מזכירות מאוד את דברי הזוהר,989 שמוצא ניגוד בין שלמה המלך, שכיסא ה‘ שישב עליו990 היה בן שש מעלות,991 לבין מלך המשיח, שבזמנו תשרור השגה שלמה ואינטואיטיבית של ידיעת ה‘, הקשורה לרוח ה‘, היא רוח שביעית הכוללת את כל השש שמתחתיה.992 אך לרוח הנבואה וההשגה המיסטית המשיחית שבמאמר הזוהרי, עליו ועל מקורותיו עמדתי במקום אחר,993 מתלווה רוח של שמחה, אהבה ואופטימיות,994 ואך אצל תלמיד הגר“א (וכפי שנראה גם אצל רבו)995 כרוך הדבר דווקא בדמעה.

			מידת הדמעה קשורה בוודאי גם למידת היראה, וזו קשורה לחקר ההלכה ולקיומה, כמצע הכרחי לחקר אמתי ושלם של הסוד, מצע שלם יותר מאשר האמונה, עיקרם של השבתאים. ואכן השגת המשיח האמתי קשורה בסוף אותו קטע בהדגשה רבה הן ליראה והן להלכה, שהגאון מווילנא ומשה רבנו הם בעליה. ואכן, מי ראוי יותר מאלה לשאת תואר זה.996 וכדאי להיזכר בכמה ביטויים שהובאו באותו קטע:

			אח“כ נתקנים בסוד מ“ה החדש, בשמירת הפנימיות, בסוד יראת ה‘, ואז ביראת ה‘ מבטח עז ולבני“ו יהיה מחסה, כי לו יגלה ה‘ רצונו ית‘ או על ידי נביא או על ידי רו“ח הקוד“ש, ע“י משפ“ט וצדק“ה אשר עשה בירא“ת ה‘ באמונה, כי הקב“ה נותן לו חכמה ומגלה לו בסוד, סוד ה‘ ליריאיו ובריתו להודיעם, סוד התרי“ג מצות, שהכל אחד, ובהתחברות הסוד לירא“ת ה‘, לשמור התורה ביראת ה‘ ביתר שאת ויתר עז, נתגלה היסוד בסוד עטרת בעלה, כי התחבר בבעל האמיתי והוא בעלה, והיא אז אשת חי“ל, מ“ח דברים שהתורה נקנה בהם, ויודע ענין התורה וסודה על בוריו והלכה כמותו בכל מקום.

			השוואה בין הצדיק ירא ה‘, הוא הגר“א, לבין הצדיק שאינו ראוי מופיעה גם במקום אחר בכתבי רמ“מ, ושם מגייס הוא לעניין זה את מאמר הזוהר הנוגע לצד“י ההפוכה:

			והסוד הגנוז בזה שיעקב נקרא בשם אל.997 והוא בסוד התגלות השכינה אליו היה באל שדי,998 והקב“ה אל למעלה והוא כנגדו למטה.999 אבל זה הצדיק צריך להוי בטמירו ובגניזו מאד כי צדיק הוא וצדי הוא.1000 שם1001 ח“ו [= חס ושלום] הוא יאחז עצמו לצדיק1002 זה או אחרים ח“ו יתלו אמונתם בו, אוי לו ואוי לנפשו, כי ‘אוי מי יחיה משומו אל‘1003 ומחיה עצמו בשם אל.1004 כי זה אל שדי הוא אותיות ישראל הנ“ל1005 רק הר“ד ביניהם,1006 סוד אל אחר, אחד הוא בסוד דל“ת.1007 ולית ליה מגרמיה כלום1008 רק עני ואביון הוא ורוכב תמיד על חמר שלו1009 להיות כחמר למשא1010 ויחבוש את חמר1011 לעשות רצון הבורא ית“ש [= יתברך שמו] ומצוותיו, ולא פנה אל רהבים ושטי כזב,1012 והוא ענו ודכא ושפל רוח,1013 אז הוא בסוד אל שדי, וסובל כל הצרות והתלאות העוברים עליו, וסובל צרות ד“ר1014 שלו, כמו ר‘ חנינא, שכל העולם ניזון וכו‘1015.1016

			דומה שגם כאן אותו צדיק עניו וסגפן, עושה רצון קונו ומצוותיו, אינו אלא הגר“א, והוא ממלא את דברי הקב“ה לצד“י ביו“ד הפוכה, שעליה להיות גנוזה וטמירה (גם אם למעשה לא התקיים הדבר, ושמעו של הגר“א יצא בכל הארץ). גם כאן דמותו האידאלית של הצדיק היא חנינא בן דוסא, שאת דמיונו לגאון כבר ראינו לעיל,1017 אך דומה שגם דמותו של תנא אחר נרמזת כאן, הוא ר‘ עקיבא, המיסטיקן המושלם בין ארבעה שנכנסו לפרדס,1018 וניגודו של אלישע בן אבויה. דומה שר‘ עקיבא ואלישע רמוזים כאן בניגוד בין ‘אחד‘ ל‘אחר‘, שהרי אלישע נתכנה ‘אחר‘ בסיפור הארבעה, ואליו ר‘ עקיבא יצאה נשמתו ב‘אחד‘.1019 על הבדל זה, שבין אחר לר‘ עקיבא, הבדל שתלוי רק בנקודה אחת שבאחורי האות דל“ת, עומד רמ“מ במקומות אחרים, והופך אותה ליסוד ההבדל שבין הטוב לרע, ובין ש“ץ לגר“א.1020 ואכן, ההבדל שמדגיש התלמוד בין אישיותם של השניים הוא הבדל בין מידת הענווה של ר‘ עקיבא לבין מידת הגאווה וההיבריס של אלישע.1021 וזה גם ההבדל בין הגר“א לבין שבתי צבי (גם הבעש“ט תיאר כזכור את שבתי צבי כמי שנפל מחמת הגאווה),1022 וגם בין הגר“א לצדיקי החסידות, שאולי רמוזים גם הם כאן, בתיאור של מי ש‘אוחז עצמו לצדיק‘, ועושה עצמו לאלוה. יש לציין עם זאת שגם רמ“מ מעלה את הצדיק שלו לדרגת ‘אל‘, אך הוא, בניגוד להפכו, שומר על מידה זו בסתר, בצניעות ובענווה.

			עיבורו של משיח, בלע בן בעור ואות הצד“י בפירוש רות לרמ“מ

			לפני שנעבור לעיין ברקעה של תורת רמ“מ בקבלת הגר“א עצמו מבקש אני לשטוח עוד את תורת הגאולה של התלמיד ואת המקום שתופסת בו השבתאות, והפעם בעיון ממוקד בחיבור אחד של רמ“מ, חיבור מרכזי שלא נדון עדיין, ובבירור עיקר טיעונו של החיבור (שעניין הצד“י ההפוכה מופיע בסופו). עיון כזה לא יספק רק מקבילות שיבססו ויעשירו את דברינו הקודמים, אלא גם מעין חוט שדרה, שחסרונו הורגש אולי בדיון הקודם, שהתבסס על קטעים שאינם מהווים רצף ספרותי. אמנם גם כאן נקדיש מקום רב לניתוח פרטני של קטעים מסוימים ולהסברתם באמצעות מקבילות, כי כך מחייבת דרך כתיבתו האינטנסיבית והסודית של רמ“מ (מאותם קטעים יוכל הקורא לעמוד עוד על הפואטיקה המיוחדת של רמ“מ, שיש בה מיזוג מעניין של הקבלה הלוריאנית עם מיסטיקת הצירופים של ר‘ אברהם אבולעפיה),1023 אך גם מגמתו הכללית של החיבור תשתקף מאותם קטעים, שהם ראשיתו של הספר וסיומו, ומהווים כעין מסגרת.

			החיבור המדובר הוא ספר ‘מנחם ציון‘, שהוא פירוש רמ“מ למגילת רות. שלא כמו כתבי הרמ“מ שבהם עסקנו בדפים הקודמים, שהתפרסמו רק בשנים האחרונות, הפירוש לרות נדפס כבר במאה התשע־עשרה,1024 ועתה רק חזר ונדפס.1025 יש לתקן אפוא את דבריי במאמרי, שבהם לימדתי זכות על החוקרים, בטענה שכתבי רמ“מ בעלי הזיקה לשבתאות לא נדפסו בימיהם.1026 מסתבר שסיבה אחרת גרמה להיעלמות העניין מעיני חוקרי הקבלה והשבתאות ובראשם גרשם שלום (שעותק מספר זה מצוי בספרייתו), ויש לחפשה בעמדתם הנפשית כלפי הגאון ותלמידיו. לכך יש להוסיף את העובדה שספר זה, ככל כתבי רמ“מ, כתוב ככתב חידה הדורש עיון רב בכל מילה ומילה.

			מגילת רות, המסתיימת בלידתו של דוד המלך, שימשה נושא לפירושים רבים שאופיים משיחי ואף שבתאי, כגון ספר ‘צדיק יסוד עולם‘, המיוחס לאר“י, שתוכנו שבתאי מובהק, ומחברו האמתי, ככל הנראה, הנביא השבתאי ר‘ לייבלה פרוסניץ, כפי שהראיתי באריכות.1027 בחלק מפירושים אלה מקבל הרעיון המשיחי פירוש קבלי נרחב, והם שוטחים לא רק את תולדות המשיח, אלא את תולדות העולמות כולם, בכל ממדיהם. כך ספר ‘צדיק יסוד עולם‘, המכריז בראשיתו ‘שמגילה זו1028 מדברת מיסוד כל היסודות, מזריחת קו היושר בכל הספירות, עד שהצדיק שהוא בועז נעשה יסוד עולם שהוא רות‘.1029 בדומה לכך פותח ספר ‘מנחם ציון‘ את פירושו במילים: ‘ענין המגילה הזאת כלל עולם ושנה המתנהג ע“פ [= על פי] הנפש, סוד נפש דוד כלל כל נפשות ישראל, המתקן את העולם ושנה בסוד המלכות סוד רא“ש‘.1030 ‘עולם‘, ‘שנה‘ ו‘נפש‘ הם שלושת ממדי המציאות על פי ‘ספר יצירה‘1031 — ממד המרחב (עולם), הזמן (שנה) והאדם (נפש). מגילת רות, לפי רמ“מ, עוסקת בעיקר בממד הנפש, ונפש זו מתקנת וגואלת גם את ממדי עולם ושנה, בהיותה המלכות, והראש (בגימטרייה, עולם + שנה = המלכות = ראש).1032 נפש זו מכונה כאן ‘נפש דוד‘,1033 שהיא אמנם ‘כלל כל נפשות ישראל‘ (וכנראה אף נפשות שאר האומות),1034 אך בוודאי גם נפש המשיח האישי, הוא דוד, הוא המלכות והראש, שתיקונו הוא תיקון הכול, לפי הקבלה.1035

			אבל תיקון זה איננו תהליך אוטומטי. עולמנו זה הוא עולם של בחירה חופשית, והתיקון מסור בו לידי האדם, ברצונו יתקן וברצותו יקלקל. תיאור כזה של העולם הזה לא נאמר דווקא לשבח, והוא עולה בקנה אחד עם דעתו של הגר“א, המזהה, כפי שנראה בהמשך, את העולם הזה עם עולם התוהו, שעל האדם לתקנו,1036 ויש לו מקורות חשובים בקבלת הרמב“ן, שהרצון והבחירה אצלו ניתנו לאדם כעונש על חטאו, ויינטלו ממנו לעתיד לבוא, בימות המשיח.1037 אמנם יש לשער שרמ“מ מסכים עם מורו שבסוף תקופת ששת אלפי השנים של עולמנו תיגמר תקופת העיבור, עליה נדבר מיד, וייוולד המשיח בחבליו, אם יהיו ישראל זכאים ואם לאו,1038 אבל קודם לכך יסוד הבחירה שולט בעולם, שאינו נוהג רק לפי המכניזם המתואר בקבלת האר“י. התיקון בתקופה זו מסור בידי התחתונים, ובני האדם עשויים להביא את הגאולה או לעכבה, כמו שאמרו חז“ל על הכתוב ‘בעתה אחישנה‘:1039 ‘זכו אחישנה, לא זכו — בעתה‘,1040 והדבר אינו קבוע מראש. מסתבר שאף המשיח עצמו, ‘נפש דוד‘ המיתקנת והולכת, עשוי לחטוא ולעכב את הגאולה. וכך אכן קרה בימי שבתי צבי, שבוודאי אליו מתכוון רמ“מ בראש ספרו, בפירושו על המילים הראשונות של מגילת רות: ‘ויהי בימי שפט השופטים‘. המילה הראשונה, ‘ויהי‘, מתפרשת גם על צער ועל בכייה, אותם שנגרמו בשל עת הבחירה החופשית, זמן הפירוד מרצון האל האחדותי, זמן שבו האדם והעולם התלוי בו ‘שפוטים‘ בידי יצריו:

			וירידת הנפש בעולם ושנה1041 הן סוד נפרדים, בסוד ‘ויהי בימי‘ והוא צער1042 כי מים התחתונים בוכים,1043 והן ג“פ [= שלוש פעמים] אל,1044 ג‘ כוחות עולם שנה נפש הנ“ל [...] ‘ויהי בימי‘ כלל הימים בפירודא [= בפירוד], והן שנות עולמים1045 אם הם שנות חיים1046 או ח“ו [= חס ושלום] שנות ימין עליון.1047 והן סוד ב“פ [= שתי פעמים] חשמל1048 סוד המלבו“ש.1049 בא בימים1050 לאור הגנוז בששת ימי בראשית.1051 והצדיק בהתמדת עבודת ה‘ בימיו מהפכן מרעה לטובה ונקראין על שמו ‘ימיו‘,1052 והוא המושל בימיו ומחדשם בטובו מעשה בראשית בכל יום,1053 כי צדיק מושל ביראת אלקים,1054 ובא בימים ההם לזמ“ן, סוד מ“ה וב“ן,1055 הז“ה,1056 סוד הדמע“ה,1057 בסוד ‘הזורעים בדמעה‘,1058 כי אינו בא1059 רק ע“י [= על ידי] הדמע“ה, סוד אור הגנוז הזרע1060 בא בדמעה, ז“פ [= שבע פעמים] טוב,1061 וע“י [= ועל ידו] נתגלה הטוב. ועד החזרת1062 לשרשו עדיין אין ‘ימיו‘,1063 וצבא לאנוש עלי ארץ,1064 ותלוי ברצונו, ולא ניתן לו, והכל בידי שמים חוץ מיראת שמים,1065 לכן הן ‘ויהי בימי‘ סתם,1066 ולא נודע עדיין מי הוא השר הצבא, יוא“ב1067 הנעלם של אדם שם מ“ה.1068 או ח“ו [= חס ושלום] אוי“ב1069 כי הוא נעלם של מ“ה, חו“ה1070 ראשונה או שניה.1071 לכן הימים הם נעלמים, וסתם הימים הן ב‘ שופטים יצ“ט ויצה“ר [= יצר טוב ויצר הרע], צדיקים יצ“ט שופטן ורשעים יצה“ר שופטן,1072 וכ“א [= וכל אחד] מושל על הנ“ל, עולם שנה נפש, זכו — ורדו בדגת וכו‘1073 לא זכה — ‘ורדו‘ לשון ירידה,1074 מדה כנגד מדה, כי הרשעים ברשות לבן,1075 סוד היצה“ר היושב במפתחי הלב,1076 היפוך שורש הטוב, סוד נשמ“ה,1077 חלק אלוה ממעל,1078 שורש הטוב העולם,1079 בסוד ‘יגלו שמים1080 עונו‘ וכו‘,1081 ושפטו את שפטיהם,1082 בסוד ‘והכרתי את הנפש‘ וכו‘1083 ‘והי‘ לאכול‘.1084 אך עדיין הדבר תלוי בתשובה לשורשו.1085 לכן אמר ‘שפוט השופטים‘ סתם, והוא כלל הספר מה שהי‘[ה] בימים אלו, ועתה מתחיל לבאר בפרטות.1086

			הפרטים שבהמשך הם פרטי התיקון המשיחי. סוף תיקון זה, תיקונה של ‘נפש דוד‘, ראוי לו שיסופר בפסוק האחרון של מגילת רות, המדבר על הולדת דוד. אך סוף המגילה לא פורש בספר 'מנחם ציון'. הפסוק האחרון המפורש בספר הוא הפסוק הראשון של הפרק האחרון. ברור גם שסוף הספר אינו חסר. שכן הדרשה על מילים אלה נראית לפי סגנונה כסיום הולם של ספר זה (כפי שניווכח להלן),1087 שבכלל מסתפק בפירוש פסוקים מעטים ממגילת רות.1088 המילים הנדרשות בפסוק זה, ‘והנה הגואל עֹבר‘,1089 משלימות מעגל שנפתח בפסוק הראשון של מגילת רות: ‘ויהי בימי שפֹט השֹפטים ויהי רעב בארץ‘, שכן ‘עבר‘ ו‘רעב‘ שוות באותיותיהן, והן המפתח להבנת עולמו של ספר 'מנחם ציון'. ואכן בדיוננו כאן נסתפק בפירוש שני פסוקי מסגרת אלה, העוסקים, כמו הספר כולו, פחות בגאולה ויותר בתקופה שלפניה, שהיא המתוארת בשורשים ‘עבר‘ ו‘רעב‘.

			תקופה זו, ימי העולם הזה, נחשבת לתקופה של ‘עיבור‘ (גם כן משורש עב“ר), כלומר היריון. כבר ראינו לעיל שרמ“מ מקשר את תקופת העיבור עם אחיזת הנחש וברמזי גימטריות גם עם שבתי צבי,1090 וכאן יקבלו קישורים אלה פיתוח רב, ומהם תעלה תמונה שלמה של הצד העוברי בדמות המשיח, שהוא גם צד הקטנות והדין (עֶברה). המשיח כעובר אינו המצאה של רמ“מ, אך הוא משכלל מאוד תמונה זו, המצויה במקורות מרכזיים של דת ישראל (ונדונה במחקריה של חביבה פדיה1091 וכן על ידי1092), ומביאה לידי מיצוי. תוך כדי גלגול רב בצירופי האותיות ‘עבר‘ מוצא בהם רמ“מ בצד השלילה גם פתח לחיוב. כך מראה הוא בנוגע לשורש ער“ב, המציין גם ערב וחושך, גם עירוב טוב ורע, אך גם ערבות ונועם,1093 וכך הוא גם בנוגע למילים דלעיל, עיבור ורעב. אלה אמנם מילים קשות, המבטאות צער וכאב, אך בהן עצמן טמונה גם אפשרות הגאולה והדרך אליה. בהמשך, כשנדון בקבלת הגר“א, ניווכח לדעת שעולמנו נתפס אצלו כימי תוהו, ימים קשים ורעים, אך בעלי פוטנציאל חיובי ומשיחי,1094 ודומה שימי העיבור של רמ“מ אינם אלא אותם ימי תוהו. עיבור עתיד להסתיים בלידה, ורעב הוא רצון ושאיפה, שהם הדרך אל הגאולה. גם זאת אינה המצאה יש מאין. כבר עמוס הנביא ראה ברעב תנאי לחזרה בתשובה באחרית הימים: ‘הנה ימים באים נאם אדני אלהים והשלחתי רעב בארץ לא רעב ללחם ולא צמא למים כי אם לשמע את דברי ה‘‘,1095 והמשורר חיים נחמן ביאליק חולק על כך ומתאר בשירו ‘והיה כי יארכו הימים‘ את הרעב למשיח העתיד לתפוס את ימי השיממון הנוכחיים: ‘אז יבוא הרעב, ושגה הרעב ונפלה, אשר לא היה כמוהו, לא רעב ללחם ולחזון, כי אם למשיח!‘.1096 

			בכל ימי העיבור, ימות העולם שעברו ולא הגיעה בהם הגאולה, קשה לחשוב על ימים שבהם ניכר יותר הרעב למשיח מאשר בימי שבתי צבי. מרוב רעב קם אז העם כולו באמונה שלמה, ‘נשרשת בארץ‘ (לפי הביטוי שנפגוש מיד), שאכן עתה בא המשיח, והכניס עצמו בשל כך לצרה גדולה ולייאוש נורא בשעה שנכזבה תוחלתו. אכן קשה היה הרעב, אך מכל מקום זה רעב למשיח, ויש בו יסוד חיובי, והוא שישמש יסוד לביאת המשיח האמתי, במקום שבתי צבי. רעיון כזה בקירוב (עם רמזים מובהקים לשם שבתי צבי)1097 אפשר להעלות מפירושו החידתי של רמ“מ על המילים ‘ויהי רעב בארץ‘ שבפסוק הראשון של מגילת רות:

			‘ויהי רעב בארץ‘. כי ימי העיבור הן סוד ר“ע יומין ט‘ חודשים של ל‘ יום, אך יש ג‘ ימי קליטה,1098 ולפעמים נקלט ביום א‘ ונחשב כל הג‘ ימים בתוך הר“ע,1099 או ביום ב‘ ונחשב ב‘ ימים1100 או ביום ג‘ ונחשב ג‘ ימים לבד ימי הקליטה.1101 ואלה הג‘ הם סוד ההעדר,1102 אחוריים דהוי“ה אלהי“ם1103 כלל הרעב ימים1104 ימי העבור סוד הערב,1105 שבהן נצטייר ונתברר בימי העבור החסדים והגבורות,1106 בסוד מראין לו גן עדן וגיהנם,1107 טיפת אביו ואמו לובן ואודם, והנשמה באה מלמעלה שותף הג‘1108 בא דרך גיהנם וגם עדן כלל שניהם.1109 ונתברר בסוד רפ“ח בתוך הרעב ימים.1110 וזהו ‘ויהי רעב בארץ‘, בבטן האם הנקרא בשם ארץ,1111 כמ“ש [= כמו שנאמר] ‘ערום יצאתי מבטן אמי וערום אשוב שמה‘,1112 וכמו שפירש אדמו“ר ז“ל.1113 וס“ת1114 צבי,1115 גי‘ קב,1116 מילואין של הג‘ הויו“ת כמ“ש בע“ח,1117 ובהן כלל האמונה1118 הנשרשת בארץ, בסוד אמ“ש.1119 אך הכל בסוד רע“ב, ובסוד ויה“י, בסוד ‘אל אלהים ה‘ דבר ויקרא ארץ‘.1120 ובהסתלק כח הג‘ סוד ויה“י1121 נשאר הרשימו1122 בסוד ער“ב1123 ורע“ב. והוא הרשימו של ארץ הנשתייר בסוד ‘רעב בארץ‘, כי כאשר נסתלק רצונו1124 יתברך.1125 וזה הכח הג‘ ירדה[!] בסוד ח“ת,1126 ונחת מדרגה קדמאה,1127 וירד בסוד ח‘ פעמים1128 טוב וח“פ [= ושמונה פעמים] חט“א מעורב,1129 וזה סוד ערב וצריך לזה בקר,1130 לבקר בין טוב ורע.1131 ובזה הער“ב גנוז ד“פ [= ארבע פעמים] חיים,1132 וכן נשרש בארץ, אך עתה הוא בסוד ‘רע“ב בארץ‘, כי ‘ויה“י רע“ב‘ סוד ש“ב דיבש“ה ע“ה.1133 ויבשה הוא סוד ויקרא ארץ,1134 והוא הזמנה להיות כלי מזומן לברכה1135 אחרי סילוקה משורשה. והרשימו שנשתייר1136 סוד ‘ויהי רעב בארץ‘ ‘אל אלהים ה‘‘1137 בסוד הסילוק.1138 ואחוריהם1139 ‘ודבר1140 ויקרא ארץ‘ סוד שד“י במילוי ר“ת [= ראשי תיבות] של הששה ימים.1141 אך היבשה היא ביבשות1142 ‘ויקרא ליבשה ארץ‘ שמזומן להתקיים בה רצונו יתברך.1143 וארץ הוא היקר והכבוד של היבשה וקישוטיה1144 בזה שהיא מזומנת להיות ארץ ישראל העליון,1145 וכן הגוף ממש באותן הרע“ב ימים1146 בראשיתן, וסופן זמן הלידה אז נתגלה ונסתלק1147 בחי‘[נת] הנשמה ושרשה, בסוד חכמה גבורה ועשירות ויראת ה‘ נסתלק ולא נתגלה,1148 רק הוא כלי מזומנת ליראת ה‘ להיות יראת ה‘1149 לשרשה העליון, ולא נשאר בה רק1150 בחי‘[נת] רשימו,1151 בסוד ‘ויהי רעב בארץ‘, סוד החיים,1152 שורש החיים לקיום1153.1154

			לפני שנמשיך בפירוש רמ“מ לפסוק זה מבקש אני להביא, ממקום אחר בכתבי רמ“מ, מקבילה למילים ‘סוד ההעדר‘, ששימשו לעיל1155 בתיאור ‘ימי הקליטה‘ שבראשית ימי העיבור. ממקבילה זו נלמד יותר על שני הפנים שבהיעדר זה, השלילי והחיובי, בדומה למה שראינו בנוגע לעיבור. בהיעדר גנוזים הדינים הכרוכים בביאת המשיח, אך הוא גם ‘ראשית התעוררות האהבה‘ והגאולה, שכמוה מוצא הקטע דלהלן בזמנו של שבתי צבי, שלשמו יש כאן רמזים ברורים.1156 דומה שגם את עניין השוויון המספרי בין ‘בראשית‘ לבין ‘צניעו זרע קודש‘,1157 הבא בסמיכות לרמזים אלה, יש להבין בהקשר שבתאי, שכן השבתאים מצאו במילה ‘בראשית‘ את אותיות השם ‘שבתי‘.1158 ב‘צניעו זרע קודש‘ רומז אולי רמ“מ לשבתי צבי, שהוא כזרע שממנו עתיד לצמוח המשיח, אך צריך להיות ב‘צניעות‘, כלומר בסתר. עניין זה שוב מחזירנו לנקודת המוצא, לעניין הצד“י ההפוכה, שהרי עליה נאמר בזוהר שהיא צריכה להיות ‘בטמירו‘, ורמ“מ מעביר עצה זו, בעקבות השבתאים, אל שבתי צבי.1159 הבאת הקטע תסייע גם להמשך הדיון כי יש בו הקבלה מאירת עיניים גם להמשך פירוש הפסוק הראשון ממגילת רות, שיובא לאחריו:

			וכשיתחבר עת רצון1160 ובה גנוז הנקודה סוד נפ“ש דו“ד1161 ב“ן יש“י,1162 אז סוד נוקבא סוד כלל כל הדינין אשר בק“ן צפו“ר1163 גי‘[מטרייה] שפיפו“ן1164 סוד שרי“ה,1165 בסוד ‘ורגליהם רגל ישר“ה‘,1166 ג“כ [= גם כן] כלול בזה. כי ע“ת רצו“ן גי‘[מטרייה] ע“ת יו“ם צ“ר,1167 והוא יו“ם נק“ם,1168 עומק רו“ם1169 זה גבריאל,1170 בלבי,1171 כי יום ההו“א1172 בוע“ר1173 כתנור,1174 והאו“ר גנו“ז1175 בסוד קן צפור1176 [...] וצניע“ו זר“ע קוד“ש גי‘ בראשי“ת,1177 סוד חשבון זיע“ר הוא אהב“ה,1178 ראשית התעוררות האהבה והקליטה שהוא ההעדר והפסד הוא סוד א“ש קוד“ש, גי‘ ר“ת [= גימטרייה ראשי תיבות] של ‘רשפי“ה רשפי אש שלהבת י“ה‘,1179 נעלם של ר“ב בבראשית1180 קדשת נג“ה,1181 ובזה הק“ן צפור כלל שורש קי“ן הב“ל, קו“ף יו“ד נו“ן, ה“י בי“ת למ“ד גי‘ רא“ש חד“ש,1182 סוד המולד, עת הזיווג, חמה ירח כלל, גי‘ הריו“ן.1183 וזה ההעדר נקרא עזריא“ל,1184 סוד ‘חש“ך1185 על פני תהום‘,1186 כי מאי“ן יבא עזרי1187.1188

			נשוב עתה להמשך פירוש הפסוק הראשון של מגילת רות, המכיל מקבילות לקטע שראינו זה עתה, וגם בו תימצא אותה אמביוולנטיות. אם בחלק הראשון של פירוש זה עסקנו בסופי התיבות של המילים ‘ויהי רעב בארץ‘, ולמדנו שהם כוללים את השם ‘צבי‘,1189 עתה עובר רמ“מ להסבר ראשי התיבות של מילים אלה (ואחר כך לאותיות הנשארות אחרי שקופדו הסופים והראשים), שמצטרפים למילה ‘בור‘. גם בבור עמוק זה גנוז המשיח, שראשיתו בשבתי צבי. המשיח היה צריך להיות ‘רב טוב לבני ישראל‘, אך חלה בו שבירה והתפוררות (ה‘בור‘ הפך ל‘פור‘), והוא ‘נחלק לכל הברואים‘, כנראה בימים שבהם המיר את דתו ועבר לשרת את הגויים (שבירה זו נגרמה, כאמור, בשל הבחירה החופשית השוררת בזמנו של שבתי, שנוצלה לרעה, וכך אכן מפורש גם בדרוש על ‘רב טוב לבני ישראל‘ במקום אחר בכתבי רמ“מ).1190 וזה המשך פירוש ‘ויהי רעב בארץ‘:

			ור“ת [= וראשי תיבות] של ‘ויהי רע“ב בארץ‘ בו“ר, סו“ד1191 ר“ב1192 הוא סוד ‘מה רב טובך אשר צפנת‘,1193 בסוד רא“ש בי“ת.1194 והו‘1195 הו“א1196 ששת ימי בראשית שבהם גנוז הר“ב טוב לבני ישראל,1197 אך נחלק לכל הברואים,1198 בסוד ‘פו“ר1199 התפוררה ארץ‘1200 לפירורין בסוד השבירה, והחכמה של תורה מיחדן, בסוד ‘רום ידיהו נש“א‘,1201 כי נתעלה ע“י [= על ידי] מעשה ידי אדם מצוות ה‘,1202 ונתעלה המעשה ליו“ד הי‘1203 על ידי הנש“א, ג‘ חיות הקודש.1204 והן סוד אחוריים דאלהים ופשוט,1205 וסוד ‘פור הוא הגורל‘1206 הוא סוד מר“ם1207 כמ“ש [= כמו שכתבתי] במקום אחר.1208 והוא סוד הנשאר של ‘ויהי רעב בארץ‘ גי‘[מטרייה] פו“ר,1209 כי נתפורר הכח שירד מלמעלה לרמ“ח איבריו בסוד שם של מ“ב,1210 יצירת הולד וימי הקליטה, לט מלאכות וג‘ קליטה,1211 וז“ס [= וזה סוד] ‘ויהי רעב בארץ‘.1212

			לפני שנעבור לדרשה החותמת את פירוש רות מבקש אני לעיין במקום מקביל לקטע שראינו עתה, שבו מפתח רמ“מ את עניין ‘בור‘ ו‘בראשית‘. הפעם מוציא הוא ממילים אלה לא את ה‘רב‘, הרומז כאמור לשבתי צבי, אלא את הצירוף ההפוך — ‘בר‘, או ‘ברא‘, שהוא בן בארמית, ומכאן מפליג הוא לבאר את עניין בן האלוהים. לדרשות כאלה יש ניחוח מעין נוצרי,1213 גם אם לחלקם שורשים בספרות ישראל, כגון בספר הזוהר. אך אליבא דאמת, כבר הזוהר, שמפרש את ‘ברא‘ שבמילת ‘בראשית‘ מלשון ‘בן‘ בארמית, מושפע לדעתי מן הנצרות.1214 נוסף ל‘בר‘ מדבר הוא כאן גם על ‘בור‘ ו‘באר‘, ודומה שיש כאן שושלת של משיחים, המתקנים זה את זה, כש‘בר‘ הוא ישו, ‘בור‘ הוא שבתי צבי (כפי שראינו בקטע הקודם), ו‘באר‘ קשורה לגאון מווילנא, הרמוז כאן בשמו ‘אליהו‘, ומתואר כמי שעיקר כוחו הוא בביאורי התורה, העולים כמי באר1215 הממלאים את הבור (אליהו אינו הבאר עצמה, היא השכינה, אלא מצוי מתחתיה וגורם להימלאותה). גם במילה ‘בן‘ יש בוודאי רמז לאותו אליהו, כי ‘בן‘ עולה בגימטרייה ‘אליהו‘, וגם בחינה ‘בן‘ שבו קשורה למילוי אותה באר, כי לפי האר“י, שם הקודש ‘ב“ן‘1216 הוא האחראי ל‘מיין נוקבין‘,1217 כלומר המים הממלאים את רחם הנקבה ועולים לעומת זרע הזכר,1218 כמי הבאר שעלו לקראת משה רבנו.1219 הזיהוי עם הגר“א עולה גם מן המקבילות למאמרים משיחיים אחרים על אליהו, שראינו בעבר,1220 ואף מן ההמשך הישיר לקטע דלהלן, שלשם הקיצור לא אביאנו, ואסתפק במסירת המידע שרמ“מ מפליג בו עוד בדרשות על השם אליהו ‘בפשוט ובמילוי ובאחוריים‘,1221 ומוצא שהוא נעלה אף על משה רבנו, שהיה ‘בסוד מילוי לבד‘. וזה לשון הקטע:

			סוד ב“ן.1222 וב“ן אלקי“ם אדנ“י גי‘[מטרייה] בא“ר,1223 וזה מה שהיה בסוד הבריא“ה, ב“ר אהי“ה,1224 והוא ב“ר של בראשי“ת, וע“י1225 בר“א שי“ת1226 סוד בו“ר,1227 אז נתגלה בא“ר היט“ב1228 בסוד ב“ר בו“ר בא“ר גי‘ תרי“ג,1229 שזהו תכלית בריא“ת1230 העול“ם,1231 וזה ב“ן הנברר1232 סוד מיי“ן נוקבי“ן,1233 סוד חש“ך,1234 עם נקודת הדעת, גי‘ תתק“ס,1235 ובזה תרוממנה קרנו“ת צדי“ק,1236 וזהו ב“ן העול“ם1237 ומה שמו ומה שם בנו כי תדע,1238 ומה שמו משה, היושב על הבא“ר,1239 ומה שם בנו אליהו1240 לתתא מהאי באר,1241 ובא“ר מש“ה אליה“ו1242 גי‘ פליאו“ת חכמ“ה,1243 הגנוז במ“ם סתומה1244 סוד יחוד ש“ש1245 שני המאורו“ת הגדולים1246.1247

			שני המאורות הגדולים המתייחדים אינם רק השמש והירח, והספירות המקבילות להם, תפארת ומלכות,1248 אלא גם משה ואליהו, הוא הגר“א, מאורות ההלכה הגדולים, שהייחוד ביניהם הוא פסגת הדת. כך עולה גם מן הצירוף ‘באר משה אליהו‘ שבמשפט האחרון. מקורו בפסוק ‘הואיל משה באר‘.1249 אך המילה ‘הואיל‘ הומרה כאן ב‘אליהו‘, השווה לה באותיותיה. הרמז לשם אליהו במילה ‘הואיל‘ העסיק את הגר“א עצמו, ואת ר‘ יצחק אייזיק חבר, שהבאתי את דבריהם במאמרי, והראיתי שהם רומזים לאישיות של הגר“א.1250 אך מן הראוי להביא כאן מקבילה נוספת, הפעם מכתבי רמ“מ, ובעזרתה יוברר יותר היחס אל אישיותו של הגר“א, ויתברר גם פשר ההמשך של אותו משפט דלעיל:

			וז“ס [= וזה סוד] ‘הואי“ל מש“ה בא“ר‘. משה הוא ז“א [= זעיר אנפין] דאצילות כידוע, ובאר הוא מלכו“ת דאצילות, ואליהו לתתא מהאי באר,1251 וג‘ בחי‘ אלו ג‘[ימטרייה] ש“ש,1252 אלקי“ם במילוי יודין1253 ויקו“ק בא“ת ב“ש מצפ“ץ.1254 וז“ס שעתיד משה לעמוד כבד פה בתורה שבע“פ, וכבד לשון בתורה שבכתב,1255 ואליהו עתיד לבארם,1256 ויהיה כתנות ש“ש1257 מה שעתה בעו“ה [= בעוונותינו הרבים] כתנות עו“ר1258.1259

			נשוב עתה לפירושו של רמ“מ למגילת רות, ונעיין בפסקה האחרונה שבו. פסקה זו עוסקת כאמור במילים ‘והנה הגואל עֹבר‘.1260 וזאת ההזדמנות לרמ“מ לסיים במה שהתחיל, ולהתעמק עוד בשורשים המכילים את האותיות ‘עבר‘. בפסוק הראשון, ‘ויהי רעב בארץ‘, עסק הוא במשמעות הרעב והעיבור המאפיינים את העולם שלפני הגאולה, וכאן עוסק הוא בנשמת המשיח באופן ממוקד יותר, היא נשמתו של משה העוברת ומתעברת בכל דור, כפי שלמדו המקובלים מן הפסוק ‘ויתעבר ה‘ בי למענכם‘.1261 האחראים לעיבור המשיח רמוזים גם הם באותן שלוש אותיות, הכוונה ל‘ערב רב‘ שהעלה משה ממצרים,1262 והם, לדעת המקובלים, שורש הרשעים המעכבים את הגאולה בכל דור ודור, ושימשו ככינוי גנאי נפוץ בפי השבתאים ומתנגדיהם, אלה כנגד אלה.1263

			אך עיבור אחד מעיבורי משה מעסיק כאן במיוחד את רמ“מ, וגם בו מככבות שלוש האותיות ‘עבר‘, והוא ‘בלע בן בעור‘. כבר ראינו לעיל דרשות של רמ“מ (ושל אחרים) על ‘בלע‘,1264 ולמדנו שהוא סמל לשבתי צבי (ועולה בגימטרייה כמניין צבי), ועתה נוסיף ונעמיק בכך בהקשר לשם ‘בעור‘. ‘בעור‘, נוסף לשוויון אותיותיו עם ‘עבור‘, דומה בצלצולו למילה ‘בור‘, שבה עסק כזכור רמ“מ בפירושו לפסוק הראשון של רות, וקשר גם אותה לשבתי צבי.1265 ל‘בור‘ הייתה כזכור גם מקבילה קשה יותר, ‘פור‘, שעניינו שבירה והתפוררות.1266 וכאן מוצא רמ“מ מקבילה כזאת גם ל‘בעור‘, היא ‘פעור‘. דומה שלא מקרית היא הרביעייה הקשורה פונטית — בור, פור, בעור, פעור, וייתכן אף שהקישור בין צלצול האות בי“ת הדגושה לבין האות פ“א הגיע לרמ“מ בהשפעת דוברים ערביים, ההוגים פ“א דגושה כבי“ת (מכאן אולי ראיה שהחיבור נכתב בארץ ישראל, ורמז לכך יימצא גם בשמו ‘מנחם ציון‘).

			עם זאת, בעור אינו פעור. פעור, או בשמו המלא בעל פעור, הוא שמה של עבודה זרה, שבני ישראל טעו אחריה ונענשו קשות1267 (זאת אכן בעצתו של בלעם בן בעור,1268 הקשור כזכור1269 לבלע בן בעור). עבודתו של בעל פעור מכוערת הייתה במיוחד, וכרוכה בהטלת צואה,1270 ומכאן קשרו לבחינת ‘אחוריים‘ (בחינה זו מיוחסת ל‘פעור‘ גם משום ששמו מורכב מאותיות ‘עורף‘),1271 לעומתו בלע בן בעור הוא בחינה קשה פחות. הוא אינו ‘בעל‘, השם המפורסם של עבודה זרה, אלא בחילוף אותיות ‘בלע‘. ואמנם גם הוא, כשאר מלכי אדום הרווקים, מאופיין בזיווג אחור באחור, אך יש לו אפשרות לתיקון. זאת נראה בהמשך, כשנדון בעניין בלע ושאר המלכים בתורתו של הגאון מווילנא. גם הגאון מציין את ‘פעור‘ כסמל ל‘אחור באחור‘1272 (דרשות כאלה נמצאות כבר בקבלת האר“י),1273 אך בבלע בן בעור מוצא הגר“א גם פוטנציאל של גאולה,1274 ובדומה לדבריו של רמ“מ דלעיל על בחינת הרעב והעיבור.1275 לצורך זה מביא הגאון ומפרש את עניין הצד“י ההפוכה בספר הזוהר, שבחינת אחור באחור שבה עתידה להיתקן ב‘אתר אחרא‘,1276 וגם רמ“מ ישוב ויידרש לעניין הצד“י1277 בסוף הקטע דלהלן. אך שלא כגאון, שאיננו יודעים אם זכר את שבתי צבי בדבריו על פעור ועל בלע בן בעור, הקטע שלפנינו רצוף ברמזים ברורים לאישיות זו, שאין אפשרות אמתית להתכחש להם.1278 וכך מפרש רמ“מ בסוף ספרו את הפסוק ‘והנה הגואל עֹבר‘:

			‘והנה הגואל‘. — סוד מסו“ה1279 מש“ה,1280 שמא מפרש.1281 ‘עובר‘. — בדרך מעבר לבד1282 לפי שעה בסיוע ה‘ ובהשגחתו. וכמשחז“ל [= וכמו שאמרו חז“ל] ‘אפי‘ אם היה בסוף כל העולם היה הקב“ה מביאו לכאן‘.1283 ואמר ‘עבר‘ כי הוא גנוז בסוד האימא,1284 כלל הכל בסוד קדמ“ת עדן1285 כלל האחוריים,1286 ולכן סכנה עצומה לגשת, והבא לגשת במקום אשר לא ידע נופל בבי“ת פעו“ר,1287 סוד ב“פ1288 פעור.1289 וע“ז הסוד הגדול נאמר ‘שבי בתי‘1290 עד שתדע כבוד מלכותו1291 כנ“ל1292 ויתגלה מצד עצמו1293 בסוד ‘סומך ה‘ לכל הנופלים‘1294 אבל המעורר1295 גורם שיהא בתי בשבי1296 בסוד בל“ע ב“ן בעו“ר גי‘ בי“ת יו“ד1297 ויתגבר ב‘ פעו“ר עד ירא ה‘ וישקיף.1298 ודע סוד העניין על,1299 והזהר שלא תכוה.1300 כי עיקר הגואל הוא מש“ה, מה שהיה הוא1301 שיהיה,1302 רק בדרך עובר כנ“ל,1303 בסוד הגדול והנורא ‘ויתעבר ה‘ בי למענכם‘,1304 וכבר רמזתי הסוד הגדול והנורא.1305 וידוע שחטא משה היה בסוד ערב רב דעת1306 דקליפה והוא הנ“ל1307 ואלו הער“ב ר“ב הן נג“ע ר“ע1308 לישראל בסוד קשה[!] גרים לישראל כספחת,1309 בסוד ה‘ מיני דמי‘[ם] טמאים,1310 היפוך הענ“ג1311 עד“ן נה“ר ג“ן1312 שעליהן וישת תבל.1313 וכשיבא1314 בעה“ז [= בעולם הזה] הוא בסוד אחור באחור סוד הצדיק כידוע י‘ נ‘ לכן צריך גניזו1315 כי ה“ס [= הוא סוד] עיבור בסוד בי“ת יו“ד1316 גי‘ ב“פ [= שתי פעמים] עומ“ק1317 ב‘ תהומין1318 מעומקא דלבא1319 לסוד העומק הנעלם, סוד הגבורות.1320 וה“ס [= והוא סוד] לב“ת א“ש1321 והוצרך הוא להיות מתעבר בסוד נהירו דשמשא1322 לברר הטוב מן הרע, בסוד הגדול והוא מחולל בפשעינו.1323 כי הכל למענכם.1324 כי אם לא היו ישראל חוזרים היה זאת לסוד שפח“ה1325 גי‘ נג“ע ר“ע1326 בסוד שפח“ת גי‘ ד“פ [= גימטרייה ארבע פעמים] קי“ן הב“ל1327 ששניהם חטאו באחדות,1328 סוד התבות דיום ראשון1329 סוד אל עליון.1330 וזה הסוד ‘אשר דב“ר בע“ז‘1331 שצריך לגאול זה הטוב תחלה.1332 ואם היה זה הבלע1333 שובר רוע לבבו אשר בו,1334 אשר הוא ב“ן בעו“ר סוד ש“ל1335 קליפות דעורב,1336 שמשם הבהמיות שמשם אחיזת הנעל,1337 אז1338 הי‘[ה] ש“ל נעליו1339 והי‘ צבי לצדיק,1340 סוד יוס“ף מש“ה1341 גי‘ רא“ש,1342 ויתהפך הבלע בן בעור לעד“ן נה“ר ג“ן,1343 כי חיל בלע ויקחנו,1344 ובלע המות לנצח1345.1346

			שבתי צבי היה אפוא גואל האמת לו רק היה ‘שובר רוע לבבו אשר בו‘. במקבילה לעיל, מספר אחר של רמ“מ, פורש רוע זה כשאיפה מופרזת לחקירה אינטלקטואלית.1347 אך במקום אחר בפירוש רות נותן רמ“מ לכך הסבר מתחום אחר. שבתי צבי הפריז על המידה בחום האהבה והיראה, על חשבון התורה והחכמה, הדורשות מתינות ‘ונועם‘. דומה שיש כאן ביקורת גם על דרכי תנועת החסידות, שהדגישה דווקא את היסודות האמוציונליים הללו בעבודת ה‘. ראיתי לנכון להביא כאן גם קטע זה, שכן גם בו מבואר הפער שבין ‘בעור‘ ל‘פעור‘ שעליו הושתת הקטע הקודם. וזה לשון הקטע:

			‘ותאמר נעמי לשתי כלותיה‘.1348 עכשיו כאשר התחיל להתעורר הנעלם1349 וכלותיה1350 לשוב לשורשה, והתחיל להתגלות מתיקו דמלכא1351 סוד החכמה סוד התורה, אשר דרכיה דרכי נועם,1352 היפוך העמו“ן1353 ומוא“ב1354 הנ“ל, אמר נעמי.1355 וצריך להסיר האהבה והיראה שיהיה לבו בוערת[!] כתנור אש, כי זה הבעור בא ממנו בלעם בן בעור, כי פערה1356 פיה מזה לבלי חק,1357 ויפר1358 חק וברית,1359 כי ירוץ להשיג,1360 והמשיג אינו משיג רק ע“י1361 ערפה1362 סוד פרעה1363 הנ“ל,1364 ויקשה ערפו,1365 ויצמד לבעל פעור1366 מזה, ולכן צריך להסיר האהבה ויראה ששורשן מצד חם אבי כנען,1367 אשר בידו מאזני מרמה,1368 אשר הוא סוחר בסוד ער“ד1369 בלע“ם ובל“ק,1370 ומקיף את כל העולם כולו,1371 ומחליף טוב ברע ורע בטוב,1372 על ידי המאזני מרמה. שיהא יכול וערב לאוזן לשמוע, עד שיומתק בפי כל כדבלה.1373 וא“א [= ואי־אפשר] להסיר מלבו רק ע“י [= על ידי] אמירת הנעמי והמתיקו1374 במתק ונועם דבריה.1375

			העולם הזה והגאולה בקבלת הגר“א, ומקומם של הצד“י ההפוכה ובלע בן בעור

			את רקעם הכללי של דברי רמ“מ יש למצוא בכתבי רבו, הגאון מווילנא. שם בוודאי יימצא מקור לרוח העצב וכובד הראש הנסוכה על כל הכתבים. כפי שראינו רמ“מ מגדיר את הדמעה כ‘טוב הכללי‘,1376 ואף מציין ש‘הזמן הזה‘ בגימטרייה ‘דמעה‘.1377 עניין זה אינו מתמצה בדברי הסבר שבאו אחריו בדבר היראה והצורך בקיום המצוות. גנוזה כאן השקפה פסימית כללית על המציאות, זאת שבאה לידי ביטוי גם במשפט הנוסף, המגדיר שם את אותו טוב: ‘זה הטוב השביעי הכללי, וראה את כל אשר עשה והנה טוב מאד זה המות‘. משפט זה אמנם אינו חידוש בעיקרו: על הפסוק (בראשית א, לא) ‘וירא אלהים את כל אשר עשה והנה טוב מאד‘ דרשו חז“ל: ‘בתורתו של רבי מאיר מצאו כתוב “והנה טוב מאד“ — והנה טוב מות‘,1378 ובכל זאת לשון רמ“מ מקורה דווקא בתורת הגאון, שכן את הניסוח המדויק, ‘והנה טוב מאוד זה המות‘, לא מצאתי אלא בלשונו של הגאון מווילנא, בפירוש 'ספרא דצניעותא' שלו,1379 שממנו שאב רמ“מ גם את השקפתו הכללית הפסימית על המציאות, ואף את המסגרת המחשבתית שלתוכה יכול היה לשלב את השקפתו על שבתי צבי ומקומו בהיסטוריה. ואולי שמע רמ“מ מרבו אף דברים הנוגעים לכך, אף שבכתבי הגר“א הנדפסים לא מצאתי כל רמז לאישיותו של שבתי צבי.

			תורת הקבלה היא הביטוי העמוק ביותר של מחשבת הגאון מווילנא, גדול המקובלים של המאות האחרונות. אפיון זה עומד אמנם בסתירה לדימוי ההמוני על מנהיג ‘המתנגדים‘, שאין להם בעולמם אלא ארבע אמות של הלכה, לעומת החסידים המשלבים בעולמם גם יסודות ‘רוחניים‘, השאובים מתורת הקבלה. דימוי זה רחוק מן האמת. יש לראות בגאון מווילנא התגשמות שלמה יותר של עולם הקבלה הקלאסי מכל מה שנוכל למצוא בחסידות. הגר“א לא אימץ אמנם מנהגים קבליים, והתנגד למשל לעבור להתפלל ב‘נוסח האר“י‘, אך אין בכך התנגדות לקבלה. אדרבא, דבקותו של הגר“א במנהג אשכנז ובהוראות ההלכה מבוססת על דעתו שהדת כולה מושתתת על האמת הקבלית המצויה בידי גדולי ישראל, והסוטה ממסורתם העתיקה והאמתית הוא הסוטה מן הקבלה (והרי ‘קבלה‘ פירושה מסורת). רוח זו שורה גם בדרך עיסוקו בקבלה גופה ומאפיינת את דרכו כמקובל.1380 הגר“א לא השתמש בקבלה לשם צורך רוחני אחר, אלא ביקש לפרוס את תורתה המקורית, וזאת על ידי פירוש מקורותיה העיקריים וההתאמה ביניהם, וכך יצר לו את השקפת עולמו, הקבלית־גנוסטית, הרואה בקבלה, כפי שנתנסחה על ידו, תיאור אונטולוגי והיסטורי של המציאות, מציאות העומדת גם ביסוד הדת, חוקיה ומנהגיה. מהשקפה זו נגזרת גם החומרה ההלכתית, ודרישת הגר“א לבירור מדוקדק ולקיום מדוקדק של ההלכה והמסורת, שכן אלה נעוצות באונטולוגיה זו. החומרה ההלכתית, הסגפנות הדקדקנית והרצינות הקודרת המאפיינות את הגר“א נובעות גם מתורתו האונטולוגית־קוסמולוגית כשהיא לעצמה, שיש בה, כפי שנראה מיד, יסוד פסימי חזק.1381

			המקום שבו פרס הגאון באופן השלם ביותר את השקפת עולמו הוא פירושו על 'ספרא דצניעותא', וזה אכן המקום המתאים לכך ביותר לפי השקפתו. דומה שר‘ חיים מוולוז‘ין, גדול תלמידי הגאון, קולע לדעת רבו כשהוא מתאר את 'ספרא דצניעותא', בהקדמתו לפירוש הגאון, כראשי פרקים קצרים לכל תורת הקבלה.1382 מקום זה הוא גם המתאים לצרכינו, כי בו נמצאים השורשים לקבלת רמ“מ וליחסה אל השבתאות. ב'ספרא דצניעותא' חברו יחד, לפי הגאון, תורת העולמות הקדומים שנחרבו, היא תורת ‘מות המלכים‘ המפותחת בספרות האידרות הזוהרית, עם תורת השמיטות, שהיא תורת המחזורים הקוסמיים.1383 יש לציין (גם אם אין ראוי לשכמותי להוסיף הסכמה לדברי הגאון) שבכך קלע הגר“א לפשט הזוהר. אף שתורת השמיטות הקבלית איננה מופיעה במקום אחר בזוהר,1384 ואפשר שבדרך כלל הזוהר אף מסתייג ממנה (הסתייגות כזאת מצאנו בפירוש בכתבי ר‘ משה די ליאון), ב'ספרא דצניעותא' אכן מצויה תורת השמיטות, והיא מחוברת לתורת חורבן העולמות.1385 אפשרות החיבור בין שתי התורות לא נעלמה גם מן האר“י, אך הוא רואה בה טעות של המקובלים ‘כמו ספר הקנה ובעל ספר התמונה‘,1386 אך הגר“א אינו חושש כאן לדברי האר“י1387 ושב ומקיים זיקה עמוקה בין מות המלכים לתורת השמיטות, כפי שמצא ב'ספרא דצניעותא', שבו נאמר:

			שיתא אלפי שנין תליין בשיתא קדמאי, שביעאה עלייהו דאתתקף בלחודוי ואתחריב כלא בתריסר שעתי, דכתיב היתה תהו ובהו וגו‘, תליסר יקים לון ברחמי, ומתחדשן בקדמיתא, וקמו כל אינון שיתא [...] ונשגב ה‘ לבדו ביום ההוא.1388

			(תרגום: ששת אלפים שנה תלויים בששת הראשונים, השביעי עליהם, אותו שהתחזק לבדו והחריב הכול בשתים־עשרה שעות, שנאמר ‘היתה תהו ובהו‘ וכו‘ [בראשית א, ב]. בשלוש־עשרה יקים אותם ברחמים, והם מתחדשים כבראשונה, וקמו כל אותם שישה [...] ‘ונשגב ה‘ לבדו ביום ההוא‘ [ישעיה ב, יא]).

			קל להכיר כאן את תורת השמיטות, ואף את לשון התלמוד ששימש מקור וסמך למקובלים שפיתחו ממנו תורה זו: ‘שית אלפי שני הוו עלמא וחד חרוב [תרגום: ששת אלפים שנה היו העולם, ואחד חרבו] שנאמר ונשגב ה‘ לבדו ביום ההוא‘,1389 אך 'ספרא דצניעותא' מסמיך לאלפי שנים אלה את ‘ששת הראשונים‘, הם שנרמזו ככל הנראה כמה שורות קודם לכן במילים ‘ומלכין קדמאין מיתו‘ — כלומר ‘והמלכים הראשונים (או: ומלכי קדם) מתו‘. מלכים קדמונים אלה מתפרשים בהרחבה באידרות שבזוהר כאותם עולמות שנבראו ונחרבו לפני שברא האל את עולמנו זה,1390 ומזוהים עם מלכי אדום, לפי פירוש הזוהר על הפסוק ‘ואלה המלכים אשר מלכו בארץ אדום לפני מלוך מלך לבני ישראל‘.1391 כפי שראינו במובאה דלעיל, על חורבן מלכים אלה נאמר ‘והארץ היתה תהו ובהו‘, ולפיכך נקראו הם בפי המקובלים ‘עולם התוהו‘.1392 הגר“א, שכאמור מצא זיקה בין ששת אלפי השנה של קיום עולמנו ובין עולמם של מלכי אדום, הסיק מכאן את המסקנה שגם עולמנו זה נקרא עולם התוהו, כאמרו: ‘ששת אלפים שנה שהעולם עומד והשביעי חרב הוא נגד עולם התוהו‘, וכן: ‘שכל עניין זה העולם דוגמת עולם התוהו‘.1393 התיקון הגמור לא יתחיל אלא באלף השמיני, אחרי שיתחדש העולם בעקבות חורבנו.1394 גם אם החלו מלכי אדום להיתקן בעולמנו בפרצופי קבלת האר“י, בעיקרו של דבר אין הפרצופים אלא המלכים הקדומים,1395 והם עתידים לשוב ולמות באלף השביעי, לאחר שמלכו איש בתורו, באחד מששת אלפי שנות ההיסטוריה,1396 והטביעו עליה את חותמם,1397 חותם התוהו והמוות. מכאן ניסוחו דלעיל ‘והנה טוב מאד זה המות‘, שהרי ‘טוב מאד‘ אמר הקב“ה על ששת ימי בראשית, ואלה רומזים לששת אלפי השנים שנות העולם, התלויות מצדן במלכי אדום שמתו.1398

			עם זאת ששת אלפי שנות העולם אינן רצף סתמי של תוהו ומוות. גם בהן אפשר למצוא התפתחות ויסוד חיובי ואף משיחי, יסודות כאלה רמוזים אפילו בתיאור מלכי אדום עצמם,1399 וטבועים בוודאי בהקבלה שבין ימי בראשית לבין ששת אלפי השנה. מהקבלה זו, הרגילה בספרות היהודית והנוצרית,1400 למדו החכמים גם על ביאת המשיח, העתיד לבוא ביום השישי, יום בריאת האדם. התפתחות דומה של העולם (בלי אותו מסד דרשני) נמצא גם בתלמוד: ‘ששת אלפים שנה הוי עלמא שני אלפים תוהו שני אלפים תורה שני אלפים ימות המשיח ובעונותינו שרבו יצאו מהם מה שיצאו‘.1401 כלומר, מששת אלפי השנים של עולמנו, רק אלפיים הראשונות, אלה שלפני מתן תורה, נקראות תוהו. האלפיים השניות הן זמן תורה, והאלפיים השלישיות הן זמן ימות המשיח. המילים ‘ובעוונותינו שרבו יצאו מהם מה שיצאו‘ הוספו בוודאי בידי אמורא שחי אחרי תחילת האלף החמישי (כלומר אחרי שנת 240 לספירת הנוצרים), וראה שעדיין לא התקיימו הדברים ולא בא משיח.

			הגמרא אינה כותבת בפירוש מה דינן של השנים ‘שיצאו‘ מן האלף החמישי, ולאחריו גם השישי, ולא בא בהן משיח. הקורא התמים עשוי להניח שבשנים אלה עדיין נמשכות שנות ‘התורה‘ הקודמות. הרי התורה עדיין קיימת, וכל זמן זה עדיין עוסקים ישראל בתורה, כגון אנשי התלמוד ואף חכמי הדורות האחרונים, שבהם בולטת דמותו של הגאון מווילנא. אך לא כך סבר הגאון עצמו. לדעתו בימים אלה, הכוללים גם את ימיו, חזר דווקא תור התוהו. ואם נצרף זאת לדעתו דלעיל על כל ששת אלפי שנות העולם, שכולן הן בחינת תוהו, נמצא שעתה, מאז התחלת האלף החמישי, נכפלו הרעות, ותקופתנו היא עת תוהו שבתוהו.

			לפני שנביא את דברי הגאון כלשונם, נפרוש קודם את יסודותיהם ומקורותיהם. דעת הגאון בדבר בחינת התוהו של השנים ‘שיצאו‘ מאז תחילת האלף החמישי יוצאת מחיבור שני מאמרים תלמודיים: המאמר דלעיל בדבר חלוקת ימות העולם לשנות תוהו, ‘תורה וימות המשיח‘, והמאמר התלמודי דלהלן:

			‘אשר קומטו ולא עת נהר יוצק יסודם‘1402 תניא אמר רבי שמעון החסיד אלו תשע מאות ושבעים וארבע דורות שקומטו להיבראות קודם שנברא העולם ולא נבראו. עמד הקדוש ברוך הוא ושתלן בכל דור ודור והן הן עזי פנים שבדור.1403

			את עניינם של תשע מאות ושבעים וארבעה הדורות מסביר שם רש“י:

			נגזר עליהם להבראות להיות קודם מתן תורה, לקיים מה שנאמר ‘דבר צוה לאלף דור‘:1404 ראויה היתה תורה להינתן לסוף אלף דור. וכשראה שאין העולם מתקיים בלא תורה עמד וטרדן, ונתנה לסוף עשרים וששה דורות מאדם הראשון עד משה רבינו.

			דורות אלה דומים אפוא לעולמות שברא האל לפני עולמנו וחזר בו והחריבן, ושזוהו בקבלה, כזכור, עם מלכי אדום. ‘קימוט‘ אותם דורות אינו אלא חורבן ומיתה (או חזרה והימלכות).1405 ואכן מדרש זה משמש בראשית הקבלה מקור לרעיון העולמות שנחרבו, במקביל למיתוס הזוהרי על מלכי אדום. כך מצינו ב‘מאמר על האצילות השמאלית‘ לר‘ יצחק הכהן, איש חוג המקובלים שבו אפשר למצוא את שורשיו הראשונים של ספר הזוהר, שמכנה את שלוש האצילויות הראשונות שנחרבו בשמות השאובים מן הפסוק דלעיל ‘אשר קומטו ולא עת‘, ולפיכך שמות אצילויות אלה אצלו הם ‘קמטיאל‘, ‘בליאל‘,1406 ‘עיתיאל‘.1407

			מכאן שהנשמות ש‘קומטו ולא עת‘ הן נשמות עולם התוהו. אך לפי הגאון הקב“ה לא ‘שתלן בכל דור‘ ממש, אלא דווקא בימינו, מאז התחלת האלף החמישי, שאז היה צריך לבוא משיח אלמלא ‘יצאו מהן מה שיצאו‘, ואולי מפרש הגר“א ‘יצאו‘ לא על השנים אלא על אותן נשמות של תוהו, עזי הפנים שבדור, שיצאו אל עולמנו. רעיון מקביל מצא הגאון בספרות תיקוני זוהר,1408 במאמר המדבר על אפשרות של קץ מצד השמאל,1409 הוא הדין האלוהי, הכרוך במוות אפשרי של המשיח,1410 מה שדומה, לפי בעל תיקוני זוהר, לעולמות התוהו שברא הקב“ה והחריבם.

			למונח ‘תוהו‘ מייחס הגאון משמעות נוספת. ‘תוהו‘ הוא הפירוד הסקסואלי, הפך הזיווג והאֶרוס. כך לומד הגאון מן הפסוק ‘לא תהו בראה לשבת יצרה‘,1411 שפורש כך כבר בספרות חז“ל: ‘לא נברא העולם אלא לפריה ורביה שנאמר “לא תהו בראה“ אלא “לשבת יצרה“‘.1412 כך אפשר לפרש גם את ‘עולם התוהו‘ בהקשר מלכי אדום שמתו, הם העולמות שנחרבו.1413 מלכים אלה שלפי הכתוב אין אחד מהם בנו של האחר, ופרט לאחרון שבהם לא נזכרו להם נשים,1414 נתפסו בזוהר כרווקים. ואכן ברווקות זו תלה הזוהר את סיבת מיתתם וחורבנם, ובנישואי האחרון ראה הוא את תחילת התיקון.1415

			הגאון מביא את דבריו אלה כפירוש על המשפט הראשון של 'ספרא דצניעותא': ‘תאנא, ספרא דצניעותא, ספרא דשקיל במתקלא. תנא, דעד לא הוה מתקלא, לא הוה משגיחין אפין באפין, ומלכין קדמאין מיתו וזיוניהון לא אשתכחו וארעא אתבטלת‘1416 (תרגום: שנינו: ספרא דצניעותא ספר השקול במשקולת. שנינו שעד שלא הייתה משקולת לא היו מביטים פנים בפנים, ומלכים קדמונים מתו ומלכים קדמונים מתו, וקישוטיהם [או: כלי זינם] לא נמצאו, והארץ בטלה). משפט זה אכן תולה את מות המלכים בחוסר ‘משקולת‘, עקרון ההרמוניה הסקסואלית.1417 חוסר הארוס מצא את ביטויו בכך שהמלכים אף לא הסתכלו זה בזה ‘פנים בפנים‘. כאן נזכרים אנו בנקודת המוצא של מאמר זה, עניין הצד“י ביו“ד הפוכה, כשהיו“ד והנו“ן מחזירות פניהן זו מזו, ואכן כאן, בפירושו לתחילת 'ספרא דצניעותא', מוצא הגאון את ההזדמנות לשטוח גם את פירושו על מאמר הזוהר בעניין הצד“י (מאחר שבעיניו עולמנו הוא כזכור עולם התוהו, אין מקום אצלו לסברת החזון אי“ש, שהצד“י ההפוכה אינה שייכת בזמננו).1418 וזה לשון הגאון על תחילת ספרא דצניעותא:

			‘לא הוו משגיחין אפין באפין‘ — ר“ל חו“ב [= רצונו לומר: חכמה ובינה] ב‘ ספרים הנ“ל1419 כידוע בסוד ‘וחכם באחור ישבחנה‘.1420 וכמ“ש [= וכמו שנאמר] בהקדמת הזוהר דף ב‘ ע“ב ‘א“ל צדי צדי אנת וצדיק אנת אבל אנת צריך למיהוי טמירא כו‘ ורזא דא כד ברא קב“ה לאדה“ר דו פרצופין בראו ובג“כ אנפוי דיו“ד מהדר לאחורא ולא אתהדרו אנפין באנפין‘ כו‘ ע“ש1421 והוא בזו“נ1422 קודם הנסירה1423 וכן היו או“א [= אבא ואימא] בעולם התהו. וכן מרמז ה־צ‘ י“נ כמ“ש [= כמו שנאמר] שם: י‘ חכמה נ‘ בינה — נ‘ תרעין.1424 ודע כי כל זמן שאין זיווג זו“נ1425 נקרא עולם התהו בסוד ‘לא תהו בראה‘,1426 ואו“א [= ואבא ואימא] ‘לא משגיחין אפין באפין‘ שהוא סוד זיווג, בסוד ‘פנים בפנים דבר ה‘ עמכם‘1427 שהוא זיווג או“א שמשם ניתנה התורה, י‘ דברות וה‘ חומשי תורה1428 שסוד זיווגם הוא בסוד נישוק כידוע1429 והן ‘פנים בפנים‘1430 בסוד ‘פה אל פה אדבר בו‘1431 ‘ישקני מנשיקות פיהו‘.1432 וכ“ז [= וכל זמן] שאין זיווג בין ז“ונ ג“כ [= זעיר ונוקביה גם כן] אין זיווג בין א“וא כמ“ש [= אבא ואימא כמו שאמרו (חז“ל)] ‘שאין נכנס בירושלים של מעלה עד‘ כו‘.1433 וז“ש בתז“ח1434 דף פ“א ע“ב1435 ‘ובזמנא דהוה תהו אמר אלקים לנח‘ כו‘ ‘ודא ממלל על סוף יומיא‘ כו‘.1436 וכמ“ש [= וכמו שאמרו (חז“ל)] על ב‘ אלפים שנה בלא תורה, ב‘ אלפים תהו וב‘ אלפים תורה וב‘ אלפים ימות המשיח1437 כי התורה נסתיים ונעלם בסוף ד‘ אלפים שנה כידוע ובעונותינו כו‘1438 שיצאו אין תורה ואין משיח הוא תהו בגלות שאין זיווג. וז“ש [= וזה שאמר] שם ‘והכי אחזי לי‘ ברמז בסוף יומיא‘ כו‘ ע“ש.1439 ובאותן השנים מתגלגלים כל התתקע“ד דורות1440 שהן הע“ר1441 שהן הנשמות מעולם התהו כמ“ש1442 ‘שתלן בכל דור והן הן עזי פנים שבדור‘. ואמרו ‘בעקבות משיחא חוצפא יסגה‘ כו‘1443 וכמ“ש בר“מ פ‘ [= וכמו שנאמר ברעיא מהימנא פרשת] נשא דף קכ“ה1444 ‘ואתהדרו אינון ע“ר רעיין על ישראל כו‘ ע“ש‘.1445 והן ‘אשר קומטו ולא עת‘1446 ש‘עת‘ הוא זיווג כידוע בסוד ‘אשר פריו יתן בעתו‘1447 ‘עת רצון‘1448 והן יצאו בלא זיווג רק אחור באחור והן נק‘[ראים] ‘אחוריים‘ וכן כל הקליפות נקראים ‘אחור‘ ‘השיב אחור‘ כו‘1449 וכן ‘אלקים אחרים‘[!]. והן בסוד אחוריים בסוד פעור כידוע1450 לפי שיצאו מעולם התהו שהיו אב“א [= אחור באחור]. ולזה אמר דוד ‘פנה אלי וחנני‘.1451 וכל הדינין באחוריים וכל הרחמים בפנים.1452 וכן בקדושה כל שהוא יותר באחור הוא דין, נוק‘[בא] נקרא ‘אחורי‘.1453 וכל זה הי‘ שלא הי‘ מתקלא המכריע, והן ‘שני כתובים המכחישים זא“ז‘ כו‘1454 שחכמה הוא רחמים כף זכות ובינה כף חובה ואין מכריע1455 ולא יכלו להאיר זה בזה דרך פנים.1456

			ימות המשיח של עולמנו צריכים היו להתחיל בראשית האלף החמישי, אך ‘יצאו מהם מה שיצאו‘, והעולם חזר לתוהו גמור, והתגלגלו לתוכו ‘נשמות מעולם התוהו‘.1457 את הסיבה לכך אפשר לנחש, בוודאי היה זה בגלל מעשה בני האדם, ואולי המשיח עצמו הכזיב. אם כך הוא, הרי אפשר להשוות זאת עם דברי רמ“מ, תלמיד הגר“א, על שבתי צבי, שבגלל חטאו ותאוותיו נכשל בתפקידו, כפי שראינו,1458 ועם דעתו דלעיל, שתקופתנו היא תקופת ‘שפוט השופטים‘, שבה אין גזרה מלמעלה, אלא המציאות הכללית והפרטית מסורה בידי לבה.1459 אצל רמ“מ נקראת תקופה זו כזכור תקופת ‘עיבור‘ ו‘רעב‘,1460 ואלה מקבילים ל‘תוהו‘ בטרמינולוגיה של הגאון.

			תקופת התוהו, תקופתנו, איננה זמנו של רע מוחלט אלא תקופה של אפשרות, של פוטנציאל משיחי. דעה זו, שרמ“מ מביעה בבהירות, מושרשת בדברי הקבלה של הגאון. בפירושו על המשך המשפט דלעיל מ'ספרא דצניעותא' (‘ומלכין קדמאין מתו וזיוניהון לא אשתכחו וארעא אתבטלת‘) מסביר הגאון שה‘זיונין‘ הם ‘המוחין‘ שלוש הספירות העליונות, חכמה בינה ודעת, הנמצאות מעל ‘שש הקצוות‘1461 הבונות גם את מלכי אדום, וגם את תיקונם בזעיר אנפין, ואז מוסיף הוא בזה הלשון:

			ואמר במלכים ‘מיתו‘ שמלכו ומיתו לאלתר אבל ‘זיוניהון לא אשתכחו‘, כלל לא באו לעולם. ולכן ז“א [= זעיר אנפין] נקרא ו“ק [= שישה קצוות] כי אותן שבאו בעולם הקדם בתחילת הבריאה אותן אינן נחסרין, אבל מה שבאו אחר התיקון תלוי ע“י [= על ידי] מעשה התחתונים. וכן במלכות נקודה אחת1462 בה בקביעות ותשעה תלוי כנ“ל.1463

			כלומר, כל מה שהיה חסר למלכים חסר גם לזעיר אנפין ולמלכות (היא ‘הארץ‘ של 'ספרא דצניעותא'), האלוה של עולמנו. היתרון היחידי של עולמנו הוא בפוטנציאל. על ידי מעשי התחתונים אפשר לתקן ולהוסיף לזעיר אנפין ולמלכות את החסר להם. אגב, תיאור המלכות (היא השכינה, היא כנסת ישראל) כנקודה אחת קבועה, שאינה תלויה במעשה התחתונים (שאם יזכו יוסיפו לה במעשיהם תשע נקודות נוספות), קשור לדעתי לרעיון ‘הנקודה היהודית‘, אותה נקודה טובה שמצויה בכל יהודי בלי קשר למעשיו. על רעיון זה והתפתחותו, מ‘ספר יצירה‘ והזוהר דרך השבתאות אל החסידים ותלמידי הגר“א, כתבתי באריכות במאמרי1464 ועתה מבקש אני להוסיף גם נקודה זו מכתבי הגר“א.

			יתרון זה, של עולם התיקון, איננו יתרון אמתי. אפשרויות התיקון לא מומשו בעבר (מאז ראשית האלף החמישי), ואף לא ימומשו בעתיד. השקפתו הפסימית של הגר“א שוללת אפשרות כזאת. לפיכך, במקום אחר כאשר דן הוא במאמר חז“ל: ‘אין בן דוד בא אלא בדור שכולו זכאי או כולו חייב‘,1465 ‘פוסק‘ הוא ואומר ‘וודאי אופן השני‘.1466 אך עם זאת, מלכי אדום אינם רע גמור מטבעם, אלא הם בעיקר מצע, שיש בו פוטנציאל לטוב (וכן טוב הכרחי, שייגלה בביאת המשיח העתיד לבוא בסוף תקופת המלכים, כפי שנראה).1467 לענייננו מעניין במיוחד הפוטנציאל החיובי בראשון ממלכי אדום, הוא בלע בן בעור. עליו דיברנו כבר באריכות, וראינו שהוא קשור גם בחוטים רבים, וגם בחוגו הקרוב של הגאון, לאישיותו של שבתי צבי.1468 על דמות זו, המזדהה חלקית עם בעל השם הדומה ‘בלעם בן בעור‘,1469 כותב הגאון בזה הלשון:

			ומלך הראשון הוא דעת [...] והוא בלעם בן בעור כנגד הדעת שאמר ‘ויודע דעת עליון‘1470 נגד משה שהוא מסוד הדעת כידוע, ואמרו: ‘“ולא קם נביא בישראל כמשה“ — “בישראל“ הוא דלא קם אבל בא“ה [= באומות העולם] קם, ומנו [= ומיהו]? בלעם‘.1471 והוא בקליפה יצא מכח מלך הראשון דלא אתבסם,1472 כמ“ש בא“ר1473 ‘מנהון אתבסמו ומנהון לא אתבסמו כלל‘,1474 ר“ל [= רוצה לומר] בכל מלך ומלך,1475 ושאר הו‘ מלכים בו“ק [= בשישה קצוות] מחסד עד יסוד1476.1477

			עד כאן שמונת מלכי אדום הם כנגד פרצוף זעיר אנפין (שהוא תיקונם) הכולל שש ספירות (‘ואו קצוות‘), ואף כנגד ששת אלפי שנות העולם. התאמה זאת, בין השמונה לשישה, עולה יפה מכיוון שהמלך הראשון (בלע בן בעור) אינו מכוון כנגד אחת הספירות, אלא כנגד מוח הדעת, שהוא הפנימיות או הנשמה של פרצוף זעיר אנפין כולו (שבעת המלכים הנותרים מתאימים לששת הקצוות, בהיות שני המלכים האחרונים כנגד שתי בחינות בספירת יסוד, כפי שנראה להלן). ההתאמה בין ‘בלע‘ לבין הדעת מקורה בקבלת האר“י, והקישור הדרשני בין בלע ודעת נעשה שם, ממש כמו שמובא כאן, באמצעות בלעם בן בעור, שמצד אחד מקושר בקשרים אמיצים עם ‘בלע בן בעור‘ ומצד שני נחשב כ‘יודע דעת עליון‘,1478 ואף כניגודו הקוטבי של משה, שעניינו הדעת בקדושה.1479 ועם זאת בלע איננו בלעם, ואינו בקליפה. המשפט ‘והוא בקליפה יצא מכח מלך הראשון‘ מתייחס לבלעם שיצא מבלע, והמילים ‘דלא אתבסם‘ נוגעות גם הן לבלעם בלבד. בלע, כמו שאר המלכים, אינו רע אלא מעורב מטוב ורע. לכן טורח הגאון להדגיש, בעקבות האר“י,1480 שהמשפט ‘מנהון אתבסמו ומנהון לא אתבסמו כלל‘, עניינו ‘בכל מלך ומלך‘. כלומר אין לפרש את המשפט הזוהרי כאילו כוונתו לומר שחלק מהמלכים מותקו וחלק לא, אלא בכל מלך יש בחינה שהתמתקה מן הדינים ובחינה שלא התמתקה. בלעם הוא בחינת בלע שלא התמתקה, ולפי הגיון הדרשה, שמעמידה את בלעם כנגד משה, אפשר להסיק שבחינת בלע שהתמתקה היא משה. ואולי שורש לכך נמצא אכן בקבלת האר“י, המחזיקה בדעה שבלעם הוא הרע של הבל ומשה הטוב שבו,1481 שבוודאי קיימת זיקה מסוימת בין ‘הבל‘ ובין ‘בלע‘. שהרי גם ‘בלע‘, ראשון המלכים, מייצג את עולם התוהו, הדומה לעולם ההבל, שבסיום בירורו יבוא המשיח, כאמרו:

			וזש“ה [= וזה שאמר הכתוב] בלע המות לנצח וגו‘,1482 כי לא יבולע עד שיתבררו כל הנשמות כלם. לכן בר“ת [= בראשי תיבות] ‘בלע המות לנצח‘ ר“ת [= ראשי תיבות] ‘הבל‘, לרמוז כי עד שיושלם גלגולו של הבל, שהוא מרע“ה [= משה רבנו עליו השלום] המתגלגל בכל דור ודור, לברר כל הנשמות בתוך הסיגים, וכשיכלו, אז יבא המשיח, ואז בלע המות לנצח.1483

			קשה לשער שהמילה ‘בלע‘ שב‘בלע המות לנצח‘ רומזת כאן ל‘בלע בן בעור‘. ואף לא ברור אם הגר“א כיוון לכך, כאשר הביא פסוק זה בהקשר דומה בפירוש 'ספרא דצניעותא',1484 מכל מקום תלמידו רמ“מ ודאי התכוון לכך, בהביאו פסוק זה בסוף דרשתו דלעיל על בלע בן בעור.1485 באותו מקום מקשר רמ“מ גם בין (בלע בן) ‘בעור‘ לבין ‘פעור‘,1486 ואולי שורש העניין בקטע דלעיל, שבו דן הגאון בבחינת ‘אחור‘ שאפיינה את עולם המלכים שמתו, וראשון שבהם בלע בן בעור, וכדי להדגימה משתמש הוא ב‘פעור‘.1487 ומכל מקום, אם בעיני הגאון משה הוא הטוב שבבלע, יתווסף ממד נוסף ומעניין להשוואה הניגודית שעורך רמ“מ בין משה ובין בלע.1488

			איננו יודעים אם גם הגאון, כמו תלמידו רמ“מ, בדברו על בלע בן בעור זכר את שבתי צבי. הדבר תלוי במידת העצמאות שיש לייחס לרמ“מ. מכל מקום תיאורו של בלע כפוטנציאל לטוב (משה) כמו לרע (בלעם) הולם את השקפת רמ“מ על שבתי צבי, הוא שיכול היה להיות גואל כמשה, ונידרדר למידת בלעם. לאור הפסימיות המאפיינת את מחשבת הגאון אפשר היה לצפות מראש הידרדרות שכזאת, ובכל זאת אין לראות בה הכרח. לפי תורת הגר“א גם בעולם התוהו שלנו יכול לבוא משיח, ואף יותר מאחד. יתר על כן, אף המשיח הסופי, שביאתו הכרחית, גם הוא נמנה עם מלכי אדום. הוא איננו אמנם בבחינת בלע, הראשון שבמלכים, אלא בבחינת המלך האחרון הנקרא ‘הדר‘, היחיד מבין מלכי אדום שלא נזכרה בו מיתה,1489 והיחיד בהם שנשא אישה (מהיטבאל בת מטרד בת מי זהב). לדעת הגר“א, הדר והמלך שלפניו, הנקרא בעל חנן בן עכבור, חולקים ביניהם את ספירת יסוד, האחרונה של וא“ו קצוות, ואף את האלף השישי משנות העולם (הוא האלף שלנו). רובה של מידת היסוד, ואף רוב האלף, נפלו בחלקו של בעל חנן,1490 אך הבחינה האחרונה, בחינת המלכות, היא בחינתו של הדר. מלכות זו, כפי שמדגיש שם הגר“א, איננה השכינה, ‘מלכות דע“ס [= דעשר ספירות]‘, כלומר הנקבה כשהיא לעצמה, אלא ‘עטרת היסוד‘, כלומר בחינת המלכות שבספירת יסוד1491 (זיהוי המלך הדר עם מלכות שביסוד אינו נמצא בפירוש בקבלת האר“י, אך יכול לעלות מהשוואת מקומות שונים בספרות הלוריאנית).1492 הבדל זה שמבדיל הגר“א בין מלכות שבזעיר אנפין לבין השכינה, ‘נוקבא דזעיר אנפין‘, הוא הבדל יסודי בקבלה. השכינה היא פרצוף נקבי שלם בפני עצמה, ועוול נעשה לה במחקר, כאשר מפרשים גם את דמותה כמי שכלולה בזכר.1493 

			‘עטרת היסוד‘ (המצויה בראש איבר המין הזכרי) היא הבחינה האחרונה שבששת הקצוות, ולכן קרובה היא לשכינה, ואיננה נפרדת ממנה. זו הסיבה שדווקא אצל המלך הדר נזכר גם שם אשתו, שאותה מזהים המקובלים עם השכינה. שכנות זו, בין הדר לבין השכינה, חלה גם בממד הזמן. מלכותו של הדר, הוא המלך המשיח, עתידה לחול בסוף האלף השישי, בימים הסמוכים אל האלף השביעי, האלף של השכינה (טעות היא בידי מי שסובר שלפי הגר“א ימי המשיח אינם נכללים בששת אלפי שנות העולם),1494 כאמרו:

			וז“ס [= וזה סוד] ימות המשיח באלף הששי1495 בסופו שהוא עטרת היסוד שאז ‘בלע המות לנצח‘1496 שכל המיתות הן בו‘ אלפים שנה בסוד מיתת המלכים, ועטרת היסוד לא מת, לכן בימיו בלע המות לנצח. אבל לא יתקיים העולם עד שיתחרב באלף השביעי שהוא בסוד ‘וארעא אתבטלת‘1497 כמ“ש [= כמו שנפרש] למטה1498 ואח“כ [= ואחר כך] יתתקן ב‘דיוקנא דאדם‘1499 ויתחדש העולם.1500

			פרשת ביטול הארץ באלף השביעי מתבארת אכן בהמשך (‘למטה‘). ביטול זה, הרמוז ב'ספרא דצניעותא' בלשון ‘וארעא אתבטלת‘, אינו מיתה, אלא דווקא חיי העולם הבא, כי ‘העולם הבא‘ משמעו דווקא אלף זה, שבו אין כל פעילות גופנית. שלטון הנקבה שיחול באותו עולם ימנע אז גם את הזיווג, כי לפי ‘הפמיניזם‘ של הגר“א כל אֶרוֹס תלוי דווקא במצבה הנחות של הבחינה הנקבית, כאמרו:

			ואח“כ [= ואחר כך] באלף השביעי יחזרו כלם לאמם1501 ‘ואתבטלת ארעא‘ שתשוב לאמה [...] ואז ‘צדיקים יושבים ועטרותיהן בראשיהן‘,1502 ‘עטרת בעלה‘1503 ואז ‘אין בו לא אכילה ולא שתיה ולא פ“ו כו‘‘1504 כמו ביה“כ [= ביום הכיפורים] דרגא דבינה כמ“ש בתיקו‘,1505 שאז היא בסוד ‘תגא‘,1506 עטרה בראש, ‘וכל המשתמש בתגא חלף‘1507 שאין שימוש1508 כשמלכות בראש בעלה, ואין נשמות חדשות, לכן אין בו אכילה כו‘. וז“ס וארעא אתבטלת ונשאר בינה בלבד שכלם בקרבה נעלמים.1509

			בחוג תלמידי הגאון אכן הפך ‘הדר‘ לכינוי קבוע למשיח. ומכאן הצירוף ‘הדר הוא לאלהינו‘, המצוי פעמים רבות בכתבי רמ“מ, ותמיד בהקשר משיחי.1510 מאחר שתלמידי הגר“א ייחסו משמעות משיחית לדמות רבם,1511 ונהגו להחליף את שמו המפורש ברמזים (ובמאמרי הקודם אף שיערתי שבמילה ‘הגר‘ נרמז ‘הגר“א'1512), אולי גם ‘הדר‘ אצל רמ“מ הוא הגאון, כי ‘הדר‘ עולה בגימטרייה ‘הגר“א‘. אך זיהוי זה מעורר גם קשיים, כי לפי הגר“א ביאתו של הדר היא החלטית וסופית, ואם רמ“מ ייחס שלב זה לרבו אשר בשעת כתיבת הדברים כבר הלך לעולמו צריך להניח שאצל רמ“מ גם שלב זה אינו סופי ומוחלט.

			אכן. ביאת המשיח, המלך הדר, קבועה היא לסוף האלף השישי, ואינה תלויה במעשי בני האדם ובזכויותיו, והיא בבחינת ‘בעתה‘.1513 עניין זה עיקר הוא אצל הגאון (שכזכור דיבר על כך שהמשיח עתיד לבוא דווקא בדור שכולו חייב),1514 וכן אצל תלמידיו, שהדגישו את אי־תלותה של הגאולה בתשובה.1515 מי שמבין כמו הגר“א את פרטי חוקיות מלכי אדום יוכל אף לדעת את תאריך ביאתו, כאמרו:

			וכל הפרטים שהן בו‘ ימים אלו הן מתנהגין בו‘ אלפים כל א‘ ביומו ובשעתו. ומכאן תדע קץ הגאולה שהוא בעתה1516 ח“ו [= חס ושלום] כשלא יהיו זכאין, שהוא קץ האחרון. ומשביע אני את הקורא בה‘ אלקי ישראל שלא יגלה זה. ועיין בז“ח [= בזוהר חדש] ‘א“ל ר“ע רבי מה ראה‘ כו‘ עד ‘ישמח ה‘ במעשיו‘.1517

			בסוף קטע זה, הממליץ לעיין באותו מאמר מזוהר חדש, מצויה בדפוס הוספה בתוך סוגריים מרובעים: ‘[ותוכל לידע בשנה מכוון]‘, ומכאן שהיו בחוג תלמידי הגר“א שחיפשו במאמר זה את קץ הגאולה שעליה רמז הגאון. אם הצדק אתם, אולי נרמז תאריך הגאולה לפי הגר“א במילה ‘בתקוף‘, בצירוף ‘בר בתקוף תשובה‘, המופיע באותו מאמר מזוהר חדש, שיובא מיד, ואז תהיה הכוונה לשנת תקפ“ח, והמילה ‘תשובה‘ תשנה את משמעותה, התלויה לכאורה במאמצי בשר ודם, אך אין זה אלא ניחוש בלבד (וככזה פטור הוא מחמת השבעת הגאון), ואף ייתכן שלא בלשון קטע זה מצא הגאון את הקץ (שהרי קל יותר לפרש את מילת ‘ומכאן‘ כמתייחסת למה שקדם ולא למה שיבוא אחר כך בלשון ‘ועיין‘), ואכן היו בחוג מעריצי הגאון שביקשו לחשוף את הרמז בדרכים אחרות, וגילו תאריך אחר (בלא חשש לאותה השבעה).1518 אך גם כך כדאי לעיין במאמר זה מזוהר חדש, שהרי על כל פנים הגאון מפנה אליו את הקורא כלאחד ממקורות תפיסת הגאולה שלו:

			אמר לו ר“ע:1519 רבי, מה ראה הקב“ה שלא עשה את האדם אלא בששי? א“ל [= אמר לו]: שלא יהא פתחון פה לאדם לומר שהוא סייע בשום דבר מכל מה שנברא.1520 אזלו, עד דהוו אזלי, קם רבי אליעזר וגחין ראשיה ושוי ידוי על פומיה ובכי. א“ל ר“ע: רבי למה את בכי? אמר ליה: על דא דשאילתא. חיזו חזית וקשיא מלה. עקיבא עקיבא, מאן יזכי להאי אורכא דגלותא דאתמשך, דהא לא יקום ב“נ דעתיד לימטי לענני שמיא, עד יומא שתיתאה, דהוא בשית אלף שנין, ולא באשלמותיה, בר בתקוף תשובה, דהא שולטנא דב“נ ההוא1521 ליתיה אלא בשתיתאה, ובשביעאה ישתאר שמטה בעלמא חרוב. ובתמינאה יתחדש עלמא כמלקדמין, ויהא מה דיהא. ע“ד ‘והיה הנשאר בציון והנותר בירושלים קדוש יאמר לו‘. ובגינהון נאמר: ‘יהי כבוד ה‘ לעולם ישמח ה‘ במעשיו‘.1522

			(תרגום החלק הארמי: הלכו, עד שהיו הולכים, קם ר‘ אלעזר והרכין ראשו ושם ידו על פיו ובכה. אמר לו ר‘ עקיבא: רבי, למה אתה בוכה? אמר לו: על [שאלה] זו ששאלת. חזון חזיתי וקשה הדבר.1523 עקיבא עקיבא, מי יזכה לכך, [מפני] אריכות הגלות המתמשכת1524 [או: מי יזכה לדעת את אורכה של הגלות ומשכה]1525 דהרי לא יקום בן אדם דעתיד להגיע עד ענני השמים,1526 עד היום השישי, שהוא באלף השישי,1527 ולא בכולו,1528 אלא אם כן בתוקף תשובה. שהרי שלטונו של אותו בן אדם אינו אלא בשישי, ובשביעי יישאר שמיטה, בעולם חרב.1529 ובשמיני יתחדש העולם כמקודם, ויהיה מה שיהיה, על דרך ‘והיה הנשאר בציון והנותר בירושלים קדוש יאמר לו‘,1530 ובגללם נאמר: ‘יהי כבוד ה‘ לעולם ישמח ה‘ במעשיו‘.1531)

			הסיבה להצלחתו של המלך הדר, שגאולתו מוחלטת וסופית, תימצא בכך שהוא עשוי בהרמוניה, ב‘מתקלא‘. הרמוניה זו מתבטאת בראש ובראשונה בעצם עובדת היותו נשוי ודבוק בנקבה, ושנית מפני שבו ובנקבתו מתאזנים החסד והדין: בו מתגלה החסד העליון ‘חסד עילאה‘,1532 ואילו הנקבה עיקרה דין. תיקונים אלה אינם מצויים במלכים שקדמו לו. אין להסיק מכאן שאין אפשרות לביאת משיח קודם לכן, אדרבא, הגר“א מדבר גם על המשיח הקודם, הוא משיח בן יוסף. אך מאחר שהמלכים הקודמים חסרים אותה הרמוניה, אין גאולת משיח בן יוסף גאולה שלמה ונצחית, אלא גאולה פוליטית בעיקרה, ועליו, לדעת הגר“א, כיוונו חז“ל באמרם ‘אין בין העולם הזה לימות המשיח אלא שעבוד מלכויות‘,1533 והוא שחל עליו רעיון ‘גאולה בדרך הטבע‘ הידוע בחוגו של הגר“א.1534 ביאתו של זה אינה הכרחית אלא תלויה במעשי התחתונים, והוא נתון לאפשרויות של כישלון, חטא ומיתה. הגר“א מנמק את חולשתו של משיח זה בביאתו המוקדמת, לפני ביאת משיח בן דוד (הוא המלך הדד). גם משיח בן יוסף קשור לעטרת היסוד, אך לא בזמן שהיא צמודה לנקבה אלא קודם לכן, כשהיא עדיין רחוקה ממנה, ובריחוקו מן הנקבה נשללת ממנו אותה הרמוניה, וזה היסוד לחולשתו. אם משיח בן יוסף בא לפני זמנו המיועד לו, תחילת האלף החמישי (שהוא כזכור הזמן שבו מתחילים ימות המשיח הפוטנציאליים),1535 אין לו סיכוי להצליח. זה אכן חטאו של ירבעם בן נבט, שהיה לפי המקובלים בחינת משיח בן יוסף,1536 שבא כבר באלף הרביעי, ולכן חילק את הממלכה, ומלך שלא בירושלים, היא השכינה,1537 ועבד עבודה זרה. אך עם תחילת האלף החמישי תאורטית עשויה להצליח ביאת משיח בן יוסף. האלף החמישי הוא בחינת הוד, ספירת הדין המובהקת, שיש בה כבר דמיון למלכות. יתר על כן, מלך אדום התואם לאלף זה הוא ‘שאול מרחובות הנהר‘, שמלכותו קודמת למלכות הדר, כמו שמלכות שאול קדמה למלכות דוד.1538 

			אם משיח בן יוסף עשוי היה לבוא באלף החמישי, יוכל בוודאי לבוא גם באלף השישי, הוא האלף של הגאון (ושלנו), בימים שלפני החלק האחרון שבאלף זה, המיועד למשיח בן דוד. האלף השישי הוא כזכור האלף של בעל חנן בן עכבור מלך אדום,1539 ואותו השווה האר“י למלך הראשון, בלע בן בעור. האר“י מצביע על שוויון האותיות של המילים ‘בעל‘ (בצירוף ‘בעל חנן‘) ו‘בלע‘ (בצירוף ‘בלע בן בעור‘), וכן על השוויון בין ‘עכבור‘ ל‘בעור‘ (חוץ מהאות כ“ף שנוספה בשם ‘עכבור‘), ובשם ‘חנן‘ מוצא הוא חנינה ותיקון מה לאותו בלע, כאמרו: ‘ומלך בלע זה נתקן קצת, ונעשה מ“בלע“ “בעל חנן“. והיה לו חנינה בסוד “חנן“, ואביו ניתוסף בו כף1540 "עכבור" ממה שהיה נקר‘[א] “בעור“‘.1541

			השוואה זו ידועה הייתה בוודאי לגר“א, הבקי מאין כמוהו בכתבי האר“י, אך איננה מובאת אצלו במפורש. הגר“א גם אינו מדבר במפורש על משיחים פוטנציאליים באלף זה, ולא על המפורסם שבהם — שבתי צבי. בשבתי צבי נזכרים אנו כאן גם בגלל הזיקה בינו לבין ‘בלע בן בעור‘, שעליה עמדנו באריכות בפרקים הקודמים, וגם בגלל ההשוואה בין ‘בלע‘ ל‘בעל‘, שאותה כבר פגשנו בקשר לשבתי צבי גם אצל עמדין וגם אצל רמ“מ (כזכור, ‘בלע‘ ו‘בעל‘ עולים בגימטרייה כמניין ‘צבי‘).1542 אם קיבל רמ“מ את תורתו על שבתי צבי מפי רבו הגר“א או שפיתח זאת בעצמו מן המצע התאורטי שראינו אין בידינו אלא לנחש.

			(בשעת ההגהה הפנה ד“ר רפאל שוח“ט את תשומת לבי לשמועה שהביאו תלמידים בשם הגר“א, שעשויה לעזור בניחוש זה. לפי שמועה זו ‘הגאון ז“ל אמר שמצא בזוהר הקושי‘ של ש“ץ ימ“ש, והתירוץ הוא ש“ץ ימ“ש, והתפלל ובא על תירוץ האמתי‘.1543 אפשר ואפשר שהקטע הזוהרי המכוון כאן אינו אלא זה העוסק בצד“י ההפוכה.)

					707	‘תוספות מעשה רב‘, כלומר תוספותיו של ר‘ ישראל משקלוב על הספר ‘מעשה רב‘, המכיל את הנהגות הגר“א, סימן ו. תוספות של ר‘ ישראל נדפסו כחלק ראשון (‘חדר א‘) של ספר בית יעקב לר‘ ברוך ברודא, ירושלים תרמ“ד. בהעתקתי הוספתי מעט פסיקים. הקטע הועתק (במעט שינויים ושיבושים) בצדקת הצדיק (לעיל, הערה 9), עמ‘ מו.

				

				
					708	מקורה בלשון המשנה, בבא מציעא א, ד.

				

				
					709	ראה להלן, ליד הערה 246. וראה בספרי סוד האמונה השבתאית, ירושלים תשנ“ה, עמ‘ 202.

				

				
					710	על צורות הצד“י המובאות כאן ראה בהערות לתרגום.

				

				
					711	זוהר ח“א, ב ע“ב. על פירוש קטע זה ראה להלן, הערה 135. פירוש שבתאי לקטע ראה להלן, ליד הערה 77. פירוש הגר“א לקטע יובא להלן, ליד הערה 749. פירושי רמ“מ לקטע זו יובאו להלן, ליד הערות 69, 112, 159, 644.

				

				
					712	תהלים יא, ז.

				

				
					713	כלומר, האות יו“ד של השם הקדוש, המסמלת את ברית הקודש.

				

				
					714	או: התאחד אתה. ודומה ששני הפירושים אחוזים ואחודים יחד במקור הזוהרי.

				

				
					715	ברכות סא ע“א.

				

				
					716	כאן מובא בכתבי היד ובדפוסים ציור צד“י שהיו“ד שבה מופנית לאחור.

				

				
					717	כאן מובא ציור צד“י שבו היו“ד מופנית קדימה אל הנו“ן, והקו העליון של הנו“ן מופנה לאחוריו.

				

				
					718	כאן מובא ציור צד“י שבו פני היו“ד מופנות כלפי מעלה.

				

				
					719	כאן מובא ציור צד“י שבו פני היו“ד מופנות למטה.

				

				
					720	או: תסתלקי. ואז ‘המקום האחר‘ הוא עתה, לעומת זמן התיקון לעתיד לבוא.

				

				
					721	= האי גברא, או הגאון, או הגדול.

				

				
					722	ב‘צדקת הצדיק‘: ‘ממנסטירשיצינע‘.

				

				
					723	האותיות מודגשות גם במקור, אך הגרשיים והנקודה שלי.

				

				
					724	אברהם חיים, כתוב לחיים, וילנא תרי“ח, יד ע“ב. והובא בפרפרזה בצדקת הצדיק (לעיל, הערה 9), עמ‘ מה.

				

				
					725	ובלשונו: ‘ואנו קי“ל [= קיימא לן] כדעת הב“ש והב“י [= הברוך שאמר והבית יוסף. ראה לעיל, הערה 30] והגר“א ז“ל להלכה למעשה‘. וב‘צדקת הצדיק‘ (שם) הועתק שלא כשורה: ‘להלכה ולמעשה‘. 

				

				
					726	שער מאמרי רשב“י, ירושלים תשי“ט, ט–י.

				

				
					727	ראה הבלין (לעיל, הערה 24), עמ‘ 13–19. וראה עוד ישראל תא-שמע, הנגלה שבנסתר, תל אביב תשנ“ה, עמ‘ 47, 106. 

				

				
					728	יעקב עמדין, מור וקציעה השלם, יעקב בומבך ויעקב יוסף שכטר (עורכים), אורח חיים, סימן לו, ירושלים תשנ“ו, עמ‘ פ.

				

				
					729	להלן, הערה 81.

				

				
					730	דניאל מט אסף גרסאות רבות של חלק זה של הזוהר לצורך תרגומו לאנגלית, אך גרסה זו לא נמצאת גם אצלו.

				

				
					731	פירוש הגאון יובא ויפורש להלן, ליד הערה 749.

				

				
					732	נושא המשפט הוא הגר“א.

				

				
					733	= בזוהר הקדוש ורעיא מהימנא ותיקונים. שני האחרונים הם חלקים מאוחרים של הספרות הזוהרית.

				

				
					734	הקדמת ר‘ חיים מוולוז‘ין לפירוש הגר“א על ספרא דצניעותא, וילנא תרע“ג, עמ‘ iv. לשון הקטע היא מלאכת מחשבת של שיבוצי מקראות ומקורות אחרים.

				

				
					735	ראה לעיל, ליד הערה 35.

				

				
					736	לעיל, ליד הערה 51.

				

				
					737	פירוש זה מובא להלן, ליד הערה 749.

				

				
					738	ראה להלן, ליד הערה 75.

				

				
					739	ליד הערות 112, 159, 643.

				

				
					740	ראה להלן, בדיון האחרון של פרק זה, עמ‘ 282-256. 

				

				
					741	מנחם מנדל משקלוב, ‘תמונת האותיות‘, ראשית אות צ, כתבי הגרמ“מ ז“ל, ח“ב, ירושלים תשס“א, עמ‘ ערב (קטע מהמשך דיונו זה של רמ“מ ראה להלן, ליד הערה 121). ספר זה, על שני כרכים, כלול גם בתקליטור התורני DBS. קטע זה הובא כבר בשאלות ותשובות יד יוסף (לעיל, הערה 10), והמחבר ר‘ יוסף יהודה שטראזבערג מסיק מכאן ‘כי מסתמא קיבל [ר‘ מנחם מנדל] כן מרבו אליאו[!] ז“ל‘. בזמנו של שטראזבערג עדיין לא נדפסו דבריו אלה של ר‘ מנחם מנדל, ושטראזבערג ראה אותם בתוך ‘תכריך כתבים מהה“ג [= מהרב הגאון] מיפו שליט“א [= שיזכה לימים טובים ארוכים] אשר העתיק מכי“ק [= מכתב יד קודש] הגאון ר‘ מנחם מנדל תלמיד הגר“א‘. חלק זה של ‘יד יוסף‘ נדפס לכאורה בשנת תרס“ג. והרב מיפו צריך אפוא להיות ר‘ נפתלי הרץ הלוי, שהעתקת כתבי ר‘ מנחם מנדל הולמת אותו בהיותו מתנגד קנאי ומוציא לאור של סידור הגר“א, או חתנו, ר‘ יוסף צבי בן אברהם הלוי, שמילא את מקום חותנו ברבנות ביפו אחרי שר‘ נפתלי הרץ הלך לעולמו בשנת תרס“ב (אם הכוונה לר‘ נפתלי הרץ, ודברי שטראזבערג נדפסו בשנת תרס“ג, יוצא ששטראזבערג כתב את דבריו יותר משנה לפני הדפסתם). אבל ייתכן שחלק זה של ‘יד יוסף‘ נדפס מאוחר יותר. השער עם הציון תרס“ג נמצא לפני חלק ‘יורה דעה‘, אך החלק האחרון, המכיל את ‘אבן העזר‘, ‘חושן משפט‘, וה‘ליקוטים‘ שאחריו, שהקטע שלנו מצוי ביניהם, נדפס בעימוד מחודש, ונראה שנדפס מאוחר יותר (ה‘ליקוטים‘ הם על ‘יורה דעה‘, ולו נדפסו עם חלק זה היה סיפק לשלבם במקומם) ורק נכרך אחר כך עם הכרך שלפניו, ובלא עמוד השער. אם כך הוא, אפשר שהרב מיפו שהעתיק את כתבי ר‘ מנחם מנדל משקלוב הוא ר‘ אברהם יצחק הכהן קוק, שהחל את רבנותו שם בשנת תרס“ד. השערה זו, אם תתאמת, תהיה בעלת משמעות בחקר מחשבת ישראל. משהו על הזיקה בין תורת הרב קוק לתורת הגר“א ראה בדיון שלי ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 155. וראה גם להלן, הערה 731. לאחר פרסום המאמר הנוכחי העירני אליעזר באומגרטן (ואני מודה לו מאוד) על עדות מכריעה בשאלת זהות הרב מיפו. בספרו של אריה ליב פרומקין, תולדות חכמי ירושלים, ירושלים תרפ“ט, חלק שלישי, עמ‘ 160 הערה 3, נאמר בזה הלשון: ‘ביד הרב המקובל נפתלי הירץ הלוי אב“ד דיפו זצ“ל, היה נמצא כת“י של הרמ“מ ביאורו על הזוהר, הערת הגרי“מ חרל“פ שליט“א‘. וראה עוד במבוא לספר משנת חסידים, ניו יורק תשס“ו, עמ‘ יג.

				

				
					742	ראה אריה מורגנשטרן, ‘בין בנים לתלמידים: המאבק על מורשת הגר“א ועל האידאולוגיה — תורה מול ארץ ישראל‘, דעת 53 (חורף תשס“ד), עמ‘ 83–124. אמנם בעניין הצד“י ההפוכה ייתכן שר‘ חיים נהג כרמ“מ, כי יש עדות בידנו מר‘ יוסף זונדל מסלנט שר‘ חיים לא התנגד ל‘כתב וועליש‘, הוא הכתיבה הספרדית, הגורסת גם צד“י הפוכה. ראה אליעזר ריבלין, הצדיק ר‘ יוסף זונדל מסלאנט ורבותיו, ירושלים תשמ“ג, עמ‘ מה–מו (הובא בתוך צדקת הצדיק [לעיל, הערה 9], עמ‘ יט; בראון [לעיל, הערה 17], עמ‘ 202 הערה 108).

				

				
					743	ראה מורגנשטרן, ‘בין בנים לתלמידים‘ (לעיל, הערה 70); הנ“ל, השיבה לירושלים: חידוש היישוב היהודי בארץ ישראל בראשית המאה התשע־עשרה, ירושלים, פרק רביעי. אני מודה לד“ר מורגנשטרן שהעמיד לרשותי פרק זה עוד לפני פרסומו בדפוס, וכן את המאמר דלעיל בהערה הקודמת. תוספת לאחר הדפסת המאמר הנוכחי: עדותו של רמ“מ על קשריו עם הגר“א הובאה בספר תולדות חכמי ירושלים (לעיל, הערה 69), עמ‘ 158. שם, עמ‘ 161 הערה 2, מעיד רמ“מ שרבו נגלה לו גם אחרי מותו, בירושלים אצל באר איוב.

				

				
					744	ראה אריה מורגנשטרן, משיחיות ויישוב ארץ ישראל, ירושלים תשמ“ה, עמ‘ 119. ביתר הרחבה ופירוט ראה מורגנשטרן, השיבה לירושלים (לעיל, הערה 71), פרק רביעי.

				

				
					745	לצורך שיקום החורבה נעזר רמ“מ במיסיונרים ואף במומרים, שאתם ניהל שיחות עמוקות. ראה הדיון במאמרי ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 174-171. 

				

				
					746	הכינוי ‘פרושים‘ לחבורתו של רמ“מ מציין בראש ובראשונה את פרישתה מקהילת החסידים שבגליל. וראה מורגנשטרן, השיבה לירושלים (לעיל, הערה 71). מורגנשטרן מתאר שם גם איך אחרי עלייתו ירושלימה ניסה רמ“מ למנוע את כינונה של קהילת חסידים בעיר.

				

				
					747	ראה הקדמת העורכים לכתבי הגרמ“מ ז“ל (לעיל, הערה 69), ח“א, עמ‘ 10.

				

				
					748	ישראל בן אהרן יפה, אור ישראל, פרנקפורט דאודר תס“ב, מא טור ב.

				

				
					749	ראה לעיל, הערה 48.

				

				
					750	ראה ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 174-121. 

				

				
					751	ראה בספרי סוד האמונה השבתאית (לעיל, הערה 37), עמ‘ 82, 342. ‘אתרא אחרא‘ (= מקום אחר) מתאים אולי לשבתי צבי גם מפני שעליו דרשו השבתאים את דברי חז“ל (בראשית רבה כג, ד): ‘“זרע אחר“ (בראשית ד, כה) — אותו זרע שקם ממקום אחר, אי זה הוא זה מלך המשיח‘. ראה בספרי (שם), עמ‘ 190–191, 393.

				

				
					752	מן החשובים שבמסכימים אלה הוא ר‘ נפתלי כ“ץ מפרנקפורט (הסכמתו נדפסה לא בראש הספר עם שאר ההסכמות אלא אחרי הקדמת המחבר, ז). על זיקתו לשבתאות ראה מאמרי ‘קווים לדמותו של ר‘ נפתלי כ“ץ מפרנקפורט ויחסו לשבתאות‘ (לעיל, פרק ג, עמ‘ 72-53).

				

				
					753	ראה בספרו, שנכתב בשם תלמידו הבדוי דוד אוז, שבירת לוחות האון, ז‘ובקבה (ובאמת בבית ר‘ יעקב באלטונה) תקט“ז, נג ע“ב. הספר נזכר לגנאי כשבתאי בעוד כמה מקומות בספרי עמדין.

				

				
					754	ישראל יפה (וישראל זוטא), תפארת ישראל, פרנקפורט דאודר תקל“ד.

				

				
					755	בעותק הספר ‘אור ישראל‘ הנמצא בידי הקטע הנדון מוסגר בעט בסוגריים, ובשוליים נכתבה המילה ‘וכצ“ל‘ (= וכך צריך להיות), ואחריה הטקסט האלטרנטיבי, כמו שנדפס בהקדמת ‘ישראל סבא‘ בספר ‘תפארת ישראל‘. לפי הכתיבה דומה שהדברים נכתבו במאה השמונה־עשרה. אינני יודע אם הכותב העתיק מספר ‘תפארת ישראל‘ או שטופס זה הוא ששימש כטופס התיקונים, ועליו כתב הסב או הנכד את התיקון, שנכלל אחר כך ב‘תפארת ישראל‘.

				

				
					756	דברי ר‘ אהרן מצויים אחרי הקדמת המחבר לאור ישראל (הנזכר בהערה 83 לעיל), ו טורים א–ב.

				

				
					757	ראה דוד כהנא, תולדות המקבלים השבתאים והחסידים, ב, תל אביב תרפ“ז, עמ‘ 126–129. כהנא מביא את הראיה מדברי המגיה דלעיל, וכן כמה קטעים (גם את עניין הצד“י ביו“ד הפוכה), ועניינים שבתאיים אחרים. אך דומה שהפריז על המידה באמרו כי ‘ר‘ ישראל יפה היה מכת ש“צ ואדוק בש“צ מאוד, וספרו “אור ישראל“ מלא על כל גדותיו בהשיטות הנשחתות מכת ש“צ‘.

				

				
					758	לעיל, ליד הערה 35.

				

				
					759	תפארת ישראל (לעיל, הערה 82), ה ע“ב.

				

				
					760	ראה דבריו להלן, הערה 93.

				

				
					761	פרקי דרבי אליעזר, פרק לז.

				

				
					762	ראה מרדכי וילנסקי, חסידים ומתנגדים, ב, ירושלים תש“ל, עמ‘ 178–179 (בספר זה נדפסו כל כתבי הפולמוס האנטי־חסידיים).

				

				
					763	אין ספק שהכוונה לספר ‘אור ישראל‘.

				

				
					764	הכוונה כנראה למדפיס.

				

				
					765	לפי ירמיה יא, יט. ר‘ שמואל בן אביגדור, רבה של וילנא, בהסכמתו הנזכרת לספר ‘תפארת ישראל‘ מביא מליצות דומות כנגד המדפיסים השבתאיים: ‘כי שממית בידיים הדפ“ס [לפי משלי ל, כח, בלשון נופל על לשון דפוס] להטיל מום בקדשים ולחשוב מחשבת פיגול אשר לא ירצה ולכבות את נר ישראל [לפי שמואל ב כא, יז, וברמז לשם הספר “אור ישראל“], כי הכניסו את הנגע ש“צ בקירותיו ועשו בהרות בהרות בכמה מקומות, והספר הקדוש הזה אשר ראוי להכניסו למחנה שכינה הרחיקו אף ממחנה ישראל‘.

				

				
					766	אור ישראל (לעיל, הערה 76), עמ‘ 201.

				

				
					767	חבקוק ב, ד.

				

				
					768	משלי יד, טו.

				

				
					769	ראה במאמרי 'תלמידי הגר“א, השבתאות והנקודה היהודית‘ (לעיל, הערה 1), עמ‘ 174-121. וראה להלן, ליד הערות 197, 233.

				

				
					770	להלן, ליד הערות 112, 159, 643.

				

				
					771	להלן, ליד הערה 749.

				

				
					772	עליו ראה גרשם שלום, מחקרים ומקורות לתולדות השבתאות וגלגוליה, ירושלים תשל“ד, עמ‘ 93–95. עוד ראה הנ“ל, מחקרי שבתאות, יהודה ליבס (ההדיר), תל אביב תשנ“ב, עמ‘ 575–578, ובמחקרים שצוינו בנספח הביבליוגרפי שם.

				

				
					773	ראה שלום, מחקרים ומקורות (לעיל, הערה 100), עמ‘ 84–93. עוד ראה שלום, מחקרי שבתאות (לעיל, הערה 100), עמ‘ 591–599.

				

				
					774	כוונתי למעשה ר‘ בירך, שהשתקע במינסק הליטאית בשנת תק“ע. אמנם ר‘ חיים מוולוז‘ין, גדול תלמידי הגר“א והאישיות הנערצת על הקהילה, התנגד לאיש ולתנועה שעורר, אך זאת דווקא משום שהיו לתנועה שם גם לא מעט חסידים. ראה חיים ליברמן, אהל רח“ל, ח“א, ניו יורק תש“ם, עמ‘ 551–582; ח“ג, תשמ“ד, 590–598. על חישוב הקץ בחוג ר‘ בירך, המסתמך על דברי הגר“א, ראה להלן, הערה 846.

				

				
					775	Sid Z. Leiman, ‘When a Rabbi is Accused of Heresy: The Stance of the Gaon of Vilna in the Emden–Eibeschuetz Controversy’, עזרא פליישר ואחרים (עורכים), מאה שערים: עיונים בעולמם הרוחני של ישראל בימי הביניים, לזכר יצחק טברסקי, ירושלים תשס“א, עמ‘ 251–263.

				

				
					776	בכך אני מבקש לענות במשהו על פנייתו של ליימן שם, עמ‘ 251: ‘והיה זה שכרי Should this enable others to unravel the loose ends and solve the problems that remain‘.

				

				
					777	שם, עמ‘ 262. נוסח מכתבו של הגר“א מובא שם, עמ‘ 253.

				

				
					778	שם, עמ‘ 256.

				

				
					779	ראה גרשם שלום, ‘על קמיע אחד של ר‘ יהונתן אייבשיץ ופירושו עליו‘, מחקרי שבתאות (לעיל, הערה 100), עמ‘ 707–733.

				

				
					780	ראה לעיל, ליד הערה 84.

				

				
					781	לעיל, ליד הערה 39.

				

				
					782	לעיל, ליד הערה 69.

				

				
					783	צריך להיות: את.

				

				
					784	מובאה ממאמר הזוהר דלעיל, ליד הערה 39.

				

				
					785	בראשית כז, לג. אותיות צד“י.

				

				
					786	אלה נדונו קודם לכן, בפירוש האות פ“א. כתבי הגרמ“מ ז“ל (לעיל, הערה 69), ח“ב, עמ‘ רעא.

				

				
					787	בראשית כז, יא (אמנם שם ‘שעִר‘ כתוב חסר).

				

				
					788	‘שעיר‘ = ‘עתיק‘ = 580.

				

				
					789	‘דעת‘ = ‘ערב רב‘ = 474. וכיוצא בכך להלן, ליד הערה 634.

				

				
					790	שמואל א כ, ג.

				

				
					791	זוהר ח“א, ח ע“ב: ‘כחוטא דקיק כשיעורא דאית ביני ובין סטרא אחרא‘ (תרגום: כחוט דק, כשיעור שיש ביני ובין סטרא אחרא).

				

				
					792	ראה שבת לג ע“א. וראה שימוש מליצה זו במכתבו של ר‘ ישעיה באסאן אל הרמח“ל. שמעון גינצבורג (עורך), איגרות רמח“ל, תל אביב תרצ“ז, עמ‘ קה.

				

				
					793	כתבי הגרמ“מ ז“ל (לעיל, הערה 69), ח“ב, עמ‘ רעג.

				

				
					794	במקום אחר בכתבי רמ“מ מצאתי כמדומני מעין הדרגה של משיחים — ישו, שבתי צבי, והגאון מווילנא. ראה להלן, ליד הערה 543.

				

				
					795	זיקה זו מצויה בתאולוגיה של נתן העזתי, ששאב הרבה מן הנצרות וביקש לתקן את שבתי צבי, ובמיוחד אצל קרדוזו, שנתגדל כנוצרי, ושמר בתאולוגיה שלו על זיקה לנצרות תוך כדי פולמוס נגדה. וראה להלן, הערות 270, 300, 301. וראה עוד במאמרי ‘על כת סודית יהודית־נוצרית שמקורה בשבתאות‘, בספרי סוד האמונה השבתאית (לעיל, הערה 37), עמ‘ 212–237.

				

				
					796	ראה להלן, הערה 591, וליד הערות 634, 769.

				

				
					797	לפי מקורות קבליים שונים בלעם הוא הדעת של סטרא אחרא (בניגוד למשה ‘הדעת דקדושה‘, שבלעם נחשב למקבילו בטומאה, לפי ספרי, פרשת ברכה, סימן טו), ולפי במדבר כד, טו; ברכות ז ע“א. וראה להלן, הערה 807 ולידה.

				

				
					798	ראה גטין נז ע“א. הקשר בין בלעם לישו מצוי היה בתודעתם של לומדי הקטע במשך הדורות, בלא קשר לפשט התלמודי. וראה אפרים א‘ אורבך, ‘דרשות חז“ל על נביאי אומות העולם ועל פרשת בלעם לאור הוויכוח היהודי–נוצרי‘, בספרו מעולמם של חכמים, ירושלים תשמ“ח, עמ‘ 537–555.

				

				
					799	כך הוא בהדגשה רבה בערך ‘בלעם‘ במילונו הקבלי של עמדין, שהובא כולו בצירוף הערות רבות בספרי סוד האמונה השבתאית (לעיל, הערה 37), עמ‘ 419–420. וראה עוד בספרו שבירת לוחות האון, במקום המצוין לעיל בהערה 81.

				

				
					800	כמה מתלמידי הבעש“ט מביאים מפיו שהצדיק שבחינתו משה מגיע אל תכליתו וגואל את השכינה באמצעות הרשע, הוא בלעם העומד כנגדו, ואפשר שהכוונה לשבתי צבי. על כך כתב נתנאל לדרברג במאמר חשוב על יחסו של הבעש“ט אל השבתאות, שעדיין לא התפרסם. וראה עוד להלן, ליד הערה 286.

				

				
					801	שני אלה זוהו פעמים קרובות, כגון בתרגום ירושלמי לבראשית לו, לב. למרבה הבלבול, ברשימת מלכי אדום שנוספה בתרגום השבעים בסוף ספר איוב הופך בלע בן בעור לבלק בן בעור! וראה להלן, הערה 807.

				

				
					802	ליד הערות 299, 698, 867 ולאחריה.

				

				
					803	ראה להלן, הערה 271 ולידה.

				

				
					804	ראה לעיל, הערה 73.

				

				
					805	ראה יהודה ליבס, ‘המשיח של הזוהר‘, שמואל ראם (עורך), הרעיון המשיחי בישראל, ירושלים תשמ“ב, עמ‘ 141 ליד הערה 209, וכן באתר שלי.

				

				
					806	ראה המובאה אצל משה אריה פרלמוטר, ר‘ יהונתן אייבשיץ ויחסו אל השבתאות, ירושלים ותל אביב תש“ז, עמ‘ 90. וראה עוד ‘קווים לדמותו של ר‘ נפתלי כ“ץ‘ (לעיל, הערה 80), עמ‘ 72-53. על ספר ‘ואבוא היום אל העין‘ ויחסו לר‘ יהונתן אייבשיץ ראה בספרו זה של פרלמוטר, וגם בספרי סוד האמונה השבתאית (לעיל, הערה 37), לפי ההפניות הרבות בעמ‘ 460.

				

				
					807	‘השפעות נוצריות על ספר הזוהר‘ (לעיל, הערה 7), עמ‘ 63–70.

				

				
					808	Eliot R. Wolfson, ‘The Tree that is All: Jewish-Christian Roots of a Kabbalistic Symbol in Sefer ha-Bahir’, The Journal of Jewish Thought & Philosophy 3, 1 (1993), pp. 31–76. הצד“י מתוארת כיו“ד ונו“ן בספר הבהיר פסקה 42 (מהדורת אברמס). מקום זה נשמט ממאמרי במקורו העברי, ומצוי בנוסח האנגלי של המאמר, בתוך Yehuda Liebes, Studies in the Zohar, Albany 1993, p. 158

				

				
					809	‘הצרעת‘ אותיות ‘עת צרה‘, ולפי הפסוק ‘עת צרה היא ליעקב וממנה יושע‘ (ירמיה ל, ז).

				

				
					810	בכורות מה ע“א: ‘כשם שצירים לבית כך צירים לאשה [...] כשם שדלתות לבית כך דלתות לאשה [...] כשם שמפתח לבית כך מפתח לאשה שנאמר [בראשית ל, כב] ויפתח את רחמה‘.

				

				
					811	‘מטה‘ בגימטרייה ‘דן‘. על מטה זה ומשמעותו ראה להלן, אחרי הערה 175. ויש כאן רמז גם לנחש שנהפך למטה, ובו נחצה הים, באמצעות נשיכת הנחש ברחם האיילה, שהוא המיתוס היסודי המפותח כאן. ראה להלן, הערה 171 ולידה.

				

				
					812	במדבר י, כה: ‘דגל מחנה בני דן מאסף לכל המחנֹת‘.

				

				
					813	האותיות הראשונות של שמות ששת ימי בראשית עולות בגימטרייה תתי“ד, כמניין שדי במילואו, וראה על כך בהמשך.

				

				
					814	כלומר להבריח את הדלת. ראה כתובות י ע“ב. וכאן במשמעות לפתוח את בריח הדלת.

				

				
					815	אותיות ‘דשי‘ (= דלת) יהפכו את סדרן ויהיו לשם ‘שדי‘.

				

				
					816	כאן מתפרשות אותיות השם ‘שדי‘. ש‘ בגימטרייה ‘ציר‘, ד‘ היא דלת (לפי שם האות), וי‘ היא האות הראשונה של ‘יתוש‘. קודם לכן, באותו עמוד, נקבע כי ‘משיח צדקנו‘ הוא בסוד ‘יתוש‘. 

				

				
					817	‘שדי‘ + ‘דם‘ = ‘נחש‘ = ‘משיח‘ (ראה בהערה הקודמת).

				

				
					818	לפי התלמוד (נידה לח ע“א) ימי העיבור הם 271 (כמניין ‘הריון‘ בגימטרייה), 272 או 273, אך לפי קבלת האר“י (עץ חיים, ירושלים תר“ע, שער יט, פרק ב, צ–צא) ימי ההיריון הם רק 270, והשאר ‘ימי קליטה‘. ולדעת רמ“מ לעתים ימי הקליטה נכללים בימי ההיריון, וכולם מסתכמים ב־270. ראה דבריו להלן, ליד הערה 426 ואחריה.

				

				
					819	משלי ל, יט.

				

				
					820	ברכות י ע“א.

				

				
					821	במדבר כג, ט.

				

				
					822	‘ושתי‘ אותיות ‘יתוש‘, הבא כנגדה.

				

				
					823	לפי קהלת ב, יג.

				

				
					824	נחשים אלה מקורם אחד מהר החושך ואחד מהר האור. ראה זוהר ח“ג, רמט ע“ב.

				

				
					825	‘נחש‘ + ‘נחש‘ = ‘ושתי‘.

				

				
					826	חמישה איברים אלה, היתרים באישה על האיש, הם שני הצירים, שתי הדלתות והמפתח שנזכרו לעיל. ‘רחמה‘ = ‘רחם‘ + ה‘.

				

				
					827	הכוונה לרחמה הצר של האיילה, שנפתח על ידי נשיכת הנחש. ועל כך להלן.

				

				
					828	‘רוח צפון‘ = ‘עשו אחי אדום‘. במקומות אחרים רמ“מ מציין ששני אלה עולים בגימטרייה גם כמניין ‘תם‘, וקשורים ל‘יעקב איש תם‘. ראה למשל כתבי הגרמ“מ ז“ל (לעיל, הערה 69), ח“ב, עמ‘ מד.

				

				
					829	מקום התורף הוא מקום הערווה. אך במקומות אחרים רמ“מ מדגיש ש‘תורף‘ עולה בגימטרייה לא רק כמניין ‘עריות‘ אלא גם כמניין ‘אור הדעת‘. ראה למשל שם, ח“א, עמ‘ כג. הנשיקה במקום התורף היא מעין נשיכת הנחש ברחם האיילה. על כך ראה להלן.

				

				
					830	ראה תהלים יב, ד; דניאל ז, ח.

				

				
					831	לפי מאמר הזוהר בעניין הצד“י ביו“ד הפוכה (לעיל, ליד הערה 39).

				

				
					832	בראשית כז, לג. ‘ציד‘ אותיות ‘צדי‘.

				

				
					833	לפי עובדיה א, ד. הפסוק נאמר על אדום.

				

				
					834	משלי ל, יט.

				

				
					835	לפי המשך אותו פסוק מעובדיה.

				

				
					836	איוב לט, כו.

				

				
					837	‘נחש‘ + ‘נחש‘ = ‘שטותא‘. וראה אולי זוהר ח“ג, מז ע“ב (הערת בנימין בראון).

				

				
					838	‘חרשת הגוים‘ (שופטים ד, טז) הוא סמל נפוץ ביותר בכתבי רמ“מ. וראה להלן, הערה 301.

				

				
					839	‘ביאור משנת חסידים‘, כתבי הגרמ“מ ז“ל (לעיל, הערה 69), ח“א, עמ‘ קעב–קעג.

				

				
					840	לעיל, הערה 136.

				

				
					841	ראה במאמרי ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 174-121. מקבילה נוספת לעניין תתי“ד כשד“י במילואו וכסכום ראשי התיבות של ששת ימי בראשית ראה להלן, ליד הערה 469.

				

				
					842	ראה במאמרי ‘תלמידי הגר“א, השבתאות והנקודה היהודית‘ (שם), עמ‘ 133-131. 

				

				
					843	להלן, אחרי הערה 418.

				

				
					844	ראה בפרטות במאמרי ‘תרין אורזילין דאיילתא: דרשתו הסודית של האר“י לפני מיתתו‘, רחל אליאור ויהודה ליבס (עורכים), קבלת האר“י (מחקרי ירושלים במחשבת ישראל, י), ירושלים תשנ“ב, עמ‘ 126–148, וכן באתר שלי.

				

				
					845	על פיתוחים שבתאיים אלה ראה בספרי סוד האמונה השבתאית (לעיל, הערה 37), עמ‘ 172–182, 383–389. וראה גם להלן בהערה הבאה.

				

				
					846	כך פירש וולף עקיבש, מבני חבורתו השבתאית של ר‘ וולף אייבשיץ. ראה בספרי שם, עמ‘ 83, 342.

				

				
					847	לעיל, לפני הערה 152, שבה מצוין המקור הזוהרי.

				

				
					848	ראה במאמרי ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 146-143. 

				

				
					849	שם, עמ‘ 286 והערה 281.

				

				
					850	על שני מקומות אלה, שיובאו להלן, ראה גם יעקב עדס, כתבי הגר“א בענייני קבלה, ירושלים תשס“ג, עמ‘ ט–י.

				

				
					851	ראה במאמרי ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 167. ובמקור: ‘אותם דאתיין מסטרא דנחש הקדמוני‘.

				

				
					852	שם, עמ‘ 287.

				

				
					853	במדבר כא, ח.

				

				
					854	אליהו מווילנא, אדרת אליהו, ירושלים תשמ“ח, במדבר כא, ח, עמ‘ 339.

				

				
					855	מלכים א יט, י; יד.

				

				
					856	להלן, אחרי הערה 232, וליד הערה 238, ובהערה 296.

				

				
					857	ראה סנהדרין צא ע“ב, ועוד.

				

				
					858	להלן, אחרי הערה 273.

				

				
					859	מה שנאמר. במדבר כא, ח.

				

				
					860	לפי במדבר כח, יג. הפסוק נאמר על פנחס, והוא אליהו לפי דברי חז“ל, המבוארים בקבלה בדרך של גלגול נשמות.

				

				
					861	תיקוני הזהר עם ביאור הגר“א, וילנא תרכ“ז, הדף שלפני דף א טור ד, בתוך ‘ליקוט להגר“א על ריש א“ר' [= אידרא רבא, זוהר ח“ג, קכז ע“ב]‘.

				

				
					862	זוהר ח“א, רט ע“א.

				

				
					863	ראה במאמרי ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 169 הערה 292. ואולי נכון לזכור כאן שגם תלמידו העיקרי של הגאון מווילנא נקרא בשם חיים, הוא ר‘ חיים מוולוז‘ין.

				

				
					864	זוהר ח“ג, קכז ע“ב — קכח ע“א.

				

				
					865	על השבעה זו ופירושיה ראה במאמרי ‘המשיח של הזוהר‘ (לעיל, הערה 133), עמ‘ 134–138.

				

				
					866	ראה גרשם שלום, מחקרים ומקורות (לעיל, הערה 100), עמ‘ 39. שלום מביא שם האשמות כאלה מפי גדולי החסידות.

				

				
					867	שם זה הוא שם הויה במילוי אל“פין (כלומר: יו“ד ה“א וא“ו ה“א), שעולה בגימטרייה למניין ‘מה‘. מה הוא גם ‘אדם‘ בגימטרייה.

				

				
					868	‘תלמידי הגר“א, השבתאות והנקודה היהודית‘ (לעיל, הערה 1), עמ‘ 170-132. 

				

				
					869	חבקוק ב, ד. ולפי דרשת פסוק זה בתלמוד, מכות כד ע“א, וראה להלן. מקבילות לעניין זה ראה לעיל, ליד הערה 97.

				

				
					870	בגימטרייה: ‘טוב‘ x 6 = ‘אמונה‘. במעשה בראשית (בראשית א) נזכרת המילה ‘טוב‘ שש פעמים (ועוד פעם ‘טוב מאד‘). וראה להלן, ליד הערה 215.

				

				
					871	לפי ‘אור זרוע לצדיק‘ (תהלים צז, יא); וכן לפי דברי חז“ל, חגיגה יב ע“א: ‘גנזו [הקב“ה את האור] לצדיקים לעתיד לבא שנאמר (בראשית א, ד) “וירא אלהים את האור כי טוב“, ואין טוב אלא צדיק שנאמר (ישעיה ג, י) “אמרו צדיק כי טוב“‘.

				

				
					872	הגרשיים להדגשה נמצאים במקור (וכך תמיד). גם המילה ‘בלע‘ עולה בגימטרייה ‘אמונה‘.

				

				
					873	לפי בראשית לו, לב. וראה להלן.

				

				
					874	איוב כ, טו. ‘בָלע‘ שבפסוק נדרש כאן על השם ‘בֶלע‘. פסוק זה נדרש רבות בקבלת האר“י על ניצוצות הקדושה הנבלעים בטומאה. אך כאן דומה שהמשמעות העיקרית של ‘חיל בלע‘ היא ביטול התורה, שכן זאת נרמזת בהמשך במילה ‘חיל‘ (להלן, ליד הערה 227).

				

				
					875	ההדגשה במקור. מילה זו היא ‘בלע‘ בהיפוך אותיות.

				

				
					876	משנה, אבות ב, יד.

				

				
					877	בראשית א, ב. ‘תהום‘ אותיות ‘המות‘ (ולכן הודגשה מילה זו).

				

				
					878	= בנקרת תהום רבא, משכן השדים לפי ספר הזוהר. ראה למשל זוהר ח“א, יד ע“ב. נקרה זו דומה לשאול, שלעולם לא די לה. ראה ישעיה ה, יד; משלי ל, טז.

				

				
					879	יחזקאל ח, ג.

				

				
					880	עיין קהלת רבה א, לב.

				

				
					881	‘קרח‘ אותיות ‘חקר‘. דרשה הקושרת את שני אלה מצויה בספר תיקוני זוהר, תיקון יט, לט ע“ב.

				

				
					882	ראה להלן, ליד הערה 292.

				

				
					883	הוא קורח שחלק על משה. שמו מכיל את אותן אותיות כמו קֶרח וחקר. 

				

				
					884	איוב יא, ז.

				

				
					885	= כמו שכתבתי בפירוש האידרא. הכוונה לפירושו של רמ“מ לאידרא זוטא. ראה להלן, ליד הערה 315.

				

				
					886	לפי איוב כח, ג.

				

				
					887	השביעי שאחר השישה דלעיל, ליד הערה 198. ‘טוב‘ x 7 = 119 = ‘דמעה‘. והוא בגימטרייה גם ‘חנינא‘. ראה להלן, הערה 262. וראה להלן, ליד הערות 316, 389.

				

				
					888	ראה להלן, הערה 309.

				

				
					889	משמעות ההדגשה בגרשיים אינה מחוורת לי. ‘ולבניו‘ בגימטרייה 104, אך ‘אמונה‘ ו‘בלע‘ בגימטרייה 102.

				

				
					890	משלי יד, כו.

				

				
					891	אולי צריך להיות: ‘ה‘ ית‘[ברך] רצונו‘.

				

				
					892	שתי המילים האחרונות מודגשות רק בנוסח שב‘כתבי הגרמ“מ ז“ל‘, ולא ב‘ביאורים וליקוטים‘. במקומות אחרים בכתביו מדגיש רמ“מ ש‘רוח הקודש‘ עולה בגימטרייה ‘משפט וצדק‘ (כגון כתבי הגרמ“מ ז“ל [לעיל, הערה 69], ח“א, עמ‘ פב), ודומה שכך צריך לגרוס גם כאן. במקומות אחרים (כגון שם, עמ‘ ר) כותב הוא ש‘רוח הקודש‘ עולה בגימטרייה ‘יראת חטא‘, וגם זה מתאים לרעיון כאן.

				

				
					893	המילה מודגשת רק בכרך ‘כתבי הגרמ“מ ז“ל‘ ולא ב‘ביאורים וליקוטים‘. ‘ביראת‘ בגימטרייה תרי“ג, רמז לתרי“ג מצוות הכלולות בה.

				

				
					894	תהלים כה, יד.

				

				
					895	כך ב‘ביאורים וליקוטים‘. ובכרך ‘כתבי הגרמ“מ ז“ל‘: ‘תרי“ב‘.

				

				
					896	‘יראת ה‘‘ הוא גם כינוי לשכינה.

				

				
					897	לפי משלי יב, ד: ‘אשת חיל עטרת בעלה‘. ‘עטרת היסוד‘ היא חלקו של איבר הזכר המתגלה בברית מילה, ולפי הקבלה היא ‘מלכות דיסוד‘, כלומר האספקט הנקבי באיבר הזכר העליון. וראה להלן, ליד הערה 820.

				

				
					898	ראה ההערה הקודמת.

				

				
					899	מ“ח גימטרייה ‘חיל‘.

				

				
					900	לפי משנה, אבות ו, ו.

				

				
					901	כך נאמר בתלמוד על ר‘ אליעזר (בבא מציעא נט ע“ב), ואף על דוד המלך (סנהדרין צג ע“ב).

				

				
					902	כתבי הגרמ“מ ז“ל (לעיל, הערה 69), ח“ב, עמ‘ ד טורים א–ב. וכן בתוך מנחם מנדל, ביאורים וליקוטים, ירושלים תשמ“ז (בסוף ספריו ‘מים אדירים‘ ו‘מנחם ציון‘, אך בעימוד חדש), עמ‘ א–ב. קטע זה אינו מצוי בדפוסים הקדומים, מן המאה התשע־עשרה, של ‘מים אדירים‘ ו‘מנחם ציון‘.

				

				
					903	ראה בהקדמת ר‘ חיים על פירוש הגאון על ספרא דצניעותא (לעיל, הערה 62), עמ‘ iii.

				

				
					904	כך מצינו כבר בקבלת האר“י. ראה להלן, ליד הערה 869.

				

				
					905	ראה לעיל, הערה 98.

				

				
					906	ראה בספרי סוד האמונה השבתאית (לעיל, הערה 37), עמ‘ 204–209.

				

				
					907	על מיתוס בעלי הקבין ומקורותיו בתיקוני זוהר ראה שלום, מחקרי שבתאות (לעיל, הערה 100), עמ‘ 380–383. על המקורות המצוינים שם יש להוסיף גם עץ חיים (לעיל, הערה 146), שער מט, פרק ז, קיג טורים א–ב; שער יט, פרק ג, צא טורים ב–ד. על מקור אחרון זה מסתמך רמ“מ בפירוש רות שלו, והוא יובא להלן בהערה 444 (וראה גם הערות 438, 445). במקור לוריאני זה מצויים כבר כמה מיסודות המיתוס ששלום מציין שם כשבתאיים. עוד על בעלי הקבין בספרות השבתאית ראה בספרי סוד האמונה השבתאית (לעיל, הערה 37), עמ‘ 95, 349, 401, 402, 419.

				

				
					908	לעיל הערה 37, עמ‘ 202 והערות בעמ‘ 400–402. עוד מקבילה מכתבי עמדין (שבה נדון עניין בלע) תימצא שם, עמ‘ 419, נספח ג.

				

				
					909	השבתאים הרבו להסתמך על השוויון בגימטרייה של המילים ‘צבי‘, ‘אמונה‘, ‘אלהינו‘. את השוויון בגימטרייה בין ‘אמונה‘ ל‘אלהינו‘ מצאתי גם במקור אחד שקדם לשבתאות, והוא מילונו הקבלי של ר‘ מאיר פאפרש. אמנם המשפט הנדון במקור זה שובש בדפוס בהשפעת השבתאות, אך השוויון בין ‘אמונה‘ ל‘אלהינו‘ מצוי היה גם לפני השיבוש. ראה ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 161-160 והערה 232.

				

				
					910	= עם הכולל. כלומר ‘צבי‘ (או ‘בעל‘) + 1 = ‘עגל‘.

				

				
					911	בגימטרייה צבי. גימטרייה זו מקורה, למרבה הפלא, בכתבי הנביא השבתאי נתן העזתי. ראה בספרי סוד האמונה השבתאית (לעיל, הערה 37), עמ‘ 401 הערה 60. וראה להלן, הערות 598, 694.

				

				
					912	לפי התלמוד, גטין נז ע“א, בצואה רותחת נידון ישו, ובלעם בשכבת זרע רותחת. יש לתקן אפוא את האמור בספרי סוד האמונה השבתאית (לעיל, הערה 37), עמ‘ 401 הערה 59.

				

				
					913	ישעיה יג, יד. ‘צבי מודח‘ משמש כמליצה אנטי־שבתאית (זה שמו של ספר שירי הפולמוס האנטי־שבתאי של האחים יעקב ועמנואל פראנסיס).

				

				
					914	כנראה צריך להיות תר“ו (המצוי גם במקומות אחרים בכתבי עמדין), ופירושו: תיפח רוחו ונשמתו.

				

				
					915	לפי המשנה, שבת ו, ח: ‘הקטע יוצא בקב שלו‘. והשבתאים פירשו ‘הקיטע הוא הש“ץ, בקב שלו — תלמידיו‘. ראה בספרי סוד האמונה השבתאית (לעיל, הערה 37), עמ‘ 401 הערה 63. וראה להלן, ליד הערה 253.

				

				
					916	יעקב עמדין, ציצים ופרחים, אלטונה תקכ“ח, טז ע“ב.

				

				
					917	כסיל כאן גם רמז למזל שכך שמו, ולעבודה זרה שכך שמה. ‘כסיל‘ אצל עמדין הוא גם כינוי קבוע למשיח השבתאי ר‘ בנימין וולף בן ר‘ יהונתן אייבשיץ, שכינויו ‘ימיני‘ עולה בגימטרייה כמניין ‘כסיל‘ (120). וראה בספרי סוד האמונה השבתאית (לעיל, הערה 37), עמ‘ 78, 79, 92–93.

				

				
					918	ראה לעיל, ליד הערה 37.

				

				
					919	יעקב עמדין, תורת הקנאות, אלטונה תקי“ב, עא ע“א. על ‘רגלין לשקר‘ ראה להלן, הערה 257. 

				

				
					920	בנדפס ‘ואלקינו‘. אך דומה שבכתב היד נכתב שם אלהים באות ה“א, והשינוי נעשה בידי המדפיסים, המעידים במבוא (עמ‘ 17) שכך נהגו בשם ההויה. האות ה‘ נחוצה לצורכי הגימטריות.

				

				
					921	אם נוסיף למניין 'אלהינו' במלואו (אלף למד הי יוד נון ואו = 339) גם את 'אלהינו' כפשוטו (102) נקבל 441, כמניין אמת.

				

				
					922	ראה לעיל, הערה 237.

				

				
					923	'אלהינו' במלואו עולה בגימטרייה כמניין שלט (339), כמפורט בהערה שלפני הקודמת.

				

				
					924	מילוי כזה של השם אלהים עולה בגימטרייה כמניין ארץ (291).

				

				
					925	ראה לעיל, הערה 243.

				

				
					926	ראה להלן, הערה 261.

				

				
					927	‘קב חרובין‘ = ‘מלבוש‘ = 378.

				

				
					928	המלבוש הנכרי הוא סמל רגיל להתאסלמותו של שבתי צבי.

				

				
					929	ראה למשל ‘אותיות דר‘ עקיבא‘, נוסח ב, בתוך אברהם ורטהיימר (עורך), בתי מדרשות, ב, ירושלים תשט“ו, עמ‘ שצז. והשווה לעיל, ליד הערה 247.

				

				
					930	הכתוב שבסוגריים הנמצא במקור הוא הוספת המחבר בשוליים במהדורה השנייה, כפי שמעידים המהדירים במבוא, עמ‘ 17.

				

				
					931	במקום אחר מדבר רמ“מ על ‘קב‘ ו‘צבי‘ ובהן ‘כלל האמונה הנשרשת בארץ‘. ראה להלן, בתוך הקטע כולו, ליד הערה 447.

				

				
					932	‘אור פני אל‘ עולה בגימטרייה כמניין ‘קב חרובין‘ וכמניין ‘מלבוש‘ (378). דרשה עמוקה על הקשר שבין אור פני אל ובין אמת ובין הצדיק מצויה בכתבי הגרמ“מ ז“ל (לעיל, הערה 69), ח“א, עמ‘ קמ, ובמקבילות רבות אחרות.

				

				
					933	לפי התלמוד, תענית כד ע“ב: ‘בכל יום ויום בת קול יוצאת ואומרת, כל העולם כולו ניזון בשביל חנינא בני, וחנינא בני דיו בקב חרובים [נוסח אחר: חרובין] מערב שבת לערב שבת‘. יש לציין ש‘חנינא‘ הוא גם אחד משמותיו של המשיח לפי התלמוד (סנהדרין צח ע“ב), ורמ“מ מציין זאת כמה וכמה פעמים (כגון בהמשך חיבור זה. כתבי הגרמ“מ ז“ל [לעיל, הערה 69], ח“ב, עמ‘ עה, פה), ואף מקשר זאת לדמותו של חנינא זה, הצדיק העני (שם, עמ‘ עג). הקב של ר‘ חנינא נדרש גם בקבלת האר“י, במקום ששימש מקור לרמ“מ. ראה להלן, הערה 445. עוד על ר‘ חנינא כסמל לצדיק המושלם (כנראה הגר“א) אצל רמ“מ ראה להלן, ליד הערה 343. גם בחסידות נחשב ר‘ חנינא לאב טיפוס של הצדיק. דברי ראשוני החסידים, ומקורם בספר השל“ה, הובאו ונותחו אצל מנדל פייקאז‘, בימי צמיחת החסידות, ירושלים תשל“ח, עמ‘ 16–17.

				

				
					934	‘מעט‘ עולה בגימטרייה ‘חנינא‘ (119). כזכור, למניין זה עולה גם ‘דמעה‘, ושבע פעמים ‘טוב‘. ראה לעיל, הערה 215.

				

				
					935	תהלים לז, טז.

				

				
					936	‘אמונה‘ כזכור בגימטרייה 102, אך ‘המון‘ רק 101. ואולי רומז הוא כאן גם למילה ‘מונה‘ במשמעות אויב ומציק (ישעיה מט, כו).

				

				
					937	הס“ם הוא סמאל שרו של אדום.

				

				
					938	‘פני אלהים‘ עולה בגימטרייה ‘צפון‘ (226), וגימטרייה זו מופיעה כמה פעמים בכתביו. 'בעל צפון' (שמות יד, ב) הוא כינוי רגיל לשבתאות. ראה בספרי סוד האמונה השבתאית (לעיל, הערה 37), עמ‘ 400 הערה 52. וראה מיכל אורון, מבעל שד לבעל שם, ירושלים תשס“ג, עמ‘ 159.

				

				
					939	‘בעל צפון‘ עולה בגימטרייה ‘חשך‘ (328), וגימטרייה זו מצויה כמה פעמים בכתבי רמ“מ, כגון בהמשך חיבור זה, עמ‘ קא.

				

				
					940	כתבי הגרמ“מ ז“ל (לעיל, הערה 69), ח“א, עמ‘ סו–סז.

				

				
					941	שם, עמ‘ סו: ‘ב‘ עו“ר סוד מחמו“ד[!] יש“ו [...] המכסים על ב‘ עיני דרחל‘. על ‘ב‘ עו“ר המכסים על העין‘ ראה גם שם, ח“ב, עמ‘ י. ‘עור‘ נגזר גם מלשון עיוורון. ואכן רמ“מ מסמיך גם את ‘תנין עור‘ (מושג מפורסם מן הדמונולוגיה הקבלית) אל בעל פעור ובעל צפון וחושך. שם, ח“ב, עמ‘ ריג, רפ.

				

				
					942	על היחס בין שבתאות לנצרות ראה לעיל, הערה 123 ולידה. כבר בראשית השבתאות הילכה התאוריה שלצד שבתי צבי, משיח בן דוד שעם המרתו נקשר לאסלאם, משיח בן יוסף מקיים קשר הדוק עם הנצרות. תאוריה זו היא עיקר בקבלת קרדוזו, שנולד נוצרי וראה עצמו כמשיח בן יוסף. ראה דבריו ‘על שני המשיחים דקדושה ושני המשיחים דקליפה‘ אצל שלום, מחקרים ומקורות (לעיל, הערה 100), עמ‘ 288–296. זיקה כזאת של שני המשיחים מצויה גם בכתבי ר‘ ישראל חזן, מחוגו של שבתי צבי ונתן העזתי, הסובר שמשיח בן יוסף התנצר כמו שהתאסלם משיח בן דוד. ראה שלום, מחקרי שבתאות (לעיל, הערה 100), עמ‘ 109. כאן אפשר להעלות גם רקע רעיוני שבתאי להתנצרות הפראנקיסטים ולתופעות הסינקרטיזם הדתי של שבתאי המאה השמונה־עשרה.

				

				
					943	להלן, ליד הערה 444.

				

				
					944	תהלים קמד, יד.

				

				
					945	יעקב עמדין, סידור בית יעקב, למברג תרס“ד, כ ע“ב (על פרק שירה פרק ו). הקטע הובא עם פירושים והערות בספרי סוד האמונה השבתאית (לעיל, הערה 37), עמ‘ 205–206, 407–409. 

				

				
					946	איכה ב, יג.

				

				
					947	איוב יד, ד.

				

				
					948	אהרן בן ישעיהו קרגלושקר, לחם תרומה, פיורדה תקמ“ה, נו ע“א. הקטע הובא עם פירוש והערות בספרי סוד האמונה השבתאית (לעיל, הערה 37), עמ‘ 173, 383–384.

				

				
					949	מקום אחד יובא להלן, ליד הערה 622. וראה מקבילה נוספת בכתבי הגרמ“מ ז“ל (לעיל, הערה 69), ח“ב, עמ‘ קסט: ‘ומחמת ששרשו משורש קין ונתעלה לרא“ש, בסוד ה“י בי“ת למ“ד [ראה להלן, הערה 510] בסוד המלכו“ת [ראה להלן, הערה 358 ולידה] לכן הוא סוד בר נפלי [סנהדרין צו ע“ב. השבתאים הרבו לאמץ כינוי זה למשיחם, שהיה ידוע בנפילותיו ובדיכאונותיו], בסוד השתא נחית והשתא סליק [= עתה יורד ועתה עולה. זוהר ח“ב, ק ע“א], בסוד סוכת דוד הנופלת [עמוס ט, יא] תמיד, ועי“ז [= ועל ידי זה] נפלה בתולת ישראל [לפי עמוס ה, ב], לית ליה שכיכו [אין לו מנוח. המשך המשפט דלעיל מהזוהר], בשביל שאין לו סמך, כי סומך יקו“ק לכל הנופלים [ראה ברכות ד ע“ב]‘.

				

				
					950	ראה ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 174-121. 

				

				
					951	שם, עמ‘ 262. לפי משל תלמודי ידוע (יבמות צב ע“ב; בבא מציעא יז ע“ב; מכות כא ע“ב). עתה ראיתי שאותו משל תלמודי שימש בפי המקובלים אף כמשל על היחס בינם לבין האר“י. וכך כותב ר‘ שלום בוזגלו בהקדמת פירושו ‘כסא מלך‘ על ספר תיקוני זוהר, בראדי תרמ“ח, ג ע“א: ‘ורבינו הגדול האר“י זלה“ה דלי חספא, ומיד תותא אשכחנא מרגניתא‘ (= ורבנו הגדול האר“י זיכרונו לחיי העולם הבא הרים חרס, ומיד תחתיו מצאנו מרגלית).

				

				
					952	ראה לעיל, ליד הערה 185.

				

				
					953	להלן הערות 668, 671 ולידן.

				

				
					954	מנחם מנדל, מים אדירים, ירושלים תשמ“ז, עמ‘ פט. על בלעם כשבתי ראה לעיל, הערה 125 ולאחריה.

				

				
					955	לפני הערה 230.

				

				
					956	על בלעם כשבתי צבי אצל הבעש“ט ראה לעיל, ליד הערה 128.

				

				
					957	= הסמאל. הוא השטן.

				

				
					958	הנוסח לפי כתב היד שיצא בהוצאה פקסימילית. שבחי הבעש“ט (מהדורת יהושע מונדשיין, ירושלים תשמ“ב, עמ‘ 98). על הפסקה, נוסחאותיה ומשמעותה ראה ספרי סוד האמונה השבתאית (לעיל, הערה 37), עמ‘ 262–265.

				

				
					959	להסברת עניין זה הקדשתי את ספרי חטאו של אלישע: ארבעה שנכנסו לפרדס וטבעה של המיסטיקה התלמודית, ירושלים תשס“ג (תש“ן).

				

				
					960	המילה ‘גדלות‘ מתפרשת כ‘גאוה‘ במילים הבאות ב‘שבחי הבעש“ט‘.

				

				
					961	להלן, ליד הערה 350.

				

				
					962	במדבר רבה יח, ג; תנחומא, קורח ב. וכן פירוש רש“י על במדבר טז, א.

				

				
					963	יחזקאל א, כב.

				

				
					964	חגיגה יג ע“א.

				

				
					965	ראה להלן, ליד הערה 684.

				

				
					966	ליד הערה 268.

				

				
					967	כך צריך להיות (ראה להלן בהערה הבאה), ובנדפס ‘אלקינו‘.

				

				
					968	‘בעל‘ בגימטרייה ‘אלהינו‘, וגם ‘צבי‘, כזכור. והשווה במקום אחר בכתבי מנחם מנדל, מים אדירים (לעיל, הערה 282), עמ‘ פב: ‘בעל הטוב הוא אלהינו הפוך בל“ע‘.

				

				
					969	לפי ‘ה‘ אלהינו בעלונו אדנים זולתך‘ (ישעיה כו, יג). פסוק זה מציין, לפי דברי רשב“י בזוהר, את מצב ישראל בגלות. ראה זוהר ח“ב, ט ע“א.

				

				
					970	‘זולתך‘ בגימטרייה ‘תבונה‘. ‘תבונה‘ היא בקבלת האר“י פרצוף שעיקרו דין.

				

				
					971	יהושע ב, א. ‘חרש‘ רומז כאן על תורת הסוד.

				

				
					972	שבת קד ע“ב (בהרבה הוצאות נשמט הקטע מפני הצנזורה, אך הוא מצוי למשל בתלמוד מהדורת שטיינזלץ). ‘בן סטדא‘ הובן בדרך כלל כזהה עם ישו הנוצרי.

				

				
					973	‘חרש‘ כאן בהוראת כישוף. וראה לעיל, הערה 299. ואולי אף רמז ללשון ‘כריסטוס‘.

				

				
					974	סוטה מז ע“א (בהוצאות, כדוגמת מהדורת שטיינזלץ, שבהן לא הושמט הקטע מחמת הצנזורה): ‘ישו הנוצרי כישף והסית והדיח והחטיא את ישראל‘.

				

				
					975	במילה ‘תבונה‘ אפשר למצוא את אותיות המילים ‘בן‘, ‘ובת‘, וכן ‘וה‘ (האותיות האחרונות של השם המפורש, המציינות את הזכר והנקבה האלוהיים). כך דורש הזוהר ח“ג, רצא ע“א (אידרא זוטא).

				

				
					976	‘בן ובת‘ בגימטרייה ‘שמען‘. ‘שמעון‘ אותיות ‘שם עון‘, ומקורו בזוהר ח“ב, קד ע“א.

				

				
					977	= ר‘ שמעון בר יוחאי. שמו הפרטי מורכב מאותיות ‘שם עון‘, והוא גם בעל הדרוש הזוהרי על ‘שמעון‘ הנזכר בהערה הקודמת.

				

				
					978	כתבי הגרמ“מ ז“ל (לעיל, הערה 69), ח“א, עמ‘ סו.

				

				
					979	עוד בעניין הזיקה בין משה לבין בלע ראה להלן, ליד הערה 778.

				

				
					980	לדיון מקביל בחקירותיהם של בלעם ותלמידיו לעומת חקירותיהם של תלמידי אברהם ראה מים אדירים (לעיל, הערה 282), עמ‘ פב, פט.

				

				
					981	מקורו המדויק של הביטוי הוא בכתבי הגאון. ראה להלן, ליד הערה 707.

				

				
					982	אישור נוסף שזו הכוונה יימצא בהערה הקודמת.

				

				
					983	ראה לעיל, הערה 198.

				

				
					984	סוד המ“ם הסתומה מפורש שם באריכות בעמוד הקודם (ולפי סנהדרין צד ע“א). וכן בלע = מ“ם סתומה = בלעם.

				

				
					985	תהלים יט, יג–יד: ‘שגיאות מי יבין מנסתרות נקני. גם מזדים חשֹך עבדך אל ימשלו בי‘.

				

				
					986	ברכות לב ע“ב. 

				

				
					987	מים אדירים (הוא פירושו של רמ“מ על אידרא זוטא. לעיל, הערה 282), עמ‘ פג.

				

				
					988	מקבילה לכך ראה להלן, ליד הערה 385. ‘דמעה‘ כשם קדוש, המסוגל להציל מנפילה מסוס, מצינו בכתבי המקובלים. ראה הסגולה שנדפסה אחר ספר ‘ליקוטי הש“ס‘ מקבלת האר“י, קרקוב תרנ“ז, לב ע“א.

				

				
					989	זוהר ח“ג, קל ע“א–ע“ב, אידרא רבא.

				

				
					990	לפי דברי הימים א כט, כג.

				

				
					991	לפי מלכים א י, יט.

				

				
					992	לפי ישעיה יא, א–ב.

				

				
					993	‘המשיח של הזוהר‘ (לעיל, הערה 133), עמ‘ 171–172.

				

				
					994	‘אידרא רבא‘, הכוללת קטע זה, מגדירה את עצמה כמקום של אהבה. ראה שם, עמ‘ 157–165. וראה מאמרי ‘זוהר וארוס‘, אלפיים 9 (תשנ“ד), עמ‘ 67–117, וכן באתר שלי.

				

				
					995	להלן, ליד הערה 707.

				

				
					996	משה מתואר כבעלה של התורה במקומות רבים בספרות ישראל, במדרש ובקבלה. מבקש אני להעיר על כך שגם לשם ספרו של הרב סולובייצ‘יק ‘איש ההלכה‘ יש קונוטציות מעין סקסואליות (הרב סולובייצ‘יק ראה עצמו כמשתייך לאסכולת לימוד התורה שיסד הגאון מווילנא).

				

				
					997	מגילה יח ע“א: ‘מנין שקראו הקדוש ברוך הוא ליעקב אל? שנאמר [בראשית לג, כ] “ויקרא לו אל אלהי ישראל“ [...] ויקרא לו ליעקב אל. ומי קראו אל? אלהי ישראל‘.

				

				
					998	לפי שמות ו, ג.

				

				
					999	חולין צא ע“ב: ‘“והנה מלאכי אלהים עולים ויורדים בו“ [בראשית כח, יב; ...] — תנא עולין ומסתכלין בדיוקנו של מעלה ויורדין ומסתכלין בדיוקנו של מטה‘.

				

				
					1000	לפי לשון מאמר הצד“י ההפוכה בזוהר. ראה לעיל, ליד הערה 39.

				

				
					1001	כנראה צריך להיות ‘שמא‘.

				

				
					1002	כביידיש: האלטן זיך פאר א צדיק.

				

				
					1003	במדבר כד, כג. והכתיב שם: משמו.

				

				
					1004	סנהדרין קו ע“א: ‘“אוי מי יחיה משמו אל“ — אמר רבי שמעון בן לקיש: אוי מי שמחיה עצמו בשם אל‘.

				

				
					1005	הנזכר לעיל, לפני הקטע שצוטט. ישראל הוא גם שמו של יעקב.

				

				
					1006	כלומר ‘אל שדי‘ הוא אותיות ‘ישראל‘, אם רק נחליף את הדל“ת ברי“ש.

				

				
					1007	לפי ויקרא רבה יט, ב: ‘כת‘[יב] “שמע ישראל ה‘ אלהינו ה‘ אחד“ [דברים ו, ד] — אם את עושה ד‘ ר‘ מחריב את כל העולם. כת‘[יב] “כי לא תשתחוה לאל אחר“ [שמות לד, יד] אם עושה את ר‘ ד‘ את מחריב את כל העולם‘.

				

				
					1008	אין לו משלו כלום. כך מתוארת בזוהר השכינה, הנמשלת ללבנה המקבלת את אורה מן השמש. ראה זוהר ח“א, קפא ע“א.

				

				
					1009	לפי זכריה ט, ט: ‘הריעי בת ירושלם הנה מלכך יבוא לך צדיק ונושע הוא עני ורכב על חמור‘. פסוק זה על המשיח נאמר.

				

				
					1010	השווה תיקוני זוהר, תיקון סט, קיג ע“א: ‘“עני ורוכב על חמור“ — דיהון כחמור משאוי על כתפוי‘. גם על שבתי צבי נאמר באפוקליפסה ‘המראה של אברהם החסיד‘: ‘ומבן חמשה ששה שנים יתן את גופו כשור לעול וכחמור למשאוי לעבוד את ה‘‘. ראה גרשם שלום, שבתי צבי והתנועה השבתאית בימי חייו, א, תל אביב תשי“ז, עמ‘ 184. אמנם המליצה ‘כחמור למשא‘ מופיעה גם במקומות אחרים.

				

				
					1011	לפי בראשית כב, ג (ועוד). ‘חמר‘ כאן הוא החומריות והגופניות (הפסוק נדרש כך לעתים בספרות המחשבה היהודית). יש לציין שבכל הקטע כתובה המילה ‘חמר‘ בלא וא“ו.

				

				
					1012	תהלים מ, ה.

				

				
					1013	ישעיה נז, טו.

				

				
					1014	הכוונה למילה ‘דור‘, אך ברמז לאותיות דל“ת רי“ש דלעיל.

				

				
					1015	ראה לעיל, הערה 261.

				

				
					1016	מנחם מנדל משקלוב, דרך הקודש, ירושלים תשנ“ט, עמ‘ לו–לז.

				

				
					1017	ליד הערה 261.

				

				
					1018	חגיגה יד ע“ב — טז ע“א.

				

				
					1019	ברכות סא ע“ב.

				

				
					1020	ראה במאמרי ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 174-121. שם עמדתי גם על מקורות ומקבילות לניגוד זה.

				

				
					1021	זה העניין העיקרי בספרי חטאו של אלישע (לעיל, הערה 287).

				

				
					1022	ראה לעיל, ליד הערה 286.

				

				
					1023	ראה משה אידל, ‘בין הקבלה הנבואית לקבלת ר‘ מנחם מנדל משקלוב‘, משה חלמיש ואחרים (עורכים), הגר“א ובית מדרשו, רמת גן תשס“ג, עמ‘ 173–184.

				

				
					1024	פרזעמישל 1885.

				

				
					1025	מנחם ציון, ירושלים תשמ“ז. באותו כרך (אך בפגינציה נפרדת) נדפסו גם ספרים אחרים של רמ“מ — ספר ‘מים אדירים‘, שהוא פירוש על ‘האידרא זוטא‘ (הוא הראשון בכרך), וספר ‘ביאורים וליקוטים‘, הנכרך אחרון, וראשיתו ביאורי מאמרי זוהר אחדים, אחריהם ‘סוד תמונת האותיות‘, ובסוף ‘לקוטים על עניינים שונים‘.

				

				
					1026	ראה ‘תלמידי הגר“א, השבתאות והנקודה היהודית‘ (לעיל, הערה 1). אמנם גם במאמר זה הבאתי גם קטעים שמקורם בכתבים הנדפסים זה מכבר, כגון ספר ‘מים אדירים‘, שנדפס לראשונה בוורשה 1886 (על דפוסו החדש ראה לעיל בהערה הקודמת), אך שם ענייני השבתאות רמוזים בצורה עדינה יותר, ולא הייתי עומד עליהם אלא בעזרת הכרכים החדשים, הם כתבי הגרמ“מ ז“ל (לעיל, הערה 69).

				

				
					1027	ראה בספרי סוד האמונה השבתאית (לעיל, הערה 37), עמ‘ 53–76, 301–338. על פירושים משיחיים ושבתאיים אחרים על מגילת רות ראה שם, עמ‘ 54, 303–304. דומני שאפשר להכיר בפירושו של רמ“מ השפעה מסוימת מספר 'צדיק יסוד עולם' (ראה להלן, הערה 660). מעניין גם שבעל ‘צדיק יסוד עולם‘ צירף לספרו גם ספר על צורת האותיות (רזא דאתוון גליפין), וכן עשה גם רמ“מ, שספרו ‘סוד תמונת האותיות‘ נדפס אחרי פירושו על רות.

				

				
					1028	כלומר מגילת רות.

				

				
					1029	צדיק יסוד עולם מהאר“י ז“ל, פולנאי תקמ“א, עמוד השער.

				

				
					1030	מנחם ציון (לעיל, הערה 353), עמ‘ א. וראה מקבילה במאמרי ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 141 והערה 214. ושם את תפקיד ‘נפש דוד‘ ממלאת ‘הנקודה האמצעית‘.

				

				
					1031	ספר יצירה, במקומות רבים, כגון פרק ג משנה ה.

				

				
					1032	ראה מקבילה להלן, הערה 670.

				

				
					1033	שמואל ב ה, ח.

				

				
					1034	במקום אחר בכתביו מדבר רמ“מ על ‘סוד נפש דוד שהיא כוללת כלל ישראל וכל האומת[!]‘. כתבי הגרמ“מ ז“ל (לעיל, הערה 69), ח“א, עמ‘ פה.

				

				
					1035	תיאור זה כולל את המשיחיות העולה מחלקים נרחבים של ספרות קבלת האר“י, שמתארת משיח קולקטיבי שהולך ונבנה ומיתקן במשך הדורות. ראה שלום, שבתי צבי והתנועה השבתאית (לעיל, הערה 338), עמ‘ 18–35. שלום הדגיש שם את חולשתו של היסוד האישי במשיחיות הלוריאנית בהשוואה ליסוד הקולקטיבי, אך ייתכן שהיסוד האישי בקבלת האר“י הוסתר בכוונה. וראה מאמרי ‘תרין אורזילין‘ (לעיל, הערה 172).

				

				
					1036	ראה להלן, ליד הערה 721 ולאחריה.

				

				
					1037	ראה פירוש הרמב“ן לבראשית ב, ט, וכן פירושו לדברים ל, ו. וראה חביבה פדיה, הרמב“ן: התעלות, זמן מחזורי וטקסט קדוש, תל אביב תשס“ג, עמ‘ 285–288.

				

				
					1038	ראה להלן, ליד הערה 794.

				

				
					1039	ישעיה ס, כב.

				

				
					1040	סנהדרין צח ע“א. וראה להלן, ליד הערה 841.

				

				
					1041	ראה לעיל, ליד הערה 359.

				

				
					1042	מגילה י ע“ב: ‘כל מקום שנאמר “ויהי“ אינו אלא לשון צער [...] “ויהי בימי שפוט השופטים“ הוה רעב‘.

				

				
					1043	ראה בראשית רבה ה, ד. וכאן מפרש ‘בימי‘ מלשון מים.

				

				
					1044	בגימטרייה ‘ויהי בימי‘ = ‘אל‘ x 3.

				

				
					1045	תהלים עז, ו. וכאן הן השנים של העולם הזה.

				

				
					1046	משלי ד, י; ט, יא. וכאן הכוונה לשנים טובות.

				

				
					1047	תהלים עז יא: ‘ואומר חלותי היא שנות ימין עליון‘. המשמעות השלילית של הצירוף ‘ימין עליון‘ (הגם שהיא סותרת את צלצול הצירוף) מצויה הרבה אצל רמ“מ. וראה מקבילה מעניינת לקטע זה בכתבי הגרמ“מ ז“ל (לעיל, הערה 69), ח“ב, עמ‘ רכח.

				

				
					1048	בגימטרייה ‘שנות‘ = ‘חשמל‘ x 2. חשמל בקבלה הוא קליפה דקה העוטפת את הקדושה, ויכולה להתהפך מטוב לרע. ראה למשל עץ חיים (לעיל, הערה 146), שער מב, פרק ד, צא טורים א–ב.

				

				
					1049	‘חשמל‘ בגימטרייה ‘מלבוש‘, כמובא הרבה בספרות הקבלה.

				

				
					1050	בראשית כד, א (ועוד). והשווה כתבי הגרמ“מ ז“ל (לעיל, הערה 69), ח“ב, עמ‘ קלד: ‘ובגד הן נעשין מסוד היומין כמ“ש “בא בימים“ והם ט‘ יומין ששה ימי בראשית וג‘ יום השביעי‘ (בגד בגימטרייה 9, שלוש פעמים נזכר ‘יום השביעי‘ בבראשית ב, ב–ג). ושם, עמ‘ קלה: ‘ידוע כאשר הנשמה יוצאת מן הגוף לאחר מיתה מתלבשת באלו הימים שהיתה בעולם כמ“ש [= כמו שנאמר, בראשית כד, א] “ואברהם בא בימים“‘. ולפי זוהר רכד ע“א.

				

				
					1051	חגיגה יב ע“א. והשווה להלן, הערות 387, 503.

				

				
					1052	אך לא כך היה בתקופה המתוארת בפסוק הראשון של מגילת רות, ולכן נאמר שם ‘בימי‘ ולא ‘בימיו‘.

				

				
					1053	לפי לשון תפילת שחרית ‘ובטובו מחדש בכל יום מעשה בראשית‘.

				

				
					1054	שמואל ב כג, ג.

				

				
					1055	מ“ה וב“ן הם שניים מן המילויים של שם ההויה (על מילויים אלה ראה לעיל, הערה 195, ולהלן, הערות 445, 447). יו“ד ה“א וא“ו ה“א = ‘מה‘; יו“ד ה“ה ו“ו ה“ה = ‘בן‘. מ“ה וב“ן מקבילים בקבלה לזעיר אנפין ונוקביה. ‘מה‘ + ‘בן‘ = ‘זמן‘.

				

				
					1056	‘בימים ההם בזמן הזה‘, לשון ברכת נר חנוכה.

				

				
					1057	‘הזמן הזה‘ בגימטרייה ‘דמעה‘. על הדמעה ראה לעיל, ליד הערה 316.

				

				
					1058	תהלים קכו, ה.

				

				
					1059	נושא הפועל: הזרע.

				

				
					1060	‘אור הגנוז‘ בגימטרייה ‘זרע‘ (+ 1 [כולל]). ורמ“מ מאריך בכך במקום אחר. כתבי הגרמ“מ ז“ל (לעיל, הערה 69), ח“ב, עמ‘ שסה. וראה לעיל, הערה 379.

				

				
					1061	בגימטרייה, ‘טוב‘ x 7 = ‘דמעה‘. וראה לעיל, ליד הערה 215.

				

				
					1062	צריך להיות: החזרתו.

				

				
					1063	אלא רק ‘ימי‘. רות א, א.

				

				
					1064	איוב ז, א: ‘הלא צבא לאנוש עלי ארץ וכימי שכיר ימיו‘. ומפרש כאן ‘צבא‘ מלשון רצון (‘צבי‘ בארמית פירושו ‘רצה‘). ואף ‘ארץ‘ יפרש מלשון רצון. ראה להלן, הערה 452.

				

				
					1065	ברכות לג ע“ב.

				

				
					1066	ראה לעיל, הערה 391.

				

				
					1067	הוא שר צבא דוד.

				

				
					1068	שם הויה במילוי אותיות אל“ף עולה בגימטרייה ‘מה‘, 45 (ראה לעיל, הערה 195), והוא בגימטרייה ‘אדם‘. אך בעולם הזה אין שורים השמות עצמם אלא רק אותיות המילוי (‘הנעלם‘) שלהם (ראה להלן, הערה 445), ואם נפחית מ־45 את שם ההויה עצמו, שעולה בגימטרייה 26, נקבל 19, שהוא בגימטרייה ‘יואב‘.

				

				
					1069	‘אויב‘ אותיות ‘יואב‘. והשווה בבא בתרא טז ע“א: ‘בין איוב לאויב נתחלף לי‘.

				

				
					1070	גם חוה עולה בגימטרייה 19, כמניין יואב, אויב, והנעלם של שם מ“ה. מקבילה לעניין חוה (ראשונה ושנייה) ויואב ואויב וכו‘. ראה כתבי הגרמ“מ ז“ל (לעיל, הערה 69), ח“א, עמ‘ רעב.

				

				
					1071	חוה ראשונה נזכרה בבראשית רבה כב, ז. ולפי הזוהר היא השדה לילית. ראה זוהר חדש, בראשית טז טור ג. הסיפור מצוי גם ב‘אלפא ביתא דבן סירא‘. עלי יסיף, סיפורי בן סירא בימי הביניים, ירושלים תשמ“ה, עמ‘ 231–232.

				

				
					1072	ברכות סא ע“ב.

				

				
					1073	בראשית א, כח: ‘ויברך אתם אלהים ויאמר להם אלהים פרו ורבו ומלאו את הארץ וכבשה ורדו בדגת הים ובעוף השמים ובכל חיה הרמשת על הארץ‘.

				

				
					1074	השווה בעל הטורים על אתר: ‘“ורדו בדגת הים“ — ב‘ במסורת הכא. ואידך “ורדו גת פלשתים“ [עמוס ו, ב]. לומר לך: אלו זכיתם ורדו אף בדגת הים, ואם לאו ירדו גת פלשתים, כלומר תשתעבדו לפלשתים‘.

				

				
					1075	בראשית רבה לד, י.

				

				
					1076	ברכות סא ע“א.

				

				
					1077	הנשמה היא שורש הטוב, שהיפוכו הוא יצר הרע. ואולי גם רומז לכך ש‘נשמה‘ בגימטרייה ‘פנים אחור‘. כתבי הגרמ“מ ז“ל (לעיל, הערה 69), ח“א, עמ‘ ד.

				

				
					1078	איוב לא, ב.

				

				
					1079	אולי צריך להיות: הנעלם.

				

				
					1080	‘השמים‘ בגימטרייה ‘נשמה‘. ראה כתבי הגרמ“מ ז“ל (לעיל, הערה 69), ח“א, עמ‘ פ.

				

				
					1081	איוב כ, כז: ‘יגלו שמים עונו וארץ מתקוממה לו‘.

				

				
					1082	בבא בתרא טו ע“ב: ‘מאי דכתיב “ויהי בימי שפוט השופטים“ [רות א, א] — דור ששופט את שופטיו‘. ומפורש כאן על שפיטת יצר הרע בידי הנשמה.

				

				
					1083	לפי ויקרא יז, י: ‘ונתתי פני בנפש האכלת את הדם והכרתי אתה מקרב עמה‘. וכן ויקרא כג, ל: ‘והאבדתי את הנפש ההוא מקרב עמה‘. ‘הנפש‘ כאן היא יצר הרע.

				

				
					1084	דברים לא, יז: ‘וחרה אפי בו ביום ההוא ועזבתים והסתרתי פני מהם והיה לאכל‘.

				

				
					1085	לפי סנהדרין צז ע“ב: ‘כלו כל הקיצין ואין הדבר [כלומר הגאולה] תלוי אלא בתשובה‘.

				

				
					1086	מנחם ציון (לעיל, הערה 353), א–ב (בתוספת סימני פיסוק). לפני הקטע הושמט כחצי עמוד.

				

				
					1087	ראה מילות הסיום של הספר ליד הערה 673.

				

				
					1088	מנחם ציון מסתפק בפירוש על רות א, א–יא; ג, י–יב; ד, א.

				

				
					1089	רות ד, א.

				

				
					1090	לעיל, הערה 146. וראה עוד ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 135 והערה 210.

				

				
					1091	חביבה פדיה, המראה והדיבור, לוס אנג‘לס תשס“ב, עמ‘ 209–236.

				

				
					1092	ראה הדיון ‘השבתאות וגבולות הדת‘ (לעיל, פרק א), עמ‘ 38-11. במאמר זה ניסיתי ליישם את דברי פדיה שם על התודעה השבתאית. על עיבור המשיח בקבלת האר“י ראה מאמרי ‘תרין אורזילין‘ (לעיל, הערה 172), עמ‘ 117–126.

				

				
					1093	ר‘ שמשון מאוסטרופולי פותח את ספרו בדרשות אינטנסיביות על השורש ער“ב, ספר קרניים עם פירוש דן ידין, ארץ ישראל תשל“א (אמסטרדם תקכ“ה), עמ‘ א–ב. דרשות אלה דומות מבחינות שונות לדרשותיו של רמ“מ. ראה להלן, הערות 664, 673. חלק ניכר מדרשות אלה הובאו ופורשו במאמרי ‘יונה בן אמיתי כמשיח בן יסף‘, יוסף דן ויוסף הקר (עורכים), מחקרים בקבלה מוגשים לישעיה תשבי (מחקרי ירושלים במחשבת ישראל, ג), ירושלים תשמ“ו, עמ‘ 297–303. וראה מאמרי ‘חלום ומציאות: לדמותו של הקדוש המקובל ר‘ שמשון מאוסטרופוליה‘, תרביץ נב (תשמ“ג), עמ‘ 83–109. שני המאמרים ניתנים לקריאה גם באתר שלי.

				

				
					1094	ראה להלן, ליד הערה 721 ואחריה.

				

				
					1095	עמוס ח, יא.

				

				
					1096	כל שירי חיים נחמן ביאליק, תל אביב תשכ“א, עמ‘ רי.

				

				
					1097	ראה להלן, הערה 469.

				

				
					1098	הימים שבהם נקלט הזרע ברחם האם. ולפי התלמוד וקבלת האר“י. ראה לעיל, הערה 146.

				

				
					1099	כאן סוטה הוא במקצת מדעת האר“י. ראה לעיל, הערה 146.

				

				
					1100	כלומר שני ימים משלושת ימי הקליטה נכללים בר“ע, ונמצא שההיריון כולו נמשך רע“א.

				

				
					1101	ואז ההיריון נמשך רע“ב יום (כי הראשון מימי הקליטה נכלל בר“ע). והשווה להלן, ליד הערה 539. 

				

				
					1102	על עניין ההיעדר ראה הקטע להלן, ליד הערה 512.

				

				
					1103	בנדפס: אלקי“ם.

				

				
					1104	‘אחוריים‘ הם דינים. ראה להלן, ליד הערה 599 ואחריה. ‘האחוריים‘ של שם קודש מתקבלים מחיבור של אותיות השם, כאשר לפני כל אות מצרפים את כל האותיות הקודמות לה (דרך חישוב זו נקראת אצל המקובלים גם ‘ריבוע‘). האחוריים של שם הויה הם אפוא: י + יה + יהו + יהוה = 72. האחוריים של שם אלהים הם: א + אל + אלה + אלהי + אלהים = 200. צירוף שני אלה יחד נותן 272, כמניין ‘רעב‘ ימי ההריון.

				

				
					1105	דומה שיש לנקד עֶרֶב (בשני סגולים), כמו להלן, ליד הערה 458. הערב הוא הקודם לבוקר הגאולה. ערב הוא גם אותיות עבר (מלשון עיבור), ורעב שבפסוק, המציין גם את 272 ימי ההריון.

				

				
					1106	לפי קבלת האר“י העובר מתפתח בתוך הרחם בעזרת חסדים וגבורות שנכנסים לראשו, ומקורם באביו ואמו (עובר זה הוא בראש ובראשונה פרצוף זעיר אנפין). ראה למשל עץ חיים (לעיל, הערה 146), שער כא, פרק ב, קב טור א — קג טור א.

				

				
					1107	מראים זאת לעובר קודם לידתו, כדי שיבחר בטוב. ראה אהרן יעללינעק (עורך), סדר יצירת הוולד, בית המדרש, חדר ראשון, לייפציג תרי“ג, עמ‘ 153–154. וראה נידה ל ע“ב. ראיית גן עדן וגיהינום בימי העיבור מזוהה כאן עם כניסת החסדים והגבורות.

				

				
					1108	לפי נידה לא ע“א: ‘שלשה שותפין יש באדם הקדוש ברוך הוא ואביו ואמו. אביו מזריע הלובן [...] אמו מזרעת אודם [...] והקדוש ברוך הוא נותן בו רוח ונשמה‘.

				

				
					1109	כלומר, האודם הוא בחינת הגיהינום, והלובן בחינת גן עדן, והנשמה כלולה משניהם. לפי ההיגיון הקבלי, אם האב והאם, מקור הלובן והאודם, הם הפרצופים אבא ואימא, הנשמה מקורה בפרצוף ‘אריך אנפין‘.

				

				
					1110	לפי קבלת האר“י, בכלים שנשברו, הם המלכים שמתו (כאן הם הרעב), נשארו רפ“ח ניצוצות המחיים אותם, והם מתבררים מבין הקליפות עד בוא הגאולה. ראה עץ חיים (לעיל, הערה 146), שער יח (שער רפ“ח ניצוצין), פה טור ג — פט טור ד. במקומות אחרים רמ“מ מציין שרפ"ח הוא בגימטרייה ‘עיבור‘. ראה למשל כתבי הגרמ“מ ז“ל (לעיל, הערה 69), ח“א, עמ‘ קצ: ‘הניצוצין, שהם הנקודין שהם רפ“ח, עיבו“ר, ע“ב רי“ו, וק“ב, שעה“ז [= שעולם הזה] אינו ניזון אלא בק“ב [...] רפ“ח וק“ב גי‘[מטרייה] שמים‘. ‘קב‘ מופיע גם להלן (ראה הערות 444, 445). המילה ‘עיבור‘ כוללת את האותיות ‘עב‘ ו‘ריו‘. ‘עב‘ הוא שם הקודש של ע“ב שמות היוצאים משלושת הפסוקים הנזכרים לפני קריעת ים סוף (שמות יד, יט–כא). בכל אחד מפסוקים אלה יש ע“ב (72) אותיות, ובכולם יחד יש אפוא רי“ו אותיות. נוסף על כך גם המילים ‘גן עדן גהינם‘, אם נוסיף להן 3, המייצגות את המילים עצמן (כנהוג בגימטריות קבליות), נקבל רפ“ח.

				

				
					1111	כינוי רגיל לשכינה, וכאן כנראה הכוונה לשכינה העליונה (בינה), הנקראת אימא.

				

				
					1112	איוב א, כא.

				

				
					1113	= אדוננו מורנו ורבנו זיכרונו לברכה. הכינוי הקבוע לגר“א בכתבי רמ“מ. דומה שאין כאן הכוונה לדברי הגאון על הפסוק מאיוב, שכן הזיהוי היוצא מן הפסוק בין הארץ לבין האם מפורש בצורה ברורה בפירוש רש“י על אתר, ורק נרמז כדבר מובן (‘שמה‘ הוא הקבר) בפירושו של הגאון לאיוב א, כא. דבר אליהו, ורשה תרי“ג, ה ע“ב. רמ“מ מפנה כאן כנראה למקומות הרבים שבהם הגאון משווה את לידת זעיר אנפין לצמיחה מן הארץ, המזוהה עם הבינה הנקראת אימא. ראה למשל בפירוש הגר“א על ספרא דצניעותא (לעיל, הערה 62), פרק ב, כב ע“ב: ‘ע“כ [= עד כאן] פירש “תדשא הארץ“ [בראשית א, י] שהוא על זריעת ורחישת הזרע בגו אמא ואח“כ [= ואחר כך] “ויהי כן“ [שם] על העיבור, ועכשיו מפרש פסוק “תוצא הארץ“ [בראשית א, יב] שהוא הלידה‘. אך אפשר גם שרמ“מ מכוון לשמועה אחרת ששמע בעל פה מרבו הגאון.

				

				
					1114	= וסופי תיבות. כלומר האותיות האחרונות של המילים ‘ויהי רעב בארץ‘ מצטרפות למילה ‘צבי‘.

				

				
					1115	ראה בהערה הקודמת. השם ‘צבי‘ מתפרש כאן, לפי ההמשך, גם מלשון ‘רצון‘, כמשמעות השורש ‘צבי‘ בארמית.

				

				
					1116	על ‘קב‘ ראה לעיל, הערה 235 ולידה. והשווה במקום אחר אצל רמ“מ, כתבי הגרמ“מ ז“ל (לעיל, הערה 69), ח“א, קע טור א: ‘ונתקבצו כל הקב ניצוצין בסוד “צבי לצדיק“ [ישעיה כד, טז], יב טוב‘. על קב ניצוצין ראה בהערה הבאה, ועל ‘קב‘ ורפ“ח ראה לעיל, הערה 438. ‘קב‘ בגימטרייה ‘צבי‘, ו‘צדיק‘ בגימטרייה הוא ‘טוב‘ x 12. ‘צדיק‘ בגימטרייה הוא גם פעמיים ‘צבי‘ (או ‘קב‘ + ‘צבי‘). דרשה נוספת על ‘צבי לצדיק‘ ראה להלן, ליד הערה 668.

				

				
					1117	= כמו שנאמר ב‘עץ חיים‘ [מכתבי האר“י]. עץ חיים (לעיל, הערה 146), שער יט, פרקים ב–ג, צא–צב. שם מתואר איך הכלים השבורים, הם מלכי אדום שמתו, מתחיים בחיות מינימלית בעזרת ניצוצות של שמות ההויה. ניצוצות אלה מספרם ‘קב‘. מספר זה מתקבל מחישוב של שלושה מילויי שמות. כלומר שלושה אופנים שבהם ‘ממולאים‘ שמות האותיות של שם ההויה, אך בלי האות עצמה (כלומר רק ‘מהאחוריים‘ של השם, גם משמעות זו קיימת למילה ‘אחוריים‘ המשמשת גם במשמעות ‘בריבוע‘. ראה לעיל, הערה 432). המילוי הראשון הוא מילוי ביו“דים: ‘יוד הי ויו הי‘ (ובגימטרייה 72, ‘שם עב‘), ואם נסיר ממנו את שם ההויה (כלומר את האותיות עצמן שבראשית כל אות ממולאת) נקבל ‘וד י יו י‘, שהוא בגימטרייה 46. המילוי השני הוא כזה: ‘יוד הי ואו הי‘ (=סג), ואם נפחית את השם עצמו נקבל ‘וד י או י‘, שהם בגימטרייה 37. המילוי השלישי הוא מילוי אל“פין (=מה): ‘יוד הא ואו הא‘, ובהסרת השם עצמו — ‘וד א או א‘ הם בגימטרייה 19. אם נחבר את שלושת המילויים יחד נקבל ‘קב‘: 46 + 37 + 19 = 102. במקום זה מדובר גם על האופי הסקסואלי של ‘קב‘ זה, לפי ‘רוצה אשה בקב ותפלות מתשעה קבין ופרישות‘ (סוטה כ ע“א), וכן על קב החרובין של ר‘ חנינא (ראה לעיל, הערה 261), ואף מובא השוויון בגימטרייה של ‘קב‘ ו‘אלהינו‘. אך השוויון של מילים אלה גם עם ‘אמונה‘ ועם ‘צבי‘ לא מובא שם, והוא נוסף לרמ“מ מהספרות השבתאית או מכתבי הפולמוס של עמדין.

				

				
					1118	‘אמונה‘ בגימטרייה ‘צבי‘. ראה לעיל, ליד הערה 98.

				

				
					1119	לפי ספר יצירה, פרק ג, אותיות אמ“ש מייצגות את שלושת היסודות אוויר מים אש, ולא את יסוד העפר, הוא ‘הארץ‘, שאינו נזכר כיסוד ב‘ספר יצירה‘, אך לדעת רמ“מ שלושת היסודות הנ“ל נשרשים בתוכו. שלושה אלה מקבילים לשלושת המילויים הנ“ל בכתבי האר“י (ראה לעיל, הערה 445). גם שם לא נזכר המילוי הרביעי (מילוי שם ההויה באותיות ה“א, העולה בגימטרייה בן), המקביל לספירת מלכות, הנקראת ‘ארץ‘, ומסמלת את יסוד העפר.

				

				
					1120	תהלים נ, א. פסוק זה מקביל ל‘ויהי רעב בארץ‘, שכן ‘ויהי‘ הוא בגימטרייה ‘אל‘, ‘רעב‘ הוא ‘ה‘ אלהים‘, כי ‘האחוריים‘ של שמות אלה עולים למניין ‘רעב‘, כפי שנאמר קודם (ראה לעיל, הערה 432), ומילת ‘ארץ‘ משותפת לשני הפסוקים, ומצויה בסופם.

				

				
					1121	‘כח הג‘ הוא השותף השלישי, שהוא הקב“ה או הנשמה (כדלעיל ליד הערה 436), ומזוהה עם ‘אל‘, שהוא בגימטרייה ‘ויהי‘, ובהסתלקותו נשאר רק ‘אלהים ה‘‘, שהם בחינת ‘רעב‘ (כדלעיל, הערה 432). לשון הצער שב‘ויהי‘ (כדלעיל, הערה 370) מעידה על סילוק שם זה. ‘ויהי‘ מכיל גם את אותיות השם המפורש.

				

				
					1122	‘רשימו‘ בלשון הקבלה (המילה זוהרית במקורה אך משמשת בעיקר בקבלת האר“י) הוא הרושם, כעין ריח, הדבר שנותר אחרי הסתלקות האור ומעיד על קיומו בעבר.

				

				
					1123	דומה שכאן יש להבין ‘ערב‘ לא רק מלשון עֶרב בסגול (ראה לעיל, הערה 433) אלא גם מלשון ערבות, הטעם הטוב הוא שנשאר ומעורר את הרעב.

				

				
					1124	המילה ‘ארץ‘ מזוהה כאן עם ‘רצון‘ (שתי המילים שוות באותיותיהן העיקריות). וראה לעיל, הערה 396. ואולי הרצון שנסתלק מן הארץ והשאירה כרעב הוא המילוי של מ“ה העולה כמניין י“ט (כדלעיל בהערה 445), כי כשנחסיר 19 מ‘ארץ‘ נקבל ‘רעב‘.

				

				
					1125	דומה שחסר כאן משהו כגון ‘נשתייר רעב‘.

				

				
					1126	‘חת‘ מתפרשת מלשון ירידה (משורש נח“ת) ובעיקר ירידת שמונה מדרגות כמניין האות ח', כמפורש בהמשך (וראה להלן, הערה 456). ‘חת‘ מתפרשת גם מלשון שבירה (משורש חת“ת). השווה כתבי הגרמ“מ ז“ל (לעיל, הערה 69), ח“א, עמ‘ רכד: ‘חת זו השבירה‘. ואף כלשון נופל על לשון ‘חטא‘ (כדלהלן, הערה 459). ואולי יש כאן רמז גם לשנת ת“ח, שנת השואה הגדולה שהובילה להתעוררות השבתאית, שהרי שבתי צבי רמוז בהמשך, כפי שנראה (להלן, הערה 469).

				

				
					1127	תרגום: וירד מן הדרגה הראשונה. ולפי זוהר ח“ג, קלה ע“ב (אידרא רבא).

				

				
					1128	השווה כתבי הגרמ“מ ז“ל (לעיל, הערה 69), ח“א, עמ‘ ר: ‘שלכן נקראו עם הארץ “בני חת“ [בראשית כג, ז: וישתחו אברהם לעם הארץ לבני חת] כי היא נחת מדרגה קדמאה משמים לארץ ח‘ דרגי‘.

				

				
					1129	‘טוב‘ x 8 = 136. ‘חטא‘ x 8 = 144. ועם ‘נערב‘, כלומר נחבר, את שניהם נקבל 280, שהם ‘רעב‘ + ח‘. על שבע פעמים ‘טוב‘ ראה לעיל, ליד הערה 314. ‘חטא‘ ו‘חת‘ לשון נופל על לשון.

				

				
					1130	לפי בראשית א, ה: ‘ויהי ערב ויהי בקר‘. המילה ‘ערב‘ נדרשה כאן מלשון עירוב, אך חזרה וקיבלה את המשמעות של ערב הקודם לבוקר, אך ה'בוקר' עצמו מקבל כאן גם משמעות של בקרה והפרדת היסודות המעורבים.

				

				
					1131	לפי ויקרא כז, לג.

				

				
					1132	‘חיים‘ x 4 = ‘ערב‘.

				

				
					1133	= עם הכולל, כלומר + 1. ‘ויהי רעב‘ = ‘שב‘ + 1. ‘שב‘ הן האותיות הנשארות במילה ‘יבשה‘ אם נפחית מהן את האותיות ‘יה‘ (אותיות שם האל). ‘שב‘ בגימטרייה הוא גם ‘בקר‘.

				

				
					1134	‘ויקרא ארץ‘ שבפסוק דלעיל (ליד הערה 448), והדרשה כאן לפי בראשית א, י: ‘ויקרא אלהים ליבשה ארץ‘.

				

				
					1135	רמב“ן על בראשית א, י: ‘“אבל יקרא אותה ‘ארץ‘“ [...] שתהיה ישוב לאדם‘. ‘מזומן לברכה‘ — ראה סנהדרין לט ע“ב.

				

				
					1136	ראה לעיל, הערה 450.

				

				
					1137	על דרך ההשוואה בין שני הפסוקים ראה לעיל, הערה 448.

				

				
					1138	על סילוק הרצון ראה לעיל, הערה 452.

				

				
					1139	כלומר, המילים הבאות בפסוק אחרי ‘אל אלהים ה‘‘. או שיש לצרף ‘ואחוריהם‘ למשפט הקודם ולפרש ‘אל‘ הסתלקה, ונשארו ‘אלהים ה‘‘ בבחינת האחוריים שהם ‘רעב‘, כדלעיל בהערה 432.

				

				
					1140	צריך להיות: דבר. המשך הפסוק (ראה לעיל בהערה הקודמת).

				

				
					1141	‘שד“י‘ במילוי עולה תתי“ד, כמניין שמו של שבתי צבי, וכך עולים גם ראשי התיבות של ששת ימי בראשית. כך ראינו כבר במקבילה דלעיל (ליד הערה 169, גם שם מדובר על עיבור), והראינו שמדובר בדרשות שבתאיות ידועות. כאן מוסיף רמ“מ ומראה שגם ‘דבר ויקרא ארץ‘ עולה בגימטרייה תתי“ד. הסמיכות של הגימטרייה תתי“ד והשם ‘צבי‘ שנדרש כמה שורות קודם לכן (ליד הערה 443) אינם מותירים מקום לספק שיש כאן רמז לשבתי צבי.

				

				
					1142	יבשוּת בשורוק, כלומר יובש.

				

				
					1143	דורש ‘ארץ‘ מלשון רצון, כדלעיל ליד הערה 452.

				

				
					1144	המילה ‘צבאם‘ בבראשית ב, א — ‘ויכלו השמים והארץ וכל צבאם‘ — מתורגמת בתרגום השבעים ‘הקוסמוס שלהם‘, והמילה ‘קוסמוס‘ פירושה הראשוני ביוונית הוא קישוט.

				

				
					1145	הארץ היא השכינה, ובה ראוי לשכון זעיר אנפין, שהוא ישראל העליון. לפי המשפט הבא שכינת זעיר אנפין בשכינה היא כשכינת הנשמה בגוף.

				

				
					1146	כלומר בימי ההיריון.

				

				
					1147	אולי מילה זו מיותרת כאן, כי היא שייכת רק לבחינת היראה, כדלהלן בהערה הבאה.

				

				
					1148	לפי נידה טז ע“ב: ‘אותו מלאך הממונה על ההריון לילה שמו ונוטל טפה ומעמידה לפני הקדוש ברוך הוא, ואומר לפניו: רבונו של עולם טפה זו מה תהא עליה גבור או חלש חכם או טיפש עשיר או עני. ואילו רשע או צדיק לא קאמר כדר‘ חנינא דא“ר חנינא הכל בידי שמים חוץ מיראת שמים‘. ומכאן לדעת רמ“מ שמידת היראה מסתלקת, ולא נשאר ממנה אלא רשימו, היא הפוטנצייה, האפשרות שהאדם יהיה ירא שמים אם יבחר במידה זו.

				

				
					1149	כנראה צריך להוסיף: חוזרת.

				

				
					1150	כלומר אלא.

				

				
					1151	ראה לעיל, הערה 476 והערה 450.

				

				
					1152	‘חיים‘ עולה בגימטרייה לחלק הרביעי מ‘רעב‘, כפי שראינו לעיל (הערה 460). ואולי רומז הוא גם לכך שהמילה ‘החיים‘ עולה בגימטרייה ‘חכמה‘ (שנזכרה קודם כראשונה מן התכונות המתגלות ואינן מסתלקות כיראה).

				

				
					1153	הכוונה רק לעצם הקיום, ולאו דווקא הקיום הראוי, קיום ביראת ה‘ התלויה בבחירה.

				

				
					1154	מנחם ציון (לעיל, הערה 353), עמ‘ ב–ג.

				

				
					1155	ליד הערה 430.

				

				
					1156	ראה להלן, הערה 510.

				

				
					1157	להלן, ליד הערה 505.

				

				
					1158	ראה בספרי סוד האמונה השבתאית (לעיל, הערה 37), עמ‘ 201, 399 הערות 43, 46. האותיות ר‘ א‘ המצויות במילה ‘בראשית‘ ולא במילה ‘שבתי‘ נדרשו באופנים שונים (כגון ראשי תיבות של ‘רוח אלהים‘). ואולי נדרשו אותיות ‘בראשית‘ גם כ‘ר‘ שבתאי‘.

				

				
					1159	לעיל, לפני הערה 38 וליד הערה 112.

				

				
					1160	תהלים סט, יד.

				

				
					1161	ראה לעיל, ליד הערה 361.

				

				
					1162	‘עת רצון‘ שווה בגימטרייה ל‘נפש דוד בן ישי‘. ואולי נכון לציין שמילים אלו עולות בגימטרייה גם כמניין שבתי צבי, אם נוסיף ל‘שבתי צבי‘ עוד 2 כמניין המילים עצמן (כרגיל בגימטריות. ראה למשל לעיל, הערה 458). שבתי צבי רמוז בגימטריות בהמשך הקטע. ראה להלן, הערה 510.

				

				
					1163	קן צפור הוא היכל המשיח, לפי זוהר ח“ב, ז ע“ב. על קן צפור בכתבי רמ“מ וקשרו לשבתאות ראה ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 130. וראה להלן, ליד הערה 504.

				

				
					1164	‘קן צפור‘ בגימטרייה ‘שפיפון‘.

				

				
					1165	לפי זוהר ח“ג, קצד ע“ב, שריה הוא שר צבאו של משיח בן אפרים, והוא עצמו משבט דן, ומכאן קשרו לשפיפון, לפי בראשית מט, יז.

				

				
					1166	יחזקאל א, ז. מדובר על רגלי חיות המרכבה. המילה ‘ישרה‘ שווה באותיותיה ל‘שריה‘.

				

				
					1167	‘עת רצון‘ שווה בגימטרייה ל‘עת יום צר‘. שוויון זה אופייני לדיאלקטיקה הקבלית־משיחית בין הטוב לרע.

				

				
					1168	ישעיה סג, ד: ‘כי יום נקם בלבי‘.

				

				
					1169	‘עומק רום‘ עיין ספר יצירה, ה. ‘יום נקם‘ בגימטרייה ‘רום‘.

				

				
					1170	‘גבריאל‘ בגימטרייה ‘רום‘. וראה להלן, ליד הערה 530.

				

				
					1171	סוף הפסוק דלעיל, הערה 496.

				

				
					1172	דומה שהגרשיים על ההו“א מיותרות. ‘היום ההוא‘ הוא כינוי לגאולה. ראה למשל זכריה יד, ט.

				

				
					1173	אולי נוסף לגימטרייה דלהלן יש להביא בחשבון גם שהמילה ‘בוער‘ שווה באותיותיה ל‘עִבור‘.

				

				
					1174	לפי מלאכי ג, יט: ‘כי הנה היום בא בֹער כתנור‘.

				

				
					1175	‘האור גנוז‘ בגימטרייה ‘בוער‘. אור היום הראשון שנגנז לצדיקים לעתיד לבוא מתפרש כאן על המשיח. וראה לעיל, הערה 379.

				

				
					1176	על קן צפור ראה לעיל, הערה 491.

				

				
					1177	ראה לעיל, ליד הערה 485.

				

				
					1178	‘צניעו זרע קודש‘ = ‘בראשית‘ = 913. ו‘בראשית‘ במספר קטן (הוא המכונה כאן ‘חשבון זיער‘. ‘זיער‘ הוא הכתיב הקבוע של המילה ‘זעיר‘ אצל רמ“מ) עולה 13, שהוא בגימטרייה ‘אהבה‘. בחשבון מספר קטן מתייחסים לעשרות ולמאות כאילו הן יחידות (ואולי הכוונה גם לסכום הספרות של 913, שעולה 13). ואולי נכון לזכור כאן שבאחד משירי הדונמה, כת השבתאים המומרים בסלוניקי, מדובר על שתי אהבות, ועל שתי אחדויות, שבאיחודן יחד יוצרות את שם ההויה, שכן ‘אהבה‘ ו‘אחד‘ עולים בגימטרייה 13, ושם ההוויה 26. שני האוהבים המתאחדים שם הם שבתי צבי והנביא המשיח השבתאי מיכאל קרדוזו. ראה בספרי סוד האמונה השבתאית (לעיל, הערה 37), עמ‘ 299 הערה 49. מקור לרעיון יימצא אצל ר‘ אברהם אבולעפיה, אור השכל, אמנון גרוס (עורך), ירושלים תשס“א, חלק ט, עמ‘ קט: ‘ומפני שבין שני אוהבים שני חלקי אהבה שהיא שבה דבר אחד, בצאתה לפועל הורכב השם בשני חלקים, והוא שתוף אהב“ה אלהי“ת שכלית עם אהב“ה אנושית שכלית והיא אחת, כמו ששמו כולל אחד אחד‘.

				

				
					1179	שיר השירים ח, ו: ‘עזה כמות אהבה קשה כשאול קנאה רשפיה רשפי אש שלהבת יה‘. ראשי התיבות של המילים ‘רשפיה רשפי אש שלהבת יה‘, ‘רראשי‘, עולים בגימטרייה 711, כמניין ‘אש קודש‘.

				

				
					1180	האותיות ‘רב‘ ממילת ‘בראשית‘ מציינות את המשיח. ראה להלן, ליד הערה 520. ‘רב‘ במילוי אותיות הוא ‘ראש בית‘ (ראה למשל בקטע המובא להלן, בהערה 510. ‘ראש‘ אצלו היא שם האות רי“ש), והאותיות הנעלמות של מילים אלה (כלומר, בחיסור ‘רב‘) הן ‘אש ית‘, והן עולות בגימטרייה 711, כמניין ‘רראשי‘, דלעיל בהערה הקודמת. ‘ראש בית‘ הן גם אותיות ‘בראשית‘ (השווה כתבי הגרמ“מ ז“ל [לעיל, הערה 69], ח“ב, עמ‘ רסו: ‘ושורש בראשית הוא ר“ב, כי רא“ש בי“ת אותיות בראשי“ת‘. מקורו בתיקוני זוהר, תיקון ג, יח ע“ב), אך דומה שרמ“מ רומז גם לשם ‘שבתי‘, שאותיותיו כלולות ב‘בראשית‘, שהרי גימטרייה על שבתי צבי רמוזה מיד אחר כך. וראה לעיל, הערה 486.

				

				
					1181	‘נגה‘ מציינת בקבלה את הקליפה הפנימית, הנוגעת בקדושה, שלפעמים היא טובה ולפעמים רעה.

				

				
					1182	‘ראש חדש‘ ואותיות קין והבל במילואם (עם הכולל) עולים בגימטרייה תתי“ד, כמניין ‘שבתי צבי‘. מקבילה לכך ממקום אחר בכתבי רמ“מ הבאתי במאמרי 'תלמידי הגר"א, השבתאות והנקודה היהודית' (לעיל, הערה 1), עמ‘ 140, ושם הראיתי את הרקע לגימטריות אלו בספרות השבתאית. אוסיף עתה מקבילה נוספת מכתבי הגרמ“מ ז“ל (לעיל, הערה 69), ח“א, עמ' קצו: ‘שורש קי“ן הב“ל, וכלולין בבראשית, קין, קו“ף יו“ד נו“ן גי‘ שב“י את“ר, והי בית למד גי‘ רא“ש בי“ת, ושניהם ברא“ש חד“ש‘ (המילים הקודמות למשפט זה יובאו להלן, בהערה 658). כלומר, קין במלואו — ‘קוף יוד נון‘ = ‘שבי‘; הבל במלואו — ‘הי בית למד‘ = ‘ראש‘. ‘קוף יוד נון‘ (או ‘שבי‘) עולה בגימטרייה גם ‘חדש‘, ו‘הי בית למד‘ עולה בגימטרייה כאמור ‘ראש‘, וביחד הם ‘ראש חדש‘, ואם נוסיף עוד 1 (כלומר, ‘עם הכולל‘) יעלו הם בגימטרייה גם למניין ‘שבתי צבי‘. גם ‘שבי אתר‘ וגם ‘ראש בית‘ מורכבות מאותיות ‘בראשית‘ (ובהן כלולות גם אותיות השם שבתי). ‘שבי אתר‘ מרמז אולי לפסוק: ‘וישמע הכנעני מלך ערד ישב הנגב כי בא ישראל דרך האתרים וילחם בישראל וישב ממנו שבי‘ (במדבר כא, א), ושבי זה רומז כאן אולי לניצוץ המשיח השבוי בקליפות. בעניין ‘ראש בית‘ ראה לעיל, הערה 508. עוד מקבילה ראה לעיל, הערה 277, ולהלן הערה 655.

				

				
					1183	‘חמה ירח‘ בגימטרייה ‘הריון‘. וראה לעיל, הערה 146.

				

				
					1184	צריך להיות: יעזריאל. לפי מקבילות בכתבי רמ“מ, כגון כתבי הגרמ“מ ז“ל (לעיל, הערה 69), ח“א, עמ‘ פו, ולפי הגימטרייה דלהלן, ולפי זוהר ח“ב, צא ע“ב.

				

				
					1185	‘חשך‘ בגימטרייה ‘יעזריאל‘. מקורה של הקבלה זו בספרו של נתן שפירא מגלה עמוקות על ואתחנן, אופן קטז, ירושלים תשמ“א, לז ע“ב.

				

				
					1186	בראשית א, ב. פסוק זה מצביע על ההיעדר שלפני הבריאה.

				

				
					1187	תהלים קכא, א. בפסוק זה רמ“מ מקשר בין היעדר, הוא האין, לבין יעזריאל, הרמוז ב‘עזרי‘.

				

				
					1188	כתבי הגרמ“מ ז“ל (לעיל, הערה 69), ח“א, עמ‘ קסו–קסז (בתוספת סימני פיסוק). המשך הקטע, שלאחר כתיבת מאמר זה ראיתי שהוא נוגע לר‘ העשיל צורף, ועל כך אני דן לקמן, פרק ט, ‘נבואתו של השבתאי ר‘ העשיל צורף מווילנא בכתבי ר‘ מנחם מנדל משקלוב תלמיד הגאון מווילנא ומייסד היישוב האשכנזי בירושלים‘, עמ‘ 362-283. 

				

				
					1189	ראה לעיל, ליד הערה 442.

				

				
					1190	ראה להלן, הערה 525.

				

				
					1191	צריך להיות: סוד, בלא גרשיים להדגשה. אלא אם כן רומז הוא לצירוף ‘בור סוד‘ (משנה, אבות ב, ח. הפסיק אחרי ‘בור‘ הוא תוספת משלי). אך אינני מוצא כאן דרשה כזאת.

				

				
					1192	אותיות ‘רב‘ ממילת ‘בור‘. והאות וא“ו של המילה נדרשת בהמשך, ליד הערה 523. על ‘רב‘ ראה לעיל, ליד הערה 508.

				

				
					1193	תהלים לא, כ. הרב הצפון הוא לדעתי שבתי צבי. וראה בהערות דלהלן.

				

				
					1194	ראה לעיל, הערות 508, 510. באותיות אלו כלולות גם אותיות שבתי, הוא שבתי צבי, והוא ‘הרב‘, כפי שנרמז בהמשך.

				

				
					1195	האות ו‘ של ‘בור‘. ראה לעיל, הערה 520.

				

				
					1196	צריך להיות: הוא, בלא גרשיים.

				

				
					1197	בששת ימי בראשית (או בגימטרייה של ראשי התיבות של שמותיהם) רמוז שבתי צבי, כפי שראינו לעיל (הערה 469). מכאן שהוא המכונה כאן ‘רב טוב לבני ישראל‘. ‘רב טוב‘ הוא גם האור הגנוז מששת ימי בראשית הרמוז במילים אלו, וכבר ראינו לעיל שהוא רמז למשיח (לעיל, הערה 379). והשווה לכתבי הגרמ“מ ז“ל (לעיל, הערה 69), ח“א, עמ‘ קסח: ‘הרו“ח גי‘[מטרייה] ר“ב טו“ב [=219] וצפנת ליראיך, ולא נשתייר רק החיצוניות בסוד ב“ר [“בר“ בארמית — חוץ], וזהו כדי ליתן בחירה [אולי “בר“ כאן גם מלשון ברירה ובחירה], וזה הרב טוב לבית ישראל‘.

				

				
					1198	דומה שיש כאן רמז להמרת דתו של שבתי צבי, שבכך היה לנכס הגויים. על פי ההמשך רמ“מ רואה בכך התפוררות ושבירה.

				

				
					1199	ההדגשה של מילה זו באה כדי לרמוז ל‘בור‘, הדומה לה בצלצולה (והשווה להלן, אחרי הערה 590), וכן לצורך הגימטריות דלהלן.

				

				
					1200	ישעיה כד, יט.

				

				
					1201	חבקוק ג, י.

				

				
					1202	פירוש ל‘רום ידיהו נשא‘. מעשה הידיים (‘ידיהו‘), כלומר המצוות, מעלה (‘נשא‘) את ‘רום‘, שהוא המלאך גבריאל, כי ‘גבריאל‘ בגימטרייה ‘רום‘. כך כבר ראינו לעיל, ליד הערה 495. והשווה כתבי הגרמ“מ ז“ל (לעיל, הערה 69), ח“א, עמ‘ שמב: ‘ורו“ם גי‘ גבריא“ל, ידיהו נשא‘. זיהוי זה מופיע אף אחרי הקטע שלנו באותו עמוד, מנחם ציון (לעיל, הערה 353), עמ‘ ג, פירוש על רות א, ב: ‘וילך איש‘. וכן שם, עמ‘ כב (על רות ג, יב, ‘כי אמנם‘), ומדבריו שם עולה כמדומני כי אף גבריאל זה רומז מבחינה מסוימת לשבתי צבי.

				

				
					1203	‘ידיהו‘ מכיל את האותיות ‘יוד הי‘, שהן השם ‘יה‘, המציין בקבלה את הספירות חכמה ובינה.

				

				
					1204	נש“א הוא אקרוסטיכון של ‘נשר שור אריה‘, כפי שמופיע כמה פעמים אצל רמ“מ. ראה למשל כתבי הגרמ“מ ז“ל (לעיל, הערה 69), ח“ב, עמ‘ כט.

				

				
					1205	אחוריים דאלהים הם 200 (ראה לעיל, הערה 432), ואלהים ‘פשוט‘, כלומר בחישוב רגיל של גימטרייה, עולה 86, ויחד עולים לסך 286, שהם בגימטרייה ‘פור‘.

				

				
					1206	אסתר ג, ז.

				

				
					1207	צריך להיות: מרו“ם, שעולה בגימטרייה ‘פור‘. וראה בהערה537.

				

				
					1208	רמ“מ דורש מילים אלו במקומות אחדים. דוגמה לכך תימצא בכתבי הגרמ“מ ז“ל (לעיל, הערה 69), ח“ב, עמ‘ שצח: ‘ומי שיש לו מח בקדק“ד [קודם לכך דרש את המילה ‘דק‘] יראה בעין זה, כי סוד אחיזת הרשעים הוא בסוד פורם בלא הנקודה האמתי [כלומר בלי היו“ד המופיעה במילה ‘פורים‘. על היו“ד כנקודה היהודית ראה בדיון שלי ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 150, ופו“ר הוא סוד אשר בסוד טבעות אשר על ארבע רגליו של שלחן הקדוש [לפי שמות כה, כו], אשר כל רגל גי‘ ע“ץ החיי“ם [“רגל“ בגימטרייה “עץ החיים“, בראשית ב, ט], נגד זה יש בעץ הדעת טו“ב ור“ע [שם] ד‘ פעמים גר“ל [“גרל“ x 4 = “עץ הדעת טוב ורע“], הוא הפו“ר נגד מרו“ם [“פור“ = “מרום“, כדלעיל בהערה 535]‘.

				

				
					1209	כלומר, אחרי שפירש את סופי התיבות של ‘ויהי רעב בארץ‘ (לעיל, ליד הערה 442) ואת ראשי התיבות של מילים אלו (לעיל, ליד הערה 519), עתה מפרש רמ“מ את האותיות שנשארו באמצע. והן ‘י ה ע א ר‘, והן עולות בגימטרייה כמניין ‘פור‘.

				

				
					1210	שם קודש שבו נברא העולם לפי הקבלה (הוא מצוי בראשי התיבות של הפיוט ‘אנא בכח‘).

				

				
					1211	העובר נוצר ונשלם אחרי ארבעים יום ראשונים של ההיריון (ראה נידה ל ע“א. וראה רש“י פסחים ט ע“א: ‘ארבעים יום כדי יצירת הולד‘), ועם שלושת ימי קליטת הזרע, כשהיום הראשון כלול בימי ההיריון (ראה לעיל, הערה 429), הם 42 (מב). אך לפי מקבילות בכתבי רמ“מ, לדעתו ימי יצירת הוולד הם 39 (ועם שלושת ימי הקליטה 42), וכנגדם גם 39 המלאכות שבהן נברא הוולד והעולם והמשכן. ל“ט מלאכות המשכן מוזכרות בתלמוד (שבת מט ע“ב), והן המלאכות האסורות בשבת. ולדעתו הפסימית של רמ“מ הן נגד רצון האל (ראה מים אדירים [לעיל, הערה 282], עמ‘ כח). והשווה כתבי הגרמ“מ ז“ל (לעיל, הערה 69), ח“א, עמ‘ לד–לה: ‘ט“ל מלאכות, של טל ימים יצירת הולד, וטל מלאכות של בריאת העולם ומלאכת המשכן ונתינת התורה‘.

				

				
					1212	מנחם ציון (לעיל, הערה 353), עמ‘ ג.

				

				
					1213	על הזיקה בין ישו לשבתי צבי ראה גם לעיל, אחרי הערה 122.

				

				
					1214	ראה מאמרי ‘המשיח של הזוהר‘ (לעיל, הערה 133), עמ‘ 50–63. מאמרי הזוהר שנותחו שם הם זוהר ח“א, ג ע“ב; ח“ב, קעח ע“ב, ספרא דצניעותא. לאלה הובאו מאמרים שונים מן הספרות הנוצרית, וכן כתבים המאוחרים לזוהר.

				

				
					1215	מאמר יפה ועמוק במיוחד, המפרש ‘באר‘ מים מלשון ביאור ופירוש, ומנגיד זאת ל‘בור‘, מצוי בכתבי ר‘ יוסף ג‘יקטיליה, בביאורו על מורה נבוכים, בתוך קצת ביאורי מהמורה, ויניציאה של“ד (דפוס צילום בתוך ר‘ יצחק אברבנאל, כתבים על מחשבת ישראל, ירושלים תשכ“ז, פגינציה שנייה), כא.

				

				
					1216	הוא שם הויה במילוי אותיות ה“א, כמוסבר לעיל בהערה 383.

				

				
					1217	וראה שער מאמרי רשב“י (לעיל, הערה 54), פקודי, לו טור ג: ‘ב“ן [...] וזה השם הוא המעלה אותם המיין נוקבין מהנוקבא לגבי בעלה‘. וראה להלן, ליד הערה 561.

				

				
					1218	על מיין נוקבין ראה במאמרי ‘המשיח של הזוהר‘ (לעיל, הערה 133), עמ‘ 179.

				

				
					1219	לפי זוהר ח“א, קנא ע“ב. ממאמר זוהר זה מצטט כאן רמ“מ. ראה להלן, ליד הערה 569.

				

				
					1220	ראה ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 169-168. וראה לעיל, אחרי הערה 176.

				

				
					1221	על שיטות גימטרייה אלו ראה להלן, הערות 206, 445, 533.

				

				
					1222	הכוונה הראשונה ל‘שם בן‘, כדלעיל בהערה 383. אך מן ההמשך ברור ש‘בן‘ גם כמשמעו.

				

				
					1223	המילים ‘בן אלהים אדני‘ עולות בגימטרייה ‘באר‘.

				

				
					1224	המילה ‘הבריאה‘ מורכבת מאותיות ‘בר אהיה‘.

				

				
					1225	= ועלי ידו. בריאת העולם באמצעות הבן מתוארת גם בברית החדשה, הבשורה לפי יוחנן, פרק א.

				

				
					1226	אותיות המילה ‘בראשית‘ פורשו כ‘ברא שית‘. סוכה מט ע“א. בעוד שבתלמוד ‘שית‘ הם ‘השיתין‘, המקובלים הבינו ‘שית‘ כשש בארמית, והכוונה לשש הספירות המכונות ‘ואו קצוות‘. ראה למשל זוהר ח“ב, קעו ע“א, ספרא דצניעותא (המילים ‘ברא שית‘ אחרי ‘בראשית‘ אינן נמצאות שם בכל הגרסאות, אך הן מובנות לפי העניין). ולכך הכוונה גם כאן. ראה בהערה הבאה.

				

				
					1227	‘בור‘ הוא ‘בר‘ + ו‘. והוא מציין את שש הספירות, דלעיל בהערה הקודמת.

				

				
					1228	דברים כז, ח.

				

				
					1229	‘בר בור באר‘ עולים בגימטרייה תרי“א. והקשר לתרי“ג לפי התלמוד, מכות כג–כד: ‘שש מאות ושלש עשרה מצות נאמרו לו למשה [...] “תורה“ בגימטריא שית מאה וחד סרי הוי [= שש מאות ואחד־עשר הם], “אנכי“ ו“לא יהיה לך“ מפי הגבורה שמענום‘.

				

				
					1230	‘בריאת‘ בגימטרייה תרי“ג.

				

				
					1231	דומה שהגרשיים במילה ‘העולם‘ מיותרים.

				

				
					1232	ראה עץ חיים (לעיל, הערה 146), שער כט, פרק ב, כא טור ב: ‘ב“ן [...] כי הוא מהברור שנברר מן המלכים‘. רמ“מ מפרש כאן ‘בר‘ במשמעות ‘בן‘ מלשון בירור.

				

				
					1233	ראה לעיל, ליד הערה 545. העלאת מיין נוקבין (‘מים נקבות‘) אלה היא הגורמת בירור וטיהור השכינה.

				

				
					1234	‘חשך‘ בגימטרייה ‘מים נוקבין‘.

				

				
					1235	השווה כתבי הגרמ“מ ז“ל (לעיל, הערה 69), ח“א, עמ‘ שיט: ‘וזה סוד ט‘ אותיות דשם ב“ן (שם בן מכיל תשע אותיות: יוד הה וו הה), וכל האורת[!] הן תתק“ס כמנין ב“ן עם נקודת הדעת‘. על דרך חישוב ‘נקודת הדעת‘ ראה שם, עמ‘ רפ: ‘נקודת הדעת, דהיינו חל“ם צר“י קמ“ץ צר“י, והיינו חל“ם נקודה אחת היא עשרה, צרי ב‘ נקודות הוא עשרים, הרי שלשים, קמץ נקודה וקו הוא י“ו, הרי מ“ו, צרי ב‘ נקודות, הרי ס“ו‘. אך גם אחרי מקבילה מסבירה זו אינני יודע איך שם ב“ן עם נקודת הדעת עולה תתק“ס. בכתבי האר“י מצינו תתק“ס (960) שמתקבל משם של ע“ב (יוד הי ויו הי) כאשר מכפילים כל אות, כשהיא מובאת במילוי, בזו שאחריה, ומחברים את הסכומים: יוד x הי + הי x ויו + ויו x הי. כלומר: 20x15 + 15x22 + 22x15 = 960. ראה לקוטי כתובים (בהמשך הספר הלוריאני לקוטי תורה), ירושלים תשל“ב (וילנא תר“ם), תהלים יט, ח, קכז ע“א.

				

				
					1236	תהלים עה, יא. ‘קרנות צדיק‘ בגימטרייה תתק“ס.

				

				
					1237	‘בן העולם‘ בגימטרייה ‘באר‘.

				

				
					1238	משלי ל, ד.

				

				
					1239	לפי שמות ב, טו.

				

				
					1240	זוהר ח“ב, קצז ע“ב: ‘מה שמו דא אליהו ומה שם בנו דא אליהו‘.

				

				
					1241	תרגום: למטה מאותה באר. ולפי זוהר ח“א, קנא ע“ב: ‘אליהו לתתא מן באר הוא ולא לעילא כמה דהוו משה ויעקב, ובגין כך מלאך הוא‘. וראה להלן בהערה 579.

				

				
					1242	ראה להלן.

				

				
					1243	‘פליאות חכמה‘ נזכרות בספר יצירה, א, א. ‘באר משה אליהו‘ = ‘פליאות חכמה‘ = 600.

				

				
					1244	האות מ“ם הסופית נחשבת בגימטרייה כ־600, והאותיות הסופיות נמנות לאחר הרגילות (אחרי ת, שהיא 400, באות ךםןףץ — 500, 600, 700, 800, 900). ואם כן, ם עולה בגימטרייה ‘באר משה אליהו‘ ו‘פליאות חכמה‘. לאות מ“ם סתומה יש משמעות משיחית מופלגת (במקורות הקבלה וגם בשבתאות), וראה על כך בספרי סוד האמונה השבתאית (לעיל, הערה 37), עמ‘ 63–64, 166–168, 171–174, 177, 203, ובעמודי ההערות המתאימים.

				

				
					1245	‘שש‘ עולה בגימטרייה 600, ראה בהערה 571. הייחוד המדובר הוא ייחוד שם אלהים במלואו עם שם הויה באתב“ש, כמוסבר להלן בהערות 581–582. וראה גם בהערה הבאה. ואולי ש“ש הם גם ראשי תיבות של ‘שם שמים‘.

				

				
					1246	בראשית א, טז: ‘ויעש אלהים את שני המאֹרֹת הגדֹלים את המאור הגדֹל לממשלת היום ואת המאור הקטֹן לממשלת הלילה‘. מכאן למדו חז“ל על המיעוט שחל בירח, שהתלוננה שאי־אפשר לשני מלכים שישתמשו בכתר אחד (חולין ס ע“ב), ולדעת המקובלים הכוונה לספירות תפארת ומלכות (או לזעיר ונוקביה). והשווה כתבי הגרמ“מ ז“ל (לעיל, הערה 69), ח“ב, עמ‘ של: ‘יקו“ק בא“ת ב“ש אלקים במילוי יודין, סוד ש“ש [ראה להלן, הערות 581–582], שנ“י המאורו“ת הגדולי“ם, ושניהם משתמשים בסוד כת“ר אח“ד‘.

				

				
					1247	כתבי הגרמ“מ ז“ל (לעיל, הערה 69), ח“ב, עמ‘ שג.

				

				
					1248	ראה לעיל, הערה 574.

				

				
					1249	דברים א, ה.

				

				
					1250	ראה ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 146-143.

				

				
					1251	ראה לעיל, הערה 569.

				

				
					1252	שלוש הבחינות הן באר, משה, אליהו, והן עולות כך בגימטרייה, כמבואר לעיל, ליד הערה 570 ולאחריה.

				

				
					1253	כלומר, אלף למד הי יוד מם, בגימטרייה 300, ש.

				

				
					1254	כלומר, שם הויה כשממירים את האותיות באתב“ש (במקום א — ת, במקום ב — ש, וכו‘) מקבלים מצפ“ץ, וגם שם זה הוא בגימטרייה 300, ואם נחבר זאת ל־300 שקיבלנו מן החישוב שבהערה הקודמת נקבל 600 = ‘שש‘.

				

				
					1255	לפי שמות ד, י. ולפי זוהר ח“ג, כח ע“א, רעיא מהימנא: ‘כבד פה באורייתא דבעל פה, וכבד לשון באורייתא שבכתב‘.

				

				
					1256	לפי המשך דברי הזוהר שם: ‘ואליהו הוא יהיה לי לפה‘. הזוהר (רעיא מהימנא) מסתמך שם על הפירוש הידוע של המילה ‘תיקו‘, שנתפרשה כאקרוסטיכון של ‘תשבי יתרץ קושיות ובעיות‘.

				

				
					1257	כוונתו לבד הנקרא ‘שש‘.

				

				
					1258	בראשית ג, כא. בדרך כלל מדברים המקובלים על ‘כתנות אור‘ שישמשו בעולם הבא במקום ‘כתנות עור‘, ולפי בראשית רבה כ, יב. ואכן בהמשך עובר רמ“מ ודורש על ‘כתנות אור‘.

				

				
					1259	כתבי הגרמ“מ ז“ל (לעיל, הערה 69), ח“ב, עמ‘ כד–כה.

				

				
					1260	רות ד, א.

				

				
					1261	דברים ג, כו. רעיון עיבורו של משה והתפשטותו בכל דור ודור מפותח בספרות תיקוני זוהר, ועל כך ראה בספרי פרקים במילון ספר הזוהר, עבודת דוקטור, בהדרכת גרשם שלום, האוניברסיטה העברית בירושלים, תשל“ז (הדפסה שנייה: ירושלים תשמ“ב), עמ‘ 303–304, וכן במאמרי ‘המשיח של הזוהר‘ (לעיל, הערה 133), עמ‘ 105–107. במקומות אלה הראיתי שבעל תיקוני זוהר רואה את עצמו עיבור של משה, ואף העליתי את האפשרות ששמו של מחבר זה משה היה. סברה זו אוששה ופותחה בצורה יפה בידי גולדרייך (בלא להזכיר את מקורה בחיבוריי אלו). ראה עמוס גולדרייך, ‘בירורים בראייתו העצמית של בעל תיקוני הזוהר‘, מיכל אורון ועמוס גולדרייך (עורכים), משואות: מחקרים בספרות הקבלה ובמחשבת ישראל מוקדשים לזכרו של פרופ‘ אפרים גוטליב, ירושלים תשנ“ד, עמ‘ 459–496. על עיבורו של משה בקבלת האר“י והזדהותו של האר“י אתו ראה במאמרי ‘תרין אורזילין‘ (לעיל, הערה 172), עמ‘ 117–126.

				

				
					1262	שמות יב, לח.

				

				
					1263	מוטיב זה מפותח במיוחד בספרות רעיא מהימנא ותיקוני זוהר. ראה למשל זוהר ח“ג, קכה ע“ב, רעיא מהימנא (למקום זה רומז הגר“א. להלן, ליד הערה 772). על ערב רב בשבתאות ראה בספרי סוד האמונה השבתאית (לעיל, הערה 37), עמ‘ 78, 339 הערה 10. וראה גם ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 167-162. הכינוי ‘ערב רב‘ אף הוסיף ושימש בפי קיצוני החרדים כנגד הציונים. ראה במאמרי ‘העדה החרדית בירושלים וכת מדבר יהודה‘, מחקרי ירושלים במחשבת ישראל, א, חוברת ג (תשמ“ב), עמ‘ 142–145. עוד הזכרה של ‘ערב רב‘ בפי רמ“מ ראה לעיל, הערה 117, ושימוש כינוי זה בפי הגר“א ראה להלן, ליד הערה 769, וכן באתר שלי.

				

				
					1264	ליד הערות 129, 200, 238 ולאחריהן.

				

				
					1265	לעיל, אחרי הערה 517.

				

				
					1266	לעיל, הערה 527.

				

				
					1267	במדבר כה, א–ט.

				

				
					1268	במדבר לא, טז. וקשר זה מפותח מאוד במדרש.

				

				
					1269	לעיל, הערה 129.

				

				
					1270	משנה, סנהדרין ז, ו. על צבי כצואה ראה לעיל, הערה 240.

				

				
					1271	ראה מקבילות להלן, הערה 694 ולידה.

				

				
					1272	ראה להלן, ליד הערה 778.

				

				
					1273	ראה להלן, הערה 694.

				

				
					1274	להלן, אחרי הערה 795.

				

				
					1275	לעיל, אחרי הערה 418.

				

				
					1276	ראה מאמר הזוהר לעיל, ליד הערה 39, ופירוש הגאון להלן, ליד הערה 749.

				

				
					1277	דרשות אחרות של רמ“מ על הצד“י כבר ראינו לעיל, ליד הערות 112, 159.

				

				
					1278	ראה להלן, הערות 617, 618, 668.

				

				
					1279	אולי רומז הוא לכך שהמילים ‘והנה הגואל‘ עולות בגימטרייה ‘מסוה‘.

				

				
					1280	שמות לד, לג–לה. וראה בהערה הבאה. והשווה הברית החדשה, האיגרת השנייה אל הקורינתים, ג, יד.

				

				
					1281	= שם המפורש. וראה פירוש הגר“א על ספר יצירה (ספר יצירה, ירושלים תשכ“ה, פגינציה שנייה), פרק ו, משנה ו (‘בליקוטים‘), כב ע“א: ‘וכן אדני מנוקד בניקוד הוי“ה [...] והוא מסוה משה‘. שם ‘אדני‘ הוא מסווה לשם ‘הויה‘, כפי שהגואל הוא מסווה למשה הבא בתוכו בעיבור, כפי שיפורש להלן.

				

				
					1282	כלומר לא הגיע זמנו העצמי של הגואל, בהתפתחות אורגנית, והוא עדיין בחינת עֻבר. בלשון ‘דרך מעבר בלבד‘ מתארת קבלת האר“י ירידת אורות או נשמות מבחינה גבוהה לבחינה נמוכה דרך דרגות ביניים, אך לא בהתפתחות אורגנית של אצילות. ראה למשל שער הגלגולים, ירושלים תשמ“ב, הקדמה לט, סז ע“א: ‘והנה הנשמה אשר תכף אחר הולדה ממלכות דאצי‘[לות], יורדת בעה“ז [= בעולם הזה] בלי הפסק בינתים, זו ודאי יש לה יתרון, כי אינה מתלבשת בשום עולם, רק עוברת בו דרך מעבר בלבד‘.

				

				
					1283	רות רבה ז, ח: ‘“והנה הגואל עובר“ — [...] אפילו היה בסוף העולם הטיסו הקב“ה והביאו לשם כדי שלא יהא אותו צדיק יושב ומצטער‘.

				

				
					1284	‘עובר‘ כתוב בפסוק בכתיב חסר כדי לדרשו מלשון עֻבר בבטן אמו.

				

				
					1285	קדמת עדן היא מקום גלותו של קין (בראשית ד, טז). וכן מצינו במקבילה, כתבי הגרמ“מ ז“ל (לעיל, הערה 69), ח“א, עמ‘ קפח: ‘ב‘ פעמים ערב הוא קדמ“ת‘. וראה עוד בהערה הבאה.

				

				
					1286	אחוריים הם מקום דין, וגם מציינים דרכי חישוב גימטריות המעידות על דין. כאן מדובר כנראה על אחוריים של שם ‘אהיה‘ המציין בקבלת האר“י את פרצוף אימא, כפי שמצאנו במקבילות, כגון כתבי הגרמ“מ ז“ל (לעיל, הערה 69), ח“א, עמ‘ פא: ‘קדמ“ת עדן, אחוריים דאהיה‘. האחוריים של שם זה (= ‘ריבוע‘. ראה לעיל, הערה 432) הם אלף + אלף הי + אלף הי יוד + אלף הי יוד הי = קדמת.

				

				
					1287	‘בית פעור‘ נמצא מול מקום קבורתו של משה רבנו (דברים לד, ו). על הקשר בין פעור לאחוריים ראה לעיל, הערה 599 ולידה.

				

				
					1288	= שתי פעמים. המילה ‘בית‘ בשם המקום ‘בית פעור‘ מפורשת כאן מלשון ב‘ = 2. וראה בהערה הבאה.

				

				
					1289	‘פעור‘ x 2 = ‘שבתי‘. והוא נרמז בשמו בהמשך. ראה בהערה הבאה.

				

				
					1290	רות ג, יח. הוא הפסוק הקודם במגילת רות: ‘ותאמר שבי בתי עד אשר תדעין איך יפל דבר‘. ‘שבי בתי‘ הוא השם שבתי בתוספת אותיות ‘יב‘, שאותן דורש הוא לחוד בהמשך.

				

				
					1291	פרפרזה על ‘עד אשר תדעין איך יפול דבר‘. ראה בהערה הקודמת. בזמן שבתי צבי חטאו בכך שמיהרו להכריז על מלכות המשיח, לפני שנגלה כבוד מלכותו. בפי השבתאים היה שגור ביותר שירו של ישראל נג‘ארה הפותח במילים ‘יגלה כבוד מלכותך על עם דל עלי והלך, ומלוך לעולם צור אשר מלך לפני מלוך מלך‘. ראה שלום, מחקרי שבתאות (לעיל, הערה 100), עמ‘ 737–741.

				

				
					1292	עניין גילוי שם כבוד מלכותו של האל בימות המשיח מתפרש באריכות בעמוד הקודם. מנחם ציון (לעיל, הערה 353), עמ‘ כב.

				

				
					1293	כלומר בהתפתחות אורגנית ראויה, ולא ‘בדרך מעבר לבד‘, כדלעיל בהערה 610.

				

				
					1294	תהלים קמה, יד. פסוק זה נדרש על תקומתו של שבתי צבי. ראה לעיל, הערות 272 ולידה, 276.

				

				
					1295	מעורר הוא מי שדוחק את הקץ לפני זמנו. לפי שיר השירים ב, ז: ‘השבעתי אתכם בנות ירושלם בצבאות או באילות השדה אם תעירו ואם תעוררו את האהבה עד שתחפץ‘. ומדרשו המפורסם בכתובות קיא ע“א.

				

				
					1296	המעורר ודוחק את הקץ קודם זמנו הופך את ‘שבי בתי‘ ל‘בתי בשבי‘, כלומר גורם לשבייה ולגלות של השכינה, היא הבת. גם ‘בתי בשבי‘ מכיל כמובן את אותיות ‘שבתי‘, ובצירוף זה מובעת האפשרות השלילית, זו שהתגשמה בפועל, של השבתאות.

				

				
					1297	האותיות ‘בי‘ הן העודפות על ‘שבתי ב‘שבי בתי‘ (כדלעיל, בהערה 618). ובמלואן, ‘בית יוד‘, הן עולות בגימטרייה כמניין ‘בלע בן בעור‘.

				

				
					1298	כלומר, עד זמן הגאולה. והשווה איכה ג, נ: ‘עד ישקיף וירא ה‘ משמים‘; דברי הימים ב כד, כב: ‘ירא ה‘ וידרש‘.

				

				
					1299	כנראה צריך להיות: על בוריו.

				

				
					1300	השווה משנה, אבות ב, י: ‘הוי מתחמם כנגד אורן של חכמים, והוי זהיר בגחלתן שלא תיכוה‘.

				

				
					1301	‘מה שהיה הוא‘ — ראשי תיבות ‘משה‘. וראה בהערה הבאה.

				

				
					1302	קהלת א, ט: ‘מה שהיה הוא שיהיה ומה שנעשה הוא שיעשה ואין כל חדש תחת השמש‘. פסוק זה, שבו רמוז משה (ראה בהערה הקודמת), מביע את הרעיון שמשה מתגלגל בכל דור והוא עתיד להיות גם המשיח. דרשה זו מקורה בספרות רעיא מהימנא ותיקוני זוהר. ראה למשל זוהר ח“ג, רעג ע“א, רעיא מהימנא.

				

				
					1303	= כנזכר לעיל. ראה לעיל, הערה 610.

				

				
					1304	ראה לעיל, הערה 589.

				

				
					1305	אולי מתכוון הוא לרמזיו על סוד משה בעמוד הקודם. מנחם ציון (לעיל, הערה 353), עמ‘ כב.

				

				
					1306	‘ערב רב‘ בגימטרייה ‘דעת‘. ראה לעיל, הערות 117, 589 ולאחריה.

				

				
					1307	משה הוא סוד הדעת שבקדושה, וכנגדו בלעם הוא הדעת של הקליפה, וכן בלע בן בעור הוא בחינת הדעת במלכים שמתו. על כך בתורת הגר“א ובמקורותיו ראה לעיל, הערה 125. והשווה מנחם ציון (לעיל, הערה 353), עמ‘ ט: ‘בלעם בן בעור כלי הדעת של מלכי אדום‘.

				

				
					1308	לפי ספרות תיקוני זוהר, המילים ‘נגע רע‘ הן נוטריקון של שמות חמש קבוצות של רשעי ישראל — ‘נפילים גבורים ענקים רפאים עמלקים‘, שכולם יחד נכללים בקטגוריה ‘ערב רב‘. ראה למשל תיקוני זוהר, תיקון כא, נה ע“א. וראה במובאה דלהלן בהערה הבאה.

				

				
					1309	יבמות מז ע“ב. ערב רב הם ראשיתם של הגרים. והשווה כתבי הגרמ“מ ז“ל (לעיל, הערה 69), ח“א, עמ‘ רפז: ‘ומחמת שקשים גרים לישראל כספחת, שסורן רע ודמיונם ברע הוא, בסוד ער“ב ר“ב גי‘ דע“ת, לכן הן נחלקו בזוהר פ‘ בראשית [זוהר ח“א, כה ע“א, שייך לספרות תיקוני זוהר] לה‘ בחי‘[נות], ר“ת [= ראשי תיבות] נג“ע ר“ע, נ‘פלים ג‘בורים ע‘נקים ר‘פאים ע‘מלקים‘.

				

				
					1310	לפי המשנה, נידה ב, ו: ‘חמשה דמים טמאים באשה‘. וכנגדם חמש הקבוצות הנ“ל: נפלים גבורים ענקים רפאים עמלקים.

				

				
					1311	‘נגע‘ אותיות ‘ענג‘, שמשמעותו הפוכה. ולפי ספר יצירה, ב, ד: ‘אין בטובה למעלה מענג ואין ברעה למטה מנגע‘.

				

				
					1312	‘עדן נהר גן‘ הם שלוש מדרגות גן העדן, לפי בראשית ב, י: ‘ונהר יֹצא מעדן להשקות את הגן‘. וראשי התיבות של ‘עדן נהר גן‘ הם ‘ענג‘, כפי שנדרש כבר בספרות תיקוני זוהר, בהמשך המאמר דלעיל בהערה 637 (זוהר ח“א, כו ע“א, שייך לתיקוני זוהר). נוסף על כך ‘עדן נהר גן‘ עולים בגימטרייה ‘בלע בן בעור‘.

				

				
					1313	‘תבל‘ בגימטרייה ‘עדן נהר גן‘ (=432). והכוונה לצדיקים. על פי יומא לח ע“ב: ‘ראה הקדוש ברוך הוא שצדיקים מועטין עמד ושתלן בכל דור ודור שנאמר [שמואל א ב, ח]: “כי לה‘ מצֻקי ארץ וישת עליהם תבל“‘.

				

				
					1314	הנושא משה המתעבר, שישוב ויופיע בדמות המשיח.

				

				
					1315	לפי מאמר הזוהר על האות צד“י הצריכה גניזה, כי היא מורכבת מן האותיות יו“ד ונו“ן הפונות זו אל זו אחור באחור. מאמר הזוהר. ראה ליד הערה 39. את פירושו השבתאי ראה ליד הערה 75. את פירוש הגר“א למאמר זה ראה להלן, ליד הערה 749.

				

				
					1316	כאן האותיות ‘בית יוד‘ יוצרות את המילה ‘בי‘ בפסוק ‘ויתעבר ה‘ בי למענכם‘ (דלעיל ליד הערה 589). המילה ‘בי‘ בפסוק זה פורשה בקבלת האר“י כמרמזת על שנים עשר חודשי עיבור שחווה משה, וצפויים למשיח, וכנראה על חזרת האר“י כמשיח אחרי שנים עשר חודש להסתלקותו. ראה במאמרי ‘תרין אורזילין‘ (לעיל, הערה 172), עמ‘ 119–124. ‘בית יוד‘ גם עולים בגימטרייה ‘בלע בן בעור‘, כזכור (כדלעיל, ליד הערה 625).

				

				
					1317	‘עומק‘ x 2 עולה גם הוא למניין ‘יוד בית‘. ולפי ספר יצירה, א, ה: ‘עומק ראשית ועומק אחרית, עומק טוב, ועומק רע, עומק רום ועומק תחת‘.

				

				
					1318	‘תהום‘ הוא עומק. והשווה תהלים מב, ח: ‘תהום אל תהום קורא‘.

				

				
					1319	= מעומק הלב. העומקים והתהומות משמעותם גם אנחותיו שוברות הלב של משה המתעבר.

				

				
					1320	תקופת העיבור היא לפי קבלת האר“י תקופת דינים וגבורות. והגבורות הן שורש האנחות.

				

				
					1321	תחילת נבואתו של משה הייתה מ‘לבת אש‘. ראה שמות ג, ב. גם ‘לבת‘ עולה בגימטרייה פעמיים ‘עומק‘ (וכן, כזכור, ‘בית יוד‘, ‘עדן נהר גן‘, ‘בלע בן בעור‘). והשווה כתבי הגרמ“מ ז“ל (לעיל, הערה 69), ח“ב, עמ‘ לד: ‘הלב רואה ושומע בעומ“ק עומ“ק אשר בלב“ת אש דיליה‘. והשווה שם, ח“א, עמ‘ קעא: ‘לב“ת א“ש, בי“ת א“ש, סוד שבתא“י‘.

				

				
					1322	= אור השמש. אור השמש חודר אף למקומות המטונפים ומאירם ואינו מתלכלך. וכך גם משה בעיבורו. וראה בהערה הבאה. הסברים דומים נתנו השבתאים להמרתו של שבתי צבי.

				

				
					1323	לפי ישעיה נג, ה: ‘והוא מחולל מפשענו‘. פסוק זה נדרש רבות בנצרות על ישו, בתיקוני זוהר על משה, ובשבתאות על שבתי צבי. והשווה דברי הגאון, בהקדמת תיקוני זוהר עם פירוש הגר“א, וילנא תרכ“ז, ב טור א: ‘“דא משה“ כי רוחו מתלבש בכל דור ודור בצדיקים ובעלי תורה כמו אור השמש שזורח בלילה בכוכבים, ויסורי הצדיקים וגלותן הן יסוריו וגלותו, שעליו נאמר והוא מחולל וכו‘‘.

				

				
					1324	עיבור משה הוא למען ישראל, לפי הפסוק דלעיל ‘ויתעבר ה‘ בי למענכם‘.

				

				
					1325	כלומר, אם בימי שבתי צבי לא היו ישראל חוזרים מאמונתם בו, היו נשארים באסלאם, שמקורו בהגר שפחת שרה אם ישמעאל.

				

				
					1326	‘שפחה‘ עולה בגימטרייה ‘נגע רע‘, שהוא נוטריקון של חמש הקבוצות של ערב רב, כזכור (לעיל, הערה 636).

				

				
					1327	‘שפחת‘ = ‘קין הבל‘ x 4. על הקשר בין קין והבל לבין שבתי צבי ראה לעיל, הערה 510.

				

				
					1328	בספרות הקבלה מואשמים גם קין וגם הבל בחטאים שונים. לעתים נודעת לחטאים גם משמעות תאולוגית, וזאת מכונה ‘פגיעה באחדות‘. חטא זה הוא גם חטאו של שבתי צבי, שמזדהה עם קין והבל (ראה בהערה הקודמת).

				

				
					1329	היום הראשון של הבריאה, המכונה ‘יום אחד‘ (בראשית א, ה), מייצג את אחדות האל. בפסוקים המתארים יום זה (בראשית א, א–ה) נזכר השם ‘אלהים‘ שש פעמים, והן כנגד שש האותיות שבשמות ‘קין הבל‘. ראה על כך במובאה שבהערה הבאה.

				

				
					1330	‘אל עליון‘ עולה בגימטרייה ‘קין הבל‘. שני שמות אלה כוללים שש אותיות, או שבע עם וא“ו החיבור ביניהם. וכך גם ‘אל עליון‘, הכולל שבע אותיות שאחת מהן היא וא“ו. פירוש זה עולה מהשוואה למקום אחר. כתבי הגרמ“מ ז“ל (לעיל, הערה 69), ח“א, עמ‘ קצו: ‘ושם גנוז סוד א“ל עליו“ן, בסתימו עלאה, ששה פעמים אלקים שביום אחד, ושם אותיות כמנין אל עליון‘ (ההמשך, הכולל גימטריות העולות ‘שבתי צבי‘, הובא לעיל בהערה 512). וראה בהערה הקודמת.

				

				
					1331	המשך הפסוק המתפרש, רות ד, א: ‘והנה הגואל עובר אשר דבר בֹעז‘.

				

				
					1332	על גואל זה אמר בועז קודם לכן ‘אם יגאלך טוב יגאל‘ (רות ג, יב), ולפי ההמשך הוא שבתי צבי (ראה בהערה הבאה). הפסוק ‘אם יגאלך טוב יגאל‘ אינו מפורש בפני עצמו בספר ‘מנחם ציון‘. פירוש כזה על פסוק זה רווח בספרות השבתאית ומצוי כבר בדברי שבתי צבי עצמו, ובספר ‘חמדת ימים‘, ובספר ‘צדיק יסוד עולם‘, וכיוצא בו גם בכתבי רמח“ל. ראה בספרי סוד האמונה השבתאית (לעיל, הערה 37), עמ‘ 66, 324–325.

				

				
					1333	הגואל הראשון (ראה בהערה הקודמת) מזוהה בפשטות עם ‘בלע‘. שהוא כזכור שבתי צבי, ועולה בגימטרייה ‘צבי‘. ראה לעיל, הערה 232 ולאחריה.

				

				
					1334	ראה להלן.

				

				
					1335	‘בן בעור‘ בגימטרייה ‘של‘. על ש“ל קליפות אלה, ועל גימטרייה זו, מדבר רמ“מ גם בספרו מים אדירים (לעיל, הערה 282), עמ‘ פט.

				

				
					1336	העורב היה השליח הראשון של נח, שנכשל במשימתו, לפני שליחת היונה. לכן מתאים הוא כסמל למשיח הראשון, שבתי צבי. ‘עורב‘ הוא גם אותיות ‘עובר‘, ‘בעור‘ וכו‘. ויש לציין ש‘קליפת עורב‘ הוא כינוי מובהק לנצרות אצל ר‘ שמשון מאוסטרופוליה. ראה מאמרי ‘השבתאות וגבולות הדת‘ (לעיל, פרק א), עמ‘ 38-11.

				

				
					1337	הנעל היא סמל לגופניות הבהמית, שמקורה בשל הקליפות. ‘של נעליך‘ מציינת את הסרת קליפות אלה (ראה בשתי ההערות הבאות).

				

				
					1338	ראשית התשובה לתנאי דלעיל. כלומר, אם היה זה הבלע שובר רוע לבבו אז היה של נעליו.

				

				
					1339	משה במעמד לבת האש (ראה לעיל, הערה 649) נאמר ‘של נעליך מעל רגליך‘ (שמות ג, ה). וכך פורש פסוק זה בפירוש התורה לרבנו בחיי בן אשר: ‘“של“ מלשון שלילה, הזהירו שישלול ממנו החומריות שהמשילם לנעלים, לפי שהחומר דבק בגוף כמו שהמנעל דבק ברגל, וכשם שיש ביד האדם לשלול נעלו מעל רגלו כן בידו שישלול ממנו החומריות כדי שיהיה מוכן לנבואה, וראוי להדבק באור השכל‘.

				

				
					1340	ישעיה כד, טז. ופירושו כאן, שבתי צבי היה הופך לצדיק ומשיח (אילו שבר את רוע לבבו). דרשה נוספת על ‘צבי לצדיק‘ ראה לעיל, הערה 447.

				

				
					1341	יוסף הוא כידוע אב טיפוס של צדיק. ולפי זה משה הוא בבחינת צבי. בכך יש אישור נוסף לפירושנו דלעיל, שלפיו שבתי צבי הוא עיבורו של משה.

				

				
					1342	‘יוסף משה‘ עולים בגימטרייה כמניין ‘ראש‘. גימטרייה זו, הבאה במשפט האחרון של ספר ‘מנחם ציון‘, רומזת למשפט הראשון של ספר זה, שדיבר על ‘ראש‘ כגימטרייה של ‘עולם שנה‘ ושל ‘המלכות‘, כזכור (לעיל, ליד הערה 360). תיקון שבתי צבי והפיכתו לצדיק ול‘יוסף משה‘ הם תיקון המלכות ובחינת העולם והשנה (הזמן והמקום), שאת חורבנם ותיקונם מתארת מגילת רות.

				

				
					1343	‘בלע בן בעור‘ בגימטרייה ‘עדן נהר גן‘, כזכור (לעיל, הערה 640).

				

				
					1344	לפי איוב כ, טו: ‘חיל בלע ויקאנו‘. פסוק זה משמש בקבלת האר“י בתיאור הוצאת ניצוצות הקדושה מתוך הקליפה. ראה למשל ספר הליקוטים, ירושלים תרע“ג, כי תצא, כא, סוף טור ב. כאן בלע הוא בלע בן בעור, והשינוי ‘יקחנו‘ במקום ‘יקאנו‘ מעיד על היחס החיובי כלפיו, על תיקונו ולקיחתו לקדושה באחרית הימים, שאז יעשה ‘חיל‘.

				

				
					1345	ישעיה כה, ח. כפי שנראה להלן, פסוק זה משמש כתיאור הגאולה השלמה בכתבי האר“י (להלן, ליד הערה 811), ובכתבי הגר“א (להלן, ליד הערה 824). אך כאן המילה ‘בלע‘ שבפסוק מקבלת כמובן משמעות מיוחדת. ראוי לציין שגם ר‘ שמשון מאוסטרופולי חותם את דרשתו על ‘קליפת עורב‘ (לעיל, הערה 664) בדרשה על ‘בלע המוות לנצח‘. ראה מאמרי ‘השבתאות וגבולות הדת‘, (לעיל, פרק א), עמ‘ 38-11.

				

				
					1346	מנחם ציון (לעיל, הערה 353), עמ‘ כג. בתוספת סימני פיסוק.

				

				
					1347	לעיל, ליד הערה 290.

				

				
					1348	לשון הפסוק המתפרש, רות א, ח.

				

				
					1349	כלומר הנקודה הפנימית שבנשמה, שנשארה כ‘רשימו‘ בעת הגלות, כמוסבר קודם לכן. מנחם ציון (לעיל, הערה 353), עמ‘ יב.

				

				
					1350	מפרש ‘כלותיה‘ שבפסוק מלשון כלות הנפש והשתוקקותה.

				

				
					1351	תרגום: מתיקות המלך. במקום מקביל מצינו את הביטוי השכיח יותר ‘מתיקו דאורייתא‘ (מתיקות התורה). כתבי הגרמ“מ ז“ל (לעיל, הערה 69), ח“ב, עמ‘ קצו. נעמי היא התורה גם קודם לכן. מנחם ציון (לעיל, הערה 353), עמ‘ ה.

				

				
					1352	משלי ג, יז. אך בפסוק הכתיב ‘נעם‘.

				

				
					1353	‘עמון‘ אותיות ‘נועם‘. וראה בהערה הבאה.

				

				
					1354	‘שדה מואב‘ הוא מקום גלותה של נעמי ומקום מוצאה של רות (רות א, א–ו). בדפים הקודמים פירש רמ“מ באריכות את משמעויותיו של ‘מואב‘, שעיקרו הוא העולם הזה. עמון ומואב נולדו מגילוי עריות של בנות לוט (בראשית יט, כט–לח), אך מהם גם יצא המשיח, מרות המואבייה ונעמה העמונית אם רחבעם (מלכים א יד, כא). פרדוקס זה העסיק הרבה את המקובלים, ומוסבר באריכות בזוהר, בקבלת האר“י, בכתבי השבתאים ואף בכתבי רמ“מ, המציין ש‘שדה מואב‘ הוא בגימטרייה ‘נחש‘ ואף ‘משיח‘. ראה גם בדיון שלי על ‘תלמידי הגר“א, השבתאות והנקודה היהודית‘ (לעיל, הערה 1), עמ‘ 135, 170. בעמוד הקודם (מנחם ציון, עמ‘ יז) הסביר רמ“מ ש‘מואב‘ הוא בגימטרייה מט, ‘סוד אמונת אבותינו מ“ט פנים טמא וטהור‘ (ראה ירושלמי, סנהדרין ד, ב, כב ע“א).

				

				
					1355	השם ‘נעמי‘ הוא ‘נעם‘ ועוד י‘, שהיא הנקודה הפנימית הנעלמת (כדלעיל בהערה 677).

				

				
					1356	מילה זו נדרשת להלן מלשון ‘פעור‘.

				

				
					1357	לפי ישעיה ה, יד: ‘לכן הרחיבה שאול נפשה ופערה פיה לבלי חק‘.

				

				
					1358	גם כאן מסמיך רמ“מ את ‘פור‘ ו‘פעור‘. ראה לעיל, ליד הערה 594.

				

				
					1359	לפי ישעיה כד, ה: ‘כי עברו תורֹת חלפו חק הפרו ברית עולם‘.

				

				
					1360	הכוונה על השגה של מה שאסור להשיג. ראה לעיל, ליד הערה 290.

				

				
					1361	= (אלא) על ידי.

				

				
					1362	היא כלתה השנייה של נעמי, שבניגוד לרות פנתה לה עורף (רות א, יד).

				

				
					1363	‘פרעה‘ אותיות ‘ערפה‘. וראה להלן, הערה 694.

				

				
					1364	= הנזכר לעיל. פרעה, ערפה ופעור נדרשים גם קודם לכן. מנחם ציון (לעיל, הערה 353), עמ‘ ט.

				

				
					1365	לפי דברי הימים ב לו, יג. ודומה למה שנאמר על פרעה, שמות ז, ג, ועוד.

				

				
					1366	במדבר כה, ג. הקשר בין ‘פרעה‘ ‘העורף‘ ו‘פעור‘ מצוי גם בקבלת האר“י. ראה שער מאמרי רשב“י (לעיל, הערה 54), פרשת תצוה, לד טור א: ‘והנה זה הנקב של האחור נקרא בתורה בית פעור, וזהו סוד ע“ז [= עבודה זרה] של פעור שעבודתה בכך לפעור עצמו על פניה כנודע [כדלעיל, הערה 598] כי זו היא קבלת השפע שלה והבן זה. וזהו סוד ויקבור אותו בגי מול בית פעור [דברים לד, ו] כי משה הוא מן היסוד [כלומר מאיבר הזכר] דאבא שבתוך ז“א [= זעיר אנפין] כנודע, והוא נמשך עד סיום פי היסוד דז“א, וכנגדו ממש היא נקודת האחור שמשם אחיזת החיצונים הנקראים פעור. והארת היסוד הזה דאבא מונע את החיצונים שלא יתאחזו שם ויקטרגו על ישראל ח“ו. ודע כי כמו שכאן למטה יש אחיזה אל החיצונים בסוד פעור, כך יש אחיזה אל החיצונים מכוון כנגדו ממש בקו ישר במקום העורף של ז“א וזהו סוד “כי פנו אלי עורף ולא פנים“ [ירמיה ב, כז] והנה עורף אותיות פעור. וכבר נתבאר אצלנו כי פרעה מלך מצרים היתה אחיזתו שם ולכן פרעה אותיות הערף‘.

				

				
					1367	בראשית ט, כב. וכאן דורש ‘חם‘ מלשון חמימות.

				

				
					1368	הושע יב, ח.

				

				
					1369	לפי במדבר כא, א: ‘הכנעני מלך ערד‘. וכאן נדרש כנראה מלשון ‘ערוד‘, שפירושו נחש. והשווה דרשת חז“ל בראש השנה ג ע“א, הדורשים ‘ערד‘ מלשון ‘ערוד במדבר‘. והשווה הדרשות על ‘ערוד‘ ביומנו של ר‘ שמואל פאלק, ‘הבעל שם מלונדון‘, שפרסמה מיכל אורון, מ‘בעל שד‘ ל‘בעל שם‘, ירושלים תשס“ג, עמ‘ 228.

				

				
					1370	‘בלעם בלק‘ בגימטרייה ‘ערד‘.

				

				
					1371	דורש ‘סוחר‘ מלשון הקפה. ויש להשוות זאת לתפיסה הקדומה על האורובורוס, הוא האוקיאנוס, בדמות נחש שזנבו בפיו ומקיף את העולם כולו, והורי האוקיאנוס הוא נתיב הכנענים והסוחרים.

				

				
					1372	לפי ויקרא כז, י.

				

				
					1373	ראה פסחים פז ע“ב.

				

				
					1374	‘מתיקו‘ הוא הצורה הארמית של ‘מתיקות‘.

				

				
					1375	מנחם ציון (לעיל, הערה 353), עמ‘ יח.

				

				
					1376	לעיל, הערה 316 ולפניה.

				

				
					1377	לעיל, הערה 385.

				

				
					1378	בראשית רבה ט, ה.

				

				
					1379	בספרא דצניעותא עם פירוש הגר“א (לעיל, הערה 62), פרק ה, לג טור ד.

				

				
					1380	על קבלת הגר“א נכתב לא מעט, ובכל זאת דומה שמחקר זה עודנו בראשיתו. ראה יוסף אביב“י, קבלת הגר“א, ירושלים תשנ“ג; מרדכי פכטר, ‘קבלת הגר“א באספקלריה של שתי מסורות‘, חלמיש ואחרים (עורכים), הגר“א ובית מדרשו (לעיל, הערה 351), עמ‘ 119–136; יוסף ריבלין, ‘הסתמכותו של הגר“א בפירושיו ובכתביו על ספרות הזוהר והקבלה‘, שם, עמ‘ 137–145; רפאל שוח“ט, עולם נסתר בממדי הזמן: תורת הגאולה של הגר“א מווילנא מקורותיה והשפעתה לדורות, רמת גן תשס“ח.

				

				
					1381	אני נוקט את מתודת חקר המחשבה, אך מודע גם לאפשרויות המתודיות האחרות, כגון הפסיכולוגיות והסוציולוגיות, שיראו בתורתו המופשטת של הגר“א תוצאה של אישיותו.

				

				
					1382	הקדמת ר‘ חיים מוולוז‘ין לפירוש הגאון על ספרא דצניעותא (לעיל, הערה 62), הקדמה, עמ‘ ii–iii.

				

				
					1383	ראה פדיה, הרמב“ן (לעיל, הערה 365), עמ‘ 429–431. פדיה סבורה שתורת השמיטות מצויה גם בספר תיקוני זוהר, כשהיא מפרשת כמו הגר“א קטע שציטט הוא בשם ‘תיקוני זוהר חדש‘. אך יש לציין שקטע זה אינו שייך באמת לספרות תיקוני זוהר. טקסט זה נדפס לראשונה בסוף ספר האמונות לר‘ שם טוב בן שם טוב, פררה שי“ו, ואחר כך שולב גם בחלק תיקוני זוהר שבזוהר חדש, כמעט בסוף הספר (מהדורת מרגליות, קכא). לפי סגנונו ורעיונותיו קטע זה אינו שייך לספרות תיקוני זוהר, גם אם הושפע מספרות זו. שיטתו המשיחית של הקטע דומה במקצת לקטע התיקונים שנדפס בסוף ספר לבנת הספיר, ירושלים תרע“ג (הספר יוחס בדפוס לר‘ דוד בן יהודה החסיד, ומחברו האמתי ר‘ יוסף אנגליט), צה–קא; וכן ל‘מאמר על הקץ‘ לר‘ יוסף אבן שרגא, שפרסם ישעיה תשבי בנספח לספרו משיחיות בדור גירושי ספרד ופורטוגאל, ירושלים תשמ“ה, עמ‘ 139–149.

				

				
					1384	משהו מזה מופיע אמנם במדרש הנעלם, ויצוטט להלן, ליד הערה 850. אך אין זאת תורת השמיטות הקבלית ממש, אלא ניסוח חדש של דברי התלמוד דלהלן, ליד הערה 717.

				

				
					1385	ראה בספרי תורת היצירה של ספר יצירה, ירושלים תשס“ב, עמ‘ 136; ובמאמרי ‘כיצד נתחבר ספר הזוהר‘, יוסף דן (עורך), ספר הזוהר בדורו (מחקרי ירושלים במחשבת ישראל, ח), ירושלים תשמ“ט, עמ‘ 50–52. וראה פדיה, הרמב“ן (לעיל, הערה 365), עמ‘ 416–417.

				

				
					1386	שער מאמרי רשב“י (לעיל, הערה 54), פירוש אידרא רבא, מו טורים ב–ג. לדעת האר“י, לפני שבעת אלפי שנות עולמינו, שבהם שולטים ששת הקצוות של זעיר אנפין, לא התקיימו שמיטות בנות אלפי שנים אלא רק שבועיים ימים, בשבוע הראשון נאצלו שלוש הספירות העליונות, ובשני מלכי אדום שמתו. שמיטות נוספות לעתיד לבוא אין האר“י מזכיר כלל.

				

				
					1387	עם הערכתו הגדולה וחובו הגדול של הגר“א לאר“י, לא ראה הגאון את עצמו מחויב ללכת אחריו בעיניים עיוורות, ולעתים חוזר הוא אל פשט הזוהר בהסתכלות משלו. ראה על כך אביב“י (לעיל, הערה 708), עמ‘ כח–לא.

				

				
					1388	זוהר ח“ב, קעו ע“ב, ספרא דצניעותא, פרק א.

				

				
					1389	סנהדרין צז ע“א.

				

				
					1390	בראשית רבה ג, ז: ‘מלמד שהיה בורא עולמות ומחריבן עד שברא את אלו‘. וראה בהערה הבאה.

				

				
					1391	בראשית לו, לא–לב. ראה למשל זוהר ח“ג, קלה ע“א–ע“ב, אידרא רבא; רצב ע“א, אידרא זוטא. על מיתוס זה בזוהר ומקורותיו המדרשיים ראה במאמרי ‘המשיח של הזוהר‘ (לעיל, הערה 133), עמ‘ 195–197, 219–221. וראה במאמרי ‘כיצד נתחבר ספר הזוהר‘ (לעיל, הערה 713), עמ‘ 66–68.

				

				
					1392	לפי תלמידי האר“י, בעוד שקבלת רבם עוסקת בעולם התיקון, שיטת הקבלה שקדמה לאר“י, תורת ר‘ משה קורדובירו, אינה עוסקת אלא ב‘עולם התוהו‘. בכך לא הביעו רק את נחיתותה של תורת הרמ“ק אלא גם את העובדה שתורת הרמ“ק עוסקת בעיקר בספירות ולא בפרצופים, ובכך דומה עולמם לעולם מלכי אדום הרווקים והפרודים זה מזה כנקודות (לפי קבלת האר“י). ראה ישעיה תשבי, ‘העימות בין קבלת האר“י וקבלת הרמ“ק בכתביו ובחייו של ר‘ אהרן ברכיה ממודינה‘, בספרו חקרי קבלה ושלוחותיה, א, ירושלים תשמ“ב, עמ‘ 177–182.

				

				
					1393	פירוש הגאון על ספרא דצניעותא (לעיל, הערה 62), ט, טורים ב–ג.

				

				
					1394	שם, י טור ב: ‘אבל לא יתקיים העולם עד שיתחרב באלף השביעי [...] ואחר כך יתתקן בדיוקנא דאדם‘.

				

				
					1395	ראה להלן, ליד הערה 791.

				

				
					1396	על אופן ההתאמה בין שמונת המלכים לבין ששת האלפים ראה להלן, אחרי הערה 805.

				

				
					1397	אכן, כבר בפשט הזוהר אפשר למצוא זיקה בין שלטון מלכי אדום, שלפני האצילות, לבין גלות ישראל שלפני הגאולה. ראה על כך במאמרי ‘המשיח של הזוהר‘ (לעיל, הערה 133), עמ‘ 195–197. גם הרמח“ל בפירושו לאידרא רבא (ספר אדיר במרום, ירושלים תשמ"ח) מייחס לחיבור זה גם משמעות היסטורית.

				

				
					1398	שלושה אלה קשורים יחד בפירושו לספרא דצניעותא, פרק ה, לג, עמ‘ ד.

				

				
					1399	ראה להלן, אחרי הערה 810.

				

				
					1400	רעיון זה, הרמוז גם בדברי התלמוד דלעיל (הערה 717), מפותח ב‘ספר חנוך‘ ‘הסלבי‘ (פרק יא) וב'איגרת בר נבאס' (פרק 15), ובכתבי איזידור מסוויליה (מיסטיקה, פרק ב), ועוד. בין חכמי ימי הביניים העמיקו ברעיון זה, ובחישובים היסטוריים ומשיחיים התלויים בו, ר‘ אברהם בר חייא, בספרו מגילת המגלה, שער ראשון ושני (ברלין תרפ“ד, עמ‘ 11–47), והרמב“ן, בפירושו על בראשית ב, ג.

				

				
					1401	סנהדרין צז ע“א–ע“ב.

				

				
					1402	איוב כב, טז.

				

				
					1403	חגיגה יג–יד.

				

				
					1404	תהלים קה, ח.

				

				
					1405	דומה שהזוהר דורש ‘מלכים‘ בהקשר זה גם מלשון הימלכות. ראה ח“ג, קלה ע“א, אידרא רבא. וראה במקומות המצוינים להלן בהערה 719, ובלשון תיקוני זוהר דלהלן בהערה 764. כך פירש גם ר‘ משה קורדובירו, הקדמת שיעור קומה, פרק ח (אור יקר, ירושלים תשנ“א, כא, עמ‘ פח). ואולי ‘קומטו להיבראות‘ שבתלמוד פירושו הראשוני כמו ‘עלו במחשבה‘, לפי הוראת פועל דומה בלטינית וולגרית. על כך ראה את הערתו של טור סיני במילון בן־יהודה, עמ‘ 5985.

				

				
					1406	באיוב כב, טז, במקום ‘קמטו ולא עת‘, גורסים כמה כתבי יד ‘קמטו בלא עת‘, כמצוין על אתר ב־Biblia Hebraica Stuttgartensia, שטוטגרט 1983.

				

				
					1407	ראה הקטע שנדפס אצל גרשם שלום, ‘קבלות ר‘ יעקב ור‘ יצחק בני ר‘ יעקב הכהן‘, מדעי היהדות, ב, ירושלים תרפ“ז, עמ‘ פז–פח. וראה דברי שלום במבוא שם, עמ‘ לא–לה.

				

				
					1408	המאמר ותרגומו יובאו להלן, בהערה 764.

				

				
					1409	על שני קצים, אחד חיובי (‘קץ הימין‘) ואחד שלילי ושמאלי (‘קץ הימים‘), מדובר גם בגוף הזוהר ח“ב, קלד ע“א–ע“ב. 

				

				
					1410	בחיבור רעיא מהימנא, השייך גם הוא לספרות תיקוני זוהר, מזוהה משיח זה של השמאל עם משיח בן יוסף, העתיד למות לפי האגדה התלמודית (סוכה נב ע“א). ראה זוהר ח“ב, קכ ע“א (רעיא מהימנא).

				

				
					1411	ישעיה מה, יח.

				

				
					1412	פסחים פח ע“ב.

				

				
					1413	פסוק זה (‘לא תהו בראה‘) מופיע אכן במשמעות דומה בתיקוני זוהר חדש, קח טור א, שורה אחת לפני המאמר שמצטט הגאון, והוא יובא כולו להלן בהערה 764.

				

				
					1414	ראה בראשית לו, לא–לט.

				

				
					1415	ראה זוהר ח“ג, קלה ע“ב (אידרא רבא). על המשמעויות השונות של רווקות מלכי אדום בזוהר ראה במאמרי ‘המשיח של הזוהר‘ (לעיל, הערה 133), עמ‘ 191–207.

				

				
					1416	זוהר ח“ב, קעו ע“ב.

				

				
					1417	על המקורות והמשמעויות השונות של עניין המתקלא, וכן על משפט זה כולו, ראה בספרי תורת היצירה של ספר יצירה (לעיל, הערה 713), עמ‘ 127–140, 313–318.

				

				
					1418	ראה לעיל, אחרי הערה 19.

				

				
					1419	בקטע הקודם (א ע“א) פירש הגאון על הספירות חכמה ובינה את שתי הפעמים שבהן חוזרת המילה ‘ספרא‘ במשפט הראשון הנ“ל של 'ספרא דצניעותא'. הספר הראשון (חכמה) הוא מצד הכותב, והשני (בינה) הוא מבחינת הקורא ומהבנתו. הבחינה השלישית, דיבור (דעת), כוללת את שני הספרים הראשונים ומכריעה ביניהם.

				

				
					1420	משלי כט, יא. וראה להלן בהערה 749.

				

				
					1421	= עיין שם. מאמר זוהר זה הובא ותורגם לעיל, ליד הערה 39. והשווה כתבי האר“י, 'שער הכללים', הנדפס בראש עץ חיים (לעיל, הערה 146), טור ב: ‘וז“ס “וחכם באחור ישבחנה“, כי חכם שהיא חכמה השביח את הבינה והאיר בה בסוד אב“א [= אחור באחור]. וגם ז“ס [= זה סוד] הנזכר בזוהר פרש‘ בראשית בצורת אות צ‘ שהם או“א [= אבא ואימא] יו“ד ונו“ן כזה נ‘ כפופה הפוכה אב“א [= אחור באחור]‘. פירושו של הגאון כאן עוקב אחרי הפירוש הלוריאני. אף שנראה שלפי פשט הזוהר היו“ד והנו“ן אינן חכמה ובינה אלא יסוד ומלכות (כך פירשו למשל הרמ“ק וכתם פז, ואף הגר“א נוקט להלן גם פירוש זה. ראה ההערה הבאה).

				

				
					1422	= בזעיר ונוקביה (= זעיר אנפין, קצר אפיים, ונקבתו, אשתו, היא השכינה). הפרצופים התחתונים של קבלת האר“י, המקבילים בערך לספירות הזוהריות תפארת ומלכות, או יסוד ומלכות (דומה שהזוהר מתכוון לספירת יסוד, שלה מתאים יותר הצירוף ‘י‘ דשמא דברית קדישא‘, אך יסוד ותפארת הם בעיקרו של דבר עניין אחד).

				

				
					1423	הכוונה לנסירת אדם הראשון, שבה הופרדו שני פרצופיו לזכר ונקבה, לפי בראשית ב, כב, והמדרשים שעליו (כגון ברכות סא ע“א, המושפעים מנאום אריסטופנס ב‘המשתה‘ לאפלטון). המקובלים, כולל הזוהר במאמר הנדון, פירשו זאת על נסירת ספירת תפארת (או זעיר אנפין) והפרדת השכינה ממנה. נסירה זו היא תיקון פנימי בעולם התיקון, המקביל לדעת הגאון לתיקונו של עולם התוהו שקדם לו, שאז נגעה הנסירה לאבא ואימא.

				

				
					1424	= נ‘ שערים. הכוונה לחמישים שערי הבינה שנזכרו בתלמוד, ראש השנה כא ע“ב, ובעזרתם מייחס הגאון את האות נ‘ לספירת בינה.

				

				
					1425	= זכר ונקבה. דומה שכך יש לפתוח כאן ראשי תיבות אלה, ולא ‘זעיר ונוקביה‘ כדלעיל.

				

				
					1426	ראה לעיל, הערה 739.

				

				
					1427	דברים ה, ד.

				

				
					1428	י‘ (דברות) היא חכמה וה‘ (חומשים) היא בינה. וביחד הם שם ‘יה‘.

				

				
					1429	ראה כתבי האר“י, שער הכוונות, ירושלים תרס“ב, עניין נפילות אפיים דרוש ה (מכתיבת האר“י עצמו), מח טור ג. וראה על כך במאמרי ‘מיתוס לעומת סמל בזוהר ובקבלת האר“י‘, חביבה פדיה (עורכת), המיתוס בישראל (אשל באר שבע, ד), ירושלים תשנ“ו, עמ‘ 208–209 ליד הערה 99. וכן באתר שלי.

				

				
					1430	דברים ה, ד. מילים אלה הן גם המקבילה העברית של ‘אפין באפין‘ שבטקסט המתפרש מ'ספרא דצניעותא'.

				

				
					1431	במדבר יב, ח.

				

				
					1432	שיר השירים א, ב. שני הפסוקים האחרונים הובאו כדי לבסס את הזהות של הנישוק, זיווג חכמה ובינה, עם ‘אפין באפין‘.

				

				
					1433	תענית ה ע“א: ‘אמר הקדוש ברוך הוא לא אבוא בירושלים של מעלה עד שאבוא לירושלים של מטה‘. ופירושו כאן: חכמה לא תזדווג בבינה (היא ירושלים של מעלה) עד שזעיר יזדווג בנוקביה, היא השכינה, היא ירושלים של מטה.

				

				
					1434	= בתיקוני זוהר חדש. כלומר בסוף ספר זוהר חדש, שם הוא נתפס חיבור השייך לספרות תיקוני זוהר. הגאון פירש גם חלק זה עם שאר תיקוני זוהר. תיקוני זוהר עם פירוש הגר“א (לעיל, הערה 651).

				

				
					1435	זה מראה המקום על פי הדפוס שהשתמש בו הגאון. ובדפוס הנפוץ היום זוהר חדש (מהדורת ראובן מרגליות, ירושלים תשי“ג), קח טור א.

				

				
					1436	לשון המאמר כולו: ‘ובזמנא דהוה תהו אמר אלהים לנח “קץ כל בשר בא לפני“ ודא קץ דיצחק דאתמר ביה “כי אותך ראיתי צדיק לפני בדור הזה“, דאי אנת הוות בעי רחמי עליהו לא אתחרבו. והכי אתחזי ליה ברמז בסוף יומיא בגין דיהא בעי רחמי עליהו ולא ימות משיח דאיהו מסטרא דשמאלא. אמר ליה: והא בונה עולמות ומחריבן קודם דאתברי עלמא? אלא מגיד מראשית אחרית, דקב“ה חזא במחשבתיה כל דרין דהוה בונה ואתחריבו קודם דאתבריאו, חזא דהוה עבדין עובדין דאתחריבו, וכיון דחזא ומנע ברכאן מנייהו, חשיב לון כאילו הוא חריב לון. ודא ממלל על סוף יומין, דאלין תולדין בישין הוו גרמין דנהר יחרב ויבש, נביעו דיליה בתרין עלמין, שכינה עילאה ושכינה תתאה. ודא איהו יחרב בבית ראשון ויבש בבית שני. ולנח אתגליא מה דהוה עתיד למהוי ולא בעא רחמי עלייהו, עד דאתא משה ובעא רחמי‘.

						תרגום והערות (בסוגריים): ובשעה שהיה תוהו אמר אלוהים לנח ‘קץ כל בשר בא לפני‘ (בראשית ו, יג), ודא קץ יצחק (קץ שמצד הדין שהיא מידת יצחק. ראה לעיל, ליד הערה 737), שנאמר בו (בנח) ‘כי אֹתך ראיתי צדיק לפני בדור הזה‘ (בראשית ז, א), שלו היית אתה מבקש רחמי עליהם (על דור המבול) לא נחרבו, וכאן הראה לו ברמז (על מה שיהיה) בסוף הימים, כדי שיהא מבקש רחמים עליהם (כלומר שנח יבקש רחמים על הדור האחרון) ולא ימות משיח שהוא מצד שמאל (ראה לעיל, הערה 738). אמר לו (נח לקב“ה): והרי (אתה היית) בונה עולמות ומחריבם קודם שנברא העולם?! (ראה לעיל, הערה 718. כלומר, נח טוען שמות המשיח נגזר מראש) אלא ‘מגיד מראשית אחרית‘ (ישעיה מו, י). שהקב“ה חזה במחשבתו את כל הדורות שהיה בונה, ונחרבו לפני שנבראו (כך פירשו המקובלים לעתים גם את עניין המלכים שמתו, ‘מלכים‘ מלשון להימלך ולהתחרט. ראה לעיל, הערה 733), חזה שהיו (הדורות הבאים) עושים מעשים שנחרבים (כלומר, שראויים להיחרב), ומאחר שחזה, ומנע ברכות מהם, נחשב לו כאילו הוא החריבם. וזה מדבר על סוף הימים, שאותן תולדות רעות היו גורמות ש‘נהר יחרב ויבש‘ (איוב יד, יא), נביעתו בשני עולמות, שכינה עליונה ושכינה תחתונה (ראה לעיל, הערה 761), וזה הוא ‘יחרב‘ בבית ראשון ‘ויבש‘ בבית שני (מקורו בגוף הזוהר ח“א, ו ע“ב). ולנח נגלה מה שהיה עתיד להיות ולא ביקש עליהם רחמים, עד שבא משה וביקש רחמים (דברים לב, מג).

				

				
					1437	ראה לעיל, ליד הערה 731. השנים ללא תורה הן שנות התוהו.

				

				
					1438	במקור ‘בעוונותינו שרבו יצאו‘. ‘כו‘‘ איננו אפוא לקיצור אלא ללשון נקייה, שלא להוציא בלשון את ריבוי העוונות.

				

				
					1439	= עיין שם. בתיקוני זוהר חדש, המובא לעיל בהערה 764. הקב“ה הראה לנח את מות המשיח באחרית הימים.

				

				
					1440	דלעיל, ליד הערה 731.

				

				
					1441	= הערב רב. ראה עליהם לעיל, הערות 590–591. הגאון מזהה כאן את ‘ערב רב‘ עם אותן ‘נשמות דתהו‘ ש‘קומטו‘ בבריאת העולם.

				

				
					1442	= כמו שאמרו (חז“ל). המאמר הובא לעיל, ליד הערה 731.

				

				
					1443	משנה, סוטה ט, טו. תרגום: בעקבות המשיח תרבה החוצפה. ומאמר זה והבא הובאו כאן כדי להדגיש את מעמד נשמות התוהו באחרית הימים (הם ימיו של הגאון). המילה ‘בעקבות‘, שרגילים לפרשה במאמר זה בניגוד למשמעה הפשוט, כאילו משמעותה ‘לפני‘, מתפרשת כאן במשמעות ‘במקום‘, או אף ‘אחרי‘ הזמן הראוי לביאת המשיח.

				

				
					1444	כלומר זוהר ח“ג, קכה ע“ב, רעיא מהימנא.

				

				
					1445	תרגום: ‘וחזרו [=והפכו] אותם ערב רב רועים [=מנהיגים] על ישראל‘ וכוליה. עיין שם.

				

				
					1446	פסוק זה נדרש על התתקע“ד דורות. ראה לעיל, ליד הערה 731.

				

				
					1447	תהלים א, ג.

				

				
					1448	תהלים סט, יד. כך מכונה בפי המקובלים שעת מנחה של שבת, שבה מתקיים כעין זיווג בין הפרצופים העליונים. ראה זוהר ח“ג, קלו ע“ב, אידרא רבא.

				

				
					1449	איכה ב, ג.

				

				
					1450	ראה לעיל, ליד הערה 599 ולפניה.

				

				
					1451	תהלים כה, טז. ‘פנה‘ מלשון ‘פנים בפנים‘.

				

				
					1452	כך רגיל בקבלה, כגון בשער הכוונות (לעיל, הערה 757), דרושי ראש השנה א, צא טור ב: ‘הנה כל בחינ‘ אחוריים הם דינים‘.

				

				
					1453	שמות לג, כג: ‘וראית את אחֹרי‘. וראה למשל בספר מערכת האלהות, ירושלים תשכ“ג (מנטובה שי“ח), פרק י, קנה ע“א: ‘ומפני שהקשר רומז לעטרה [היא השכינה] דרשו רז“ל [ברכות ז ע“א] בפסוק “וראית את אחורי ופני לא יראו“ “הראה לו קשר של תפילין“. והע‘[טרה] נקראת אחוריים‘.

				

				
					1454	ספרא דבי רב (ירושלים תשי“ט), ראש פרשת ויקרא, ברייתא דרבי ישמעאל (= יג מידות), פסקה ב, א ע“א: ‘וכן שני כתובים המכחישים זה את זה עד שיבא הכתוב השלישי ויכריע ביניהם‘. שני הכתובים הם חכמה ובינה, הנקראים ספרים (לעיל, הערה 747).

				

				
					1455	ראה ספר יצירה, ג, א: ‘כף חובה וכף זכות ולשון חק מכריע בינתים‘.

				

				
					1456	פירוש הגר“א על ספרא דצניעותא (לעיל, הערה 62), פרק א, ב טור ב. הוספתי כמה סימני פיסוק. בהמשך הקטע מפליג הגר“א בדרוש סקסואלי ביותר בדבר הקשר בין הראייה לבין התפקוד המיני.

				

				
					1457	דומה שמכאן שאב הרב קוק את דבריו המפורסמים על ‘הנשמות של עולם התוהו‘ הנמצאות בימינו (אברהם יצחק הכהן קוק, אורות, ירושלים תשכ“ג, עמ‘ קכא–קכג). גם הרב קוק סומך לנשמות אלה את דברי המשנה על החוצפה שבעקבות משיח (לעיל, הערה 771). דוגמה מובהקת לנשמות אלה מצא הרב קוק בסופר יוסף חיים ברנר, אף דבריו על כך שהן מבקשות ‘דת שמעל לחוקים‘ מתאימה גם לשבתי צבי, ולפי תיאורו אצל רמ“מ (לעיל, ליד הערה 208). השקפת הרב קוק, הרואה בנשמות אלה שלב הכרחי לגאולה, דומה לדרכו של רמ“מ (לעיל, ליד הערה 279). ואם רמ“מ פיתח זאת מתורת רבו, אולי עשה כך גם הרב קוק, כפי שהעיד בנו (ראה בדיון שלי על ‘תלמידי הגר“א, השבתאות והנקודה היהודית‘ [לעיל, הערה 1], עמ‘). ואולי הושפע הרב קוק גם מרמ“מ, או מתלמידו ר‘ יצחק אייזיק חבר. אמנם העלאת מעלתן של נשמות מעולם התוהו מעל הנשמות שמעולם התיקון הוא חידוש של הרב קוק, ואינו מצוי לא אצל רמ“מ ותלמידו, ובוודאי לא אצל הגאון. על השפעת תורת הגאולה של הגר“א על הרב קוק ראה שוח“ט (לעיל, הערה 708), עמ‘ 228–249. על האפשרות שהרב קוק העתיק את כתבי הרמ“מ ראה לעיל, הערה 69. אלחנן שילה מצא מקור לכך בספר עמק המלך, שער טז פרק מה, ואצל ר‘ שניאור זלמן מלאדי, מאמרי אדמו“ר הזקן תקס“ו, ניו יורק 1979, עמ‘ קפט. ראה אלחנן שילה, ‘השפעתו של ר‘ יצחק אייזיק חבר על פרשנותו של הרב קוק לקבלה‘, דעת 79–80 (תשע“ה), עמ‘ 103–104.

				

				
					1458	לעיל, ליד הערה 287.

				

				
					1459	ראה לעיל, אחרי הערה 365.

				

				
					1460	לעיל, ליד הערה 422.

				

				
					1461	והשווה שער מאמרי רשב“י (לעיל, הערה 54), כד טור א, פירוש ספרא דצניעותא, פרק א (מכתיבת האר“י עצמו): ‘“וזיוניהון לא אשתכחו“ כי זיוניהם ועדייהם. והוא שרשיהם וגזעיהם העליונים לא נמצאו עדין‘.

				

				
					1462	שער מאמרי רשב“י (שם), מח טור א, פירוש אידרא רבא: ‘כי בתחילה היתה [השכינה] נקודה אחת קטנה [...] ואח“ך [= ואחר כך] נגדלה ונעשית פרצוף גמור ודיוקנא שלמה דנוקבא‘.

				

				
					1463	פירוש הגר“א על ספרא דצניעותא (לעיל, הערה 62), פרק א, ג טור א. הוספתי סימני ציטוט.

				

				
					1464	בדיון שלי על ‘תלמידי הגר“א, השבתאות והנקודה היהודית‘ (לעיל הערה 1), עמ‘ 174-146. 

				

				
					1465	סנהדרין צח ע“א.

				

				
					1466	פירוש הגר“א לתיקוני זוהר (לעיל, הערה 189), קכו ע“א, תיקון סט. והובא אצל שוח“ט (לעיל, הערה 708), עמ‘ 131.

				

				
					1467	להלן, ליד הערה 823.

				

				
					1468	לעיל, אחרי הערה 232.

				

				
					1469	ראה לעיל, הערה 129.

				

				
					1470	במדבר כד, טז (בדברי בלעם על עצמו).

				

				
					1471	ספרי, ברכה טז, בשינויי לשון קטנים.

				

				
					1472	כלומר, שלא התמתק (מן הדין הקשה).

				

				
					1473	= כמו שנאמר באידרא רבא. זוהר ח“ג, קלה ע“ב.

				

				
					1474	כלומר, מהם התמתקו ומהם לא התמתקו כלל.

				

				
					1475	ראה להלן.

				

				
					1476	כלומר שש הספירות המכונות וא“ו קצוות — שהן חסד, גבורה, תפארת, נצח, הוד, יסוד.

				

				
					1477	פירוש הגר“א על ספרא דצניעותא (לעיל, הערה 62), פרק א, ב טור ד; בתוספת סימני פיסוק.

				

				
					1478	במדבר כד, טז.

				

				
					1479	ראה עץ חיים (לעיל, הערה 146), ח, ד (לט טור ג) ‘בלע בן בעור זה דעת וכבר הודעתיך כי בלעם הוא בלע כשארז“ל [= כמו שאמרו רז“ל] והוא בסוד דעת דקליפה אשר ע“כ [= על כן] היה שקול באומות העולם כמשה בישראל לפי שמשה בחי‘[נת] דעת עליון דאבא שבז“א [= שבזעיר אנפין] והנה זהו הענין “ויודע דעת עליון“ הנאמר בבלעם שיצא מהסיגי דעת זה‘. וראה עוד ספר הגלגולים, פרמישלא תרל“ה, פרק מט, סד ע"ב. על זהות בלע ובלעם ראה לעיל, הערה 129. וראה לעיל, הערה 125.

				

				
					1480	שער מאמרי רשב“י (לעיל, הערה 54), פירוש אידרא רבא, מו טור ג: ‘ואעפ“י שאמרו “מנהון אתבסמו ומנהון לא אתבסמו כלל“ אין הכונה לומר כי קצת מהמלכים נתבסמו ומלכים אחרים לא נתבסמו, כי האמת הוא כי כל השבעה מלכים נתבסמו אבל הכונה לומר כי בכל מלך ומלך שבהם יש בו חלק שנתבסם וחלק שלא נתבסם. אבל אין מלך מכל השבעה שלא הוברר ממנו קצת חל‘[ילה]‘.

				

				
					1481	ספר הגלגולים (לעיל, הערה 807), פרק מט, סב ע“א: ‘כי עתה במשה נבחן הבל ונצרף, ובא הטוב במשה והרע בבלעם‘. עוד ראה ספר הליקוטים (לעיל, הערה 672), פרשת בהעלותך, יא, נא–נב.

				

				
					1482	ישעיה כה, ח.

				

				
					1483	שער הגלגולים, ירושלים תרס"ג, הקדמה כ, יט ע“ב.

				

				
					1484	אחד המקומות יובא להלן, ליד הערה 824.

				

				
					1485	לעיל, ליד הערה 673.

				

				
					1486	לעיל, אחרי הערה 615.

				

				
					1487	לעיל, הערה 778. אמנם פעור מקושר לאחור כבר בקבלת האר“י. ראה לעיל, הערה 694.

				

				
					1488	לעיל, ליד הערה 211.

				

				
					1489	כך בבראשית לו, לט. אך בדברי הימים א א, נ, שמו ‘הדד‘, ונזכר שמת. לפי ההיגיון הקבלי ‘הדד‘ זה הוא בחינה מוקדמת של ‘הדר‘ (האר“י עומד על ההבדלים בכתוב בין בראשית לדברי הימים, אך החלק המבאר אותם אבד ואיננו. ראה שער מאמרי רשב“י [לעיל, הערה 54], פירוש זוהר שיר השירים [מכתיבת יד האר“י עצמו], סו טור ג, סז טור ב). ואולי בחינה זו מזהה הגר“א עם משיח בן יוסף דלהלן. חוקרי המקרא חלוקים בשאלה אם אפשר לזהות את הדד זה עם הדד בן דורם של דוד ושלמה, מלכים א יא, יד–כב. זיהוי כזה יתאים במידת מה לחפיפה החלקית, לפי הקבלה, בין מלך זה לבין המלך הראשון לבני ישראל.

				

				
					1490	בעל חנן הוא יסוד לפי מקום אחד בכתבי האר“י, ספר ליקוטי הש“ס, פירוש פסוק ‘ואלה המלכים‘, קרקוב תרנ“ז, כה ע“א. בשאר המקומות בעל חנן הוא נצח והוד. ראה למשל שער מאמרי רשב“י (לעיל, הערה 54), פירוש זוהר שיר השירים (מכתיבת יד האר“י עצמו), סז טור ב.

				

				
					1491	פירוש הגר“א על ספרא דצניעותא (לעיל, הערה 62), פרק א, י טור א.

				

				
					1492	בקבלת האר“י הדר הוא לעתים יסוד — ספר הליקוטים (לעיל, הערה 672), תזריע, מו טור ב; ולעתים מלכות — ספר ליקוטי הש“ס (לעיל, הערה 818), שם: ‘“וימלוך תחתיו הדר“ דהיינו מלכות כמ“ש [= כמו שאמר] הכתוב [ויקרא כג, מ] “פרי עץ הדר“ דהיינו אתרוג רומז למלכות בכל מקום‘. ו‘פרי עץ הדר‘ הוא אכן, לפי קבלת האר“י, ‘מלכות שביסוד‘. שער הכוונות (לעיל, הערה 757), חג הסוכות, דרוש ה, קה טור ג.

				

				
					1493	תאוריה כזו, בדבר הכללת הנקבה בזכר בקבלה, מפותחת בכתבי אליוט וולפסון. ראה למשל במקומות רבים בספרו Elliot R. Wolfson, Through Speculum that Shines, Princeton 1994.

				

				
					1494	גם כאן הכוונה לוולפסון, הסבור שימות המשיח אצל הגר“א שייכים לשמיטה אחרת ולא לזמן החל בעולמנו: idem, ‘From Sealed Book to Open Text: Time Memory and Narrating in Kabbalistic Hermeneutics’, Steven Kepnes (ed.), Interpreting Judaism in Postmodern Era, New York 1996, pp. 163, 165. 

				

				
					1495	ראה לעיל, הערה 728.

				

				
					1496	ראה לעיל, ליד הערה 812.

				

				
					1497	לשון 'ספרא דצניעותא' דלעיל, ליד הערה 744.

				

				
					1498	ראה להלן.

				

				
					1499	‘דיוקנא ופרצופא דאדם‘ נזכר בספרא דצניעותא, סוף פרק שלישי, זוהר ח“ב, קעח ע“א. צירוף זה מביע את הרעיון שהעולם בשמיטה הבאה יהיה בדמות אדם מתוקן, ולא בדמות מלכי אדום, כמו עולם התוהו של שמיטתנו.

				

				
					1500	פירוש הגר“א על ספרא דצניעותא (לעיל, הערה 62), פרק א, י טורים א–ב.

				

				
					1501	ספירת בינה.

				

				
					1502	ברכות יז ע“א: ‘העולם הבא אין בו לא אכילה ולא שתיה ולא פריה ורביה ולא משא ומתן ולא קנאה ולא שנאה ולא תחרות אלא צדיקים יושבין ועטרותיהם בראשיהם ונהנים מזיו השכינה‘.

				

				
					1503	משלי יב, ד.

				

				
					1504	ראה לעיל, הערה 830.

				

				
					1505	= דרגת בינה, כמו שנאמר בתיקוני זוהר. הזיקה בין בינה ליום הכיפורים רגילה בספרות הקבלה. וראה תיקוני זוהר, תיקון כא, מה ע“ב (ההפניה לתיקוני זוהר מתייחסת גם למאמר התיקונים דלהלן בהערה 836).

				

				
					1506	כלומר כתר.

				

				
					1507	משנה, אבות א, יג: ‘ודאשתמש בתגא חלף‘.

				

				
					1508	מפרש ‘דאשתמש‘ שבפרקי אבות, מלשון זיווג (תשמיש המיטה). פירוש זה מקורו בתיקוני זוהר, תיקון י (לפי מניין הרמ“ק — תיקון יא), כה ע“א. הצד הסקסואלי אינו מפורש שם, והוא מצוי בפירושו של ר‘ משה קורדובירו, אור יקר על תיקוני זוהר, ד, ירושלים תשס“ד, עמ‘ צב–צג. וראה ברכה זק, ‘סוד הזרקא במעיין עין יעקב שבאילמה לר‘ משה קורדובירו‘, דעת 57–59 (תשס“ו), עמ‘ 125. הקשר של עניין זה לחוסר הזיווג בעולם הבא אינו מצוי אצל הרמ“ק, ודומה שהוא פיתוחו של הגאון.

				

				
					1509	פירוש הגר"א על ספרא דצניעותא (לעיל, הערה 62), פרק א, יא טור א. הוספתי סימני פיסוק.

				

				
					1510	רק בשני כרכי כתבי הגרמ“מ ז“ל (לעיל, הערה 69) נמצא צירוף זה 18 פעם (כך לפי התקליטור התורני DBS. לפעמים הד“ר כתוב בגרשיים). וראה דוגמה להלן, הערה 853.

				

				
					1511	ראה לעיל, אחרי הערה 176.

				

				
					1512	בדיון שלי על ‘תלמידי הגר“א השבתאות והנקודה היהודית‘ (לעיל, הערה 1), עמ‘ 134, 170. 

				

				
					1513	ראה לעיל, ליד הערה 368.

				

				
					1514	ראה לעיל, הערה 794. וראה שוח“ט (לעיל, הערה 708), עמ‘ 130.

				

				
					1515	ראה מורגנשטרן, משיחיות (לעיל, הערה 72), עמ‘ 101–104. יש לציין עם זאת שאין לקשר בין עניין זה לבין האידאולוגיה של ‘אתערותא דלתתא‘ וגאולה בדרך הטבע, שאותה מתאר מורגנשטרן בהמשך. מאידך גיסא אין למצוא סתירה לוגית בין שתי האידאולוגיות. הגאולה שאינה תלויה בתשובה נוגעת למשיח האחרון (הדר, משיח בן דוד), ואילו זו שבדרך הטבע היא משיח בן יוסף (ראה להלן, ליד הערה 861).

				

				
					1516	ראה לעיל, ליד הערה 368.

				

				
					1517	פירוש הגר“א על ספרא דצניעותא (לעיל, הערה 62), פרק ה, לג טור ב. בהוספת סימני פיסוק.

				

				
					1518	כך מצינו בחוגו של ר‘ בירך הנזכר לעיל (הערה 102). באחד המכתבים שקיבל ר‘ בירך מאחד חסידיו מצטט החסיד את שבועתו זו של הגר“א ומשער שעת הקץ הרמוזה היא שנת תקע“ח, כמניין ‘תחפץ‘ בפסוק שנדרש רבות לעניין הגאולה, ומכיל גם הוא שבועה: ‘השבעתי אתכם בנות ירושלים בצבאות או באילות השדה אם תעירו ואם תעוררו את האהבה עד שתחפץ‘ (שיר השירים ב, ז; ג, ה; וכיוצא בכך ח, ד). ראה אהל רח"ל (לעיל, הערה 102), ח“א, עמ‘ 575.

				

				
					1519	= ר‘ עקיבא. לר‘ אלעזר, שנחשב כאן לרבו.

				

				
					1520	במדרש, בראשית רבה א, ג, מובא שיקול כזה בקביעה שהמלאכים לא נבראו ביום ראשון, שלא יעלה על הדעת שסייעו לאל בבריאתו.

				

				
					1521	כך צריך להיות. ובנדפס: ‘ההיא‘.

				

				
					1522	זוהר חדש, טז טור ד, בראשית, מדרש הנעלם (בתוספת סימני פיסוק).

				

				
					1523	לפי ישעיה כא, ב: ‘חזות קשה הוגד לי‘.

				

				
					1524	תרגום זה מושפע מהמשפט המקביל בזוהר ח“ב, ט ע“א: ‘ווי מאן יקום במה דחמינא, גלותא יתמשך מאן יכיל למסבל‘ (תרגום: ‘או מי יקום במה שחזיתי. הגלות תימשך, מי יכול לסבול‘ [בהשפעת ‘אוי מי יחיה משומו אל‘. במדבר כד, כג]). 

				

				
					1525	תרגום זה לפי מקבילה בזוהר ח“ב, רנח ע“א: ‘ומאן דידע ומדיד בשיעורא דקו המדה ארכו דמשיכו דירכין עד רגלין, יכיל למנדע משיכו (נוסח אחר ומוטעה: משיחא) דגלותא דאתמשך‘ (תרגום: ומי שיודע ומודד בשיעור קו המידה את אורך משך הירכיים עד הרגליים, יכול לדעת את משך הגלות המתמשכת. לעניין קו המידה, ואורך איברי הגוף המקבילים למשך ההיסטוריה). ראה זוהר חדש, נו–נח, ואתחנן, ‘מאמר קו המידה‘ (מאמר זה הוא פירוש על קריאת שמע, ופיתוח של ספר שיעור קומה). והשווה כתבי הגרמ“מ ז“ל (לעיל, הערה 69), ח“ב, עמ‘ רלג: ‘ובהסתיים קנ“ה המד“ה, הדר הוא לאלקינו‘. ‘קנה המדה‘ בגימטרייה ‘הדר‘ (ראה למשל שם, עמ‘ קסד). על המילים ‘הדר הוא לאלהינו‘ ראה לעיל, הערה 839.

				

				
					1526	הוא המשיח. ולפי דניאל ז, יג, בצירוף דניאל ד, ח.

				

				
					1527	מילולית: בששת אלפי שנה.

				

				
					1528	כלומר, רק בסופו של אותו אלף.

				

				
					1529	כלומר: ובשביעי תהיה שמיטה, ויהיה העולם חרב.

				

				
					1530	ישעיה ד, ג.

				

				
					1531	תהלים קד, לא.

				

				
					1532	כך לפי הזוהר, ח“ג, קמב ע“א, אידרא רבא: ‘מאי הדר חסד עילאה‘, וכן שם ‘חסד עילאה [...] תלי בהאי פום אמה‘. מקומות אלה מצוטטים ומפורשים בפירוש הגר“א על ספרא דצניעותא (לעיל, הערה 62), י טור ב.

				

				
					1533	סנהדרין צט ע“א. והובא ופורש בפירוש הגר“א על ספרא דצניעותא (לעיל, הערה 62), י טור ג.

				

				
					1534	על משיח בן יוסף בכתבי הגר“א (גם לפי מקורות אחרים בכתביו) ובכתבי תלמידיו ראה שוח“ט (לעיל, הערה 708), חלק ד. וראה מורגנשטרן, משיחיות (לעיל, הערה 72), עמ‘ 94–113 (הפרק ‘גאולה בדרך הטבע במסורת תלמידי הגר“א‘).

				

				
					1535	לעיל, לפני הערה 731.

				

				
					1536	ראה ברכה זק, בשערי הקבלה של רבי משה קורדובירו, באר שבע תשנ“ה, עמ‘ 291–298 (הפרק ‘משיחיותו של ירבעם‘). וראה מאמרי ‘יונה בן אמיתי‘ (לעיל, הערה 421), עמ‘ 275, 286. וראה בספרי סוד האמונה השבתאית (לעיל, הערה 37), עמ‘ 305.

				

				
					1537	פירוש הגר“א על ספרא דצניעותא (לעיל, הערה 62), י טורים ב–ג. שם נדונה גם המזימה המשותפת למלך ישראל ומלך ארם: ‘נעלה ביהודה ונקיצנה ונבקענה אלינו ונמליך מלך בתוכה את בן טבאל‘ (ישעיה ז, ו). לדעת הגאון פירוש המזימה הזאת לבטל את ‘מלכות נוקבא‘. מעניין שפירוש זה מנוגד לדברי הרמח“ל, שבמקומות אחרים הגאון מושפע מדבריו. לדעת הרמח“ל ‘בן טבאל‘ הוא הנקבה בפירודה מן הזכר, ובחיבורה עמו נוספות לה אותיות ‘מהי‘ והיא הופכת ל‘מהיטבאל‘. אדיר במרום (לעיל, הערה 725), ח“ב, ‘דרוש ז‘ מלכים‘, עמ‘ קל.

				

				
					1538	פירוש הגר“א על ספרא דצניעותא (לעיל, הערה 62), י טור ג. ההקבלה בין מלכות שאול מרחובות הנהר לבין מלכות שאול בן קיש מצויה כבר בקבלת האר“י, שער מאמרי רשב“י (לעיל, הערה 54), פירוש זוהר שיר השירים (מכתיבת האר“י עצמו), סז טור ב. כאן שאול אינו הוד סתם אלא גבורה דזעיר אנפין, שנמשכת ומושאלת מהוד שבבינה.

				

				
					1539	ראה לעיל, ליד הערה 818.

				

				
					1540	בוודאי כך צריך להיות, וכך במקבילה ב‘ספר הליקוטים‘. אף כאן נדפס: ‘בפ‘‘.

				

				
					1541	שער מאמרי רשב“י (לעיל, הערה 54), פירוש זוהר שיר השירים (מכתיבת האר“י עצמו), סו טור ג. ונדפס בשינויים גם בספר הליקוטים (לעיל, הערה 672), וישלח לו, כא טור ג.

				

				
					1542	ראה לעיל, הערה 203 ולאחריה.

				

				
					1543	אליעזר ריבלין (עורך), ספר ר‘ יוסף זונדל מסלאנט, ירושלים תשנ“ג, עמ‘ קמב.

				

			

		

	
		
			נבואתו של השבתאי ר‘ העשיל צורף מווילנא בכתבי ר‘ מנחם מנדל משקלוב תלמיד הגאון מווילנא ומייסד היישוב האשכנזי בירושלים

			פרק ט

		

	
		
			פרק ט

			נבואתו של השבתאי ר‘ העשיל צורף מווילנא בכתבי ר‘ מנחם מנדל משקלוב תלמיד הגאון מווילנא ומייסד היישוב האשכנזי בירושלים

			ר‘ העשיל צורף וספרו

			התנועה המשיחית השבתאית וההתעוררות הרוחנית שהביאה בכנפיה על העולם היהודי לא פסחו אף על ‘ירושלים דליטא‘, היא העיר וילנא. בעיר זו קם גם מנהיג שבתאי חשוב, ר‘ העשיל צורף (שצ“ג–ת“ס),1544 שמאורעות תכ“ו, שנת שיא התנועה, השרו עליו רוח נבואה, וראה מראות אלוהיים בדומה ליחזקאל הנביא. אז החל לנהוג מנהג מנהיג רוחני, בדומה לאדמו“רי החסידות מאה שנה אחר כך: נהג בסגפנות ופרישות וכמעט שלא יצא מפתח ביתו, ואליו נהרו חסידים לא רק מעירו אלא מכל קצווי פולין, והוא דרש בפניהם בסודות התורה ובענייני שבתי צבי והגאולה, ואף דאג לצורכיהם האישיים, הצילם מגזרות קשות ומצא תיקון לנפשותיהם.

			ר‘ העשיל היה נערץ גם על ראשי השבתאים בארצות אחרות וניהל אתם תכתובת מסועפת (נשמרה בידינו תכתובת כזאת עם ר‘ אברהם רוויגו ור‘ בנימין הכהן באיטליה), כשהוא עונה לשאלותיהם בעניינים העומדים ברומם של העולמות העליונים.1545 במכתבי החכמים אליו, ועל אודותיו,1546 מוצאים אנו גילויי הערצה רבים, ודברי הסתייגות מועטים.1547 בסוף ימיו אף נשא ר‘ העשיל לאישה את אחותו של אחד מראשי חבורת ר‘ יהודה חסיד ור‘ חיים מלאך,1548 והשתתף בהכנותיהם לעלות עם חבורתם ארצה,1549 אך העלייה עצמה לא עלתה בידו, והוא נפטר בקרקוב, שאליה עקר מווילנא עירו בסוף ימיו.1550 כפי שנראה להלן, השפעתו וההערצה אליו אינן מוגבלות לתקופת חייו, והן ניכרות גם מאות שנים לאחר מכן, ובעיקר בזכות פעילותו הספרותית.

			פעילות ספרותית זו החלה עם ההתעוררות של שנת תכ“ו, ומאז לא שקטה (האגדה מספרת שלפני תכ“ו היה הוא עם הארץ גמור, עוסק רק במלאכת הצורפות, ממנה נגזר כינויו,1551 ורק בשנת תכ“ו נחה עליו רוח הקודש והחל לדרוש בבקיאות עצומה בספר הזוהר1552). במשך עשרות שנים עסק ר‘ העשיל בכתיבה,1553 וכתב ככל הנראה אלפי דפים,1554 המחולקים לחמישה חלקים ומכונים ‘ספר הצורף‘. רובו של קורפוס עצום זה, שאותו ייעד ר‘ העשיל ללימודו של מלך המשיח,1555 אינו מצוי עתה בידי חוקרים (אף אם קיים בחצרות החסידים1556), אבל בכל זאת יודעים אנו על אופיו של הספר והרבה מתורותיו (נוסף על תורות ר‘ העשיל הידועות לנו מן האיגרות שנזכרו לעיל1557), כי חלק ממנו נמצא בידנו, ואף אם אין זה חלק גדול מתוך הספר השלם, בכל זאת מרובה הוא בכמותו, וחשוב גם באיכותו, כי מדובר בכתב ידו של המחבר עצמו. אוטוגרף זה של חלק מ‘ספר הצורף‘, הנמצא בבית הספרים הלאומי והאוניברסיטאי בירושלים, מחזיק קרוב לשלוש מאות דפים הכתובים בצפיפות משני צדיהם.1558 

			אוטוגרף זה, שחקירתו נמצאת עדיין בראשיתה,1559 ראוי לפרסום ולמחקר מקיף, כי כאן מתגלים פרקים חשובים של תורת השבתאות ותולדותיה, ואף כאלה שיש להם, כפי שניווכח לדעת, גם השפעה חשובה על הדורות הבאים. בספר זה, שהוא גם יומן אישי של המחבר, עולם השבתאות משולב עם צפונותיו האינטימיות של ר‘ העשיל, שהוא גם גיבור הספר, לצד שבתי צבי. כמו שבתי צבי גם השם יהושע העשיל מופיע כאן לעתים קרובות, לעתים במפורש ולעתים ברמזי גימטריות,1560 ובאלה רמוזים תולדותיו ותפקידיו בדרך הגאולה. דוגמה אופיינית לכך יכול לשמש הקטע הבא:

			והשבי“ע1561 ב‘ יהוש“ע1562 שנוליד בשנת שצ“ג1563 כדי לבטל ס‘ סמ‘ סמא‘ סמאל1564 עשרה אתוון של סמאל הרש“ע1565 שנתעבר מעלמא1566 במלחמה לה‘1567 בע“ם סמא“ל1568 ביהושע,1569 וכדין אתקיים קרא כמה שנ‘1570 והשבי“ע בצחצחו“ת1571 נפשך.1572

			כפי שיהושע בן נון חלש את עמלק לפי חרב, כך מסוגל יהושע העשיל ‘לבטל‘ את סמאל, מפני שבגימטרייה השם יהושע עולה למניין ס‘ סמ‘ סמא‘ סמאל‘,1573 ולפי כלל קבלי ידוע יכול אדם ‘לבטל‘ את יריבו אם שמות שניהם שווים בגימטרייה. במיוחד הרבה להשתמש בעיקרון זה ר‘ נתן שפירא, בעל ספר ‘מגלה עמוקות‘,1574 שעל הזיקה בינו לבין ר‘ העשיל עוד נדבר רבות,1575 ונראה כוודאי שממנו שאב ר‘ העשיל גם כלי מלחמה זה.

			סמאל, שרו של אדום, מסמל כידוע את הנצרות, ולר‘ העשיל, ששמו ושם אביו הם כשמו ושם אביו (יש אומרים: החורג) של המשיח הנוצרי (יהושע בן יוסף), קל לבטלם לפי עיקרון זה, מה גם שיהושע ובן יוסף ידועים ביהדות כשמות של משיחים מלחמתיים. אך הכתובת בקטע שלפנינו היא מדויקת יותר מזו, ומתייחסת לפורעים בימי גזרות ת“ח. ר‘ העשיל מצא רמז לשנה זו במילים ‘דר דר‘, העולות בגימטרייה כמניין ת“ח,1576 והמצויות בסוף הפסוק המצוטט כאן בחלקו ‘מלחמה לה‘ בעמלק מדר דר‘.1577

			שנת ת“ח מהווה אכן תחנה חשובה בחיי ר‘ העשיל. באוטוגרף משתלבת שנה זו באוטוביוגרפיה המשיחית, המתוארת כאן בלשון רזים, ולא כולה מחוורת עד סופה.1578 התמונה הכללית העולה מכאן1579 מדברת על התעוררותו הראשונה של ר‘ העשיל בשנת ת“ח, המכונה גם כאן בכינוי ‘דר דר‘, ועל השתלמותה של התעוררות זו בשנת תכ“ו,1580 שבה נוספו שלוש וא“וים ל‘דר דר‘, והתקבל הצירוף ‘דור ודור‘, העולה בגימטרייה תכ“ו. שני שלבים אלה מצאנו גם אצל שבתי צבי, שהתעוררותו הראשונה הייתה בשנת ת“ח,1581 ושיא פעילותו המשיחית הייתה כידוע בשנת תכ“ו.

			אך השלב השלישי בקריירה המשיחית של ר‘ העשיל אינו ידוע ממקור שבתאי אחר, וזמנו שנת תמ“ח, במלאות ארבעים שנה לגזרות ת“ח, שנת הנקמה מאדום, כי תמ“ח עולה בגימטרייה גם כמניין ‘וידו אוחזת‘, הלקוח מתיאור לידתו של יעקב: ‘וידו אוחזת בעקב עשו‘.1582 גאולת אותה שנה מתוארת גם באופן סקסואלי, כבעילת בתולה, שכן תמ“ח עולה בגימטרייה כמניין ‘הבתולה‘. דומני שדברים אלה לא נכתבו קודם לכן, אלא מתארים הם, כנבואה שלאחר מעשה (vaticinium ex eventu) מאורע שכבר קרה על בימת ההיסטוריה, ובחיי ר‘ העשיל. אפשר שגאולתו של ר‘ העשיל כרוכה הייתה גם בבעילת בתולה בשר ודם,1583 בדומה למה שמצינו בדמויות משיחיות רבות אחרות במהלך ההיסטוריה.1584 אף דומה שאותו ניסיון סקסואלי נותר בזיכרון של חסידי ר‘ העשיל בדורות הבאים, ואליו רומזים דבריו של ר‘ מנחם מנדל משקלוב שיובאו וינותחו בהמשך.1585

			בעל ‘מגלה עמוקות‘ ור‘ העשיל — מציאות ואגדה

			כפי שראינו,1586 במלחמותיו הרוחניות נוקט ר‘ העשיל את דרכו של ר‘ נתן בן שלמה שפירא מקרקוב, בעל ספר ‘מגלה עמוקות‘. אכן דומה שר‘ העשיל, הרגיל לצטט מכתבי בעל ‘מגלה עמוקות‘1587 ומושפע ממנו עמוקות,1588 ראה עצמו כממשיכו, ואם לא הוא עצמו, כך בוודאי ראוהו חסידיו. ר‘ העשיל המשיך את דרכו של ר‘ נתן לא רק בתורתו התאורטית, אלא גם בתפקיד המשיחי שייחס לעצמו ר‘ נתן, או לפחות ייחסה לו האגדה המאוחרת. אגדות כאלה על ייעודו המשיחי של ר‘ נתן שפירא רווחו הן בקרב החסידים והן בקרב בני כת סודית יהודית־נוצרית שמקורה בשבתאות ושמצאה את ראשיתה ב‘רב מגלה עמוקות‘. במקום אחר עסקתי באגדות אלה ועמדתי על הדמיון ביניהן.1589

			גם על היות ר‘ העשיל יורשו של ר‘ נתן מצויה אגדה, אך במרוצת הדורות היטשטש בה שמו של ר‘ העשיל. כך אירע לעתים, כפי שנראה בהמשך, גם לשאר גילויי ההשפעה שלו, ששמו טושטש בהם לאחר שנתבררה שבתאותו. אגדה זו השתמרה אצל החיד“א (ר‘ חיים יוסף דוד אזולאי), המספר ששמע אותה מפי בנו, ששמעה ‘מפי גדולים בהיותו בשליחות מצוה בק“ק [= בקהילת קודש] קראקא‘. וזה לשון האגדה, שגם החיד“א מציינה כ‘פלא‘:

			בק“ק קראקא היו צריכים רב, שהגאון עיר וקדיש1590 מהר“ר [= מורנו הרב ר‘] נתן שפירא היה זקן מאוד, ושאלו אותו בעצתו ינחם,1591 ועשה שאלת חלום, והשיבו לו פ‘[סוק] ‘הנני עומד שם לפניך‘1592 ר“ת [= ראשי תיבות] העשל, ‘ע“ל הצו“ר‘1593 גימטרי‘ ‘קראקא‘1594.1595

			החיד“א מפרש אמנם את השם העשל הנזכר כאן לא על ר‘ העשיל צורף אלא על העשל אחר,1596 שלא היה ולא נברא,1597 וכבר היה מי שהביע את ההשערה שהכוונה המקורית של הסיפור היא על ר‘ העשיל צורף,1598 ורק כך אפשר למצוא לו יסוד. לשם כך יש אמנם צורך, נוסף על שינוי אילן היוחסין שמסמיך החיד“א לאגדה, גם לשנות משהו באגדה עצמה. מסתבר שבמקורה לא דיברה אגדה זו על מועמד מיועד לכס הרבנות של קרקוב, אלא על מועמד לרשת את תפקידו המשיחי, שכן ר‘ העשיל צורף לא היה רב ופוסק, ולא ישב על כיסא הרבנות בקרקוב, אף שגר בעיר זו בשנותיו האחרונות, ולפי מסורות אחדות ‘כל ימיו לא מש מבית מדרשו של המקובל בעל מגלה עמוקות וכתב שם יומם ולילה רזין עלאין‘.1599 אמנם היה מי שכתב שר‘ העשיל צורף היה תלמידו של בעל ‘מגלה עמוקות‘ והתקבל לאב בית דין אחרי מות רבו,1600 אך ידיעה זו, שנכתבה בלי ספק בעקבות אגדה זו שבכתבי החיד“א,1601 איננה אפשרית גם לפי סדר הזמנים, שכן כזכור ר‘ העשיל צורף רק נולד בחודש אייר שנת שצ“ג,1602 ור‘ נתן שפירא נפטר באותה שנה, שלושה חודשים מאוחר יותר.1603

			עובדה זו מקשרת אמנם עוד יותר את ר‘ העשיל לר‘ נתן, אך מחייבת להוסיף עוד שינוי לאגדה שמביא החיד“א. מסתבר שבמקור לא דיבר ר‘ נתן על יורש מבוגר ומלומד, אלא על תינוק בשם העשיל שנולד בשנת פטירתו. לפי שחזורנו זה דיברה אפוא האגדה במקורה על כך שבשנת מיתתו ביקש ר‘ נתן יורש לפעילותו המשיחית, ונאמר לו מן השמים שמדובר בתינוק שנולד בשנה זו ושמו העשיל, וזה התגשם בר‘ העשיל צורף, שנולד באותה שנה, והמשיך באותה פעילות, וגר בסוף ימיו בביתו של ר‘ נתן בקרקוב.

			שחזור זה מקבל אישור ממקור בלתי צפוי, מאגדה מקבילה שמצויה בכתבים דלעיל של הכת הסודית היהודית־נוצרית. גם שם מדובר על ר‘ נתן שפירא מקרקוב (המכונה בלשון הגרמנית של הכתבים ‘הרב מגלה עמוקות‘), שכשנטה למות נתבשר מן השמים שבשנה זו עתיד להיוולד יורש שיעשה תשועה בישראל, ואף שמו של אותו יורש נתגלה לו אז. אמנם שם שמו של אותו יורש איננו העשיל אלא יהונתן, ואין המדובר בר‘ העשיל צורף אלא בר‘ יהונתן אייבשיץ.1604

			מבחינות מסוימות אגדה זו אכן מתאימה דווקא לר‘ יהונתן, שכן באמת היה מזרעו של ר‘ נתן שפירא, ואף נולד בעירו,1605 אך בעיקרו של דבר לוקה האגדה בנוסח זה באנכרוניזם ממש, כי ר‘ יהונתן לא נולד בשנת מיתתו של ר‘ נתן שפירא, אלא כשישים שנה מאוחר יותר!1606 אך כזכור ר‘ העשיל נולד באותה שנה, שלושה חודשים לפני פטירת ר‘ נתן.1607 ברור אפוא שמנסחי אגדת הכת השתמשו באגדה על ר‘ העשיל, והתאימוה לגיבורם, ר‘ יהונתן. מאידך גיסא, דומה שגם אגדת ר‘ העשיל, כפי שמוסר אותה החיד“א, מושפעת מאגדת איגרות הכת. כזכור, לפי דברי החיד“א היה ר‘ נתן שפירא ‘זקן מאוד‘, אך ר‘ נתן נפטר לעולמו בהיותו רק בן ארבעים ושש שנים!1608 פרט שגוי זה מקורו בוודאי בבית מדרשם של אנשי הכת, שגם אצלם מתואר ר‘ נתן כזקן מופלג וסב לנינים. אצלם מסתברת טעות זו מתוך רצונם לחבר בין נתן ליהונתן. מאחר שאולי חשו הם באופן עמום שר‘ נתן שפירא הוא בן תקופה קדומה יותר, היה להם עניין להאריך ככל האפשר את שנות חייו (כדי שבאמת ישיגו שנות חייו את שנת לידתו של ר‘ יהונתן, על ר‘ נתן להיפטר מן העולם בן לפחות מאה וחמש שנים). מכל מקום עניין רב יש באגדה זו ובגלגוליה, שהועברה ממקובל ומנהיג שבתאי אחד, הוא ר‘ העשיל, למקובל ומנהיג שבתאי אחר, ר‘ יהונתן אייבשיץ (אמנם לפי ההשקפה המובעת במכתבי הכת לא היה ר‘ יהונתן שבתאי אלא נוצרי נסתר).

			השפעתו של ר‘ העשיל

			לא רק אגדות נפוצו על ר‘ העשיל, גם דברי תורתו לא מתו עם מותו. בייחוד נודע כמעריץ של ‘ספר הצורף‘ ר‘ ישראל בעל שם טוב, מייסד תנועת החסידות, ונמסר מפיו שהיה אומר תמיד שעל ידי ספר זה יוכל לבנות עולמות.1609 הבעש“ט, שנולד בשנת מות ר‘ העשיל, ידע גם על התעוררותו של ר‘ העשיל בשנת ת“ח. שכן המקובל ר‘ שבתי מרשקוב, תלמידו הקרוב של הבעש“ט, מסר מפיו דברים אלה:

			באשר בשנת ת“ח היה עת רצון, קול ה‘ יחולל אילות1610 להוליד נשמת משיח.1611 וכאשר היה בעו“ה [= בעוונותינו הרבים] קיטרוג ר“ל [= רחמנא לצלן], קיבל אותה1612 הרב המחבר1613 וחיבר כמה ספרים ע“י [= על ידי] מעשה התשובה שהיה בידו בעת.1614

			דברים אלה שנמסרו מפי הבעש“ט, על אודות נשמת המשיח שנמסרה לר‘ העשיל צורף, מזכירים מאוד את הדברים שנמסרו מפי הבעש“ט על שבתי צבי, ומצויים בספר ‘שבחי הבעש“ט‘ בנוסח שנשתמר בכתב יד, ולפיהם גם בשבתי צבי היה ‘ניצוץ משיח‘,1615 אך ‘נשמת משיח‘ היא כמובן יותר מאשר ‘ניצוץ‘. אם כל כך העריץ הבעש“ט את ר‘ העשיל, סביר שהושפע ממנו גם בתורתו, ודוגמה אפשרית לכך נראה בהמשך.1616

			הבעש“ט החזיק בספרייתו כתב יד של ‘ספר הצורף‘. על כתב יד זה נמצא כתוב, אולי בכתיבת הבעש“ט, בזה הלשון:1617

			הספר הלז חברו ויסדו ה“ה [= הרב הגדול (או כיוצא בזה)] החכם השלם, רוח ה‘ דיבר בו ומלתו על לשונו,1618 כבוד שמו מו“ה [= מורנו ורבנו הרב] העשיל צורף מק‘[הילת] קראקא1619 אשר היה רוח אחרת אתו,1620 כמאמר הכתוב לב טהור ברא לי וכו‘.1621 ומן שמיא הוה דזכה לי1622 לכמה וכמה סודות נפלאים ונוראים [...] והמה כתב יד המחבר עצמו1623 [...] ומתוך כתלי כתבו ידע1624 בו כי איננו שכל אנושי.1625

			הבעש“ט לא הסתפק באוטוגרף זה של ‘ספר הצורף‘, וביקש גם להעתיקו, ואף מסר לשם כך את העותק שבידו לתלמידו ר‘ שבתי מרשקוב, אך לא נסתייע הדבר מפני פטירתו של הבעש“ט. אחרי מות הבעש“ט עבר הספר לחזקתו של בנו, ר‘ צבי הירש, ואחרי מותו של זה עבר לידי בנו, ר‘ אהרן, והוא ציווה להעתיקו, כדי לשמרו ולהפיצו.1626 זו, דומני, כמעט הידיעה היחידה שהשתמרה בידנו על אודות מעלליהם של ר‘ צבי ושל בנו ר‘ אהרן מטיטוב. ואולי כאן יימצא קצה של הסבר לתעלומה הגדולה, מדוע אבד כמעט זכרו של ר‘ צבי, בנו יחידו של הבעש“ט, וזכר צאצאיו מתולדות התנועה החסידית, זו שייסדה מנהיגות המבוססת על שושלות הנמשכות מאב לבן (מבתו של הבעש“ט, אדל, ידועים אכן צדיקים מפורסמים).1627 אולי דבקותם היתרה של ר‘ צבי הירש ובנו ב‘ספר הצורף‘ לא עלתה בקנה אחד עם רוח החסידות כפי שהתפתחה בבית מדרשו של המגיד ממעזריטש. רוחו של המגיד שונה מרוח ‘ספר הצורף‘,1628 ואין שחר לעלילות המתנגדים ‘שממש כל דרשות הספר ליקוטי אמרים1629 נלקחו מספר הצורף אות באות‘,1630 או, בנוסח קצת יותר מרוכך, ש‘ר‘ בער ממעזריטש [...] העתיק הרבה מספר הצורף אות באות בספרי1631 ליקוטי אמרים והוסיף מדיליה1632 מכעין תורת הצורף‘.1633

			אך גם אם ל‘ספר הצורף‘ לא הייתה השפעה מכרעת על רוח החסידות, החסידים לא דחו את הספר, ולא הפסיקו לכבד את מחברו. הספר שהיה ברשות הבעש“ט הועתק כאמור, וההעתק היה בגנזי ר‘ ישעיה הלוי מדינאוויץ, רבו של ר‘ יהושע המעתיק, ומהעתק זה הועתק הספר עוד פעם על ידי ר‘ נחום טברסקי מטשרנוביל, והוא הורישו לבנו מרדכי, וזה חלקו בגורל ומסרו לשלושת בניו, והם עשו להם העתקות נוספות, וכן מסרוהו להעתקה לר‘ אהרן מקרלין.1634 העתקות של ‘ספר הצורף‘ נמצאו בידי החסידים בבראד ובברדיצ'ב,1635 ושני כרכים של העתקה של חלק מן הספר, המכילה יותר מאלף עמודים, מצא החוקר זאב רבינוביץ בגניזה בעיירה סטולין שעל גבול פולין ורוסיה, והעתיק ופרסם מהם משהו (ובעיקר את הקדמות המעתיקים), ‘אשר עלה בידינו להציל לפי שעה‘.1636 ודומה שהחשש המרומז במילים אלה אכן התממש, וכתב יד זה אבד בשואה עם בעליו. אבל העתקה אחרת, גם היא משושלת טברסקי, הגיעה עוד קודם לכן לארץ ישראל.1637 מכתבי יד אלה הביאו החסידים בספריהם, זעיר פה וזעיר שם, מובאות מדברי ר‘ העשיל צורף, המלווים בדברי הערצה אל מחברו.1638

			יתר על כן, הרב והצדיק החסידי ר‘ לוי יצחק מברדיצ‘ב, אשר ‘הפליא בשבח הספר הזה ומחברו‘, ביקש אף להדפיס את ‘ספר הצורף‘, ולא עלה בידו, מפני שאיש ההלכה הידוע ר‘ אפרים זלמן מרגלית מצא שמדובר בספר שבתאי.1639 גרשם שלום, שחיבר ידיעה זאת עם מה שראינו לעיל, שברשות הבעש“ט היה ספר זה והוא העריצו מאוד, הגיע לכלל מסקנה שהד לעניין זה כלול בסיפור המצוי בראשית ספר ‘שבחי הבעש“ט‘ והמדבר על ר‘ אדם בעל שם שהוריש לבעש“ט כתבי סודות השייכים לשורש נשמתו, ואלה נגנזו לאחר מכן. לדעת שלום, החסידים, עורכי הספר ‘שבחי הבעש“ט‘, כיוונו לר‘ העשיל צורף ולספרו שהגיע לספריית הבעש“ט, שאמר שהוא יכול לברוא בו עולמות, אך משהתגלתה ונפוצה עובדת שבתאותו של ר‘ העשיל טשטשו את זהות מחבר הכתבים והעלימוה בצלו של ר‘ אדם בעל שם, דמות ספרותית ידועה של עושה נפלאות.1640 דעה זו עוררה מחלוקת מדעית נרחבת, שאת פרטיה ביררתי במקום אחר,1641 וכאן אסתפק בסיכום, ואומר שדברי שלום אלה אפשריים ומתקבלים על הדעת, גם אם אינם מוכרחים.

			עם ההערצה שעולה מתנועת החסידות כלפי ר‘ העשיל, השפעתו על תורת החסידות הייתה כאמור מוגבלת מאוד. השפעה עמוקה יותר מצינו בסביבתו של ר‘ העשיל. בפעם הראשונה מצוטטת שמועה בעל פה מפיו בספר של ר‘ דוד לידא, שנחשד בעצמו על שבתאות. ר‘ דוד אינו מזכיר את הכינוי ‘צורף‘, אך בספר ‘אור ה‘‘ שלו, שנדפס לראשונה בשנת תק“ם, בראש פרק ב הוא מצטט דברי קבלה, בלשון ‘שמעתי מפי המקובל כמוהר“ר יהושיע[!] העשיל יצ“ו מק“ק [= יחיהו צורו וישמרהו מקהילת קודש] ווילנא‘, ונראה שהכוונה לר‘ העשיל צורף, שכן איננו מכירים מקובל אחר בווילנא בשם זה.1642 וגם בספר אחר, שנדפס בימי חיי ר‘ העשיל, הובא עניין קבלי בלשון ‘שמעתי בשם ר‘ העשל צורף‘. כוונתי לספר ‘לקט שמואל‘ לר‘ שמואל פיווש כהנא.1643

			ר‘ העשיל צורף היה כאמור מקורב לחבורת ר‘ יהודה חסיד, ואכן המובאה הראשונה מכתבי ר‘ העשיל נמצאת בספרו של ר‘ משה בן ישעיה כץ, מחסידי חבורת ר‘ יהודה חסיד,1644 בספר שנדפס מיד אחרי מותו של ר‘ העשיל. ר‘ משה מצטט שם דרשה ששמע ‘מאיש אלקי‘ המקובל מהוהר“ר [= מורנו החסיד והרב ר‘, או כיוצא בזה] העשיל צורף ז“ל מווילנא‘, ובסופה מציין הוא: ‘ע“כ [= עד כאן] פי דברי חכם חן1645 ושפתיו דובבות בקבר‘1646.1647 מובאה אחרת מביא מדברי ר‘ העשיל חבר אחר בחבורת ר‘ יהודה חסיד, הוא ר‘ משולם זלמן בן ר‘ יעקב אלעזר פישהוף אויערבך, שהיה גיסו של ר‘ העשיל, שהרי מצטט הוא שמועה בלשון: ‘שמעתי מפי המקובל הגדול גיסי כמהר“ר העשיל צורף‘.1648

			השפעתו של ר‘ העשיל עשויה להימצא, לפי שורת ההיגיון, גם באזור פעילותו של ר‘ העשיל, שרוב ימיו שכן בווילנא. ואכן, השפעה כזאת מצאנו בספר המוסר ‘קב הישר‘ לדרשן הווילנאי ר‘ צבי הירש קיידנובר, שהתפרסם חמש שנים בלבד אחרי מות ר‘ העשיל. לספר זה 102 פרקים, כמניין ‘קב‘ ו‘צבי‘,1649 והפרק האחרון עוסק במשיח (כנהוג בפרקים אחרונים בספרות ישראל), ויש לו מעמד מיוחד. והנה רובו של פרק זה1650 הוא דרשתו של ר‘ העשיל צורף, ולפניה הוקדמו המילים: ‘יש בידי עוד דברי כבושים שאין אני רוצה לגלותם בפני כל אדם כי אם לצנועין1651 מה שקיבלתי מן האיש האלהי מהר“ר [= מורנו הרב רבי] העשיל צורף ז“ל‘. לפי לשון זו היה ר‘ צבי הירש מתלמידי ר‘ העשיל, ואפשר שאת הדרשה המשיחית והמלחמתית הארוכה קיבל ממנו בעל פה, אף שייתכן שגם היא מצויה ב‘ספר הצורף‘ (כלשונה לא מצאתיה בכתב היד שבירושלים, המכיל כידוע רק חלק מן הספר, אך רבים מיסודותיה מצויים גם שם1652).

			הזכרת ר‘ העשיל בספר ‘קב הישר‘ ידועה הייתה לחכמים1653 וכן גם הזכרתו במקור נוסף, ספר ‘שם יעקב‘ (זו ההזכרה היחידה הידועה לי שנדפסה עוד בחיי ר‘ העשיל),1654 אך לא כן המשך השפעתו בווילנא,1655 אף שזו נמשכה גם מאה שנה אחר כך. השפעה זו גיליתי במקום שככל שקרוב הוא מבחינה גאוגרפית רחוק היה מן השכל של החכמים והחוקרים, שאף שחשדו הם בחסידים בקליטת תורתו של ר‘ העשיל, לא עלה בדעתם לחפש השפעה כזאת אצל המתנגדים, שמרכזם היה בווילנא, עירו של ר‘ העשיל. השפעה כזו, עמוקה עשרות מונים מהשפעת ר‘ העשיל על החסידות, מצאתי בכתבי ר‘ מנחם מנדל משקלוב, תלמידו של הגאון מווילנא. 

			ר‘ מנחם מנדל משקלוב וזיקתו לר‘ העשיל צורף

			ר‘ מנחם מנדל (להלן רמ“מ), בן ר‘ ברוך בענדיט מן העיר שקלוב,1656 היה איש רב פעלים וצדדים. בשנתיים האחרונות של חיי הגאון ר‘ אליהו מווילנא היה רמ“מ משרתו והאיש הקרוב לו ביותר, ולפי עדותו ‘לא זזה ידו מתוך ידו‘.1657 אחרי מות הגאון (בשנת תקנ“ד) עסק רמ“מ (עם אחרים) בהוצאה לאור של כתבי רבו, ובשנת תקס“ח עלה ארצה עם חבורת תלמידי הגר“א (הגאון ר‘ אליהו מווילנא) והתיישב בצפת. בשנת תקע“ו עלה לירושלים,1658 וגר בה עד מותו בשנת תקפ“ז.

			עלייתו של רמ“מ לירושלים אינה דבר של מה בכך, אלא היא ייסודו של היישוב האשכנזי החדש בעיר. בהשתדלותו של רמ“מ הותר האיסור על אשכנזים לגור בירושלים, ואף נבנה בית הכנסת חורבת יהודה החסיד. בית כנסת זה החלו בבניינו בתחילת המאה השמונה־עשרה חבורת העולים השבתאיים, שבראשם עמד תחילה ר‘ יהודה חסיד, ואחר כך הצטרף אליהם גם ר‘ אברהם רוויגו (על קשריהם של אלה לר‘ העשיל צורף ועל זיקתו הרוחנית של רמ“מ אליהם עוד נדבר בהמשך1659), אך חבורה זו נכשלה ונפוצה, ולא עלה בידם להחזיר את החובות שנטלו לבניית בית הכנסת, שעמד בחורבנו כמאה שנה (מכאן כינויו ‘החורבה‘), וכל אשכנזי שהגיע לירושלים דינו היה להיאסר כערב לחובות אלה. רמ“מ ניצל את קשריו עם מיסיונרים נוצרים (בהם אף יהודים מומרים),1660 יישב את ההדורים עם השלטונות העות‘מאניים ויסד את הקהילה האשכנזית בעיר, הקיימת עד היום (על כך אעיד גם אנוכי, כאשכנזי ירושלמי), והוסיף להנהיגה ולספק את צרכיה ברוחניות ובגשמיות.1661

			אך עיקר פעילותו של רמ“מ היא בשטח הקבלה. דומה שרמ“מ הוא המקובל המובהק ביותר מבין תלמידי הגאון, ורבים הם כתביו בשטח זה. מעט מספרי הקבלה של רמ“מ נדפסו כבר במאה התשע־עשרה,1662 אך רבים מהם נדפסו בשנים האחרונות,1663 ואחדים נשארו עדיין בכתב יד.1664 בכתבים אלה, הקשים ללימוד, מסתמך הרמ“מ בעיקר על רבו הגר“א, ומצטט אותו במפורש עשרות פעמים. אין ספק שתורת הגאון חיה היא בתורת רמ“מ,1665 כמו הגאון עצמו, שאף שנים רבות אחרי מותו הוסיף ונגלה לתלמידו הרמ“מ, כפי שהעיד בעצמו, בכמה מקומות, כגון באר איוב (הוא מעיין הגיחון) שבירושלים, ושם הוסיף ולימדו.1666

			קבלת רמ“מ ממשיכה אמנם את דרך המלך הקבלית, ומצטטת מספר הזוהר ומכתבי האר“י וממשיכיו, בהם, נוסף על הגר“א, גם ר‘ עמנואל חי ריקי, שרמ“מ כתב פירוש על ספרו ‘משנת חסידים‘.1667 אך רמ“מ הושפע מאוד גם ממקובלים שהסיטו את הקבלה לכיוונים אחרים. הוא כתב פירושים גם על ספר ‘ברית מנוחה‘,1668 ועל ‘ספר הפליאה‘,1669 ואף ציטט מכתבי ר‘ אברהם אבולעפיה, וסיגל לעצמו משהו מן הטכניקות המיסטיות שלו.1670 אך לענייננו חשוב ביותר עניינו הרב של רמ“מ בשבתי צבי, שאותו שטחתי במאמרים קודמים1671 (על משמעות עניין זה עוד נדבר בהמשך),1672 ובר‘ העשיל צורף.

			רמ“מ אינו מזכיר בשום מקום את שמו המפורש של העשיל צורף, אך כתביו מלאים וגדושים ברמזים לשם זה, ממש כפי שאינו מציין במפורש את השם שבתי צבי וכתביו מלאים רמזים וגימטריות לשם זה, שמקורם בספרות השבתאית. כך הראיתי במאמרים הנזכרים על רמ“מ והשבתאות, ועתה סבור אני שלפחות חלק מן הרמזים לשבתי צבי שאב רמ“מ מר‘ העשיל.1673

			כמו במקרהו של שבתי צבי, גם בנוגע לר‘ העשיל אין כל ספק שאליו מתכוון רמ“מ. ר‘ העשיל מרבה כזכור להזכיר עצמו בכתביו, גם בשם יהושע העשיל וגם בגימטריות ורמזים רבים העולים כמניין שם זה,1674 וגם השם ‘צורף‘ רמוז בכתביו, למשל במילה ‘צפור‘, השווה לו באותיותיה.1675 בעיקר אהב ר‘ העשיל לתת לשמו את הצורה העברית ‘אשל‘, וכתביו שבידינו מלאים דרשות על ‘אשל‘ (או ‘אשלה‘1676), כגון על אותו אשל שנטע אברהם בבאר שבע.1677 בכינוי ‘אשל‘, או ‘האשל הגדול‘, ‘אשלא רברבא‘ וכיוצא בכך רגילים היו גם חסידיו של ר‘ העשיל לכנותו באיגרותיהם.1678 כינויים אלה מצויים לרוב גם בכתבי רמ“מ. האילן ששמו ‘אשל‘, שנזכר במקרא, מתפרש אמנם פה ושם גם במקומות אחרים בספרות הקבלה,1679 אבל לא באותה אינטנסיביות שנמצא בכתבי ר‘ העשיל צורף ובכתבי רמ“מ, שחלק מן הגימטריות והרמזים המצויים בכתביו על אודות ‘אשל‘ ושאר הכינויים דלעיל מצויים אכן גם במקורות ר‘ העשיל שבידינו.

			אין ספק אפוא שרמזים אלה מקורם אצל העשיל צורף, והובאו לכתבי רמ“מ מתוך ‘ספר הצורף‘ או ממסורות בעל פה. כך נוכחתי כמה פעמים, כשרק בעזרת כתבי רמ“מ הצלחתי לפרש את רמזי ר‘ העשיל, ופעמים אחרות בעזרת כתבי ר‘ העשיל הצלחתי לפענח את דברי רמ“מ.1680 רמ“מ לעולם אינו מעתיק אמנם את דרושי העשיל כלשונם, אלא מעבד את רמזיו לתוך קבלתו הוא בסגנונו שלו, וחותמם בחותמו המיוחד. הוא גם אינו מקבל כלשונם את כל דבריו ויומרותיו של ר‘ העשיל. כפי שמתייחס הוא בביקורת על שבתי צבי, כך יש לו ביקורת גם על העשיל צורף, ועליה נעמוד בהמשך.1681 אך אין בכך כדי להפחית ממידת ההשפעה של העשיל על רמ“מ. אדרבא, בדרכו זו מעיד רמ“מ על יחס נפשי עמוק אל ר‘ העשיל, שכרוך בהתעמקות ובהפנמה, שכמוה אין צורך למי שמעתיק באופן מילולי. יתר על כן, דומה שבידי רמ“מ הייתה אף מסורת חיה על ר‘ העשיל, והוא ידע עליו פרטים ביוגרפיים יותר ממה שיכול היה לדלות מן הכתבים, כפי שאפשר ללמוד מרמזי רמ“מ על כישלון סקסואלי בחייו של ר‘ העשיל.1682

			הרמזים להעשיל צורף מרובים הם אצל רמ“מ ומפוזרים בכל כתביו. בשורות הבאות אביא מעט מהם, עם מקבילות מהעשיל צורף, הן מכתביו והן מהעדויות עליו. בחרתי בדוגמאות מובהקות שיש בהן כדי להאיר את יחסו של רמ“מ לר‘ העשיל. גם אם יחס זה אינו מחוור עדיין עד תומו, סבורני שדוגמאות אלה מצביעות על הכיוון הכללי של הפתרון, ומכל מקום, די בהן כדי להסיר כל ספק בדבר עצם הזיקה שבין רמ“מ לר‘ העשיל. הקטעים שאביא, כמו שאר כתבי רמ“מ, גדושים הם ברמזים, שלהבנתם אביא עוד מקבילות ומקורות (שאף הם אינם קלים), אך דומני שהקורא באורך רוח יבוא על שכרו, ויתוודע גם לפואטיקה המיוחדת של כתיבתו של רמ“מ, שהיא מיסטיקה הנישאת על גבי גימטריות, וניתן לראות בה במידת מה יישום של דרכו של ר‘ אברהם אבולעפיה, שרמ“מ הושפע ממנו רבות.1683 כמו אצל אבולעפיה גם בכתבי רמ“מ שפע הרמזים והגימטריות עלול להסיח את דעת הקורא מן המשמעות הכללית של המאמר. על הקורא מוטל אפוא מאמץ לא קטן: עליו לרדת לעומקם של הפרטים הקשים, וגם להינשא על גליהם אל מחוז חפצו של רמ“מ, שאותו יש לראות כהתכה מופלאה של שלושה כיווני הקבלה, הקבלה האקסטטית מייסודו של אבולעפיה, קבלת הזוהר והמשכיה באר“י ובגר“א, והיסודות השבתאיים, ובמיוחד בהופעתם בכתבי העשיל צורף, ששם כרוכים הם בהשפעה עמוקה מקבלת ספר ‘מגלה עמוקות‘, שהיא, בתורה, שילוב של מסורות חסידי אשכנז עם קבלת האר“י.

			‘אשל‘ בכתבי רמ“מ כראשית ואחרית

			‘אשל‘ פוגשים אנו כבר בהקדמת ספרו השיטתי והעמוק ביותר של רמ“מ הנקרא ‘רזא דמהימנותא‘ (כשם הספר המיוחס לשבתי צבי1684).1685 אחרי פתיחה קצרה, שבה מתנצל רמ“מ, בלשון מליצה ורמז, ומסביר את הצורך לגלות עתה את הסודות הכמוסים שבידי האדם הבחירה להלבישם מלבוש קודש או מלבוש חול,1686 אומר הוא כדברים האלה:

			ושורש1687 קס“ת הסופ“ר1688 הגנוז בראשית1689 דרכי אל,1690 כולל שעי“ר פאר“ן1691 סוד ב‘ זיווגים1692 י‘, יא, יאה, יאהד, יאהדו, יאהדונ, יאהדונה, יאהדונהי,1693 גי‘ פאר“ן,1694 והב‘1695 אל“ף, אל“ף ה“א, אל“ף ה“א יו“ד, אל“ף ה“א יו“ד ה“א, יו“ד ה“י וי“ו ה“י1696 סוד שעי“ר,1697 והן עתי“ק1698 אש“ל,1699 ויסו“ד עתי“ק1700 גנוז במצח הרצון,1701 בסת“ר1702 עליון,1703 אשר משם וזר“ח ומשם הופי“ע1704 עד אחרית1705.1706

			הנה כבר בראשית ספרו של רמ“מ מתגלה ‘אשל‘ בכל הדרו וגווניו כסמל קבלי עיקרי המאחד את הראשית ואת האחרית. בכך מבקש אני לעיין תחילה, ולדחות לאחר כך את הדיון בקישור נוסף שמיוחס כאן ל‘אשל‘ ול‘עתיק‘, הקישור המרתק לשעיר ופארן.

			הקשר בין הראשית לאחרית מודגש מאוד בקבלה השבתאית. ספרו העיקרי של נתן העזתי, נביאו של שבתי צבי, נקרא אכן ‘ספר הבריאה‘, שכן את שורש הגאולה בידי שבתי צבי מוצא הוא בראשית מפעלו של האל, ולא בכדי מצאו השבתאים במילה ‘בראשית‘ את אותיות השם ‘שבתי‘ (ואולי אף ‘ר‘ שבתאי‘).1707 גם הפרצוף הקבלי העליון, המכונה ‘עתיק‘, המיוחס כאן לאשל, מיוחס במקומות אחרים לשבתי צבי, וכך מסרו השבתאים גם מפי ר‘ העשיל צורף.1708 הקשר בין מוטיב הראשית והאחרית לבין אשל מצוי גם במקומות אחרים בכתבי רמ“מ, ובמיוחד בקטע הבא, שממנו נוכל להביא ראיות חזקות על כך שאשל זה נטוע באישיותו של ר‘ העשיל צורף:

			סוד יהו“ה אלהי“ם יהו“ה אדנ“י גי‘[מטרייה] בא“ר,1709 וכולל אש“ל שב“ע1710 גי‘ מש“ה משי“ח,1711 ואת הארץ ראשית הכל אחרית הכל,1712 או“ר מלכו“ת1713 [...] גמר“א, גבריא“ל מיכאל רפא“ל אוריא“ל,1714 אשר מספרן גי‘ אש“ל בא“ר שב“ע1715 הנ“ל, סוד רשו“ת,1716 שק“וצי“ת,1717 תולע“ת1718 יעקב1719.1720

			השוויון בגימטרייה בין ‘אשל באר שבע‘ לבין שמות ארבעת המלאכים, ‘שקוצית‘, ‘רשות‘ ו‘תולעת‘, שחוזר כמה פעמים בכתבי רמ“מ,1721 מקורו בוודאי אצל ר‘ העשיל צורף. שהרי עניין האשל שנטע אברהם בבאר העסיק רבות את ר‘ העשיל, ופעמים רבות דרש זאת על עצמו,1722 ולעתים הוסיף לכך את אותן גימטריות נדירות עצמן, כפי שיודגם היטב בקטע הבא, המצוי באוטוגרף שלו:

			שקוצי“ת חושבנא רשו“ת תמן ותש“ר1723 פ‘1724 ד‘ מלאכים מיכאל גבריאל אוריאל רפאל [...] דסלקין רשו“ת דחושבנא דלהון בחושבנא אש“ל בבא“ר שב“ע1725 דא חושבנא אש“ל בחופ“ה וקדושי“ן1726.1727

			העשיל בכתבי רמ“מ: יעזריאל שר התהום

			נוכל להעמיק בסמל האשל, שבחנו לעיל, בעזרת דמות נוספת, המלאך יעזריאל, שגם בו נמצא זיקה לתחילת האצילות, ולזיקתה גם ליסוד הרע, ולדמויות עשו וישמעאל, שעיר ופארן. בקטע זה, שרמ“מ עוסק בו בסוד הגאולה, יימצאו גם רמזים נוספים לר‘ העשיל צורף (המיוצג בדמותו של יעזריאל), ואף לשבתי צבי:

			וכשיתחבר עת רצון1728 ובה גנוז הנקודה1729 סוד נפ“ש דו“ד1730 ב“ן יש“י,1731 אז סוד נוקבא כלל כל הדינין אשר בק“ן צפו“ר,1732 גי‘[מטרייה] שפיפו“ן,1733 סוד שרי“ה,1734 בסוד ורגליהם רגל ישר“ה,1735 ג“כ [= גם כן] כלול בזה. כי ע“ת רצו“ן גי‘ ע“ת יו“ם צ“ר,1736 והוא יו“ם נק“ם,1737 עומק רו“ם1738 זה גבריאל,1739 בלבי,1740 כי יום ההו“א1741 בוע“ר כתנור,1742 והאו“ר גנו“ז1743 בסוד קן צפור [...]1744 וצניע“ו זר“ע קוד“ש גי‘ בראשי“ת,1745 סוד חשבון זיע“ר הוא אהב“ה,1746 ראשית התעוררות האהבה1747 והקליטה1748 שהוא ההעדר1749 והפסד הוא סוד א“ש קוד“ש,1750 גי‘ ר“ת [= גימטרייה ראשי תיבות] של ‘רשפי“ה רשפי אש שלהבת י“ה‘1751, נעלם של ר“ב בבראשית1752 קדשת נג“ה,1753 ובזה הק“ן צפור כלל שורש קי“ן1754 הב“ל, קו“ף יו“ד נו“ן, ה“י בי“ת למ“ד גי‘ רא“ש חד“ש,1755 סוד המולד, עת הזיווג, חמה ירח כלל, גי‘ הריו“ן.1756 

			וזה ההעדר נקרא [י]עזריא“ל,1757 סוד ‘חש“ך1758 על פני תהום‘,1759 כי מאי“ן יבא עזרי.1760 זה מאין הוא שורש,1761 ויהי כן1762 שיהיה אח“כ סוד הנימ“א,1763 וזה החש“ך ג‘ ראשי שור שבתהום,1764 והן חמ“ר1765 שו“ר כל“ב,1766 גי‘ תת“ו,1767 ב‘ פעמים ת“ג,1768 ב‘ כתרים1769 של עשו וישמעאל,1770 כלל החרב,1771 וכלל הופיע,1772 סוד פריה ורביה,1773 נכלל בדו“ד ב“ן יש“י, גי‘ זר“ח הופי“ע1774.1775

			גם קטע זה כתוב, כרגיל אצל רמ“מ, בלשון רמזים צפופה ודחוסה, אך בכיוונם המרכזי של הדברים אין ספק. מדובר כאן בראשית צמיחת הגאולה המשיחית, ‘ראשית התעוררות האהבה‘,1776 המתוארת גם כשלב ההיעדר הקודם הן ליצירת הוולד1777 והן לבריאת העולם ולראשית האצילות.1778 בשלב זה קרובים במיוחד הטוב והרע, ואין ביניהם אלא כמלוא נימה (מילים דומות נוקט רמ“מ כדי לאפיין את גישתו הדיאלקטית והאמביוולנטית אל השבתאות1779). שלב ראשוני זה, אף שהוא ‘עת רצון‘, רובו דין ונקמה באויבים. בשלב זה גנוזה בהיכלה, ‘היכל קן צפור‘,1780 נפש המשיח, ‘נפש דוד בן ישי‘.1781

			שמו של המשיח המפורש כאן הוא אמנם ‘דוד בן ישי‘, אך בגימטריות רמוזים כאן גם שמות פרטיים של חוליות נוספות בשושלת המשיח ובתהליך הגאולה. ראשון לאלה הוא שבתי צבי, ששמו זה רמוז כאן במילים ‘ראש חדש‘ ובשמות קין והבל במילוי אותיותיהם,1782 ואלה הן גימטריות ידועות המכוונות לשבתי צבי בספרות השבתאית.1783 השם ‘שבתי צבי‘ רמוז כאן כנראה גם במילים ‘עת רצון‘, ‘נפש דוד בן ישי‘1784 ו‘עת יום צר‘,1785 והשם ‘שבתי‘ במילה ‘בראשית‘,1786 ואפשר שאף השם ‘צבי‘ רמוז כאן בגימטרייה במילים ‘מאין‘, ‘נימא‘ ו‘ויהי כן‘.1787

			אך בצד שבתי צבי רמוז כאן גם שמו של ר‘ העשיל צורף. השם ‘יהושע העשיל‘ עולה בגימטרייה תת“ו, ומספר זה מצוי לרוב בכתביו ובעדויות עליו.1788 מספר זה מככב גם בקטע שלפנינו, וכך עולות בגימטרייה המילים ‘שורש‘, ‘חמר שור כלב‘, ופעמיים ‘תג‘. במקרה זה סטה רמ“מ ממנהגו, ולא הסתפק רק בשוויון הגימטרי בין מילים אלה לבין עצמן, אלא אף ציין במפורש שהן עולות בגימטרייה למניין תת“ו.1789 דומה שכך עשה כדי לרמוז שלפנינו רמז גם לשם ‘יהושע העשיל‘, שמן המפורסמות שעולה למניין תת“ו. וכך אמנם נהג רמ“מ, במקום אחר, גם בנוגע לתתי“ד, מספר שמו של ‘שבתי צבי‘, שלא הסתפק בשוויון הגימטרי של המילים שעולות למספר זה, אלא גם ציין במפורש שהן עולות למספר תתי“ד.1790

			אך גם בלא זאת, אין כל ספק שמילים אלה, העולות בגימטרייה תת“ו, מרמזות לשם ‘יהושע העשיל‘. המילה ‘שורש‘ אכן נפוצה בכתבי ר‘ העשיל צורף, ומציינת שם במפורש את השם ‘יהושע העשיל‘ השווה לה בגימטרייה. באחד ממכתבי התהילה על ר‘ העשיל נמסרו בשמו הרבה גימטריות על השם ‘יהושע העשיל‘, וביניהן נמצא גם ‘שורש‘,1791 ואכן רמ“מ מביא את המילה ‘שורש‘ גם בהרבה מקומות אחרים בצמידות לרמזים מובהקים אחרים לשם ‘יהושע העשיל‘, כפי שעוד נראה.1792

			בנוגע למילים ‘חמר שור כלב‘, ופעמיים ‘תג‘, את אלה לא מצאתי עדיין בכתבי ר‘ העשיל שבידי (וכאמור, הרוב אינו בידי), אך אין ספק בלבי שגם אלה הן גימטריות על השם ‘יהושע העשיל‘ שמקורן בכתבי ר‘ העשיל צורף בעצמו. בחלק שבידנו מ‘ספר הצורף‘ נמצאים דפים שלמים של דרושים אינטנסיביים על השור והחמור והכלב, שנדרשים גם על הקדושה,1793 והם פיתוח אישי של תורת ספר ‘מגלה עמוקות‘ לר‘ נתן שפירא (שעל קשרו לר‘ העשיל דיברנו לעיל1794), שגם הוא עוסק הרבה בשילוש זה. על פרטי הדברים, ובמיוחד על הדמונולוגיה הכלבית שלו (ושל חברו ר‘ שמשון מאוסטרופוליה), כתבתי בהרחבה במקום אחר.1795 ולענייננו, השור והחמור נחשבים כמייצגים את אומות עשו וישמעאל, כלומר את הנצרות והאסלאם, ולכך רומז כאן רמ“מ, המקשר בגימטרייה את ‘שור חמר כלב‘ עם ‘ב‘ פעמים ת“ג, ב‘ כתרים של עשו וישמעאל‘. הכלב היוצא מבין שניהם1796 מסמל, כפי שהראיתי באותו מקום, את ישו הנוצרי, שבתמונות המתארות את לידתו נראה הוא שוכב באבוס בין שור לבין חמור.

			אך יהושע העשיל צורף, ששמו כאמור עולה כמניין ‘שור חמר כלב‘, אינו מסמל כמובן את הגויים אלא את העומדים כנגדם, והם (וגם זאת נמצא בכתבי ר‘ נתן שפירא, כפי שהראיתי באותו מקום) משיח בן יוסף (הוא שור)1797 ומשיח בן דוד (הוא חמור).1798 העומד כנגד ‘כלב‘ הוא ‘בן‘, שעולה כמוהו בגימטרייה. הכינוי ‘בן‘ הולם לא רק את ישו הנוצרי (לפי דבריהם) אלא גם את דמות הצדיק היהודי, והוא גם שם קודש קבלי, שיש לו זיקה לשכינה.1799 כמו כן ‘בן‘ בגימטרייה הוא גם ‘אליהו‘ וגם ‘יהואל‘, ומקיים עם שניהם קשר הדוק, שמקורו, כך דומה, בחוגי היהודים הנוצריים של המאות הראשונות לספירה, ונשתמר בכתבי חסידי אשכנז,1800 ומשם עבר הלאה, ובין השאר לכתבי ר‘ אברהם אבולעפיה,1801 ר‘ נתן, ר‘ העשיל1802 ורמ“מ.

			יחסו האמביוולנטי של רמ“מ אל הנצרות ואל האסלאם רמוז גם במילים ‘זרח הופיע‘ המסיימות את הקטע. ברמז זה נתקלנו כבר בקטע קודם,1803 ונשוב ונבחן אותו בהמשך, כאשר נבדוק את הסמלים ‘שעיר ופארן‘.1804

			אפשר שהעשיל צורף רמוז בקטע שלנו גם במילה ‘צפור‘, שהיא אותיות ‘צורף‘, ורמז זה מתאשר לפי האוטוגרף של ‘ספר הצורף‘, ששם נמצא צמד המילים ‘צפו“ר צור“ף‘,1805 וגם במקומות אחרים בכתבי רמ“מ שיובאו להלן נדרשת המילה ‘צפור‘ בסמיכות לדרשות אחרות על ר‘ העשיל, ובאופן שאינו מותיר מקום לספק.1806 כאן אמנם אין לנו אלא הצירוף ‘קן צפור‘, שעל פי הזוהר הוא היכל המשיח,1807 שבו מצא רמ“מ רמזים לעניינו של שבתי צבי, והדיאלקטיקה של טוב ורע הכרוכה בו,1808 ואולי העשיל צורף, הוא ‘צפור‘, מקנן לדעתו של רמ“מ (ואולי קיבל גם זאת מכתבי העשיל עצמו) אצל שבתי צבי, בחינת ‘אור גנוז‘,1809 ונמצא אפוא שהעשיל פנימי ועמוק יותר משבתי.

			ר‘ העשיל צורף מתואר כאן גם בדמות המלאך ‘יעזריאל‘, במשפט: ‘וזה ההעדר נקרא יעזריא“ל, סוד "חש“ך על פני תהום", כי מאי“ן יבא עזרי. זה מאין הוא שורש‘. הקשר בינו לבין ר‘ העשיל מוכח הן לפי המילה ‘שורש‘, הרומזת כאמור לר‘ העשיל,1810 והן בגלל הדמיון שבשמו ובדמותו ל‘אליעזר‘, שאת קשרו לר‘ העשיל נראה בקטע שיובא להלן.1811 מקומה של דמות זו הוא בנקודה הדיאלקטית, אותה ראינו, של ההיעדר שקודם לבריאה ולגאולה,1812 ולכן, דומה שגם היחס אליה מצד רמ“מ הוא דיאלקטי.

			המלאך יעזריאל אכן מתאים לתפקידו זה. כשמו כן הוא, עוזר ומושיע ומגן, דווקא מאחר שהוא קשור לגיהינום ולתהום. במקום אחד בזוהר מתואר הוא כמורה דרכם של הצדיקים, שדואג לצינון הגיהינום שעליהם לעבור בדרכם לגן העדן,1813 אך לפי מקור זוהרי אחר,1814 ליעזריאל יש אף תפקיד חשוב מזה בהצלת העולם. לפי מיתוס שהזוהר מפתח ממקורות עתיקים שונים, שעל משמעותו ומקורותיו עמדתי באריכות במקום אחר,1815 מי התהום הקדמונים עומדים להציף את העולם דרך נקבה אחת (‘שיתין‘), ומה שעומד בדרכם הוא ‘צרור‘ (ולפי מקורות אחרים: ‘חרס‘),1816 שעליו כתוב שמו המפורש של האל. אך בשעה שבני אדם נשבעים לשקר פורחות אותיות השם מאותו חרס, והמים היו חוזרים ומציפים ומחריבים את העולם, אלמלא בא המלאך יעזריאל, הממונה על שבעים מפתחות (ולפי מקור אחר: ארבעה1817) ושב וחוקק את השם על הצרור.

			עם זאת, את דמות יעזריאל, ששמו עולה בגימטרייה כמניין ‘חשך‘, ואת הזיקה שבינו לבין התהום לא פיתח רמ“מ ישירות מהזוהר, אלא באמצעות ספר ‘מגלה עמוקות‘ לר‘ נתן שפירא (ואולי גם דרך כתבי ר‘ העשיל צורף, שעל זיקתו לר‘ נתן דיברנו לעיל1818). ר‘ נתן הסיק ממאמר זה ‘שיש ממונה אחד ממונה על התהום ושמו יעזריאל שסודו חשך‘.1819

			את עניינו של יעזריאל מפתח רמ“מ עוד, במקום אחר:

			בסוד אליעז“ר,1820 ששורש1821 הנקודה1822 יעזריא“ל בחש“ך1823 על פני תהום,1824 והנקודה נעלם1825 שהן סוד ג‘ ראשי שור שבתהום1826 חמר שור כלב,1827 אבל זה הך‘1828 הוא של מנצפך ה‘ מאות1829 שהוא ברכות תהום רבצת תח“ת,1830 גי‘ חש“ך הנ“ל1831 הכולל א“ת וא“ת,1832 וזה רבצ“ת1833 הוא ב“ת צ“ר,1834 בסוד צרו“ר1835 אשר על התהום,1836 שאינו נמתק אלא בשם אחספ“א1837 שאינו מתקיים כלל,1838 א“ף חיי“ם גי‘ חספ“א,1839 שיתגלה חוטמא דעתיקא1840 ולא1841 יתן ארך אפיים לעוברי רצונו1842.1843

			יעזריאל, הוא העשיל צורף, הוא כמו השם על החרס הממתיק את הצרור שעל התהום, לפי המיתוס דלעיל,1844 וגורם לו להישאר במקומו, למרות מעשי הרשעים, ולא להחריב את העולם. אבל אותו חרס ‘אינו מתקיים כלל‘. קביעה זו קשורה בוודאי לדברים הקודמים על תחילת הניסיון המשיחי בחינת היעדר ואין,1845 ולקונוטציה של ‘חרס‘ בבחינת דבר שאין בו ממש, כבביטוי ‘העלה חרס בידו‘.1846

			עם זאת ביטוי זה מזכיר לנו את דברי רמ“מ העקרוניים בנוגע לניסיון המשיחי השבתאי. לדברי רמ“מ המשיח השבתאי אמנם כשל, או במילים אחרות ‘העלה חרס בידו‘, ויש לחכות למשיח אחר. אך למרות הכישלון, הניסיון הראשון היה הכרחי לשם הצלחתו של המשיח האחר. רמ“מ מסתמך על דברי התלמוד1847 על אודות אדם שהרים חרס (‘דלי חספא‘) ובא אחר ומצא מרגנית תחתיו, ועל כך מעיר רמ“מ שאף מעשיו של הראשון לא הלכו לאיבוד, שכן אם הראשון לא היה מעלה את החרס, השני לא היה מוצא את המרגלית. ולכן אף שהראשון עשה עברה הרי היא הופכת למצווה ואין למחות את שמו מישראל. דברי רמ“מ אלה,1848 שכבר הובאו ונותחו על ידי במאמר קודם,1849 מביעים בבהירות את יחסו אל התנועה השבתאית, שעם חטאיה וכישלונה היא שלב הכרחי לביאת הגואל. באותו מאמר הראיתי שרמ“מ כיוון לשבתי צבי, ועתה נוכחנו לדעת שכיוון גם להעשיל צורף.

			‘אשל‘ בכתבי רמ“מ כשעיר ופארן, נצרות ואסלאם

			נשוב ונעיין עתה במובאה שבה פתחנו את דיוננו בכתבי רמ“מ, היא המובאה מראשית ספר ‘רזא דמהימנותא‘,1850 המדברת על ‘אשל‘ כהוויה קבלית בראשיתית, המכונה גם פרצוף ‘עתיק‘. הקטע עוסק כזכור בשמות ‘שעיר‘ ו‘פארן‘, וצירוף אלה שווה בגימטרייה למילים המציינות את ראשית האצילות: ‘קסת הסופר‘ ו‘ראשית‘, וכן ‘עתיק אשל‘.1851 ‘פארן‘ עולה בגימטרייה ‘אשל‘, ו‘שעיר‘ עולה בגימטרייה ‘עתיק‘, ונוסף לכך כל אחד משמות אלה עולה בגימטרייה כמניינו של זיווג מסוים של שמות קודש.

			אמנם עתה, כשנוכחנו ש‘אשל‘ קשור לר‘ העשיל צורף, ויחסיו של זה עם הנצרות והאסלאם מצטיינים באמביוולנטיות, איננו כה מופתעים מן הקשר בינו לבין שעיר ופארן, שהם כינויים מסורתיים לאדום ולישמעאל, ולפיכך גם לנצרות ולאסלאם,1852 ועם זאת, מה לאלה עם ראשית האצילות, ועם פרצוף עתיק?

			אבל גם לקשר זה שורשים עמוקים, בקבלה ובעיקר בשבתאות. בספר הזוהר (בעיקר בחטיבת האידרות) מדובר על מלכי אדום כאצילויות קודמות, עולמות שנבראו ונחרבו, לפני האצילות הקדושה ועולם התיקון, כלומר הרע שקדם לטוב,1853 ועם זיקתם אל עתיקא, אינם מזוהים עמו.1854 זיהוי ברור, מגובש ומפותח של פרצוף עתיקא עם הגויים, עשו וישמעאל, אופייני דווקא לספרות השבתאית. דוגמה מובהקת לכך תימצא בספר הנקרא ‘ואבוא היום אל העין‘, שייחוסו לר‘ יהונתן אייבשיץ עומד במרכזה של מחלוקת גדולה, מן המאה השמונה־עשרה ועד היום.1855 והנה בספר זה נמצא בהדגשה ובפרטנות את זיהוי פרצופי אדם קדמון ועתיקא עם עשו, שעיר ואדום.1856 כן מתואר שם פרצוף זה כ‘כריכת הישמעלים‘, שאותה כורך על ראשו ‘אלהי ישראל‘ (הפרצוף האלוהי המרכזי לפי המינוח השבתאי), ברמז ברור למצנפת המוסלמית ששם שבתי צבי על ראשו בעת ההמרה.1857 פרצוף עתיקא מתואר בספר זה גם באופן כללי כ‘חובב עמים‘ זרים, וכמקומה של עבודה זרה.1858

			דברים דומים אפשר למצוא במקומות אחרים בספרות השבתאית והקרובה לה,1859 כולל אצל ר‘ העשיל צורף (אפשר שהספר ‘ואבוא היום אל העין‘ הושפע מכתבי ר‘ העשיל1860), שכפי שראינו דרש לשבח גם את שורשן של אומות עשו וישמעאל, ומצא קרבה בינו לבינם.1861 אין להסיק מכך שר‘ העשיל חיבב אומות אלה, אדרבא, זיקתו אליהן עוזרת לו בקרב לביטולן.1862 יש לראות עניין זה כחלק מן הפרשה הענפה והחשובה של יחס השבתאות כלפי הנצרות והאסלאם, הכוללת גוונים רבים ושונים, מרגשות מלחמה ונקמה עד הזדהות והתבוללות.1863 אך דומה שרמ“מ נקט את אותה כפילות המאפיינת את ר‘ העשיל: מצד אחד, כתבי רמ“מ רצופים ביטויים קשים ביותר כלפי האסלאם והנצרות, כגון ‘שמו את ירושלים לעיי“ם,1864 עש“ו ישמעא“ל, יש“ו מחמו“ד,1865 וזה יש“ו מחמו“ד, ית“ד1866 תקועה לישראל1867‘.1868 ובהם מוצא הוא יסוד כל רע שאונה לישראל ואמונתו, במשך ששת אלפי שנות קיום העולם. אך מצד שני המשיח, שיבוא באלף השביעי, יהיה ‘כלל הכל‘, ויביאו גם אותם לידי תיקונם.1869

			עמדה אמביוולנטית זו כלפי האסלאם והנצרות היא העומדת ככל הנראה ברקע פועלו של רמ“מ, שכזכור לא היסס לפנות לעזרת השלטונות המוסלמיים ולעזרת המיסיונרים הנוצרים (וביניהם יהודים מומרים) לשם שיקום ירושלים היהודית ובית הכנסת חורבת יהודה החסיד, ולשם כך אף נכנס אתם לשיחות תאולוגיות עמוקות.1870

			נשוב לשעיר ולפארן. אמנם המאמר שבראשית ‘רזא דמהימנותא‘ מקשר בדרכים מגוונות של גימטרייה בין שני אלה לבין ‘אשל‘ ו‘עתיק‘,1871 אך בכל זאת אין אלה, הקשורים לאומות העולם, מגיעים למלוא עומקו של סוד זה. כך מסתבר ממקומות אחרים, שבהם מדגיש רמ“מ את ההבדל בין אברהם אבינו, שהגיע לסוד האשל, לבין עבדיו, הגר ואליעזר. אלה אמנם משובחים שבגרים, אך עדיין גרים הם, וקשורים לאומות העולם. וכך אומר הוא על הגר:

			וצריך להדביק באהבה, לזה לא זכו הגרים רק הג“ר,1872 וגם זאת ‘ותתע במדבר באר שבע‘1873, אשר זה השע“ר1874, סוד יהו“ה אלהי“ם יהו“ה אדנ“י,1875 ויהו“ה במילוי ע“ב1876 ואלהים במילוי יודי“ן,1877 אבל כשבאו לסוד אש“ל לא באו כלל, אלא נשארו בסוד פאר“ן,1878 ואינם יכולים למיקם ביה1879.1880

			ובמקבילה קרובה במקום אחר בכתביו (לא אפרש כאן שוב את הרמזים שפורשו במובאה הקודמת):

			כי אי אפשר לגר לזכות יותר מהגר המצרית, והיא עדיין ותתע במדבר בא“ר שב“ע, סוד השע“ר אשר צדיקים יבואו בו,1881 כי אברהם נטע אש“ל בבא“ר שב“ע, וסוד אש“ל בא“ר שב“ע הן אחוריים1882 דיהו“ה אדנ“י כזה — י‘, י“א, יא“ה, יאה“ד, יאהד“ו, יאהדו“נ, יאהדונ“ה, יאהדונה“י, גי‘ אש“ל,1883 ויהו“ה במילוי ע“ב, ואלהים במילוי יודין גי‘ שב“ע, ובאר כולל שניהם יהו“ה אדנ“י, ויהו“ה אלהי“ם גי‘ בא“ר, והכל אש“ל בא“ר שב“ע גי‘ רשו“ת, שם השביעי שק“ו צי“ת,1884 והיא לא השיגה רק בסוד פאר“ן גי‘ אש“ל, אבל לא בא“ר שב“ע, וכן בארץ הקדושה כשהיא ערס“א,1885 תרגום של מט“ה,1886 גי‘ אש“ל1887.1888

			שלא כאברהם, שנטע אשל בבאר שבע, הגר שפחתו רק תועה במדבר באר שבע, שאינו ‘אשל‘ אלא רק השער לעניין זה, כי ‘השער‘ בגימטרייה ‘באר שבע‘ (ואף דומה באותיותיו ‘לשעיר‘ וקשור בו1889). וכמו הגר גם בנה ישמעאל, שישב במדבר פארן. אמנם ‘פארן‘ בגימטרייה ‘אשל‘, אך גם היושב במדבר זה אינו מגיע לעמוד בסוד עניינו של אותו אשל. מסתבר אפוא שיש ‘אשל‘ במדרגות שונות. יש אשל שמקיף את המציאות מדרגתה העליונה, ויש אשל שאינו אלא שער.

			‘אשל‘ כשער נזכר גם במקומות אחרים בכתבי רמ“מ, ובהם הרמ“מ אינו נוקט במילה העברית ‘שער‘ אלא במקבילתה הארמית ‘תרעא‘, ושם כלול רמז ברור לר‘ העשיל צורף. דוגמה לכך תימצא בדרשה על אליעזר שתובא להלן, ששם מספר רמ“מ על עבד אברהם, בדומה למה שראינו עתה בנוגע להגר שפחתו, ש‘לא נמסר לו סוד האש“ל, תרע“א הנ“ל, שורש‘.1890 כאן אולי ‘תרעא‘ ו‘שורש‘ מייצגות דווקא את הבחינות העליונות שלא נמסרו לאליעזר, הן בחינות האמונה השלמה של אברהם. אך מכל מקום ברור שגם כאן נרמז ר‘ העשיל, ולא רק במילה ‘שורש‘, שכבר ראינו שרומזת לר‘ העשיל, ועולה בגימטרייה כמניין שמו,1891 אלא גם במילה ‘תרעא‘, שגם היא רמז מובהק לר‘ העשיל (ואף לשבתי צבי), כפי שגילה ר‘ העשיל לחסידיו, בתוך שאר רמזים הנוגעים לשמו, הכלולים בקטע דלהלן, שהוא ציטוט מכתבי ר‘ העשיל הכלול באיגרת ששלח ר‘ מרדכי בן שלמה מווילנא למקובלים השבתאיים באיטליה, ר‘ אברהם רוויגו ור‘ בנימין כהן:

			והכל מן ב‘ שמות יאהדונהי1892 דא צ“א.1893 כי ידוע יהו“ה מלא בשם ת“ת1894 דא מה.1895 ובשם אדני מלא לא יש הפרש1896 רק אלף דלת נון יוד גי‘[מטרייה] תרע“א.1897 צא וחשוב צ“א מ“ה תרע“א1898 ציון ן‘ רבתא,1899 דא גימטריה שמו דמ“ו,1900 לישנ“א קדיש“א,1901 גם בשם ב“ן דא במלכות1902 צ“א ב“ן תרע“א1903 דא שדי מלא.1904 ודא בשום ה‘ את שיב“ת ציו“ן1905.1906

			לצירוף ‘צ“א מ“ה תרע“א ציון‘ שכאן תימצא גם הקבלה מבנית מובהקת אצל רמ“מ, המדבר על ‘מ“ה תרע“א סוד נקודת ציון‘ ובצירופים דומים לכך. ועל כך נעמוד להלן, במסגרת הדיון על ‘ציון‘ ככינוי לר‘ העשיל בכתבי רמ“מ.1907

			השער (תרעא) כסמל לאישיות המשיח עשוי להזכיר את תנועת הבאביזם, אמה של הדת הבהאית, שנוסדה בפרס במאה התשע־עשרה, על ידי מרזא עלי מחמד, שראה עצמו כשער (‘באב‘) אל הגאולה. הבהאים ראו במעלת הבאב דרגה התחלתית, ופחותה ממעלתו של בהאא אללה, וכזאת הייתה כנראה גם הערכת רמ“מ לר‘ העשיל צורף. ואולי נמיכות מעלתו קשורה הייתה בעובדה שלא הגיע לארץ ישראל, שהיא כזכור ערשו של הקב“ה, ו‘ערסא‘ בגימטרייה ‘אשל‘.1908 חיסרון זה בולט במיוחד על רקע הגימטרייה שלעיל, שבה קשר ר‘ העשיל את שמו לשם ‘ציון‘.

			העשיל בכתבי רמ“מ: אליעזר עבד אברהם

			הזיקה שיוצר רמ“מ בין ר‘ העשיל צורף לבין הגר שפחת אברהם1909 מקרבת אותו גם לדמותו של עבד אברהם, הוא אליעזר. על זיקתו של ר‘ העשיל לאליעזר כבר למדנו לעיל, בקטע העוסק בדמותו של המלאך יעזריאל, שבראשיתו מזהה רמ“מ את יעזריאל עם אליעזר,1910 וליעזריאל, כפי שראינו שם באריכות, יש זיקה עמוקה אל ר‘ העשיל צורף. זיהוי זה אינו נשען רק על הדמיון בשמות יעזריאל ואליעזר, כפי שאפשר ללמוד ממקום אחר, שבו דן רמ“מ באריכות בעניינו של אליעזר וביחסו אל אברהם. דיון זה רצוף רמזים ברורים המזהים את אליעזר עם העשיל צורף, ומבהירים טוב יותר את היחס האמביוולנטי של רמ“מ להעשיל:

			כי המושל בכל אשר לו1911 הי‘ דמש“ק אליעז“ר1912 עבדו1913 ולא יש השגה אלא במשל,1914 והמש“ל באמת הוא דמיון שקרי,1915 רק הוא טוב למלבו“ש1916 וזה הנהירו דחכמתא1917 הנקרא בשם אל1918 המשיל במש“ל אמת [...] ואע“פ שזה דמש“ק אליעז“ר הוא זקן ביתו ומוש“ל בכל אשר לו,1919 הכ“ל בסוד צפו“ר גי‘[מטרייה] מוש“ל,1920 לא נמסר לו סוד האש“ל,1921 תרע“א הנ“ל,1922 שורש1923 בסוד הגדול על1924 תער1925 נפשי,1926 כי נהרי דמש“ק אליעז“ר הוא ב‘ פעמים א“ל1927 שכ“ל,1928 דהיינו שהשכל הוא זיהרא עלאה1929 דאדה“ר,1930 ואינו נהירו דחכמתו עצמו, וכשבא אברהם וגלה החכמה אמתי שורש האמונה, הדמשק אליעזר הוא המסביר,1931 והי‘[ו] לו ב‘ פנים, פנים לכאן ופנים לכאן1932 בסוד אמנ“ה ופרפ“ר,1933 סוד בסת“ר,1934 וצריך לידע שהו‘ הוא באמונה,1935 וזה הו‘ נעשה רשימו1936 מן קס“ת הסופר,1937 פ“ר פ“ר,1938 ב‘ בחינות פר דינין,1939 שמונה פעמים ע‘,1940 וזה מקטני אמנה,1941 ומגדיל הדינין,1942 כי לא בא על הנקודה האמיתית, שהוא האמונה,1943 שהיא יראת יהו“ה, וזהו העקרי.1944

			עיקר עניינו של קטע זה הוא דווקא בתורת ההכרה וההרמנויטיקה: ההבדל בין השכל והאמונה לבין המשלים המלבישים ומסבירים אותם. אך ר‘ העשיל צורף מככב גם כאן, בדמותו של ה‘מושל‘, איש המשלים, אליעזר עבד אברהם. היחס בינו לבין אברהם, המייצג את אור השכל והאמונה (הוא, ככל הנראה, הגאון מווילנא1945), יש בו כדי להאיר את יחסו האמביוולנטי של רמ“מ לר‘ העשיל.

			אין ספק שר‘ העשיל רמוז כאן. במשפט אחד מקטע זה (‘ואע“פ שזה דמש“ק אליעז“ר הוא זקן ביתו ומוש“ל בכל אשר לו, הכ“ל בסוד צפו“ר גי‘ מוש“ל, לא נמסר לו סוד האש“ל, תרע“א הנ“ל שורש‘) אפשר למנות כמה רמיזות לשמו, וצפיפותן מעידה על אמתותן: ראשית, ‘אליעזר‘ כבר הושווה ליעזריאל,1946 שעל קשרו לר‘ העשיל עמדנו לעיל. שנית ‘צפור‘, שגם אותה פגשנו לעיל, וראינו שר‘ העשיל דרש מילה זו על עצמו, כהיפוך אותיות של הכינוי ‘צורף‘.1947 כאן מילה זו זוכה אף להדגשה רבה מזו, ולהשוואתה בגימטרייה למילה ‘מושל‘, שגם היא רומזת אפוא על ר‘ העשיל. כך גם בנוגע למילה ‘שורש‘, שגם אותה כבר פגשנו לעיל, וראינו שהיא עולה בגימטרייה כמניין ‘יהושע העשיל‘ ומשמשת הרבה אצל ר‘ העשיל ככינוי לעצמו.1948 כמו כן נזכרת כאן המילה ‘אשל‘, שהיא כאמור הצורה השכיחה שבה מכונה ר‘ העשיל בפי עצמו ובפי חסידיו.1949 אמנם כאן נאמר שלאליעזר ‘לא נמסר סוד האשל‘, אך קביעה דומה ראינו כבר לעיל, בקשר להגר,1950 וראינו שאין בכך לבטל את הקשר עם ר‘ העשיל צורף, אלא להעמידו במעלה נמוכה יותר של ‘סוד אשל‘. היא המדרגה שרמוזה במילה ‘תרעא‘ המצויה כאן וכן בקטע על הגר, וראינו שר‘ העשיל צורף השתמש בה כדי לרמוז על מעלתו.1951 וכנראה יש לצרף הנה גם משפט שיידון בהמשך, שבו דן רמ“מ בצירוף ‘אשל שלם‘ ורואה בו פחיתות לעומת ‘אילן שלם‘, שהוא אברהם.1952

			אליעזר מתואר כאן כמי שעניינו להסביר את תורת אברהם, אך הסברו הוא במשלים, ולא הגיע עד חקרה. אברהם גילה ‘החכמה אמתי שורש האמונה‘, ואילו אליעזר ‘היו לו ב‘ פנים, פנים לכאן ופנים לכאן בסוד אמנה ופרפר‘. עניין ‘ב‘ פנים, פנים לכאן ופנים לכאן‘ משמש במקומות אחרים בכתבי רמ“מ לתיאור תורתם של השבתאים ולהצדקת השימוש בה. דרשותיהם הן אמנם ‘דרשות של דופי‘, אך אין פירוש הדבר שהן רע מוחלט, כי ‘דופי‘ פירושו ‘דו פי‘, כלומר שני פיות או שני פנים.1953

			שני הפנים בהסבריו של דמשק אליעזר מסומלים ב‘אמנה ופרפר‘, שני נהרות דמשק,1954 וסמלים אלה קולעים אל המטרה. ‘אמנה‘ היא המילה ‘אמונה‘ בחסרון האות ו‘, וזהו חסרונו של אליעזר לעומת אברהם, ש‘לא בא על הנקודה האמיתית, שהוא האמונה, שהיא יראת יהו“ה‘. על נקודה זו עומד רמ“מ גם במקומות אחרים בכתביו, ולהסברת עניינה הקדשתי חלק ניכר ממאמרי הראשון בעניינו של רמ“מ והשבתאות.1955 במקום אחר בכתביו, שבו קושר רמ“מ את הנקודה והאמונה, מפתח הוא דווקא ניסוחים שבתאיים, המקשרים את המילה ‘אמונה‘ עם המילה ‘אלהינו‘, השווה לה בגימטרייה,1956 אך נמנע הוא מלצעוד את הצעד הבא, הנמצא במקורותיו, ולציין שמילה זו גם עולה בגימטרייה כמניין ‘צבי‘ (בכתבי תלמידו של רמ“מ נמצאת גם הגימטרייה ‘אמונה‘ = ‘צבי‘ ובהקשר משיחי מובהק).1957 רמ“מ מציין שם גם את עליונותה של האמונה על המצוות, וסומך זאת על הפסוק ‘צדיק באמונתו יחיה‘,1958 אך שוב נמנע מלציין שראשי התיבות של פסוק זה מצטרפים לשם ‘צבי‘.1959

			יתר על כן, לציון ‘יראת ה‘‘ כאן1960 יש אף עוקץ אנטי־שבתאי. במקומות אחרים בכתביו מציג רמ“מ את דמות המופת המשיחית שלו, הכוונה בלא ספק לגאון מווילנא, כמי שמאופיין ביראה ובענווה בתורה ובמצוות. אין גם ספק בהקשר השבתאי של קטעים אלה, הרצופים מליצות ורמזים שבתאיים, שקצתם נהפכים כאן לכינויי גנאי למשיח השבתאי, וקצתם מיוחסים באופן חיובי לצדיקו של רמ“מ, שהוא בוודאי הגאון, שבא לתקן את חטא השבתאות, ונקרא בהתרסה ‘אלהינו אמונה שלנו‘. מקומות אלה הבאתי ופירשתי בהרחבה במקום אחר,1961 ואף הראיתי שרמ“מ נזקק בדבריו אלה לכתביו ולשיטתו של ר‘ יעקב עמדין, הלוחם האנטי־שבתאי הקנאי, ועם זאת נותר הבדל גדול ביניהם: בעוד שרמ“מ מאמין בתיקון השבתאות, שהיא בעיניו שלב חיוני בדרך לגאולה, ומותר וצריך לאמץ את החיוב שבתורותיה, לדעת עמדין השבתאות היא רוע צרוף, והדמיון שבינו לבינם הוא הדמיון של הניגוד הדיאמטרי, כמו בין תמונה לבין תשליל (נגטיב).

			ובאשר ל‘פרפר‘, השני מנהרות דמשק, לא זו בלבד שהוא מרמז, כפי שאומר רמ“מ כאן, ל‘פר‘ הדינים הידועים מקבלת האר“י,1962 הוא מתאים לשניות המאפיינת את אליעזר, הוא ר‘ העשיל, כפי שאומר רמ“מ במקום אחר: ‘סוד ב‘ פעמים פ“ר, שיש בו או“ר החיי“ם גי‘ פ“ר,1963 ורו“ח הטומא“ה גי‘ פ“ר,1964 ושניהן כלולין בדעת אלהים1965‘.1966

			‘פרפר‘ גם מתאים לתיאור דרכו של ר‘ העשיל כ‘מלבוש‘, כפי שמסתבר ממקום אחר שבו מוסיף רמ“מ עוד גימטריות המתאימות ל‘פר‘: ‘או“ר החיי“ם1967 גי‘ סנדלפו“ן1968 [...] ופ“ר דינין1969 הן גו“ד ומחיצה,1970 להיות סנדל1971 ומלבש, לעקב ענוה ויראת יהו“ה,1972 ופ“ר גו“ד1973‘.1974

			יתר על כן, דומה שמקור דרש זה, המקשר ‘פרפר‘ ל‘סנדלפון‘, מקורו אצל ר‘ העשיל צורף! כי כן נמצא באוטוגרף שבידינו.1975 שם גם יימצא הקשר בין ‘פרפר‘ לבין לבוש, כי ר‘ העשיל מקשר שם ‘פרפר‘ ל‘פורפוריה‘, שעל עניינה מרחיב הוא גם במקומות רבים אחרים. פורפוריה ידועה בספרות ישראל כלבוש הנקם של הקב“ה, ועל מיתוס זה והתפתחותו ביהדות ומחוץ לה כתבתי בהרחבה במחקר מיוחד.1976

			נפילות ר‘ העשיל בכתבי רמ“מ

			אמביוולנטיות זו בנוגע לאישיותו של ר‘ העשיל ולבושיו מפותחת ומוסברת ומתחדדת בקטע אחר, המצוי גם הוא בספר ‘רזא דמהימנותא‘ של רמ“מ. בקטע זה, שיובא להלן, הרמזים לר‘ העשיל ברורים עוד יותר, ודמותו אינה מסתתרת עוד מאחורי דמויות כיעזריאל, הגר ואליעזר. ר‘ העשיל נרמז כאן במילים ‘מי שהוא בסוד השמש, אור הכללי אשר הוא ראוי להיות משיח ה‘‘, ואין ספק שלו הכוונה, וזאת לא רק בגלל המקבילות לקטעים הקודמים, והכינויים הנזכרים בהמשך הקטע כ‘אשל שלם‘ ו‘צפור‘, שהוא אותיות ‘צורף‘, וכזכור רמז לר‘ העשיל צורף,1977 אלא מפני שבכינוי ‘השמש‘, שעולה בגימטרייה (במילוי) כמניין ‘יהושע העשיל‘, השתמש גם ר‘ העשיל ככינוי לעצמו.1978

			מילים חזקות אלה, המצביעות על ר‘ העשיל כמי ש‘ראוי להיות משיח ה‘‘, מתאזנות על ידי תיאור נפילתו. ‘בא השמש‘, כלומר שקע ונפל, וה‘ראוי להיות משיח‘ הפך להיות בבחינת ‘נפל‘. נכון לזכור, עם זאת, שהמשיח אכן מכונה בכתבי חז“ל בכינוי ‘בר נפלי‘,1979 ובכינוי זה הרבו השבתאים לתאר את ‘הנפילות‘ הפסיכולוגיות והאחרות של משיחם, שבתי צבי.1980

			נפילותיו של ר‘ העשיל מתבטאות, בדומה למה שכבר ראינו,1981 באופי הדו־פני של דרשותיו, שיש בהן גם צד מינות. אבל סיבת הנפילה היא כאן סקסואלית, נפילה באישה, או ‘אשת‘, שעולה בגימטרייה כמניין ‘אשל שלם‘.1982 יש כאן בוודאי רמז למאורע בחיי ר‘ העשיל, שנודע לרמ“מ ככל הנראה במסורת אינטימית, ואינו ידוע לנו. מתקבל על הדעת שמאורע זה קשור לניסיון שנת תמ“ח. בשנה זו, שאותה מכנה ר‘ העשיל שנת ‘הבתולה‘ (בגימטרייה תמ“ח), ניסה ר‘ העשיל להביא את הגאולה באופן סקסואלי, הקשור כנראה גם לבתולה בשר ודם. ניסיון זה, שלצערנו נכשל, נרמז בכתבי ר‘ העשיל באופן סתום, כנזכר לעיל.1983

			בסופו של הקטע הבא מדבר רמ“מ על הצדיק המתקן את פגמו זה של נופל זה. המתקן צריך להיות בקיא גם בתורותיו של אותו משיח שנפל, מבחינת הפנימיות והחיצוניות, ולהכיר הן את הטוב שבהן והן את הצדדים הרעים. בכך מכוון רמ“מ בוודאי למקובל כמוהו עצמו, שעם דבקותו בהלכה מכיר הוא היטב גם את דרשות הדופי של השבתאים, ויכול להשתמש בהן לצורך תיקון. תיאור כזה של צדיק שמתקן את השבתאות מצוי גם במקומות אחרים בכתבי רמ“מ. מקור כזה ניתחתי באריכות במאמרי ‘צדקת הצדיק‘, ולפי סימנים שונים שיערתי שהרמ“מ לא כיוון בו לעצמו, אלא לרבו, הגר“א.1984

			וזה לשון הקטע על נפילותיו של ר‘ העשיל:

			ומה שלא חשבתי יב“ש1985 שהוא סוד מערב,1986 הוא סוד נעלם, כי כל וב“א1987 השמש1988 הוא בסוד מערב,1989 שנפלו ט‘ בחינות של מלכות כל א‘ בחטאו,1990 אפילו מי שהוא בסוד השמש,1991 אור הכללי1992 אשר הוא ראוי להיות משיח יהו“ה,1993 אח“כ וב“א השמש,1994 וכולם נכללין בזה הסוד של נפל אשת,1995 כי כל הנפילים משורש קין1996 [...] וכל הנפילים נפלו בסוד אש“ת,1997 בסוד הלא אם תטי“ב1998 שא“ת1999 והוא אש“ל של“ם,2000 בסוד אית“ן2001 הוא איל“ן של“ם,2002 יהו“ה אדנ“י,2003 ושא“ת הוא אש“ל של“ם, שהוא שם השילוב באחורים,2004 כמ“ש כמה פעמים למעלה.

			וכמו בפנימיות כן הוא בחיצוניות,2005 אפילו ישראל לא עבדו ע“ז אלא כדי כו‘,2006 וכן קין וכן כולם, וזהו בקין וכן בכולם, וזה התורה שכרמו2007 הם הולכים במשעול הכרמים2008 כשועלים בחרבו“ת,2009 להפוך2010 דבר“י אלהי“ם חיי“ם שהוא של“ם, בש“ע נהורין,2011 להמשיך במשלות שועלים2012 אשר במשעול הכרמים, וזה העוף אשר בכרכי הים קורין כרו“ם מהפך לכמה גוונין,2013 סוד אדנ“י, והן ע‘ גוונין,2014 שיש פנים לכאן ולכאן,2015 וכן במ“ט,2016 להמציא סוד א“ל אח“ר בק“ן טעמים,2017 סוד קי“ט2018 א“ל,2019 כמו הראשונים בסוד צפו“ר,2020 מהפכים הלבוש שתי שערות של שני המאורת הגדולים,2021 סוד ו‘ שבדבר“י אלהי“ם חיי“ם, שהוא סוד צפו“ר,2022 ובהסתלק סוד הנבואה נסתלק סוד אחורי המרכבה, סוד א‘ א“ד אד“נ אדנ“י2023 מן צפו“ר, לכן לא ידעו רק ק“ן טעמים.2024

			ומחמת שהפרו דברי אלקים חיים, זה הצדיק הבא לתקנו יודע ב‘ פעמים ק“ן טהו“ר טמ“א2025 בכל דבר, מחמת זה הרשע ר“ע,2026 וזה הק“ן ק“ן הם טובים אך לקיים דברי חכמה, אבל מחמת זה נעשה ספק, ואי אפשר לעמוד על דעתו ולהיות הלכה כמותו2027 וזה הש‘2028 שני פעמים ק“ן,2029 אע“פ שהוא את קשוט2030 והוא אמת, וקשוטי הכלה סוד הלכה,2031 אבל כיון שלקח השור נגח,2032 אשר הולך על גחון2033 בשק“ר שלו,2034 ונעשה שור המועד בקרן רגל שן,2035 לכן זה המתקן, שלא יהא לוקח זה השי“ן בסוד וחרמ“ש,2036 ח“ם ק“ר ל“ח יב“ש2037 ס“ת2038 חרמ“ש,2039 זה לא תניף על כרם ריעך2040 רק על החמ“ר2041 לבד, ואל תסתכל בק“ן ק“ן2042 ואפי‘[לו] כי יקרא ק“ן צפו“ר או בדרך או בכל עץ או על הארץ ותמצא אפרוחים או בצים[!] או בנים, וזהו במקרה ג“כ צריך לשלח את האם,2043 והם דברים גנוזים ונסתרים בסוד היכל קן צפור2044 מאד, כי זה הנפל אש“ת2045 נקרא תנשמ“ת,2046 שבו עצ“ם השמי“ם2047 ב‘ פעמים,2048 וחסר הוא מן האמ“ת, א‘לף מ‘אתים ת‘שעים,2049 מאה,2050 כי נסתם ממנו הס‘ והם‘,2051 ואינו יכול לראות עוד האור השמש הנ“ל,2052 והן דלתי התשוב“ה,2053 ונעשה שו“ר הבור,2054 ואחר2055 צריך ליקח חל“ק2056 שלו מנחלי אפרסמו“ן,2057 ונדבק בס“ם2058 ונפל באשת זנונים,2059 ונוטל ב‘ חלקים בעה“ז,2060 כי אשת זנונים גי‘ ב‘ פעמים תב“ל,2061 ומשחקת השעה עמו בתבל ארצו,2062 וליהו“ה מצוקי ארץ ויש“ת2063 עליהם תב“ל,2064 סוד עד“ן נה“ר ג“ן2065.2066

			העשיל בחישובי קץ בכתבי רמ“מ

			ר‘ העשיל צורף נהג לשלב את שמו גם בחישובי קץ, וחלק משילובים ייחודיים אלה נשאלו גם בכתבי רמ“מ. מאחר שעניין זה נוגע כמובן גם ברעיון הגאולה אביא לכך דוגמאות, שאינן מותירות ספק בנוגע למקורן אצל ר‘ העשיל צורף.

			ונגד ג‘ מחיצות אלו,2067 יש ג‘ מיני אהבה,2068 של משה, אל“ף ה“ה בי“ת ה“ה2069 גי‘[מטרייה] אהי“ה אש“ר אהי“ה,2070 ושל שלמה, אל“ף ה“א בי“ת ה“א,2071 גי‘ קהל“ת,2072 ושל משיח, אל“ף ה“י בי“ת ה“י2073 גי‘ יהו“ה אלהים2074 אמת,2075 ולכן בדניאל2076 אמר, אשרי המחכה ויגיע לאלף שלש מאות ושלשים וחמשה, סוד אשל“ה,2077 וכשתחשוב אלף לא‘2078 גי‘ של“ו,2079 גי‘ יהו“ה במילוי יו“ד ה“א וא“ו ה“א,2080 וכן אלהים במילוי אל“ף למ“ד ה“א יו“ד מ“ם,2081 וע“ז נבנה סוד שיר השירים אשר לשלמה2082 ר“ת אשל“ה,2083 ואשרי המגיע לימים אלף מאתים ותשעים,2084 סוד אמ“ת2085.2086

			אמנם דניאל הוא שאמר ‘אשרי המחכה ויגיע לימים אלף שלש מאות שלשים וחמשה‘, ודבריו שימשו יסוד לאין־ספור חישובי קץ במשך הדורות. אך לא מצאתי קודם לרמ“מ מי שמציין מספר זה באותיות עבריות בצורת ‘אשלה‘ אלא בכתבי ר‘ העשיל צורף, ושם מצוי הדבר ברמז ברור לשמו.2087 יתר על כן, כפי ש‘אשלה‘ בדברי רמ“מ דלעיל הופכת ל‘שלו‘ בגימטרייה, כאשר האל“ף שסימנה 1,000 חוזרת ועולה לחשבון 1, כך נמצא גם בדברי ר‘ העשיל, שכותב בזה הלשון:

			אפרוחי“ם2088 סלקין כחושבנא א“ל שד“י2089 אש“ל י“ד2090 תיקון אשל“ה2091 גמר ק“ץ הימין2092 של אלף שלש מאות ושלשים וחמשה2093 דסימנ‘ אשל“ה [...] א‘ש‘ל‘ה‘ דחושבנא של“ו.2094

			גם הרמזים שבעזרתם קשר רמ“מ את שני המספרים של דניאל, 1,335 ו־1,290, מצויים בכתבי ר‘ העשיל, באמרו:

			אד“ם נתוסיף על א‘מ‘ת‘ א‘לף מ‘אתים ת‘שעים כדין תמצא חושבנא אלף שלש מאות ושלשים וחמשה.2095

			ר‘ העשיל מגיע בקטע זה למספר 1,335 על ידי הוספת 45, ‘אדם‘ בגימטרייה, ל־1,290. דומה שגם חשבון זה רמוז בדברי רמ“מ דלעיל. שהרי בהקשר למספרים 1,290 ו־1,335 דן גם הוא במספר 45, ומספר זה עולה אצלו משם הויה במילוי אל“פין (יוד הא ואו הא). מילוי זה, הנקרא בכתבי האר“י ‘שם מ“ה‘, כרוך לעתים קרובתו במילה ‘אדם‘.2096

			בסוף הקטע דלעיל קושר רמ“מ בין המספר 1,290 לבין המילה אמ“ת,2097 לפי ראשי התיבות של ‘אלף מאתיים תשעים‘, היוצרים את המילה ‘אמת‘ (וכך מצאנו כבר בקטע שהובא בפרק הקודם2098). זו דוגמה נדירה ביותר לסימון של מספר, כדוגמת 1,290, לא במילה שעולה בגימטרייה למניינו, אלא במילה שהיא ראשי התיבות של שמות המספרים. אך קישור זה בין 1,290 לבין ‘אמת‘ מצוי אצל ר‘ העשיל, הן במובאה האחרונה דלעיל והן בזו שתובא מיד, ויש בכך הוכחה נוספת לתלותו של רמ“מ כאן בר‘ העשיל.

			יתר על כן. במקום אחר מציין ר‘ העשיל את המספר 1,290 בשני סימנים, אחד הוא המילה ‘אמת‘, וכדלעיל, והשני הוא המילה ‘ארץ‘, באמרו: ‘אלף מאתים תשעים סימנא א‘מ‘ת‘ וסימנא א‘ר‘ץ‘‘.2099 ‘ארץ‘ היא 1,290 אם נראה באל“ף הראשונה את המספר 1,000. גם סימון זה רחוק מלהיות שכיח. אך מצאתי שרמ“מ מאמץ גם אותו, בדברו על ‘שורשי אלף ומאתן ותשעין של אר“ץ‘,2100 ועל פי שני עדים אלה יקום דבר תלותו של רמ“מ בר‘ העשיל גם בעניין זה.

			זאת ועוד. בכתבי רמ“מ דומה שגם המספר 1,290 מקושר לעניינו של העשיל, ולא רק 1,335 (אשל“ה). שכן רמ“מ מדגיש כמה פעמים כי ‘אלף מאתים תשעים גי‘ ב‘ פעמים השמ“ש הנ“ל‘,2101 כלומר, אם נכפול פי שניים את סכום הגימטרייה של המילה ‘השמש‘ (645) נקבל 1,290. והרי ראינו לעיל שר‘ העשיל ראה במילה ‘השמש‘ כינוי לעצמו (שכן מילה זו במילואה עולה למניין ‘יהושע העשיל‘), ורמ“מ שאל זאת לכתביו, ברמז ברור לר‘ העשיל.2102 ואם נתעמק בהקשר הדברים דלעיל על ‘ב‘ פעמים השמ“ש‘ נמצא שם גם רמזים נוספים לדמותו של ר‘ העשיל (שבמקום כלשהו בכתביו עוד יימצא בוודאי גם מקור הקישור בין שמו לבין 1,290), שכן ‘ב‘ פעמים שמש‘ מקושר שם ל‘פי הבאר‘, שנבראה, לפי חז“ל,2103 ‘בין השמשות‘. ובאר זו היא ‘באר שבע‘, שבה ניטע האשל, שמיוחסים לו בהקשר זה עניינים משיחיים מעניינים.2104

			העשיל בכתבי רמ“מ: ציון

			ציון היא הנקודה הפנימית של משיחיותו של רמ“מ, מקומם היישוב האשכנזי בירושלים (על כך נרחיב בהמשך). והדרשות עליה מרובות מאוד בכתביו, וגם בהן ניכרות עקבותיו של ר‘ העשיל צורף. כזכור, ר‘ העשיל מצא ששמו, יהושע העשיל, שעולה בגימטרייה תת“ו, עולה כמניין ‘ציון‘, כאשר מתייחסים לאות נו“ן סופית כ־700. כך מצאנו במפורש במכתב שהפיצו חסידיו של ר‘ העשיל,2105 וכך נמצא גם באוטוגרף של דרשותיו שבירושלים2106 (שם מבואר ברמזים שגם שם אביו, יוסף, עולה בגימטרייה ‘ציון‘, והפעם לפי חשבון רגיל2107).

			והנה גם רמ“מ מוצא לעתים שהמילה ‘ציון‘ עולה בגימטרייה תת“ו. קשה להניח שחישוב זה נעשה בלא קשר לר‘ העשיל, שהרי צורת חישוב זו, שמתייחסת לאותיות הסופיות כמציינות את המאות (אחרי ת‘, שהיא 400), נדירה היא בכלל, וגם רמ“מ כמעט שאינו משתמש בה, ולא מצאתי שמגלים במילה ‘ציון‘ את המספר תת“ו אלא בכתבי רמ“מ ואצל ר‘ העשיל צורף. יתר על כן, רמ“מ אף מציין במפורש ש‘ציון‘ עולה ‘תת“ו‘, ולא רק מקשר אותה למילים אחרות שעולות למניין זה, ובכך יש לדעתי רמז ליודעים, שיש לקשור את ‘ציון‘ עם ‘יהושע העשיל‘ שעולה כך, שהרי רמ“מ כמעט שאינו מציין בגימטריותיו את המספר עצמו, חוץ מציון ‘תת“ו‘, שאותו מציין הוא גם במקרים אחרים, ו‘תתי“ד‘, שעולה כידוע למניין ‘שבתי צבי‘, כפי שראינו לעיל.2108 וזה לשון הדרשה, המפרשת מאמר בספר הזוהר,2109 ונוסף ל‘ציון‘ ו‘תת“ו‘ עוסקת גם במשיח דוד בן ישי:

			כד מזדווג מלכא.2110 סוד יהו“ה אדנ“י2111 מטרונית“א, אל“ף דל“ת נו“ן יו“ד, יו“ד ה“א וא“ו ה“א, גי‘ נקוד“ת ציו“ן,2112 מלכ“א מטרונית“א גי‘ תת“ז,2113 סוד אות“ת,2114 גי‘ שמעא“ל מטטרו“ן יהוא“ל,2115 שמ“י,2116 עם נקודת ציון היא הי‘,2117 נעשה אותי“ת,2118 והנקודת2119 של ציון חל“ם חר“ק2120 גי‘ דו“ד ב“ן יש“י,2121 וציו“ן עצמה גי‘ תת“ו,2122 עם הנעלם2123 גי‘ אות“ת הנ“ל2124 ב‘ פעמים ת“ג כלולים 
בא‘2125.2126

			ובעיון נוסף יימצאו בקטע זה גם קשרים נוספים המקשרים בין ‘ציון‘ לר‘ העשיל צורף. המשפט ‘אל“ף דל“ת נו“ן יו“ד, יו“ד ה“א וא“ו ה“א, גי‘ נקוד“ת ציו“ן‘ מנוסח בכמה מקומות בכתבי רמ“מ בצורה ‘מ“ה תרע“א סוד נקוד“ת ציו“ן‘.2127 שני הניסוחים זהים, לפי קבלת האר“י, שמרבה לקרוא לשם הויה במילוי אל“פין (יוד הא ואו הא) שם ‘מ“ה‘ לפי סכומו בגימטרייה,2128 ו‘אדני‘ במילוי נחשב בה ל‘תרעא‘, ואף עולה לחשבון זה.2129 אך, כזכור, ‘תרעא‘ הוא גם רמז קבוע לר‘ העשיל צורף,2130 והצירוף כולו, ‘מ“ה תרע“א סוד נקוד“ת ציו“ן‘, דומה להפליא במבנהו לצירוף ‘צ“א מ“ה תרע“א ציון‘, שהובא כזכור במכתב חסידיו של ר‘ העשיל כגימטרייה מפורשת לשמו של רבם.2131 כך גם הצירוף ‘ע“ב2132 תרע“א, ציו“ן ירושל“ם ע“ה הנעלם2133‘, המופיע גם הוא אצל רמ“מ.2134

			פעילותו ‘הציונית‘ של רמ“מ וזיקתה לר‘ העשיל וממשיכיו

			מסירותו של רמ“מ לציון התבטאה גם במעשים, שהרי, כאמור, עלה הוא לירושלים בראשית המאה התשע־עשרה,2135 ייסד בה את הקהילה האשכנזית, וקומם את בית הכנסת של יהודה חסיד, שהיה חרב כמאה שנה.2136 לענייננו כדאי לזכור ששמו של בית המדרש שהקים רמ“מ בחורבת ר‘ יהודה החסיד היה ‘מנחם ציון‘,2137 כשמו של פירוש מגילת רות שכתב רמ“מ, שעל עניינו וזיקתו לשבתאות כתבתי באריכות.2138 שם זה מעיד כמובן על רצונו של רמ“מ לראות בנחמת ציון ובבניינה,2139 אך אפשר שיש כאן רמז נוסף, ואין כוונתי רק לרמז הגלוי לשמו שלו, ‘מנחם‘, אלא גם לרמז נסתר מזה, רמז לר‘ העשיל צורף, שהמילה ‘ציון‘ רומזת לשמו, הן בכתביו ובכתבי חסידיו והן בכתבי רמ“מ.2140 אם כך הוא, הרי בשם בית מדרשו נתן רמ“מ ביטוי עז לזיקה העמוקה בינו לבין ר‘ העשיל.

			דומה שגם בהליכותיו של אותו בית מדרש נשאר משהו מרוחו של ר‘ העשיל. זכר לכך אפשר למצוא במנהג שרווח שם, להימנע מלומר קינות בתיקון חצות. מנהג זה, כמו מנהגים שבתאיים אחרים שנהגו שם, משך כבר את תשומת לבם של החוקרים, שהתמודדו עם עובדה זו בדרכים שונות, שאותן תיארתי במקום אחר.2141 אך עתה מבקש אני להצביע על כך שהשינויים בתיקון חצות מתאימים דווקא לרוחו של ר‘ העשיל, ולא לכל השבתאים.

			ביטול הקינות שבתיקון חצות הונהג אמנם על ידי שבתי צבי ונתן העזתי,2142 אך אחרי ההמרה חזרו אף רוב המאמינים למנהג הקודם, ואמרו תיקון חצות כתיקונו. כך עשה למשל ר‘ משה זכות (הרמ“ז), שבזמן בשורות שבתי צבי חדל לומר קינות בתיקון חצות, אך אחרי ההמרה חזר ואמרן כבראשונה,2143 וזאת אף שככל הנראה אף אחרי ההמרה לא הפך הרמ“ז למתנגד גמור לשבתאות, ורק הסתייג מקבלת נתן העזתי ומביטול כוונות האר“י.2144 ראיה חזקה מזאת אפשר להביא מר‘ יעקב בן יחזקאל סג“ל. שבתאותו של זה, כזכור, איננה מוטלת בספק,2145 ובכל זאת מוחה הוא קשות כנגד אותם שמשמיטים את חלק הקינות מתיקון חצות.2146 ראיה אחרת תימצא בנוהגם של כמה מסדרי מנהגים, שנטייתם לשבתאות לא מנעה מהם לכלול את הקינות של תיקון חצות בסידורים שתיקנו.2147 השבתאי היחיד הידוע לי שגם זמן רב אחרי ההמרה דיבר במפורש על הצורך בביטול תיקון חצות הוא ר‘ העשיל צורף. הוא היה אף ‘צועק הרבה כנגד אלו שרוצי‘[ם] לבכו‘[ת]‘ בעת התיקון, ודומה שכוונתו בעיקר כנגד אותם שמקיימים את התיקון חרף אמונתם בשבתי צבי.2148

			מכל מקום, בעצם עלייתו ופעילותו בארץ ראה עצמו רמ“מ כממשיך את ר‘ העשיל והבאים בעקבותיו. אמנם ר‘ העשיל צורף לא עלה ארצה, אך אין ספק בזיקתו העמוקה לציון, שכאמור שמה הוא שמו, לפי הכרתו שהתקבלה גם על דעת רמ“מ. לר‘ העשיל הייתה אף זיקה לחבורת השבתאי ר‘ יהודה חסיד, והוא השתתף בהכנותיהם לעלייה לארץ, אך לא היה סיפק בידו לעלות, והוא נפטר באותה שנה שבה עלה ר‘ יהודה עם חבורתו (תק“ס).2149 כזכור, ר‘ העשיל היה אף גיסו של אחד מאנשי חבורתו של ר‘ יהודה חסיד, והציטטות הראשונות משמו מובאות בספריהם של אנשי החבורה.2150

			לר‘ העשיל היו קשרים עמוקים גם עם ר‘ אברהם רוויגו וחבורתו, שעלו לירושלים זמן קצר אחרי ר‘ יהודה חסיד.2151 השמועה על נבואתו של ר‘ העשיל צורף היא שהלהיבה את דמיונם של המקובלים השבתאיים האיטלקיים ר‘ אברהם רוויגו ור‘ בנימין כהן ובני חוגם, ומכתביהם משמשים מקור עיקרי לידיעותינו על ר‘ העשיל.2152 אפשר גם שספרו הקבלי של ר‘ מרדכי אשכנזי, תלמיד ר‘ אברהם רוויגו, נקרא בשם ‘אשל אברהם‘ לא רק לכבוד ר‘ אברהם רוויגו, כפי שמפורש בהקדמת הספר,2153 אלא גם ברמז לר‘ העשיל, ש‘אשל‘ הוא כינויו הקבוע. ביומנו המיסטי של ר‘ מרדכי מצויה אף עדות על כך שרוויגו נמלך עם המגיד השמימי שלו בשאלה אם לשתף את ר‘ העשיל בתכניות העלייה שלו2154 (אפשר אולי ללמוד מכאן שדעתו של ר‘ העשיל בשאלת העלייה הייתה מורכבת יותר). גילויה של עדות זו ושאר סודות משיחיים של רוויגו, שנתגלתה ופורסמה בידי גרשם שלום, שם קץ לוויכוח בדבר מניעי העלייה של רוויגו, בהוכיחו את הרקע המשיחי־שבתאי של העלייה,2155 ממש כפי שפיענוח סודותיו הקבליים של רמ“מ מוכיח שגם לעלייתו היה רקע דומה, ושם קץ לוויכוח המתמשך בעניין מקומו של היסוד המשיחי בעליית תלמידי הגר“א.2156 היסודות השבתאיים שבסודות אלה עולים על כל מה ששיערו גם אותם שהכירו ברקע המשיחי של העלייה, ואת ההיתר והחובה לגלות את הסודות אכן מוצא רמ“מ במציאות תקופתו, שבה החלו ימות המשיח ‘להתנוצץ מעט מזעי“ר2157 כחודי[!] של מחט‘2158,2159 וימות הגאולה, לדעת המקובלים, הם הזמן הנכון לגילוי.2160

			זיקתו של רמ“מ לר‘ יהודה וחבורתו השבתאית מוכחת ממאמציו העצומים לקימום בית הכנסת חורבת יהודה חסיד, שבה קבע את מדרשו. בתודעתו של רמ“מ הייתה זיקה עמוקה גם לר‘ עמנואל חי ריקי, המקובל האיטלקי שעלה לירושלים במחצית הראשונה של המאה השמונה־עשרה, גם הוא מקובל משיחי מובהק, שחישובי הקץ שלו השפיעו גם על החסידים2161 (וזיקתו לשבתאות עדיין צריכה עיון2162). הוא הקדיש פירוש מפורט לספר ‘משנת חסידים‘, ספרו העיקרי של ר‘ עמנואל חי ריקי בקבלה2163 (פירושו של רמ“מ הוא חלק מספרות שלמה של פירושים שנכתבו על ספר זה, וזו עדיין מצפה לחקירה2164).

			אף הבית שבו קבע רמ“מ את מושבו, ואת בית הכנסת ובית המדרש שלו לפני קימום חורבת ר‘ יהודה חסיד נבנה במקורו, לפי המסורת, בשליחות ר‘ עמנואל חי ריקי, שלא זכה לחנכו. אין ראיה אמנם שמסורת זו ידועה הייתה לרמ“מ, אך ידוע שהוא היה מודע מאוד לדייר שנכנס לבית זה אחר כך וקבע בו את מדרשו, הוא ר‘ חיים אבן עטר,2165 ‘האור החיים הקדוש‘ (כך מכונה הוא על שם פירושו לתורה שנקרא ‘אור החיים‘), המקובל איש מרוקו, שעלה לירושלים בשנת תק“ב מסיבות משיחיות מובהקות.2166 רמ“מ אף הכין לו בחייו קבר ליד קברו של ר‘ חיים, ושם מצא את מנוחתו.2167

			אפשר שהערצת רמ“מ לר‘ חיים קשורה גם היא לר‘ העשיל צורף. השערה זאת בנויה על הקבלה להערצה שזכה לה ר‘ חיים בן עטר מר‘ ישראל בעש“ט, מייסד החסידות, שהפליג בשבחי ר‘ חיים ואף כינהו ‘ניצוץ משיח‘ (בכינוי זה השתמש הבעש“ט גם כלפי שבתי צבי2168) לפי מה שנגלה לו ‘במראה‘ (כלומר בנבואה), כפי שמספר ר‘ גרשון מקיטוב, גיסו של הבעש“ט ששהה בירושלים, והכיר את ר‘ חיים, ומוסיף ומספר עליו באיגרת לגיסו.2169 אפשר שהערצת הבעש“ט לר‘ חיים נבעה לא רק מן הגילוי בחלום ומהתיאורים באיגרותיו של גרשון מקיטוב, אלא גם בהשפעת דברי ר‘ העשיל צורף דלהלן על הצירוף ‘אור החיים‘ (העשיל לא הכיר כמובן את ר‘ חיים, ואת דבריו דלהלן כתב בשנה שבה היה ר‘ חיים, לפי חשבונו של ר‘ אשר זעליג מרגליות במקום שיובא מיד, עדיין עובר במעי אמו), שאותם צירף הבעש“ט לספרו של ר‘ חיים, שאותו הכיר, ככל הנראה, עוד לפני ההתכתבות הנזכרת עם ר‘ גרשון, שכן הספר נדפס כבר בשנת תק“ב, חמש שנים לפני אותה התכתבות עם ר‘ גרשון. צירוף כזה התקבל על דעתו של הבעש“ט לא רק בגלל שם ספרו של ר‘ חיים, ‘אור החיים‘, אלא גם מפני שבספר זה יש כמדומה רמז למשיחיות של מחברו.2170

			את ההשערה על השפעת ר‘ העשיל על הבעש“ט בעניין זה העלה החסיד ר‘ אשר זליג מרגליות,2171 ואלו דבריו:

			ואגב אורחא2172 גם שספרי הצורף הקדוש זצוק“ל [= זכר צדיק וקדוש לברכה] רבים הם ועודם הם בכתובים ואינם נמצאים, וגם מי שיזכה לו נלאה מלעיין בו, כי כתביו הם עמוקים מני ים, לכן אעתיק כאן דבר נפלא מאוד, ואגלה בעולם מה שהאיר ה‘ עיני, ובעזרתו ית“ש [= יתברך שמו] זכיתי ומצאתי שהבריק לפני בהביטי (בספר הצורף כת“י ח“א דק“א:2173 להרב המקובל קדוש ה‘ המפורסם מוה“ר [= מורנו הרב] יהושע העשיל במוהר“ר [= בן מורנו הרב ר‘] יוסף מווילנא צורף זצוק“ל) וז“ל [= וזה לשונו] אות באות: היום יום א‘ ר“ח תמוז תנ“ה לפ“ק,2174 מצאתי בזוהר בראשית קצ“ב (א“ה2175 בזוהר שלנו הוא דס“א)2176 סוד פרפורא,2177 וגם נ“ל [= נראה לי] כל חושבנא פ“ר2178 דא גי‘ או“ר החיי“ם גי‘ בעצ“ם היו“ם הז“ה2179 בא נח וכו‘ אל התיבה.2180 ר“ל דא ההוא דיוקנא דם‘, דא הות תיבת נח,2181 ר“ל דכ“ה דכ“ה2182 ודו“ק [= ודוק ותמצא קל], אחר תיקון הגשם ם‘ יום2183 וכו‘ ע“כ2184 לשונו הקדוש עם צורת האותיות הגדולות שהעתקתי כאן כמו שכתובים שם בכת“י [בכתב היד] בצורתם. והנה אם אמנם מי אנכי לצרף דברי קדושים של הצורף זצוק“ל [= זכר צדיק וקדוש לברכה], אבל בהקדמות אמתיות וגם בדרך אפשר אפשר לפרש למען כ“ק [= כבוד קדושת] אור החיים זצוק“ל וגם ד“ק [= דברי קודש] אלו הם יסוד קודש לדברי הבעש“ט זצוק“ל ונסיעתו לאה“ק [לארץ הקודש. או לארץ הקדושה].2185

			דברי ר‘ העשיל המובאים כאן עוסקים באמת (כמו רוב דברי ר‘ העשיל) בביאת המשיח. ‘אחר תיקון הגשם ם‘ יום‘ רומז בוודאי על חישוב קץ, כפי שמבאר זאת גם ר‘ אשר זליג מרגליות:

			עיין (בזוה“ק ח“א דקל“ו; במדה“נ)2186 וז“ל [= וזה לשונו] בארבעים נכלא הגשם הה“ד2187 ויהי הגשם על הארץ ארבעים יום ויפתח נח, זמן גאולתם של ישראל בשנת הארבעים הוא עיי“ש,2188 הגם שאין אנו מבינים פשט של שנת הארבעים, אבל הרב הצורף הקדוש הנה הוא ידע והשיג לצרף2189 פשט של הארבעים.2190

			צודק ר‘ אשר זליג מרגליות. דברי ר‘ העשיל המצוטטים כאן קשים להבנה. אפשר שהיינו מבינים יותר לו עלה בידי למצוא את המובאה בכתבי ר‘ העשיל המצויים אתנו, והיינו יודעים את הקשרם. אך בכל זאת אפשר להכיר שהצדק עם מרגליות, ולר‘ העשיל צורף היה באמת חשבון גאולה המסתמך על ארבעים שנה, שהרי הוא חזה את הגאולה לשנת תמ“ח, ארבעים שנה אחרי שנת ת“ח, ובחשבונותיו אלה מסתמך הוא לעתים על פסוקי פרשת נח.2191 שנת תמ“ח היא ‘שנת הבתולה‘, כזכור,2192 ועניין זה מתקשר כנראה לאות ם‘ הסתומה, המכינה סוד משיחי ידוע, המפותח בתלמוד, בקבלה ובשבתאות, ומסמלת בקבלה רחם של בתולה, שהיא הבינה או השכינה2193 (גם הנוצרים ראו באות ם‘ הסתומה רמז לרחמה של הבתולה, אם משיחם2194). 

			מכל מקום, גם הבעש“ט, שהחשיב מאוד את כתבי ר‘ העשיל צורף,2195 יכול היה להתרשם ממאמר משיחי זה, הקשור ל‘אור החיים‘, בייחוס המשיחיות לר‘ חיים אבן עטר, כדעת החסיד ר‘ אשר זליג מרגליות, וכמוהו גם רמ“מ, המתנגד לחסידות אך מעריץ גם הוא את ר‘ חיים, וכל כתביו רוויים ממשנתו של ר‘ העשיל צורף, כפי שנוכחנו לדעת בדפים הקודמים.

			על מסורת מסירת כתבי ר‘ העשיל עד לידי רמ“מ

			עובדה זו, שכתביו של רמ“מ, תלמידו המובהק של הגאון מווילנא, רצופים בדברי הנביא השבתאי ר‘ העשיל צורף, איש וילנא אף הוא, מוכיחה לדעתי שתורת ר‘ העשיל נמסרה בחוג הגאון ולא עוררה התנגדות. אך מכאן מתעוררת בעיה חדשה: מדוע לא מצאנו את דברי העשיל צורף בכתבי הגאון עצמו, ואצל אחרים מחוגו, חוץ מרמ“מ?

			נראה אפוא שעמדתו של רמ“מ הייתה שונה משל חבריו, לא בעצם ההתייחסות לשבתאות ולר‘ העשיל, אלא בשאלת הסתרת העניין או גילויו. דומה ששאר תלמידי הגר“א ובני חוגו נקטו סוגיות אלה בדרך השתיקה, ויחסם הדו־ערכי אל השבתאות מתגלה רק בעיון מיוחד, כמו בשאלת כתיבת האות צ‘, שנחקרה על ידי באריכות (גם מאחורי הפולמוס בעניין כתיבת האות מסתתרת יותר שאלת הסתרת היחס אל השבתאות מאשר שאלת יחס זה בעצמו).2196 לעומתם, כפי שראינו, רמ“מ מרבה להביא רמזים המתייחסים לשבתי צבי או לר‘ העשיל צורף, ולעבד בכתביו דרשות שבתאיות, וכאלה שמקורן בכתבי ר‘ העשיל, ונוהג בהסתרה חלקית בלבד (הימנעות מציון מפורש של השמות שבתי צבי או ר‘ העשיל צורף), שמסתירה את העניין רק למי שאינו מצוי בספרות הקבלה.

			ההתלבטות בסוגיית הגילוי ניכרת אכן הרבה בכתבי רמ“מ, והוא מתנצל עליו ומתרצו, ומביא שני נימוקים להצדקתו. ראשית, לדעת רמ“מ הגילוי מותר בזמנו, שכן הוא זמן ראשית צמיחת הגאולה.2197 נימוק זה מחבר את המחלוקת בדבר גילוי הסודות למחלוקת בשאלת תהליך הגאולה, שעמדתו האקטיביסטית של רמ“מ כלפיה נתקלה בהתנגדות מצד רוב תלמידי הגאון.2198

			הנימוק השני שבו מצדיק רמ“מ את דרכו בשאלת גילוי הסודות הוא דווקא שלילי, התגברות הרשעים (החסידים? המשכילים?) בזמנו, כאמרו:

			לכן אגלה סוד יהו“ה ליריאיו,2199 כי ראיתי את עני עמי ואפס עצור ועזוב בישראל,2200 והחושבים לדעת סוד יהו“ה צמח בעו“ה [= בעוונותינו הרבים] שער לב“ן2201 פורה ראש ולענה, וכולו הפך לבן,2202 ואינם מכירים האור, כי תחתיה תעמוד הבהרת,2203 והגדולים עם הקטנים בעו“ה שגו,2204 זה בנגלה בגלוי וזה בנסתר, ואינם חושבים לעון כלל, ע“כ [= על כן] אמרתי עת לעשות לה‘ הפירו תורתיך,2205 וליתן לחכם ויחכם עוד2206 והאמת יורה דרכו2207.2208

			לעמדה עקרונית זו מיתוסף אולי גם עניין טכני. אפשר שדווקא רמ“מ נזקק לכתבי ר‘ העשיל מפני שחיבורי ר‘ העשיל נמצאו בידו, ולא בידי אחרים מחוגו, גם אם אלה ידעו באופן כללי על נבואתו של ר‘ העשיל ולא שללו אותה. אם כך הוא, אפשר אולי לשער השערה מניין הגיעו כתבים אלה לידי רמ“מ, אף שזה ניחוש בלבד, התלוי בכמה הנחות שאין בידי עדיין לבססן.

			לפי השערה זו אפשר שרמ“מ קיבל את כתבי ר‘ העשיל מר‘ אברהם שלמה זלמן צורף (ראש“ז). ההשערה נשענת על צירוף של שני יסודות: ראש“ז היה, מצד אחד, עוזרו הקרוב של רמ“מ בפעילותו למען היישוב האשכנזי בירושלים ובהשגת הרישיון לקימום חורבת ר‘ יהודה חסיד, ומצד שני, לפי השם ‘צורף‘ אפשר שהיה צאצא של ר‘ העשיל צורף.

			באשר ליסוד הראשון. ראש“ז צורף עלה לארץ ישראל, לפי עדות מוסמכת, כדי לקיים שליחות שיוחסה לגאון מווילנא, 2209 ומוצאו היה בעיר קיידנוב,2210 שבתחום השפעתו של הגאון. בארץ ישראל היה הוא האישיות הקרובה ביותר לרמ“מ ותמך בו בדרכו המשיחית.2211 ראש“ז צורף, ששלח ידו גם בכתיבת דברי תורה ודרוש,2212 זכור בעיקר כמי שביצע למעשה, כשליחו של רמ“מ, את ההשתדלות אצל השלטונות במצרים להשגת הרישיון לבניית חורבת ר‘ יהודה חסיד ולקימום היישוב האשכנזי, ועל כך גם מסר את נפשו.2213 כך אף נכתב על גבי מצבתו, המצויה ליד קבר זכריה:

			מ“ק [= מקום קבורת?] מהר“ר אברהם שלמה זלמן זצ“ל, אשר הציל נחלת האשכנזים מיד הישמעאלים והשתדל בבנינה ובפרט בבנין בית המדרש הנקרא בשם מנחם ציון זיע“א, נלב“ע [= זכותו יגן עלינו אמן. נתבע לבית עולמו] י“ט אלול שנת תרי“א לפ“ק.2214

			היסוד השני שעליו מבוסס הניחוש הנזכר הוא הכינוי ‘צורף‘, שמעלה על הדעת את האפשרות שראש“ז צורף היה צאצא ממשפחתו (אולי נין) של ר‘ העשיל צורף. אמנם אפשר ש‘צורף‘ לא היה שם משפחתו של ראש“ז, אלא רק כינוי שמקורו במלאכתו כצורף כסף,2215 כפי שהיה מי ששיער.2216 אך עם זאת אפשר שהיה זה גם שם משפחתו, ואולי שם זה עבר במשפחה עם המלאכה, שבה עסק גם ר‘ העשיל צורף (גם לגבי ר‘ העשיל יש עדות על כך שהשם ‘צורף‘ בא לו בירושה מאביו).2217 רמז לאפשרות שגם אבי ראש“ז נשא את השם ‘צורף‘ אפשר למצוא אולי בערך ‘ראש“ז‘ בספרו של פרומקין ‘תולדות חכמי ירושלים‘: ‘הרב שלמה זלמן במו“ה [= בן מורנו הרב] יעקב צורף‘,2218 ומכל מקום אין ספק ש‘צורף‘ היה כינוי קבוע גם של ר‘ מרדכי, בנו של ראש“ז, ורק בדור בנו של ר‘ מרדכי, ר‘ יואל משה סלומון, הוחלף השם ‘צורף‘ בכינוי סלומון (אחד מכינוייו של ראש“ז), ואולי נעשה הדבר בכוונה כדי להצניע את הייחוס אל ר‘ העשיל צורף. מכל מקום, גם ר‘ מרדכי (שהמשיך לפעול למען חורבת יהודה חסיד ומפעלים אחרים) וגם ר‘ יואל משה סלומון (ממקימי נחלת שבעה ופתח תקווה) ידועים בפעילותם הנמרצת למען כינון ציון וארץ ישראל כולה, ברוחניות ובגשמיות.2219

			כאמור, הקשר בין ראש“ז צורף לבין ר‘ העשיל אינו אלא ניחוש, וכך גם האפשרות שראש“ז מסר כתבים של ר‘ העשיל לידי רמ“מ (ואולי אף לידי בניו ונכדיו שלו). אבל השפעתו המכרעת של ר‘ העשיל, הנביא השבתאי מווילנא, על ר‘ מנחם מנדל משקלוב, תלמידו הקרוב של הגאון מווילנא, על מחשבתו ומחשבת תלמידיו, ועל פעילותו החלוצית לקימום ציון, גם אם דבר זה נוגד לכל מה שהורגלנו לחשוב, מעתה היא עובדה קיימת בתולדות מחשבת ישראל.

					1550	חיים נתן דמביצר, כלילת יופי, ח“ב, קרקוב תרנ“ג, קכא ע“ב. בשאלת התאריך המדויק של מעבר ר‘ העשיל מווילנא לקרקוב ראה שלום, מחקרי שבתאות (לעיל, הערה 4), עמ‘ 583; בניהו, התנועה השבתאית ביוון (לעיל, הערה 2), עמ‘ תעט. סיכום על חיי ר‘ העשיל ראה שלום, מחקרים ומקורות (לעיל, הערה 2), עמ‘ 84–93; וכן הערך Zoref שכתב שלום באנציקלופדיה יודאיקה. וראה גם הנ“ל, חלומותיו של השבתאי ר‘ מרדכי אשכנזי, לייפציג תרצ“ח, עמ‘ נו–נז; בניהו, התנועה השבתאית ביוון (לעיל, הערה 2), עמ‘ תסא–תסג.

					1553	מצויה בידנו גם מובאה מכתיבתו משנת תנ“ה. ראה להלן, ליד הערה 631.

				

				
					1554	לפי עדותו של אחד מחסידי ר‘ העשיל, רק החלק החמישי של הספר מחזיק אלף ומאה דפים. והוא מוסיף ומצטט את רבו, ש‘אמר שלא יהיה לזה הספר קץ אפילו כל השמים יריעות‘. ראה שלום, כתבי יד בקבלה (לעיל, הערה 2), עמ‘ 240. ולפי פנקס חברה קדישא, שהועתק אצל צונץ (לעיל, הערה 1), ‘הערות הוספות ותיקונים‘, עמ‘ 64, החלק החמישי החזיק ‘אלף וכמה מאות דפים‘. העותק שראה זאב רבינוביץ הכיל לפי עדותו (ראה להלן, הערה 93) אלף וארבע מאות עמודים.

				

				
					1555	ראה פריימאנן (לעיל, הערה 3), עמ‘ 101.

				

				
					1556	ראה להלן, הערה 94, ולידה.

				

				
					1557	לעיל, הערות 2–3.

				

				
					1558	כ“י בית הספרים הלאומי והאוניברסיטאי בירושלים 465 80, דפים 1–279. גרשם שלום תיארו בספרו כתבי יד בקבלה (לעיל, הערה 2), עמ‘ 157–158 סימן 114 סעיפים 1–2, וקבע שהוא אוטוגרף. אמנם שם עדיין לא עמד שלום על זהות המחבר, והשלים זאת בספרו מחקרים ומקורות (לעיל, הערה 2), עמ‘ 92 הערה 68 (כאן אמנם שלום אינו חוזר על הקביעה שלפנינו אוטוגרף, וכותב שזו ‘העתקה ישנה, שנעשתה בלי ספק בחוג מקורביו [של ר‘ העשיל] בחייו‘. אך לפי צורת הכתיבה ברור בעיניי ששלום צדק דווקא בקביעתו הראשונה).

				

				
					1559	בסקירתו על ר‘ העשיל במחקרים ומקורות (לעיל, הערה 2) מסתמך שלום במקצת גם על כתב יד זה. עוד על כתב היד ומחברו מצוי בהערותיו של שלום בכתב ידו על העותק הפרטי שלו של ספרו ‘כתבי יד בקבלה‘, בדף המוצמד לתיאור כתב יד זה (ראה בהערה הקודמת).

				

				
					1560	דוגמה מעניינת היא המילה ‘ישועתך‘, המופיעה לעתים קרובות כגימטרייה של השם ‘יהושע העשיל‘ (דוגמה לכך ראה להלן, בהערה 20), והיא דומה מאוד לגימטרייה השבתאית המפורסמת ‘בישועתך‘ = ‘שבתי צבי‘ (ראה גרשם שלום, שבתי צבי והתנועה השבתאית בימי חייו, ירושלים תשי“ז, עמ‘ 239). הגימטרייה ‘יהושע העשיל‘ עולה אף טוב יותר, כי בשביל שבתי צבי צריך להוסיף 6 כמניין האותיות של ‘בישועתך‘. דוגמאות נוספות ראה להלן בהערות 26, 28, 144, 224, 225, 357, 358, 569.

				

				
					1561	מ‘והשביע בצחצחות נפשך‘ דלהלן.

				

				
					1562	‘ב יהושע‘ הן אותיות ‘והשביע‘. יהושע הוא שמו העברי של ר‘ העשיל, והאות ב‘ לפניו היא בית הכלי, לפי ההמשך דלהלן.

				

				
					1563	בגימטרייה ‘והשביע‘ (וכן ‘ב יהושע‘). את תאריך הולדתו המדויק כתב ר‘ העשיל גם במקום אחר בספרו, כפי שמצטט רבינוביץ מן העותק שראה בסטולין ('מן הגניזה' [לעיל, הערה 3], עמ‘ 131. ההערות בסוגריים הן שלי): ‘ישועתך [...] יהושע העשיל [‘ישועתך‘ בגימטרייה ‘יהושע העשיל‘. וראה לעיל, הערה 17] [...] בכור שור [רמז לשם אביו יוסף, לפי בראשית לג, יז. וכרמז למשיח בן יוסף] שנולד ביום ו‘ וו‘ [כלומר יב] ימים לחדש אייר שנת שצ“ג לפ“ק‘.

				

				
					1564	כלומר השם סמאל ‘בריבוע‘, לפי המינוח של המקובלים. יש לציין שבדרך כלל לשם ביטול משתמשים דווקא בסדר ההפוך, כגון ‘איזדהר משברירי שברירי ברירי רירי ירי רי‘ (פסחים קיב ע“א). על הגימטרייה של שם זה אדון להלן בפנים.

				

				
					1565	עשר האותיות ‘ס סמ סמא סמאל‘ מציינות את עשר הספירות של צד הטומאה.

				

				
					1566	כלומר, שעבר מן העולם. דומה שהכוונה כאן יותר לעתיד מאשר לעבר.

				

				
					1567	ר‘ העשיל כותב את השם המפורש במלואו.

				

				
					1568	לפי ‘מלחמה לה‘ בעמלק מדר דר‘ (שמות יז, טז). על ‘מדר דר‘ ראה להלן. המילים ‘בעם סמאל‘ עולות בגימטרייה כמו ‘בעמלק‘ + 1 (כלומר ‘עם הכולל‘, לפי המינוח של המקובלים). סמאל נחשב לשרו של עשו, שעמלק הוא מזרעו ומייצג את תכלית רשעתו.

				

				
					1569	= על ידי יהושע. בעזרת בית הכלי עולה השם למניין שצ“ג. יהושע בן נון שימש שר הצבא במלחמה נגד עמלק המתוארת בשמות יז, שבמסגרתה נאמר אותו פסוק. במקום אחר בכתב היד (188 ע“ב) עוסק רב העשיל בפסוק אחר מאותה פרשה: ‘ויהי ידיו אמונה עד בא השמש‘ (שמות יז, יב), ודורש את מילת ‘השמש‘ במלואה: ה“א שי“ן מ“ם שי“ן, ובכך רומז הוא לשם יהושע העשיל, שעולה בגימטרייה כמניין ‘הא שין מם שין‘, כפי שמובא במקומות אחרים (ראה להלן, ליד הערות 435, 448, 557), ו‘אמונה‘ היא בגימטרייה ‘צבי‘, כמפורסם בספרות השבתאית (ראה להלן, הערה 414 ולידה). באותו עמוד מחשב ר‘ העשיל גם את שמו שלו כ‘שם מלא‘, ומוצא ש‘יוד הא ואו שין עין הא עין שין יוד למד‘ עולות בגימטרייה כמניין ‘שמע ישראל יהו“ה אלהינו יהו“ה אחד‘ (החשבון עולה עם הכולל).

				

				
					1570	= שנאמר. ישעיה נח, יא.

				

				
					1571	‘יהושע העשיל‘ בגימטרייה.

				

				
					1572	כ“י ירושלים 114 (להלן האוטוגרף), 220 ע“ב.

				

				
					1573	יהושע = 391, ס סמ סמא סמאל = 392. הגימטרייה עולה אפוא בתוספת 1, כלומר 
‘עם הכולל‘.

				

				
					1574	ראה מאמרי ‘יונה בן אמתי כמשיח בן יוסף‘, יוסף דן ויוסף הקר (עורכים), מחקרים בקבלה מוגשים לישעיה תשבי במלאת לו שבעים וחמש שנים (מחקרי ירושלים במחשבת ישראל, ג [תשמ“ד]), ירושלים תשמ“ו, עמ‘ 277. מאמר זה, כרוב מאמריי הנזכרים להלן, ניתן לקריאה (ובצורה מעודכנת) גם באתר האינטרנט שלי. 

				

				
					1575	להלן, בפרק הבא.

				

				
					1576	דוגמה לדרשה כזאת תימצא גם בציטוטו של רבינוביץ, ממש לפני הקטע שהובא משם לעיל בהערה 20.

				

				
					1577	ראה לעיל, הערה 25.

				

				
					1578	בין השאר מתוארים כאן (211 ע“ב) ייסורים קשים, מאסר וכוויות שסבל המחבר בדרכו המשיחית, מ‘אדם בליעל‘ בלתי ידוע. ‘אדם בליעל‘ הוא גם כינוי לסטרא אחרא (או לבחינה מיוחדת בעולם הרע), שרווח בספרות רעיא מהימנא ותיקוני זוהר (ראה למשל זוהר ח“ב, קיח ע“ב).

				

				
					1579	204 ע“א, 211 ע“ב ועוד.

				

				
					1580	לפי אחד ממכתביו, בשנת תכ“ו ‘ארובות השמים נפתחו‘ לנבואה ולגילוי סודות. ראה בניהו, התנועה השבתאית ביוון (לעיל, הערה 2), עמ‘ תעח.

				

				
					1581	ראה שלום, שבתי צבי והתנועה השבתאית (לעיל, הערה 17), עמ‘ 111.

				

				
					1582	בראשית כה, כו (שם אמנם כתוב ‘אחזת‘ חסר וא“ו), 204 ע“א.

				

				
					1583	ראה להלן, ליד הערה 183.

				

				
					1584	דוגמה לדבר תימצא בדרך שבה הבין ר‘ משה חיים לוצטו את נישואיו לציפורה אשתו. על כך ראה ישעיה תשבי, נתיבי אמונה ומינות, רמת גן 1964, עמ‘ 197–201. דוגמה בולטת אחרת היא קשרו של סימון מאגוס, המכשף השומרוני, עם הזונה הלנה מצור, שנחשבה לגלגול הלנה מטרויה ומחשבת האל. על כך ראה במאמרי ‘פורפוריתה של הלנה מטרויה וקידוש השם‘, בתוך ספרי עלילות אלהים, ירושלים תשס"ט, עמ' 265-257, ובאתר שלי.

				

				
					1585	להלן, ליד הערה 440.

				

				
					1586	לעיל, ליד הערה 31.

				

				
					1587	ראה שלום, מחקרים ומקורות (לעיל, הערה 2), עמ‘ 85.

				

				
					1588	דוגמה להשפעה כזאת ראה להלן, הערה 252.

				

				
					1589	בספרי סוד האמונה השבתאית, ירושלים תשנ“ה, עמ‘ 214, 233–237. במחקר על כת זו, שנתעורר בעקבות דבריי, נשמעה הטענה שמכתבי בני הכת מזויפים הם, והכת כולה אינה אלא אגדה מיסיונרית. אך לדעתי אין לקבל טענה זו. המיסיונרים לעולם לא היו יכולים לחבר לכת את סיפור ההיסטוריה המיוחס לה במכתבים. אמנם מדובר בסיפור אגדה, אך הוא משולב באופן עמוק ביותר במקורות אזוטריים יהודיים. זאת הראיתי שם בדוגמאות אחדות, ולאלה אפשר להוסיף עתה את ההקבלה דלהלן בין האגדות על יורשי ר‘ נתן שפירא, ר‘ העשיל צורף ור‘ יהונתן אייבשיץ. עם זאת, יש חשיבות רבה למחקר החדש, גם אם לא נקבל את טענת הזיוף הכלולה בו, והוא המאמר Pawel Maciejko, ‘Christian Elements in Early Frankist Doctrine’, בתוך גלעד לתולדות יהודי פולין ותרבותם (תשס“ו), עמ‘ 13–41 של החלק האנגלי. עוד ראה idem, ‘A Jewish-Christian Sect with a Sabbatian Background Revisited’, Kabbalah 14 (2006), pp. 95–113.

				

				
					1590	דניאל ד, י; כ. ושם הוא כינוי למלאך.

				

				
					1591	= שינחה אותם בעצתו.

				

				
					1592	שמות יז, ו. ושם: ‘הנני עמד לפניך שם‘.

				

				
					1593	המשך אותו פסוק.

				

				
					1594	‘על הצור‘ = 401. ‘קראקא‘ = 402. יש להוסיף אפוא 1 בבחינת ‘עם הכולל‘, או שצריך להיות: קרקא.

				

				
					1595	חיים יוסף דוד אזולאי, שם הגדולים, מערכת גדולים, ערך ‘העשל‘ (אות ה סימן 11), וינה תרכ“ד, כא ע“א (הפיסוק שלי). על מקור נוסף לסיפור זה ראה צונץ (לעיל, הערה 1), עמ‘ 105. מקור לסיפור מצוי בספרו של פינחס קאטצען־אלין־בוגען, יש מנחילין, סימן סז, יצחק דב פעלד (עורך), ירושלים תשמ“ו, עמ‘ קסח.

				

				
					1596	החיד“א מייחס זאת לסבו של ר‘ אברהם יהושע העשל בן יעקב, הרב המפורסם שעלה לכיסא הרבנות בקרקוב בשנת תי“ד. החיד“א כותב העשל בלא יו“ד, וכך עולה גם מן הרמז שבראשי התיבות, שלא כמו ר‘ העשיל צורף, שכותב שמו עם יו“ד, וכתיב זה עולה גם מן הגימטריות והרמזים הרבים לשם יהושע העשיל המצויים בכתביו. ראה לעיל, הערה 17.

				

				
					1597	לר‘ אברהם יהושע העשל בן יעקב לא היה סב בשם העשל, ובעיר קרקוב לא היה רב בשם העשל לפני ר‘ אברהם יהושע העשל, ועוד קושיות, שאותן מנה צונץ (לעיל, הערה 1), עמ‘ 106.

				

				
					1598	שם.

				

				
					1599	כך צוטט מפנקס קהילת קרקוב, במאמר ‘דברים עתיקים מקראקא‘ (במקום המצוין לעיל, הערה 8), מכאן הובאו דברים אלה גם אצל אליעזר ליזר בן מאיר לאננדסהוטה, עמודי העבודה, ח“ב, ברלין תרכ“ב, עמ‘ 307, וגם אצל שמואל יוסף פין, קריה נאמנה, וילנא תרע“ה, עמ‘ 281. צונץ (לעיל, הערה 1), ‘הערות הוספות ותיקונים‘, עמ‘ 62–63, מעיד שנוסח זה אינו בפנקס חברה קדישא שראה, וכך כותב גם דמביצר (לעיל, הערה 7), קכח ע“ב. אך אפשר שהכוונה לפנקס אחר (מחבר המאמר ב‘המגיד‘ אינו מזכיר שמדובר בפנקס חברה קדישא).

				

				
					1600	עמודי העבודה (לעיל, הערה 56), עמ‘ 307. צונץ (לעיל, הערה 1), עמ‘ 106, מצטט ידיעה זו מספר עמודי העבודה (שם), ח“ב, עמ‘ שז, ושולל את אמתותה של הידיעה.

				

				
					1601	זאת גם דעתו של צונץ (לעיל, הערה 1), עמ‘ 106, שציטט ידיעה זו מספר עמודי העבודה (לעיל, הערה 56), ושלל את אמתותה. ואכן בהמשך דבריו מביא בעל 'עמודי העבודה' את תולדותיו של ר‘ העשיל, כפי שהובאו אצל החיד“א אחרי סיפור האגדה, ואלה כאמור אינם נוגעים לר‘ העשיל צורף.

				

				
					1602	ראה לעיל, הערה 20.

				

				
					1603	ר‘ נתן נפטר בי“ג באב שצ“ג. ראה בספרי, סוד האמונה השבתאית (לעיל, הערה 46), עמ‘ 234 והערה 118.

				

				
					1604	ראה שם, עמ‘ 214, 233.

				

				
					1605	ראה שם, עמ‘ 233, ושם המסורות השונות על לידת ר‘ יהונתן, בקרקוב או בפינטשוב הסמוכה לה.

				

				
					1606	ר‘ יהונתן נולד בשנת ת“ן או תנ“ב או תנ“ו. ראה בספרי (שם), עמ‘ 234 והערה 117.

				

				
					1607	ראה לעיל, הערות 20, 60.

				

				
					1608	על סתירה זו מעיד גם צונץ (לעיל, הערה 1), עמ‘ 105.

				

				
					1609	לפי רשימה של אחד ממשכילי גליציה כך אמר ר‘ יהושע בן אהרן מדינאוויץ (ראה להלן, הערה 71) לר‘ לוי יצחק מבארדיטש. ראה זאב רבינוביץ, ‘על “ספר הצורף“ לר‘ יהושע העשיל צורף‘, ציון ו (תש“א), עמ‘ 81.

				

				
					1610	תהלים כט, ט. וראה בהערה הבאה.

				

				
					1611	לפי המיתוס הקבלי המדבר על הולדת המשיח מאיילה, היא השכינה, באמצעות נשיכת נחש ברחמה. על מיתוס זה בזוהר ובקבלת האר“י ראה מאמרי ‘“תרין אורזילין דאיילתא“ — דרשתו הסודית של האר“י לפני מותו‘, רחל אליאור ויהודה ליבס (עורכים), קבלת האר“י (מחקרי ירושלים במחשבת ישראל, י), ירושלים תשנ“ב, עמ‘ 126–148, 166–169. על מיתוס זה בשבתאות ראה בספרי סוד האמונה השבתאית (לעיל, הערה 46), עמ‘ 177–178. דרוש משיחי ארוך על האיילה (וגם על המילה ‘אילות‘) מצוי אצל ר‘ העשיל צורף באוטוגרף (לעיל, הערה 15), 210–211.

				

				
					1612	כלומר את נשמת המשיח.

				

				
					1613	= ר‘ העשיל צורף.

				

				
					1614	דברים אלה הביא ר‘ יהושע בן אהרן מדינאוויץ בהקדמת העתקת ‘ספר הצורף‘ שלו, והביאם משם רבינוביץ, 'מן הגניזה' (לעיל, הערה 3), עמ‘ 129.

				

				
					1615	יהושע מונדשיין, ספר שבחי הבעש“ט, פקסימיל מכתב היד היחידי שנודע לנו, עמ‘ 98 (בנוסח הנדפס של הספר כתוב ‘ניצוץ קדוש‘ במקום ‘ניצוץ משיח‘). ראה בספרי סוד האמונה השבתאית (לעיל, הערה 46), עמ‘ 262–263. קשה להניח שעורכי שבחי הבעש“ט היו מייחסים כזאת לבעש“ט אם לא אמר זאת. בצירוף ‘ניצוץ משיח‘ השתמש הבעש“ט גם בנוגע לר‘ חיים ן‘ עטר. ראה להלן, ליד הערה 625.

				

				
					1616	להלן, ליד הערה 626.

				

				
					1617	בדילוגים ובהוספת סימני פיסוק.

				

				
					1618	לפי שמואל ב כג, ב. ושם נאמרו הדברים על המלך דוד.

				

				
					1619	אמנם רוב חייו חי ר‘ העשיל בווילנא, אך לקרקוב עקר מעט לפני מותו, ושם מקום קבורתו.

				

				
					1620	לפי במדבר יד, כד. ושם נאמר זאת על כלב בן יפונה, היחידי מבין המרגלים שמילא אחר דברי האל. וכאן דומה שהכוונה לרוח הקודש או לרוח נבואה.

				

				
					1621	תהלים נא, יב: ‘לב טהור ברא לי אלהים ורוח נכון חדש בקרבי‘.

				

				
					1622	= ומן השמים היה שזיכה אותי.

				

				
					1623	אפשר אפוא שכרך זה כלל גם את האוטוגרף הנמצא עתה בירושלים. המובאות המצויות מן ההעתקות שנעשו ממנו שייכות לכתבי ר‘ העשיל מן השנים המאוחרות של חייו, כפי שנראה מהמובאה שמביא ר‘ אשר זעליג מרגליות. ראה להלן, ליד הערה 640, ותקופה זו אינה מיוצגת באוטוגרף הירושלמי. אך יש בידינו עדות שההעתקה מן ההעתקה שהועתקה מהספר שהיה ברשות הבעש“ט חולקה לשלושה חלקים. ראה הדברים המובאים אצל רבינוביץ, 'מן הגניזה' (לעיל, הערה 3), עמ‘ 130. עדות על כך שחלקים אלה היו נפרדים זה מזה אצל בעלים שונים ראה הנ“ל, 'ספר הצורף' (לעיל, הערה 66), עמ‘ 81.

				

				
					1624	כנראה במשמעות ‘ניכר‘.

				

				
					1625	כתובת זו העתיק מהעותק של הבעש“ט ר‘ יהושע בן אהרן מדינאוויץ, שהעתיק משם את הספר כולו. את הספר בהעתקתו של ר‘ יהושע מצא זאב רבינוביץ בסטולין, ופרסם את דברי ר‘ יהושע במאמרו 'מן הגניזה' (לעיל, הערה 3), עמ‘ 128.

				

				
					1626	כך לפי דברי המעתיק ר‘ יהושע. שם, עמ‘ 129–130.

				

				
					1627	ר‘ אפרים מסידילקוב ור‘ ברוך ממדזיבוז. בן בתה של אדל, פייגא, היה כידוע ר‘ נחמן מברסלב.

				

				
					1628	ראה שלום, מחקרים ומקורות (לעיל, הערה 2), עמ‘ 92–93. וראה עוד הנ“ל, ‘הנביא השבתאי ר‘ העשיל צורף — ר‘ אדם בעל שם‘, בספרו מחקרי שבתאות (לעיל, הערה 4), עמ‘ 592–593.

				

				
					1629	זה שמו האחר של הספר 'מגיד דבריו ליעקב' של המגיד דב בער ממעזריטש.

				

				
					1630	הובא אצל רבינוביץ, 'ספר הצורף' (לעיל, הערה 66), עמ‘ 82.

				

				
					1631	אולי צריך להיות: בספרו.

				

				
					1632	= משלו.

				

				
					1633	גם נוסח זה הובא שם, עמ‘ 83.

				

				
					1634	לפי דברי המעתיקים שהובאו במאמרו של רבינוביץ, 'מן הגניזה' (לעיל, הערה 3), עמ‘ 130.

				

				
					1635	ראה הנ“ל, 'ספר הצורף' (לעיל, הערה 66).

				

				
					1636	הנ“ל, 'מן הגניזה' (לעיל, הערה 3), עמ‘ 126–132. וראה שם, עמ‘ 128.

				

				
					1637	כתב יד זה נמצא בשנת 1955 בידי ר‘ משולם זושע טווערסקי בבני ברק. ראה שלום, מחקרים ומקורות (לעיל, הערה 2), עמ‘ 92 הערה 68.

				

				
					1638	גרשם שלום מצא שאחד מחסידי סטולין, ר‘ יעקב נתן מטורוב, מצטט מכתב יד זה ומכנה את רב העשיל בכינויי כבוד מופלגים (ראה שם, עמ' 91 הערה 65). ציטוטים נוספים מצא שלום אצל החסיד ר‘ אשר זעליג מרגליות (שם, עמ‘ 92 הערה 68), ואחד מהם יובא להלן, ליד הערה 640. ציטוט אחר כזה מצא דוד אסף אצל ר‘ אברהם דוב מאוורוץ‘, בת עין, תר“ז (ראה דוד אסף, ‘מוולין לצפת: דיוקנו של ר‘ אברהם דוב מאוורוץ‘ במחצית הראשונה של המאה התשע עשרה‘, שלם ו [תשנ“ב], עמ‘ 230 הערה 25). אינפורמציה נוספת על כתבי יד אלה ותולדותיהם התפרסמה בתוך קובץ בית אהרן וישראל: מאסף מרכזי לתורה ולהלכה לחו“ר הישיבות והכוללים של מוסדות סטאלין קארלין בארץ ובתפוצות, ה (סה), שנה יא (סיוון–תמוז תשנ“ו), עמ‘ קמה–קמו, ושם מצויות גם הפניות נוספות. אני מודה ליונתן מאיר שהפנה אותי למקום זה. ‘ספר הצורף‘ מצוטט גם בספר יסוד יוסף למקובל החסיד ר‘ יוסף יוסקא בן יצחק הלוי, מינקוויץ תקס“ג, סז ע“ב (תודה לאורי גלמן שהפנה אותי אל מקום זה). ודרך אגב, באותו עמוד שר‘ יוסף מצטט בו את ‘ספר הצורף‘, עוסק הוא באופן אינטנסיבי גם בגימטריות העולות למספר תתי“ד, ומקשר זאת לבחינת תפארת. ומאחר שהמספר תתי“ד חשוב כל כך בספרות השבתאית, כי הוא עולה למניין ‘שבתי צבי‘, וגם ספירת תפארת היא עיקר גדול בספרות זו, יש מקום לחשוד שגם בעל ‘יסוד יוסף‘ שבתאי היה, ואולי היה מתלמידיו או תלמידי תלמידיו של הנביא השבתאי ר‘ העשיל צורף.

				

				
					1639	רבינוביץ, 'ספר הצורף' (לעיל, הערה 66).

				

				
					1640	שלום, מחקרי שבתאות (לעיל, הערה 4), עמ‘ 591–597.

				

				
					1641	בנספח הביבליוגרפי שפרסמתי אחרי מאמרו של שלום שם, מחקרים ומקורות (לעיל, הערה 2), עמ‘ 597–599.

				

				
					1642	ראה שלום, מחקרי שבתאות (לעיל, הערה 4), עמ‘ 258. לכאן הפנה אותי שמואל תפילינסקי לאחר פרסום המאמר הנוכחי, שבו נשמט מזיכרוני עניין הזכרת העשיל בפי ר‘ דוד. אגב, בהוצאות חדשות של ספר ‘סוד ה‘‘ דומה שטושטש השם יהושע העשיל מאחורי ראשי התיבות י“ה.

				

				
					1643	לקט שמואל, וינציאה תנ“ד, חלק דרוש שמואל, פרשת וארא, מח טור א (אני מודה לשמואל תפילינסקי שהפנה אותי למקום זה, אחרי שנדפס המאמר הנוכחי). כפי שהראה גרשם שלום, בכתב ידו בראש עותק הספר שהיה ברשותו (ונמצא היום באוסף שלום שבבית הספרים הלאומי), ר‘ שמואל כהנא עלה לירושלים. אפשר אפוא לשער שגם הוא היה מחבורת ר‘ יהודה החסיד שעליהם נדבר עתה.

				

				
					1644	ראה מאיר בניהו, ‘החברה הקדושה של רבי יהודה חסיד‘, ספונות ג–ד (תשי“ט–תש“ך), עמ‘ קמג–קמו.

				

				
					1645	לפי קהלת י, יב.

				

				
					1646	לפי סנהדרין צ ע“ב.

				

				
					1647	משה בן ישעיה, ברית מטה משה (פירוש על הגדה של פסח), ברלין תס“א, פד ע“ב. אני מודה לשמואל תפילינסקי שהפנה אותי למקום זה.

				

				
					1648	משולם זלמן, סליחה משובחה (שחיבר ר‘ שמעון בן משולם, זקנו של ר‘ משולם זלמן, עם פירושו של ר‘ משולם, הנקרא ‘רב שלום‘), פרנקפורט דמיין תע“א, י ע“ב. ראה בניהו, ‘החברה הקדושה‘ (לעיל, הערה 101), עמ‘ קעו.

				

				
					1649	שם המחבר הוא צבי הירש, וכשם ש‘קב‘ רומז ל‘צבי‘ כך ‘הישר‘ שווה באותיותיו ל‘הירש‘. לשוויון הגימטרי בין ‘קב‘ ל‘צבי‘ נודע משמעות רבה בתנועה השבתאית המאוחרת. ראה מאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, פרק ח), עמ‘ 282-175. 

				

				
					1650	קב הישר (לעיל, הערה 1), רי–ריב.

				

				
					1651	ראה קדושין עא ע“א.

				

				
					1652	דרשה דומה על האות ע‘ הגדולה שבתהלים פ, יד, מצויה באוטוגרף שבידינו (לעיל, הערה 15) בדף 218 ע“ב. גם יסודות רבים אחרים המצויים בדרשה שבסוף ‘קב הישר‘ מצויים בכתב יד זה.

				

				
					1653	הראשון שמציין אותה הוא צונץ (לעיל, הערה 1), עמ‘ 106: ‘את הג“מ [= הגאון מורנו] העשיל צורף לא ראיתי נזכר בשום ספר ישן זולתי בספר קב הישר (פרק קב) בסו“הס [= בסוף הספר]‘.

				

				
					1654	יעקב בן יחזקאל סג“ל, שם יעקב, פרנקפורט דאודר תע“ו, כא טור א, מד טורים ב–ג. והזכירו לראשונה בהקשר זה דמביצר (לעיל, הערה 7), קכא ע“ב. ר‘ יעקב מביא שם תוכחה קשה ששמע בשם ר‘ העשיל כנגד הרבנים הלוקחים שכר על דרשותיהם, וכה קשה הייתה לשונו עד שהמחבר ר‘ יעקב נמנע מלהביאה. ראה הדברים המצוטטים אצל שלום, מחקרים ומקורות (לעיל, הערה 2), עמ‘ 86–87, 88 הערה 66. ר‘ יעקב רומז לשבתאות גם במקום אחר בספרו (כה טור ב): ‘אף שהיה בשנת והית“ה [בגימטרייה תכ“ו. י“ל] לה‘ המלוכה [עובדיה א, כא] תשובה בכל העולם כולו לא היה תשובה שלימה‘. במקום אחר בספר ‘שם יעקב‘ (כו טורים ג–ד) באה גם דרשה על שבתי צבי שצמח מתוך גזרות ת“ח וגזרות תי“ו, וחלקה הובא אצל שלום, מחקרים ומקורות (שם), עמ‘ 68 הערה 1 (כאן שלום מכנהו בטעות יעקב בן שלמה, ואף במפתח שמות האישים בסוף הספר ‘מחקרים ומקורות‘ מובא יעקב בן שלמה כאישיות נפרדת בצד סג“ל, יעקב בן יחזקאל. טעות זו חוזרת אצל שלום גם בספרו שבתי צבי והתנועה השבתאית [לעיל, הערה 17], עמ‘ 73, 494 ובמפתח שמות האישים). אפשר שר‘ יעקב מכוון בדרשה זו גם על עצמו, כי, כפי שהוא מציין בהקדמת ספרו (לפני תחילת העימוד), הוא נולד בשנת ת“ח וסבל מאוד בגזרות תי“ו (הקשורות למלחמת שוודיה בפולין, עליהן כותב הוא גם בסמוך לאותה דרשה). עוד על יחסו של ר‘ יעקב לשבתאות ראה להלן, ליד הערה 602.

				

				
					1655	ראה לשון צונץ בהערה 110.

				

				
					1656	העיר שקלוב ברוסיה הלבנה, מרכזם החשוב של תלמידי הגר“א, הייתה מאה שנה קודם לכן מקום מושבו של מקובל שבתאי. על יחסם המורכב של תלמידי הגר“א לעובדה זו ראה במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, פרק ח), עמ' 282-175.

				

				
					1657	הובא בביוגרפיה מאת אריה ליב פרומקין, תולדות חכמי ירושלים, ח“ג, ירושלים תרפ“ט, עמ‘ 158. הביוגרפיה כולה נמצאת שם, עמ‘ 158–163. ביוגרפיות אחרות מצוינות להלן, בהערה 120. ראה לאחרונה אריה מורגנשטרן, השיבה לירושלים, ירושלים תשס“ז, עמ‘ 13–16.

				

				
					1658	על המניעים לעלייה ירושלימה ראה במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 282-175). ועתה ראה מורגנשטרן, השיבה (לעיל, הערה 114), עמ‘ 20–21.

				

				
					1659	להלן, ליד הערה 607.

				

				
					1660	ראה אריה מורגנשטרן, גאולה בדרך הטבע בכתבי הגר“א ותלמידיו, ירושלים תשמ“ט, עמ‘ 28–50; הנ“ל, השיבה (לעיל, הערה 114), עמ‘ 40–44. וראה מאמרי ‘תלמידי הגר“א, השבתאות והנקודה היהודית‘ (לעיל, פרק ז), עמ‘ 174-121. על משמעותם של קשרים אלה ראה גם להלן, ליד הערה 327.

				

				
					1661	ראה מורגנשטרן, השיבה (לעיל, הערה 114), עמ‘ 24–30.

				

				
					1662	פירוש על מגילת רות, בשם ‘מנחם ציון‘, נדפס בפרמישלא תרמ“ה (על פירוש זה ראה במאמרי ‘צדקת הצדיק: יחס הגאון מווילנא וחוגו כלפי השבתאות‘ [לעיל, הערה 106], עמ‘ 282-175), ופירושו על אידרא זוטא, בשם ‘מים אדירים‘, נדפס בוורשה באותה שנה, עם פירוש בשם ‘באר יצחק‘ של ר‘ יצחק אייזיק חבר וילדמן, תלמידו של רמ“מ (משהו מפירוש זה ומהפירוש עליו ראה במאמרי ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 174-121. ספרים אלה חזרו ונדפסו לאחרונה (ראה להלן בהערה הבאה).

				

				
					1663	כרך אחד, שנדפס בירושלים תשמ“ז (בעריכת שלום וילנסקי), מכיל (בעימודים נפרדים, ואחרי מבוא הכולל את תולדות רמ“מ) את הפירושים ‘מנחם ציון‘ ו‘מים אדירים‘ (עם ‘באר יצחק‘. ראה בהערה הקודמת), וכן ביאורים וליקוטים (גם אלה עם ‘באר יצחק‘). כמו כן נדפס בירושלים תשנ“ט (בכולל תורת חכם, גם כאן הוקדם מבוא ובו תולדות רמ“מ) כרך מכתיבת ידו של רמ“מ, פירוש דרך הקודש על ספר ‘ברית מנוחה‘. שני כרכים נוספים (גם הם מכתב ידו של רמ“מ) נדפסו בירושלים תשס“א, תחת הכותרת ‘כתבי הגרמ“מ ז“ל‘ (הם מצויים גם בתקליטור התורני DBS), ואף בראשם מבוא הכולל גם את תולדותיו של הרמ“מ. כרך א‘ של ‘כתבי הגרמ“מ ז“ל‘ מכיל גם את הספרים הבאים: ‘רזא דמהימנותא‘, ביאור ‘משנת חסידים‘ (ראה להלן בהערה זו), דרושים על סדר ההשתלשלות. כרך ב‘ מכיל את הספרים: 'ביאורי הזוהר', ‘תמונת האותיות‘, ליקוטים (אלה כוללים גם את הליקוטים המצויים בסוף כרך ‘מנחם ציון‘ ו‘מים אדירים‘). לאחרונה התפרסם (בניו יורק תשס“ו, בהוצאת מכון הגר“א) ספר ‘משנת חסידים‘ (חלק מפתח העולמות) לר‘ עמנואל חי ריקי עם פירושים אחדים, ובהם גם פירושו של הרמ“מ (גם זה התפרסם מכתב ידו של רמ“מ עצמו, שתצלומו קיבלתי בתודה מידי אריה מורגנשטרן). כאן התפרסמו רק אותם חלקי הפירוש שלא נכללו בכרך ‘כתבי הגרמ“מ ז“ל‘ הנזכר לעיל (גם כאן הוקדם מבוא, ובו, עמ‘ יב–יד, נכללו דברים חשובים לתולדות הרמ“מ). על פירושי הספר ‘משנת חסידים‘ ראה להלן, הערה 620.

				

				
					1664	אוטוגרף של כמה ספרים כאלה היה בידו של אריה ליב פרומקין, והוא מתאר אותם בספרו (לעיל, הערה 114), עמ‘ 161–162. וראה עוד במבוא לכתבי הגרמ“מ ז“ל (לעיל, הערה 120), ח"א, עמ‘ 15.

				

				
					1665	על היחס בין תורת הגאולה של הגאון לתורת הרמ“מ ראה במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 282-175.

				

				
					1666	ראה במבוא לכתבי הגרמ“מ ז“ל (לעיל, הערה 120), ח“א, עמ‘ 12–13.

				

				
					1667	ראה לעיל, הערה 120. על יחסו של רמ“מ לספר זה ראה להלן, הערה 619.

				

				
					1668	ראה לעיל, בהערה 120.

				

				
					1669	פירוש זה לא נדפס, והוא נזכר במבוא לכתבי הגרמ“מ ז“ל (לעיל, הערה 120), ח“א, עמ‘ 15. עורכי המבוא מציינים שפירוש זה של הספר נמצא ‘בשלבי עריכה‘. עוד מציינים הם שם שבספר זה מזכיר רמ“מ את רבו הגר“א ‘בתואר החיים‘. אם יתפרסם נוכל אולי להשיב על השאלה החשובה אם גם בחיי רבו כלל רמ“מ בפירושו רמזים לשבתי צבי ולר‘ העשיל צורף.

				

				
					1670	ראה משה אידל, ‘בין הקבלה הנבואית לקבלת ר‘ מנחם מנדל משקלוב‘, משה חלמיש, יוסף ריבלין ורפאל שוח“ט (עורכים), הגר“א ובית מדרשו, רמת גן תשס“ג, עמ‘ 173–184. 

				

				
					1671	ראה מאמרי 'תלמידי הגר“א, השבתאות והנקודה היהודית' (לעיל, הערה 117), עמ' 174-121; ומאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 282-175.

				

				
					1672	להלן, ליד הערה 306.

				

				
					1673	דוגמאות לרמזים לשבתי צבי יימצאו להלן, ליד הערות 239–244 ועוד. אמנם את רוב הרמיזות לשבתי צבי לא מצאתי בכתבי ר‘ העשיל. אך יש להביא בחשבון שרק חלק קטן מכתבים אלה היו לנגד עיניי, ולרמ“מ היו כנראה גם מסורות בעל פה שמקורן בר‘ העשיל.

				

				
					1674	ראה לעיל, הערה 17.

				

				
					1675	ראה להלן, הערות 262, 404 ולידן.

				

				
					1676	ראה להלן, ליד הערה 540.

				

				
					1677	בראשית כא, לג: ‘ויטע אשל בבאר שבע‘. וראה להלן, הערה 179.

				

				
					1678	כך בכל האיגרות הנזכרות לעיל, הערה 3.

				

				
					1679	ר‘ משה קורדובירו מקדיש ל‘אשל‘ ערך קצר ביותר במילון הקבלי, שבו אסף את סמלי הספרות הזוהרית, ‘שער ערכי הכינויים‘, שהוא שער כג של ספרו ‘פרדס רימונים‘. ערך בן חצי שורה מוקדש לסמל זה גם בספר ‘מאורי אור‘, שהוא מילון לסמלי הקבלה הלוריאנית מאת ר‘ מאיר פאפרש, ושורה אחת על ‘אשל‘ מצויה גם בספר ‘יאיר נתיב‘, שהוא השלמה לספר זה (מאורי אור), מאת ר‘ נתן מנהיים (שהיה שבתאי מחבורת ר‘ יהודה חסיד). מקום רב יותר מוקדש ל‘אשל‘ בספר שערי גן העדן לר‘ יעקב קאפיל ממעזריטש, ‘שער האותיות‘, אות א, פתח ו, דרך ב (כרך ב, ירושלים תשס“ה, עמ‘ לד). ר‘ יעקב קאפיל, שהיה שבתאי, אולי הושפע גם הוא מר‘ העשיל צורף, אף שעדיין לא מצאתי מקורות לדבריו שם בכתבי ר‘ העשיל. על שבתאותו של ר‘ יעקב קאפיל ראה תשבי (לעיל, הערה 41), מאמר עשירי.

				

				
					1680	ראה למשל להלן, הערה 541.

				

				
					1681	ראה להלן, אחרי הערה 411, ועוד.

				

				
					1682	ראה להלן, ליד הערה 440.

				

				
					1683	ראה לעיל, הערה 127.

				

				
					1684	עליו ועל ייחוסו ראה בספרי סוד האמונה השבתאית (לעיל, הערה 46), עמ‘ 35–48, 295–300.

				

				
					1685	ספר זה הוא החיבור הנדפס ראשון בתוך כתבי הגרמ“מ ז“ל (לעיל, הערה 120), ח“א, עמ‘ ג–קב. בראשו (עמ‘ ג–ח) מצוי ‘הקדמה ומפתח לבאר רזא דמהימנותא להלל ולשבח לבורא עולם כרעותיה‘.

				

				
					1686	כפי שעשו השבתאים. וראה מאמרי ‘תלמידי הגר“א, השבתאות והנקודה היהודית‘ (לעיל, הערה 117), עמ' 174-121.

				

				
					1687	‘שורש‘ בגימטרייה כמניין ‘יהושע העשיל‘. גימטרייה זו דרש ר‘ העשיל על עצמו (ראה להלן, ליד הערה 248), והיא משמשת בכתבי רמ“מ במקומות אחרים (ראה הערות 218, 249, 267, 278, 348, 380), אך כאן אין ביטחון שהיא רמוזה.

				

				
					1688	לפי יחזקאל ט, ג, ושם ‘קסת הסֹפר‘. אך רמ“מ דורש את המילה ‘סופר‘ בכתיב מלא, לפי הגימטרייה דלהלן בהערה הבאה. ‘קסת הסופר‘ ראה גם להלן, ליד הערה 394. מאחר שבריאת העולם מתוארת לעתים ככתיבת אותיות בספר (כך למשל בראשית 'ספר יצירה'), קסת הסופר מתאימה לשמש תיאור לבחינה עליונה באצילות, הגנוזה בתוך ‘ראשית‘ (ראה בהערה הבאה). עוד על ‘סופר‘ ראה להלן, הערה 397.

				

				
					1689	‘ראשית‘ בגימטרייה 911, כמניין ‘קסת הסופר‘. ‘ראשית‘ בקבלה היא ספירת חכמה. וראה לעיל בהערה 145. וראה עוד להלן, בהערה 156.

				

				
					1690	‘ראשית דרכי אל‘ הוא הבהמות לפי איוב מ, יט. וראה בבא בתרא עד ע“ב.

				

				
					1691	‘שעיר פארן‘ גם הוא בגימטרייה 911, כמניין ‘ראשית‘ ו‘קסת הסופר‘. הוא דורש כאן (וכן בהמשך הקטע) את הפסוק: ‘ה‘ מסיני בא וזרח משעיר למו הופיע מהר פארן‘ (דברים לג, ב). זריחה זו מציינת את ראשית האצילות. שעיר ופארן שבפסוק מסמלים את אדום וישמעאל. ראה למשל תוספות על בבא קמא לח ע“א. עוד דרשה על פסוק זה ראה להלן, ליד הערה 231.

				

				
					1692	כלומר שני צירופים של שני שמות קודש, כפי שהוא מפרש והולך. בכל צירוף יש שם אחד זכרי ושם אחד נקבי, וצירופם הוא בבחינת זיווג.

				

				
					1693	כלומר שילוב של אותיות שם ‘הויה‘ עם אותיות ‘אדני‘ (שם הויה הוא הבחינה הזכרית העיקרית באלוהות, הקב“ה, ושם אדוני הוא כינויה של השכינה, וצירופם הוא אפוא זיווג של קב“ה ושכינתו), וכל זה ‘בריבוע‘, כלומר, בחישוב מחודש אחרי צירוף כל אות. כל זה (י יא יאה יאהד יאהדו יאהדונ יאהדונה יאהדונהי) עולה בגימטרייה 331, כמניין ‘אשל‘ ו‘פארן‘ דלהלן. הקבלה ופירוט נוסף מצויים בכתבי הגרמ“מ ז“ל (לעיל, הערה 120), ח“א, עמ‘ שכב. וראה להלן, הערה 178.

				

				
					1694	‘פארן‘ בגימטרייה 331, כמניין הצירוף שבהערה הקודמת.

				

				
					1695	כלומר, והזיווג השני. ראה לעיל, ליד הערה 149.

				

				
					1696	כלומר שם ‘אהיה‘ במילוי אל“פין (כלומר כשכל אות נקראת בשמה, והאות ה‘ נכתבת ‘הא‘) בריבוע (ראה לעיל, הערה 150), ועוד שם הוויה במילוי יו“דין (כלומר כשכל אות נקראת בשמה, והאות ו‘ נכתבת ‘ויו‘ והאות ה‘ נכתבת ‘הי‘). שם ‘אהיה‘ נחשב נקבי ושם הוויה הוא זכרי, לכן גם צירוף זה הוא זיווג (ראה לעיל, ליד הערה 149). צירוף של שמות אלה עולה בגימטרייה 580. וראה בשתי ההערות הבאות.

				

				
					1697	‘שעיר‘ עולה בגימטרייה 580, כמניין הצירוף בהערה הקודמת. וראה גם בהערה הבאה.

				

				
					1698	גם ‘עתיק‘ עולה בגימטרייה 580, כמניין ‘שעיר‘, וכמניין ‘הזיווג‘ דלעיל (בהערה 153). ‘עתיק‘ הוא הפרצוף האלוהי העליון, ועל קשרו ל‘שעיר‘ בקבלה השבתאית ראה להלן (אחרי הערה 311).

				

				
					1699	‘אשל‘ עולה בגימטרייה 331 כמניין פארן, וכמניין הזיווג דלעיל (לעיל, הערה 150). על הקשר בין ‘אשל‘ ל‘עתיק‘ נדבר בפנים. ‘עתיק אשל‘ עולה בגימטרייה 911, כמניין ‘ראשית‘, ‘קסת הסופר‘, ‘שעיר פארן‘, דלהלן. גימטרייה זו מפורשת במקומות אחרים. כתבי הגרמ“מ ז“ל (לעיל, הערה 120), ח“א, עמ‘ קלד, קצג.

				

				
					1700	כלומר ספירת יסוד שבפרצוף עתיק. וראה להלן, הערה 159.

				

				
					1701	מקורו בכתבי האר“י, ספר עץ חיים, שער יג, פרק יג: ‘כי היסוד דעתיק גנוז תוך מצח דא“א [= דאריך אנפין] ולכן נקרא מצח הרצון‘. בספר הזוהר מכונה מצחו של פרצוף עתיקא קדישא (שלא כבכתבי האר“י, דומה שהזוהר אינו מבחין בין פרצוף זה לבין אריך אנפין) בכינוי מצח רצון הרצונות (ובמקורו הארמי ‘מצחא דרעוא דרעוין‘). ראה זוהר ח“ג, קלו ע“ב, אידרא רבא.

				

				
					1702	‘סתר‘ בגימטרייה 660, כמניין ‘יסוד עתיק‘. עוד על ‘בסתר‘ ראה להלן, הערה 391. נוסף על כך ‘סתר‘ נדרשת בספרות הקבלה (כגון בכתבי ר‘ אברהם אבולעפיה) ובכתבי רמ“מ כראשי תיבות של סוף תוך ראש, ‘בסתר‘ נדרשת לעתים (גם אצל רמ“מ) כגימטרייה של ‘אכתריאל‘.

				

				
					1703	לפי ‘יֹשב בסתר עליון‘, תהלים צא, א. ‘סתר עליון‘ משמש בקבלה ככינוי לבחינה האלוהית העליונה.

				

				
					1704	לפי ‘וזרח משעיר למו הופיע מהר פארן‘ שבפסוק דלעיל בהערה 148.

				

				
					1705	‘אחרית‘ היא המדרגה התחתונה במדרגות האצילות, לעומת ‘ראשית‘ דלעיל, והיא השכינה הנקראת בשם אדוני. 

				

				
					1706	כתבי הגרמ“מ ז“ל (לעיל, הערה 120), ח“ב, עמ‘ ג–ד.

				

				
					1707	ראה מאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 282-175.

				

				
					1708	ראה להלן, הערה 556.

				

				
					1709	‘יהו“ה אלהים יהו“ה אדני‘ עולה בגימטרייה כמניין ‘באר‘ = 203.

				

				
					1710	‘באר‘ בצירוף ‘אשל שבע‘ יוצרים את ‘אשל באר שבע‘ דלעיל, ליד הערה 134. וראה בהערות הבאות.

				

				
					1711	‘משה‘ הוא הגואל הראשון ו‘משיח‘ הוא הגואל האחרון, ושני אלה מזדהים במקורות שונים, ובעיקר בספר תיקוני זוהר, וזיהוי זה מוסיף גוון לקישור של הראשית והאחרית. ומצינו שר‘ העשיל צורף ראה עצמו כ‘ניצוץ‘ של משה רבנו. ראה בניהו, התנועה השבתאית ביוון (לעיל, הערה 2), עמ‘ תק. וראה בהערות הבאות.

				

				
					1712	‘ואת הארץ‘, בראשית א, א, מציינת את ראשית הכול, כפי שהמשיח מציין את אחרית הכול. וראה בהערה הבאה.

				

				
					1713	‘אור מלכות‘ עולה בגימטרייה כמניין ‘ואת הארץ‘ וכמניין ‘אשל שבע‘ וכמניין ‘משה משיח‘ (703). מלכות היא הספירה האחרונה, והיא ‘אחרית הכל‘ ואף ‘הארץ‘.

				

				
					1714	‘גמרא‘ ראשי תיבות ‘גבריאל מיכאל רפאל אוריאל‘. ראשי תיבות אלה מצויים כבר בספר החיים לר‘ חיים בן בצלאל (אחי המהר“ל מפראג), ‘ספר זכויות‘, פרק ב, ירושלים תשנ“ג, עמ‘ כב. ל'ספר החיים' מפנים המהדירים של ספר משנת חסידים תשס“ו (לעיל, הערה 120), ח“א, קיט טור א, בתוספת בסוגריים בתוך פירושו של רמ“מ ל‘משנת חסידים‘, בקטע המהווה מקבילה מדויקת לטקסט שלנו (ההפניה בסוגריים איננה בכתב היד שממנו נדפס כאן פירושו של רמ“מ ותצלומו נמצא בידי, כך שאין ספק שמיד המהדירים יצאה ההפניה). שמות מלאכים אלה עולים בגימטרייה 906, וראה בהערות הבאות.

				

				
					1715	‘אשל באר שבע‘ (לפי בראשית כא, לג) עולה בגימטרייה 906. וראה להלן, ליד הערה 179.

				

				
					1716	גם הוא בגימטרייה 906. וראה להלן, אחרי הערה 178.

				

				
					1717	‘שקוצית‘ עולה גם הוא בגימטרייה 906. זהו אחד משבעת צירופי השם בן מ“ב אותיות (שעל יסודו נתחבר הפיוט ‘אנא בכח‘). צירופים אלה נתפרשו בדרכים רבות בספרות הקבלה ובספרות חסידות אשכנז, שבה אכן מצינו גם את הגימטרייה ‘שקוצית‘ = ‘רשות‘. ראה אפרים אלימלך אורבך, ספר ערוגות הבשם, חלק רביעי — מבוא ומפתחות, ירושלים תשכ“ג, עמ‘ 75; ובמקבילה בספר מרכבה שלמה, ירושלים תרפ“א, לא ע“א. מחברו של פירוש זה (לפחות בנוסח של מרכבה שלמה) הוא ר‘ נחמיה הנביא. ראה משה אידל, ‘על הפירושים של ר‘ נחמיה בן שלמה הנביא לשם מ“ב אותיות וספר החכמה המיוחס לר‘ אלעזר מוורמס‘, קבלה 14 (תשס“ו), עמ‘ 163. אך במקורות חסידות אשכנז לא נמצא הקישור בגימטרייה בין אלה לבין ‘אשל באר שבע‘, והוא נמצא אצל ר‘ העשיל צורף (ראה להלן, ליד הערה 180), וברור אפוא שר‘ העשיל הוא מקורו הישיר של רמ“מ.

				

				
					1718	גם ‘תולעת‘ עולה בגימטרייה 906. וראה ארבע ההערות הקודמות.

				

				
					1719	‘תולעת יעקב‘ נזכרת בישעיה מא, יד.

				

				
					1720	כתבי הגרמ“מ ז“ל (לעיל, הערה 120), ח“א, עמ‘ נא.

				

				
					1721	שם, עמ‘ נו, שכב (במקום זה מצויות גם הקבלות לקטע שהובא קודם לזה. ראה לעיל, הערה 150). פירוש משנת חסידים (לעיל, הערה 120), עמ‘ ו.

				

				
					1722	דוגמאות רבות לדרשות כאלה יימצאו למשל באוטוגרף (לעיל, הערה 15), 23 ע“ב, 200 ע“ב, 207 ע“א–ע“ב, 208 ע“א, 212–214.

				

				
					1723	‘ותשר‘, שופטים ה, א, עולה בגימטרייה 906, כמו ‘שקוצית‘, ‘רשות‘, שמות ארבעת המלאכים ו‘אשל באר שבע‘.

				

				
					1724	קריאתה של אות זו איננה בטוחה.

				

				
					1725	‘אשל בבאר שבע‘ (כלשון הפסוק. לעיל, הערה 134) עולה בגימטרייה 908, כמו ‘אשל בחופה וקדושין‘ דלהלן, אך ‘אשל באר שבע‘ בלא ב‘ מתאים למילים הקודמות. אין ספק שר‘ העשיל מכוון כאן לשני הצדדים.

				

				
					1726	ראה ההערה הקודמת. ‘אשל בחופה וקדושין‘ מרמז כאן על גאולה בדרך הזיווג בשנת הבתולה שמתוארת כאן בהמשך. וראה לעיל, הערה 40 ולאחריה.

				

				
					1727	אוטוגרף (לעיל, הערה 15), 212 ע“א.

				

				
					1728	תהלים סט, יד.

				

				
					1729	על משמעותה של הנקודה (היא ‘נקודת ציון‘, הנקודה היהודית) בכתבי רמ“מ ראה באריכות במאמרי ‘תלמידי הגר“א, השבתאות והנקודה היהודית‘ (לעיל, הערה 117), עמ' 174-121.

				

				
					1730	‘נפש דוד‘. שמואל ב ה, ח. על ‘נפש דוד‘ בקבלת רמ“מ ראה מאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ' 282-175. 

				

				
					1731	‘נפש דוד בן ישי‘ עולה בגימטרייה כמניין ‘עת רצון‘ (= 816). מילים אלה שוות בגימטרייה גם ל‘שבתי צבי‘ + 2 (שתיים אלה הן כנגד מספר המילים ‘שבתי צבי‘).

				

				
					1732	על ‘קן צפור‘ בזוהר ובכתבי רמ“מ ראה להלן, הערה 264 ולידה.

				

				
					1733	‘קן צפור‘ בגימטרייה = ‘שפיפון‘ = 526. וראה בהערה הבאה.

				

				
					1734	שריה משבט דן הוא שר צבא המשיח. ראה זוהר ח“ג, קצד ע“ב (לכאן מפנים גם המהדירים). שם נדרש גם הפסוק הנאמר על דן — ‘יהי דן נחש עלי דרך שפיפן עלי ארח‘ (בראשית מט, יז). אמנם המילה ‘שפיפן‘ כתובה כאן בלא וא“ו, והזוהר מייחסה לא לשריה אלא לגיבור אחר משבט דן, הוא צליה.

				

				
					1735	יחזקאל א, ז. ‘ישרה‘ אותיות ‘שריה‘. ישרות רגלי החיות מסמלת את צד הדין שבאישיותן.

				

				
					1736	‘עת רצון‘ שווה בגימטרייה ל‘עת יום צר‘, וכן, כאמור (לעיל, הערה 188) לשם ‘שבתי צבי‘.

				

				
					1737	ישעיה סג, ד: ‘כי יום נקם בלבי‘. 

				

				
					1738	עיין ספר יצירה, ה. ‘יום נקם‘ בגימטרייה ‘רום‘.

				

				
					1739	‘גבריאל‘ בגימטרייה ‘רום‘. ראה על כך במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ' 282-175.

				

				
					1740	סוף הפסוק דלעיל, הערה 194.

				

				
					1741	דומה שהגרשיים על ההו“א מיותרים. ‘היום ההוא‘ הוא כינוי לגאולה. ראה למשל זכריה יד, ט.

				

				
					1742	לפי מלאכי ג, יט: ‘כי הנה היום בא בֹער כתנור‘.

				

				
					1743	‘האור גנוז‘ בגימטרייה = ‘בוער‘ (278). אור היום הראשון שנגנז לצדיקים לעתיד לבוא, לפי חגיגה יב ע“א, מתפרש כאן על המשיח. עוד על כך בכתבי רמ“מ ראה במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ' 282-175. 

				

				
					1744	דולגו כאן כשלושים מילה.

				

				
					1745	= 913. במילה ‘בראשית‘ שבראשית התורה מצאו השבתאים את אותיות השם ‘שבתי‘. וראה עוד במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ' 282-175.

				

				
					1746	‘בראשית‘ במספר קטן (הוא המכונה כאן ‘חשבון זיער‘. ‘זיער‘ הוא הכתיב הקבוע של המילה ‘זעיר‘ אצל רמ“מ) עולה 13, שהוא בגימטרייה ‘אהבה‘. בחשבון מספר קטן מתייחסים לעשרות ולמאות כאילו הן יחידות (ואולי הכוונה גם לסכום הספרות של 913 [ראה בהערה הקודמת], שעולה 13). על עניינים שבתאיים השייכים לגימטרייה של ‘אהבה‘ ראה במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ' 282-175.

				

				
					1747	לפי ‘אם תעירו ואם תעוררו את האהבה עד שתחפץ‘ (שיר השירים ב, ז). ‘האהבה‘ שכאן נדרשה על הגאולה. ראה למשל זוהר ח“ב, ט ע“ב.

				

				
					1748	הכוונה לימי קליטת הזרע ברחם שבראשית ההיריון. על כך מרחיב רמ“מ את הדיבור בפירוש מגילת רות שלו. ראה על כך במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, פרק ח), עמ' 282-175. 

				

				
					1749	ימי הקליטה נחשבים כימי ההיעדר, כפי שמסביר רמ“מ בפירוש מגילת רות שלו. ראה על כך במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, פרק ח), עמ' 282-175.

				

				
					1750	צירוף זה נדרש הרבה אצל רמ“מ. ראה למשל כתבי הגרמ“מ ז“ל (לעיל, הערה 120), ח“ב, עמ‘ עד, המוצא למשל ש‘אש קודש‘ עולה בגימטרייה כמניין ‘ארץ הקדושה‘.

				

				
					1751	שיר השירים ח, ו: ‘עזה כמות אהבה קשה כשאול קנאה רשפיה רשפי אש שלהבת יה‘. ראשי התיבות של המילים ‘רשפיה רשפי אש שלהבת יה‘, ‘רראשי‘, עולים בגימטרייה 711, כמניין ‘אש קודש‘.

				

				
					1752	האותיות ‘רב‘ ממילת בראשית מציינות את המשיח. ראה על כך במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106. ‘רב‘ במילוי אותיות הוא ‘ראש בית‘ (‘ראש‘ אצלו היא שם האות רי“ש), והאותיות ‘הנעלמות‘ של מילים אלה (כלומר, בחיסור ‘רב‘ עצמו) הן ‘אש ית‘, והן עולות בגימטרייה 711, כמניין ‘רראשי‘, דלעיל בהערה הקודמת. ‘ראש בית‘ הן גם אותיות ‘בראשית‘ (השווה כתבי הגרמ“מ ז“ל [לעיל, הערה 120], ח“ב, עמ‘ רסו: ‘ושורש בראשית הוא ר“ב, כי רא“ש בי“ת אותיות בראשי“ת‘. מקורו בתיקוני זוהר, תיקון ג, יח ע“ב), אך דומה שרמ“מ רומז גם לשם ‘שבתי‘, שאותיותיו כלולות ב‘בראשית‘, שהרי גימטרייה על שבתי צבי רמוזה מיד אחר כך.

				

				
					1753	‘נגה‘ מציינת בקבלה את הקליפה הפנימית, הנוגעת בקדושה, שלפעמים היא טובה ולפעמים רעה.

				

				
					1754	‘קין‘ נדרש מלשון ‘קן‘, וכך כבר בזוהר ח“א, נד ע“א, ועוד, ואף במקרא, בדברי בלעם, במדבר כד, כא–כב.

				

				
					1755	‘ראש חדש‘ ואותיות קין והבל במילואם (עם הכולל) עולים בגימטרייה תתי“ד, כמניין ‘שבתי צבי‘, וגימטריות אלה רגילות בשבתאות. ראה להלן, הערה 239.

				

				
					1756	‘חמה ירח‘ בגימטרייה ‘הריון‘ (=271. החמה והירח הם הזכר והנקבה האלוהיים שבזיווגם גורמים להיריון המשיח). המילה ‘הריון‘ מציינת בגימטרייה גם את מספר ימי ההיריון. מקורות לכך ומקבילות בכתבי רמ“מ ראה במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ' 282-175.

				

				
					1757	בנדפס ‘עזריאל‘, וצריך להיות יעזריאל, לפי המקורות והמקבילות שיובאו להלן (ליד הערה 267 ולאחריה), ולפי הגימטרייה דלהלן. אמנם גם עזריאל מופיע כמלאך בספר הזוהר (ראה למשל זוהר ח“ב, רב ע“א. עוד ראה ראובן מרגליות, מלאכי עליון, ירושלים תשכ“ד, עמ‘ קנח–קנט), ותפקידיו דומים לשל יעזריאל (ראה להלן, הערה 276), ואפשר שהוא הוא, ושמו מופיע בספרות הזוהרית גם בצורה אעזריל (ראה להלן, הערה 270). נוסף לכך ‘עזריאל‘ בלא יו“ד הן אותיות ‘אליעזר‘, השייך גם הוא לעניין זה, ורמ“מ אף נותן דין וחשבון על עניינה של היו“ד היתרה, כפי שנראה להלן (הערה 282).

				

				
					1758	‘חשך‘ בגימטרייה ‘יעזריאל‘ (=328). וראה להלן, הערות 276, 280. המילה ‘חשך‘ מבוארת בספרות השבתאית, ובעיקר בספר ‘ואבוא היום אל העין‘ מלשון מניעה והיעדר (לפי בראשית לט, ט). ראה בספרי סוד האמונה השבתאית (לעיל, הערה 46), עמ‘ 107–109.

				

				
					1759	בראשית א, ב. וראה להלן, הערה 276. פסוק זה מצביע על ההיעדר שקדם לבריאה.

				

				
					1760	תהלים קכא, א. בפסוק זה רמ“מ מקשר בין היעדר, הוא האין, לבין יעזריאל, הרמוז ב‘עזרי‘.

				

				
					1761	שורש הדברים הוא מהאין. ‘שורש‘ הוא בגימטרייה ‘יהושע העשיל‘ (806), וגימטרייה זו מובאת הרבה בכתבי ר‘ העשיל צורף. ראה לעיל, הערה 144.

				

				
					1762	בראשית א, ז. הפסוק מדבר על ההבדלה בין מים למים, וראה בהערה הבאה.

				

				
					1763	‘הנימא‘ אותיות ‘מאין‘, ובגימטרייה ‘ויהי כן‘ (=101), ואולי נרמזת כאן גם הגימטרייה (עם הכולל) של השם ‘צבי‘. ‘סוד הנימא‘ מפורש במקום אחר בכתבי רמ“מ: ‘וזה הב“ר הוא ב‘ פעמים נימ“א, שאין בין מים עליונים ותחתונים, שורש הצדיקים ושורש הרשעים, אין בניהם[!] אלא מלא נימא (לפי חגיגה טו ע“א), כתבי הגרמ“מ ז“ל (לעיל, הערה 120), ח“א, עמ‘ רטז.

				

				
					1764	ראה סדר רבא דבראשית, יח (מהדורת שלמה אהרן ורטהיימר, בתי מדרשות, ח“א, ירושלים תש“י, עמ‘ כט): ‘ותהום למה הוא דומה, לשלשה ראשי שור‘. וראה עוד זוהר ח“ג, קנד ע“ב.

				

				
					1765	בפסוק ‘לא תחרש בשור ובחמר יחדיו‘ (דברים כב, י) נכתבת המילה ‘חמֹר‘ בלא וא“ו.

				

				
					1766	‘חשך‘ הם ראשי התיבות של ‘חמר שור כלב‘. מקבילה מעניינת לכך מצויה בפירושו של רמ“מ על משנת חסידים תשס“ו (לעיל, הערה 120), עמ‘ ב. בעניינם של חמר שור וכלב ארחיב להלן, ליד הערה 250. 

				

				
					1767	בגימטרייה ‘יהושע העשיל‘. וראה להלן, ליד הערה 247.

				

				
					1768	פעמיים ‘תג‘ בגימטרייה תת“ו (כמניין ‘יהושע העשיל‘). וראה בהערה הבאה. עניין זה חוזר גם במובאה דלהלן, ליד הערה 580.

				

				
					1769	‘תגים‘ הם ‘כתרים‘.

				

				
					1770	עשו וישמעאל מסומלים בשור ובחמור. ראה להלן, ליד הערה 253.

				

				
					1771	‘החרב‘ בגימטרייה ‘זרח‘, וכך ‘החרב הופיע‘ הם ‘זרח הופיע‘ דלהלן (הערה 231), ומסמלים את עשו וישמעאל. ‘החרב‘ מתאימה לעשו, שעליו נאמר ‘על חרבך תחיה‘ (בראשית כז, מ).

				

				
					1772	ראה בהערה הקודמת.

				

				
					1773	כתרו של עשו הוא החרב, וכתרו של ישמעאל הוא פרייה ורבייה (במקורה: הניאוף), ואת שניהם נתנו לישראל, ונכללו במצוות ברית המילה. השווה כתבי הגרמ“מ ז“ל (לעיל, הערה 120), ח“א, עח: ‘עשו ישמעאל [...] כי הם נתנו כתריהן במתן תורה לזר“ע אברה“ם יצח“ק יעק“ב באו“ת ברי“ת קוד“ש, סוד החרב ומצות פריה ורביה‘. ומקורו בזוהר ח“ג, קצב ע“ב. וראה בהערה הבאה.

				

				
					1774	‘דוד בן ישי‘ בגימטרייה ‘זרח הופיע‘ (=386). על מילים אלה וקשרן לעשו ולישמעאל ולר‘ העשיל צורף ראה לעיל, ליד הערה 148.

				

				
					1775	כתבי הגרמ“מ ז“ל (לעיל, הערה 120) ח“א, עמ‘ קסו–קסז, בתוספת סימני פיסוק. ראשית הקטע הובא כבר בפרק ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 240-238, שם הערתי לו גם הערות נוספות, השייכות פחות לענייננו כאן, אך אז עדיין לא ידעתי על הקשר להעשיל צורף.

				

				
					1776	ראה לעיל, הערה 204.

				

				
					1777	ראה לעיל, הערות 205–206.

				

				
					1778	ראה לעיל, ליד הערה 164.

				

				
					1779	ראה ‘תלמידי הגר“א, השבתאות והנקודה היהודית‘ (לעיל, הערה 106), עמ‘174-121; ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 117), עמ‘ 282-175, ועוד.

				

				
					1780	ראה להלן, הערה 264.

				

				
					1781	ראה לעיל, הערה 188.

				

				
					1782	ראה לעיל, הערה 212.

				

				
					1783	מקבילה לכך ממקום אחר בכתבי רמ“מ הבאתי במאמרי ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 141, ושם הפניתי למקורותיהן של גימטריות אלה בספרות השבתאית. מקבילות נוספות מכתבי רמ“מ הבאתי במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 315-313, ושם יימצאו עוד הפניות.

				

				
					1784	ראה לעיל, הערה 238.

				

				
					1785	ראה לעיל, הערה 282.

				

				
					1786	ראה לעיל, הערות 202, 209.

				

				
					1787	ראה לעיל, הערה 220.

				

				
					1788	דוגמאות לכך ראה לעיל, הערה 17.

				

				
					1789	ראה לעיל, ליד הערה 225.

				

				
					1790	ראה במאמרי ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 145-140.

				

				
					1791	הובא אצל בניהו, התנועה השבתאית ביוון (לעיל, הערה 2), עמ‘ תקיט–תקכ.

				

				
					1792	מראי המקומות הובאו לעיל, בהערה 144.

				

				
					1793	אוטוגרף (לעיל, הערה 15), 202–204 ועוד. ראה להלן, הערה 259.

				

				
					1794	לעיל, בפרק שאחרי הערה 42.

				

				
					1795	במאמרי על ‘יונה בן אמתי‘ (לעיל, הערה 31).

				

				
					1796	מקור הדבר בזוהר ח“ב, סה ע“א. ור‘ שמשון מאוסטרופוליה אף מצא שהאותיות האמצעיות של שור וחמור (ו מו) עולות בגימטרייה כמניין כלב. ראה במאמרי על ‘יונה בן אמתי‘ (לעיל, הערה 31), עמ‘ 281–283.

				

				
					1797	לפי ‘בכור שורו הדר לו‘ (דברים לג, יז), שנאמר על יוסף.

				

				
					1798	לפי זכריה ט, ט. ‘חמור‘ הוא גם אותיות ‘רומח‘, ונדרש רבות בכתבי ר‘ נתן ור‘ העשיל על הרומח שבו עשה פנחס (הוא אליהו) נקמה ברשעים, לפי במדבר כה, ז.

				

				
					1799	שם זה הוא שם הויה במילוי ה“הין: ‘יוד הה וו הה‘, שעולה בגימטרייה ‘בן‘ (=52).

				

				
					1800	ראה במאמרי ‘מלאכי קול השופר וישוע שר הפנים‘, יוסף דן (עורך), המיסטיקה היהודית הקדומה: דברי הכנס הבינלאומי הראשון לתולדות המיסטיקה היהודית (מחקרי ירושלים במחשבת ישראל, ו), ירושלים תשמ“ז, עמ‘ 171–195. משה אידל עוסק לאחרונה רבות בעניין זה, וזיהה את מחבר המקור החסידי־אשכנזי שבו מופיע העניין עם ר‘ נחמיה בן שלמה הנביא. ראה לעת עתה משה אידל, ‘על הפירושים של ר‘ נחמיה בן שלמה לשם מ“ב אותיות וספר החכמה המיוחס לר‘ אלעזר מוורמס‘, קבלה יד (תשס“ו), עמ‘ 238.

				

				
					1801	ראה שם; Moshe Idel, Messianic Mystics, New Haven 1998, pp. 85–94.

				

				
					1802	הקשר בגימטרייה בין ‘אליהו‘, ‘בן‘, ‘כלב‘ ו‘ומו‘ (הן האותיות הנמצאות באמצע המילים ‘שור‘ ו‘חמור‘), וכן הקשר בין המילה ‘חמור‘ לבין המילה ‘רומח‘ השווה לה באותיותיה (הכוונה לרומח של פנחס. במדבר כה, ז. ופנחס מזוהה במסורת התלמודית והקבלית עם אליהו), כל אלה יימצאו באוטוגרף (לעיל, הערה 15), 202–204.

				

				
					1803	ראה לעיל, ליד הערה 161.

				

				
					1804	להלן, ליד הערה 308.

				

				
					1805	אוטוגרף (לעיל, הערה 15), 209 ע“ב.

				

				
					1806	להלן, ליד הערות 377, 404, 434.

				

				
					1807	‘קן צפור‘ הוא ההיכל שבו מסתתר המשיח לפי ספר הזוהר. ראה זוהר ח“ב, ח ע“א - ט ע“א.

				

				
					1808	כך עולה גם מן הקטע שלפנינו. ראה לעיל, ליד הערה 190, וכן ממקומות אחרים בכתבי רמ“מ. ראה ‘תלמידי הגר“א, השבתאות והנקודה היהודית‘ (לעיל, הערה 117), עמ' 174-121.

				

				
					1809	ראה לעיל, הערה 200.

				

				
					1810	ראה לעיל, הערה 144.

				

				
					1811	להלן, אחרי הערה 366.

				

				
					1812	ראה לעיל, ליד הערה 236.

				

				
					1813	זוהר חדש, נג טור ג, בלק. מוטיב דומה מצוי במדרש (השייך לספרות הזוהרית) ‘סדר גן עדן‘, אהרן יעללינעק, ג, לייפציג תרט“ו, עמ‘ 131. אמנם שם המלאך נקרא אעזריל, והוא מציל מן הגיהינום לא את הצדיקים אלא את ‘הגרים שנתגיירו ואינם מקיימם[!] כראוי ביראת השם יתעלה‘, והוא עושה זאת כל יום בשעת המנחה. וראה מלאכי עליון (לעיל, הערה 214), עמ‘ קנט–קס הערה ח. 

				

				
					1814	זוהר ח“ב, צא ע“ב. נוסח אחר (בלי יעזריאל) נמצא בזוהר חדש, עו טור ב, מדרש רות.

				

				
					1815	בספרי תורת היצירה של ספר יצירה, תל אביב תשס“ב, פרק 23.

				

				
					1816	הנוסחים ‘חרס‘ (ובארמית ‘חספא‘) ו‘צרור‘ מצויים כולם בגלגוליו של מיתוס זה. במקבילה הזוהרית בזוהר חדש, מדרש רות, הנוסח הוא ‘צרור של חרש‘. וראה להלן, הערה 294.

				

				
					1817	זוהר חדש, צ טור ב, מדרש רות.

				

				
					1818	לעיל, בפרק שאחרי הערה 43.

				

				
					1819	נתן שפירא, מגלה עמוקות על ואתחנן, אופן קטז, ירושלים תשמ“א (פיורדה תנ“א), לז ע“ב. ר‘ נתן מקשר מלאך זה עם הנוסח ‘ברוך שם כבוד מלכותו לעולם ועד‘. נוסח זה, שבא לבטל אמירת ברכה שאינה צריכה, מתאים אמנם למיתוס הצרור, אך מושפע גם מתיאור המלאך עזריאל (נוסח אחר: גזריאל), הממונה על היכל שבו אומרים ‘ברוך ה‘ המבורך לעולם ועד‘. זוהר חדש, רות, צ טור ג.

				

				
					1820	שמו של אליעזר דומה לשם יעזריאל. על קשרו של אליעזר עבד אברהם לר‘ העשיל צורף נעמוד בהמשך באריכות. ראה להלן, בפרק שאחרי הערה 366.

				

				
					1821	אפשר שגם כאן מילת ‘שורש‘ רומזת לגימטרייה ‘יהושע העשיל‘, כדלעיל, הערה 144.

				

				
					1822	היא הנקודה שממנה נברא העולם, והיא שורש אמונתו ונשמתו של היהודי, כפי שהסברתי באריכות במאמרי ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 174-121.

				

				
					1823	‘חשך‘ בגימטרייה ‘יעזריאל‘, כדלעיל, הערה 215.

				

				
					1824	בראשית א, ב. הקשר בין יעזריאל לבין התהום הוא לפי הזוהר (כדלעיל בהערה 273) ו'מגלה עמוקות' (כדלעיל בהערה 276).

				

				
					1825	הנקודה היא האות יו“ד שבראש השם יעזריאל, והיא נעלמת, כלומר חסרה בשם אליעזר.

				

				
					1826	ראה לעיל, הערה 221.

				

				
					1827	העולים בגימטרייה כמניין ‘יהושע העשיל‘. ראה לעיל, הערות 223–224.

				

				
					1828	שבסוף המילה ‘חשך‘.

				

				
					1829	לפי שיטה אחת של חישוב גימטרייה האותיות הסופיות מנצפ“ך מוסיפות לציין את המאות שאחרי 400, היא ת‘. ואז ך‘ סופית (שהיא ראשונה באותיות מנצפ“ך לפי סדר האל“ף־בי“ת) מציינת את המספר 500.

				

				
					1830	בראשית מט, כה.

				

				
					1831	‘תחת‘ עולה בגימטרייה כמניין ‘חשך‘, כאשר האות ך‘ נחשבת 500 (לפי ההערה הקודמת) = 808. לפי זה ‘תהום רובצת תחת‘ משמעותה כמו ‘חשך על פני תהום‘. וראה בהערה הבאה.

				

				
					1832	הכוונה כנראה לבראשית א, א (הפסוק הקודם ל‘חשך על פני תהום‘. ראה בהערה הקודמת): ‘בראשית ברא אלהים את השמים ואת הארץ‘. המילים ‘את‘ ו‘ואת‘ הכלולות בפסוק זה עולות בגימטרייה גם הן 808, כמניין ‘תחת‘ ו‘חשך‘. ואולי יש להביא בחשבון שגם השם ‘יהושע העשיל‘, שעולה 806 (מניין שנרמז כאן כאמור במילים ‘חמר שור כלב‘), עולה למניין 808 אם נוסיף גם את שתי המילים עצמן (כרגיל בחישובי גימטרייה).

				

				
					1833	בפסוק דלעיל, בראשית מט, כה.

				

				
					1834	הכוונה לכזבי בת צור, שהחטיאה את ישראל (במדבר כה, טו), ומשמשת אצל רמ“מ סמל למידה רעה, ונכתבת אצלו בלא וא“ו, כרמז לצר ואויב. ראה כתבי הגרמ“מ ז“ל (לעיל, הערה 120), ח“א, עמ‘ קיז. ‘בת צר‘ אותיות ‘רבצת‘.

				

				
					1835	‘צרור‘ הוא גם מלשון ‘צר‘. וראה לעיל, הערה 273.

				

				
					1836	לפי המיתוס דלעיל, הערה 272.

				

				
					1837	‘אחספא‘ בארמית ‘על חרס‘. וכך נמצא בנוסח המיתוס דלעיל, סוכה נג ע“ב.

				

				
					1838	ראה הסבר להלן בפנים.

				

				
					1839	= 149.

				

				
					1840	לפי האידרות שבזוהר חוטמו של עתיקא קדישא, הפרצוף האלוהי העליון, מציין דווקא סליחה. זוהר ח“ג, קל ע“ב, אידרא רבא.

				

				
					1841	אולי המילה ‘לא‘ מיותרת. ראה ההערה הקודמת וההערה הבאה.

				

				
					1842	ראה ברכות נז ע"ב: ‘תנו רבנן הרואה מרקוליס [= מקום עבודה זרה של האל מרקוריוס] אומר ברוך שנתן ארך אפים לעוברי רצונו‘.

				

				
					1843	כתבי הגרמ“מ ז“ל (לעיל, הערה 120), ח“א, עמ‘ פו.

				

				
					1844	ראה לעיל, ליד הערה 272.

				

				
					1845	ראה לעיל, ליד הערות 206, 214, 234.

				

				
					1846	על מקורו של ביטוי זה ראה בספרי תורת היצירה של ספר יצירה (לעיל, הערה 272), עמ‘ 331 הערה 40.

				

				
					1847	ראה יבמות צב ע“ב; בבא מציעא יז ע“ב; מכות כא ע“ב.

				

				
					1848	כתבי הגרמ“מ ז“ל (לעיל, הערה 120), ח“ב, עמ‘ קסד.

				

				
					1849	במאמרי ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 174-121.

				

				
					1850	ליד הערה 163.

				

				
					1851	ראה על כך לעיל, הערה 156.

				

				
					1852	ראה לעיל, הערה 148.

				

				
					1853	על רעיון זה ורקעו ראה במאמרי ‘כיצד נתחבר ספר הזוהר‘, יוסף דן (עורך), ספר הזוהר ודורו (מחקרי ירושלים במחשבת ישראל, ח), ירושלים תשמ“ט, עמ‘ 55–56, 66–68. וראה אסי פרבר־גינת, ‘קליפה קודמת לפרי‘, חביבה פדיה (עורכת), המיתוס ביהדות (אשל באר שבע, ד), ירושלים תשנ“ו, עמ‘ 118–142.

				

				
					1854	ראה זוהר ח“ג, קלה ע“א (אידרא רבא): ‘עתיקא דעתיקין עד לא זמין תקונוי, באני מלכין, כנס מלכין, ומשער מלכין, ולא הוו מתקיימי, עד דדחי לון, ואצנע לון לבתר זמנא‘.

				

				
					1855	ראה משה אריה פרלמוטר, ר‘ יהונתן אייבשיץ ויחסו אל השבתאות: חקירות חדשות על יסוד כתב היד של הספר ואבוא היום אל העין, ירושלים ותל אביב תש“ז. לדעתי חובר הספר בידי ר‘ יהונתן בהשתתפותו של ר‘ לייבלה פרוסניץ. ראה בספרי סוד האמונה השבתאית (לעיל, הערה 46), עמ‘ 332–333.

				

				
					1856	מובא אצל פרלמוטר (לעיל, הערה 312), עמ‘ 90–91.

				

				
					1857	מובא אצל פרלמוטר (שם), עמ‘ 60, 76.

				

				
					1858	מובא שם, עמ‘ 78.

				

				
					1859	על הקשר בין עשו ובין הפרצוף הקבלי העליון אצל ר‘ נפתלי כ“ץ ראה ‘קווים לדמותו של ר‘ נפתלי כ“ץ מפרנקפורט ויחסו לשבתאות‘ (לעיל, פרק ג), עמ‘ 72-53

				

				
					1860	‘ואבוא היום אל העין‘ נכתב למעלה מעשרים שנה אחרי מות ר‘ העשיל צורף. רמז לשימושו של ספר זה בכתבי ר‘ העשיל אפשר למצוא אולי בשימושו הרב במילה ‘שורש‘ ככינוי למדרגה האלוהית העליונה, והרי מצד אחד העשיל צורף ייחס לעצמו את מדרגת ‘עתיקא‘ (הקשר בין עתיק לאשל מצוי בכתבי הגרמ“מ [לעיל, הערה 120] ח“ב, הערות 167–168, ומקורו בוודאי אצל ר‘ העשיל), ומצד אחר הדגיש שהמילה ‘שורש‘ עולה בגימטרייה כמניין שמו. ראה לעיל, הערה 144. דמיון נוסף בין ‘ואבוא היום אל העין‘ לבין ר‘ העשיל צורף מתגלה אולי בפירוש המילה ‘חשך‘ מלשון מניעה והיעדר (כדלעיל בהערה 215, גם כאן משמש רמ“מ עדות אפשרית לפירוש כזה אצל ר‘ העשיל), ועם זאת, היחס בין ‘ואבוא היום אל העין‘ לבין ר‘ העשיל עדיין צריך חקירה.

				

				
					1861	ראה לעיל, הערות 223–224.

				

				
					1862	ראה לעיל, ליד הערה 31.

				

				
					1863	דוגמה משונה ביותר ליחס זה אפשר למצוא בכת הסודית היהודית־נוצרית שמקורה בשבתאות, שלעניינה מוקדש פרק בספרי סוד האמונה השבתאית (לעיל, הערה 46).

				

				
					1864	תהלים עט, א. וראה בהערה הבאה.

				

				
					1865	‘עיים‘ הוא ראשי התיבות של ‘עשו ישמעאל ישו מחמוד‘.

				

				
					1866	‘יתד‘ בגימטרייה ‘ישו מחמוד‘ (=414). רמ“מ רגיל להשתמש בצורה ‘מחמוד‘ לציון מוחמד נביא האסלאם.

				

				
					1867	לפי מגילה ו ע“א: ‘“ועקרון תעקר“ [צפניה ב, ד] — זו קסרי בת אדום שהיא יושבת בין החולות והיא היתה יתד תקועה לישראל‘.

				

				
					1868	כתבי הגרמ“מ ז“ל (לעיל, הערה 120), ח“ב, עמ‘ קיח.

				

				
					1869	שם, ח“א, עמ‘ רסה. על רוחו השביעית של המשיח, הכוללת את שש הקודמות לה, ראה במאמרי ‘המשיח של הזוהר‘, שמואל ראם (עורך), הרעיון המשיחי בישראל, ירושלים תשמ“ב, עמ‘ 170–172, ליד הערה 297, וכן באתר שלי. אמנם הגרמ“מ מבדיל כאן בין ישמעאל שעתיד להביא דורון למלך המשיח (לפי פסחים קיח ע“ב, בנוגע למצרים) לבין עשו שלא יהיה לביתו שריד (לפי עובדיה א, יח). דומה שעשו וישמעאל כאן נוגעים גם לשבתאים, ולקרבתם (ואף להמרתם) לאסלאם ולנצרות.

				

				
					1870	ראה לעיל, ליד הערה 117.

				

				
					1871	ראה לעיל, בקטע שליד הערה 163.

				

				
					1872	דורש ‘הגר‘ מלשון ‘גר‘. על קשר אפשרי בין ‘גר‘ לבין ‘הגר“א‘ בכתבי רמ“מ. ראה במאמרי ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 134, 170.

				

				
					1873	כך מסופר על הגר בבראשית כא, יד. וראה בהערה הבאה.

				

				
					1874	תהלים קיח, כ: ‘זה השער לה‘‘. ‘השער‘ בגימטרייה ‘באר שבע‘ (=575). עוד על שער זה ראה להלן, הערה 354 ולאחריה.

				

				
					1875	יהו“ה אלהי“ם יהו“ה אדנ“י = 203, כמניין ‘באר‘.

				

				
					1876	שם המפורש במילוי יו“דין, כלומר יוד הי ואו הי, עולה בגימטרייה ע“ב. ונקרא בקבלת האר“י שם ע“ב.

				

				
					1877	יוד הי ואו הי (הוא ‘יהו“ה במילוי ע“ב‘) + אלף למד הי יוד מם (הוא ‘ואלהים במילוי יודי“ן‘) = 372, כמניין ‘שבע‘ (כזאת נמצא כבר בכתבי האר“י, שער הפסוקים, פרשת לך לך, ירושלים תרע“ב, ז טור ד. אמנם שם ‘שבע‘ אינו קשור ל‘באר שבע‘, אלא ל‘שבע‘ לעומת ‘רעב‘). ‘באר שבע‘. שני צירופים אלה, זה העולה ‘שבע‘ וזה הנזכר בהערה 332, עולים יחד לא רק כמניין ‘באר שבע‘ אלה גם כמניין ‘השער‘ (=575).

				

				
					1878	ראה בראשית כא, כא. ‘אשל‘ בגימטרייה ‘פארן‘. ראה לעיל, הערה 156. 

				

				
					1879	‘למיקם ביה‘ פירושו ‘לעמוד בו‘ (בארמית). כלומר להתקיים בדרגתו, או להבין את סודו (כמו ‘לעמוד עליו‘).

				

				
					1880	כתבי הגרמ“מ ז“ל (לעיל, הערה 120), ח“א, עמ‘ קצג.

				

				
					1881	ראה לעיל, הערה 331.

				

				
					1882	‘אחוריים‘ היא הצגת שם קדוש בהדרגה, כשכל פעם מתווספת אות, כדלהלן.

				

				
					1883	האחוריים של שני שמות הקודש המשולבים: ‘י יא יאה יאהד יאהדו, יאהדונ, יאהדונה, יאהדונהי‘ עולים בגימטרייה כמניין ‘אשל‘ (331). ראה הקבלה בכתבי הגרמ“מ ז“ל (לעיל, הערה 120), ח“א, עמ‘ שכב. וראה עוד להלן, הערות 460, 480.

				

				
					1884	ראה לעיל, הערה 174 ולאחריה.

				

				
					1885	ארץ ישראל נחשבת למיטתו של הקב“ה. ראה למשל אבן עזרא על שיר השירים ג, ט.

				

				
					1886	בראשית מז, לא: ‘וישתחו ישראל על ראש המטה‘. תרגום אונקלוס: ‘וסגיד ישראל על ריש ערסא‘. ואולי יש לזכור כאן גם את הפסוק, דברים ג, יא: ‘כי רק עוג מלך הבשן נשאר מיתר הרפאים הנה ערשו ערש ברזל‘. גם את ‘ערש‘ שכאן מתרגם אונקלוס ‘ערסא‘. והרי עוג מלך הבשן מזוהה במדרש עם אליעזר עבד אברהם (למשל בפרקי דרבי אליעזר, פרק טז), והרי גם אליעזר, כמו הגר, הוא בחינת העשיל, שלא השיג את ‘סוד האשל‘. ראה להלן, ליד הערה 378.

				

				
					1887	‘ערסא‘ = ‘אשל‘ = 331.

				

				
					1888	כתבי הגרמ“מ ז“ל (לעיל, הערה 120), ח“ב, עמ‘ קנח. וראה מקבילה נוספת שם, עמ‘ קיז.

				

				
					1889	לפי כתבי הגרמ“מ ז“ל (לעיל, הערה 120), ח“ב, עמ‘ קיז: ‘ועשו אחיזתו בסוד שעי“ר הנ“ל גבורת דעתי“ק, בא“ר שב“ע גי‘ השע“ר והוא לקח ה‘ גבורות יתרים של השער, ונעשה איש שעיר‘. וכיוצא בכך שם, עמ‘ קסט.

				

				
					1890	ראה להלן, ליד הערה 380.

				

				
					1891	ראה לעיל, הערה 144.

				

				
					1892	שני השמות יהו“ה אדוני כשהם משולבים יחד, כרגיל בקבלת האר“י.

				

				
					1893	שני השמות דלעיל עולים בגימטרייה 91 (צא).

				

				
					1894	= תפארת. ראה בהערה הבאה.

				

				
					1895	יהו“ה במילוי אל“פין, הקשור לספירת תפארת, עולה בגימטרייה מ“ה (כלומר ‘יוד הא ואו הא‘ = 45). שם זה, הנקרא שם מ“ה, שכיח מאוד בקבלת האר“י. וראה להלן, הערה 359.

				

				
					1896	כלומר, לשם ‘אדני‘ אין אלא צורת מילוי אחת.

				

				
					1897	אלף דלת נון יוד = תרעא = 671. גימטרייה זו שכיחה בקבלת האר“י.

				

				
					1898	בגימטרייה 807.

				

				
					1899	כאשר מחשבים את האות ן‘ הארוכה (נו“ן סופית) כ־700 (בדרך חישוב שבה האותיות הסופיות ךםןףץ מופיעות אחרי האות ת‘) תעלה המילה ‘ציון‘ בגימטרייה 806.

				

				
					1900	= דמורי ורבי. הכוונה לשם ‘יהושע העשיל‘, שעולה בגימטרייה כזכור 806 (ולא 801 כמו שהעיר כאן בטעות בניהו), כמניין ‘ציון‘ דלעיל, ו‘צא מה תרעא‘ דלעיל עם הכולל (כלומר + 1).

				

				
					1901	= הלשון הקדושה או לשון הקודש. גם ‘לישנא קדישא‘ עולה בגימטרייה 806, כמניין ‘יהושע העשיל‘. בהמשך הקטע מבואר שגם המילה ‘שתוק‘ עולה לאותו מספר בגימטרייה.

				

				
					1902	יהו“ה במילוי ה“הין, הקשור לספירת מלכות, עולה בגימטרייה ב“ן (כלומר ‘יוד הה וו הה‘ = 52). שם זה, הנקרא שם ב“ן, שכיח מאוד בקבלת האר“י. וראה לעיל, הערה 352.

				

				
					1903	‘צא בן תרעא‘ בגימטרייה 814, כמניין ‘שבתי צבי‘. וראה בהערה הבאה.

				

				
					1904	‘שין דלת יוד‘ (השם ‘שדי‘ במילוי אותיות) עולה אף הוא בגימטרייה 814, כמניין ‘שבתי צבי‘. גימטרייה זו היא מן הנפוצות ביותר בספרות השבתאית. וראה ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 120-93.

				

				
					1905	תהלים קכו, א. ‘שיבת‘ הוא ‘שבתי‘ בשיכול אותיות, ומרמז על שבתי צבי, ו‘ציון‘ עולה בגימטרייה ‘יהושע העשיל‘ (כדלעיל בהערה 356), ומרמז על ר‘ העשיל צורף.

				

				
					1906	מובא אצל בניהו, התנועה השבתאית ביוון (לעיל, הערה 2), עמ‘ תקיט.

				

				
					1907	ראה להלן, ליד הערה 583.

				

				
					1908	ראה לעיל, ליד הערה 344.

				

				
					1909	ראה לעיל, הערה 345 ולידה.

				

				
					1910	ראה לעיל, הערה 282.

				

				
					1911	בראשית כד, ב: ‘ויאמר אברהם אל עבדו זקן ביתו המֹשל בכל אשר לו‘.

				

				
					1912	בראשית טו, ב. במקום אחר, כתבי הגרמ“מ ז“ל (לעיל, הערה 120), ח“ב, עמ‘ קח, מציין רמ“מ שהמילה ‘דמשק‘ שבפסוק זה היא אותיות ‘מקדש‘, ו‘אליעזר‘ בגימטרייה הוא רמ“ח איברים + ע כוחות.

				

				
					1913	העבד, שנזכר בפסוק שבהערה 368, מזוהה לעתים קרובות, במדרשים ובמפרשים, עם ‘דמשק אליעזר‘, שנזכר בפסוק שבהערה 369. ראה דוגמה להלן בהערה 388.

				

				
					1914	דורש ‘מושל‘ מלשון ‘משל‘.

				

				
					1915	הצירוף ‘דמיון שקרי‘ רגיל בכתבי ר‘ אברהם אבולעפיה. על יחסו של רמ“מ לאבולעפיה ראה אידל (לעיל, הערה 127).

				

				
					1916	המילה ‘מלבוש‘ נדרשת בדרכים רבות בכתבי רמ“מ. ראה דוגמה במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 282-175. כאן נתפסת מילה זו כמורכבת מאותיות ‘משל‘, ובאמצעיתן אותיות ‘בו‘, המציינות את הפנימיות שבתוך המשל.

				

				
					1917	= אור החכמה, בלשון הזוהר. ראה בהערה הבאה.

				

				
					1918	לפי זוהר ח“א, צד ע“א: ‘אל נהירו דחכמתא‘. ‘אל‘ מציין בקבלה את ספירת חסד, שהיא מידתו של אברהם.

				

				
					1919	ראה לעיל, הערות 368–370.

				

				
					1920	‘צפור‘ בגימטרייה = ‘מושל‘ = 376. 

				

				
					1921	= הוא האשל שנטע אברהם בבאר שבע במשמעותו הקבלית, וכן שמו של ר‘ העשיל (ראה לעיל, ליד הערה 163). קביעה דומה נאמרה גם על הגר. ראה לעיל, ליד הערה 337.

				

				
					1922	ראה לעיל, ליד הערה 347.

				

				
					1923	בגימטרייה יהושע העשיל. ראה לעיל, הערה 144.

				

				
					1924	כנראה צריך להיות ‘אל‘, כלשון הפסוק.

				

				
					1925	‘תער‘ נדרש מלשון ‘תרעא‘, וכן מלשון תער, שבו מעבירים שער, מוטיב שנזכר בדברי רמ“מ קודם לכן.

				

				
					1926	תהלים קמא, ח.

				

				
					1927	ראה לעיל, הערה 375.

				

				
					1928	‘דמשק אליעזר‘ בגימטרייה = ‘אל שכל‘ x 2 = 762.

				

				
					1929	= הזוהר העליון, בלשון ספר הזוהר.

				

				
					1930	= דאדם הראשון. זיהרא עילאה של אדם הראשון, היא הבחינה העליונה של נשמתו שלא השתתפה בחטאו ולא ניזוקה ממנו, אלא פרחה למקורה שלמעלה. ראה כתבי האר“י, עץ חיים, שער מט פרק ד.

				

				
					1931	ראה יומא כח ע“ב: ‘אליעזר עבד אברהם זקן ויושב בישיבה היה שנאמר “ויאמר אברהם אל עבדו זקן ביתו המשל בכל אשר לו“. אמר רבי אלעזר: שמושל בתורת רבו, הוא דמשק אליעזר. אמר רבי אלעזר: שדולה ומשקה מתורתו של רבו לאחרים‘.

				

				
					1932	ראה להלן, ליד הערה 410.

				

				
					1933	לפי מלכים ב ה, יב: ‘אמנה ופרפר נהרות דמשק‘. ודורש ‘נהרות‘ מלשון ‘נהירו‘.

				

				
					1934	‘אמנה ופרפר‘ בגימטרייה = ‘בסתר‘ = 662. עוד על ‘בסתר‘ ראה לעיל, הערה 159.

				

				
					1935	‘אמונה‘ היא ‘אמנה‘ + ו. וראה להלן, ליד הערה 398.

				

				
					1936	= רושם (מונח קבלי מלשון הזוהר וקבלת האר“י).

				

				
					1937	על ‘קסת הסופר‘ ראה לעיל, הערה 146.

				

				
					1938	‘פר פר‘ הוא ‘פרפר‘ (דלעיל, הערה 391), ועולה בגימטרייה כמניין ‘קסת‘ (=560). וראה לעיל, הערות 632–634 ולידן.

				

				
					1939	בקבלת האר“י ידועים פר (=280) בחינות דין. ראה למשל עץ חיים, שער ט, פרק ז. ‘ב‘ בחינות פר‘ הוא ‘פר פר‘.

				

				
					1940	8 x 70 = 560 = פר פר. והשווה כתבי הגרמ“מ ז“ל (לעיל, הערה 120), ח“א, עמ‘ מה: ‘ב‘ פעמים פ“ר אשר בקס“ת הסופ“ר [= סו פר], ששים ושש נפש, ובפ“ר ד‘ פעמים ע‘, אשר כל א‘ כלול מע‘‘. ולפי בראשית מו, כו–כז: ‘כל הנפש הבאה ליעקב מצרימה יצאי ירכו מלבד נשי בני יעקב כל נפש ששים ושש. ובני יוסף אשר ילד לו במצרים נפש שנים כל הנפש לבית יעקב הבאה מצרימה שבעים‘.

				

				
					1941	לשון התלמוד. כגון ברכות כד ע“ב. וכאן נסמך לנהר ‘אמנה‘.

				

				
					1942	נסמך ל‘פר דינין‘.

				

				
					1943	ראה להלן, ליד הערה 413.

				

				
					1944	כתבי הגרמ“מ ז“ל (לעיל, הערה 120), ח“א, עמ‘ רז.

				

				
					1945	על דמותו של הגאון אצל רמ“מ והשוואתו לשבתי צבי ראה ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106, עמ‘ 282-175).

				

				
					1946	לעיל, הערה 282 ולידה.

				

				
					1947	ראה לעיל, הערה 263 ולידה.

				

				
					1948	ראה לעיל, הערה 144.

				

				
					1949	לעיל, ליד הערה 135.

				

				
					1950	ראה לעיל, ליד הערה 338.

				

				
					1951	ראה לעיל, ליד הערה 355.

				

				
					1952	ראה להלן, ליד הערה 457.

				

				
					1953	כתבי הגרמ“מ ז“ל (לעיל, הערה 120), ח“ב, עמ‘ קסד. וראה ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 174-121.

				

				
					1954	ראה לעיל, הערה 390.

				

				
					1955	הנזכר לעיל, בהערה 117.

				

				
					1956	על המקום היחיד לפני השבתאות שבו מצאתי את הגימטרייה ‘אמונה‘ = ‘אלהינו‘ ועל המניפולציה השבתאית שאירעה גם למקום זה ראה ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 120-93.

				

				
					1957	יצחק אייזיק חבר, פתחי שערים, נתיב פרצופי יעקב ולאה, פרק ח, ח“ב, תל אביב תשכ“ד, קה ע“ב. אני מודה לידידי ד“ר יהונתן גארב על הפניה זו.

				

				
					1958	חבקוק ב, ד. 

				

				
					1959	מנחם מנדל, מים אדירים (פירוש על אידרא זוטא), ירושלים תשמ“ז, עמ‘ ד–ה. העוקץ האנטינומיסטי שכאן מובלט עוד יותר בפירושו של תלמידו של רמ“מ, ר‘ יצחק אייזיק חבר, שנדפס שם על הדף. קטעים אלה הובאו ונדונו במאמרי ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 120-93. אמנם ‘צבי‘ כנוטריקון של ‘צדיק באמונתו יחיה‘ מצוי כבר בספרות שקודמת לשבתאות, אך שם לא בהקשר המדגיש את חשיבות האמונה, אלא את חשיבותה של ארץ ישראל, המכונה ‘ארץ צבי‘. ראה נתן בן ראובן שפירא, טוב הארץ, ירושלים תרנ“א, יט ע“א–ע“ב.

				

				
					1960	גם בקטע המצוין בהערה הקודמת נזכרת היראה כאחד ממאפייני הנקודה.

				

				
					1961	במאמרי ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 282-175.

				

				
					1962	ראה לעיל, הערה 396.

				

				
					1963	‘אור החיים‘ = ‘פר‘ = 280. על ‘אור החיים‘ ראה להלן, הערה 424.

				

				
					1964	גם ‘רוח הטומאה‘ בגימטרייה 280. ‘רוח הטמאה‘ נזכרת בזכריה יג, ב.

				

				
					1965	בנדפס ‘אלקים‘. ‘דעת אלהים‘ בגימטרייה = ‘פרפר‘ = אור החיים רוח הטומאה = 560.

				

				
					1966	כתבי הגרמ“מ ז“ל (לעיל, הערה 120), ח“א, עמ‘ שיג.

				

				
					1967	ראה לעיל, הערה 420. וראה להלן, ליד הערה 634.

				

				
					1968	על מלאך זה ראה חגיגה יג ע“ב. 

				

				
					1969	ראה לעיל, הערה 396. ‘פר‘ בגימטרייה = ‘סנדלפון‘ = ‘אור החיים‘ = 280. הגימטרייה ‘סנדלפון‘ = ‘פר‘ מצויה כבר בקבלת האר“י. ראה למשל ספר הליקוטים, פרשת תצא, פרק כב, ירושלים תרע“ג, סג טור א.

				

				
					1970	‘גוד‘ בארמית ‘משוך‘. ולדעת רמ“מ עניינו מחיצה, לפי לשון התלמוד. למשל שבת קא ע“א: ‘גוד אחית מחיצתא‘, שתרגומו ‘משוך והורד את המחיצה‘.

				

				
					1971	דורש ‘סנדלפון‘ מלשון ‘סנדל‘ (ודרש כזה מצוי בספרות הקבלה).

				

				
					1972	משלי כב, ל.

				

				
					1973	הכוונה למילה התלמודית ‘פרגוד‘, שפירושו מחיצה, ומורכבת, לדעת רמ“מ, מ‘פר‘ ו‘גוד‘.

				

				
					1974	כתבי הגרמ“מ ז“ל (לעיל, הערה 120), ח“א, עמ‘ שמב.

				

				
					1975	אוטוגרף (לעיל, הערה 15), 210 ע“ב. ‘פר‘ = סנדלפון נמצא כבר קודם לכן. ראה לעיל, הערה 426.

				

				
					1976	ראה מאמרי ‘פורפוריתה‘ (לעיל, הערה 41), עמ‘ 83–119.

				

				
					1977	ראה לעיל, הערה 132.

				

				
					1978	ראה לעיל, הערה 26.

				

				
					1979	סנהדרין צו ע“ב. וראה להלן, הערה 453.

				

				
					1980	ראה למשל שלום, שבתי צבי והתנועה השבתאית (לעיל, הערה 17), עמ‘ 107.

				

				
					1981	לעיל, ליד הערה 388, ועוד.

				

				
					1982	= 701. גימטרייה זו מופיעה פעמים אחדות בכתבי רמ“מ. ודומני שאף עצם הצירוף ‘אשל שלם‘ אינו מופיע בספרות שלפניו (אלא אם כן עוד יימצא בכתבי ר‘ העשיל צורף).

				

				
					1983	ראה לעיל, ליד הערה 40.

				

				
					1984	ראה ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 282-175.

				

				
					1985	בקטע הקודם לזה דן רמ“מ ב‘חם קר ולח‘, ו‘יבש‘ משלים שלושת אלה לארבע האיכויות הידועות בתורת אריסטו, הנדונות גם בספרות הקבלה, כגון בכתבי ר‘ אברהם אבולעפיה.

				

				
					1986	ארבע האיכויות הנזכרות בהערה הקודמת מקבילות, לפי תורת הקבלה, לארבע רוחות השמים. ו‘יבש‘ מקביל למערב, וצד זה מסמל גם את ספירת מלכות, שבין כינוייה נמצא ‘יבשה‘.

				

				
					1987	‘ובא‘ בגימטרייה 9. וראה להלן, הערה 447.

				

				
					1988	‘ובא השמש‘. ויקרא כב, ז; קהלת א, ה. 

				

				
					1989	ביאת השמש, היא שקיעתה, היא בצד מערב. כאן מובעת גם המשמעות הנלווית של שקיעה ונפילה.

				

				
					1990	לפי סוד מות המלכים, הוא חורבן העולמות העליונים, לפי קבלת האר“י. וראה שער הפסוקים, פרשת לך לך (לעיל, הערה 334), ז טור ב: ‘הנה נודע, כי הנה המלכים שמלכו בארץ אדום ומתו [לפי הפרשנות הזוהרית על בראשית לו, לא–לט] כלם הם מבחי‘ הנקבה הנקרא מלכות. ולכן נקראים מלכים, על שמה [...] ונמצא שאף על פי שז‘ מלכים הם דמיתו אינם אלא תשעה‘. תשעה אלה רמוזים במילה ‘ובא‘. ראה לעיל, הערה 444.

				

				
					1991	הכוונה לספירת תפארת הנקראת שמש (וראה גם בהערה הבאה), וכן לר‘ העשיל שכינה את עצמו ‘השמש‘, שעולה בגימטרייה (במילוי) ‘יהושע העשיל‘. ראה לעיל, הערה 26.

				

				
					1992	השווה הביטוי ‘הטוב השביעי הכללי‘, הקשור בכתבי רמ“מ ל‘מ“ה החדש‘, ועניינו בתיקון. וראה עליהם ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 282-175. ‘מ“ה החדש‘ פירושו גם הבחינה החדשה של שם בן מה, שהוא שם הויה במילוי אל“פין הקשור בקבלת האר“י לבחינת תפארת ולתיקון, אך דומה שיש לפרשו גם כראשי תיבות של ‘מלך המשיח החדש‘, המתקן את קלקולי המשיח השבתאי.

				

				
					1993	ראה בשתי ההערות הקודמות.

				

				
					1994	כלומר, עתיד הוא לשקוע וליפול. וראה לעיל, הערות 445–446.

				

				
					1995	תהלים נח, ט. והכוונה נופלים בחטא של תאוות אישה. הניסיון הסקסואלי הוא לפי הזוהר שלב הכרחי להתקדמותם של כל הצדיקים. ראה זוהר ח“א, קמז ע“א — קמח ע“ב. וראה מאמרי ‘זוהר וארוס‘, אלפיים 9 (תשנ“ד), עמ‘ 100–101 ליד הערה 212, וכן באתר שלי.

				

				
					1996	לפי המדרש הנפילים (בראשית ו, ד) הם צאצאי קין. ראה בראשית רבה כו, ז (הפניית המהדיר בכתבי הגרמ“מ ז“ל). ולפי קבלת האר“י אף המשיח הוא משורש קין. ראה שער הגלגולים, הקדמה לב, ירושלים תרס“ג, לה ע“א. ועניין זה מודגש בכתבי הגרמ“מ ז“ל (לעיל), ח“ב, עמ‘ קסט. שם אומר הרמ“מ על דוד המלך שהוא משורש קין והוא ‘סוד בר נפלי‘ (ראה לעיל, הערה 436 ולידה).

				

				
					1997	לפי בראשית ו, ד: ‘הנפלים היו בארץ בימים ההם וגם אחרי כן אשר יבאו בני האלהים אל בנות האדם‘.

				

				
					1998	אינני יודע מה פשר הדגשת המירכאות במילה זו. בפסוק נכתבת מילה זו מלא ‘תיטיב‘ (ראה בהערה הבאה).

				

				
					1999	‘הלוא אם תיטיב שאת‘ נאמר לקין בבראשית ד, ז. ‘שאת‘ הוא אותיות ‘אשת‘. ולפי המדרש הרג קין את הבל בשל אישה (ראה בראשית רבה כב, ז).

				

				
					2000	‘אשל שלם‘ עולה בגימטרייה כמניין ‘אשת‘ (701).

				

				
					2001	‘איתן‘ הוא כינויו של אברהם אבינו (בבא בתרא טו ע“א). וראה בהערה הבאה. ‘איתן‘ אף עולה בגימטרייה ‘והמשכילים‘ (דניאל יב, ג. אמנם בפסוק כתוב ‘והמשכלים‘ חסר יו“ד), וגימטרייה זו מופיעה כמה פעמים בכתבי רמ“מ.

				

				
					2002	‘אילן שלם‘ עולה בגימטרייה כמניין ‘איתן‘ (461). ואולי נרמזת כאן מעלת אברהם, הנקרא ‘אילן שלם‘, שהיא נעלה על מעלת אליעזר, שקשור לעניינו של ‘אשל‘, והוא נרמז כאן בצירוף ‘אשל שלם‘. ראה לעיל, ליד הערה 406 (אם כן הוא, יהיה אמנם חוסר התאמה כלשהו בין הקטעים, שכן לפי הנאמר שם לאליעזר, בניגוד לאברהם, לא נמסר סוד האשל בשלמותו).

				

				
					2003	‘יהו“ה אדני‘ עולה בגימטרייה כמניין ‘אילן‘ (91). צירוף זה, של הזכר והנקבה האלוהיים, אכן מהווה את עיקר אילן הספירות.

				

				
					2004	ראה לעיל, הערה 339.

				

				
					2005	כלומר, גם במישור ההיסטורי ולא רק במישור שמות הקודש.

				

				
					2006	עיקר הרעיון בהמשך: ‘להתיר להם עריות בפרהסיא‘. סנהדרין סג ע“ב: ‘לא עבדו עבודה זרה אלא להתיר להם עריות בפרהסיא‘.

				

				
					2007	ראה שבת פח ע“ב: ‘“אשכל הכפר דודי לי בכרמי עין גדי“ [שיר השירים א, יד] — מי שהכל שלו מכפר לי על עון גדי שכרמתי לי‘ (הפניית המהדיר בכתבי הגרמ“מ ז“ל).

				

				
					2008	במדבר כב, כד.

				

				
					2009	יחזקאל יג, ד: ‘כשֻעלים בחרבות נביאיך ישראל היו‘. משחקי מילים על ‘שועלים‘ ו‘משעול‘, וכן ‘בחרבות‘ מלשון ‘החרב המתהפכת‘ (בראשית ג, כד), ראה ליד ההערה הבאה.

				

				
					2010	ראה בהערה הקודמת.

				

				
					2011	ראה זוהר ח“א, ד ע“ב: ‘אורייתך [= תורתו של רשב“י] סלקא בתלת מאה ושבעין נהורין‘. גם ‘שלם‘ וגם ‘דברי אלהים חיים‘ עולים בגימטרייה למניין 370. במקבילה בכתבי הגרמ“מ ז“ל (לעיל, הערה 120), ח“ב, עמ‘ קסז (הובאה ונדונה במאמרי ‘תלמידי הגר“א, השבתאות והנקודה היהודית‘ (לעיל, הערה 117, עמ‘ 120-93), מקושר גם זה לעניין המלבוש, ולעניין ‘עש‘ שאוכל את הבגד, העולה בגימטרייה 370, וכן לנשמות הערומות, בארמית ‘ערטלאין‘, וגם מילה זו עולה בגימטרייה 370.

				

				
					2012	סנהדרין לח ע“ב.

				

				
					2013	ברכות ו ע“ב: ‘כיון שנצטרך אדם לבריות פניו משתנות ככרום, שנאמר [תהלים יב, ט] “כרום זלות לבני אדם“ מאי כרום כי אתא רב דימי אמר עוף אחד יש בכרכי הים וכרום שמו וכיון שחמה זורחת מתהפך לכמה גוונין‘. וכאן ‘כרום‘ נדרש בהקשר למילה ‘כרם‘.

				

				
					2014	עניין ע‘ גוונים חוזר כמה פעמים בכתבי רמ“מ, והוא קשור ל‘אדני‘, אולי מפני ש‘אדני‘ הוא בגימטרייה 65, ובתוספת מספר האותיות והכולל יתקבל המספר 70. גם ‘סוד‘ הוא 70. אדני הוא סמל לשכינה, שלפי הקבלה כוללת גוונים לפי המשפיע בתוכה ואף משתנה מטוב לרע (היא ‘עץ הדעת טוב ורע‘). השכינה היא שביעית לספירות הבניין וכוללת שבעים גוונים, עשרה מכל ספירה.

				

				
					2015	לפי ‘שבעים פנים לתורה‘ (על מקורותיה של אמרה זו ראה משה סבר, מכלול המאמרים והפתגמים, ירושלים תשכ“ב, עמ‘ 1750–1751). על משמעות הדבר אצל רמ“מ ראה לעיל, ליד הערה 410.

				

				
					2016	ירושלמי, סנהדרין ד, ב (כב ע“א): ‘שתהא התורה נדרשת מ“ט פנים טמא ומ“ט פנים טהור‘.

				

				
					2017	עירובין יג ע“ב: ‘תלמיד ותיק היה ביבנה שהיה מטהר את השרץ במאה וחמשים טעמים‘.

				

				
					2018	אותיות השם ‘אלהים‘ יכולות להצטרף ב־120 צירופים אפשריים, אך אחד מהם אינו שכיח אלא לעתיד לבוא, ונותרו 119, כלומר קי“ט. דבר זה מובא פעמים אחדות אצל רמ“מ, כגון כתבי הגרמ“מ ז“ל (לעיל, הערה 120), ח“א, עמ‘ קצב.

				

				
					2019	‘קיט אל‘ בגימטרייה ‘קן‘ (150).

				

				
					2020	‘צפור‘ מתקשרת הנה לפי הצירוף ‘קן צפור‘, המתקשר לקן הטעמים (לעיל, הערה 473), והיא גם אותיות ‘צורף‘ (ראה לעיל, הערה 434). ואולי יש כאן רמז גם לבלק בן צפור, שלדעת הזוהר (ח“ג, קפד ע“ב) כישופיו נעשו על ידי ציפור. 

				

				
					2021	השווה כתבי הגרמ“מ ז“ל (לעיל, הערה 120), ח“א, עמ‘ רפה: ‘הגם שבמקום גבוה וקדוש כזה אי אפשר ליקרא בשם אפל [הוא צירוף אחר של האותיות המרכיבות את המילים ‘אלף‘ ו‘פלא‘], כי הן שנ“י המאורו“ת הגדולי“ם [בראשית א, טז] גי‘ דע“ת וירא“ת יהו“ה [ישעיה יא, ב. ‘שני המאורות הגדולים‘ + 1 (הכולל) = ‘דעת ויראת יהו“ה‘ = 1117. שני המאורות, וכן הדעת והיראה, מסמלים בקבלה את הספירות תפארת ומלכות] כלולים בא‘ הנעלם, אעפ“כ המאור הגדול לממשלת היום [המשך הפסוק, בראשית א, טז], שהוא אור, והמאור הקטן לממשלת הלילה [המשך הפסוק] שהוא חשך, ושניהם מתייחדין בסוד שתי שערות‘. על ‘שתי שערות‘ ראה נידה נב ע“ב (כאשר שתי שערות יונקות מגומא אחת בגוף האדם פוגעות הן במאור עיניו).

				

				
					2022	‘דברי אלהים חיים‘ + ‘ו‘ = צפור = 376. והשווה במקבילה בכתבי הגרמ“מ ז“ל (לעיל, הערה 120), ח“ב, עמ‘ קסז (הובאה ונדונה במאמרי ‘תלמידי הגר“א, השבתאות והנקודה היהודית‘ (לעיל, הערה 117, עמ‘ 120-93). שם כתובה בהקשר דומה המילה ‘צפר‘ בכתיב חסר, ואז עולה גם היא בגימטרייה 370 (ראה לעיל, הערה 468).

				

				
					2023	‘א אד אדנ אדני‘ עולה בגימטרייה 126 (וראה בהערה הבאה). חישוב כזה של שם קדוש נחשב ל‘אחוריים‘, וזה נרמז כאן בצירוף ‘אחורי המרכבה‘.

				

				
					2024	אינו מחוור. אם נפחית מ‘צפור‘ (שהיא בגימטרייה 376) את המספר 126 (ראה בהערה הקודמת) נקבל 250, ולא 150 כמניין ‘קן‘. אולי נתחלפה אפוא כאן המילה ‘צפור‘ בעוף ‘כרום‘ הנדון לעיל (ליד הערה 470), שכן ‘כרום‘ עולה בגימטרייה 276, ואם נפחית ממנו 126 נקבל ‘קן‘ (150).

				

				
					2025	ראה לעיל, הערה 474. וראה בהערה הבאה.

				

				
					2026	‘רע‘ עולה בגימטרייה כמניין ‘טהור טמא‘ (= 270).

				

				
					2027	לפי עירובין יג ע“ב: ‘גלוי וידוע לפני מי שאמר והיה העולם שאין בדורו של רבי מאיר כמותו ומפני מה לא קבעו הלכה כמותו שלא יכלו חביריו לעמוד על סוף דעתו שהוא אומר על טמא טהור ומראה לו פנים על טהור טמא ומראה לו פנים‘ (הפניית המהדיר של כתבי הגרמ“מ ז“ל).

				

				
					2028	דומה שהכוונה לאות ש‘ שבמילה ‘רשע‘ (ראה ‘רשע רע‘ במשפט לעיל). האות ש‘ משמשת בשבתאות כסמל למשיח. ראה בספרי סוד האמונה השבתאית (לעיל, הערה 46), עמ‘ 179.

				

				
					2029	‘קן קן‘ עולים בגימטרייה ‘ש‘ (= 300).

				

				
					2030	= אות אמת. ולפי זוהר ח“א, ב ע“ב: ‘עאלת את ש [...] אמר לה יאות את וטב את וקשוט אנת, אבל הואיל ואתוון דזיופא נטלין לך למהוי עמהון, לא בעינא למברי בך עלמא, דבגין דלא יתקיים שקרא אלא אי יטלון לך ק“ר‘ (הפניית המהדיר של כתבי הגרמ“מ ז“ל).

				

				
					2031	‘הלכה‘ אותיות ‘הכלה‘, וההלכות הן קישוטיה. על העניין ומקורותיו ראה במאמרי ‘הזוהר והתיקונים — מרנסנס למהפכה‘, רונית מרוז (עורכת), חידושי זוהר (תעודה, כא–כב), תל אביב תשס“ז, עמ‘ 273–274.

				

				
					2032	שמות כא, כט. 

				

				
					2033	ראה ויקרא יא, מב.

				

				
					2034	ראה לעיל, הערה 487. על השבתאים אמר ר‘ יעקב עמדין ‘אחרי שנקצצו רגליו של נחש עושים רגליים לשקר‘, ורמ“מ הולך כברת דרך בעקבותיו. על כך ראה ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 282-175. 

				

				
					2035	לפי בבא קמא ב ע“ב: ‘ג‘ אבות נאמרו בשור הקרן והשן והרגל‘. ראשי התיבות של המילים ‘שן קרן רגל‘ מצטרפים למילה ‘שקר‘.

				

				
					2036	מן הפסוק, דברים כג, כו: ‘וחרמש לא תניף על קמת רעך‘. וראה בהערות הבאות.

				

				
					2037	ראה לעיל, הערה 442.

				

				
					2038	= סופי תיבות.

				

				
					2039	האותיות האחרונות במילים ‘לח קר חם יבש‘ מצטרפות למילה ‘חרמש‘, והשי“ן מקורה במילה ‘יבש‘, שממנה נמנע המחבר, כפי שהסביר בתחילת הקטע (ליד הערה 442).

				

				
					2040	לפי המשך הפסוק, ראה לעיל הערה 493. ‘כרם רעיך‘ נראה כאן כטעות של פליטת קולמוס במקום ‘קמת רעך‘, אך באופן כזה נקשר העניין עם ‘כרם‘ הנדון בראשית הדרשה.

				

				
					2041	‘חמר‘ הן האותיות הנשארות מ‘חרמש‘ אחרי הפלת האות שי“ן. על הקשר בין ‘חמר‘ לבין ר‘ העשיל צורף ראה לעיל, ליד הערה 250.

				

				
					2042	לפי משנה, אבות ד, כ: ‘אל תסתכל בקנקן, אלא במה שיש בו‘. ‘קנקן‘ נדרש על קן טעמים טהור וקן טעמים טמא, שעולים למניין ‘ש‘. ראה לעיל, הערה 486.

				

				
					2043	לפי דברים כב, ו–ז: ‘כי יקרא קן צפור לפניך בדרך בכל עץ או על הארץ אפרחים או ביצים והאם רבצת על האפרחים או על הביצים לא תקח האם על הבנים. שלח תשלח את האם ואת הבנים תקח לך למען ייטב לך והארכת ימים‘. דרש על פסוק זה אצל ר‘ העשיל צורף ראה להלן, ליד הערה 544.

				

				
					2044	לפי הזוהר ‘קן צפור‘ הוא היכל המשיח, ועליו דורש הזוהר את הפסוקים שבהערה הקודמת. ראה זוהר ח“ב, ז ע“ב — ח ע“ב.

				

				
					2045	ראה לעיל, הערה 452.

				

				
					2046	זו נמנית הן עם העופות הטמאים והן עם הזוחלים הטמאים. ראה ויקרא יא, יח; ל.

				

				
					2047	‘עצם השמים‘ ראה שמות כד, י. ובזוהר זה שמו של אחד ההיכלות. זוהר ח“ב, רמו ע“ב.

				

				
					2048	‘עצם השמים‘ בגימטרייה 595, ופעמיים הם 1190, וכך עולה בגימטרייה המילה ‘תנשמת‘.

				

				
					2049	‘אלף מאה ותשעים‘ נזכרו בדניאל יב, יא, וראשי התיבות של ‘אלף מאה תשעים‘ מצטרפים למילה ‘אמת‘. זאת לקח רמ“מ מכתבי ר‘ העשיל צורף, כפי שנראה להלן, ליד הערה 554.

				

				
					2050	המילה ‘תנשמת‘, וכן פעמיים ‘עצם השמים‘, עולים בגימטרייה כאמור 1190, ומספר זה הוא גם אלף מאתיים תשעים פחות מאה.

				

				
					2051	האותיום ס + מ עולות בגימטרייה 100. דרש על מעלתן של אותיות אלה, המצויות במילה ‘אפרסמון‘ (ומבדילות מילה זו מ‘אפיריון‘), מצוי בזוהר ח“ב, קכז ע“א–ע“ב (הפניית המהדיר של 'כתבי הגרמ“מ ז“ל'). אפרסמון זה גם הוא מהיכלות גן העדן הזוהרי.

				

				
					2052	לפי תהלים נח, ט: ‘נפל אשת בל חזו שמש‘ (כהפניית המהדיר של 'כתבי הגרמ“מ ז“ל'). ‘השמש‘ במילואו הוא כזכור בגימטרייה ‘יהושע העשיל‘ (ראה לעיל, הערה 448).

				

				
					2053	דומה שרומז כאן לרעיון הקבלי, המפותח במיוחד בשבתאות, על אודות האות ם‘ סופית, הנבקעת והופכת לשתי דלתות, כלומר לפעמיים האות דל“ת, ואז מגיח משם המשיח. ם‘ סופית זו מסמלת את ספירת בינה, שאחד מכינוייה המובהקים הוא ‘תשובה‘. על רעיון זה בקבלה ובשבתאות ראה בספרי סוד האמונה השבתאית (לעיל, הערה 46), עמ‘ 63–64, 162–163. אמנם בקטע שלנו מדובר כמובן גם על אותו משיח שנפל בפיתויי ‘אשת‘ ואינו יכול לחזור בתשובה, ויש להשוות לכך את גורלו של רעיא מהימנא, הוא משה רבנו או גלגולו המאוחר, שלפי החיבור רעיא מהימנא עבר גם הוא ניסיון סקסואלי, כשרדפו אחריו נשים בנערותו (והן לילית ונעמה), וניצל מהן כשנמלט ל‘שערי תשובה‘ (זוהר ח“ב, קיד ע“ב, רעיא מהימנא). וראה בהערה הבאה.

				

				
					2054	שור ובור הם שניים מאבות הנזיקין (משנה, בבא קמא א, א) שמפורשים בקבלה כראשי כוחות הרע (ראה למשל זוהר ח“ב, קיח ע“א–ע“ב, רעיא מהימנא). ‘התשובה‘ עם הכולל (כלומר + 1) עולה בגימטרייה למניין ‘שור הבור‘ (719). ואולי צריך להביא כאן בחשבון גם את הצירוף ‘שור הבר‘.

				

				
					2055	לא ברור אם הכוונה ל‘אַחַר‘ (ח‘ בפתח) או ל‘אַחֵר‘ (ח‘ בצירי). שני הפירושים יובאו להלן בהערה 514.

				

				
					2056	ראה בהערה הבאה.

				

				
					2057	נהרות אפרסמון הם חלקם של הצדיקים בגן עדן (ראה תענית כה ע“א. ודברי הזוהר הרמוזים לעיל, הערה 507). אם ננקד לעיל ‘אַחַר‘ באות ח‘ בפתח (ראה בהערה 512) מדובר על אותו משיח שנפל שלוקח בעולם הזה את החלק שהיה מזומן לו בעולם הבא (ראה תענית, שם; וכן עירובין כב ע“א), והוא הרעיון שמובא גם להלן, ליד הערה 516. ואם ננקד לעיל ‘אַחֵר‘ באות ח‘ בצירי (ראה בהערה 512), מדובר על משיח אחר שייקח את חלקו של אותו נופל, וזאת לפי חגיגה טו ע“א: ‘זכה צדיק נטל חלקו וחלק חברו בגן עדן‘. ‘אפרסמון‘ עם הכולל (כלומר + 1) עולה בגימטרייה 438, ואם נחסיר מזאת 138, כמניין המילה ‘חלק‘, נקבל 300, כלומר ‘ש‘, היא האות של אותו משיח נופל, שרמ“מ מבקש להימנע ממנה (ראה לעיל, הערה 485 ולאחריה).

				

				
					2058	רמז לאותיות ס‘מ‘ במילה ‘אפרסמון‘ שנדרשו קודם לכן (ראה לעיל, הערה 507), אך עתה הכוונה למקבילה שלהם בעולם הרע, והוא סמאל, שהמקובלים מעדיפים שלא לקרוא לו בשמו המלא, אלא רק באותיות סמ“ך מ“ם.

				

				
					2059	זה כינויה הקבוע של לילית, בת זוגו של סמאל. אך כאן בוודאי הכוונה גם לאישה בשר ודם (מכאן ההדגשה בהמשך על עניין העולם הזה), שעל נפילתו של ר‘ העשיל צורף ברשתה רמז רמ“מ גם בראשית הקטע (ראה לעיל, ליד הערה 452).

				

				
					2060	= בעולם הזה. ראה לעיל, הערה 513. וראה בהערות הבאה.

				

				
					2061	פעמיים תבל, רומז לשני חלקים בעולם הזה (ראה ליד ההערה הקודמת). ‘תבל‘ עולה בגימטרייה 432, ופעמיים סכום זה הוא 864, כמניין ‘אשת זנונים‘ בגימטרייה. וראה גם בקטע המקביל דלהלן, הערה 521.

				

				
					2062	צירוף של משלי ח, לא — ‘משחקת בתבל ארצו‘ — וברכות ז ע“ב — ‘השעה משחקת לו‘. הפסוק במשלי עוסק בחכמה וביחסיה עם האל, ושימוש בפסוק זה בהקשר לאשת הזנונים של אותו משיח מעיד על היחס הדו־ערכי כלפיו. וכך ניכר גם בהמשך. ראה בהערות הבאות.

				

				
					2063	סימן ההדגשה על ‘וישת‘ מתבאר במקבילה דלהלן, בהערה 521.

				

				
					2064	שמואל א ב, ח. המצוקים שבפסוק נדרשו בתלמוד על הצדיקים שעליהם העולם עומד. ראה יומא לח ע“ב. שימושו של הפסוק כאן מעיד אפוא גם הוא על היחס הדו־ערכי לאותו משיח נופל.

				

				
					2065	‘עדן נהר גן‘ עולות 432 בגימטרייה, כמניין ‘תבל‘. השימוש במילים אלה מוסיף גוון חיובי לאותה תבל, שנזכרה קודם לכן בהקשר שלילי. ‘עדן נהר גן‘ נזכרים בבראשית ב, י, בתיאור גן העדן, ובספרות הקבלה (וגם במקבילות בכתבי רמ“מ) מצטרפים ראשי התיבות של מילים אלה למילה ‘ענג‘, שהיא בעלת קונוטציה מיסטית. ראה ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106). למשפט האחרון ישנה מקבילה חשובה במקום אחר. כתבי הגרמ“מ ז“ל (לעיל, הערה 120), ח“ב, עמ‘ רנ–רנא: ‘כי לה‘ מצוקי ארץ ויש“ת עליהם תב“ל, כי אר“ץ גי‘[מטרייה] ג“ן עד“ן וגיהנ“ם [=291], ושרשיהם בנקודת ציו“ן גי‘ ויש“ת [‘נקודת ציון‘ = ‘וישת‘ = 716], ועליהם תב“ל גי‘ עמו“ק עמו“ק [קהלת ז, כד. אמנם שם ‘עמק עמק‘ בכתיב חסר] בב‘ בחינות עד“ן נה“ר ג“ן, גי‘ תב“ל, וכן בל“ע ב“ן בעו“ר [על “בלע בן בעור“ ראה "צדקת הצדיק: יחס הגאון מווילנא וחוגו כלפי השבתאות" (לעיל, הערה 106), עמ‘ 282-175, ועוד] ב‘ פעמים גי‘ אש“ת זנוני“ם [“תבל“ = “עמוק עמוק“ = “עדן נהר גן“ = “בלע בן בעור“ = 432. 432 x 2 = 864 = “אשת זנונים“]‘.

				

				
					2066	כתבי הגרמ“מ ז“ל (לעיל, הערה 120), ח“א, עמ‘ לט–מ.

				

				
					2067	הן מחיצות חושך, ענן וערפל, שאותן מתקנים משיח, משה ושלמה, שעליהם מוסבת גם הדרשה להלן.

				

				
					2068	‘אהבה‘ כשם קודש מצוי בזוהר ח“ב, קמו ע“ב.

				

				
					2069	‘אהבה‘ במילוי ההי“ן, בגימטרייה 543. וראה בהערה הבאה.

				

				
					2070	‘אהיה אשר אהיה‘ השם שנגלה למשה, שמות ג, יד, וגם הוא עולה בגימטרייה 543. ראה בהערה הקודמת.

				

				
					2071	‘אהבה‘ במילוי אל“פין, בגימטרייה 535. וראה בהערה הבאה.

				

				
					2072	‘קהלת‘ הוא שלמה, וגם הוא עולה בגימטרייה 535. ראה בהערה הקודמת.

				

				
					2073	‘אהבה‘ במילוי יו“דין, בגימטרייה 553, וראה להלן בהערה 532.

				

				
					2074	בנדפס ‘יקו“ק אלקים‘, אך זה משינויי המדפיסים כפי שהם מודיעים במבוא (עמ‘ 17). והחזרתי לקדמותו לפי הפסוק והגימטרייה. כך נהגתי בשמות אלה גם בהמשך הקטע.

				

				
					2075	‘יהו“ה אלהים אמת‘, ירמיה י, י (ואולי נכון לציין כאן כי ‘אלהי אמת‘ נקרא אלהי המשיח מימי שבתי צבי), וגם צירוף זה עולה בגימטרייה 553, ראה בהערה 530.

				

				
					2076	דניאל יב, יב. בציון עת הקץ.

				

				
					2077	ראה להלן, ליד הערה 543 ולידה.

				

				
					2078	כלומר אם מתייחסים אל האות אל“ף שבראש ‘אשלה‘ לא כ־1,000 אלא כ־1.

				

				
					2079	מקבילה לכך בכתבי ר‘ העשיל צורף. ראה להלן, ליד הערה 550.

				

				
					2080	‘יוד הא ואו הא‘ (כלומר ‘יהו“ה‘ במילוי אל“פין) = 45, וראה הערה הבאה.

				

				
					2081	‘אלף למד הא יוד מם‘ (כלומר ‘אלהים‘ במילוי אל“פין) = 291. אם נוסיף לאלה 45 (ראה בהערה הקודמת) נקבל 336, כמניין ‘אשלה‘. אם נתייחס ל־1 שבמספר 291 כאילו היה 1,000 (ממש כשם שהתייחסנו קודם לכן ל־א‘ של ‘אשלה‘), נקבל את המספר 1,290, שעליו מדובר בהמשך (ראה להלן הערה 540).

				

				
					2082	שיר השירים א, א.

				

				
					2083	‘שיר השירים אשר לשלמה‘, בשינוי סדר המילים, נותן את האקרוסטיכון ‘אשלה‘. דומה אפוא שרמ“מ מוצא בר‘ העשיל בחינת שלמה המלך. והשווה דרשותיו על הצירוף ‘אש“ל של“ם‘, להלן ליד הערה 456.

				

				
					2084	צירוף של דניאל יב, יב (שנדון לעיל), ודניאל יב, יא. לשון הפסוקים במקורם: ‘ומעת הוסר התמיד ולתת שקוץ שמם ימים אלף מאתים ותשעים. אשרי המחכה ויגיע לימים אלף שלש מאות שלשים וחמשה‘. על 1,290 וקשרו ל־1,335 ראה לעיל (הערה 538) ולהלן בהערות הבאות.

				

				
					2085	‘אמת‘ נזכרה לעיל בקטע זה כבחינתו של המשיח (לעיל, הערה 531). כאן משמשת מילה זו כראשי התיבות של ‘אלף מאתיים תשעים‘. כך מצאנו כבר לעיל, ליד הערה 505. וכך גם בכתבי ר‘ העשיל. ראה להלן, ליד הערה 554.

				

				
					2086	כתבי הגרמ“מ ז“ל (לעיל, הערה 120), ח“א, עמ‘ שכז.

				

				
					2087	נוסף למובאות דלהלן (ליד הערות 547, 550), מצוי העניין גם באוטוגרף (לעיל, הערה 15), 23 ע“ב.

				

				
					2088	הדרש נסב על דברים כב, ו. אמנם בפסוק נכתב ‘אפרחים‘ חסר וא“ו, אך ר‘ העשיל מחשב גם את הוא“ו. ‘אפרוחים‘ בגימטרייה = 345. וראה בהערה הבאה. דרש משיחי על פסוק זה ראינו לעיל בכתבי רמ“מ (לעיל, הערה 495).

				

				
					2089	השם ‘אל שדי‘ עולה בגימטרייה גם הוא 345. ראה בהערה הקודמת.

				

				
					2090	הצירוף ‘אשל יד‘ מכיל את אותיות ‘אל שדי‘.

				

				
					2091	האות ה‘ מכילה בצורתה, וכך ‘מתקנת‘ את האותיות ‘די‘, ולפיכך ‘אשלה‘ הוא תיקון של ‘אשל יד‘.

				

				
					2092	הצירוף ‘קץ הימין‘ מצוי בדניאל יב, יג, בפסוק שאחרי הפסוק שמזכיר ‘אלף שלש מאות שלשים וחמשה‘ (ראה לעיל, הערה 540) ולהלן בהערה הבאה.

				

				
					2093	דניאל יב, יב. ראה בהערה הקודמת.

				

				
					2094	אוטוגרף (לעיל, הערה 15), 213 ע“ב.

				

				
					2095	שם, 210 ע“א. 

				

				
					2096	בלשון תיקוני זוהר נקרא השם במילוי זה בכינוי ‘אדם באורח אצילות‘. ראה זוהר ח“ב, צד ע“ב (שייך לתיקוני זוהר). 

				

				
					2097	לעיל, ליד הערה 541.

				

				
					2098	לעיל, ליד הערה 505.

				

				
					2099	אוטוגרף (לעיל, הערה 15), 206 ע“ב. והשווה שם, 210 ע“א: ‘אמו“ת ארו“ץ אמו“ץ דתמן אתתקין גמר ק“ץ הפלאות א‘לף מ‘אתים ת‘שעים בתוספת ו‘‘. במילה ‘אמץ‘ (‘אמוץ‘ בהפחתת האות וא“ו) רמוז המספר 1,290 בצירוף שתי הדרכים. האות א‘ מרמזת על 1,000 (אלף), האות מ‘ מרמזת על 200 (מאתיים) בהיותה האות הראשונה של מילה זו, והאות ץ‘ מרמזת על 90, בגלל ערכה בגימטרייה.

				

				
					2100	כתבי הגרמ“מ ז“ל (לעיל, הערה 120), ח“ב, עמ‘ עד. ההקשר הוא משיחי מובהק, ודומה שרומז לשבתי צבי, הנרמז שם במילה ‘בראשית‘. הוא קושר שם את התקופה המשיחית עם ‘יסוד עתיק במ“ם סתומה‘, והשווה לכך דברי ר‘ העשיל, בפי חיים מלאך (כפי שמצטטים המקובלים השבתאיים האיטלקים ר‘ ברוך כהן ור‘ אברהם רוויגו), שהובאו אצל בניהו, התנועה השבתאית ביוון (לעיל, הערה 2), עמ‘ תקא: ‘שלא יתגלה עד ביאת שבת“י מלך בסוד מ‘ סתומה דלמרבה המשרה [ישעיה ט, ו. ושם: “לםרבה“. וראה סנהדרין צד ע“א. וראה בספרי סוד האמונה השבתאית (לעיל, הערה 46), עמ‘ 63–64, 166–179], ועתיק עם הפנימיות דהיינו המילוי עי“ן תי“ו יו“ד קו“ף 752 בגימטרייה שבת“י מ‘‘. על הקשר בין ‘עתיק‘ לבין ר‘ העשיל ראה לעיל, ליד הערות 155–156.

				

				
					2101	כתבי הגרמ“מ ז“ל (לעיל, הערה 120), ח“א, עמ‘ נ–נג. וכיוצא בזה שם, עמ‘ לח.

				

				
					2102	ראה לעיל, הערות 448, 508.

				

				
					2103	משנה, אבות ה, ו.

				

				
					2104	רמזי קטע זה, כתבי הגרמ“מ ז“ל (לעיל, הערה 120), ח“א, עמ‘ נ–נג (שאמנע מלהביאם בשל אורכם וסיבוכם), מתפרשים היטב במקבילה ממקום קרוב, העוסקת באופן משיחי בעניין ‘אשל‘ (‘אשל באר שבע‘), שם, עמ‘ נא: ‘סוד יקו“ק אלקי“ם יקו“ק אדנ“י גי‘ בא“ר [= 203], וכולל אש“ל שב“ע גי‘ מש“ה משי“ח‘. ‘אשל שבע‘ עולה בגימטרייה כמניין ‘משה משיח‘ (=703). ועוד בעניין זה יימצא למשל גם שם, עמ‘ רנה.

				

				
					2105	ראה לעיל, ליד הערה 356.

				

				
					2106	אוטוגרף (לעיל, הערה 15), 38 ע“ב: ‘שם של ציון דאיהו חושבן יהושע העשיל‘.

				

				
					2107	למשל שם, 217 ע“א. ‘יוסף‘ בגימטרייה ‘ציון‘ מצוי בספרות הקבלה.

				

				
					2108	ראה לעיל, ליד הערות 246–247.

				

				
					2109	זוהר ח“ג, רט ע“א.

				

				
					2110	לשון הזוהר המתפרש (ראה בהערה הקודמת): ‘כד מזדווג מלכא במטרוניתא‘.

				

				
					2111	‘יהו“ה‘ ו‘אדני‘ מסמלים את המלך (תפארת) והמטרונית (מלכות).

				

				
					2112	‘אלף דלת נון יוד, יוד הא ואו הא‘ (שהם השמות הנזכרים בהערה הקודמת, במילואם) עולים בגימטרייה כמניין ‘נקודת ציון‘ (=716). עוד על כך ראה להלן, ליד הערה 583. על ‘נקודת ציון‘ ראה בספרי תורת היצירה של ספר יצירה (לעיל, הערה 272), עמ‘ 199–204. על הנקודה בכתבי רמ“מ ראה ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 174-121.

				

				
					2113	‘יהו“ה אדני מטרוניתא‘ שווה בגימטרייה ‘מלכא מטרוניתא‘ שווה ‘תת“ז‘ (807), וראה עוד בהערות הבאות. ככל הנראה צוין כאן במפורש המספר תת“ז, שכן הוא שווה ל‘תת“ו‘ דלהלן עם הכולל (כלומר + 1), ו‘תת“ו‘ צוין להלן, כאמור, בגלל שעולה בגימטרייה ‘יהושע העשיל‘.

				

				
					2114	מלשון ‘אותות‘, וראה בהערה הבאה.

				

				
					2115	גם ‘אותת‘ עולה בגימטרייה 807, וכן שמות המלאכים ‘שמעאל מטטרון יהואל‘ (ראה עליהם בהערה הבאה). גימטרייה זו מופיעה כמה וכמה פעמים אצל רמ“מ, כגון כתבי הגרמ“מ ז“ל (לעיל, הערה 120), ח“א, עמ‘ נ: ‘ושמו אותתם אות“ת [תהלים עד, ד] אשר גי‘ שמעא“ל מטטרו“ן יהואל‘. אמנם בפסוק כתוב ‘אתות‘, אך הכתיב ‘אותת‘ הוא הרגיל אצל רמ“מ, כנראה בהשפעת ההגייה האשכנזית, ואף כתיב זה נמצא אכן במקרא, דברים ו, כב; תהלים קלה, ט.

				

				
					2116	המילה ‘שמי‘ היא ראשי התיבות של ‘שמעאל מטטרון יהואל‘. וכך מצוי כמה פעמים בספר ‘ברית מנוחה‘, שבו נפוצים שמותיהם של שלושה מלאכים אלה (ומשם נפוצו בספרות הקבלה). ראה למשל בהקדמת ספר ברית מנוחה, ירושלים תשי“ט, ב טור ג: ‘שלשה שסימנם זה שמי לעלם [שמות ג, טו] שמועיאל מטטרון יהואל‘. השם שמועיאל נכתב גם בצורות אחרות.

				

				
					2117	‘נקודת ציון‘ מזדהה עם הספירות חכמה ויסוד, המסומנים באות יו“ד. האות יו“ד, בשל קטנותה, מסמלת נקודה. ראה על כך במקומות המצוינים לעיל בהערה 569.

				

				
					2118	‘אותת‘ בצירוף האות יו“ד נעשית ‘אותית‘. הכוונה כנראה למילה ‘אותיות‘ בהברה אשכנזית, וכן המילה הבאה, ‘נקודת‘ כוונתה ‘נקודות‘.

				

				
					2119	ראה בהערה הקודמת.

				

				
					2120	את המילה ‘ציון‘ מנקדים בחיריק תחת הצד“י וחולם על הווא“ו.

				

				
					2121	‘חלם חרק‘ עולות בגימטרייה כמניין ‘דוד בן ישי‘ (386).

				

				
					2122	ראה על כך לעיל, אחרי הערה 563.

				

				
					2123	כמו ‘עם הכולל‘. כלומר + 1. הצירוף ‘עם הנעלם‘ במשמעות זו שכיח מאוד בכתבי רמ“מ, וכן ‘ע“ה [= עם הכולל] הנעלם‘. ראה להלן הערה 589.

				

				
					2124	כלומר ‘תת“ו‘ + 1 (ראה בהערה הקודמת) = ‘אותת‘ = 807.

				

				
					2125	על פעמיים ‘תג‘ ראה לעיל, ליד הערה 225. לפי המקבילה שם הכוונה לר‘ העשיל הכולל את שני הכתרים של אדום וישמעאל.

				

				
					2126	כתבי הגרמ“מ ז“ל (לעיל, הערה 120), ח“ב, עמ‘ רכב.

				

				
					2127	שם, ח“א, עמ‘ קסח. באותה פסקה נזכר גם ‘אשל באר שבע‘, שנדרש כזכור הרבה על ר‘ העשיל (ראה לעיל, הערות 178–179) ואף ‘צפרים‘, ו‘צפור‘ היא לעתים רמז ל‘צורף‘, כדלעיל בהערה 132. עניין ‘מה תרעה נקודת ציון‘ מובא עוד כמה פעמים אצל רמ“מ, כגון כתבי הגרמ“מ ז“ל (לעיל, הערה 120), ח“א, עמ‘ רכה; ח“ב, עמ‘ שיד, במקום זה נזכר גם המספר תתק“ס. מספר זה מצוי בהקשרים שונים בקבלה הקלאסית, אך דומה שרמ“מ מושפע גם בעניינו מר‘ העשיל צורף, שכן ר‘ העשיל באוטוגרף (לעיל, הערה 15), 23 ע“א, מציין כי ‘עדות עדות‘ עולה בגימטרייה כמניין תתק“ס, וכן הוא בכתבי הגרמ“מ ז“ל (לעיל, הערה 120), ח“ב, עמ‘ שיא.

				

				
					2128	ראה לעיל, הערה 352.

				

				
					2129	ראה לעיל, הערה 354.

				

				
					2130	ראה לעיל, הערה 347.

				

				
					2131	לעיל, ליד הערה 355.

				

				
					2132	גם הוא שם קדוש רגיל בקבלת האר“י, כך עולה בגימטרייה שם הויה במילוי יו“דים (יוד הי ויו הי).

				

				
					2133	‘עם הכולל הנעלם‘, פירושו + 1. וראה לעיל, הערה 580. ‘עב תרעא‘ + 1 עולה בגימטרייה למניין ‘ציון ירושלם‘ (743).

				

				
					2134	כתבי הגרמ“מ ז“ל (לעיל, הערה 120), ח“א, עמ‘ ז.

				

				
					2135	ראה לעיל, הערה 115.

				

				
					2136	ראה לעיל, ליד הערה 327.

				

				
					2137	ראה להלן, ליד הערה 670.

				

				
					2138	‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 282-175.

				

				
					2139	מליצה זו, ‘כי הוא מנחם ציון בבנין ירושלים‘, נוקט רמ“מ גם בהקדמתו להגהות הגר“א על שולחן ערוך, אורח חיים, שנדפסו בשנת תס“ו (הובא אצל מורגנשטרן, השיבה [לעיל, הערה 114], עמ‘ 17). מקור המליצה הוא בנוסח עתיק של החתימה באחת מברכות תפילת שמונה עשרה, ונותרה בסידורים נוסח אשכנז בחתימת ברכת ‘נחם‘ הנאמר בתשעה באב במנחה: ‘מנחם ציון ובונה ירושלים‘.

				

				
					2140	ראה לעיל, ליד הערה 587.

				

				
					2141	ראה על כך ‘תלמידי הגר“א, השבתאות והנקודה היהודית‘ (לעיל, הערה 117), עמ‘ 174-121.

				

				
					2142	ראה שלום, שבתי צבי והתנועה השבתאית (לעיל, הערה 17), עמ‘ 203. נתן העזתי, שדבריו מובאים שם בהערה 3, התקין לומר במקום הקינות של תיקון חצות ‘תיקון שתיקן אמיר“ה‘ (אמיר“ה הוא שבתי צבי, ראשי תיבות ‘אדוננו מלכנו ירום הודו‘, ובדמיון למילה הערבית ‘אמיר‘). וראה עוד שלום, מחקרי שבתאות (לעיל, הערה 4), עמ‘ 200.

				

				
					2143	ראה שם, עמ‘ 514–515 והערה 31.

				

				
					2144	ראה הנספח שלי בספרו של שלום שם, עמ‘ 528–529.

				

				
					2145	ראה לעיל, הערה 111. וראה בהערה הבאה.

				

				
					2146	שם יעקב (לעיל, הערה 111), סה טור ג. דבריו הובאו בספרו של שלום, מחקרי שבתאות (לעיל, הערה 4), עמ‘ 595 הערה 11. בנוסח הראשון של מאמרו, שנכלל אחר כך בספר זה, הסיק מכאן שלום שר‘ יעקב ‘לא היה שבתאי‘, אך אחר כך, כשראה את ענייני השבתאות במקומות אחרים בספר ‘שם יעקב‘, הוסיף בכתב ידו בשולי טופס המאמר שברשותו ‘טעיתי! אמנם כן היה מאמין‘. ונוסח זה כללתי בספרו הנזכר של שלום, שיצא לאור בההדרתי.

				

				
					2147	תיקון חצות, הכולל קינות, מצוי למשל בראשית ספר קול יעקב, הוא סידור האר“י שתיקן ר‘ יעקב קאפיל ממעזריטש, סלאוויטא תקס“ד, ז ע“א — יג ע“א. על שבתאותו של ר‘ יעקב קאפיל ראה לעיל, הערה 136.

				

				
					2148	ראה עדותו של השבתאי ר‘ חיים מלאך על מנהגו של ר‘ העשיל צורף, שנשתמרה במכתביהם של ר‘ אברהם רוויגו ור‘ בנימין הכהן, שנתפרסמו אצל בניהו, התנועה השבתאית ביוון (לעיל, הערה 2), עמ‘ תקא–תקב.

				

				
					2149	ראה לעיל, הערות 1, 5–6.

				

				
					2150	ראה לעיל, הערות 103–104.

				

				
					2151	ראה ש“א הורודצקי, עולי ציון, תל אביב תש“ז, עמ‘ 107–111.

				

				
					2152	ראה לעיל, הערות 2–4.

				

				
					2153	מרדכי אשכנזי, אשל אברהם, פיורדה תס“א, ו ע“ב.

				

				
					2154	ראה שלום, חלומותיו (לעיל, הערה 7), עמ‘ נו–נז.

				

				
					2155	ראה הנ“ל, מחקרי שבתאות (לעיל, הערה 4), עמ‘ 564–565.

				

				
					2156	על פולמוס זה ראה מורגנשטרן, גאולה (לעיל, הערה 117), עמ‘ 410–438.

				

				
					2157	הסימן על ‘מזעי“ר‘ מרמז לקשרם של ימות המשיח לפרצוף הקבלי זעיר אנפין. היתר אחר לגילוי הסודות מוצא רמ“מ בהתגברות הרשעים בזמנו. ראה להלן, הערה 664.

				

				
					2158	לפי שיר השירים רבה, ה, ג: ‘אמר הקב“ה לישראל בני פתחו לי פתח אחד של תשובה כחודה של מחט ואני פותח לכם פתחים שיהיו עגלות וקרוניות נכנסות בו‘.

				

				
					2159	כתבי הגרמ“מ ז“ל (לעיל, הערה 120), ח“א, עמ‘ קכג.

				

				
					2160	כך הוא למשל בקבלת האר“י, והביע זאת באופן ברור ביותר ר‘ חיים ויטל בהקדמה על ‘שער ההקדמות‘.

				

				
					2161	ראה אריה מורגנשטרן, מיסטיקה ומשיחיות, ירושלים תשנ“ט, עמ‘ 19–36.

				

				
					2162	ר‘ יעקב עמדין חשד אולי שבעל ‘משנת חסידים‘ נמשך אחרי השבתאים (או לפחות אחרי ספר ‘חמדת ימים‘) בקביעתו שיש לספור ספירת העומר בלילה הראשון לא בראשית הלילה, אלא אחרי קריאת ההגדה של יום טוב שני של גלויות. ראה יעקב עמדין, מור וקציעה, סימן תפט, ירושלים תשנ“ו, תמב טור א: ‘גם בעל משנת חסידים נמשך אחריו [אחרי בעל "חמדת ימים"], כעור אחר החגר‘. והשווה יעקב עמדין, שאילת יעבץ, ח“ב, שאלה פג, לבוב תרמ“ד, כח טורים א–ב.

				

				
					2163	עם זאת יש לציין שרמ“מ לא החשיב מאוד את ספר ‘משנת חסידים‘, שהוא סיכום מסודר של המיתוס הלוריאני, וראה בו ספר לימוד למתחילים וטקסט מתאים לתלות עליו את פירושו הוא, המעמיק יותר בקבלת האר“י. ראה דבריו המשולבים בפירושו. כתבי הגרמ“מ ז“ל (לעיל, הערה 120), ח“א, עמ‘ קכג.

				

				
					2164	כמה פירושים נדפסו, עם חלק מפירושו של רמ“מ, בהוצאה החדשה של הספר (חלק מפתח העולמות, בלא חלק הכוונות). ראה לעיל, הערה 120, והם פירוש הגר“א (או המיוחס לו), ר‘ יוסף משה אייזנברג, ר‘ יוסף מליסקאווי ור‘ נפתלי הירץ הלוי, שהיה רב ביפו ובמושבות ומקובל בדרכו של הגאון מווילנא. אך מצויים גם פירושים נוספים, מאת ר‘ אלעזר ב“ר משה כהנא, ר‘ פינחס אליהו הורוביץ (בעל ‘ספר הברית‘), ר‘ יעקב אריה פרנקל, וכן סידורים עם כוונות לוריאניות שנערכו לפי ספר ‘משנת חסידים‘, כגון סידור הפרד“ס לר‘ אריה ליב עפשטיין מקניגסברג (הוצאה פקסימילית שלמה של כתב יד של סידור זה, עם הקדמה מפורטת, התפרסם בירושלים תשמ“ו, במכון אהבת שלום). על בעל ‘משנת חסידים‘ כותב ר‘ אריה ליב ש‘עליו ראוי להאמר שילאה אדם לחבר חיבור כמוהו אם לא מי שרה“ק [= רוח הקודש] שורה עליו‘ (ראה בהקדמת הפקסימיליה הנזכרת, עמ‘ 44). ר‘ אריה ליב היה מקורב לגאון מווילנא, וזה הסכים על ספריו (ראה שם, עמ‘ 23), וזכה להסכמה גם ממקובלים שבתאיים, ר‘ ירוחם וילנא (שם, עמ‘ 29–30) בנו של ר‘ יעקב וילנא מחבורת יהודה חסיד, ור‘ יהונתן אייבשיץ (שם, עמ‘ 24). ר‘ יהונתן אף ענה על שאלה של ר‘ אריה ליב בעניין כוונות האר“י (שם, עמ‘ 44–46), ואגב שאלה זו מצדד שם ר‘ אריה ב“ר יהונתן בריב הקמעות. ואכן מצינו שר‘ אריה ליב נחשד גם בשבתאות (ראה ר‘ יעקב עמדין, ספר שימוש, אמסטרדם [ובאמת אלטונה] תקי“ח, פז ע“ב). ואפשר שיש רמזים שבתאיים בסידורו של ר‘ אריה ליב, כגון בעמ‘ נג, ששם מציין הוא שסופי התיבות של המילים ‘מהרה בתפארת עוזך‘ מצטרפים ל‘תכה‘, והרי המליצה ‘תפארת עוזך‘ משמשת הרבה בשבתאות, ותכ"ה היא שנת גילויו של שבתי צבי (עניין זה מצוי אמנם גם בספר פרי עץ חיים, קארעץ תקנ“ה, צב טור א. אך זו מהדורה מאוחרת של כוונות האר“י, ויש בה גם יסודות מאוחרים, ואפשר שנשתרבבו גם בה רמזים שבתאיים). וראה גם בהערה הקודמת.

				

				
					2165	מסורת זו הובאה בהקדמת כתבי הגרמ“מ ז“ל (לעיל, הערה 120), ח“א, עמ‘ 10. דומה שר‘ עמנואל חי ריקי אכן עזב את ירושלים בערך בזמן עלייתו של ר‘ חיים אבן עטר (הוא חזר לאיטליה לאסוף כספים, ושם נרצח).

				

				
					2166	ראה הורודצקי (לעיל, הערה 608), עמ‘ 117–123.

				

				
					2167	ראה הקדמת כתבי הגרמ“מ ז“ל (לעיל, הערה 120), ח“א, עמ‘ 13; וכן סוף הקדמת 'דרך הקודש' (לעיל, הערה 120), החסרה מספור עמודים.

				

				
					2168	ראה לעיל, הערה 72.

				

				
					2169	ראה ש“א הורודצקי, החסידים והחסידות, ברלין תרפ“ג, ח“א, עמ‘ סה; משה רוסמן, הבעש“ט מחדש החסידות, ירושלים תש“ס, עמ‘ 169. וראה דברי החיד“א שם הגדולים (לעיל, הערה 52), מערכת ספרים, ערך ‘אור החיים‘, ג ע“ב; וראה דן מנור, ‘ר‘ חיים בן עטר במשנת החסידות‘, פעמים כ (תשמ“ד), עמ‘ 88–110.

				

				
					2170	ראה חיים בן עטר, אור החיים, על דברים טו 7 (ונציה תק“ב, כו ע“א): ‘משיח ה‘ שמו חיים‘.

				

				
					2171	ראה עליו במאמרי ‘העדה החרדית בירושלים וכת מדבר יהודה‘, מחקרי ירושלים במחשבת ישראל, א, חוברת ג (תשמ“ב), עמ‘ 137–152, וכן באתר שלי.

				

				
					2172	כלומר אגב מעלות אור החיים הקדוש, שנולד לדעתו בשנת תנ“ו.

				

				
					2173	גרשם שלום כתב כאן בשולי העותק שלו של ספר הילולא דרשב"י: ‘15a‘. אך אני לא מצאתי מובאה זו בעמוד זה של האוטוגרף של העשיל צורף (הנזכר לעיל בהערה 15).

				

				
					2174	= לפרט קטן. כלומר בשנה לפני שנולד לדעתו ר‘ חיים בן עטר, ראה לעיל, הערה 628.

				

				
					2175	= אמר הכותב. כלומר המעתיק, ר‘ אשר זעליג מרגליות.

				

				
					2176	זוהר ח“א, סא ע“ב (ולפי עמודי דפוס קרימונה טור קצב). על סוד הפרפורא המצוי שם ראה מאמרי ‘פורפוריתה‘ (לעיל, הערה 41), עמ‘ 105.

				

				
					2177	ראה בהערה הקודמת. וראה עוד בהערה הבאה.

				

				
					2178	יסוד ‘פרפורא‘ הוא פעמיים ‘פר‘. וראה לעיל, הערה 396 ולידה.

				

				
					2179	‘פר‘ בגימטרייה = ‘אור החיים‘ = ‘בעצם היום הזה‘ = 280.

				

				
					2180	בראשית ז, יג. מאמר הזוהר הנ“ל (לעיל, הערה 633) דן בפרשת נח. נח הוא סמל למשיח (גם ר‘ אשר זליג מרגליות מפרש כאן כך, ומביא אסמכתות לדבר).

				

				
					2181	האות ם‘ דומה לתיבת נוח. על משמעותה המשיחית אדבר מיד להלן.

				

				
					2182	‘דכה דכה‘ בגימטרייה ‘נח‘ (=58), אך לא ברור עניין ‘דכה‘. אולי יש כאן רמז לשנת תכ“ה (כאשר הד‘ מסמנת את מספר המאות), שנת הופעתו של שבתי צבי. ר‘ אשר זליג מרגליות מביא מקורות קבליים שלפיהם ‘דכה‘ היא ספירת מלכות, ובראש וראשונה את דברי ר‘ משה קורדובירו, פרדס רימונים, שער ערכי הכינויים, ערך ‘דך‘ (= שער כג, פרק ד, מונקאטש תרס“ו, כרך ב, יב טור ד): ‘והמלכות נקרא דכ“ה בסוד החסרון כמו שנקרא כד“ה בסוד המלוי‘.

				

				
					2183	לפי בראשית ז, יב (הפסוק הסמוך לזה המובא קודם, ליד הערה 637): ‘ויהי הגשם על הארץ ארבעים יום וארבעים לילה‘. האות ם‘ מסמנת את המספר 40. על משמעות הדבר אעמוד מיד בפנים.

				

				
					2184	= עד כאן. כלומר כאן סוף הציטוט מר‘ העשיל צורף.

				

				
					2185	אשר זליג מרגליות, הילולא דרשב“י, ירושלים תש“ג, י ע“ב.

				

				
					2186	= בזוהר הקדוש. ח“א, קלו טור ד, במדרש הנעלם.

				

				
					2187	הדא הוא דכתיב. בראשית ז, יב; ח, ו.

				

				
					2188	= עיין שם. עד כאן הציטוט מהזוהר.

				

				
					2189	משחק מילים על השם ‘העשיל צורף‘.

				

				
					2190	מרגליות (לעיל, הערה 642), יא ע“א.

				

				
					2191	דבריו על שנה זו באוטוגרף (לעיל, הערה 15), 204 ע“א, באים בהמשך לדיונו בפסוק בראשית ז פסוק יא, ‘בשנת שש מאות לחיי נח‘.

				

				
					2192	ראה לעיל, ליד הערה 40.

				

				
					2193	ראה לעיל, הערה 556, ובמקומות המצוינים שם.

				

				
					2194	ראה מאמרי, ‘השפעות נוצריות על ספר הזוהר‘, מחקרי ירושלים במחשבת ישראל, ב (תשמ“ג), עמ‘ 54–61, וכן באתר שלי.

				

				
					2195	ראה לעיל, ליד הערה 66.

				

				
					2196	ראה ‘צדקת הצדיק: יחס הגאון מווילנא וחוגו כלפי השבתאות‘ (לעיל, הערה 106), עמ‘ 282-175.

				

				
					2197	ראה לעיל, ליד הערה 613.

				

				
					2198	ראה מורגנשטרן, השיבה (לעיל, הערה 114), עמ‘ 16–20.

				

				
					2199	תהלים כה, יד.

				

				
					2200	צירוף מכמה פסוקים: שמות ג, ז; מלכים ב יד, כו; מלכים א יד, י.

				

				
					2201	ויקרא יג, כה. סוד ‘לב“ן‘ מוזכר פעמים רבות אצל רמ“מ. ולפעמים בהקשרים המזכירים את דרשות רמ“מ על ר‘ העשיל צורף. ראה למשל כתבי הגרמ“מ ז“ל (לעיל, הערה 120), ח“ב, עמ‘ שעד–שעה. שם קשור לב“ן בין השאר ל‘שעי“ר פאר“ן, שורש עשו ישמעאל‘. ועל כך ראה לעיל, ליד הערה 309.

				

				
					2202	ויקרא יג, יג. ועיין הפירוש המשיחי של פסוק זה בסנהדרין צז ע“א.

				

				
					2203	ויקרא יג, כג.

				

				
					2204	השווה ישעיה כח, ז.

				

				
					2205	תהלים קיט, קכו. ועל כך ראה משנה, ברכות ט, ה. בזוהר פסוק זה משמש כהצדקה לגילוי סודות אידרא רבא. ראה זוהר ח“ג, קכז ע“ב — קכח ע“א, אידרא רבא.

				

				
					2206	משלי ט, ט.

				

				
					2207	פתגם שגור בלשון חכמי ימי הביניים.

				

				
					2208	כתבי הגרמ“מ ז“ל (לעיל, הערה 120), ח“א, עמ‘ קנד.

				

				
					2209	ראה מורגנשטרן, גאולה (לעיל, הערה 117), עמ‘ 420–422. לדעתי צודק מורגנשטרן בטענו שם כלפי ישראל ברטל ש‘מעולם לא שמענו כי לאחר פטירתו של הגר“א כונה מישהו מלבדו בשם “הגאון מווילנא“‘. ואוסיף כי לדעתי אפשרות כזו גם אינה מתקבלת על הדעת.

				

				
					2210	כזכור, אחד מראשוני המעריצים והמצטטים של דברי ר‘ העשיל צורף היה ר‘ צבי הירש קיידנובר, בעל ספר קב הישר (ראה לעיל, ליד הערה 107). מוצאו של ר‘ צבי הירש הוא בווילנא, עירו של ר‘ העשיל, אבל כינוי ‘קיידנובר‘ מעיד על זיקה מיוחדת לקיידנוב.

				

				
					2211	ראה מורגנשטרן, גאולה (לעיל, הערה 117), עמ‘ 16. מורגנשטרן רואה ב‘ירידת קרנו של ר‘ אברהם שלמה זלמן צורף (ראש“ז) [...] ביטוי מוחשי למשבר התפיסה המשיחית בקרב בני הכולל‘, משבר שהביא לחידוש אמירת תיקון חצות‘, שביטול חלק ממנו היה כזכור ביטוי למשיחיות, וביטוי להשפעה השבתאית של ר‘ העשיל צורף. ראה לעיל, ליד הערה 604.

				

				
					2212	פירושים על אגדות שונות שבש“ס, בכתיבת ידו של ראש“ז צורף, ובסופם תאריכים מתולדות חייו ובני משפחתו, התפרסמו בפקסימיליה, תחת הכותרת ‘נחלת אבות‘, על ידי יעקב סלומון, חיפה תשל“ז.

				

				
					2213	דומה שהוא היה החלל הראשון שנפל בידי הערבים בגלל פעילותו למען ציון. על מאורע זה ועל עונשו של הערבי המתנקש ראה פרומקין (לעיל, הערה 114), עמ‘ 181.

				

				
					2214	ראה שם, עמ‘ 189.

				

				
					2215	על מלאכתו זו ראה שם, עמ‘ 180.

				

				
					2216	כך נאמר עליו בערכו באנציקלופדיה יודאיקה האנגלית (כותב הערך הוא אברהם יערי).

				

				
					2217	ראה לעיל, הערה 8 ולידה.

				

				
					2218	פרומקין (לעיל, הערה 114), עמ‘ 180.

				

				
					2219	ראה מרדכי סלומון (בנו של יואל משה), שלושה דורות ביישוב, ירושלים תשי“א. הספר כולל גם הרבה מסמכים ותעודות. נדפס בדפוס המשפחה (דפוס סלומון).

			‘זכות אבות‘ 
הרפיה עגנונית של הפאתוס המשיחי

			קשה להגדיר את סוד הקסם העגנוני, את איכותם של סיפורי עגנון, המקנה להם את סגולתם לירד חדרי בטן, ולתווך לבני דורנו את כבשוני דורי דורות של יהדות שורשית. אף דומה שמשמשים כאן יסודות מנוגדים: בצד סיפורים, כגון עידו ועינם, שמעצימים את היסוד הפנטסטי, המיתי והמיסטי, המאגי והמשיחי שהם דולים מן העבר היהודי, נמצא גם את ההפך מזה. כאלה שמקור עצמתם דווקא בהעצמת השגרה והחולין, במיתון ובהשקטה.

			עניין זה עולה בקנה אחד עם אופייה הכללי של הפואטיקה העגנונית, שעצמתה השירית היא דווקא בפרוזאיותה. מכאן יש להורות לכל המתיימרים להקריא עגנון בקול לאחרים (או כמו שנכון יותר לומר: את אחרים) — עליהם ללמוד להתגבר על יצר הפאתוס ולדבוק בצליל המתון. וכך אנסה לעשות עתה, כשאקרא לפניכם סיפור קצר של עגנון שיש בכוחו להמחיש את דבריי. כשנתחקה על מקורותיו של הסיפור ונשווה אותם לסיפור כפי שסופר על ידי עגנון נמצא שקולו של המסתורי והמיתי, הקיים גם כאן ואף נותן הופעה מרשימה, דווקא הוחלש ונוטרל ביד חזקה.

			הסיפור נקרא ‘זכות אבות‘, והוא נדפס בכרך ‘האש והעצים‘, עמ‘ פד-פה, וזה לשונו:

			הרב המקובל ר‘ נתן שפירא בעל מגלה עמוקות בן בנו של הרב המקובל ר‘ נתן שפירא בעל מבוא שערים הוא ושבתי צבי להבדיל באלף אלפי הבדלות כל אחד לעצמו השביע את אליהו זכור לטוב שיבוא וילמד עמו תורה. לא היה אליהו יכול לבוא אצלם, מפני שעשו את ההשבעה בלא טבילה, ומפני שעשו את ההשבעה בלא טבילה ראויים היו לקבל עונש. התחפש השטן בדמות אליהו והלך אצלם ללמדם תורה של שוא.

			ר‘ נתן אבי אביו של ר‘ נתן מבית דין של מעלה היה. ידע כל גזירה שגוזרין בית דין של מעלה קודם עד שלא יוצאת הגזירה לעולם. שמע מה נגזר על בן בנו. עמד והלך אצלו ואמר לו, שמעתי שהשבעת את אליהו שילמדך תורה ולא טבלת קודם להשבעה, לכך אין אליהו יכול לבוא אצלך, אבל במקומו יבוא סמאל הרשע. עשה זאת איפוא בני והנצל, אל תסתכל בפניו של אותו רשע ואם יאמר לך דבר אטום אזנך, אל תשמע ולא תאבה.

			בלילה בא השטן בדמות אליהו אצל בעל מגלה עמוקות. נטל בעל מגלה עמוקות מקל והבריחו. עלה השטן למעלה והרעיש שמים ושמי שמים על שגילו את סודו לבני אדם.

			בדקו ומצאו שאותו לילה לא בא ר‘ נתן שפירא לישיבה של מעלה. וידעו שהוא גילה לבני אדם דברים שדנו עליהם בבית דין של מעלה. נזפו בו וביקשו לדחפו ממקומו שבגן עדן. אמר אותו צדיק, אפילו אם מורידים אותי לשאול תחתיות איני מניח אחד מזרעי שילמד תורה מפי השטן.

			לילה אחר אותו לילה בא השטן בדמות אליהו אצל שבתי צבי. שמח שבתי צבי לקראתו וקיבל תורה מפיו.

			זה שקיבל תורה מפי השטן יצא מכלל ישראל ועשה קרחה בישראל, וזה שאטם אזנו משמוע תורה של שוא זכה וחיבר שני ספרים קדושים ונוראים. הלא הם ספר מגלה עמוקות על התורה וספר מגלה עמוקות על מ“ב אופנים על פרשת ואתחנן.

			הרפיית הפאתוס ניכרת כאן בראש ובראשונה בדמותו של הגיבור, ר‘ נתן שפירא, שמסופר עליו כאן רק שקצת בזכותו והרבה בזכות סבו ‘זכה וחיבר שני ספרים קדושים ונוראים, הלא הם ספר מגלה עמוקות על התורה וספר מגלה עמוקות על מ“ב אופנים על פרשת ואתחנן‘. ספרים אלה מכונים כאן אמנם ‘קדושים ונוראים‘, אך בכל זאת אין תואר זה, שבשכמותו מתוארים ספרי קבלה לעתים קרובות, הולם את המציאות ואת הרגשת הדורות. פיחות בולט ורציני מצוי כבר כאן בציון מ“ב האופנים על פרשת ואתחנן. בשמיעה ראשונה אמנם גם זה מספר מרשים למדי, אך למעשה הספר כולל לא מ“ב אופנים, אלא רנ“ב, כלומר פי שישה בדיוק, וגם בכך הסתפק ר‘ נתן רק בעל כורחו. כפי שמספר בן המחבר בהקדמת הספר, ר‘ נתן התכוון לאופנים רבים הרבה יותר, אבל אז הפסיקו הקב“ה בקריאה ‘רב לך‘. ‘רב לך‘ הם דברי האל אל משה בראשית פרשת ואתחנן, שהספר שלפניו כולו פירוש על פתיחתה, ו‘רב לך‘ עולה בגימטרייה רנ“ב.

			לר‘ נתן לא היה קושי להוסיף עוד על אופניו, כפי שאפשר ללמוד מספר אחר שחיבר, אלף אופנים על האות אל“ף הזעירא שבסוף המילה הראשונה של ספר ויקרא. ובכלל ר‘ נתן זכה לחבר לא שני ספרים, כדברי עגנון, אלא חמישה־עשר, כמניין יה (כמתואר באותה הקדמה).

			כידוע ליודעים, ספרים אלה הם אולי האוצר העשיר והחשוב ביותר של המיתוס היהודי אחרי כתבי האר“י. עגנון אינו נזקק לכך, וגם המחבר של אותם ספרים זוכה כאן לפיחות גדול בדמותו, כפי שעולה כבר מדרך הצגתו במשפט הפתיחה של הסיפור: ‘הרב המקובל ר‘ נתן שפירא בעל מגלה עמוקות בן בנו של הרב המקובל ר‘ נתן שפירא בעל מבוא שערים‘. עגנון הופך כאן את ר‘ נתן בן שלמה שפירא בעל ‘מגלה עמוקות‘ לטפל לסבו, ר‘ נתן בן שמשון שפירא.

			את סבו זה מכנה כאן עגנון, כאמור, ‘הרב המקובל ר‘ נתן שפירא בעל מבוא שערים‘. הקורא המשכיל, שאינו מומחה ממש, עלול לחשוב שמדובר כאן על ספר ‘מבוא שערים‘ הידוע כספר יסוד בקבלת האר“י מאסכולת ר‘ חיים ויטל, ודומני שעגנון מפתהו בכוונה שיחשוב כך. אמנם בין עורכיו של ספר לוריאני חשוב זה מצינו אכן מקובל בשם ר‘ נתן שפירא,2220 אך הוא אינו בן שלמה ולא בן שמשון אלא בן ראובן (גם נתן שפירא זה הוא יליד קרקוב, עירו של בעל ‘מגלה עמוקות‘, וממנה הלך לירושלים, ומכאן כינויו: הירושלמי), ו‘מבוא שערים‘ זה אינו ספרו של סבו של בעל ‘מגלה עמוקות‘. הסב, ר‘ נתן בן שמשון שפירא, אכן כתב גם הוא ספר בשם ‘מבוא שערים‘, אך זה איננו כלל ספר קבלה אלא ספר הלכה, פירוש על ספר ‘שערי דורא‘ לר‘ יצחק ב“ר ראובן מדורא (דירן שבגרמניה, מאות שלוש־עשרה–ארבע־עשרה), דיני מאכלות האסורים והלכות כלים. סבו של בעל ‘מגלה עמוקות‘ כתב אמנם גם ספר שנוגע קצת יותר לענייננו, אף שאותו לא מזכיר עגנון: פירוש לתורה בשם ‘אמרי שפר‘, שהנכד נתן מביאו בספריו פעמים ספורות. אך גם ספר זה אינו ספר קבלה במלוא מובן המילה, ולא מצאתי מי שיזכיר את מחברו בתואר ‘מקובל‘ לפני ש“י עגנון. אליבא דאמת ר‘ נתן בן שמשון הוא חכם לא מאוד מפורסם, דמות שולית יחסית, ובוודאי כך בהשוואה לנכדו.

			חידוש גדול חידש אפוא עגנון בייחסו לסב מעלה גדולה על מעלת נכדו. חידוש זה מצוי לא רק בהצגת ר‘ נתן בעל ‘מגלה עמוקות‘ במשפט הראשון, אלא עולה הוא ביתר תוקף בגוף סיפורו של עגנון, ומובלט בשם הסיפור: ‘זכות אבות‘. לפי הסיפור בעל ‘מגלה עמוקות‘ נכשל בחטא חמור, בערכו בלא טבילה השבעה לגילוי אליהו, ולכן נגזר עליו עונש חמור, לימוד תורה של שווא מפי השטן, והוא לא ניצל מכך אלא בזכות סבו זה, שהסתכן בכך בדחיפה ממקומו בגן עדן.

			מצויה בידינו ספרות שבחים נרחבת על בעל ‘מגלה עמוקות‘, ובשום מקום לא נזכר חטא זה, ואף לא כל חטא אחר שעשה, ובוודאי לא סיוע שקיבל מסבו, שהציל אותו מלימוד השטן בדמות אליהו. לעומת זאת נזכר בהקדמה הנזכרת לספר ‘מגלה עמוקות‘ גילוי של אליהו האמתי, ‘איש לבוש אדרת שער כולה‘, שנגלה לר‘ נתן בן שלמה בעת תיקון חצות, וגילה לו את קינת השרפים על חורבן ירושלים.

			ידיעות נוספות על גילויי אליהו לבעל ‘מגלה עמוקות‘ מצויות בסיפור חסידי, שהוא בוודאי המקור שהשתמש בו עגנון ושינהו לצרכיו. סיפור זה הבאתי במלואו בספרי ‘סוד האמונה השבתאית‘2221 (בלא התייחסות לגלגולו בסיפורו של עגנון), וכאן, מקוצר המצע, אסתפק בציון ההקבלה הכללית לסיפורו של עגנון. לפי אותו סיפור חסידי בעל ‘מגלה עמוקות‘ מיועד היה להיות למשיח, ולכן קטרג השטן, וניתנה לו רשות לנסותו ולבוא ללמוד אתו במקום אליהו, שהיה רגיל ללמוד אצלו מימים ימימה, אך ר‘ נתן הכיר בו ושילחו מעם פניו. הסיפור החסידי אינו יודע דבר על חטא של בעל ‘מגלה עמוקות‘, ומי שנותן כאן לבעל ‘מגלה עמוקות‘ את הסימנים להכיר בשטן אינו סבו אלא אליהו הנביא עצמו.

			דומה שכאן צירף עגנון בשינוי ידיעה נוספת, המובאת גם היא בהמשך אותו סיפור חסידי, ואינה נוגעת לבעל ‘מגלה עמוקות‘ אלא לב“ח, כלומר לר‘ יואל סירקיס, בעל ספר ‘בית חדש‘ על הטור, שהיה בן זמנו ובן עירו של בעל ‘מגלה עמוקות‘. לפי הסיפור גם זה נתנסה באותו ניסיון, ואליו בא אביו מן העולם העליון, וגילה לו את הסוד.

			הסיפור החסידי מוסיף ומתאר איך ניסה השטן אותה תחבולה גם אצל חכם אחר בן אותו דור ואותה עיר, הוא הט“ז, ר‘ דוד בן שמואל הלוי, בעל ספר ‘טורי זהב‘ על השולחן ערוך, ואחר כך הגיע השטן גם אצל שבתי צבי, וכאן צלחה דרכו, כפי שמצאנו גם בסיפורו של עגנון.

			ייעודו המשיחי של בעל ‘מגלה עמוקות‘ לא נזכר בסיפורו של עגנון, ורק במאמץ רב נוכל להסיק משהו מזה מתוך ההקבלה למשיח השקר שבתי צבי, שאותה מקיים גם עגנון. רק אצל עגנון, אגב, השטן בא אל שבתי צבי ביום שלאחר בואו אל בעל ‘מגלה עמוקות‘, וזה נראה במקצת כאנכרוניזם, כי בעל ‘מגלה עמוקות‘ נפטר בשנת שצ“ג, בהיות שבתי צבי בן שתים־עשרה שנה בלבד.

			מקורותיו של עגנון אינם הופכים את השניים לבני דור אחד, אך בהם הזיקה בין שתי הדמויות חזקה היא ואיתנה הרבה יותר מאשר בסיפורו של עגנון. זיקה זו מקוימת, בין השאר, באמצעות דמותו של ר‘ יהונתן אייבשיץ, שהיה מצאצאי בעל ‘מגלה עמוקות‘, ונחשד בשבתאות. וכמו שמובא אחרי אותו סיפור חסידי (גם תוספת זו הובאה בספרי שם): ‘ועל פי זה נוכל להבין קצת מה שהעלילו על הגאון הקדוש ר‘ יהונתן אייבשיץ זכותו יגן עלינו, על השתייכות לכת שבתי צבי, כל זה היה מתרמית הנוכל הבעל דבר שרצה להכשיל את זקנו בעל מגלה עמוקות וירא כי לא יכול לו ויגע בכף ירכו — יוצאי ירכו, ועשה בלבול בעולם‘.

			שושלת רוחנית אחרת המייחסת עצמה לבעל ‘מגלה עמוקות‘ משתלשלת דרך הנביא השבתאי ר‘ העשיל צורף. הוא נולד בשנת פטירת בעל ‘מגלה עמוקות‘, ובסוף ימיו ישב על כיסאו של ר‘ נתן זה בבית מדרשו בקרקוב, והושפע ממנו עמוקות וראה עצמו כממשיכו, ועליו אף הוסבו אגדות שמקורן בסיפורים על ר‘ נתן בעל ‘מגלה עמוקות‘. הוא נפטר בשנת ת“ס, שנת לידתו של הבעש“ט, שגם הוא ראה עצמו כממשיך אותה שלשלת (הזיקה ששיער שלום בין דמותו של ר‘ העשיל לבין ר‘ אדם בעל שם, שממנו קיבל הבעש“ט את תורתו לפי ספר ‘שבחי הבעש“ט‘, גם אם התערערה במקצת על ידי חוקרים, עדיין לא נתערערה כולה).

			אף יותר מן החסידים החזיקו מתנגדים בתורתם ומורשתם של בעל ‘מגלה עמוקות‘ ושל ר‘ העשיל צורף. כוונתי בעיקר לר‘ מנחם מנדל משקלוב, תלמידו הקרוב של הגאון מווילנא, שכתביו מלאים מקבלת בן עירו הנביא השבתאי ר‘ העשיל. כל זאת שטחתי בפרטות במאמרי ‘נבואתו של השבתאי ר‘ העשיל צורף מווילנא בכתבי ר‘ מנחם מנדל משקלוב תלמיד הגאון מווילנא ומייסד היישוב האשכנזי בירושלים‘.2222

			לשושלות מפוארות אלה, שמהוות פרק חשוב בתולדות המיתוס והתודעה המשיחית בזמן החדש, יש להוסיף גם את סיפורם המקביל של אנשי כת סודית יהודית־נוצרית שמצאו את גיבוריהם ומייסדיהם בר‘ נתן בעל ‘מגלה עמוקות‘ ובר‘ יהונתן אייבשיץ. אצלם אמנם האנכרוניזם אף גדול מזה של עגנון, כי לפי תיאורם נולד ר‘ יהונתן ביום מות זקנו ר‘ נתן, אף שאליבא דאמת חוצצים בין מוות זה להולדת זו כמעט שבעים שנה. אנשי כת זו מנקים אמנם את גיבוריהם אלה מזיקה לשבתאות, אך הופכים אותם לנוצרים נסתרים. בדומה לסיפור החסידי על בעל ‘מגלה עמוקות‘, גם בני הכת מספרים איך בהקדשתו של ר‘ נתן היה חשד שמדובר בהתערבות של השטן. גם על כל זה כתבתי באריכות שם, בספרי ‘סוד האמונה השבתאית‘.2223 (אגב, סיפור דומה לסיפור דלעיל, על הייעוד המשיחי שהוכשל בידי השטן, סופר גם על הרמח“ל ור‘ משה דוד ואלי, שנחשדו אף הם בזיקה לשבתאות.2224)

			אך לכל אלה אין זכר בסיפור של עגנון. אצלו גם ההקבלה לשבתי צבי אינה מפקיעה אותו מסיפור יפה ופרטי (גם אם מיסטי ופנטסטי) העוסק באחד מחכמי ישראל, ר‘ נתן בעל ‘מגלה עמוקות‘, ובהצלתו מן החטא בזכות אבות.

			דתו של אברהם קרדוזו

			על ספרו של ניסים יושע ‘אנוס בחבלי משיח: תאולוגיה פילוסופיה ומשיחיות בהגותו של אברהם מיכאל קארדוסו‘, הוצאת יד 
יצחק בן־צבי והאוניברסיטה העברית בירושלים, תשע“ו

			
				
					*	הרצאה שנישאה בערב שהוקדש לכבוד ספר זה במכון יד בן־צבי בירושלים, ט‘ באייר תשע“ו (17.5.2016).

				

			

			אני שמח מאוד על הזדמנות זו להיזכר ולחזור אל ניסים יושע זיכרונו לברכה ואל מחקרי אברהם מיכאל קרדוזו שלו, שהחלו בעבודת מוסמך שכתב בהדרכתי על ‘דרוש בוקר דאברהם‘ של קרדוזו. משם עבר הוא, בעבודת הדוקטור שלו ומעבר לה, לחיבור אחר, ספר ‘בית אלהים ושער השמים‘ לר‘ אברהם כהן דה הירירה, שיושע תרגמו מספרדית והוסיף מבוא והערות, ואחר כך חזר למונוגרפיה שלפנינו על קרדוזו. לפרויקטים הללו מצע משותף: גם קרדוזו וגם הירירה שייכים לקבלה יהודית רנסאנסית, הבקיאה ברנסאנס הנוצרי ומתכתבת אתו בגלוי ובמפורש, ואפיון זה יעמוד גם כנקודת מוצא לבחינת השאלה, נושא הרצאתי זו, בדבר דתו של קרדוזו. לשאלה זו נדרש יושע בספרו, תוך כדי ויכוח עם חוקרים אחרים, ואף אני מבקש, בדברים הבאים, להצטרף לחגיגה ולוויכוח המעניין.

			רוח הרנסאנס אכן ניכרת בדמותו הססגונית של קרדוזו, אשר משלב מחקר פילוסופי תאולוגי מופשט ביותר, המסתמך על ידע רחב בדתות ותרבויות ומשווה ביניהן, עם השגות מיסטיות מפי ‘מגידים‘ שמימיים, ואף עם טקסים מאגיים ופעילות בחבורות סודיות. יש מקום לטענה שבכך קרדוזו מתקרב אף לנצרות, שהרי אלה מאפיינים בולטים של חכמי הרנסאנס הנוצרים, שבקרבם גדל ונתחנך קרדוזו, ואלה המשיכו ואפיינו גם את כתיבתו רבת הכמות, שכתב אחרי חזרתו ליהדות.

			אכן, בשאלת זיקתו של קרדוזו אל הנצרות נשמעו דעות שונות, ורבים אף האשימוהו באמונות נוצריות. האשמה זו נשמעה כבר בחיי קרדוזו, בפי יום טוב רומאן, ר‘ אליהו הכהן ור‘ יעקב ששפורטש, ונמשכה גם בדורות שלאחריו, בפי ר‘ יעקב עמדין, ובפי היסטוריונים ככהנא, רוזנס, קסטיין וגרץ, שיושע מסכם את דבריהם כאן (עמ‘ 97). בין השאר האשימו את קרדוזו באמונה בשילוש כעין השילוש הנוצרי, ובהתעמקות בפרצופי האב והבן באלוהות, וכן באמונה בהתגשמות האל במשיח, בפירוש משיחי של פרקי עבד ה‘ כרגיל בנצרות, ואף באנטינומיניזם ובעידוד שומעיו להמרת דת. האשמות אלה אינן נכוחות. אדרבא, קרדוזו היה לוחם תקיף כנגד אמונת האינקרנציה, ולא היסס להתקיף בשאלה זו גם את נתן העזתי, נביאו של שבתי צבי. הוא גם נלחם בגבורה בעד קיום המצוות ונגד המרת דת, ולא הוציא מכלל זה אלא את שבתי צבי בלבד.

			אשר לדברי קרדוזו על השילוש, אלה אינם חורגים מניסוחי הזוהר, שעליהם עמדתי במאמר ‘השפעות נוצריות על ספר הזוהר‘.2225 גם דבריו המעניינים של קרדוזו על בחינת הבן שבאלוהות שייכים לרצף של רעיונות אלה בקבלה היהודית, כפי שהעמידם שם משה אידל בספרו האנגלי הגדול על ‘בן‘,2226 וכך גם דבריו על המשיח, ופירושו לפרקי ‘עבד ה‘‘. נמצא שאמונותיו של קרדוזו הן יהודיות ולא נוצריות, אף שעיסוקו בהן איננו מתכחש לחינוכו הנוצרי, ודבריו בעניינים אלה רצופים משא־ומתן עם חכמי הנוצרים למחלקותיהם, לעתים קרובות גם עם הפניות מדויקות. אמנם יש לכך השפעה על ניסוחיו שלו, אך אלה נשארים בכל זאת במחנה היהודי.

			זאת אכן דעתו של יושע, שמביא בספר שלפנינו בפרטות את דברי אבי אלקיים, העורך המדעי של הספר ומארגנה של פגישה זו, במאמרו ‘המשיח הנפקד‘.2227 לדעת אלקיים, שעליה חוזר הוא גם בהקדמתו לספרו של יושע שלפנינו, יש לראות בקרדוזו יהודי־נוצרי משיחי הקשור עם ישו ביחסי אהבה–שנאה. על כך חולק יושע, והוא רואה בקרדוזו יהודי שלם.

			מבחינה מסוימת אפשר להצדיק את דברי יושע, וזאת לא רק באשר לתוכן הדעות שמביע קרדוזו, שכאמור אינן חורגות מן המחשבה היהודית, אלא אף עוד יותר מכך מצד תודעתו העצמית כבן אנוסים שחירף נפשו ועבר ליהדות ושונא את הנצרות ומבליט את ההבדלים בינו לבין הנוצרים.

			אך מבחינה אחרת, מצד הסגנון, בכל זאת יש טעם נוצרי לדברי קרדוזו, והוא שעורר את חשד היהודים בעלי הפלוגתא שלו. ‘השיח‘, הדיסקורס שאליו הוא משתייך, הוא נוצרי יותר מאשר יהודי (אני משתמש במילה ‘שיח‘ בניגוד ל‘שיחה‘, בהתאם להבחנה שטבע חברי זלי גורביץ‘). אני איש מדעי הרוח, ומעדיף מאוד שיחה על פני שיח, אך בשאלת ההגדרה הדתית יש גם צד סוציולוגי שאין להתעלם ממנו.

			ב‘שיח‘ זה כוונתי לחשיבות העצומה שקרדוזו מייחס לעצם מציאת הגדרה תאולוגית מדויקת ולניסוח קונספטואלי של בחינת האלוהות שיש להאמין בה, גם אם אין למצוא דופי מבחינה יהודית־קבלית לתוכן המנוסח: אלוהי ישראל כסיבה שנייה (מלובשת בתפארת). כה חשוב הדבר בעיני קרדוזו עד שבעיניו כל היהודים שאינם גורסים כמוהו בשאלה זו הם ‘עובדי עבודה זרה בטהרה‘, וכאלה הם בעיניו כל העם, זה אלף שנה, עד ימות המשיח, ימיו שלו.

			דרך הסתכלות כזו אופיינית לא ליהדות אלא דווקא לנצרות, שבמאות הראשונות ערכו ראשיה ויכוחים מרים על ניסוחים מדויקים של ‘אני מאמין‘ (credo), כגון על מהות השילוש האלוהי וטבעיו של פרצוף הבן, ויכוחים שהגיעו עד כדי מלחמות דמים ופילוגים בכנסייה. תופעה זו חזרה ונעורה בדורות שלפני קרדוזו, עם הרפורמציה ומלחמות הדת, ובוויכוחים כאלה השתתף גם קרדוזו לפני חזרתו ליהדות, אשר נגרמה דווקא עקב אותם ויכוחים, כי בהם הוברר לו שהצדק התאולוגי הוא עם היהדות, כפי שהוא מתאר בכמה מקומות בכתביו.2228

			אך ביהדות גופא, לעומת זאת, אף שגם בה מצוי עיסוק בטבע האלוהי (כך בוודאי בקבלה), ואף היו שניסחו בה עיקרי אמונה, חשיבותם הדתית ותוקפם האונטולוגי של אלה חלשים הרבה יותר, ולא גרמו לפילוגים (על מידת התוקף האונטולוגי של המיתוס היהודי, המשתנה בקורפוסים שונים ובסוגות ספרותיות שונות, כתבתי במאמרי ‘De Natura Dei — על המיתוס היהודי וגלגולו‘, הנדפס בספרי ‘עלילות אלהים‘2229 שדווקא בכך עורר עליו קרדוזו את ההתנגדות. כך הראיתי במאמרי ‘היסוד האידיאולוגי בפולמוס חיון‘, הנדפס בספרי ‘סוד האמונה השבתאית‘2230). הפולמוס של חכמי ישראל עם נחמיה חיון לא נבע מאמונתו של זה בשבתי צבי, אלא בעיקר מהכרזתו שעניינו הוא להגיד ‘מהות האלהות‘, כהגדרתו, אשר שונה מן האמונה המקובלת בישראל. חיון היה תלמידו המובהק של קרדוזו, שממנו למד את ‘השיח‘ הנ“ל, אף שהוא מבליט דווקא את ויכוחיו המרים עם מורו זה על גופי תורה, כלומר על התכנים התאולוגיים שבהם חולק הוא על קרדוזו.

			עמדה דומה, המדגישה את ה‘איך‘ על חשבון ה‘מה‘, נוקט אני גם באשר לוויכוח נוסף שמנהל כאן יושע בעניין דתו של קרדוזו. גרשם שלום הגדיר את אמונת קרדוזו כ‘גנוזיס הפוכה‘, ויושע, המקדיש לטענה זו פרק מספרו (פרק ז), מתנגד בתוקף להגדרה זו. הגנוסטיקאים היו כתות בנצרות הקדומה שמצאו ניגוד בין האל העליון הטרנסצנדנטי לבין בורא העולם (דמיורגוס), שאותו זיהו עם אלוהי ישראל, והתייחסו אליו באיבה הדומה לאיבתם לעמו, ישראל. שלום מצא דמיון בין עמדתם זו לבין אמונת קרדוזו, שטען בתוקף רב שאלוהי ישראל, בורא העולם, איננו האל העליון, הסיבה הראשונה, אלא סיבה שנייה. אך הגנוזיס של קרדוזו, לטענת שלום, הפוכה היא, שהרי דווקא לסיבה שנייה זו מתייחס הוא בהערצה, ומוצא בה את האל שאותו לבדו ראוי לעבוד.

			בוויכוח עם עמדה זו של שלום טוען יושע שהשקפתו של קרדוזו אינה גנוסטית אלא נאו־פלטונית, כי אצל קרדוזו אין ניגוד או אנטגוניזם בין הסיבה הראשונה לשנייה, אלא רצף הרמוני של אצילות. גם כאן, לדעתי, הצדק עם יושע רק בבחינת השיחה ולא בבחינת השיח. אך בתחום הדתי, שלא כמו במישור הפילוסופי התאורטי, היחס הנפשי ודרך הביטוי, ה‘איך‘, חשובים לא פחות מן ההגדרות התאולוגיות.

			אכן, כדברי יושע, לפי התאולוגיה הקרדוזיאנית הסיבה הראשונה והשנייה מצויות על רצף אונטולוגי אחד, ממש כמו שנמצא אצל הפילוסופים הנאו־פלטוניקאים (ובראשם פלוטינוס, שאף כתב לכן ספר כנגד הגנוסטיקאים). כך הוא גם אצל המקובלים, כגון ר‘ יוסף ג‘יקטיליה, שבהקדמת ספרו ‘שערי אורה‘ מסביר איך שם הויה (ספירת תפארת) נמוך משם אהיה (כתר), אף שדווקא שם הויה הוא אלוהי הדת, כי תפארת היא גוף האילן וכתר שורש האילן. וכך גם בספרות האידרות הזוהרית: אלוהי הדת העיקרי הוא פרצוף זעיר אנפין, הנמוך במעלה מאריך אנפין. אך אריך אנפין אינו משפיע לעולמנו אלא באמצעות זעיר אנפין, וממנו מקבל הזעיר את כוחו ואת אורו בימים כתיקונם ובעת רצון.

			זאת ועוד. כמו אצל קרדוזו, הקובע שהסיבה הראשונה היא אלוהי הפילוסופים הנכריים, גם לפי הזוהר הבחינה העליונה המכונה ‘אין‘ ידועה ומקובלת גם אצל הגויים (לפי הפסוק ירמיה י, ז: ‘מִי לֹא יִרָאֲךָ מֶלֶךְ הַגּוֹיִם כִּי לְךָ יָאָתָה כִּי בְכָל חַכְמֵי הַגּוֹיִם וּבְכָל מַלְכוּתָם מֵאֵין כָּמוֹךָ‘. זוהר ח“ב, צה–צו). ועם כל זאת חידוש גדול חידש כאן קרדוזו, והוא בדרך עיסוקו בשאלה זו: בכך שהכריז מלחמה גלויה ומפורשת נגד עבודת הסיבה הראשונה, והגדירה כעבודה זרה.

			אפשר אמנם להוסיף ולטעון שהדת שקרדוזו מאמץ איננה בעצם יהדות אלא אידיוסינקרטיזם משיחי שבתאי. שהרי קרדוזו אינו דומה לשום יהודי אחר, לא בתאולוגיה החדשנית שהוא מפתח בכתביו, ולא בחלומותיו ובטקסים ובריטואלים המשונים שתיאוריהם המפורטים מפוזרים גם בכתביו הרבים וגם בספר העוין לו, ‘ספר מריבת קדש‘ לר‘ אליהו הכהן.

			אך גם בכך אין כדי להפקיע את קרדוזו מיהדותו. הרי המשיחיות איננה עניין זר לדת ישראל, אלא אחד מעיקריה. אמנם בעת מימוש המשיחיות מתחדשת הדת ומשתנה לעומת מצבה הקודם, אך חידוש זה הוא הוא הגשמת העיקר המשיחי, ואיך תתכחש הדת להגשמת אחד מעיקריה. דבר זה נכון גם במקרה שאופי החידוש אינו צפוי ומתואר מראש בכתבים עתיקים, שהרי גם זה הוא מטבע החידוש המשיחי, וכמו שפסק הרמב“ם בתיאור ימות המשיח בסוף ספרו 'משנה תורה', בניסוח שהיה אהוב על השבתאים: ‘וכל אלו הדברים וכיוצא בהן לא ידע אדם איך יהיו עד שיהיו‘. גם החידוש הקרדוזיאני נכלל אפוא ביהדות, מאחר שכולו מלא בתודעת העידן המשיחי המתממש.

			ובאשר לשבתאותו של קרדוזו, כלומר אמונתו בשבתי צבי, זו כולה אינה אלא פועל יוצא של האמונה המשיחית, שהרי בשנת תכ“ו האמונה בשבתי צבי כמשיח הייתה הדעה הכללית בישראל. קרדוזו החזיק אמנם באמונה בשבתי גם אחרי המרתו של זה לדת האסלאם, כאשר המוני בית ישראל כבר סרו מעליו, אך גם בכך כידוע איננו שונה מחכמים רבים אחרים בני דורו, שהמשיכו להאמין בשבתי, אם בסתר ואם בגלוי.

			בעיון נוסף אף מתברר שיחסו של קרדוזו אל ש“ץ איננו אמונה פשוטה. האמונה בשבתי, שבו קרדוזו לא פגש מעולם, אף לא הייתה אצלו עיקר, אלא טפלה לאמונתו בעצמו ובמשיחיותו שלו. שכן, גם אם לפעמים התכחש הוא לכך והתלבט בשאלה זו, קרדוזו ראה עצמו כמשיח בן אפרים, כפי שמוסיף ומברר זאת יושע בפרק המוקדש לכך בספר שלפנינו (פרק יג). יתר על כן, מעמדו שלו חשוב היה בעיני קרדוזו יותר ממשיחיותו של שבתי. כאן יימצא ההסבר לכך שבאיגרתו לחכמי איזמיר, שעניינה הרשמי הסבר להמרתו של שבתי, חלק גדול מוקדש דווקא לדמותו שלו עצמו, וגם בשאר כתביו המרובים הדיונים התאולוגיים רצופים תיאורים אוטוביוגרפיים. אף את התאסלמותו של שבתי צבי מנמק קרדוזו לפי השוואה לתולדותיו הוא: כפי שהוא, משיח בן אפרים, היה אנוס נוצרי, כך על משיח בן דוד, הוא שבתי, להיות אנוס מוסלמי. בכך יתקנו שני המשיחים את האמונות הרעות של שתי דתות אלה, שמייסדיהן, ישו ומוחמד, מייצגים לדעתו את המשיחים שמצד סטרא אחרא.

			שילוב היסודות האוטוביוגרפיים בדרושים התאולוגיים של קרדוזו הוא עניין מהותי, שכן הביוגרפיה הרוחנית שלו היא חלק חשוב של משיחיותו. זאת מאחר שלדעתו עיקר עניינו של המשיח הוא לגלות את סוד האלוהות. במידת מה נכון הדבר גם לגבי משיח בן דוד, הוא שבתי צבי, אך ביתר שאת כך הוא לגבי משיח בן אפרים, שמשימתו היא להסביר גם למשיח בן דוד בעצמו את מה שעדיין לא ברור לו (לבן דוד) לחלוטין. תפקיד זה, אף שאיננו מפורסם כל כך בין תפקידי המשיח המסורתיים, בכל זאת איננו חדש ממש. כך מנסח גם ר‘ חיים ויטל את יחסיו עם האר“י, שהיה לדעתו משיח בן יוסף, שבא לעולם ללמד אותו, את הרח“ו, שהוא בבחינת משיח בן דוד (כך הראיתי במאמרי ‘תרין אורזילין דאיילתא‘).2231

			ואכן בתחום זה, תחום ההכרה והחידוש התאולוגי, קרדוזו, לפחות בעיני עצמו, עדיף על שבתי. יחסו של ש“ץ לאלוהי אמונתו היה פרסונלי ובלתי קומוניקטיבי (על כך הרחבתי במאמר ‘יחסו של שבתי צבי להמרת דתו‘ שבספרי ‘סוד האמונה השבתאית‘),2232 ואילו קרדוזו מכביר במילים ומדייק ומדייק. ואכן כאשר לא הספיקו דברי שבתי להניח את דעתו של קרדוזו, הורה זה היתר לעצמו, כנראה בתוקף תפקידו הנ“ל כמשיח בן אפרים, וכתב בעצמו את הספר על סוד האמונה (‘רזא דמהימנותא‘) וייחס אותו לשבתי צבי. כך הראיתי במאמר ‘מיכאל קרדוזו — מחברו של ספר “רזא דמהימנותא“ המיוחס לשבתי צבי‘, והטעות היא בייחוסה של איגרת ‘מגן אברהם‘ לקרדוזו, שנדפס גם הוא בספרי ‘סוד האמונה השבתאית‘, ואת דעתי זו מאמץ במלואה גם יושע בספר שלפנינו.

			עם כל זאת, לא קל לעמוד בדיוק על עיקר דתו של קרדוזו. זאת עולה מתיאורים מפורטים בחיבוריו הרבים והמגֻוונים, שמספרם מתקרב למאה, ורובם הגדול נמצא עדיין בכתבי יד ובחלקם גם לא נחקרו. אף אין לבקש אחידות בכל אלה שנכתבו בתקופות שונות של חייו הארוכים והסוערים, שבמהלכם שינה קרדוזו לא אחת את דעתו. המבוכה מוסיפה וגדלה עוד, אם נצרף לתמונה גם את דמותו של קרדוזו כפי שהיא משתקפת בעיני אחרים, ובמיוחד כפי שהתקבלה בשירי הדונמה. כי הערצתם העצומה של כת מומרים זו אל קרדוזו מתיישבת בקושי רב עם סלידתו הקשה מרעיון ההמרה של מאמינים, פרט למשיח עצמו (את ההמרה הגדולה של אנשי הכת ייחס קרדוזו להשפעת ‘מגיד‘ שקרן, רוח שקר הנקראת עוגיאל).

			הניסיון דלעיל לתאר את דתו של קרדוזו הוא אפוא כללי וזמני. דמותו המופלאה של קרדוזו דורשת עוד מחקר, נוסף על ספרו זה של יושע, שגם אחרי מותו מוגשת לו תודה על תרומתו, ואף על כך ששב והעלה נושא מרתק זה אל מרכז תודעתנו.

			מעניין מאוד סיפורה של התנועה הפראנקיסטית, הגלגול הקיצוני של השבתאות שזיעזע את תולדות ישראל. מחקרים רבים הוקדשו אמנם לתנועה זו, מצדדים שונים, אך בספר שלפנינו פאבל מצ‘ייקו מספר לראשונה סיפור זה בצורה שלמה ככל האפשר, כשהוא מסתמך על כל המקורות המצויים, כולל אלה שבשפה הפולנית, שפת אמו, ושוזר אותם בכישרון וחכמה. התוצאה אכן היא ספר מרתק, שבקריאה בו לומדים אנו פרקים חשובים שקודם לכן ידענו עליהם הרבה פחות.

			הספר כתוב בנימה אובייקטיבית ועניינית, ולא שיפוטית. הוא אפילו נמנע מלקבוע לאיזו דת יש לשייך את התנועה המשיחית הפראנקיסטית, שבעצם הופעתה הוא מוצא חשיבות ותועלת בכך שהביאה לבדיקה מחודשת של היהדות והנצרות, ולראייתן באופן נכון יותר — לא כשתי חברות נבדלות, אלא כשני מצבורים של קבוצות הטרוגניות — ואף עיצבה מחדש את הגישות והתפיסות ההדדיות של היהדות והנצרות (זה תרגום ותמצות של ניסוח הדברים בסיכום הספר, עמ‘ 264).

			אמת, גם חוסר שיפוטיות כלפי תופעה כדוגמת הפראנקיזם הוא סוג של שיפוט, אך לפני שנשפוט אנו את הספר על כך, נשים לב שהוא מכנה את הפראנקיסטים בכינוי ‘ערב־רב‘, כינוי המשמש גם כשמו של הספר. זה כינוי גנאי שבו נהגו אויבי השבתאות לכנות את השבתאים, ובאימוצו מצ‘ייקו נוקט הוא לכאורה עמדה שלילית כלפי מושא המחקר. אבל בעיון נוסף משתנה התמונה: שימושו של המחבר בכינוי זה דומה שהוא אירוני במקצת, ומצ‘ייקו משתמש בו בעיקר כדי לאפיין באמצעותו את דעתו הנזכרת על הפראנקיסטים כמי שהביאו לשידוד מערכות בנוגע ליחס המסורתי בין שתי הדתות.

			הנימה השלילית שבכינוי ‘ערב־רב‘ אף מיטשטשת בתרגום האנגלי Mixed Multitude. זה אמנם התרגום הנכון ביותר האפשרי לצירוף המקראי היחידאי ‘ערב־רב‘, שכן כך הוא בתרגום התנ“ך לאנגלית בנוסח המקובל ביותר, King James Version. אך כמובן כל תרגום אינו יכול לשאת את כל הקונוטציות של לשון המקור. בתרגום זה, כמו במקור המקראי, שלפיו בזמן יציאת מצרים ‘גַם עֵרֶב רַב עָלָה אִתָּם וְצֹאן וּבָקָר מִקְנֶה כָּבֵד מְאֹד‘ (שמות יב, לח), אין צורך לראות בצירוף זה עניין שלילי מובהק. משמעותו במקור העברי אינה מעל כל ספק, ואפילו אין הסכמה בשאלה אם ‘ערב־רב‘ הוא מילה אחת או שתיים.2233 מכל מקום עליית ערב־רב עם יוצאי מצרים נזכרת בפסוק בעיקר כדי להדגיש את כוחם הרב של היוצאים ומעמדם הגבוה בעיני המצרים. אך ביהדות, מאז המדרש וביתר שאת בעקבות ספרות תיקוני זוהר, ניתוספו לכינוי זה קונוטציות שליליות מובהקות, ואלה אינן באות לידי ביטוי בתרגום האנגלי.

			אך אפילו אם ננקוט כלפי הפראנקיסטים את הכינוי ‘ערב־רב‘ על כל המשמעויות השליליות שנוספו לו במשך הדורות, אין די בכך. לדעתי אף כינוי גנאי זה שבח מוגזם הוא כלפי הפראנקיסטים ואינו הולם את מעמדם. כדי להסביר עמדה זו אני מבקש לעמוד בקצרה על תולדות הכינוי ‘ערב־רב‘ בדת ישראל.

			כבר ספרות המדרש וגוף הזוהר רומזים לכך שערב־רב הוא המקור האמתי לחטאי ישראל, ושצירופו לישראל לא היה על דעת הקב“ה אלא משה גיירם על דעת עצמו. ולכן בעיני האל עושי העגל, שנוצר לפי המדרש בידי ערב־רב, אינם עמו שלו אלא של משה, כפי שמדקדק המדרש מלשון הפסוק שבו מודיע האל למשה על החטא: ‘וַיְדַבֵּר ה‘ אֶל משֶׁה לֶךְ רֵד כִּי שִׁחֵת עַמְּךָ אֲשֶׁר הֶעֱלֵיתָ מֵאֶרֶץ מִצְרָיִם‘.2234

			עניין זה קיבל נפח רב והפך להיות עיקר בספרות תיקוני זוהר ורעיא מהימנא, השכבה המאוחרת של הספרות הזוהרית. כאן ערב־רב אינו רק אחראי לחטאי העבר, חטא העגל, אלא הופך גם לאויבי המחבר בזמנו. בתיקוני זוהר ערב־רב הוא מקור כל רע בישראל בכל דור ודור. הוא העשירים, בעלי הפשט ואנשי ההלכה, המדכאים את המקובלים העניים, נושאי האידאל הדתי של ספרות זו, ובעיקר את המחבר עצמו, רעיא מהימנא, הרועה הנאמן, גלגולו של משה רבנו, שחטא קירוב ערב־רב וגיורו הופך כאן לחטאו העיקרי.2235

			דוגמה טובה למעמד זה של ערב־רב תימצא בקטע שמביא מצ‘ייקו, בתרגום אנגלי, כמוטו לספר שלפנינו. הוא מציין כראוי שהקטע נלקח מספר הזוהר ח“א, כה, אך מן הראוי להוסיף לכך שדף זה, כמו הדפים הסמוכים לו, אף שנדפס בתוך כרכי הזוהר גופו, נשתרבב כאן בעצם מחיבור השייך לספרות תיקוני זוהר, שרק בה מיוחס לערב־רב מעמד שכזה.

			ספרות תיקוני זוהר היא המקור לשימוש הנרחב בכינוי ‘ערב־רב‘ בשבתאות. הראשונים שעשו בו שימוש היו דווקא השבתאים עצמם, שכינו כך את יריביהם שאינם מאמינים במשיחיותו של שבתי צבי, וכינוי זה נותר לנגח בו את המתנגדים גם בדורות המאוחרים של קיומה הסודי של התנועה,2236 אך גם יריביהם גמלו להם באותו מטבע, ובפיהם הפכו השבתאים להיות ‘ערב־רב‘. כינוי זה לא גווע גם בגווע התנועה, וכך נמצא למשל את ר‘ אשר זעליג מרגליות, אידאולוג קבלי של העדה החרדית, שמכנה בקביעות את החילונים והציונים בכינוי ‘ערב־רב‘.2237

			‘ערב־רב‘ הוא כינוי גנאי קשה, שכולל בחובו את ההנחה שפגם יריביך טבוע כבר במוצאם, כפרה־דסטינציה, ואינו ניתן לשינוי. אבל למעשה אין זו כל האמת. גם בעל תיקוני זוהר מכיר בכך שאותם עשירים, הנקראים ‘ערב־רב‘, באים על תיקונם אם וכאשר יודעים הם את מקומם ותפקידם, כאשר עובדים הם כהלכה ומשרתים את התלמיד החכם, המקובל העני, כמו ימות החול המשמשים את השבת. וכן בעלי ההלכה והפשט חדלים מלהיות ערב־רב ומוצאים את מקומם בעולם הגאולה, כאשר מכירים הם בסמכותו העליונה של רעיא מהימנא, שכל חכמתם נאצלת ממנו, כמו הכוכבים המקבלים אורם מן השמש.2238 ומכל מקום ערב־רב תמיד מעורב הוא וחלק מן העם, גם אם הוא החלק הרע שבו.

			לפי זה, וכמו ששטחתי במאמרי ‘השבתאות וגבולות הדת‘,2239 השבתאות הקלאסית מתאימה לכינוי ‘ערב־רב‘. השבתאות מייצגת אמנם שבר ביהדות, אבל אינה יכולה לוותר על אחיזתה ויניקתה מן הטקסטים הקדומים, שהיא מפרשת באופן דיאלקטי, ורואה עצמה כמגשימה של כוונתם האמתית. גם בסטייתה אין היא מנותקת משורשי היהדות, ובמקרים שבהם ממליצה היא על התרסה או עברה, לעברה נשאר לפחות טעם של עברה, ויש צורך להצדיקה.

			יתר על כן, עברות והתרסות כנגד ההלכה והמסורת, ככל שהן מרכזיות במחשבה השבתאית, הן גם היוצא מן הכלל. ברוב המקרים למעשה דבקה גם השבתאות בהלכה, ואף בקפדנות יתרה, כפי שאפשר ללמוד למשל מתיקוני התשובה האסקטיים של נתן העזתי, או מספר ‘חמדת ימים‘, שאין כמותו שומר על כל רגע בחיי היהודי, שיהיה לפי הריטואל ההלכתי, המתחזק לפי משמעותו הקבלית. כך אפשר ללמוד גם מהווייתם של אישי הלכה מובהקים ביותר שהיו גם שבתאים, ובראשם ר‘ יהונתן אייבשיץ.

			מעלה אחרת המיוחדת לשבתאים היא פלך השתיקה. השבתאים אף חישבו ומצאו שהשם ‘שבתי צבי‘ עולה בגימטרייה כמניין ‘שתיקה‘.2240 הרוצה להאמין במשיח שהמיר דתו ולהישאר במחנה ישראל מוטלת עליו חובת הסודיות. כך ציווה אף שבתי צבי עצמו, באיגרתו האחרונה, ‘קברו אמונתי בלבכם‘.2241 וכך אכן נהגו: ספר ‘חמדת ימים‘ אינו מכריז על עצמו כשבתאי, וכן גם לא ר‘ יעקב קאפיל בעל ספר ‘שערי גן העדן‘, או בעל ספר ‘אור ישראל‘, ובוודאי לא ר‘ יהונתן אייבשיץ, שהשתתף, כמוהו כשבתאים אחרים, גם בחרמות כנגד השבתאות (כפי שנראה בהמשך).

			שתיקה זו ננקטת לא רק מטעמי הגנה, כדי שלא יוכרו השבתאים בציבור, אלא אימננטית היא לעצם האמונה השבתאית הפרדוקסלית. לא בכל מקרה דווקא אמירת אמת היא מעלה דתית. כלב בן יפונה, לפי הכתוב, נבדל לטובה מן המרגלים ונחל את הארץ מפני שהייתה אצלו ‘רוח אחרת‘ (במדבר יד, כד), ומפרש רש“י ‘שתי רוחות — אחת בפה ואחת בלב‘.

			דרך זו גרמה לשבתאים להיות נסבלים על ידי רוב חכמי ישראל, ולאו דווקא מפני שחכמים אלה באמת לא ידעו על שבתאותם. חכמי הדור הבינו ללב חבריהם לפחות כמונו החוקרים, המסתמכים על מקורות מצומצמים בני מאות שנים. אלא שהם נהגו במדיניות don’t ask don’t tell, כפי שמצ‘ייקו מגדיר זאת נכונה (עמ‘ 38). מלחמות וחרמות נוהלו רק כנגד השבתאים שהפגינו את אמונתם בגלוי ובפולמוס, כגון ר‘ נחמיה חיון. שהיה אגב לא מן הקיצונים ואפילו איני בטוח שהאמין במשיחיותו של שבתי צבי. הסיבה האמתית לחרם נגדו הייתה הגילוי והדיבור שנקט, לפי האידאולוגיה של אקזוטריות קבלית, כפי שהראיתי במאמרי ‘היסוד האידיאולוגי בפולמוס חיון‘.2242

			מציע אני להצטרף לנוסחה שהציע גרשם שלום, בספרו המונומנטלי ‘שבתי צבי‘ (עמ‘ 230):

			מה היתה 'יהדות' בדור מסוים, לא נקבע על־פי הגדרה דוגמטית, שאין לה כל יחס למציאות ההיסטורית, אלא על־ידי מה ששלומי־אמוני־ישראל הסכימו עליו או חשבוהו כאפשרי בזמנם.

			אך שאלה היא, האם שלומי אמוני ישראל במאה השמונה־עשרה והתשע־עשרה יכלו להכיל כאפשרות לגיטימית גם אמונה במשיח מומר? התשובה היא: כן, אך כמו שאומרים, ‘לא מן המקפצה‘. היו אמנם כידוע גם רודפים קנאים, שחיפשו בנרות כל בדל שבתאות, כמו ר‘ יעקב ששפורטש, ר‘ משה חג‘יז, החכם צבי ור‘ יעקב עמדין, אך אלה לא עלה בידם לשכנע את רוב חכמי ישראל, שהמשיכו לנקוט כלפי שבתי צבי את דברי בלק, שצוטטו לעתים בהקשר זה ‘גַּם קֹב לֹא תִקֳּבֶנּוּ גַּם בָּרֵךְ לֹא תְבָרֲכֶנּוּ‘ (במדבר כג, כה).

			דוגמה מרשימה לעניין זה, מעבר לכל מה שהוכר קודם במחקר, עלה בידי לשטוח בשנים האחרונות בסדרה של מאמרים העוסקים בגאון מווילנא, שר ההלכה של התקופה החדשה, ובתלמידיו, שאף הם יחסם לשבתי צבי אינו לגמרי חד־משמעי, כפי שעד עתה הניחו כמובן מאליו. מצאתי למשל שכתביו של תלמידו המובהק, ר‘ מנחם מנדל משקלוב, רצופים מובאות מוסוות מן הספרות השבתאית עם רמיזות לשבתי צבי ולנביא השבתאי איש וילנא ר‘ העשיל צורף.2243 אמנם שבתי צבי מתואר שם כמשיח שקר שנכשל במשימתו, אבל גם כך יש לו מעמד הכרחי בתהליך הגאולה. ר‘ מנחם מנדל ממשילו לאדם שהרים כד חרס, ובא אחר אחריו ומצא שם מרגלית. הראשון אמנם ‘העלה חרס בידו‘, אך אילולא הרים הוא את החרס, לא היה השני, הוא המשיח האמתי, מוצא את המרגלית.2244

			אך כל זה אינו שייך לפראנקיזם. תנועתו של פראנק הייתה אמנם ענף של השבתאות, והשבתאים ‘הקלאסיים‘, דוגמת בית אייבשיץ, קיימו מגעים עמה, אך הפראנקיסטים סיגלו לעצמם כלפי היהדות יחס שונה באופן מהותי מיחסם של השבתאים. אצל הפראנקיסטים אין מעצורים, לא מתח ולא דיאלקטיקה. יעקב פראנק וחבורתו יצאו בהתרסה בלי כל סייג, ובמרד גלוי שכלל גם אורגיות פומביות. בהלכה בעטו הם בשאט נפש ובמוצהר, שהרי הכינוי שבחרו לעצמם הוא מתנגדי התלמוד (קונטרא־תלמודיסטן). יתר על כן, לא בהלכה לבד מרדו הפראנקיסטים אלא גם בכל השתייכות לעם היהודי, ואף הגיעו לכלל שיתוף פעולה עם הכמרים האנטישמיים בעלילת הדם. וסופם שיצאו מדת ישראל והמירו לקתוליות.

			גם בנצרותם לא היו הפראנקיסטים ערב־רב, גם לא בקרב הפולנים. שלום טען שבדורות הראשונים להתנצרות שמרו הפראנקיסטים המומרים על זהותם,2245 אך עתה מספרו של מצ‘ייקו עולה תמונה שונה, ולפיה כבר בדור השני התבוללו הפראנקיסטים והפכו פולנים לכל דבר, עזבו את שפת היידיש ודיברו פולנית, ולא ידעו עברית וארמית, שפת הזוהר, שעליו התייחסו אבותיהם אנשי הזוהר (‘זוהריסטן‘), וכמעט ששכחו לא רק את היהדות שבאו ממנה, אלא גם את היותם שבתאים ופראנקיסטים, גם אם לא זו הייתה כוונתו המקורית של פראנק, שהתכוון לייסד כת עצמאית בקרב הקתולים.

			בכך שונים היו הפראנקיסטים אף מהדונמה, השבתאים שהמירו דתם לאסלאם. אלה נשארו במשך דורות רבים ככת מתבדלת בקרב המוסלמים והתורכים, בעלת מנהגים משלה וספרות דתית משלה, אשר כתובה רובה בשפתם, שפת הלדינו המעורבת בעברית וארמית, ורק מיעוטה בתורכית. יתר על כן: בעצם לא רק כת אחת הייתה הדונמה, אלא לפחות שלוש כתות נפרדות, המתבדלות אפילו זו מזו.2246 אף עתה, קרוב למאה שנה אחרי שנפוצו כתותיהם בעקבות חילופי האוכלוסין וגירוש המוסלמים מסלוניקי, עדיין קיימת בקרבם התודעה הכיתתית, והם נבדלים מן התורכים ששונאים אותם (ומקשרים בין שנאה זו לשנאתם למדינת ישראל), ואף נשמעים מקרבם קולות המבקשים לחזור ליהדות ולעלות ארצה.

			דומה שקו גבול זה והבדל תהומי זה, בין השבתאות בבחינת ערב־רב לבין הפראנקיסטים הממירים, מצא ביטוי נוקב בדברי ר‘ ישראל בעל שם טוב מייסד החסידות, שנשתמרו בספר ‘שבחי הבעש“ט‘. בעקבות התנצרות הפראנקיסטים אמר הבעש“ט ‘שהשכינה מייללת ואומרת: כל זמן שהאבר מחובר יש תקוה שיהיה לו איזה רפואה, וכשחותכין האבר אין לו תקנה עולמית. כי כל אחד מישראל הוא אבר מהשכינה‘.2247

			דברי הבעש“ט כוונו לפראנקיסטים המתנצרים, ולא לאותם שנשארו ביהדותם. היו גם כאלה, לפחות בעיר פראג, והם שמרו בסוד על אמונתם עד ש‘יצאו מן הארון‘ בשנים האחרונות של המאה השמונה־עשרה, אחרי מות פראנק. אלה שונים מאוד מחברי פראנק שעמדו להשתמד. אפשר גם שבעת ההמרה לא נמנו הם כלל עם חסידי פראנק, אלא היו סתם שבתאים נסתרים, ורק אחרי מות יעקב פראנק אימצו גם אותו לפנתאון שלהם, כפי שסובר מצ‘ייקו (עמ‘ 255-256). אך גם אם נאמר שדמותו של פראנק הייתה מקובלת עליהם גם קודם, עדיין אין דינם של אלה כדין חבורת פראנק, ועליהם אפשר לומר בבטחה שהיו בבחינת איברים שעדיין מחוברים לגוף.

			כך אפשר ללמוד מכתביהם, ובעיקר מן האיגרת על תולדות האמונה, מאת ליב חנוך פון הניגסברג (חתנו של יונה וועלע, הדמות המרכזית של החוג הפראנקיסטים בפראג). איגרת זו פורסמה ונחקרה בידי שלום,2248 ומוסיפה להיחקר עתה בספרו של מצ‘ייקו (עמ‘ 252). שני החוקרים מבהירים אל נכון את עמדתו המתונה יחסית של הניגסברג. הוא מעדיף את שבתי צבי (‘אמיר“ה‘) על פראנק, ורואה במעשיו הקשים של האחרון אך ניסיון כלפי המאמינים, והוא אף אינו שותף להתקפות על עצם התלמוד, אלא רק לעיוותו בידי הרבנים.

			מרידתם הפומבית של חברי החוג השבתאי־פראנקיסטי בפראג אינה דומה אפוא למעשיהם של חסידי פראנק בדור הקודם, ויש להסבירה על רקע פריצת חומות הגטו בתקופת ההשכלה (שלום סבור שהשבתאים הם שסללו את דרכם של המשכילים, אך שאלת ביצה ותרנגולת זו שנויה במחלוקת בקרב ההיסטוריונים).

			תולדותיהם של השבתאים־הפראנקיסטים בפראג, המוארות יפה בספרו של מצ‘ייקו, יכולות לחדד את הבנתנו בשאלת ההבדל שבין שבתאות לפראנקיזם. העיר פראג הייתה מרכז שבתאי חשוב בכל המאה השמונה־עשרה, ולמשפחת וועלע היה תמיד חלק בפעילות שבתאית זו. אך בחלק הראשון של המאה השמונה־עשרה פעילות זו נשמרה בסתר, וכאשר פרצה היא ועלתה על פני השטח בשנת תפ“ו (1726), בקרב תלמידי ר‘ אברהם ברודא, מיד דוכאה בחרם, שבין החותמים עליו היו גם שבתאים נסתרים, ובהם ר‘ יהונתן אייבשיץ ואף אהרן בער וועלע, אבי משפחת וועלע (ראה מצ‘ייקו, עמ‘ 249).

			בדור שאחרי כן עלה על כיסא הרבנות בפראג הנודע ביהודה, ר‘ יחזקאל לנדא. רב זה נודע ביהודה גם בהתנגדותו התקיפה לשבתאות, שבעטייה הוציא הוא ובית דינו את החרם המפורסם נגד לימוד הקבלה לפני גיל ארבעים. אבל מעניין שבפעילות האנטי־שבתאית פנה דווקא מזרחה, כלפי הארצות שבהן פעל פראנק, חבלי פודוליה ומורביה, אך שתק בנוגע לפעילות השבתאית בעירו שלו, ובפלך בוהמיה בכלל, אף על פי שאין ספק שזו לא נעלמה מעיניו, וכן נמנע מהתקפה גלויה על ר‘ יהונתן אייבשיץ, מי שהיה לפניו רב בפראג. כנראה סבר שבנוגע לחכמים שבתאים מעל גיל ארבעים עדיף להכיל את הסכנה ולא לנענע את הספינה.

			ספרו של פאבל מצ‘ייקו מספר את סיפורה המרתק של התנועה הפראנקיסטית באופן שלם הרבה יותר ממה שסופר עד כה. הסיפור מסופר בנימה עניינית, בלי להדריך את הקורא מה עליו לחשוב. אך בדרך זו מומרץ הקורא החושב, המתעניין בתולדות ישראל ודת ישראל, לגבש לעצמו את תובנותיו לגבי טיבם של הפראנקיזם, השבתאות, ואף היהדות וגבולותיה, גם כאשר תובנות הקורא אינן זהות למחשבות המחבר. כך ביקשתי לעשות גם בהרצאה זו, בנוגע לתופעת ערב־רב שבכל דור, שכל עוד אינה חורגת מגדר ערב־רב, עם הסכנות שהיא מציבה והצורך להתמודד עמה, יש לה גם תפקיד חיובי, כשאור שבעיסה התוסס ומתסיס.

